༼༡༽༄༅། །མཆོག་གི་དངོས་གྲུབ་བྱིན་རླབས་ཆར་རྒྱུན་ཆོས་བུ་བའི་གསོལ་འདེབས་བཞུགས་སོ། །

༼༢༽༄༅། །ན་མོ་གུ་རུ་བྷྱཿ །རིགས་ཀུན་གཙོ་བོ་སྲིད་དང་ཞི་བའི་དཔལ། །ཆོས་སྐུ་རྡོ་རྗེ་འཆང་ལ་གསོལ་བ་འདེབས། །འོག་མིན་ཆོས་དབྱིངས་རབ་འབྱམས་དཀྱིལ་འཁོར་ནས། །རྣལ་འབྱོར་དབང་ཕྱུག་ཏཻ་ལོར་གསོལ་བ་འདེབས། །བཅུ་གཉིས་དཀའ་སྤྱད་མཁས་དང་གྲུབ་པའི་མཆོག །པཎ་ཆེན་ནཱ་རོ་པ་ལ་གསོལ་བ་འདེབས། །རྡོ་རྗེ་ཐེག་པའི་ཆོས་ལ་མངའ་བརྙེས་པ། །རྗེ་མར་པ་ལོ་ཙཱ་ལ་གསོལ་བ་འདེབས། །གཏུམ་མོ་བདེ་དྲོད་མཆོག་ལ་དབང་ཐོབ་པའི། །མི་ལ་རས་པའི་ཞབས་ལ་གསོལ་བ་འདེབས། །སྒྲུབ་བརྒྱུད་ཡོངས་ཀྱི་གཙུག་གི་ནོར་བུ་ཆེ། །ཆོས་རྒྱལ་དྭགས་པོ་ལྷ་རྗེར་གསོལ་བ་འདེབས། །ཆོས་དབྱིངས་ཡེ་ཤེས་ཆེན་པོའི་མངའ་བདག་མཆོག །༼༣༽མཚུངས་མེད་བླ་མ་དཔལ་ལྡན་ཀརྨ་པ། །དུས་གསུམ་མཁྱེན་པའི་ཞབས་ལ་གསོལ་བ་འདེབས། །བསྐྱེད་རྫོགས་ཡོན་ཏན་དག་ལ་དབང་བསྒྱུར་བའི། །གཟིགས་བྲལ་མཁའ་སྤྱོད་དབང་པོ་ལ་སོགས་པ། །བཀའ་བརྒྱུད་བླ་མ་རིམ་པར་བྱོན་པ་དང༌། །ཡི་དམ་ཆོས་སྐྱོང་སྲུང་མའི་ཚོགས་བཅས་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །མཁའ་མཉམ་འགྲོ་ཚོགས་སྒྲིབ་གཉིས་ཀུན་བྱང་ཞིང༌། །ཚོགས་གཉིས་རབ་རྫོགས་རྣམས་མཁྱེན་གོ་འཕང་མཆོག །ཡོངས་སུ་ཐོབ་པའི་འབྲས་བུ་མངོན་གྱུར་ཤོག །ཅེས་པ་འདི་ཀརྨ་པ་བཅུ་གསུམ་པས་འབྲུག་པདྨོ་བཀོད་ཀྱི་བསྒྲུབ་ཆེན་འོད་གསལ་ལྷུན་གྲུབ་ཀྱི་འདོད་དོན་བཞིན་བྲིས་པ་དགེ །༼༤༽ ༈ །།གསོལ་འདེབས་དངོས་གྲུབ་མྱུར་ཐོབ་བཞུགས་སོ།། ༈ །།ན་མོ་ཀུ་རུ། །ཆོས་དབྱིངས་བདེ་ཆེན་དག་པའི་ཀློང་ཡངས་ལས། །མ་འགག་ཐུགས་རྗེའི་སྣང་བ་ཅི་ཡང་ཤར། མཚུངས་མེད་བརྒྱུད་པའི་ཐོག་མ་རྡོ་རྗེ་འཆང༌། །ཏཻ་ལོ་ནཱ་རོ་མར་པ་མི་ལ་དང༌། །སྒམ་པོ་པ་དང་དུ་གསུམ་མཁྱེན་པ་སོགས། །རྩ་བའི་བླ་མའི་བར་བྱོན་ཀཾ་ཚང་གིས། །དོན་བརྒྱུད་རིམ་པར་བྱོན་པ་མཆོག་རྣམས་ལ། །དད་ཅིང་གུས་པས་གསོལ་བ་བཏབ་པའི་མཐུས། །ཚེ་འདིར་འགལ་རྐྱེན་བར་ཆད་ཀུན་ཞི་ཞིང༌། །བདེ་སྐྱིད་དཔལ་འབྱོར་ཕུན་སུམ་ཚོགས་གྱུར་ནས། །ཚོགས་གཉིས་རྫོགས་ཤིང་སྒྲིབ་གཉིས་ཀུན་བྱང་སྟེ། །རྒྱལ་བའི་ཡེ་ཤེས་སྒྲིབ་བྲལ་ཆོས་ཀྱི་སྐུ། །བདག་ཅག་ཚེགས་མེད་མྱུར་དུ་ཐོབ་པར་ཤོག །ཅེས་པ་འདི་ཀརྨ་པ་བཅུ་གསུམ་པས་ཚེས་དགེ་པར་དད་ལྡན་དར་ཧན་ཆོས་རྗེ་ལྷུན་པོས་རབ་དཀར་ལྷ་རྫས་བཀྲ་ཤིས་ཀྱི་རེ་ཁ་བཀྲ་བ་དང་བཅས་ཏེ་བསྐུལ་བའི་ངོར་སྤེལ་བ་མངྒ་ལཾ།། ༈ །།ཐུབ་དབང་མཆོག་གི་སྐུ་བརྙན་ལྷ་ཆེན་འཛམ་གླིང་རྒྱན་ལ་སྙན་དར་ཕུལ་བའི་འདོད་གསོལ་སྨོན་ལམ་ཟིན་བྲིས་བཞུགས་སོ།། ༈ །།རྒྱལ་བ་རབ་འབྱམས་ཡོངས་ཀྱི་སྤྱི་གཟུགས་ཆེ། །འདྲེན་པ་མཉམ་མེད་ཟས་༼༥༽གཙང་སྲས་པོ་ལ། །མི་ཕྱེད་གདུང་ཤུགས་དྲག་པོས་ཡིད་གཡོས་པས། །སྙིང་ནས་སྐྱབས་གསོལ་ཐུགས་རྗེའི་སྤྱན་གྱིས་གཟིགས། །བླ་མ་དམ་པའི་ཟབ་གསང་བདུད་རྩིའི་བཅུད། །བུམ་པ་གང་བྱོའི་ཚུལ་དུ་ཐོབ་ལགས་ཀྱང༌། །མཉམ་བཞག་ཏིང་འཛིན་གོམས་པར་མ་གྱུར་པས། །ལེ་ལོར་བར་ཆད་ཞི་བར་བྱིན་གྱིས་རློབས། །བདག་ཏུ་ལྟ་བའི་འཛིན་བ་དམ་པོ་འདི། །མཐོང་ཆོས་མྱོང་གྱུར་ཀུན་ལ་བག་མེད་ཀྱི། །རྣམ་སྨིན་ལས་རབ་བསགས་པ་ཇི་སྙེད་ཀུན། །ཉེས་ལྟུང་ལྷག་མེད་བྱང་བར་བྱིན་གྱིས་རློབས། །བདག་སོགས་མཁའ་མཉམ་འགྲོ་ཚོགས་ཇི་སྙེད་པ། །ཀུན་རྫོབ་འཁྲུལ་པའི་སྣང་བ་མི་འགོག་པས། །བདེན་ཞེན་ཨ་འཐས་འཛིན་བ་ཆེས་ཆེ་འདི། །སྟོང་ཉིད་རྒྱུད་ལ་ཤར་བ་བྱིན་གྱིས་རློབས། །ཐུགས་རྗེའི་གཏེར་མངའ་ཤཱཀྱའི་རྒྱལ་པོའི་དྲུང༌། །རབ་གུས་བདག་ཅག་རྩེ་གཅིག་གསོལ་འདེབས་པས། །བྱམས་པའི་སྙན་གྱིས་གསན་ཅིང་དགོངས་ལགས་ན། །ཐུགས་རྗེའི་བྱིན་རླབས་ཆར་རྒྱུན་སྩལ་དུ་གསོལ། །མ་རིག་མུན་འཐུམས་འཁོར་བའི་ཆོས་ཅན་ཚོ། །སྡུག་བསྔལ་འཁོར་མོ་ཡུག་ཏུ་སྤྱོད་འདི་ལ། །མངོན་མཐོའི་ལམ་སྟོན་བསྐལ་བཟང་སངས་རྒྱས་ལས། །༼༦༽མཆོག་ཏུ་ཆེས་འཕགས་ཤཱཀྱའི་རྒྱལ་པོར་འདུད། །གང་གིས་ཞབས་སེན་དམར་འོད་འཆང་བའི་དྲུང༌། །བདག་ཅན་ལུས་ཀྱི་བཀོད་པ་ཇི་སྙེད་པ། །རབ་སྤྲུལ་རྟག་ཏུ་ཕྱག་འཚལ་མཆོད་ཅིང་བཤགས། །དམ་ཆོས་དགའ་སྟོན་འགྱེད་ལ་རྗེས་ཡི་རངས། །ཆོས་ཀྱི་འཁོར་ལོ་བསྐོར་བར་གསོལ་བ་འདེབས། །གང་གིས་སྤྲུལ་པ་ཇི་ལྟར་བཞུགས་པ་ཀུན། །བསྐལ་པ་རབ་འབྱམས་དེ་སྲིད་བརྟན་དུ་གསོལ། །བདག་ཅག་དགེ་བའི་ལས་ཀུན་ཇི་སྙེད་པ། །མ་གྱུར་འགྲོ་དྲུག་ཡོངས་ལ་བསྔོ་བར་བྱ། །དེ་ལྟར་ཡན་ལག་བདུན་པོ་སྙིང་ནས་ནི། །གདུང་བའི་ཤུགས་དྲག་ཆུ་ཀླུང་འཁྲུགས་འདྲའི་སྐད། །བཟོད་མེད་གུས་པས་གསོལ་བ་འདེབས་ལགས་ན། །བྱམས་མགོན་ཁྱོད་ཀྱིས་རྟག་ཏུ་ཐུགས་རྗེས་བཟུང༌། །ཆོས་དབྱིངས་བྱང་ཆུབ་ཆེན་པོར་སྤྱོད་པར་ཤོག །ཅེས་པ་འདི་ཀརྨ་པས་ཆུ་མོ་ཡོས་ཀྱི་ལོ་ས་ག་ཟླ་བའི་ཚེས་བཅོ་ལྔ་ལ། །མཉམ་མེད་བཅོམ་ལྡན་འདས་ཤཱཀྱའི་རྒྱལ་པོའི་ཡོན་ཏན་དྲན་ནས་རྩེ་གཅིག་གུས་པ་ཆེན་པོས་གསོལ་བ་འདེབས་བཞིན་པའི་ངང་ནས་ལྷ་རྫས་ངོགས་སུ་ཡི་གེར་བྲིས་པའོ། །སརྦ་མངྒ་ལཾ།། ༈ །།བསྟན་པའི་མངའ་བདག་དེ་བཞིན་གཤེགས་པ་ལ་གསོལ་འདེབས་བཞུགས་སོ།། ༈ །།ན་མོ་ཤཱཀྱ་མུ་ན་༼༧༽ཡེ། །སྟོན་མཆོག་དམ་པ་ཏོག་དཀར་དགའ་ལྡན་ནས། །འཛམ་གླིང་ཞིང་འདིར་གཟིགས་པ་རྣམས་པ་ལྔས། །གླང་ཆེན་ཐལ་དཀར་ལྟར་གཤེགས་ལྷུམས་སུ་ཞུགས། །ཟླ་བཅུར་སོན་ནས་རྩིབས་གཡས་གོ་བར་ལས། །བལྟམས་ཏེ་ཕྱོགས་བཞིར་གོམ་པ་བདུན་བོར་ནས། །འཇིག་རྟེན་གསུམ་མགོན་ཞལ་གྱིས་བཞེས་ལ་འདུད། །ཡིག་རྩིས་རིག་པའི་གནས་ལ་སློབ་ཚུལ་མཛད། །རྒྱུ་རྩལ་འགྲན་མེད་ས་འཚོ་ཁབ་ཏུ་བཞེས། །སྒོ་བཞིར་མི་རྟག་སྐྱོ་བའི་ཚུལ་གཟིགས་ནས། །ཁྱིམ་ནས་བྱུང་སྟེ་གཙུག་ཕུད་དོར་བར་མཛད། །ཆུ་ཀླུང་ནཻ་རཉྫ་ནའི་འགྲམ་དག་ཏུ། །ཏིང་འཛིན་དཀའ་སྤྱད་དུ་མ་མཛད་ལ་འདུད། །རྡོ་རྗེ་གདན་དུ་བྱང་ཆུབ་ཤིང་དབང་དྲུང༌། །སྲོད་ལ་བདུད་བཏུལ་གུང་ལ་མཉམ་པར་བཞག །ཐོ་རངས་མངོན་པར་རྫོགས་སངས་རྒྱས་པ་དང༌། །རིགས་གསུམ་ཆོས་ཀྱི་འཁོར་ལོ་བསྐོར་ནས་ནི། །ལེ་ལོ་ཅན་རྣམས་མི་རྟག་བསྐུལ་བའི་ཕྱིར། །མྱ་ངན་ལས་འདས་སྐུ་གདུང་ཆ་བརྒྱད་དུ། །འགྲོ་བའི་བསོད་ནམས་ཞིག་མཆོག་རྩལ་ལ་འདུད། །ཆོས་འཁོར་དག་ཀྱང་དང་པོར་བདེན་བཞི་དང༌། །པར་པར་མཚན་ཉིད་མེད་དང་ཐ་མ་རུ། །ལེགས་པར་རྣམ་པར་ཕྱེ་༼༨༽བའི་ཆོས་འཁོར་བསྐོར། སྤྱིར་དུ་དུག་གསུམ་བརྒྱད་ཁྲི་བཞི་སྟོང་ལ། །གཉེན་པོར་ཆོས་ཕུང་བརྒྱད་ཁྲི་བཞི་སྟོང་གིས། །ཡང་དག་ལམ་སྟོན་གང་གིས་ཞབས་པད་ལ། །རྟག་པར་སྙིང་ནས་གསོལ་འདེབས་བྱིན་གྱིས་རློབས། །འགྲོ་ལ་བརྩེ་བའི་རྗེས་ཆགས་ཐུགས་རྗེ་ཅན། །དྲན་པ་ཙམ་གྱིས་ཁམས་གསུམ་འཁོར་བ་པའི། །ཉེས་ཀུན་སེལ་མཛད་ལྷ་ཡི་ལྷ་མཆོག་གིས། །རྣམ་ཐར་དྲན་ཞིག་མཆི་མ་འཁྲུགས་པ་ཡིས། །གདུང་ཤུགས་དྲག་པོས་སྙིང་ནས་གསོལ་བ་འདེབས། །དམིགས་ཡུལ་ཀརྨ་བསྟན་རྒྱས་དེ་དག་ལ། །བྱས་པ་དྲིན་དུ་ཁུར་ཕྱིར་ཐུབ་དབང་སྐུ། །རྡོ་བཅུད་སྲང་འཁོར་ལྔ་བཅུའི་གྲངས་ལྡན་ལ། །མཚན་དང་དཔེ་བྱད་ལྡན་པའི་སྐུ་བཞེངས་པས། །སྤྱིར་དུ་སངས་རྒྱས་བསྟན་པ་དར་ཞིང་རྒྱས། །དེ་འཛིན་སྐྱེས་ཆེན་ཚོགས་རྣམས་ཞབས་པད་བརྟན། །དེ་མཐུས་མཁའ་མཉམ་འགྲོ་ལ་བདེ་སྐྱིད་འཕེལ། །ཕྱིར་མི་ལྡོག་པའི་གོ་འཕང་ཡོངས་ཐོབ་ཤོག །སྒོས་སུ་ཀཾ་ཚང་ཡབ་སྲས་བརྒྱུད་མར་བཅས། །སྐུ་ཚེ་བརྟན་ཅིང་མཛད་ཕྲིན་རབ་རྒྱས་ཤིང༌། །ངེས་དོན་སྙིང་པོའི་རིང་ལུགས་སྲིད་མཐའི་བར། །ནོངས་མེད་རྟག་ཏུ་རྒྱས་པའི་རྒྱུར་གྱུར་ཅིག །ཁྱད་པར་དམིགས་ཡུལ་དགེ་༼༩༽བཤེས་བསྒྲེས་པོ་དེ། །མནོག་ཆུང་རང་གི་བྱ་བ་ཀུན་དོར་ནས། །བསྟན་ལ་སྲི་ཞུ་གཟུར་གནས་ནེམ་ནུར་མད། །དེ་ལྟའི་ལྷག་བསམ་འོ་མཚོའི་དཔལ་ཡོན་ལས། །ཉེས་པའི་སྐྱོན་དག་སྤངས་རྟོགས་ཡོན་ཏན་རྒྱས། །ཆོས་ཉིད་ཡིན་པར་གདོན་མི་ཟ་ན་ཡང༌། །པདྨ་དཀར་ལ་ཉིན་བྱེད་འོད་ཟེར་དང༌། །ཀུ་མུཏ་ཟླ་བའི་འོད་ཀྱིས་མཛེས་པ་བཞིན། །དགེ་བའི་བྱ་བས་བང་རིམ་གྱིས་མཐོ་བའི། །ལེགས་བྱས་འདི་ཡིས་དམིགས་ཡུལ་དེ་ཉིད་དང༌། །མ་རྒན་ཁམས་གསུམ་འགྲོ་བ་ཐམས་ཅད་པ། །བྱང་ཆུབ་ཆེན་པོར་ཡོངས་སུ་སྤྱོད་བྱེད་ཤོག །ཅེས་པ་འདི་ཐུབ་དབང་མཆོག་གི་སྐུ་བརྙན་དྲུང་དུ་ཀརྨ་པས་གསོལ་བ་བཏབ་པའོ།། ༈ །།བདེ་གཤེགས་མཆོད་རྟེན་བརྒྱད་ཀྱི་དཀར་ཆགས་བཞུགས་སོ།། ༈ །།ན་མོ་མ་ཧཱ་སརྦ་ཛྙཱ་དརྴ་དྷརྨྨཱ་ཀ་རཱ་ཡ། །གདོད་ནས་སྤྲོས་བྲལ་ཆོས་དབྱིངས་རྟག་པའི་སྐུ། །ཡོན་ཏན་ཡེ་ཤེས་སྐུ་དང་ཞིང་ཁམས་རྣམས། །ལྷུན་གྲུབ་སྒྱུ་འཕྲུལ་དྲྭ་བའི་རོལ་པ་ཅན། །སྟོན་མཆོག་ཤཱཀྱའི་རྒྱལ་པོར་ཕྱག་འཚལ་ལོ། །འདི་ན་ཕུན་ཚོགས་མ་ལུས་འབྱུང་བའི་སྒོ། །རྒྱལ་བའི་བསྟན་པ་ཡུན་དུ་གནས་པ་དང༌། །སྐལ་བཟང་འགྲོ་བའི་བསོད་ནམས་༼༡༠༽སྤེལ་བྱའི་ཕྱིར། །དམ་པའི་གཟུགས་བརྙན་མཆོད་སྡོང་འདི་བསྐྲུན་བྱས། །གང་ཞིག་ཚངས་དང་དབང་པོ་ཁྱབ་མཇུག་སོགས། །ཆེ་བར་གྲགས་ལྡན་རྣམས་ཀྱི་དཔལ་ཡུན་དང༌། །འཕགས་པ་ཉན་རང་བྱང་ཆུབ་སེམས་དཔའ་སོགས། །མཆོད་འོས་ཀུན་གྱི་དཔལ་ཡོན་ཇི་སྙེད་པ། །གང་ཞིག་ཞབས་ཀྱི་པདྨོ་ལ་རེག་པའི། །རྡུལ་ཕྲན་ཙམ་ཞིག་མཆོད་པའི་ལེགས་བྱས་ཀྱིས། །བདེ་བླག་ཉིད་དུ་ཐོབ་པའི་ཚུལ་འདི་ནི། །ཀླུ་དབང་གཙུག་གི་ནོར་བུས་མཚོན་ནུས་མིན། །ཐོག་མར་མངོན་མཐོའི་ལམ་ལས་མྱང་འདས་ཀྱི། །རྒྱལ་ཁམས་མཆོག་ཏུ་འཇུག་པའི་ཐོག་མའི་སྒོ། །དད་སོགས་དཀར་པོའི་ཆོས་ཀྱི་ས་བོན་གྱིས། །ཕན་བདེའི་འབྲས་བཟང་བསྐྱེད་པའི་ཞིང་གཤིན་པོ། །ཚད་མེད་བསོད་ནམས་རྒྱ་མཚོའི་ཚོགས་ཆེན་ལས། །སྟོན་པ་མཆོག་གི་རྣམ་ཐར་ཆ་ཤས་ཙམ། །སྐད་ཅིག་དྲན་པའི་ཟོང་གིས་ཉེར་འགུགས་པའི། །ཐབས་མཁས་རྨད་དུ་བྱུང་བའི་འདི་ལས་སུ། །སྲིད་པའི་བདེ་འབྱོར་དག་ལས་མངོན་མཐོ་བའི། །འཕགས་པའི་བདེན་བཞིས་བང་རིམ་གྱིས་མཛེས་ཤིང༌། །འབྲས་བུ་བཞི་ཡིས་དཔལ་མཚོན་མཆོད་སྡོང་ནི། །འདུལ་མངོན་རྒྱ་མཚོའི་ཆིངས་ལས་དེ་བཞིན་གསལ། །༼༡༡༽བྱང་ཆུབ་ཕྱོགས་ཆོས་རྣམས་ཀྱི་རང་བཞིན་ཅན། །དམན་པའི་མྱང་འདས་དག་ལས་ཁྱད་གྱུར་པའི། །ཆོས་དབྱིངས་རེག་པ་མེད་པའི་མཆོད་རྟེན་མཆོག །ཐེག་ཆེན་ངེས་དོན་མཐར་ཐུག་མཚོན་པར་བྱས། །ཕྱི་རོལ་སྣོད་དང་ནང་དུ་རྡོ་རྗེའི་ལུས། །གཞན་པ་ཆོས་དབྱིངས་དཀྱིལ་འཁོར་འཁོར་ལོ་དང༌། །དག་པ་གཅིག་གྱུར་ཡེ་ཤེས་མཆོད་སྡོང་ཆེ། །དམ་པ་དང་པོའི་རྒྱུད་ཀྱི་དགོངས་པར་གྲུབ། །ཁྱད་པར་སྟོན་པ་མཆོག་གི་མཛད་ཚུལ་ལས། །བརྩམས་ཏེ་འགྲོ་བའི་བསོད་ནམས་སྤེལ་བའི་ཕྱིར། །ཐུབ་པའི་མཆོད་རྟེན་ཆེན་པོ་བརྒྱད་ཞེས་པ། །རྨད་བྱུང་གྲགས་པ་འབར་བ་འདི་ཀོ་བྱུང༌། །དེ་ཡང་གཞོན་ནུ་དོན་ཀུན་གྲུབ་པ་ཉིད། །སེར་སྐྱར་ལུམྦིའི་ཚལ་དུ་སྐུ་བལྟམས་ཚེ། །བཀྲ་ཤིས་དགེ་མཚན་དུ་མའི་དཔལ་འབར་བས། །བཀྲ་ཤིས་འབྱུང་བའི་མཆོད་རྟེན་ཞེས་པའམ། །འཛིན་མའི་གཞི་ལ་འཁོར་ལོས་མཚན་པའི་ཞབས། །རེག་པས་པདྨའི་ཚོགས་ཀྱི་མཛེས་གྱུར་བས། །པདྨའི་འདབ་མ་ཅན་གྱི་མཆོད་རྟེན་ཞེས། །ཤཱཀྱ་རྣམས་ཀྱི་དད་པའི་ཕྱག་གིས་བཞེངས། །རྡོ་རྗེ་གདན་དུ་བདུད་ཀྱི་དཔུང་བཅོམ་ཞིང༌། །རྒྱལ་པོའི་ཁབ་སུ་མངོན་པར་བྱང་༼༡༢༽ཆུབ་ཚེ། །བྱང་ཆུབ་ཆེན་པོའི་མཆོད་རྟེན་ཞེས་བྱ་བ། །རྒྱལ་པོ་གཟུགས་ཅན་སྙིང་པོས་བཞེངས་པ་དང༌། །ཝཱ་རཱ་ཎ་སཱིར་ཆོས་འཁོར་བསྐོར་བའི་ཚེ། །བཀྲ་ཤིས་སྒོ་མང་མཆོད་རྟེན་ཅེས་པའམ། །ཆོས་འཁོར་རམ་ནི་ཡེ་ཤེས་མཆོད་རྟེན་ཞེས། །འཁོར་གྱི་ཐོག་མ་ལྔ་སྡེ་བཟང་པོས་བཞེངས། །ཛེ་ཏའི་ཚལ་དུ་ཆོ་འཕྲུལ་ཆེན་པོ་དག །བསྟན་ཚེ་མུ་སྟེགས་ཕམ་བྱེད་མཆོད་རྟེན་ནམ། །ཆོ་འཕྲུལ་ཆེན་པོའི་མཆོད་རྟེན་ཞེས་བྱ་བ། །ལི་ཙ་བཱི་སོགས་ལྷ་མི་རྣམས་ཀྱིས་བཞེངས། །སུམ་ཅུ་རྩ་གསུམ་དག་ཏུ་དབྱར་གནས་མཛད། །ཡུམ་ལ་ཆོས་གསུང་སླར་ཡང་གསལ་ལྡན་དུ། །བབས་ཚེ་ལྷ་ལས་བབས་པའི་མཆོད་རྟེན་ཞེས། །གསལ་ལྡན་པ་སོགས་དད་ལྡན་རྣམས་ཀྱིས་བཞེངས། །ཡངས་པ་ཅན་དུ་འཁོར་ལོའི་དབྱེན་བྱུང་ནས། །མཆོག་ཟུང་གིས་བཟླུམས་ཚེ་ན་བྱམས་ངོས་སམ། །འོད་ཟེར་ཅན་ནམ་དབྱེན་བཟླུམས་མཆོད་རྟེན་ཞེས། །དབུས་འགྱུར་འཆང་བ་རྣམས་ཀྱིས་བཞེངས་པ་ཡིན། །ཡངས་པ་ཅན་དུ་སྐུ་ཚེ་ཟླ་གསུམ་དུ། །བྱིན་གྱིས་བརླབས་ཚེ་བྱིན་རླབས་མཆོད་རྟེན་ནམ། །རྣམ་རྒྱལ་མཆོད་རྟེན་ཞེས་བྱ་ལྷ་རྣམས་བཞེངས། །ཁ་ཅིག་ཡངས་པ་ཅན་རྣམས་༼༡༣༽བཞེངས་པར་འདོད། །ཚུར་མཐོང་སྐྱེ་བའི་གདུལ་བྱ་མཐར་བྱིན་ནས། །རྩྭ་ཅན་གྲོང་དུ་མྱ་ངན་འདས་པའི་ཚེ། །མྱ་ངན་འདས་པའི་མཆོད་རྟེན་ཞེས་བྱ་བ། །རྩྭ་ཅན་ཡུལ་གྱི་གྱད་རྣམས་ཀྱིས་བཞེངས་སོ། །དེ་ལྟར་སྟོན་པའི་མཆོད་རྟེན་ཆེན་པོ་བརྒྱད། །སྐྱེ་དགུའི་མིག་ལ་སིམ་པ་བསྐྱེད་པའི་ཆེད། །རྒྱ་བོད་མཁས་པས་ལེགས་སྦྱར་ཆ་ཚད་ཀྱི། །བསྟན་བཅོས་བཞིན་དུ་ལེགས་པར་བསྐྲུན་པ་སྟེ། །ཚད་ལས་འགོངས་པའི་ཉེས་པས་ནོངས་པ་མེད། །ཁེངས་དང་རྙེད་དང་གྲགས་ཕྱིར་འདི་མ་བྱས། །ཉི་མའི་མདངས་འཚེར་ས་ཡི་སྙིང་པོ་དང༌། །ཟླ་བའི་མདངས་འཛིན་དངུལ་དཀར་ཁམས་ལ་བསྐྲུན། །ཉམས་འགྱུར་ཕུན་སུམ་ཚོགས་པའི་ང་ཏྲའི་ཀློང༌། །སྣ་ཚོགས་ཡིད་འོང་ནོར་བུའི་ཕྲ་ཡིས་སྤྲས། །རང་གཞན་བསོད་ནམས་རྒྱ་མཚོར་འགྱུར་བའི་ཕྱིར། །ཡང་དག་ཉིད་དུ་བསྒྲུབས་པ་འདི་ཀོ་རྨད། །དེ་ཡང་དམ་ཆོས་པདྨ་དཀར་པོ་ལས། །བདེ་གཤེགས་རིང་བསྲེལ་ལ་ནི་ཅུང་ཟད་དད། །སིལ་སྙན་གཅིག་བརྡུངས་པ་ཡི་སྒྲ་ཕྱུང་ངམ། །མེ་ཏོག་གཅིག་ཙམ་གྱིས་ནི་མཆོད་པ་དང༌། །བདེ་གཤེགས་གཟུགས་ནི་རྩིག་ངོས་བྲིས་༼༡༤༽པ་ལ། །འཁྲུགས་བཞིན་པ་ཡི་སེམས་ཀྱིས་མཆོད་ན་ཡང༌། །དེ་དག་རིམ་གྱིས་སངས་རྒྱས་བྱེ་བ་མཐོང༌། །མཆོད་རྟེན་དེ་ལ་གང་གིས་ཐལ་མོ་སྦྱར། །ཡོངས་སུ་ཚང་བའམ་ཐལ་མོ་ཡ་གཅིག་གམ། །ཡང་ན་མགོ་བོ་སྐད་ཅིག་བཏུད་པ་དང༌། །དེ་བཞིན་ལན་གཅིག་ལུས་ཀྱང་བཏུད་པ་དང༌། །གང་གིས་རིང་བསྲེལ་གནས་པ་དེ་དག་ལ། །གཡེང་བའི་སེམས་ཀྱིས་སངས་རྒྱས་ཕྱག་འཚལ་ཞེས། །ཚིག་གཅིག་ལན་འགའ་བརྗོད་པར་བྱས་པ་ཡང༌། །དེ་དག་ཀུན་གྱིས་བྱང་ཆུབ་མཆོག་འདི་ཐོབ། །ཅེས་གསུངས་གཞན་ཡང་ཁང་བུ་བརྩེགས་མདོ་ལས། །རྒྱ་ཤུགས་ལོ་མ་ཙམ་གྱི་གདུགས་བཅས་པའི། །འཇིམ་པའི་མཆོད་རྟེན་སྐྱུ་རུ་ར་ཙམ་ལ། །རྒྱ་ཁབ་ཙམ་གྱི་སྲོག་ཤིང་བགྱིས་ན་ཡང༌། །དེ་ཡི་བསོད་ནམས་ཚད་བཟུང་མེད་པར་གསུངས། །གཙུག་ཏོར་རྣམ་རྒྱལ་གཙུག་ཏོར་དྲི་མེད་དང༌། །བྱང་ཆུབ་རྒྱན་འབུམ་གསང་བ་རིང་བསྲེལ་གཟུངས། །རྟེན་འབྲེལ་སྙིང་པོ་གཙུག་ཏོར་གདུགས་དཀར་གྱི། །གཟུངས་སྔགས་ཅན་གྱི་མཆོད་རྟེན་མཐོང་བ་དང༌། །རེག་དང་དྲན་པའི་ཕན་ཡོན་རྒྱ་ཆེན་བསྟན། །དེ་ཕྱིར་དེ་དག་བཀའ་༼༡༥༽དང་བསྟན་བཅོས་ནས། །ཇི་སྐད་བཤད་པ་བཞིན་དུ་ལྡན་པར་བགྱིས། །རྒྱལ་དང་དེ་སྲས་རྣམས་ཀྱི་སྐུ་གདུང་དང༌། །སྐུ་གདུང་ཡུངས་འབྲུ་ལྟ་བུར་གྲགས་པ་དང༌། །སྐུ་བལ་དེ་བཞིན་ཆོས་སྐུའི་རིང་བསྲེལ་ཏེ། །དེ་ལྟར་རྣམ་པ་བཞི་ཡིས་ཕྱུར་བུར་བཀང༌། །ཀུན་བཏགས་ཀུན་རྫོབ་དངོས་པོའི་ཆོས་རྣམས་ལ། །ཆོས་ཉིད་ཆོས་དབྱིངས་ཡོངས་གྲུབ་ཀྱིས་ཁྱབ་པར། །ཐབས་མཁས་ཟབ་མོའི་ཐབས་ཚུལ་ལ་བརྟེན་ཏེ། །ཡེ་ཤེས་སེམས་དཔར་ཇི་ལྟར་བསྒྲུབས་པའི་ཚུལ། །ངེས་གསང་རྒྱུད་སྡེར་རྡོ་རྗེའི་ཚིག་གིས་བསྟན། །དེ་དག་གྲུབ་བརྙེས་རྣམས་ཀྱིས་བཀྲལ་བ་ལས། །བཤད་བཞིན་མ་འཁྲུལ་ཐོག་མཐའ་བར་དགེ་བར། །ཆོ་ག་བཞིན་དུ་རབ་ཏུ་གནས་པར་བགྱིས། །གང་ཞིག་ཆུ་གཏེར་ཆུ་ཡིས་མི་ངོམ་བཞིན། །རྒྱལ་སྲས་རྣམས་ནི་བསོད་རྣམས་དག་གིས་མིན། །དེ་ཕྱིར་རྡོ་རྗེ་འཆང་དབང་ཀརྨ་པས། །དེ་ལྟའི་དབང་གིས་ལེགས་བྱས་འདི་དག་བསྐྲུན། །དེ་ལྟའི་ཚུལ་ལས་བརྩམས་པའི་གཏམ་ཉུང་དུ། །ཤེས་འདོད་རྣམས་ཀྱིས་མཉན་པར་འོས་པ་འདི། །གང་གི་བཀའ་འབངས་ཐ་མར་༼༡༦༽གཏོགས་ཙམ་པའི། །ཀརྨ་ཚེ་དབང་ཀུན་ཁྱབ་ཞེས་བྱ་བ། །རྨོངས་ཆེན་སྙིང་ལ་ཞུགས་པའི་ད་རི་དྲཱས། །ས་ལ་སྤྱོད་པའི་འོག་མིན་མཚུར་ཕུ་ཡི། །འཇིག་རྟེན་དབང་ཕྱུག་མཆོག་གི་གཞལ་མེད་ཁང༌། །མངོན་པར་དགའ་བའི་བྱ་འདབས་འོག་ཏུ་སྨྲས། །སརྦ་མངྒ་ལཾ།། ⁽1729⁾ །།འདིར་ཡང་བདག་ཅག་གི་སྟོན་པ། །ཐབས་མཁས་ལ་ཐུགས་རྗེ་ཆེན་པོ་མངའ་བ་དེས། །སེམས་ཅན་ཐམས་ཅད་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ལ་རིམ་གྱིས་དཀྲི་བའི་སླད་དུ། ཐོག་མར་དཀར་པོའི་ཆོས་ཐམས་ཅད་ཀྱི་སྒོ་དད་པའི་ས་བོན་བསྐྱེད་པའི་སླད་དུ། ས་ལམ་གྱི་ཡོན་ཏན་ཐམས་ཅད་ཐོབ་པའི་ཕྱིར། འདུལ་བ་ལུང་སོགས་ཐེག་པ་ཆེ་ཆུང་གི་སྡེ་སྣོད་རྣམས་ནས་མཆོད་རྟེན་གྱི་རྣམ་བཞག་ཅུང་ཟད་གསུངས་པ་དང༌། རྒྱུད་ཐམས་ཅད་ཀྱི་རྒྱལ་པོ་དཔལ་དུས་ཀྱི་འཁོར་ལོའི་ཡེ་ཤེས་ཀྱི་ལེའུ་ནས། ཕྱི་ནང་གཞན་གསུམ་དང་དག་པ་སྦྱར་བའི་མཆོད་རྟེན་གྱི་རྣམ་བཞག་རྒྱས་པར་གསུངས་ཤིང༌། རང་ཅག་གི་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་མཛད་པ་ཁྱད་པར་ཅན་༼༡༧༽རྣམས་བསྟན་པའི་སྐབས་སུ་བྱུང་བའི། ཐུབ་པའི་མཆོད་རྟེན་ཆེན་པོ་བརྒྱད་ཞེས་ཡོངས་སུ་གྲགས་པ་འདི་བྱུང་བ་ཡིན་ཏེ། དེ་ཐམས་ཅད་ཀྱི་གཙོ་བོའི་ཚུལ་དུ་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་སྐུ་གཟུགས་ཡིན་ཏེ། དེ་ཡང་ལུམྦིའི་ཚལ་དུ་སྐུ་བལྟམས་པའི་གཏེར་ཆེན་པོ་ལྔ་བརྒྱ་རྡོལ་བ་སོགས་བཀྲ་ཤིས་པའི་མཚན་མ་དུ་མ་བྱུང་བ་ལས། བཀྲ་ཤིས་འབྱུང་བའི་མཆོད་རྟེན་ནམ། ཞབས་ཀྱི་གོམ་པ་བདུན་བདུན་དོར་བའི་མལ་དུ་པདྨ་རེ་བྱུང་བས་པདྨ་སྤུངས་པའི་མཆོད་རྟེན་ཞེས་བྱ་བ་ཤཱཀྱ་རྣམས་ཀྱིས་བཞེངས་པ་དེ་ཡིན། རྒྱལ་པོའི་ཁབ་ཏུ་མངོན་པར་བྱང་ཆུབ་པའི་ཚེ། བྱང་ཆུབ་ཆེན་པོའི་མཆོད་རྟེན་ཞེས་བྱ་བ་རྒྱལ་པོ་གཟུགས་ཅན་སྙིང་པོས་བཞེངས་པ་དེ་ཡིན། ཝཱ་རཱ་ཎ་སཱིར་ཆོས་འཁོར་བསྐོར་བའི་ཚེ། བཀྲ་ཤིས་སྒོ་མང་ཞེས་པའམ་ཡེ་ཤེས་མཆོད་རྟེན་ནམ་ཆོས་འཁོར་མཆོད་རྟེན་དུ་གྲགས་པ་འཁོར་ལྔ་སྡེ་བཟང་པོས་བཞེངས་པ་དེ་ཡིན། མཉན་ཡོད་ཛེ་ཧཱའི་ཚལ་དུ་ཆོ་འཕྲུལ་ཆེན་པོ་བསྟན་པའི་ཚེ། མུ་སྟེགས་ཕམ་བྱེད་ཀྱི་མཆོད་རྟེན་ནམ། ༼༡༨༽ཆོ་འཕྲུལ་ཆེན་པོའི་མཆོད་རྟེན་ཞེས་བྱ་བ་ལིཙྪ་བཱི་རྣམས་ཀྱིས་བཞེངས་པ་དེ་ཡིན། ཁ་ཅིག་ཏུ་བདུད་འདུལ་མཆོད་རྟེན་ཞེས་ཟེར་ཀྱིན་འདུག །སུམ་ཅུ་རྩ་གསུམ་དུ་དབྱར་གནས་མཛད་ཅིང་ཡུམ་ལ་ཆོས་བསྟན། སླར་ཡང་གྲོང་ཁྱེར་ཆེན་པོ་གསལ་ལྡན་དུ་བབས་པའི་ཚེ། ལྷ་བབས་མཆོད་རྟེན་ནམ། ལྷ་རྣམས་ཀྱི་མཆོད་རྟེན་ཞེས་བྱ་བ། གྲོང་ཁྱེར་གསལ་ལྡན་པ་རྣམས་ཀྱིས་བཞེངས་པ་དེ་ཡིན། ཡངས་པ་ཅན་དུ་ལྷས་བྱིན་གྱིས་དགེ་འདུན་དབྱེན་བྱས་པ། ཉན་ཐོས་མཆོག་གཉིས་ཀྱིས་བཟླུམས་པའི་སྐབས་སུ་བྱམས་ངོས་མཆོད་རྟེན་ནམ། །དབྱེན་བཟླུམས་མཆོད་རྟེན་ཞེས་བྱ་བ། ཡུལ་མ་ག་དྷ་པ་རྣམས་ཀྱིས་བཞེངས་པ་དེ་ཡིན། ཡངས་པ་ཅན་དུ་སྐུ་ཚེའི་འདུ་བྱེད་ཟླ་བ་གསུམ། བྱིན་གྱིས་བརླབས་པའི་ཚེ། བྱིན་བརླབས་མཆོད་རྟེན་ནམ། རྣམ་རྒྱལ་མཆོད་རྟེན་ཞེས་བྱ་བ་ལྷ་རྣམས་ཀྱིས་བཞེངས་པ་དེ་ཡིན་ནོ། །རྩྭ་ཅན་གྱི་གྲོང་དུ་མྱ་ངན་ལས་འདས་པའི་ཚེ། མྱང་འདས་མཆོད་རྟེན་ཞེས་བྱ་བ། རྩྭ་ཅན་གྱི་གྱད་རྣམས་ཀྱིས་བཞེངས་པ་དེ་ཡིན་ལགས། སྤྱིར་ཡང་མཆོད་རྟེན་འདི་རྣམས་ནི་རྒྱ་བོད་ཀྱི་མཁས་༼༡༩༽པ་རྣམས་ཀྱིས་སྦྱར་བའི་ཆ་ཚད་རྣམ་བཞག་བཞིན་ཚད་ལྡན་དུ་བཞེངས་ནས། གཙོ་བོར་སངས་རྒྱས་བྱང་སེམས་རྣམས་ཀྱི་སྐུ་གདུང་ཡུངས་འབྲུ་ལྟ་བུའི་རིང་བསྲེལ་དུ་མ་དང༌། གཞན་ཡང་རྒྱ་བོད་ཀྱི་བླ་མ་པཎ་གྲུབ་དུ་མའི་སྐུ་གདུང་དབུ་ལོ་ན་བཟའ་སོགས་ངོ་མཚར་དུ་མ་དང༌། མདོ་རྒྱུད་རྣམས་ནས་བཤད་པའི་གཟུངས་སྔགས་བྱིན་རླབས་ཅན་དུ་མས་ཕྱུར་བུར་བཀང་ཞིང་རྒྱལ་བའི་དབང་པོ་དཔལ་ཀརྨ་པ་ཆེན་པོས་ཡེ་ཤེས་སེམས་དཔའ་དངོས་སུ་གཞུག་ཅིང་རབ་ཏུ་གནས་པར་མཛད་པ་ཡིན་ནོ། །དེ་ལྟ་བུའི་མཆོད་རྟེན་འདི་རྣམས་མཇལ་ཞིང་དད་པ་དང་མོས་གུས་སོགས་བགྱིས་པའི་ཕན་ཡོན་ནི། དམ་ཆོས་པདྨ་དཀར་པོ་ལས། བདེར་གཤེགས་རིང་བསྲེལ་ལ་ནི་ཅུང་ཟད་དད་ཞེས་སོགས་ནས། དེ་དག་ཀུན་གྱིས་བྱང་ཆུབ་མཆོག་འདི་ཐོབ། །ཅེས་པའི་བར་སྦྱར་རོ། །ཞེས་པ་འདི་ངེད་ལ་དངོས་འབྱོར་གྱི་དཀོར་རྫས་ཕྲན་བུ་བྱུང་བ་རྣམས་སྒྱུ་མའི་ནོར་ལ་སྙིང་པོ་ལེན་པའི་ཕྱིར། མཐོང་གྲོལ་ལྷ་ཁང་གསར་བཞེངས་སྐབས། མཆོད་ཁང་རྟེན་བཅས་ཀྱི་རྒྱུ་དང་ཕྲ་རྒྱན་དང་བཟོ་བོའི་གླ་ལྟོ་བཅས་ཚང་མར་གོང་རྒྱབ་༼༢༠༽ཁྱོན་སྡོམ་དངུལ་སྲང་སྟོང་ཕྲག་གསུམ་གྱིས་རྩིས་སོང་བར། མཐར་གེགས་མེད་དུ་འགྲུབ་སྐབས། རྟེན་བཤད་འདི་བཞིན་མཁས་བཙུན་བླ་མ་ཚེ་དབང་ཀུན་ཁྱབ་གང་ལ་བྲི་དགོས་ཞེས་བསྐུལ་བ་ལྟར་དེ་བཞིན་ལེགས་པར་བཀོད་པ་གནང་འདུག་པ་སརྦ་མངྒ་ལཾ།། ༈ །།གུ་རུ་པདྨ་འབྱུང་གནས་ལ་གསོལ་བ་འདེབས་པ་བཞུགས་སོ།། ༈ །།ཨོཾ་སྭ་སྟི། །ཆོས་སྐུ་སྣང་མཐའ་ལོངས་སྐུ་སྤྱན་རས་གཟིགས། །སྤྲུལ་སྐུ་པདྨ་འབྱུང་གནས་ཆེན་པོ་ལ། །ལུས་ངག་ཡིད་གསུམ་རྟག་ཏུ་གུས་པ་ཡིས། །སྙིང་ནས་གསོལ་འདེབས་བྱིན་རླབས་དངོས་གྲུབ་སྩོལ། །ལྷག་པར་སྙིགས་དུས་སྐྱབས་མེད་རྣམས་ཀྱི་སྐྱབས། །མཚུངས་མེད་མགོན་མཆོག་གསང་གསུམ་ཡོན་ཏན་ཀུན། །འོད་ཟེར་རྣམ་པས་སྒོ་གསུམ་བྱིན་བརླབས་ཏེ། །བག་ཆགས་སྡིག་སྒྲིབ་ཉེས་ལྟུང་ཐམས་ཅད་བྱང༌། །སྐུ་གསུམ་ལྷུན་གྲུབ་སླར་ཡང་བྱིན་བརླབས་ནས། །བཞི་བའི་དབང་ཐོབ་ངོ་བོ་ཉིད་སྐུ་འགྲུབ། །སྣང་གྲགས་རྟོག་གསུམ་ཡེ་ཤེས་མཆོག་གི་ངང༌། །འགྱུར་མེད་བདེ་ཆེན་དངོས་གྲུབ་མཆོག་ཐོབ་ཤོག །༼༢༡༽ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། །ཨོཾ་ཨཱཿཧཱུཾ་བཛྲ་གུ་རུ་པདྨ་ཐོང་ཕྲེང་རྩལ་བཛྲ་ས་མ་ཡ་ཛཿ སིདྡྷི་ཕ་ལ་ཧཱུཾ། །ཞེས་བཟླའོ། །ལྔ་བདོའི་དུས་འདིར་རྒྱལ་བ་རབ་འབྱམས་ཀྱི། །ཐུགས་རྗེའི་ནུས་པ་མ་ལུས་འདུས་པའི་སྐུ། །རིག་འཛིན་པདྨ་འབྱུང་གནས་ཆེན་པོ་ལ། །དད་གུས་གདུང་ཤུགས་དྲག་པོས་གསོལ་བཏབ་པས། །བདག་ཅག་ནད་གདོན་བར་ཆད་ཀུན་ཞི་ཞིང༌། །ཚེ་དང་བསོད་ནམས་ཡེ་ཤེས་སྣང་བ་རྒྱས། །འཕོ་འགྱུར་གཞོམ་མེད་རྡོ་རྗེ་མཆོག་གི་སྐུ། །གོ་འཕང་མཆོག་ལ་ཡོངས་ཐོབ་བཀྲ་ཤིས་ཤོག །ཅེས་པ་འདི་ཀརྨ་དངོས་གྲུབ་རྒྱ་མཚོའི་ངོར་ཀརྨ་པ་བཅུ་གསུམ་པས་སྤེལ་བ་ཛ་ཡནྟུ།། ༈ །།གུ་རུ་པདྨ་འབྱུང་གནས་ལ་གསོལ་འདེབས་ཐེག་གསུམ་མངོན་མཐོ་ཞེས་བྱ་བ།། །།གདོད་མའི་མགོན་པོ་ཆོས་སྐུ་ཀུན་ཏུ་བཟང༌། །ཁམས་གསུམ་འགྲོ་བའི་དོན་མཛད་སྤྱན་རས་གཟིགས། །རྨད་བྱུང་ཐུགས་རྗེའི་མངའ་བདག་པདྨ་འབྱུང༌། །ཆོས་ལོངས་སྤྲུལ་གསུམ་སྤྱི་བོའི་གཙུག་ཏུ་མཆོད། །ཁྱད་པར་དྷ་ན་ཀོ་ཤའི་མཚོ་དབུས་སུ། །པདྨའི་སྡོང་རྩེར་༼༢༢༽མཚན་དཔེ་གསལ་རྫོགས་འཁྲུངས། །མངལ་གྱི་དྲི་སྤངས་མཆོག་དེར་གསོལ་བ་འདེབས། །མ་ཧཱ་གུ་རུའི་ཐེག་མཆོག་ཆོས་ཀྱི་སྒྲས། །སྐལ་ལྡན་འགྲོ་བ་ཀུན་ལ་དུས་གསུམ་དུ། །བཀའ་དྲིན་མཚུངས་བྲལ་ཆོས་ཀྱི་འཁོར་ལོ་བསྐོར། །སྨིན་གྲོལ་མཆོག་ལ་འགོད་མཛད་གསོལ་བ་འདེབས། །རིག་འཛིན་སློབ་དཔོན་པདྨ་འབྱུང་གནས་མཆོག །ལྷོ་ནུབ་སྲིན་པོའི་ཁ་གནོད་ལ་དགོངས་པས། །འཆི་མེད་རྡོ་རྗེའི་སྐུ་ལ་མངའ་བརྙེས་ཏེ། །འགྲོ་བའི་སྐྱབས་གཅིག་དམ་པར་གསོལ་བ་འདེབས། །དེ་ལྟར་ཨོ་རྒྱན་པདྨ་འབྱུང་གནས་དེ། །སངས་རྒྱས་རྣམས་ལས་ཐེག་པ་གསུམ་གྱིས་མཐོ། །གང་གིས་རྣམ་ཐར་དྲན་ཞིག་གསོལ་བཏབ་འབྲས། །ཁྱེད་ཀྱི་གོ་འཕང་ཡོངས་ཐོབ་འགྲོ་བ་ཀུན། །འདྲེན་པའི་དེད་དཔོན་ཆེན་པོར་འགྱུར་བར་ཤོག །ཅེས་པ་འདི་ཉམས་སྣང་དུ་ག་རུ་རིན་པོ་ཆེ་ཕྱག་གཡས་རྨ་བྱའི་སྒྲོ་མ་དངོས་ཀྱི་བསིལ་གཡབ་དང་གཡོན་གསེར་གྱི་བུམ་པ་འཛིན་པ་ཞིག་ལམ་ཙམ་གསལ་བར་མོས་གུས་ཀྱི་གདུང་ཤུགས་དྲག་པོས་གསོལ་བ་བཏབ་པའོ།། ༈ །།གོང་མ་རྣམ་གསུམ་དང་གྲུབ་ཐོབ་ཁམས་པ་མི་གསུམ་ལ་བསྟོད་༼༢༣༽པ་བྱིན་རླབས་མཆོག་སྩོལ་བཞུགས་སོ།། ༈ །།ན་མཿཤྲཱི་གུ་ར་ཝེ། །དགྱེས་པ་རྡོ་རྗེ་བླ་མའི་སྐུར་སྣང་བ། །གཟུང་འཛིན་ཕྲ་རགས་རླུང་ཚོགས་དྷཱུ་ཏིར་དག །ཆོས་དབྱིངས་བདེ་ཆེན་ལྷུན་གྱིས་གྲུབ་པའི་སྐུ། །དཔལ་ལྡན་མར་པ་ལོཙྪའི་ཞབས་ལ་འདུད། །དཀའ་སྤྱད་དྲག་པོའི་སྙིང་རུས་རྨད་བྱུང་གིས། །བླ་མའི་དགོངས་པ་ཡོངས་སུ་འགྲུབ་མཛད་ཅིང༌། །གདམས་ངག་མ་ལུས་ཐོབ་ནས་རབ་གྲོལ་བ། །མི་ལ་རས་པ་མཆོག་དེར་གསོལ་བ་འདེབས། །ཟླ་འོད་གཞོན་ནུའི་རྣམ་འཕྲུལ་སྙལ་གྱི་ཕྱོགས། །རིགས་རུས་གཙང་མར་འཁྲུངས་ཏེ་འཁོར་བ་ལ། །ཞེན་ལོག་དགེ་སྦྱོང་བསོད་ནམས་རིན་ཆེན་ཞེས། །སྐྱེས་བུ་འགྲན་མེད་ཁྱེད་ལ་རབ་ཏུ་འདུད། །ཏྲེ་ཤོད་ཡུལ་འཁྲུངས་དཔལ་ལྡན་དུས་གསུམ་མཁྱེན། །དབུ་སྐྱེས་ཞི་མདོག་སྤྱན་ཞལ་འཛུམ་བག་ཅན། །མཐོང་ཐོས་དྲན་རེག་ཐར་པའི་ལམ་ལ་འགོད། །དྲཱ་བའི་ནང་དུ་ཆུ་བླངས་མཛད་ལ་འདུད། །ཏིང་འཛིན་ཡོན་ཏན་དུ་མའི་མངའ་བདག་མཆོག །སྐུ་མདོག་སྨུག་ཅིང་ཆོས་ཀྱི་སྒྲ་དབྱངས་སྒྲོགས། །༼༢༤༽ཤིང་སོགས་འུར་འདེད་མཛད་སོགས་རྫུ་འཕྲུལ་གྱི། །བཀོད་པ་སྟོན་མཛད་རྡོར་རྒྱལ་མཆོག་ལ་འདུད། །ཆོས་ཀུན་གདོད་ནས་སྤྲོས་བྲལ་ཡེ་ཤེས་ཀྱི། །བདེ་ཆེན་བརྗོད་མེད་རླུང་སེམས་དབང་ཐོབ་པ། །ཕྱག་སོར་རླུང་ལས་རོལ་རྩེད་ཅིར་ཡང་སྟོན། །གསལ་སྟོང་ཤོ་སྒོམ་མཆོག་ལ་རྟག་ཏུ་འདུད། །དེ་ལྟར་གསོལ་བ་བཏབ་པའི་ཡོན་ཏན་ལས། །ཚེ་འདིའི་འགལ་རྐྱེན་བར་ཆད་མ་ལུས་ཞི། །སྨྲ་བསམ་བརྗོད་མེད་ཕྱག་རྒྱ་ཆེན་པོ་ཡི། །གོ་འཕང་མྱུར་དུ་ཐོབ་པར་བྱིན་གྱིས་རློབས། །ཞེས་པ་འདི་ཆུ་འབྲུག་ལོར་ཀརྨ་པ་བཅུ་གསུམ་པས། །བླ་མ་རྟ་མགྲིན་མགོན་པོའི་དགོངས་བཞེད་བཞིན་སྤེལ་བ་མངྒ་ལཾ།། ༈ །།ན་མོ་ཛྙཱ་ན་བཛྲཱ་ཡ། །ཆུ་ཕོ་རྟ་ལོ་དབྱུག་ཟླའི་ཚེས་ལྔའི་ཉིན། །མཁས་ཤིང་གྲུབ་པ་དྷརྨ་སིདྡྷཱརྠ། །གཞན་ཡང་ལས་ཅན་སྣང་བར་འགོག་མེད་དུ། །མཚུངས་མེད་བླ་མ་དཔལ་ལྡན་ཀརྨ་པ། །ཡེ་ཤེས་རྡོ་རྗེ་ཞེས་བྱ་མཆོག་དེ་ཉིད། །ཉི་མའི་དཀྱིལ་འཁོར་ནང་ནས་མངོན་སུམ་དུ། །སེང་ཁྲི་པདྨ་ཟླ་བའི་གདན་སྟེང་དུ། །མཚན་དང་དཔེ་བྱད་འབར་བ་སྤྲུལ༼༢༥༽པའི་སྐུ། །འཁོར་དུ་ཉན་ཐོས་ཟུང་བཅས་གསལ་བར་གཟིགས། །ལུས་ཅན་ཇི་སྙེད་ཐར་པའི་ལམ་བཟང་འགོད། །སྐྱེ་ཚེ་ཀུན་དུ་རྗེས་སུ་འཛིན་པར་ཤོག །ཅེས་པ་འདི་སྦུ་བོ་སེང་གེ་ཞེས་པ་ཡི་གེ་ལ་ཕུལ་དུ་ཕྱིན་པ་དེས། །ཉི་ཞལ་མའི་ཞལ་ཐང་ཞིག་བྲིས་འདུག་པ་དེའི་རྒྱབ་བྱང་དུ་བཀོད་པའོ།། ༈ །།ནཱ་རོའི་རྣམ་འཕྲུལ་དཔལ་ལྡན་འབྲུག་པའི་ཞབས། །བཀའ་བརྒྱུད་ཤིང་རྟ་ཞེས་བྱ་དབྱར་གྱི་རྔའི། །གྲགས་པས་ས་གསུམ་ཁྱབ་པ་གང་དེ་ཡིས། །རྟག་ཏུ་མི་འབྲལ་རྗེས་སུ་བཟུང་བར་མཛོད། །ཅེས་པ་འདི་ལོ་རོ་སྤྲུལ་པའི་སྐུ་ཞེས་སྲོག་རྩོལ་ལ་རང་དབང་ཐོབ་པས་རླུང་གི་ཁ་དོག་སོགས་དང་རྟགས་བཅུ་ངེས་པར་རྫོགས་པ་གང་དེས་འབྲུག་ཐམས་ཅད་མཁྱེན་པའི་སྐུ་ཐང་ཞིག་བཞེངས་འདུག་པ་དེའི་རྒྱབ་ཡིག་ཏུ་བྲིས་པ་དགེ། ༈ །།རྒྱལ་ཀུན་ཐུགས་རྗེའི་མངའ་བདག་བླ་མ་མཆོག །མཐའ་ཡས་ཡོན་ཏན་རྒྱ་མཚོའི་ཕ་རོལ་ཕྱིན། །ངུར་སྨྲིག་འཛིན་པ་ཀུན་གྱི་གཙུག་གྱི་རྒྱན། །གྲགས་པའི་འོད་དཀར་ཕྱོགས་བརྒྱར་རབ་གསལ་བ། །ཐུགས་རྗེའི་བདག་ཉིད་ཆེན་པོར་གསོལ་བ་༼༢༦༽འདེབས། །རྒྱུད་སྡེའི་མ་དྲོས་མཚོ་ལས་དབང་བཞི་ཡི། །དལ་འབབ་ཆུ་རྒྱུན་མི་ཟད་དབབ་བྱས་ནས། །སྐལ་ལྡན་མཆོག་ལ་སྐུ་བཞིའི་ས་བོན་གྱིས། །རྣམ་པར་གྲོལ་བའི་ལམ་མཆོག་འབྲས་བུ་ཆེར། །འགོད་མཛད་བསྟན་པའི་ཉིན་བྱེད་ཞབས་ལ་འདུད། །སྙིགས་དུས་ཀཾ་ཚིང་བསྟན་པའི་རིང་ལུགས་ནི། །ཇི་བཞིན་སྤེལ་མཁས་སྲོག་ཤིང་གཅིག་པུ་བ། །ཟླ་མེད་བླ་མ་ཆོས་ཀྱི་འབྱུང་གནས་ལ། གསོལ་བ་འདེབས་སོ་ཐུགས་རྗེའི་བྱིན་གྱིས་རློབས། །བླ་མེད་རྫོགས་བྱང་ཆེན་པོ་མྱུར་ཐོབ་ཤོག །ཅེས་པ་འདི་རྗེ་དེ་ཉིད་དང་མཆོག་གི་སྤྲུལ་པའི་སྐུའི་སྐུ་ཡི་རིམ་གྲོ་ཕ་ཆེན་པོ་ཀརྨ་དམ་ཆོས་ལགས་ཀྱིས་བསྐུལ་བའི་ངོར་བྲིས་པ་དགེ། ༈ །།སྔོན་འགྲོ་བཞི་སྦྱོར་གྱི་ཁྲིད་ཡིག་མཐོ་རིས་ཐེམ་སྐས་མ་ཞེས་བྱ་བ་བཞུགས་སོ།། ༈ །།ན་མཿཤྲཱི་གུ་ར་ཝེ། །ཁམས་གསུམ་འཁོར་བའི་སྡུག་བསྔལ་ཞི་མཛད་ཅིང༌། །གསེར་གྱི་ལྷུན་པོ་ལྟ་བུའི་སྐུ་མངའ་བ། །འགྲོ་བའི་སྐྱབས་གཅིག་ཤཱཀྱའི་རྒྱལ་པོ་ཞེས། །གང་གི་ཞབས་པད་སྤྱི་བོས་རྟག་ཏུ་མཆོད། །ཕྱི་དུས་མི་རྣམས་ཉམས་ལེན་མི་སྩོགས་དུས། ༼༢༧༽།སྔོན་གྱིས་དམ་ཆོས་བཀའ་དང་བསྟན་བཅོས་ཀྱིས། །གསུང་རབ་དུ་མ་མཐའ་ཡས་ཇི་སྙེད་རྣམས། །ངོ་མཚར་རྨད་བྱུང་ཡིད་བཞིན་ནོར་བུ་ལྟར། །ཅི་ལྟར་འདོད་པ་དེ་བཞིན་ཡོད་ཡིན་རུང༌། །དེ་ཡི་མི་ཆོག་ད་དུང་ཁྱར་བདེ་དང༌། །གོ་བདེའི་ཞལ་གདམས་དགོས་ཞེས་ནན་ཏན་དུ། །ཡང་ཡང་སྨྲ་བའི་སྙིང་གི་བུ་སློབ་ཚོ། །ངོ་ཆེ་མི་བཟློག་ཕྱིར་དུ་འདི་སྐད་བརྗོད། །སྤྱིར་དུ་སྔོན་འགྲོ་བཞི་སྦྱོར་འདི་དག་ལ། །ཐུན་མོང་དང་ནི་ཐུན་མོང་མ་ཡིན་གཉིས། །དེ་ལ་ཐུན་མོང་བ་ཡིས་སྔོན་འགྲོ་ནི།། ༈ །།དང་པོ་དལ་བརྒྱད་འབྱོར་པ་བཅུ་ལྡན་པ། །མི་ལུས་རྟེན་བཟང་རིན་ཆེན་རྙེད་བར་དཀའ། །གཉིས་པ་ཐམས་ཅད་མི་རྟག་ཆོས་ཉིད་སྟེ། །ལུས་རྟེན་འདི་དག་ངེས་པར་མི་རོར་འགྱུར། །གསུམ་པ་ལས་འབྲས་གཅིག་པུ་རྗེས་འབྲང་སྟེ། །དགེ་སྡིག་སྤང་བླངས་དཀར་ནག་མྱོང་དགོས་སོ། །བཞི་པ་འཁོར་བའི་བྱ་བ་ཐམས་ཅད་ཀུན། །སྡུག་བསྔལ་བསྐྱེད་པའི་གཞི་སྟེ་རྟག་ཏུ་སྤོང༌། །ཐུན་མོང་མིན་པའི་སྔོན་འགྲོའི་རིམ་པ་ནི།། ༈ །།དང་པོ་ཡན་ལག་བརྒྱད་ལྡན་མཚོ་ཡི་དབུས། །༼༢༨༽དཔག་བསམ་ལྗོན་པའི་ཤིང་མཆོག་རབ་འཁྲུངས་པའི། །ཕྱོགས་བཞི་ཡལ་ག་བཞིར་གྱེས་རྩེ་མོ་ལྔ། །དབུས་མར་སེང་ཁྲི་པདྨ་ཉི་ཟླའི་སྟེང༌། །རྩ་བའི་བླ་མ་རྡོ་རྗེ་འཆང་ཆེན་པོ། །དོན་རྒྱུད་བླ་མའི་ཚོགས་ཀྱི་རབ་བསྐོར་ཞིང༌། །བསྒྲུབ་བརྒྱུད་བླ་མ་སྤྲིན་ཕུང་བཞིན་དུ་གཏིབས། །མདུན་གྱི་ཡལ་གར་རྡོ་རྗེ་རྣལ་འབྱོར་མར། །རྒྱུད་སྡེ་བཞི་ཡིས་ལྷ་ཚོགས་ཀྱིས་བསྐོར་བ། །གཡས་སུ་བཅོམ་ལྡན་ཤཱཀྱ་ཐུབ་པ་ལ། །སྐལ་བཟང་སངས་རྒྱས་སྟོང་དང་རྩ་གཉིས་བསྐོར། །རྒྱབ་ཏུ་ཆོས་སྐུ་ཡུམ་ཆེན་སྐུར་བསྒོམས་སམ། །ཡང་ན་གསུང་རབ་གསེར་གདོང་ཁྲ་ཆེམ་མེ། །གཡོན་དུ་བྱང་སེམས་ཉན་ཐོས་དགེ་འདུན་བཞུགས། །ཤིང་སྡོང་རྩ་བར་ཡེ་ཤེས་སྤྱན་ལྡན་གྱིས། །ཆོས་སྐྱོང་དམ་ཅན་རྒྱ་མཚོའི་ཚོགས་རྣམས་བཞུགས། །མཚོ་མཐར་ནེའུ་སེང་ཡིད་འོང་ངོགས་སུ་ནི། །རང་གི་གཙོས་བྱས་མ་གྱུར་སེམས་ཅན་རྣམས། །མོས་གུར་གདུང་ཤུགས་དྲག་པོའི་འདི་སྐད་བརྗོད། །བདག་གི་དྲིན་ཅན་ཕ་མས་གཙོ་བྱས་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་༼༢༩༽ཐམས་ཅད་ཀྱི། །སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་གཅིག་ཏུ་བསྡུས་པའི་ངོ་བོར་གྱུར་པ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག །དྲིན་ཅན་རྩ་བ་དང་བརྒྱུད་པར་བཅས་པའི། དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །ཡི་དམ་དཀྱིལ་འཁོར་གྱི་ལྷ་ཚོགས་རྣམས་ལ་སྐྱབས་སུ་མཆིའོ། །སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆིའོ། །དེ་ནས་སྨོན་འཇུག་སེམས་བསྐྱེད་བྱ། །བྱང་ཆུབ་སྙིང་པོར་མཆིས་ཀྱི་བར། །སངས་རྒྱས་རྣམས་ལ་སྐྱབས་སུ་མཆི། །ཆོས་དང་བྱང་ཆུབ་སེམས་དཔའ་ཡི། །ཚོགས་ལའང་དེ་བཞིན་སྐྱབས་སུ་མཆི། །དེ་དག་སྐྱབས་འགྲོ་སྨོན་འཇུག་སེམས་བསྐྱེད་ནི། །ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང༌། །བྱང་༼༣༠༽ཆུབ་སེམས་དཔའི་བསླབ་པ་ལ། །དེ་དག་རིམ་བཞིན་གནས་པ་ལྟར། །བདག་ཀྱང་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང༌། །དེ་བཞིན་དུ་ནི་བསླབ་པ་ལའང༌། །རིམ་པ་བཞིན་དུ་བསླབ་པར་བགྱི། །ཞེས་ལན་གསུམ། །དེ་ནས་བདག་གཞན་དགའ་བ་བསྒོམ་པ་ནི། །དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་བདག་དེར་གྱུར། །ད་ནི་བདག་གིས་ཅི་ནས་ཀྱང༌། །རིགས་དང་མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །མཁའ་མཉམ་འགྲོ་བར་སྨོན་ལམ་གདབ་པ་ནི། །བྱང་ཆུབ་སེམས་ནི་རིན་པོ་ཆེ། །མ་སྐྱེས་པ་རྣམས་སྐྱེས་གྱུར་ཅིག །སྐྱེས་པ་ཉམས་པ་མེད་པ་དང༌། །གོང་ནས་གོང་དུ་འཕེལ་བར་ཤོག །བྱང་ཆུབ་སེམས་དང་མི་འབྲལ་ཞིང༌། །བྱང་ཆུབ་སྤྱོད་ལ་གཞོལ་བ་དང༌། །༼༣༡༽སངས་རྒྱས་རྣམས་ཀྱིས་ཡོངས་བཟུང་ཞིང༌། །བདུད་ཀྱི་ལས་ཀྱང་སྤོང་བར་ཤོག །བྱང་ཆུབ་སེམས་དཔའ་རྣམས་ཀྱིས་ནི། །འགྲོ་དོན་ཐུགས་ལ་དགོངས་འགྲུབ་ཤོག །མགོན་པོ་ཡིས་ནི་གང་དགོངས་པ། །སེམས་ཅན་རྣམས་ལ་དེ་འབྱོར་ཤོག །སེམས་ཅན་ཐམས་ཅད་བདེ་དང་ལྡན་གྱུར་ཅིག །ངན་འགྲོ་ཐམས་ཅད་རྟག་ཏུ་སྟོང་པར་ཤོག །བྱང་ཆུབ་སེམས་དཔའ་གང་དག་སར་བཞུགས་པ། །དེ་དག་ཀུན་གྱི་སྨོན་ལམ་འགྲུབ་པར་ཤོག །ཅེས་དང་ཚད་མེད་བཞི་བསྒོམ་པ་ནི། །སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག །སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག །སྡུག་བསྔལ་མེད་པའི་བདེ་བ་དམ་པ་དང་མི་འབྲལ་བར་གྱུར་ཅིག །ཉེ་རིང་ཆགས་སྡང་གཉིས་དང་བྲལ་བའི་གཏང་སྙོམས་ཆེན་པོ་ལ་གནས་པར་གྱུར་ཅིག །དེ་ནས་སྐྱབས་ཡུལ་ཐམས་ཅད་པོ། །འོད་ཞུ་གཙོ་བོའི་སྐུ་ལ་ཐིམ། །གཙོ་བོའང་འོད་ཀྱིས་རྣམ་པར་ཞུ། །རང་ཉིད་ལ་ཐིམ་དབྱེར་མེད་གྱུར། །དུས་གསུམ་རྣམ་རྟོག་བྲལ་བའི་ངང༌། །མ་བཅོས་མཉམ་བཞག་ཅི་ནུས་འཇོག །དེ་ནས་རྟོག་པ་འཕྲོ་བ་༼༣༢༽ན། །དགེ་བ་འདི་ཡིས་མྱུར་དུ་བདག །ཕྱག་རྒྱ་ཆེན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག། ༈ །།གཉིས་པ་སྡིག་སྒྲིབ་སྦྱང་བའི་ཐབས། །རྡོ་རྗེ་སེམས་དཔའི་བསྒོམ་བཟླས་ནི། །རང་ཉིད་ཐ་མལ་ལུས་འདི་ཡིས། །སྤྱི་བོའི་གཙུག་ཏུ་པད་ཟླའི་སྟེང༌། །བླ་མ་རྡོར་སེམས་རབ་དཀར་བ། །མཚན་དཔེ་རྒྱན་ལྡན་དེའི་ཐུགས་ཀར། །ཡི་གེ་བརྒྱ་པས་བསྐོར་བ་ལས། །འོ་རྒྱུན་ལྟ་བུའི་བདུད་རྩི་བབས། །རང་གི་སྤྱི་བོའི་གཙུག་ནས་ཞུགས། །ཚེ་རབས་ཐོགས་མེད་དུས་ནས་བཟུང༌། །ད་ལྟའི་བར་གྱིས་སྡིག་སྒྲིབ་ཚོགས། །ལྷག་མེད་དག་ནས་སྙིགས་མ་རྣམས། །དབང་ཆེན་གསེར་གྱིས་ས་ལ་ཐིམ། །ལུས་ཀུན་ཤེལ་བུམ་འོ་མ་ཡིས། །གང་བ་ཇི་བཞིན་ལྷག་ཞབས་རེག །དེ་ལྟར་དམིགས་པ་གསལ་བའི་ངང༌། །ཨོཾ་བཛྲ་ས་ཏྭ་ས་མ་ཡ། མ་ནུ་པཱ་ལ་ཡ། བཛྲ་ས་ཏྭ་ཏེ་ནོ་པ་ཏིཥྠ། ཌྲྀ་དྷོ་མེ་བྷ་ཝ། སུ་པོ་ཥྱོ་མེ་བྷ་ཝ། ཨ་ནུ་རག་ཏོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙམ་མེ། ཙི་ཏྟཾ་ཤྲཱི་ཡཿ ཀུ་རུ་ཧཱུཾ་ཧ་ཧ་ཧ་ཧ་ཧོཿ བྷ་ག་ཝན། སརྦ་ཏ་ཐཱ་ག་ཏ། །༼༣༣༽བཛྲ་མཱ་མེ་མུཉྩ། །བཛྲཱི་བྷ་ཝ། མ་ཧཱ་ས་མ་ཡ་ས་ཏཱ་ཨཱཿ ཡི་གེ་བརྒྱ་བ་དང༌། ཨོཾ་བཛྲ་སཏྭ་ཧཱུཾཿ ཞེས་ཡི་གེ་དྲུག་པ་ཅི་ནུས་བཟླས་ཤིང་ཐལ་སྦྱར་དང༌། །མགོན་པོ་བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །སྐུ་གསུང་ཐུགས་དང་འགལ་བ་དང༌། །རྩ་བ་ཡན་ལག་དམ་ཚིག་ཚོགས། །ཉམས་ཆགས་ཅི་མཆིས་ལྷག་མེད་དུ། །བྱང་ཞིང་དག་པར་བྱིན་གྱིས་རློབས། །ཞེས་པའི་གསོལ་བཏབ་མོད་ཉིད་དུ། །ཞལ་འཛུམ་བརྩེ་བའི་རང་ཉིད་ལས། །རིགས་ཀྱི་བུ་ཁྱོད་སྡིག་སྒྲིབ་ཚོགས། །དག་པར་གྱུར་ཞེས་དབུག་དབྱུང་བའི། །གསུང་འབྱོན་ལྷན་ཅིག་རང་ལ་ཐིམ། །བདེ་གསལ་མི་རྟོག་ཆེན་པོའི་ངང༌། །ཅི་གནས་མཉམ་བཞག་རྟོག་འཕྲོ་ན། །དགེ་བ་འདི་སོགས་བསྔོ་སྨོན་འཇུག། ༈ །།གསུམ་པ་ཚོགས་གཉིས་རྫོགས་བྱེད་མཎྜལ་ནི། །སྒྲུབ་པའི་མཎྜལ་དངོས་བསམ་དམིགས་ཀྱང་རུང༌། །གཡས་དང་གཡོན་བཅས་སོ་སོར་༼༣༤༽ལན་གསུམ་དུ། །བསྐོར་ཏེ་ཕྱིས་པས་སྒྲིབ་སྦྱངས་ཚོགས་རྫོགས་སམ། །སྐྱབས་ཡུལ་དཀོན་མཆོག་ལྔ་པོ་དམིགས་རྟེན་དུ། །ཚོམ་བུ་ལྔ་བཀོད་སྐྱབས་འགྲོའི་དུས་ལྟར་བསྐྱེད། །མཆོད་པའི་མཎྜལ་རྒྱས་བསྡུས་ཅི་རིགས་དང༌། །ས་གཞི་སྤོས་ཀྱི་ཁྱུགས་ཤིང་མེ་ཏོག་བཀྲམ། །རི་རབ་གླིང་བཞི་ཉི་ཟླས་བརྒྱན་པ་འདི། །སངས་རྒྱས་ཞིང་དུ་དམིགས་ཏེ་ཕུལ་བ་ཡིས། །འགྲོ་ཀུན་རྣམ་དག་ཞིང་ལ་སྐྱོད་པར་ཤོག །ཞེས་པ་མཎྜལ་ཅི་ནུས་ཕུལ་བའི་མཐར། །སྐུ་གསུམ་ཡོངས་རྫོགས་སོགས་ཀྱང་གང་འོས་འདོན། །དེ་ལྟར་ཕུལ་བའི་ཚོགས་གཉིས་ཡོན་ཏན་རྫོགས། །ཉམས་རྟོགས་མཐའ་དག་རྩོལ་མེད་རབ་རྒྱས་ཏེ། །བླ་མེད་མཆོག་གི་གོ་འཕང་མྱུར་ཐོབ་པའི། །བཀའ་དྲིན་དམ་པ་དེང་འདིར་ཡོངས་ཐོབ་ཤོག །ཐུན་བསྡུ་སྐྱབས་འགྲོའི་སྐབས་བཞིན་འབད་པའོ།། ༈ །།བཞི་པ་བླ་མའི་རྣལ་འབྱོར་ནི། །སེམས་བསྐྱེད་བྱས་ཏེ་སྟོང་པའི་ངང༌། །རང་ཉིད་སྐད་ཅིག་དྲན་རྫོགས་སུ། །རྡོ་རྗེ་རྣལ་འབྱོར་མ་ཡི་སྐུ། །གསལ་དང་རྙོག་པ་བྲལ་བའི་ངང༌། སྤྱི་བོར་བླ་མ་རྡོ་རྗེ་འཆང༌། །དེ་ལ་དོན་རྒྱུད་བླ་མའི་ཚོགས། །ཐོ་བརྩེགས་ཁྲོམ་༼༣༥༽ཚོགས་གང་བདེ་བྱ། །བསྒྲུབ་བརྒྱུད་བླ་མ་སྤྲིན་ལྟར་འདུས། །གཞན་ཡང་སངས་རྒྱས་བྱང་སེམས་ཚོགས། །སྐྱབས་ཡུལ་ཉི་ཟེར་རྡུལ་ལྟར་བཞུགས། །དམིགས་པ་དེ་ལྟར་རབ་གསལ་ངང༌། །འོག་མིན་ཆོས་ཀྱི་དབྱིངས་ཀྱི་ཕོ་དྲང་ན། །དུས་གསུམ་སངས་རྒྱས་ཀུན་གྱི་ངོ་བོ་ཉིད། །རང་སེམས་ཆོས་སྐུ་མངོན་སུམ་སྟོན་མཛད་པ། །དཔལ་ལྡན་བླ་མ་དམ་པ་ལ་ཕྱག་འཚལ། །དངོས་དང་ལོངས་སྤྱོད་ཡིད་ཀྱིས་སྤྲུལ་པ་ཡིས། །མཆོད་པ་ཀུན་གྱིས་མཆོད་ཅིང་བསྟོད་པར་བགྱི། །སྔར་བྱས་སྡིག་པ་མ་ལུས་བཤགས་པར་བྱ། །སྡིག་པ་གཞན་ཡང་སླན་ཆད་མི་བགྱིད་དོ། །འགྲོ་ཀུན་དགེ་བ་ཀུན་ལ་རྗེས་ཡི་རང༌། །བྱང་ཆུབ་མཆོག་གི་རྒྱུར་ནི་བསྔོ་བར་བགྱི། །མྱ་ངན་མི་འདའ་བཞུགས་པར་གསོལ་བ་འདེབས། །ཐེག་མཆོག་བླ་མེད་ཆོས་འཁོར་བསྐོར་བར་བསྐུལ། །བྱམས་དང་སྙིང་རྗེ་ཕྱོགས་མེད་འབྱོངས་པ་དང༌། དོན་དམ་ལྷན་ཅིག་སྐྱེས་པའི་ཡེ་ཤེས་ནི། །རྒྱལ་བ་སྲས་བཅས་རྣམས་ཀྱིས་རྟོགས་པ་ལྟར། །བདག་གིས་མངོན་སུམ་རྟོགས་པར་བྱིན་གྱིས་རློབས། །སྒྱུ་ལུས་སྤྲུལ་སྐུར་རྟོགས་པར་བྱིན་༼༣༦༽གྱིས་རློབས། །སྲོག་རྩོལ་ལོངས་སྐུར་རྟོགས་པར་བྱིན་གྱིས་རློབས། །བྱང་སེམས་ཆོས་སྐུར་རྟོགས་པར་བྱིན་གྱིས་རློབས། །སྐུ་གསུམ་དབྱེར་མེད་འཆར་བར་བྱིན་གྱིས་རློབས། །གཞན་ཡང་དོན་བརྒྱུད་དག་ལ་གསོལ་འདེབས་འབད། །མོས་གུས་གདུང་ཤུགས་ཐུན་མོངས་མིན་པའི་ངང༌། མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་ཀུན་ཁྱབ་ཆོས་ཀྱི་སྐུ་ལ་སྐྱབས་སུ་མཆིའོ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་བདེ་བ་ཆེན་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆིའོ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆིའོ། །དེ་ལྟར་ཅི་ནུས་འབད་པ་དང༌། །ཀརྨ་པ་མཁྱེན་ནོ་ཞེས་དང༌། །ཡང་ཆོས་རྗེ་དུས་གསུམ་མཁྱེན་པས་མཛད་པའི་གསོལ་འདེབས་འདི་ཡང་འདོན་པར་བྱ་སྟེ། བླ་མ་རིན་པོ་ཆེ་ལ་གསོལ་བ་འདེབས། །བདག་འཛིན་བློ་ཡིས་ཐེངས་པར་བྱིན་གྱིས་རློབས། །དགོས་མེད་རྒྱུད་ལ་སྐྱེ་བར་བྱིན་གྱིས་རློབས། །རང་༼༣༧༽སེམས་སྐྱེ་མེད་རྟོགས་པར་བྱིན་གྱིས་རློབས། །འཁྲུལ་པ་རང་སར་དག་པར་བྱིན་གྱིས་རློབས། །སྣང་སྲིད་ཆོས་སྐུར་འཆར་བར་བྱིན་གྱིས་རློབས། །ཞེས་བརྗོད་དབང་བཞི་ལེན་པ་ན། །དཔལ་ལྡན་བླ་མ་རིན་པོ་ཆེ། །བདག་ལ་དབང་བཞི་བསྐུར་དུ་གསོལ། །ཞེས་པའི་གསོལ་བཏབ་དེ་བཞིན་གྱིས། །བླ་མའི་དཔྲལ་མགྲིན་ཐུགས་ཀ་ནས། །རིམ་བཞིན་འོད་ཟེར་རྣམ་པ་ནི། །དཀར་དམར་མཐིང་གསུམ་འཕྲོས་པ་ལས། །རང་གི་གནས་གསུམ་ལ་ཐིམ་པས། །ལུས་ངག་ཡིད་ཀྱི་སྒྲིབ་པ་དག །བུམ་གསང་ཤེས་རབ་ཡེ་ཤེས་ཀྱི། །དབང་བསྐུར་དམ་པ་ལེགས་ཐོབ་ནས། །བསྐྱེད་རིམ་རྩ་རླུང་ཐིག་རྫོགས་དང༌། །དགའ་བ་ཞིའི་བདེ་བ་བསྒོམ་ལ་དབང༌། །འབྲས་བུ་སྤྲུལ་ལོངས་ཆོས་སྐུ་འགྲུབ། །སླར་ཡང་སྐུ་ཡི་གནས་གསུམ་ནས། །འོད་ཟེར་དུས་གཅིག་འཕྲོས་པ་ལས། །སྒོ་གསུམ་ཆ་མཉམ་སྡིག་སྒྲིབ་དག །དབང་བཞི་རབ་ཐོབ་ཕྱག་རྒྱ་ཆེའི། །རིག་སྟོང་དབྱེར་མེད་བསྒོམ་ལ་དབང༌། །ངོ་བ་ཉིད་སྐུ་འགྲུབ་པ་ཡིས། །སྐལ་ལྡན་མཆོག་གྱུར་དེ་ཚེ་ནི། །དར་གཅིག་མི་རྟོགས་༼༣༨༽མཉམ་བཞག་དང༌། །དཔལ་ལྡན་རྩ་བའི་བླ་མ་རིན་པོ་ཆེ། །བདག་གིས་སྙིང་གར་པདྨའི་གདན་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། །ཞེས་པས་གསོལ་བཏབ་བླ་མ་འོད་དུ་ཞུ། །རང་ལུས་ལ་ཐིམ་སྒོ་གསུམ་བྱིན་རླབས་སྟེ། །མ་བཅོས་གཉུག་མའི་ངང་དུ་ཅི་གནས་འཇོག །ཐུན་མཐར་དགེ་རྩ་བྱང་ཆེན་སྔོ་སྨོན་འབད། །ངག་འདོན་བསོགས་བྱའི་རིམ་པ་དེ་དག་རྣམས། །འབུམ་ཕྲག་རེ་སྟེ་ལྕོགས་ན་ཕྱག་ཀྱང་བསྣོན། །དེ་ལྟར་སྔོན་འགྲོའི་ཆོས་སྒོ་ཟབ་ཁྲིད་འདི། །མདོ་ཙམ་བརྗོད་མོད་གཞན་དག་སྔོན་བྱོན་གྱིས། །གསུང་རབ་མ་དྲོས་མཚོ་འམ་དཔག་བསམ་ཤིང༌། །ཇི་ལྟར་འབད་མེད་ལྷུན་གྲུབ་རྒྱ་ཆེ་བ། །གང་ཟག་དབང་པོ་རབ་འབྲིང་མཐའ་གསུམ་ལ། །ལྷུག་སྩོལ་ཆོས་ཀྱི་སྦྱིན་པས་སྐྱབས་མཛད་པའི། །རང་རང་སྐལ་བར་འཚམས་བར་དང་དུ་ལོང༌། །དེ་ལ་རྒྱས་བསྡུས་དབྱེ་བ་སྣ་ཚོགས་ཀྱིས། །བསྒོམ་བྱ་འདོན་བྱ་མང་ཉུང་སྣང་བ་ན། །གཅིག་ལ་ཚད་འཛིན་མི་དགོས་དད་དུངས་གིས། །བླ་མར་གསོལ་བཏབ་མོས་གུས་རྣལ་འབྱོར་རྣམས། །རྩེ་གཅིག་༼༣༩༽ཉམས་སུ་བླང་ན་མཆོག་དངོས་གྲུབ། །ཆར་ཆེན་ཡངས་འབབ་སྨིན་ཅིང་གྲོལ་བ་ཡིས། །ཚེ་འདིར་གོ་འཕང་མཆོག་ཐོབ་ཐེ་ཚོམ་བྲལ། །མོས་གུས་བླ་མའི་དམ་ཚིག་སོགས་མེད་ན། །ལོ་མང་བགྲང་བྱའི་བར་དུ་དཀའ་སྤྱད་ཀྱིས། །སྙིང་རུས་མཐའ་རུ་འཁྱོལ་ཀྱང་ཆུ་རྡོ་ལ། །རླུང་ཚོགས་དྲག་པོས་བསྐྱོད་ཀྱང་མེ་མི་འབྱུང༌། །དེ་ཕྱིར་དམ་ཚིག་སྙིང་ལ་བཅད་པར་གནད། །གནད་འགག་གཅིག་ཤེས་ཀུན་གྲོལ་ཆོས་ཀྱི་སྒོ། །སྒོ་མཆོག་ལམ་ཞུགས་ཐེག་ཆེན་ཆོས་ཀྱི་གྲོལ། །གྲོལ་ནས་མྱུར་དུ་རྫོགས་སངས་རྒྱས་ཐོབ་ཤོག །དེ་སྐད་རབ་བྱུང་ཆོས་འཁོར་ལོ། །བསྲེག་བྱེད་འབར་བ་མེ་ཡི་ཁམས། །ཀུ་ཀུའི་ལོ་ལ་ནག་པ་ཟླའི། །གྲལ་ཚེས་དགེ་བར་མདོ་སྨད་ཕྱོགས། །བནྡེ་བློ་གྲོས་རབ་བཟང་ཞེས། །གང་གི་སུ་ཝ་རྞ་དང་ནི། །ལྷ་རྫས་དང་བཅས་གསོལ་འདེབས་ཀྱིས། །གྲེ་འགྱུར་གླུ་དབྱངས་ཆབ་གཅིག་ཏུ། །བསྐུལ་བའི་དོན་བཞིན་བྲིས་པ་དགེ། ༈ །།ལ་སྟོད་ཕྱོགས་ནས་བྱ་བྲལ་ཡེ་ཤེས་དབང་ཕྱུག་འམ་མིང་གཞན་བསྒྲུབ་ཆེན་ལྡན་ཡོན་ལ་འཕྲོས་གཏམ་དང་མོས་གུས་བདུན་མའི་ཁྲིད་ཀྱི་སྙིང་པོ་བཞུགས།། ༼༤༠༽༈ །།ན་མོ་མ་ཧཱ་མུ་དྲཱ་ཡ། །ཚོགས་གཉིས་སྤྲིན་ཆེན་ལོང་ལིང་གཏིབས་པའི་ཀློང༌། །ཡེ་ཤེས་འོད་ཀྱིས་གློག་འོད་ཆེམས་སེ་ཆེམས། །ཡང་དག་དོན་གྱི་གཞོམ་མེད་རྡོ་རྗེའི་གླུ། །དབྱར་རྔའི་སྐད་གསང་ཆེས་ཆེར་སྒྲོགས་པ་ནི། །དཔལ་ལྡན་འབྲུག་པ་ལས་གཞན་སུ་ཞིག་ཡོད། །ལ་སྟོད་ཕྱོགས་ཀྱི་ཡེ་ཤེས་དབང་ཕྱག་འམ། །མིང་གཞན་བསྒྲུབ་ཆེན་ལྡན་ཡོན་ཞེས་སུ་གྲགས། །གོང་ན་དཔོན་དང་འོག་ན་གཡོག་པོ་དང༌། །ཁང་ཁྱིམ་ནོར་རྫས་འདོད་ཡོན་ཞེན་ཆགས་རྒྱུ། །འཇིག་རྟེན་འདི་ལ་འཆིང་བའི་གཡེང་བ་བྲལ། །སྟོང་ལྟ་ཧད་པོར་མ་སོང་ཉམས་ལེན་གྱིས། །སེམས་ཉིད་ཡང་དག་གཏན་ལ་འབེབས་པ་ཡིས། །རེ་དོགས་བྲལ་བའི་གནས་ལུགས་དོན་རྟོགས་པས། །རྣལ་འབྱོར་ན་དགའ་ཤི་སྐྱིད་ཁྱོད་ཀྱི་གཟུགས། །རལ་པའི་ཁུར་ཚོགས་ལྕི་ཞིང་གཡས་སུ་ལྡམས། །རྣ་རྒྱན་དུང་ལོང་མཛེས་བྱེད་གཡོན་དུ་འཕྱང༌། །མགུལ་དུ་བསྒོམ་ཐག་འཇའ་རིས་ཁྱུག་གེ་བ། །གཡས་སུ་འཕྱང་ཞིང་སྐེད་པར་མི་རྐང་གླིང༌། །གཡོན་ཏུ་འཕྱང་ཞིང་དེ་ལྟར་རྣམས་མང་ཀྱིས། །ངོ་མཚར་དཔག་མེད་མཐོང་བས་༼༤༡༽ཡིད་དགའ་སྐྱེས། །ཆ་ལུགས་བཞིན་དུ་ཡོན་ཏན་ལྡན་ལགས་སམ། །ཞེས་སྨྲས་པས། ཁོ་རབ་དུ་གུས་པ་བསྐྱེད་ཏེ་ཐལ་མོ་སྦྱར་ནས་འདི་སྐད་དོ། །བདག་ནི་ཆུང་ངུའི་དུས་ནས་འཁོར་བའི། །ལས་སྣང་ཐམས་ཅད་སེམས་ཙམ་ཙམ་དུ་རྟོགས། །ཡང་དག་དོན་གྱི་སྙིང་པོ་བསྒྲུབ་ནས་ནི། །འགྲོ་བ་འདྲེན་པའི་མཐུ་དང་་ལྡན་པ་གཅིག །བསམས་སྟེ་གུ་རུ་ཤྲཱི་བུཥྱཿདྲུང༌། །སེམས་ཀྱི་སྒྲོ་འདོགས་ལམ་ཙམ་ཆོད་པ་ལགས། །ཞེས་ཟེར་བར། །འོ་ན་ཁྱོད་ཀྱི་ལུས་དེ་ཇི་ལྟ་བུ་ཞིག་བསྒོམས་གི་ཡོད་དྲིས་པས། །བཀའ་དྲིན་ཆེའོ་བླ་མ་རིན་པོ་ཆེ། །སྔོན་གྱིས་དམ་པའི་གསུང་རབ་ལས། །ཁོང་སྟོང་ཁྱོད་ཀྱི་སྐུ་ལ་མེད། །ཤ་དང་རུས་པ་ཁྲག་ཀྱང་མེད། །ནམ་མཁའ་ལ་ནི་འཇའ་ཚོན་བཞིན། །ཁྱོད་ཀྱི་སྐུ་ནི་སྟོན་པར་མཛད། །ཞེས་གསུངས་པ་ལྟར་ལགས་སོ། །འོ་ན་ཁྱོད་ལུས་དེ་ལྟ་བུ་ཡིན་ན་ངག་ཇི་ལྟ་བུ་ལགས་དྲིས་པས། །གྲགས་སྟོང་དབྱེར་མེད་རྡོ་རྗེའི་བཟླས་པ་ནི། །ཆུ་བོའི་གཞུང་ལྟར་ཆད་མེད་ཤུབ་བུར་བཟླ། །ཞེས་སོ། །འོ་ན་ཁྱོད་སེམས་ཇི་ལྟ་བུ་ཞིག་ཡོད་བྱས་པས། །ཀུན་རྫོབ་༼༤༢༽ཆོས་རྣམས་ཆུ་ཟླ་བཞིན་དུ་སྟོང༌། །དོན་དམ་སྤྲོས་ཚོགས་བྲལ་ཞིང་སྟོང་ཆེན་ཏེ། །བདེ་སྟོང་དབྱེར་མེད་ཆོས་ཉིད་རོལ་པ་མཆོག །མཐའ་དང་བྲལ་བ་ཟབ་མོའི་ལྟ་བ་སྟེ། །དེ་ལྟར་སེམས་ཉིད་འོད་གསལ་འཁོར་མོར་འཆར། །གདོད་ནས་རྣམ་དག་དྲི་བྲལ་འདི་ཉིད་ལ། །རྣམ་ཀུན་མཆོག་ལྡན་གཉུག་མའི་སྙིང་པོ་དང༌། །དོན་དམ་ལྷན་ཅིག་སྐྱེས་དང་ཕྱག་རྒྱ་ཆེ། །དང་པོའི་སངས་རྒྱས་ཆོས་སྐུ་ཡེ་ཤེས་སོགས། །མིང་བརྒྱར་བཏགས་ཀྱང་འདི་ལས་གཞན་དུ་མེད། །འདི་ནི་ཟུང་དུ་འཇུག་པ་ཕྱག །འཁོར་བ་རང་གྲོལ་མཉམ་པའི་རྒྱ། །དེ་དག་ཟུང་འཇུག་ཆེན་པོ་ཉིད། །དེ་ཕྱིར་ཕྱག་རྒྱ་ཆེ་ཞེས་ཞུ་བ་ལགས། །འོ་ན་ཁྱེད་རལ་ཅོག་དང་རྣ་རྒྱན་སོགས་ལ་གཞིགས་ན། །ལས་ཀྱི་ཕྱག་རྒྱ་འདྲ་མེད་དམ་བྱས་པས། །དེ་འདྲ་དཔེ་ལ་སྲིད་དོགས་མེད། །སྔོན་བྱོན་གྲུབ་ཐོབ་དེ་དག་རྣམས། །ཐོགས་མེད་རྫུ་འཕྲུལ་མངའ་བརྙེས་པས། །གདིང་བ་བཏིང་ནས་གངྒ་བརྒལ། །སྟག་ལ་ཞོན་ནས་དངོས་གྲུབ་བརྙེས། །ཌོཾ་བྷི་ཧེ་རུ་ཀ་ཞེས་གྲགས། །ཆུ་བོ་ཆེན་པོ་གྱེན་ལ་བཟློག །ཆང་ལ་ཉི་མ་གཏེལ་པར་བཅུག །གྲུབ་ཐོབ་༼༤༣༽བིར་བ་པ་ཞེས་བྱ། །རྒྱལ་རིགས་པི་ཝང་གླིང་བུ་འབུད། །ཐུགས་དམ་ཞལ་གཟིགས་མཁའ་ལ་གཤེགས། །བྷི་ནས་ཞེས་བྱ་བ་སོགས། །སྔོན་བྱོན་གྲུབ་ཐོབ་ཇི་སྙེད་རྣམས། །ཐོགས་མེད་རྫུ་འཕྲུལ་སྤྱོད་པ་མཛད། །སྐལ་ལྡན་མི་རྣམས་ཡ་མཚན་བསྐྱེད། །དེ་མཐུས་འགྲོ་ཀུན་སྨིན་གྲོལ་བཀོད། །ད་དུས་སྙིགས་མ་ལྔ་བ་རྡོའི་དུས། །ནུས་པའི་ཡོན་ཏན་མ་གྲུབ་པའི། །ཆང་དང་བུད་མེད་ལ་སྲིད་པའི། །སྲིད་པའི་འཆིང་བས་དམ་དུ་བཅིངས། །མ་གྲོལ་གྲོལ་བརྫུར་སྤྱོད་པ་ནི། །རང་གིས་རང་ཉིད་བསླུས་ལགས་བས། །དེ་ཕྱིར་དེ་དག་སྤངས་པ་ཡིན། །ཞེས་ཟེར་བར། འོ་ན་ཁྱོད་ཆོས་པ་རྣམ་དག་དུ་འདུག་པས་ད་དུང་སྨྲོས་ཤིག་བྱས་པས། །མ་ཧཱ་མུ་དྲའི་ཟབ་གསང་སྙིང་པོའི་དོན། །རྫོགས་པའི་སངས་རྒྱས་མཆོག་གི་བཀའ་སྩལ་པ། །འཇིག་རྟེན་ཁམས་ནི་གང་དུ་ཡང༌། །སངས་རྒྱས་གཞན་དུ་རྙེད་མི་འགྱུར། །སེམས་ནི་རྫོགས་པའི་སངས་རྒྱས་ཉིད། །སངས་རྒྱས་གཞན་ན་བརྗོད་དུ་མེད། །ཅེས་དང༌། ཀརྨ་པ་དབང་ཕྱུག་རྡོ་རྗེའི་ཞལ་སྔ་ནས། །ཕྱི་རོལ་སྣང་བ་འདི་དག་སེམས་སྣང་སྟེ། །༼༤༤༽ཆུ་ཟླ་བཞིན་དུ་རང་གི་ངོ་བོས་སྟོང༌། །སེམས་ནི་སྟོང་ཆེན་ནམ་མཁའི་དབྱིངས་ལྟ་བུ། །གནས་ལུགས་སེམས་ཀྱི་རང་ཞལ་མངོན་གྱུར་ཤོག །ཞྭ་དམར་མཁའ་སྤྱོད་དབང་པོས། །བླ་མ་བཅོམ་ལྡན་ལྷན་ཅིག་སྐྱེས། །རང་གི་རང་གསལ་བདེ་བ་ཆེ། །ཁྱབ་བདག་འཕོ་མེད་རང་སེམས་ལ། །རང་ཞལ་བལྟ་ཞིང་རང་ཕྱག་འཚལ། །ཞེས་གསུངས་པས། །འཁོར་འདས་ཀྱི་ཆོས་ཐམས་ཅད་རང་གི་སེམས་སུ་ཐག་ཆོད་རུང༌། །གོ་བ་སྐམ་པོས་ཆུ་མི་ཐུབ་པས། །བླ་མའི་རྣལ་འབྱོར་མདོར་བསྡུས་ཞིག །བདག་ལ་སྩལ་དུ་གསོལ་ཞེས་ཟེར་བ་ལ། །ངེད་ནས་འདི་སྐད་སྨྲས་སོ།། ༈ །།བླ་མའི་ནང་བསྒྲུབ་བསྡུས་པ་བཞུགས་སོ།། ༈ །།རིགས་ཀུན་གཙོ་བོ་དཔལ་ལྡན་ཀརྨ་པ་ཆེན་པོ་མི་བསྐྱོད་རྡོ་རྗེའི་ཞབས་ལ་ཕྱག་འཚལ་ལོ། །ཐོག་མར་རྩ་བའི་ཚིགས་བཅད་སུ། །མི་དགེ་བཅུ་སྤངས་དགེ་བཅུའི་ཡི་དམ་བསྟེན། །ངན་སོང་གནས་སུ་མཚན་ཙམ་ཐོས་ན་ཡང༌། །སྐད་ཅིག་ཉིད་ལ་གྲོལ་ནུས་བླ་མ་རྗེ། །སྤྱི་བོའི་གཙུག་ན་ཤཱཀྱ་ཐུབ་པ་ཤར། །ཞེས་གསུངས་པས་འཁོར་བའི་སྡུག་བསྔལ་ལ་འཇིགས་སྟེ་མི་དགེ་བའི་ལས་སྲོག་ལ་ཐུག་ཀྱང་འཛེམ། །༼༤༥༽ཐར་པའི་གོ་འཕང་ཐོབ་པའི་ཕྱིར་དགེ་བ་ཁོ་ན་བགྱིད་དོ་སྙམ་པའི་ངང་ནས། སྐྱབས་འགྲོ་དང་སེམས་བསྐྱེད་བྱེད། །དེ་ནས་སྤྱི་བོའི་གཙུག་ན་བླ་མ་ཤཱཀྱ་ཐུབ་པར་གྱུར་ནས་དེའི་འོད་ཀྱིས་རིགས་དྲུག་གི་སྡུག་བསྔལ་གྱི་གནས་སྟོངས་ཏེ། །དལ་འབྱོར་བཅོ་བརྒྱད་ལྡན་པའི་ལུས་རྟེན་ཐོབ་པར་བསྒོམས་ཏེ། སེམས་གཞན་དུ་མ་ཡེངས་པར་དེ་ཉིད་ངང་ལ་གསལ་དྭངས་ཧྲིག་གེར་སེམས་བཟུང༌། གལ་ཏེ་སྐྱོ་ན་སྐུ་དེའི་ཐུགས་ཀར་ཟླ་བའི་དཀྱིལ་འཁོར་གྱི་དབུས་སུ་མུཾ་གྱི་མཐར། ཨོཾ་མུ་ནི་མུ་ནི་མ་ཧཱ་མུ་ནི་ཤཱཀྱ་མུ་ན་ཡེ་སྭཱ་ཧཱ། ཞེས་པས་བསྐོར་བ་ལས་འོད་ཟེར་འཕྲོས་པས་བདག་གཞན་སེམས་ཅན་ཐམས་ཅད་ཀྱི་རྒྱུད་ཀྱི་མི་དགེ་བ་བཅུའི་ལས་སྒྲིབ་ས་བོན་མྱོང་འགྱུར་མཐའ་དག་དག་པར་བསམ་སྟེ། སྔགས་ཅི་ནུས་བཟླས་པའི་མཐར། ངན་སོང་གི་འགྲོ་བ་རེ་རེའི་སྤྱི་གཙུག་ཏུ། བཅོམ་ལྡན་འདས་རེ་རེ་བཞུགས་པར་བསྒོམ་མོ། །ཐུན་བརྒྱད་དུ་བྱས་ནས་ཞག་གསུམ་བྱ། །ཆོས་ཐུན་དང་པོའོ།། ༈ །།འདོད་པའི་ཆོས་བརྒྱད་སྨིག་རྒྱུའི་མདུད་ལྟར་གྲོལ། །ཏིང་ངེ་འཛིན་གྱི་རོ་ལ་སྲེད་འབྲལ། །འཇིག་རྟེན་བསམ་གཏན་རྣམས་ནི་སད་པར་མཛད། །སྤྱི་བོའི་༼༤༦༽གཙུག་ནས་སེམས་ཅན་ཀུན་ལ་གཟིགས། །དེས་ན། མངོན་མཐོ་ལྷ་མིའི་རྟེན་བཟང་ཐོབ་ཀྱང༌། །གཏན་བདེའི་གོ་འཕང་དམ་པ་མི་བསྒྲུབས་པར། །ཆོས་བརྒྱད་ཀྱི་མདུད་པས་དམ་དུ་འཆིང་བ་ནི། །རིན་ཆེན་གླིང་ནས་དེད་དཔོན་སྟོང་ལོག་དང་འདྲ་ཞིང༌། དེ་ཡང་ཚེ་འདིའི་སྐྱིད་སྡུག་སྔོན་གྱི་ལས་འབྲས་ལས་བྱུང་བ་ལྟར། །དེས་ན་འདོད་པའི་བདེ་བ་ཀུན་ལ་མི་ཆགས་ཞིང༌། །བདག་གཞན་སེམས་ཅན་ཐམས་ཅད་བླ་མེད་རྫོགས་བྱང་ཐོབ་པའི་ཐབས་ལ་འབད་དོ་སྙམ་པའི་ངང་སེམས་རྩེ་གཅིག་ཏུ་གསལ་དྭངས་རྙོགས་པ་མེད་པའི་ངང་ལ་ཧྲིག་གེར་འཇོག །དེས་སྐྱོན། སྤྱི་བོའི་ཤཱཀྱ་ཐུབ་པ་དེས། མཁའ་མཉམ་སེམས་ཅན་ལ་ཐུགས་རྗེ་ཆེན་པོའི་སྤྱན་གྱིས་གཟིགས་པ་ལ། མི་བཟོད་པའི་མོས་གུས་བསྐྱེད་ཅིང་སེམས་འཛིན་ཞིང་གོང་གི་སྔགས་བཟླ། ཞག་གསུམ་འབད་ཅིང་ཐུན་གཉིས་པའོ།། ༈ །།འཁོར་བ་འདི་ནི་མེ་འོབས་བཞིན་དུ་དགོངས། །ལས་ཉོན་རང་གི་རྒྱུད་ལ་མི་འཛིན་པར། །སྲེད་ལེན་འཆིང་བའི་གནས་ལས་ཡང་དག་འདས། །སྤྱི་བོའི་གཙུག་ན་འཁོར་བ་དོང་སྤྲུག་མཛད། །ཅེས་གསུངས་པས། ཁམས་གསུམ་སེམས་ཅན་ཐམས་ཅད་སྡུག་བསྔལ་གྱི་རྒྱུ་ཁོ་ནར་སྤྱོད་པའི་ཕྱིར། སེམས་༼༤༧༽ཅན་རྣམས་འཁོར་བ་ནས་མཐར་ན་བདེ་བ་གཏན་ནས་མེད་པས། འཁོར་བའི་རྩ་བ་ཕུང་ལྔ་བདག་དུ་བཟུང་བས། དེའི་རྒྱུ་ལས་ཟག་བཅས་ཀྱི་དགེ་མི་དགེའི་ལས་ཀྱིས་འཁྱམས་པ་ཡིན་ལ། དེས་ན་ཕུང་པོ་ལྔ་ལ་ཐོག་མ་ནས་ངར་འཛིན་ཏེ་འཁྲུལ་པ་མ་གཏོགས། ཡེ་ནས་བདག་མེད་དོ་སྙམ་པའི་ངང་ལ་གོང་བཞིན་སེམས་བཟུང་ངོ༌། །དེས་སྐྱོན། སྤྱི་གཙུག་གི་བཅོམ་ལྡན་འདས་དེས་ཐེག་པའི་སྒོ་སྣ་ཚོགས་ཀྱིས་གདུལ་བྱ་རྣམས་སྨིན་གྲོལ་རྫོགས་བྱང་ཆེན་པོར་འགོད་ཅིང༌། དབང་རྟུལ་རྣམས་ཀྱང་ཉན་རང་གི་བྱང་ཆུབ་ལས་བརྩམས་ཏེ་མཐར་ཐུག་རྫོགས་བྱང་དུ་འགོད་པའི་ཕྲིན་ལས་བསམ་གྱིས་མི་ཁྱབ་པ་ལ་སེམས་འཛིན་ཅིང་སྔགས་བཟླའོ། །ཞག་གསུམ་ཐུན་གསུམ་མོ།། ༈ །།མཐའ་མེད་སེམས་ཅན་མ་བུར་མངོན་དུ་གྱུར། །བཟོད་གླགས་མེད་པའི་བརྩེ་ཤས་ཁོང་ནས་འཁྲུངས། །སེམས་ཅན་གཅིག་ཕྱིར་གྲངས་མེད་དབུ་ཡང་བཏང༌། །སྤྱི་བོའི་གཙུག་ན་སྤྱན་རས་གཟིགས་མགོན་ཉིད། །ཅེས་པས། མཁའ་མཉམ་སེམས་ཅན་རང་གི་ཕ་མར་གྱུར་ནས་ཕན་མ་བཏགས་པ་གཅིག་ཀྱང་མེད་ཅིང༌། །མ་ཡི་༼༤༨༽མཐར་ཐུག་རྒྱ་ཤུག་ཚི་གུ་ཙམ། །རིལ་བུར་བགྲངས་ཀྱང་ས་ཡིས་ལངས་མི་འགྱུར་བས། །མ་དེ་རྣམས་བུ་ལ་བརྟེན་ནས་སྡུག་བསྔལ་མྱོང་ཞིང༌། །བུས་ཀྱང་མ་ལ་གནོད་པའི་ལས་ཁོ་ན་སྟེ། ད་ལན་མ་དྲིན་ཅན་དེ་རྣམས་ལ་བྱས་ཤེས་གཟོ་བའི་སླད་དུ་ཕན་བཏགས་དགོས་པས། དེའང་མཐོ་རིས་ལ་བཀོད་ཀྱང་འཁོར་བ་ལས་མ་འདས། ཉན་རང་ལ་བཀོད་ཀྱང་སེམས་ཅན་རེ་རེ་ཙམ་ལས། ཐམས་ཅད་གཏན་ཐར་མི་ནུས་པས། བླ་མེད་བྱང་ཆུབ་སངས་རྒྱས་ཀྱི་སར་འགོད་དགོས་ལ། དེའི་ཆེད་དུ་དང་པོར་རང་གིས་ཐོབ་དགོས་ཤིང༌། དེ་འང་འབྲས་བུའི་སངས་རྒྱས་དེ་བསྒྲུབ་པ་ན། རྒྱུ་དུས་སུ་བྱང་སེམས་རྣམས་ཀྱིས། སེམས་ཅན་གཅིག་ལའང་ཕན་པ་ཆུང་ངུའི་ཕྱིར་ཡང༌། བརྩེ་བ་ཆེན་པོས་དབུ་སྦྱིན་པར་བཏང་བའི་གྲངས་ཚད་ལས་འདས་པ་ཡིན་ཕྱིར། བདག་ཀྱང་འདི་ལྟ་བུའི་བྱང་ཆུབ་ཀྱི་སེམས་ལ་སེམས་གཏད་དོ་སྙམ་གསལ་དྭངས་ཧྲིག་གེ་བར་སེམས་བཟུང༌། དེས་སྐྱོན། སྤྱི་བོའི་བཅོམ་ལྡན་ཤཱཀྱ་ཐུབ་པ་དེ་ཉིད་བྱང་ཆུབ་སེམས་དཔའ་སྤྱན་རས་གཟིགས་སུ་བསྒོམ་སྟེ་དེའི་ཡོན་ཏན་བསམ་ཞིང༌། བདག་ཀྱང་འཕགས་༼༤༩༽པ་འདི་ལྟ་བུ་ཡིན་ན་ཅི་མི་རུང་སྙམ་ནས་དེའི་ངང༌། ཨོཾ་མ་ཎི་པདྨེ་ཧཱུྃ། ཞེས་ཡིག་དྲུག་བཟླ། ཞག་གསུམ་སྟེ་ཐུན་བཞི་པའོ།། ༈ །།རང་གཞན་ཀུན་གྱི་རྒྱུད་ལ་ཀུན་མཁྱེན་རྒྱུ། །མི་ཤེས་སྡུག་བསྔལ་དྲི་མ་མ་ལུས་སེལ། །ཡང་དག་རྫོགས་སངས་རྒྱས་ཀྱི་བསོད་ནམས་བསྒྲུབ། །སྤྱི་བོའི་གཙུག་ནས་སེམས་ཅན་ཐམས་ཅད་འདྲེན། །དེ་ནས་མཁའ་མཉམ་སེམས་ཅན་ཐམས་ཅད་སངས་རྒྱས་ཀྱི་སར་འགོད་པ་ལ། མི་ཤེས་པའི་མུན་པ་སེལ་དགོས། དེ་ལ་དང་པོར་ཚོགས་གཉིས་རྫོགས་པའི་ཐབས་མི་ཤེས་པ་རྣམས་སེལ་དགོས། དེ་ཡང་སངས་རྒྱས་ཀྱི་གཞན་དོན་གཙོ་བོ་གཟུགས་སྐུ་སྟེ། དེའི་རྒྱུ་བསོད་ནམས་ཀྱི་ཚོགས་བསགས་པ་དེ་ལ་སེམས་ཅན་ཐམས་ཅད་འཇུག་པར་བྱེད་དགོས། དེ་ཡང༌། ཡོངས་སུ་འཛིན་པ་མེད་པའི་སྦྱིན་པ། གང་ལའང་ཆགས་པ་མེད་པའི་ཚུལ་ཁྲིམས། ཅི་ལའང་འཁྲུགས་པ་མེད་པའི་བཟོད་པ། སྤྲོ་བ་ཕྱིར་མི་བསྒྱུར་བའི་བརྩོན་འགྲུས། ཡོན་ཏན་གཞལ་མེད་དུ་བསྒྲུབ་པའི་བསམ་གཏན། མཚན་མ་རྣམ་པར་དག་པའི་ཤེས་རབ། གཞན་དྲིང་མི་འཇོག་པའི་ཐབས་༼༥༠༽མཁས། གང་ལའང་མ་རེག་པའི་སྟོབས། ཡོངས་སུ་གྲུབ་པ་མཐར་ཕྱིན་པའི་སྨོན་ལམ་ནི། སངས་རྒྱས་ཀྱི་སའི་གནས་འཁོར་ཞིང་ལོངས་སྤྱོད་ཀྱི་རྒྱུའི་ཟག་མེད་ཀྱི་དགེ་བའི་རྩ་བ་ཡིན་ལ། དེ་ལྟ་བུར་བདག་གིས་སེམས་ཅད་ཐམས་ཅད་སྦྱར་ཐུབ་པར་བྱའོ་སྙམ་དུ་སེམས་རྩེ་གཅིག་ཏུ་གསལ་དྭངས་ཧྲིག་གེར་འཇོག །དེས་སྐྱོན་དུས་གསུམ་གྱི་སངས་རྒྱས་བྱང་སེམས་ཐམས་ཅད་ཀྱི་ས་དང་པོ་འདི་ལ་དགོངས། བར་དུ་དེའི་ཕྱིར་དཀའ་བ་སྤྱད། ཐ་མའང་དེའི་མཛད་པ་མཐར་ཕྱིན་པ་ཡིན་ཨང་སྙམ་དུ་བསམས་ནས། སྤྱི་གཙུག་གི་ཤཱཀྱ་ཐུབ་པ་དང་སྤྱན་རས་གཟིགས་དབྱེར་མེད་ཡིད་ལ་མ་བྲལ་བར་བྱ་ཞིང་ཡིག་དྲུག་བཟླའོ། །ཞག་གསུམ་སྟེ་ཐུན་ལྔ་པའོ།། ༈ །།ཆོས་རྣམས་ཐམས་ཅད་གཟོད་མ་ཉིད་ནས་ཞི། །རང་བཞིན་མེད་ཕྱིར་ཅི་ཡང་དབང་བསྒྱུར་ནས། །སྲིད་དང་ཞི་བའི་མཐའ་གཉིས་མི་གནས་པ། །སྤྱི་བོའི་གཙུག་ནས་སྤྲོས་དང་བྲལ་བར་ཤར། །དེ་ལྟར་བསོད་ནམས་ཀྱི་ཚོགས་གཞལ་མེད་ཀྱི་དགེ་རྩ་དེ་ལྟ་བུ་བྱང་ཆུབ་སེམས་དཔས། སེམས་ཅན་ཐམས་ཅད་ཀྱི་རྒྱུད་ལ་བསྐྲུན་མི་ནུས་སོ་སྙམ་ན་མིན་ཏེ། དོན་དམ་པར་ན། སེམས་༼༥༡༽ཅན་ནི་གདོད་ནས་སྐྱེ་བ་མེད་དེ། དེ་མེད་ན་གནས་པ་དང་འགགས་པ་བྲལ་ཞིང༌། །འོ་ན་སེམས་ཅན་ཐམས་ཅད་སྐྱེ་འགག་གནས་གསུམ་དང་བྲལ་བ་དེ་གནས་ལུགས་སུ་ཞུགས་སམ་ཞེ་ན། དེའང་མ་ཡིན་ཏེ། བྲལ་བ་ནི་སྐྱེ་འགག་གནས་པ་ལ་ལྟོས་དགོས་ཏེ། །དེ་མ་གྲུབ་པས་གཅིག་ཤོས་ཀྱང་གནས་ཚུལ་དུ་ཞུགས་གར་བཏུབ། དེའི་ཕྱིར་དོན་དུ་སྤྲོས་ཚོགས་གང་ཡང་གནས་ཚུལ་དུ་མ་ཞུགས་པའམ། གནས་ཚུལ་དེ་སྤྲོས་སྤྲོས་མེད་གང་གི་ངོ་བོར་ཡང་གྲུབ་མ་མྱོང་བ་ལ། དོན་དམ་བདེན་པར་བཏགས་ཏེ་ཡེ་ཤེས་ཀྱི་ཚོགས་བསགས་པས། འབྲས་བུ་ཆོས་སྐུ་མངོན་དུ་བྱེད་པ་ནི། ཀུན་རྫོབ་ཏུ་ཐབས་བསོད་ནམས་ཀྱི་ཚོགས་དང༌། ཟུང་དུ་འཇུག་རྒྱུའི་ཤེས་རབ་ཀྱི་ཆ་ནས་བཞག་ཀྱང༌། དོན་དམ་ནི་བསྒྲུབ་བྱ་སྒྲུབ་བྱེད་ཀྱི་ཐབས་ཤེས་གང་ལའང་མི་གནས་པའི་ཕྱིར། བཏགས་པ་ནི་ཀུན་རྫོབ་ཀྱི་བདེན་པའོ། །དེས་ན་གནས་ཚུལ་དང་སྣང་ཚུལ་ལ་ཅིར་ཡང་མིན་པས་ཅིར་ཡང་བསྒྲུབ་ཏུ་རུང་བས་སེམས་ཅན་ཐམས་ཅད་ལ། བྱང་སེམས་སྐྱེད་བོ་རང་ཉིད་གཅིག་པུས་ཀྱང༌། དགེ་རྩ་རྫོགས་པ་དེ་བསྒྲུབ་ནུས་པ་ཡིན་༼༥༢༽ནོ། །དེས་ན་སྐྱེ་འགག་གནས་གསུམ་རུང་བ་དང་བྲལ་བ་གཉིས་ཀ་རུང་བ་ཏེ། ཤེས་བྱ་ལ་གྲུབ་ནས་དབྱེ་བ་མིན་པའི་ཕྱིར་རོ། །དེས་ན་བདེན་རྒྱུ་ཐམས་ཅད་རྟོག་ངོ་ཙམ་དུ་བཞག་པའི་ཆོས་ལས་གཞན་མེད་ལ། རྟོག་ཆོས་ཙམ་ནི་གཞི་རྩ་དང་བྲལ་བས། འདི་ལྟ་བུ་ཐོས་བསམ་པ་སྦོམ་པ་ལས་རྟོགས་ནས་སོ་སོ་རྟོགས་པའི་ཤེས་རབ་ཡིན་ལ། དེ་ལྟ་བུའི་ཚུལ་ལ་རྩེ་གཅིག་ཏུ་གསལ་དྭངས་ཧྲིག་གེར་སེམས་བཟུང་ངོ༌། །དེས་སྐྱོ་ན། བདག་མེད་རྟོགས་པའི་ཤེས་རབ་འདི་ལྟ་བུ་དང་མི་ལྡན་པར། ཞི་གནས་ཀྱི་ཏིང་འཛིན་བསམ་གཏན་བཞི་དང་གཟུགས་མེད་བཞི་ལ། འཁོར་བ་ཐོག་མེད་ནས་ད་ལྟའི་བར་ལ་ཇི་ཙམ་ཞིག་རྒྱུད་ལ་ལྡན་ཡང༌། བྱང་གྲོལ་གྱི་རྒྱུར་མ་སོང་བས། སྟོང་ཉིད་རྟོགས་པའི་གོ་བ་བརྡ་སྟོན་ཙམ་གྱིས་ཀྱང་སྲིད་པར་སྐྱེ་བའི་ལས་སྒྲིབ་དཔག་མེད་ཟད་ནུས་ཤིང༌། དེས་ན་དེ་ལྟ་བུའི་ཚུལ་ལ་བསམས་ཤིང༌། ཡིག་དྲུག་བཟླའོ། །ཞག་གསུམ་ཐུན་དྲུག་པའོ།། ༈ །།ཐ་མལ་སྣང་བ་རྡོ་རྗེ་གསུམ་གྱིས་བཅིངས། །རྡོ་རྗེ་གསུམ་པོ་བདེ་ཆེན་ཐིག་ལེར་བསྡུས། །སྙིང་པོ་བླ་མའི་མོས་གུས་གཅིག་ཏུ་ཐིམ། །༼༥༣༽སྙིང་གི་དཀྱིལ་ན་ཞྭ་ནག་གསེར་མདངས་ཤར། དེ་ནས་བྱང་ཆུབ་ཆེན་པོ་དེ་ལྟ་བུའི་གོ་འཕང་ཀྱང༌། ཐེག་ཆེན་དགེ་བའི་བཤེས་གཉེན་ཁོ་ན་ལ་རག་ལས་དགེ་བའི་བཤེས་གཉེན་ལའང༌། ཐེག་ཆེན་འཕགས་པ་རྣམས་ལ་ལོངས་སྤྱོད་རྫོགས་སྐུ་དང་གཞན་རིགས་ཅན་གསུམ་འདུལ་བ་ལ་མཆོག་གི་སྤྲུལ་སྐུ་དང༌། གཞན་ཡང་རྫོགས་པའི་སངས་རྒྱས་རྣམས་གང་ལ་གང་འདུལ་དུ། སོ་སོ་སྐྱོ་བོའི་སློབ་དཔོན་ཕལ་པར་སྐྱེ་བ་སྤྲུལ་པའི་སྐུར་བསྟན་ནས། ཡང་དག་པའི་ཐར་པ་ཆེན་པོ་ལ་དཀྲི་བའི་ཕྱིར། སངས་རྒྱས་ཐམས་ཅད་ཀྱི་ཐུགས་རྗེ་གཅིག་ཏུ་བསྡུས་པ་འཕགས་མཆོག་སྤྱན་རས་གཟིགས་དེ་ཉིད། རྗེ་ཀརྨ་པ་དུས་གསུམ་མཁྱེན་པ། ཞྭ་ནག་གསེར་མདངས་ཁྱུང་གཤོག་ཅན་དབུ་ལ་བཞེས་པའི་སྤྲུལ་པའི་སྐུ་རིམ་པར་བྱོན་པའི་སྐུ་གསུང་ཐུགས་ཀྱི་གོ་འཕང་ལ། བདག་གི་སྒོ་གསུམ་གྱིས་ནམ་ཞིག་ཐོབ་པའི་ཚེ། བདག་གི་བླ་མ་བདེ་ཆེན་གྱི་ཐིག་ལེ། ཕྱག་ཆེན་གྱི་དངོས་གྲུབ་བརྙེས་ནས། འབྲེལ་ཚད་ཕྱག་རྒྱ་ཆེན་པོ་མཆོག་གི་དངོས་གྲུབ་ཏུ་གྲོལ་ནུས་པ་དེ་བཞིན་དུ། བདག་གིས་ཀྱང༌། མཐོང་གྲོལ།༼༥༤༽ཐོས་གྲོལ། རིག་གྲོལ་དྲན་གྲོལ་ཆེན་པོར་འགྱུར་སོ་སྙམ་དུ། །ཡིད་དགའ་བདེའི་ངར་དང་ལྡན་པའི་མོས་གུས་ཀྱིས་སེམས་ཅན་རྩེ་གཅིག་ལ་གསལ་དྭངས་ཧྲིག་གེར་འཇོག་གོ །དེས་སྐྱོན་བདག་གི་ལུས་ངག་ཡིད་གསུམ་མ་རྒན་མཁའ་མཉམ་རྫོགས་བྱང་ཐོབ་པའི་དོན་དུ། བླ་མ་རིན་པོ་ཆེ་འདི་ཁོ་ནའི་སྐུ་གསུང་ཐུགས་ཀྱི་དགོངས་པ་བསྒྲུབ་པའི་ཕྱིར། རང་འདོད་ཀྱི་ལྟོས་པ་སྤུ་ཙམ་མེད་པར། ཕྱེ་མར་བརླག་ཐུབ་པ་ཞིག་ཚེ་འདི་དང་སྟན་ཐོག་འདི་ཉིད་དང༌། སྐད་ཅིག་འདི་ཉིད་དུ་བྱིན་གྱིས་རློབས་ཤིག །ཅེས་བསྒོམ་ལ། མཚན་སྔགས་བཟླའོ། །ཞག་གསུམ། དེ་ལྟར་ཆོས་ཐུན་བདུན་ཡོད་པས་མོས་གུས་བདུན་མ་ཞེས་སུ་གྲགས། རྩ་བའི་ཚིགས་བཅད་ནི་ཡེ་ཤེས་མཁའ་འགྲོའི་གསུང་བཞིན་དུ་སངས་རྒྱས་མི་བསྐྱོད་རྡོ་རྗེས་གནང་བ་ལ། ཁྲིད་ཡིག་མདོར་བསྡུས་འདི་བཞིན་ཀརྨ་པ་བཅུ་གསུམ་པས་སྒྲུབ་ཆེན་ལྡན་ཡོན་གྱི་འདོད་དོན་བཞིན་སྤེལ་བ་དགེ །འདིར་འབད་དགེ་བས་མཁའ་མཉམ་སེམས་ཅན་ཀུན། །སངས་རྒྱས་ཀུན་འདུས་དཔལ་ལྡན་ཀརྨ་པའི། །སྐུ་གསུང་ཐུགས་ཀྱི་གོ་འཕང་ཡོངས་ཐོབ་ནས། །བླ་མེད་བྱང་ཆུབ་ཆེན་པོ་༼༥༥༽ཐོབ་གྱུར་ཅིག། ༈ །།གསོལ་འདེབས་མདོར་བསྡུས་བཞུགས་སོ།། ༈ །།རིགས་ཀུན་ཁྱབ་བདག་ཧེ་རུ་ཀ་དཔལ་མཆོག །རྡོ་རྗེ་རྣལ་འབྱོར་མ་ཡི་ལྷ་ཚོགས་དང༌། །ཏེ་ལོ་ནཱ་རོ་མར་པ་ལོ་ཙཱའི་ཞབས། །གསོལ་འདེབས་ཐུགས་རྗེས་རང་རྒྱུད་སྨིན་གྱུར་ཅིག །རྗེ་བཙུན་མི་ལ་རས་ཆུང་ལྷན་སྐྱེས་སྒྲོན། །སྒམ་པོ་སྒམ་ཚུལ་དཔལ་ལྡན་དུས་གསུམ་མཁྱེན། །སྐྱེ་མེད་ཞང་དང་ཕག་གྲུ་འབྲི་སྟག་གཉིས། །རྗེ་བཙུན་གླིང་རས་དཔལ་ལྡན་འབྲུག་པའི་ཞབས། །གསོལ་འདེབས་ཐུགས་རྗེས་རང་རྒྱུད་སྨིན་གྱུར་ཅིག །ཁྱད་པར་སྐྱབས་གནས་ཐུགས་རྗེའི་གཏེར་ཆེན་པོ། །རླུང་སེམས་དབང་སྒྱུར་མཉན་པ་གྲུབ་པའི་མཆོག །མི་བསྐྱོད་རྡོ་རྗེ་དཀོན་མཆོག་ཡན་ལག་དང༌། །སྒྲུབ་བརྒྱུད་བསྟན་པའི་ཉིན་མོར་བྱེད་པའི་ཞབས། །གསོལ་འདེབས་ཐུགས་རྗེས་རང་རྒྱུད་སྨིན་གྱུར་ཅིག །ད་ལྟར་ཐུགས་རྗེའི་མངའ་བདག་མཆོག་རྣམས་ལ། །མཉེས་པ་གསུམ་གྱིས་རྟག་ཏུ་མཆོད་པ་ཡིས། །མི་འབྲལ་ཐུགས་རྗེའི་གྲོང་ནས་རྗེས་བཟུང་སྟེ། །གཅིག་ཆོག་ལམ་གྱིས་བདག་གཞན་གྲོལ་གྱུར་ཅིག །མངྒ་ལཾ།། ༼༥༦༽ལེགས་སོ་ཡེ་ཤེས་དབང་ཕྱུག་དཔལ། །དཔལ་ལྡན་བླ་མས་རྗེས་བཟུང་ཞིང༌། །ཞིང་ཁམས་འོག་མིན་ཆོས་ཀྱི་དབྱིངས། །དབྱིངས་སུ་མངོན་པར་སྤྱོད་པར་ཤོག །ཅེས་ཀརྨ་པ་བཅུ་གསུམ་པས་སྤེལ་བ་དགེ། ༈ །།བླ་མ་རྒྱང་འབོད་མདོར་བསྡུས་བཞུགས།། ༈ །།ཀྱེ་མ་ཀྱེ་མ་བླ་མ་རིན་པོ་ཆེ། །བདག་མོས་པའི་བུ་ལ་བྱིན་གྱིས་རློབས། །དལ་འབྱོར་མི་ལུས་ཐོབ་པ་འདི། །རྙེད་དཀའ་ཉིན་མོའི་སྐར་མ་འདྲ། །འདི་ཆུད་ཟོས་སུ་སོང་ངོ་ཅི་ཞིག་དྲག །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །དུས་ན་ཚོད་འདི་བར་བྱ་བྱེད་རྣམས། །དགོས་མེད་ཀྱི་ལས་ཀ་མ་གཏོགས་པ། །ཚེ་ཕྱི་མར་ཕན་པ་བྱས་མི་འདུག །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །དཔྲལ་བ་བཅོ་ལྔའི་ཟླ་འདྲ་དེ། །བཟོ་བོ་རྙིང་པའི་དྲས་གདན་འདྲ། །སོ་ཕྲེང་དུང་སྐེད་བྲག་ཁུང་ལྟར། །གྱུར་ཀྱང་ད་དུང་གྲབས་ཤོམས་མང༌། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །གོས་སེར་མོའི་གཟུགས་༼༥༧༽བརྙན་ཙམ་ཞིག་ལས། །སེམས་འཇིག་རྟེན་མི་ནག་ལས་ཀྱང་ལོད། །དཀོར་ཟས་ཀྱི་རི་བོས་ནོན་པ་འདི། །ད་མྱུར་དུ་འཆི་བ་སླེབ་ལགས་ཚེ། །ཆོས་སྙིང་ནས་དྲན་ཀྱང་ཕྱིས་ནས་སོང༌། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །ལུས་ངག་ཡིད་གསུམ་བྱ་བྱེད་རྣམས། །ཞིབ་ཏུ་བརྟགས་ན་སྡིག་འབྲས་ལས། །དགེ་བའི་བྱ་བ་བྱས་མི་འདུག །མི་དགེ་སྤྱོད་པའི་རྐྱལ་རྒོག་ལ། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །སྐྲ་ཡང་ཡང་བཞར་ཞིང་སེར་སྐེད་བཅིངས། །ཕྲེང་རྒོག་ལག་ཏུ་ཁུར་ན་ཡང༌། །ཚེ་ཕྱི་མ་ཕན་པའི་ཆོས་མ་བྱས། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །རལ་ཅོག་བཟང་ཡང་གོང་ལའི་རྩྭ་དང་མཚུངས། །རྐང་དུང་འབུད་པ་བོད་བུའི་སྐད་དང་འདྲ། །ཆོས་སྙིང་ནས་མ་ནུས་བསྒྲུབས་ཆེན་ང༌། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །ལས་དང་རྒྱུ་འབྲས་སྤང་༼༥༨༽བླང་ཀུན། །ཤེས་ཀྱང་རྒྱབ་སྐྱུར་ཁྲེལ་མེད་བྱས། །ད་ཕྱི་མའི་ཤུལ་རིང་སྡུག་བསྔལ་དེ། །མྱུར་དུ་མྱོང་བའི་དུས་ལ་བབས། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །ངག་སྨྲ་བརྗོད་བཟླས་བསྒོམ་ཕྲན་བུ་ཡང༌། །སེམས་པ་མན་གུ་མན་གྱི་སྣང་བར་འབྱམས། །སྨྲ་མཁན་ནེ་ཙོའི་མ་ཎི་དང་འདྲ། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །དཔེ་ཆ་མང་ཡང་སེམས་ལ་མེད། །མཆོད་དང་སྦྱིན་པ་ཕྲན་ཚེགས་ཀྱང༌། །ཆོས་བརྒྱད་ཀྱི་དབང་དུ་སོང་བ་དང༌། །གདེངས་མེད་ཀྱི་ཨོ་ཟོབ་ཁོ་ན་ཡིས། །གྲོང་ཆོག་ཡར་འདྲེན་ཡང་ཡང་བྱས། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །ཚེ་འདི་སྣང་རྨི་ལམ་གློག་ཙམ་ལ། །ཞེན་ཆགས་ཕོ་རུས་བགྱིད་པ་པོ། །ད་ལུས་རྟེན་བོར་ནས་འཁྱམ་བའི་ཚེ། །ཆོས་མ་གཏོགས་གང་གིས་མི་ཕན་པས། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །བར་དོར་འཇིགས་པའི་སྔངས་སྐྲག་དང༌། །དམྱལ་བའི་སྡུག་༼༥༩༽བསྔལ་འདི་དྲན་པས། །དབུགས་ཁ་ནས་མི་ཐོན་སྙིང་རྩ་འདར། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །ཆོས་ཞུ་ཞུ་མང་ལ་དམ་ཚིག་ཉམས། །མནར་མེད་དམྱལ་བའི་གཏིང་རྡོ་བྱས། །སྙིང་རུལ་དྲེད་པོ་བདག་ཅག་ལ། །ཕ་བླ་མའི་ཐུགས་རྗེའི་བྱིན་གྱིས་རློབས། །འཕྲལ་བློ་སྣ་ཆོས་ལ་བསྒྱུར་བར་མཛོད། །དམ་ཚིག་ཉམས་པ་སོར་ཆུད་ཅིང༌། །ཆོས་ལ་སྙིང་པོར་བསྒྲིལ་བར་ཤོག །རྟག་ཏུ་བླ་མས་སྐྱབས་མཛོད་ཅིག །ཅེས་པ་འདི་མདོ་ཁམས་ཕྱོགས་ནས་བནྡེ་བློ་གསལ་ཆོས་མེད་ནས་བླ་མ་རྒྱང་འབོད་ཚིག་གསལ་སེམས་ལ་བོགས་འདོན་པ་ཞིག་དགོས་ཟེར་བ་བཞིན་བྲིས་པ་དགེ། ༈ །།ན་མོ་གུ་རུ། སེམས་ཉིད་བལྟ་བའི་ཚུལ་འདི་ལ། །རང་སེམས་འདས་པའི་རྗེས་མི་སྤྱོད། །མ་འོངས་པ་ཡི་སྔོན་མི་བསུ། །ད་ལྟའི་ཤེས་པར་ཧྲིག་གེར་བལྟ། །དེ་ལྟའི་ངང་ལ་ཆམ་གྱིས་བཞག །དེ་ནས་རྣམ་རྟོག་གཅིག་སྐྱེས་ན། །ངོས་བཟུང་ནས་ནི་སྔར་བཞིན་འཇོག །དེ་ལྟར་རིག་སྟོང་དབྱེར་མེད་དང༌། །སླར་ཡང་རྣམ་རྟོག་མང་འཕྲོས་ན། །རྣམ་རྟོག་དེ་ཡི་ངོ་བོར་༼༦༠༽བལྟ། །བསྒོམ་བྱ་སྒོམ་བྱེད་བྲལ་བ་ཡི། །མ་བཅོས་སོ་མ་ལྷུག་པར་སྐྱོང༌། །བདེ་གསལ་མི་རྟོག་སྤྲོས་བྲལ་དང༌། །གང་ཤར་འཛིན་མེད་རེ་དོགས་སྤང༌། །ཕྱག་རྒྱ་ཆེན་པོ་བྱ་བ་དེ། །བརྗོད་དུ་མེད་པའི་ཆོས་ཞིག་ཡིན། །དེ་ལྟར་སེམས་ངོ་དང་པོར་ལྟ་བའི་ཚུལ། །བརྗེད་ཐོ་ཙམ་ཞིག་བྲིས་པའི་དགེ་བའི་འབྲས། །དྲན་པ་མྱུར་དུ་ཡེ་ཤེས་རབ་གསལ་ཏེ། །བར་དོར་འོད་གསལ་མ་བུ་འཕྲད་གྱུར་ཅིག །ཅེས་སོ། །དེ་ཡང་བཅོམ་ལྡན་འདས་ཀྱིས་མདོ་སྡེ་རིན་པོ་ཆེ་ཏིང་འཛིན་རྒྱལ་པོ་ལས་གསུངས་པ། །གསེར་གྱི་ཁ་དོག་ལྟ་བུའི་སྐུ་ལུས་ཀྱིས། །འཇིག་རྟེན་མགོན་པོ་ཀུན་ནས་མཛེས་པ་སྟེ། །དམིགས་པ་དེ་ལ་གང་གིས་སེམས་འཇོག་པ། །བྱང་ཆུབ་སེམས་དཔའ་དེ་མཉམ་བཞག་ཅེས་བྱ། །ཅེས་ཐོག་མར་དམིགས་རྟེན་ལ་སེམས་འཛིན་པ་དང༌། །དེ་ནས་བསྒོམ་ཚུལ་རིམ་པ་ནི། ཧེ་བཛྲ་ལས། བསྒོམ་མེད་སྒོམ་པ་པོའང་མེད། ཅེས་སོགས་དང༌། སློབ་དཔོན་པདྨས། འདི་ལྟར་ཡིད་ཀྱི་ཡུལ་དུ་འགྱུ་བ་ཡི། །ཉོན་མོངས་དུག་ལྔའི་རྟོག་པ་ཅི་ཤར་ཡང༌། །སྔོན་བསུ་རྗེས་དཔྱོད་བློ་ཡིས་བཅོས་མི་༼༦༡༽བཞུག །འགྱུ་བ་རང་སར་བཞག་པས་ཆོས་སྐུར་གྲོལ། །ནཱ་རོའི་ཆོས་དྲུག་ལས། གཉུག་མའི་ཤེས་པ་གསལ་དྭངས་རྙོགས་པ་མེད། །ངོས་བཟུང་མེད་ཅིང་འཕྲོ་གནས་འགྲོ་འོང་མེད། །བཅས་བཅོས་བྱར་མེད་རང་གར་གློད་ལ་བཞག །གློད་པའི་སེམས་ཉིད་ནམ་མཁའ་ལྟ་བུའོ། །རྗེ་མི་ལས། །ལྟ་བ་ཡིན་པར་ངེས་ཀྱི་རང་གི་སེམས་ལ་ལྟོས། །སེམས་ལས་གཞན་དུ་ལྟ་བ་བཙལ་བ་ན། །གྱད་ཀྱིས་ནོར་འཚོལ་འདྲའོ་ཨང་ངེ་ལྷ་རྗེ་སྟོན་པ་པ། །ཞེས་དང༌། །ཡང་རང་སེམས་འདི་ལ་ཚུར་ལྟོས་ལ། །རྣམ་རྟོག་མེད་པའི་སྒོམ་ཞིག་གྱིས། །ཞེས་སོ། །རྗེ་རང་བྱུང་ཞབས་ཀྱི་ཕྱག་ཆེན་སྨོན་ལམ་ལས། །ཆོས་རྣམས་ཐམས་ཅད་སེམས་ཀྱི་རྣམ་འཕྲུལ་ཏེ། །སེམས་ནི་སེམས་མེད་སེམས་ཀྱི་ངོ་བོས་སྟོང༌། །སྟོང་ཞིང་མ་འགགས་ཅིར་ཡང་སྣང་བ་སྟེ། །ལེགས་པར་བརྟགས་ནས་གཞི་རྩ་ཆོད་པར་ཤོག །ཡིད་བྱེད་བྲལ་བ་འདི་ནི་ཕྱག་རྒྱ་ཆེ། །མཐའ་དང་བྲལ་བ་དབུ་མ་ཆེན་པོ་ཡིན། །ཅེས་དང༌། རྗེ་བན་སྒར་འཇམ་དཔལ་བཟང་པོས། །བསྒོམ་བྱ་བློ་དང་བྲལ་བ་དང༌། །རྣམ་རྟོག་ངོ་བོ་ཆོས་སྐུར་གསུངས་སོ། །རྗེ་དབང་ཕྱུག་རྡོ་རྗེའི་༼༦༢༽ཕྱག་ཆེན་ཆོས་སྐུ་མཛུབ་ཚུགས་ལས། །ཕྱག་རྒྱ་ཆེན་པོ་ཞེས་བྱ་བ་དེ་ངོ་ཤེས་ན་ཕྱག་རྒྱ་ཆེན་པོ་རྟོགས་པ་ཟེར་བ་ཡིན་པས། དེ་ལ་བསྒོམ་རྒྱུ་ཅིང་ཡང་མེད་པར་སྐད་ཅིག་ཀྱང་མ་ཡེངས་རིག་པ་ཧྲིག་གེར་རང་སོར་བཞག །ལེགས་སུ་ར་བ་དང་ཉེས་དོགས་པའི་རེ་དོགས་གང་ཡང་མི་བྱ་བར་ལྷོད་གློད་ལ་ཐ་མལ་ཤེས་པའི་རང་ངོ་བསྐྱངས་པས་སྐད་ཅིག་དེ་ལ་ཕྱག་རྒྱ་ཆེན་པོ་བདེ་སྟོང་ཟུང་འཇུག་དེ་སྤྲིན་མེད་ཀྱི་ནམ་མཁའ་དག་པའི་དཀྱིལ་ལྟར་མཐོང་བ་ཡིན་ནོ། །ཞེས་པ་འདི་བསྒོམ་གྱི་རྩ་བ་རང་ཡིན་ཅིང༌། །རྗེ་དུས་གསུམ་མཁྱེན་པ་དང༌། རྗེ་རང་བྱུང་ཞབས་དང༌། བླ་མ་ཞང་སོགས་ཀྱི་ཕྱག་རྒྱ་ཆེན་པོའི་གདམས་ངག་ཟབ་མོ་ཚིགས་གཅིག་མ་རྣམས་ཀྱང་འདི་ཁོ་ནའོ། །དེ་ལྟ་ན་གནས་པ་དང་པོ་རི་གཟར་འབབས་ཆུ། གཉིས་པ་ཆུ་བོ་དལ་འབབས། གསུམ་པ་མི་གཡོ་བ་རྒྱ་མཚོ་ལྟ་བུའོ། །དེ་ཡང་རྗེས་ཐོབ་བརྟན་གཡོའི་སྣང་ཚུལ་ཐམས་ཅད་སྒྱུ་མ་ལྟ་བུའི་ངང་དུ་ཞེན་མེད་དུ་སྐྱོང་བ་སོགས། མཉམ་རྗེས་རེས་མོས་ངང་དུ། སྣང་བ་སེམས། སེམས་སྟོང་བ། སྟོང་བ་ལྷུན་གྲུབ། ལྷུན་གྲུབ་རང་གྲོལ་ཕྱག་རྒྱ་ཆེན་པོའི་ངོ་བོར་རྟོགས་པ་སོགས། ཞིབ་ཆ་ཁྲིད་ཡིག་རྣམས་སུ་བལྟ་བར་བྱའོ། །དེ་ཡང་དུས་༼༦༣༽རྟག་ཏུ། །བླ་མ་བཞི་བསྟེན་དགོས་པ་ནི། གང་ཟག་བརྒྱུད་པའི་བླ་མ། བདེ་གཤེགས་བཀའི་བླ་མ། དོན་དམ་ཆོས་ཉིད་ཀྱི་བླ་མ། སྣང་བ་བརྡའི་བླ་མའོ། །ཞེས་པ་འདི་མདོ་ཁམས་འབྲུག་ལུགས་ཀྱི་བཙུན་པ་དྲན་པ་ཡེ་ཤེས་ཟེར་ཞིག་གིས། སེམས་སྐྱོང་བའི་ཟིན་བྲིས་ཤིག་དགོས་ཟེར་ནན་ཏན་ཆེ་སྟབས་སུ་ག་རིས་སུ་བཀོད་པའོ།། ༈ །།ན་མོ་མ་ཧཱ་སརྦྦ་ཛྙཱ་ད་རྴ་དྷརྨྨཱ་ཀ་རཱ་ཡ། །ཕྱག་རྒྱ་ཆེན་པོ་ཉམས་སུ་ལེན་འདོད་ན། །ཐུན་མོང་དང་ནི་ཐུན་མོང་མ་ཡིན་པའི། །སྔོན་འགྲོས་རང་རྒྱུད་དག་པར་བྱས་ནས་ནི། །དེ་ཚེ་གནས་ལུགས་ཤེས་པའི་ལྟ་བ་དགོས། །ལྟ་བ་དེ་ནི་འཁོར་འདས་མ་ལུས་པ། །སེམས་ལས་མ་འདས་ཆོས་ཀུན་ནམ་མཁའ་ལྟར། །རྣམ་པར་དག་ཀྱང་རང་སྣང་རྟེན་འབྲེལ་གྱི། །འཆར་སྒོ་ཇི་སྙེད་ཤར་ཡང་ཆོས་ཉིད་ལས། །མི་འདའ་བླ་མ་རྗེ་ཡིས་དེ་སྐད་གསུངས། །ཁྱད་པར་མཉམ་བཞག་ཏིང་འཛིན་བསྒོམ་པ་ནི། །དབེན་པའི་གནས་སུ་ལུས་གནད་ལེགས་པར་བཅའ། །སེམས་ཉིད་འདས་རྗེས་མི་གཅོད་མ་འོངས་པའི། །མདུན་མི་བསུ་ཞིང་ད་ལྟ་བ་དེ་ལ། །བརྩི་བགྲང་མི་བྱེད་མཉམ་པར་བཞག་པ་སྟེ། །ཚུལ་དེར་ཅུང་ཟད་༼༦༤༽གོམས་ཚེ་གཟུགས་སྒྲ་སོགས། །བསྲེས་ཏེ་ཀུན་ལ་རིམ་བཞིན་གཏན་ལ་དབང༌། །གསལ་སྟོང་འཛིན་མེད་ནམ་མཁའ་ལྟ་བུར་འཇོག །རྗེས་ཐོབ་ཆོས་ཀུན་སྒྱུ་མའི་སྣང་ཚུལ་དང༌། །གང་ཡང་བཟང་ངན་སྤང་བླང་རེ་དོགས་སྤང༌། །ཁྱད་པར་རང་སེམས་མཐའ་བྲལ་སྟོང་པར་ཤེས། །སྟོང་པ་ལྷུན་གྲུབ་ལྷུན་གྲུབ་རང་གྲོལ་དུ། །སྣང་སེམས་དབྱེར་མེད་ལྷག་མཐོང་ཡེ་ཤེས་ཏེ། །རང་སེམས་ཆོས་སྐུ་ཡིན་པར་ཤེས་པར་གྱིས། །རྒྱས་པར་ཤེས་འདོད་རྗེ་བཙུན་ཀརྨ་པ། །དབང་ཕྱུག་རྡོ་རྗེས་མཛད་པའི་ཁྲིད་ཟབ་མོ། །རྒྱས་འབྲིང་བསྡུས་གསུམ་རྩ་བའི་ཚིགས་བཅད་བཅས། །མཁས་གྲུབ་ཀུན་གྱི་གཙུག་རྒྱན་དུ་འོས་པ། །ཡིན་བཞིན་ནོར་བུ་ཆེ་དེར་གུས་པ་ཡིས། །རྩེ་གཅིག་ཉམས་སུ་ལེན་པར་བྱེད་པར་རིགས། །དེ་སྐད་ཡིད་ལ་སིམ་པར་བྱ་བའི་ཆོས། །བདུད་ཚོགས་འདུལ་བའི་རྡོ་རྗེ་ཞེས་བྱ་བས། །དད་ལྡན་སློབ་བུ་ཟུང་ལ་གདམས་པ་འདིའི། །དགེ་བས་འགྲོ་ཀུན་སངས་རྒྱས་ས་ཐོབ་ཤོག །མངྒ་ལཾ་བྷ་ཝནྟུ།། ༈ །།ནཱ་རོའི་ཆོས་དྲུག་ཉུང་བསྡུས་བཞུགས་སོ།། ༈ །།ན་མོ་གུ་རུ་སི་ཏུ་དྷརྨཱ་ཀ་རཱ་ཡ། །ནཱ་རོའི་ཆོས་དྲུག་ཞེས་བྱ་བ། །གཏུམ་༼༦༥༽མོ་སྒྱུ་ལུས་རྨི་ལམ་དང༌། །འོད་གསལ་རྩ་བའི་ཆོས་བཞི་ཏེ། །བར་དོ་འཕོ་བའི་མན་ངག་བཅས། །ཡན་ལག་ཆོས་གཉིས་བསྣན་པ་ཡིས། །ཆོས་དྲུག་ཞེས་པ་ཀུན་ལ་གྲགས། །དེ་རྣམས་ལ་ཡང་མ་ཟིན་ཟིན་བྱེད་དང༌། །ཟིན་པ་བརྟན་བྱེད་བརྟན་པ་བོགས་འདོན་བཅས། །སྔ་མར་བརྟེན་ཐོབ་ཕྱི་མར་རིམ་གྱིས་འཇུག །དེ་ཡང་ཐོག་མར་དབེན་པའི་གནས་ཞིག་དུ། །སྐྱབས་འགྲོ་སེམས་བསྐྱེད་རྡོར་སེམས་བསྒོམ་བཟླས་དང༌། །མཎྜལ་བླ་མའི་རྣལ་འབྱོར་སྔོན་འགྲོ་བའི། །དངོས་གཞི་ལུས་གནད་སྟེང་དུ་སྟོང་ར་དང༌། །ཙ་གསུམ་འཁོར་ལོ་བཞི་སོགས་རླུང་བུམ་ཅན། །སྦྱོར་བ་བཞི་ལྡན་ཨ་ཤད་གཏུམ་མོའི་མེ། །མཚན་ཉིད་བཞི་ལྡན་འབར་འཛག་ཉམས་ལེན་སྐྱོང༌། །འཁྲུལ་འཁོར་དྲུག་དང་སོ་བདུན་རྣམས་ཀྱང་བྱ། །བདེ་དྲོད་མི་རྟོགས་ཏིང་འཛིན་གང་སྐྱེས་ཀྱང༌། །ཞེན་མེད་ངང་དུ་སྐྱོང་བ་བཟང་མོའི་གནད། །དེ་དག་ཙཎྜ་ལ་ཡི་མན་ངག་ཏེ། །འདོད་ཆགས་འཁྲུལ་པ་རྩད་ནས་གཅོད་པར་བྱེད། །གཉིས་པ་སྒྱུ་ལུས་འཁོར་འདས་ཆོས་རྣམས་ཀུན། །མེད་བཞིན་སྣང་བས་སྒྱུ་མའི་དཔེ་བཅུ་གཉིས། །ཐ་མལ་འཁྲུལ་༼༦༦༽ཞིག་གསུམ་པ་རྨི་ལམ་ནི། །འཛིན་དང་སྦྱངས་དང་སྤེལ་སོགས་དེ་ཁོ་ནས། །ཉིད་འཁྲུལ་རྩད་ནས་གཅོད་པའི་གདམས་པ་ཡིན། །འདི་དག་ཉིན་པར་འདུན་པ་གཙོ་ཆེ་རུང༌། །བསྒྲུབ་སར་འགའ་ཞིག་གཡང་ལ་ལྷུང་ཅེས་པ། །མཁས་གྲུབ་ཨོ་རྒྱན་པ་ཡི་གསུང་ལས་བྱུང༌། །བཞི་པ་འོད་གསལ་མན་ངག་མཆོག་དམ་པ། །རང་ཉིད་ཡི་དམ་རྫོགས་རིམ་ཟབ་མོའི་མཐར། །སྣང་མཆེད་ཐོབ་གསུམ་ཉེར་ཐོབ་ཕྱག་རྒྱ་ཆེ། །ཉིན་མཚན་འཁོར་ཡུག་འཆར་ཚེ་གཉིད་མཐུག་གིས། །མུན་བཅོམ་གདམས་པ་བཞི་ཡིས་གནས་སྐབས་བཞིའི། །འཁྲུལ་པ་སེལ་ནས་སྐུ་བཞི་མངོན་དུ་བྱེད། །འདིར་ནི་རགས་པ་མཐོ་ཙམ་བཀོད་པ་ལས། །བར་དོ་རྣམས་གསུམ་འཕོ་བའི་གདམས་པ་སོགས། །གཞན་ཡང་ཇི་ལྟར་ཉམས་སུ་ལེན་པའི་ཚུལ། །འོད་མཚན་རྣམ་རོལ་ཆོས་ཀྱི་དབང་ཕྱུག་གིས། །ཇི་ལྟ་ཇི་སྙེད་མཁྱེན་པའི་ཡེ་ཤེས་ཀྱིས། །གཟིགས་པའི་ཟབ་ལམ་ནཱ་རོའི་ཆོས་དྲུག་ཁྲིད། །བདུད་རྩིའི་ཉིད་ཁུ་མཆོག་ལ་བལྟ་བར་བྱོས། །དེ་སྐད་དམ་ལྡན་སློབ་བུའི་ནན་ཆེར་དུ། །བསྐུལ་བའི་དོན་བཞིན་འདི་ལ་ནོངས་པའི་ཚེགས། །རྩ་བའི་བླ་མའི་དྲུང་དུ་མཐོལ་ཞིང་བཤགས། །དགེ་༼༦༧༽བས་འགྲོ་ཚོགས་བླ་མེད་ས་ཐོབ་ཤོག །སྐབས་འདིར་ཟུང་བརྒྱན་ཅུང་ཟད་ཙམ་ཞིག་བཀོད་པར། རླུང་རོ་འབུད་པའི་ཚེ་ཐོག་མར་གཡས་ཕྱོགས་ནས་བྱེད་དགོས་པ་དང༌། རླུང་རོའི་ལྷག་མ་མ་ལུས་པ་གནད་འགག་ཆེ་བ་ཡིན། འབྱུང་ལྔའི་རླུང་གིས་ཚད་ནི། ས་རླུང་སེར་པོ་སོར་བརྒྱད། ཆུ་རླུང་དཀར་པོ་སོར་བཅུ། མེ་རླུང་དམར་པོ་སོར་བཅུ་གཉིས། རླུང་གི་རླུང་ལྗང་ཁུ་སོར་བཅུ་བཞི། ནམ་མཁའི་རླུང་སྔོན་པོ་སོར་བཅུ་དྲུག་གོ །དེ་ཡང་རླུང་དབུ་མ་ལ་ཐིམ་པས་རྟགས་བཅུ་འཆར་བར་འགྱུར། སྒྱུ་ལུས་ཉམས་སུ་བླངས་སྐབས་སྤོག་ཆོག་ལ། །མུན་ཁང་ཤར་ནུབ་གཉིས་སུ་བུག་པ་རེ་བྱ། དབུས་སུ་རྒྱ་སྐྱེགས་ཀྱི་ཆུ་དང༌། དེའི་སྟེང་དུ་རལ་གྲི་འོད་དང་ལྡན་པ། ཕྱོགས་བཞིར་མན་ངག་རེ་ཡང་བཞག་གོ །དེ་ནས་ཉི་མ་ཤར་བའི་དུས་ཤར་གྱི་ཕུག་པ་ཕྱེས་ནུབ་ཀྱི་ཕུག་པ་བཀག །ཕྱི་དྲོ་དེ་ལས་ལྡོག་ཏེ་ལྟ་བར་བྱོས། དེ་ཚེ་ཐིག་ལེ་འཇའ་འོད་སྣ་ཚོགས་ཀྱིས་སྣང་ལ་རང་བཞིན་མེད་པའི་སྒྱུ་མའི་སྐུ་ཡི་དཔེའི་མཚོན་བྱེད་དོ། །འོད་གསལ་སྐབས་རྟེན་འབྲེལ་དུ་ཐོད་པ་མཚན་ལྡན་སྔས་འོག་སུ་འཇུག་པ་དང༌། །གཞན་ཡང་གེགས་བསལ་བོགས་འདོན་༼༦༨༽སོགས་འདིར་བྲི་མ་ལངས། ཅེས་འདི་མ་ར་ད་མ་ཀ་བཛྲས། གནས་མང་བླ་མ་ལགས་ཀྱི་དགོངས་བཞེད་ལྟར། །བྲིས་བས་མ་གྱུར་འགྲོ་བ་ཐམས་ཅད་པ། །རྫོགས་བྱང་ཆེན་པོ་ཐོབ་པའི་ཕྱིར་དུ་བསྔོ།། ༈ །།སྐྱིད་སྡུག་ལམ་ཁྱེར་གྱི་གདམས་པ་བཞུགས་སོ།། ༈ །།རྫོགས་སངས་རྒྱས་ཀྱི་གསང་བ་གསུམ། །རྨད་བྱུང་རིགས་གསུམ་མགོན་མཆོག་གིས། །བྱིན་རླབས་བརྒྱ་བྱིན་རྡོ་རྗེ་ཆེས། །ཉེས་གསུམ་ལྷ་མིན་དཔུང་བཅོམ་ཤོག །སྟག་ལུང་མཆོག་གི་སྤྲུལ་པའི་སྐུ་ངག་དབང་བཀྲ་ཤིས་གྲགས་པ་ཡེ་ཤེས་ཞབས་ཀྱི་ཞལ་སློབ་ཡིན་ཟེར་བའི་བསྒྲུབ་ཆེན་ཚད་ལྡན་ཞིག་སླེབ་བྱུང་བར། འཕྲོས་གཏམ་མང་དུ་བྱས་བའི་མཐར། ངེད་ལ་གདམས་པ་ཚིག་ཉུང་ལ་དོན་འདུས་པ་ཞིག་དགོས་ཟེར་བར། ངེད་ནས་ཉམས་ལེན་ཐུབ་ན་སྔོན་གྱི་གསུང་རབ་ལས་ལྷག་པ་ཅིག་གསར་དུ་བཤད་རྒྱུ་ཞིག་སུ་ལ་ཡོད། དཔེར་ན་མི་རྟག་པ་བསྐུལ་ནས། མདོ་རྒྱ་ཆེ་རོལ་པ་ལས། སྲིད་གསུམ་མི་རྟག་ནམ་མཁའི་སྤྲིན་དང་འདྲ། །འགྲོ་བའི་སྐྱེ་འཆི་གར་ལ་བལྟ་དང་མཚུངས། །འགྲོ་བའི་ཆོ་འགྲོ་ནམ་མཁའི་གློག་འདྲ་སྟེ། །རིག་ཟར་འབབ་ཆུ་༼༦༩༽ལྟ་བུར་མྱུར་གྱོགས་འགྲོ། །ཞེས་དང༌། ཡང་རྒྱུ་རྐྱེན་འབྲས་བུ་ལྟ་བུར་མཚོན་ན། །རྗེ་དྭགས་པོའི་ཐར་རྒྱན་ལས། །རྒྱུ་ནི་བདེ་གཤེགས་སྙིང་པོ་སྟེ། །རྟེན་ནི་མི་ལུས་རིན་ཆེན་མཆོག །རྐྱེན་ནི་དགེ་བའི་བཤེས་གཉེན་ཡིན། །ཐབས་ནི་དེའི་གདམས་ངག་སྟེ། །འབྲས་བུ་རྫོགས་སངས་རྒྱས་ཀྱི་སྐུ། །ཕྲིན་ལས་རྟོགས་མེད་འགྲོ་དོན་མཛད། །ཅེས་དང༌། །དེ་ཡང་སེམས་ཉིད་ངོ་བོ་སྐྱོང་ན། །མི་ཏྲི་པས། །ཆོས་རྣམས་རང་རང་ངོ་བོས་སྟོང༌། །སྟོང་པར་འཛིན་བློ་རང་སར་དག །བློ་བྲལ་ཡིད་ལ་བྱར་མེད་པ། །འདི་ནི་སངས་རྒྱས་ཀུན་གྱི་ལམ། །ཞེས་སྨྲས་པས་དེ་སྐད་ཅི་ནས་ཐུགས་བདེན་ཀྱང༌། །ཁོང་རེས་འགའ་སེམས་སྐྱིད་ནས་གླུ་གར་བྱེད་འདོད་པ་དང༌། རེས་འགའ་སེམས་སྡུག་ཅིང་འོ་དོད་འབོད་འདོད་པ་ཞིག་ཡོད་འདུག་པས་དེར་གེགས་སེལ་ཞིག་དགོས་ཟེར་བར། །འོ་ན་ཉོན་ཅིག །སྐྱིད་སྡུག་ལམ་ཁྱེར་གདམས་པ་ཤར། །སྐྱབས་སེམས་སྔོན་དུ་སོང་ནས་ནི། །སྐྱིད་པའི་དུས་ན་དེ་ཉིད་ཀྱི། །ངོ་བོ་སྟོང་པར་བལྟས་པའི་ཚེ། །ཆོས་སྐུ་ཐོབ་ཅིང་ཡི་དམ་གྱི། །ངོ་བོའི་ངང་དུ་འདི་སྐད་བརྗོད། །༼༧༠༽སྐྱིད་ན་བདེ་བ་ཚོགས་སུ་བསྔོ། །ཕན་བདེས་ནམ་མཁའ་གང་པར་ཤོག །སྡུག་པའི་དུས་དེར་གོང་བཞིན་དུ། །སྡུག་ན་ཀུན་གྱི་སྡུག་བསྔལ་ཁུར། །སྡུག་བསྔལ་རྒྱ་མཚོ་སྐེམས་པར་ཤོག །ཅེས་སེམས་ཅན་གྱི་དོན་དུ་བསྔོས་པས་མཆོག་གི་དངོས་གྲུབ་ཐོབ་པའི་གྲོགས་སུ་འགྱུར་བའི་གདམས་པ་བླ་ན་མ་མཆིས་པའོ།། ༈ །།ལོང་མེད་རྒྱུད་བསྐུལ་གྱི་གཞུང་དང་འགྲེལ་པ་བཅས་བཞུགས་སོ།། ༈ །།ན་མོ་གུ་རུ། །ཆོས་ཀྱི་རྗེ་རིན་པོ་ཆེ་དཔལ་ཀརྨ་པ་རང་བྱུང་རྡོ་རྗེའི་གསུངས་ལས། །ཁ་ནས་ཆོས་བྱེད་སླ་སླ་འདྲ། །ཆོས་སྙིང་ནས་བྱེད་པ་སུའང་མེད། །མི་གཅིག་གཏམ་ན་བདེན་བདེན་འདྲ། །ལེགས་པར་བརྟགས་ན་སུའང་རྫུན། །ལྟོ་གོས་ནོར་ཕྱིར་བསམ་པའི་ཚེ། །འཆི་བ་གཅིག་གཏན་་ནས་མི་ཡོང་འདྲ། །ནད་དང་རྐྱེན་ངན་གྱིས་བཅུན་བའི་ཚེ། །ཐབས་ཅི་འདྲ་གཅིག་བྱས་ན་དྲག་གམ་སྙམ། །ནམ་ཡང་འཇལ་དགོས་ཀྱི་ངུ་ལོན་དེ། །དུས་ལེན་གཅིག་བརྗེད་ཀྱང་བསྙག་དུ་འོང༌། །འཆི་བ་དེ་ལེན་གཅིག་མ་དྲན་ཡང༌། །ལས་ཀྱི་གཤིན་རྗེས་ཁྲིད་དུ་འོང༌། །དེ་དུས་ནམ་ཀྱང་འགྲོ་དགོས་པས། །ང་ནི་ད་ནས་འགྲོ་ཕྱིས་བྱེད། །༼༧༡༽ཁྱེད་ལེ་ལོ་མ་བྱེད་བརྩོན་འགྲུས་བསྐྱེད། །གཡེང་བ་ལམ་དགའ་བློ་ཐག་བསྟུངས། །༈ མཚུར་ཕུར་གསུངས་པའོ། །ཅེས་པ་འདི་རྒྱལ་བ་གོང་མ་རྣམས་ཀྱི་གསུངས་གཞན་དག་ལས་ཀྱང༌། ཚིག་ཉུང་ལ་དོན་འདུས་པས་ངོ་མཚར་ཆེ་ཞིང་ཆོག་ཏུ་སེམས་ལ་ཕན་པར་གྱུར་པས། ངེད་ནས་ཀྱང་དེ་ལྟར་ཐིག་ཐོག་ཏུ་ཁེལ་བའི་གནས་ཚུལ་བྲིས་པ་འདི་ལྟར་སྟེ།། ༈ །།ཁ་ནས་ཆོས་བྱེད་སླ་སླ་འདྲ། ཅེས་མི་ཐམས་ཅད་ཆོས་བྱེད་ཟེར་མཁན་ནི་ཕལ་ཆེར་ལྟོ་གོས་བགྲེན་ཚང་དང་ལས་མ་ནུས་ཀུན་དེ་ལྟར་ཡིན་མོད། ཆོས་སྙིང་ནས་བྱེད་པ་སུའང་མེད། ཅེས་བསྒྲུབ་ཆེན་འགའ་ཞིག་ཆོས་གཤའ་མ་མ་ནུས་པའི་འཇིག་རྟེན་འདི་ལ་འཛིན་ཆགས་ཀྱིས་བྲེལ་བས་ཀླུང་དུ་གནས་པ་དང་ཁྱད་པར་ཆེར་མི་འདུག་པས། གཞན་ལ་ལྟ་ཅི་སྨོས། འོན་ཀྱང་བསྒྲུབ་ཆེན་རྣམས་བལ་པོའི་དངུལ་ཊཾ་ཁ་དང་འདྲ་བས་ཞིབ་ཏུ་བརྟགས་དགོས། མི་གཅིག་གཏམ་ན་བདེན་བདེན་འདྲ། །ལེགས་པར་བརྟགས་ན་སུ་འང་རྫུན། །ཅེས་ཚུལ་ཆོས་མཁན་གྱི་རིགས་རྣམས་ནི་མི་ཆོས་བླ་མའི་རྫུན་དང༌། ལྷག་ཏུ་བསྒྲུབ་ཆེན་རེ་གཉིས་ནས་ཀྱང་གསུང་རྒྱུ་སྣ་ཚོགས་ཞིག་ཡོད་༼༧༢༽འདུག་ཅིང༌། གཞན་མ་ཚོད་པ་སོགས་ནི་རྫུན་ཁོ་ནར་ཡིན་མོད། ལྟོ་གོས་ནོར་ཕྱིར་བསམས་པའི་ཚེ། །འཆི་བ་གཅིག་གཏན་ནས་མི་འོང་འདྲ། །ཅེས་སེར་སྐྱ་ཐམས་ཅད་འདོད་ཟོག་མཐོང་ན། ནད་པ་ཟུངས་ཟད་དང་མི་རྒན་འཁར་བ་ཐོགས་པ་རྣམས་ཟོག་ཁོ་ནར་བསམས་སྟེ། འཆི་བ་སུས་ཀྱང་དྲན་མཁན་མི་འདུག་ཐག་ཆོད། །ནད་དང་རྐྱེན་ངན་གྱིས་བཅུན་པའི་ཚེ། །ཐབས་ཅི་འདྲ་གཅིག་བྱས་ན་དྲག་གམ་སྙམ། ཅེས་དུས་མིན་བློ་བུར་འམ། ཚེ་རིང་ཐུང་ཇི་ཙམ་གྱི་འཕེན་པ་རྫོགས་ཚེ། ནད་གཅོད་དྲག་པོས་མནར་སྐབས། ཅི་བྱ་ལྟོ་ལ་བྲལ་སྐབས་ཆོས་དྲན་ཀྱང་ཕྱི་ནས་སོང་ངོ༌། །ནམ་ཡང་འཇལ་དགོས་ཀྱི་བུ་ལོན་དེ། །དུས་ལན་གཅིག་བརྗེད་ཀྱང་བསྙག་དུ་འོང༌། །ཅེས་དགེ་སྡིག་གིས་ལས་རྒྱུ་འབྲས་འདི་ནམ་ཡང་བསླུ་བ་མེད་པས། །དགེ་བའི་ཕན་ཡོན་དང་སྡིག་པའི་ཉེས་དམིགས་སྟེ། །ས་བོན་ཁ་དོག་སོ་སོར་བཞིན་སྨིན་པའོ། །འཆི་བ་དེ་ལེན་གཅིག་མ་དྲན་ཡང༌། །ལས་ཀྱི་གཤིན་རྗེས་ཁྲིད་དུ་འོངས། །ཅེས་མི་འགའ་ཞིག་འཆི་བ་ཡིད་ལ་ནམ་ཡང་མི་དྲན་པ་ཚོ་ཡང་འཆི་བའི་དུས་དེར་འཆི་དགོས་པ་དེ་ལྟར་རོ། །དེ་དུས་ནམ་༼༧༣༽ཀྱང་འགྲོ་དགོས་བས། །ང་ནི་ད་ནས་འགྲོ་ཕྱིས་བྱེད། སྐྱབས་གནས་རྫེ་བཙུན་བླ་མ་སངས་རྒྱས་སྐུ་དངོས་རང་བྱུང་ཞབས་ཀྱང་འཕྲལ་དུ་བསྒྲུབས་པ་སྙིང་པོར་མཛད་རྒྱུ་ཡིན་གསུངས། ཁྱོད་ལེ་ལོ་མ་བྱེད་བརྩོན་འགྲུས་བསྐྱེད། །གཡེང་བ་ལ་མ་དགའ་བློ་ཐག་བསྟུངས། །ཅེས་རང་གཞན་ཐམས་ཅད་ཆོས་བསྒྲུབས་སྙམ་ཀྱང༌། ལེ་ལོའི་དབང་དུ་མ་སོང་བར་བརྩོན་འགྲུས་ལྕགས་ཀྱིས་བྲབས་དགོས་སོ། །འཇིག་རྟེན་འདིའི་གཡེང་བ་གལ་ཆེ་ཆུང་ཐམས་ཅད། ལས་འཕྲོ་རྗེར་རེ་བ་ཆམ་གྱི་བཞག་ལ། བསམ་གཏན་གྱིས་ཚེར་མ་མེད་པའི་གནས་སུ་བསྒྲུབས་པ་ལ་སྙིང་པོར་སྒྲིལ་ན། གཏན་བདེའི་བྱ་བ་རླབས་པོ་ཆེ་འགྲུབ་བོ། །ཅེས་པ་འདི་དབེན་གནས་ཁྱུང་རྫོང་དུ་ཟིན་བྲིས་སུ་བགྱིད་པའོ།། ༈ །།ཆོས་ལ་བསྐུལ་བའི་སྔོན་འགྲོ་མདོར་བསྡུས་བཞུགས་སོ།། ༈ །།ན་མོ་བུདྡྷ་བོ་དྷི་ས་ཏྭ་ག་ན་སརྦེ༈ཿ པྲ་ཎ་མྱཾ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ཞིང་རབ་ཏུ་འདུད་དོ། །དེ་ཡང་དལ་འབྱོར་རིན་ཆེན་རྙེད་དཀའ་ཞིང༌། །འཁོར་བའི་བདེ་བ་གློག་དང་ཆུ་བུར་འདྲ། །ཉམས་ཐག་འཁོར་བའི་སྲིད་མཚོ་༼༧༤༽འདི་དག་ལས། །བརྒལ་བར་འདོད་ན་ལོངས་མེད་རྒྱུད་ལ་བསྐུལ། །བླ་མ་མཆོག་གསུམ་རྣམས་ལ་གསོལ་བཏབ་ནས། །མཁའ་མཉམ་འགྲོ་བ་ཕ་མར་ངོ་ཤེས་ཞིང༌། །བྱམས་དང་སྙིང་རྗེ་ཚད་མེད་རྒྱུད་ལ་བསྒོམ། །དུས་གསུམ་མི་དགེའི་ལས་ཚོགས་རིང་དུ་སྤང༌། །སྡོམ་གསུམ་ཆོས་སྤྱོད་པས་ལ་རབ་ཏུ་འབད། །ཟབ་གསང་བླ་མའི་གསུང་གི་བདུད་རྩིའི་བཅུད། །ནམ་ཡང་སྙིང་གིས་དབུས་སུ་རྒྱས་བཏབ་སྟེ། །བྱང་ཆེན་སྤྱོད་པའི་ལས་རབ་འབད་རྩོལ་བགྱིས། །གང་དག་ཆོས་ཀྱི་རྟགས་ཏུ་སྨིན་གྱུར་ཅིག །ཅེས་པ་འདི་མི་ཕམ་ཐུབ་བསྟན་རབ་འཕེལ་གྱིས། །དམ་པ་ཆོས་ཀྱི་སྔོན་འགྲོའི་རིམ་པ་མདོར་བསྡུས་ཞིག་དགོས་ཟེར་བ་བཞིན་བྲིས་པ་དགེ། ༈ །།ལེ་ལོ་ཅན་རྣམས་ཆོས་ལ་བསྐུལ་བའི་སྨོན་ལམ་བཞུགས་སོ།། ༈ །།གཏན་སྐྱབས་དམ་པ་མཆོག་གསུམ་དེ། །སྤྱི་བོའི་རྒྱན་དུ་རབ་མཆོད་ནས། །བདག་སོགས་མཁའ་མཉམ་འགྲོ་བའི་ཚོགས། །མ་རིག་ལས་ཉོན་བག་ཆགས་ཀུན། །ཡོངས་སུ་དག་པར་བྱིན་གྱིས་རློབས། །ཁམས་གསུམ་འཁོར་བའི་སེམས་ཅན་ཀུན། །༼༧༥༽སྔོན་ཆད་སྲིད་པའི་སྡུག་བསྔལ་འདིར། །བདེན་ཞེན་ཨ་འཐས་འཁྲུལ་སྣང་གིས། །མ་རིག་དྲྭ་བས་ཡོངས་འཐུམས་པར། །དེང་དུས་རྒྱལ་ཀུན་བརྩེ་བའི་གཏེར། །འཛིན་མཛད་སྤྱན་རས་གཟིགས་དབང་གིས། །ཐུགས་རྗེའི་ལྕགས་ཀྱུས་རབ་བཟུང་སྟེ། །མངོན་མཐོ་ངེས་ལེགས་ས་ཐོབ་ཤོག །བྱིས་ཕ་གཏི་མུག་རང་རྒྱུད་པར། །ཁོ་བོས་བརྩེ་བས་གྲོས་ཞིག་འདེབས། །དེང་དུས་དབྱར་གྱི་མཛེས་པའི་མེ་ཏོག་དེ། །དུས་རྣམས་ཀུན་ཏུ་གནས་པ་མ་ཡིན་ཏེ། །དགུན་གྱི་དུས་སུ་དེ་དག་ཅི་ཞིག་མཆིས། །དཀར་ལ་འོད་གསལ་བཅོ་ལྔའི་ཟླ་བ་ནི། །དགུང་དང་གནམ་སྟོང་དུས་དེར་ཡོད་མ་ཡིན། །མཛེས་སྡུག་ལོང་ཚོ་མ་བྱ་འདྲ་བ་ཡང༌། །ལོང་ཚོ་རྒས་པའི་དུས་དེར་སུ་ཞིག་མཆིས། །འདིར་སྣང་ཨ་འཐས་གདོས་བཅས་འཁྲུལ་པོ་ཆེ། །གཟུགས་འཛིན་རྣམ་པར་རྟོག་པ་ལས་འཆར་བའི། །ཆགས་སྡང་དབང་གིས་དགྲ་གཉེན་འདི་དག་ཀྱང༌། །དོན་དུ་བརྟགས་ན་སྨིག་སྒྱུའི་ཆུ་དང་མཚུངས། །ཟས་ནོར་ལོངས་སྤྱོད་འཛད་པ་མེད་པའི་གཏེར། །དགོས་དགུ་ཐམས་ཅད་ལྷན་གྱིས་གྲུབ་ན་ཡང༌། །ཕྱི་མར་ཕན་༼༧༦༽པ་བློ་ལྡན་རྭ་བཞིན་དབེན། །དེ་ཕྱིར་འཁྲུལ་སྣང་བུ་ཡུག་ལྟར་འཚུབ་ཞིང༌། །འདོད་རྫས་ཡོད་མེད་གཉིས་ཀའི་གདུངས་པ་འདི། །ཕྱི་མའི་སྣང་བ་ཤར་ཚེ་དེ་དག་ཀུན། །ནམ་ཡང་ཆ་ཙམ་ཡོད་པ་མ་ཡིན་ཏེ། །སྣང་སེམས་འཁྲུལ་པའི་བག་ཆགས་སྟུག་པོ་ཡིས། །སྐྱེ་ཤི་བར་དོ་རྣམ་པར་སྨིན་པའི་ལུས། །དེ་བཞིན་རྨི་ལམ་བར་དོ་ཐག་ཆགས་ལུས། །སྲིད་པ་བར་དོ་ཡིད་ལུས་ཅེས་བྱ་སྟེ། །འདི་དག་མེད་བཞིན་སྣང་བས་འཁོར་བ་ཟེར། །སྐྱེས་པའི་མཐའ་མ་འཆི་བ་ཆོས་ཉིད་ཡིན། །བསགས་མཐར་འཛད་ཅིང་དགྲ་གཉེན་བར་མ་ཀུན། །རྟག་པ་བརྟེན་པ་སུ་ཞིག་ག་ནམ་ཆིས། །ཚེ་འདིར་སྒྱུ་མའི་རྣམ་པ་བཅུ་གཉིས་དཔེ། །ངང་ཚུལ་དེ་ལས་བཟློག་ཏུ་མེད་པའི་ཕྱིར། །འཛམ་བུའི་གླིང་འདི་ལས་ཀྱི་ས་ཡིན་པས། །མཐོ་རིས་ངན་སོང་གཉིས་ཀྱི་ས་མཚམས་ཏེ། །མི་བཟོད་ངན་སོང་འཇིགས་སྐྲག་དེ་དག་ལ། །ཡོངས་སུ་སྐྱབས་ཕྱིར་བླ་ན་མེད་པ་ཡི། །ཐར་པའི་གོ་འཕང་རབ་བཟང་དེ་ཐོབ་ཕྱིར། །ངེས་པར་སྙིང་ནས་བླ་མ་མཆོག་གསུམ་དྲུང༌། །གདུང་ཤུགས་དྲག་པོས་སྡིག་པ་ཅི་མཆིས་བཤགས། །ཕྱིན་ཆད་མི་བགྱིད་སྡོམ་པ་ཡང་དག་ལེན། །འདིར་སྣང་བདེ་༼༧༧༽སྡུག་ཇི་ལྟར་སྣང་བ་ཀུན། །སྔོན་གྱི་ལས་འབྲས་ཁོ་ནའི་སྟོབས་ཡིན་ཕྱིར། །རྒྱུ་འབྲས་བླང་དོར་ཞིབ་ཏུ་རྩི་བར་བྱ། །དཀོན་མཆོག་མཆོད་ཅིང་སྦྱིན་པ་ཕྱོགས་མེད་གཏོང༌། །སྒོ་གསུམ་དགེ་བའི་ལས་ལ་རབ་ཏུ་འབད། །ཀྱེ་ཧོ། །ཚེ་འདིའི་བྱ་བཞག་ཐམས་ཅད་ལ། །ཞེན་པ་གཏིང་ནས་མ་ལོག་ན། །བསྒོམ་ཆེན་རལ་པ་རྟིང་སླེབ་ཀྱང༌། །དོན་གྱི་ཆོས་ཞིག་འབྱུང་བར་དཀའ། །དགེ་བཤེས་ངང་བའི་གོ་མ་སྟབས་ཅན། །དེ་བཞིན་ཆོས་བྱེད་ཐམས་ཅད་པ། །ཚེ་འདིའི་ཆགས་ཞེན་མ་ལྡོག་ན། །དམ་ཆོས་གཤའ་མ་བྱུང་བ་དཀའ། །ཆོས་པ་རྣམ་དག་འབྱུང་བ་ལ། །འདོད་པའི་ཡོན་ཏན་མཐའ་དག་ཀུན། །ཞེན་ལོག་མཐའ་རུ་ཕྱིན་པ་དགོས། །ཁྱད་པར་རང་མགོ་རང་བསྐོར་ཅན། །མ་གྲུབ་གྲུབ་རྫུ་བྱེད་པ་རང༌། །མི་ཤེས་ཤེས་རྫུ་བྱེད་པ་ནི། །སྟོང་ཟོབ་འཇིག་རྟེན་བསླུ་མ་མཁན། །རང་གི་རང་ཉིད་བསླུ་བའི་ཕྱིར། །ནམ་ཡང་དེ་དག་སྤང་བར་བྱ། །རང་གི་རིག་པས་ཡོངས་དཔྱད་ནས། །འོལ་ཚོད་ཆོས་ལ་འབད་རྩོལ་ནི། །ཕྱེ་མ་བཙིར་བར་མར་མི་འབྱུང༌། །ཡང་དག་སྙིང་པོ་བསྒྲུབ་༼༧༨༽པ་ལ། །གང་ཟག་དམ་པ་མཆོག་ཉིད་ཀྱི། །ཞབས་ཀྱི་པད་མོ་ལ་བརྟེན་ཅིང༌། །བདེ་གཤེགས་སྙིང་པོའི་དོན་རྟོག་ཕྱིར། །ཏིལ་ལ་འབད་རྩོལ་དྲག་པོ་ཡིས། །མར་གྱི་སྙིང་པོ་ལེན་པ་བཞིན། །ཀུན་བྱང་ཐོགས་མའི་མགོན་པོ་ཡིས། །རང་ཞལ་རང་ངོ་མཐོང་བར་བྱ། །དེས་ན་བར་དོར་འོད་གསལ་གྱིས། །མ་བུ་ངོ་འཕྲོད་ཚེས་ཀྱི་དབྱིངས། །བདེ་ཆེན་འདུས་མ་བྱས་པ་ཡིས། །ཡོངས་གྲུབ་སྐུ་བཞིའི་རྒྱལ་ས་མཆོག །འཕོ་མེད་རྟག་བརྟེན་མངོན་གྱུར་པའི། །རྣལ་འབྱོར་ན་དགའ་ཤི་སྐྱིད་པ། །འཆི་བའི་སྣང་བ་ཉེ་བ་ན། །འགྱོད་མེད་རབ་ཏུ་དགེ་བ་ཡིས། །སྐྱིད་པའི་རྒྱད་གླུ་ལེན་བཞིན་དུ། །གཏན་བདེའི་བྱ་བ་འགྲུབ་པའོ། །དེ་སྐད་སྙིགས་དུས་སྐྱེ་བོ་རྣམས། །ཚེ་འདིར་ཞེན་ཆགས་ཆེ་བ་ཡིས། །བག་ལ་ཉལ་དང་ལུང་མ་བསྟན། །ཇི་སྙེད་མཆིས་ལ་གྲོས་འདེབས་ཚུལ། །ཉན་མཁན་ཉིན་མོའི་སྐར་མ་ཙམ། །སྣག་ཤོག་གཟན་པའི་ལས་མ་གཏོགས། །དོན་གཞན་གང་ཡང་མ་མཆིས་ཀྱང༌། །སྨོན་ལམ་བཟང་དང་ལྷན་གཅིག་ཏུ། །ཕྲིན་ལས་འགྲོ་ཀུན་མཐའ་དག་ཚོགས། །སྒྲིབ་གཉིས་བྱང་སྟེ་ཚོགས་གཉིས་རྫོགས། །ལྷན་ཅིག་སྐྱེས་པའི་༼༧༩༽ཡེ་ཤེས་དེ། །རྒྱལ་དང་དེ་སྲས་ཚོགས་རྣམས་ཀྱིས། །སྒྲིབ་མེད་ཇི་བཞིན་གཟིགས་པ་ལྟར། །གདུལ་བྱའི་བློ་ལ་རབ་གསལ་ཤོག །སླད་མར་རབ་དགེའི་བཀྲ་ཤིས་འབྲས། །འཇིག་རྟེན་ཁམས་འདིར་རྟག་བར་དུ། །བསྐལ་བཟང་འགྲོ་བའི་སྣོད་ལྡན་ཀུན། །གདོད་མའི་གནས་ལུགས་གཉུག་མའི་ངང༌། །སྨྲ་བསམ་བརྗོད་མེད་ཕྱག་རྒྱ་ཆེའི། །བཀྲ་ཤིས་དེང་འདིར་ཡོངས་ཐོབ་ཤོག །ཀུན་རྫོབ་སྣང་བའི་དཔལ་བཟང་པོར། །ལོ་ཕྱུགས་རྟག་ཏུ་ལེགས་པ་དང༌། །ནད་དང་འཁྲུགས་རྩོད་མིང་མི་གྲགས། །ཐམས་ཅད་དགེ་བའི་སེམས་ལྡན་ཅིང༌། །ཅི་བྱེད་ཆོས་ལ་སྤྱོད་པ་དང༌། །བཀྲ་ཤིས་ཡར་ཟླའི་དཔལ་བཞིན་ཤོག །ཅེས་པ་འདི་ཆུ་ཡོས་ལོར་ཀརྨ་པས་བྲིས་པ་མ་གྱུར་འགྲོ་ཚོགས་རྫོགས་བྱང་ཆེན་པོ་ཐོབ་པར་གྱུར་ཅིག །ཤུ་བྷཾ།། ༈ །།མ་རིག་གཉིད་བསྐྲོག་བཞུགས་སོ།། ༈ །།དཔལ་སྒྲ་བསྒྱུར་མར་པ་ལོཙྪ་དང༌། །ཐུགས་བརྩེ་བའི་དབང་ཕྱུག་མི་ལ་རས། །རྗེ་འདྲེན་མཆོག་འཛམ་གླིང་གྲགས་པ་གསུམ། །མི་བདག་གི་སྤྱི་བོའི་རྒྱན་དུ་མཆོད། །སྤྱིར་དགེ་སྦྱོང་རྒན་པོ་བདག་ཅག་གིས། །དུས་༼༨༠༽སྙིགས་མ་ཡི་སྐྱེ་འགྲོའི་སྤྱོད་ཚུལ་ལ། །ཡིད་བསམ་བཞིན་དུ་སྐྱོ་བ་གཏིང་ནས་སྐྱེས། །སྔོན་རྒན་རབས་ཀྱིས་ལུགས་བཟང་ཡོན་ཏན་ཚོགས། །ཀུན་གསལ་བྱེད་ནམ་མཁའི་ནོར་བུ་འདྲ། །དུས་དེར་སོང་ཅོལ་ཆུང་འགའ་ཞིག་ཚོ། །བློ་ཤེས་རིགས་བཀྲ་ཡང་དོན་གོ་ཆུང༌། །དེ་མཆིས་བསམ་མ་མཆིས་དཀོན་མཆོག་གིས། །སྒྲིབ་བྲལ་བ་ཡེ་ཤེས་ཀྱི་སྤྱན་གྱིས་གཟིགས། །ཉམས་ཐག་པའི་འགྲོ་ཚོགས་ཇི་སྙེད་ཀུན། །སྐྱབས་དཀོན་མཆོག་གི་ཐུགས་རྗེས་རབ་བཟུང་ནས། །ལས་འབྲས་བུ་བཟང་པོ་ལ་སྤྱོད་ཅིང༌། །ཆོས་ཡན་ལག་བདུན་པས་ཚོགས་བསགས་ནས། །དགྲ་གཉེན་བར་མ་ཡི་སེམས་ཅན་རྣམས། །གནས་བཟང་པོ་འོག་མིན་ཞིང་མཆོག་ཏུ། །དེར་སྐྱེ་བ་སྙིང་ནས་གསོལ་བ་འདེབས། །ལར་དད་ལྡན་བུ་སློབ་ཇི་སྙེད་ཚོགས། །གཏམ་རྣ་བ་ཁབ་མིག་ལས་དོགས་ཀྱང༌། །བྱ་བྱེའུ་ཡི་ཅ་ཅོ་སྒྲོགས་པ་ལྟར། །རང་སྣང་བདག་བས་གླུ་རུ་ལེན། །ཀྭ་ཡེ་འགྲོ་བའི་ཚོགས་ཀུན་ཇི་སྙེད་པ། །འཆི་བ་མི་རྟགས་འཇིགས་པ་མ་དྲན་པས། །དུས་ནམ་བཞག་ཀུན་ཏུ་སྡོད་རྩིས་བྱེད། །འདི་རང་མགོ་རང་གིས་བསྐོར་བ་ཡིན། །འཁོར་མ་༼༨༡༽འཁོར་ངེད་ཀྱིས་བཤད་པ་ཞུ། །དུས་ནམ་ཟླ་དབྱར་གྱི་ཡོན་ཏན་ལ། །ས་གཞི་ཀུན་རྨ་བྱའི་མགྲིན་པ་འདྲ། །དེ་འདྲ་ཡི་ལོགས་ལ་མེ་ཏོག་ནི། །བཀོད་ལེགས་པ་ནོར་བུ་རིན་ཆེན་གྱི། །རྒྱན་ནམ་པར་མཛེས་ལྟར་ཡིད་གཡོ་ཞིང༌། །དེ་མཐོང་ནས་རྐང་དྲུག་མང་པོའི་ཚོགས། །གླུ་དབྱངས་སྙན་འགྱུར་བའི་ངང་ནས་འཁོར། །ཤིང་ཡལ་འདབ་རྒྱས་པའི་རྩེ་མོ་ནས། །བྱ་རྒྱལ་གྱིས་གསུང་དབྱངས་སྒྲོགས་པའི་ཚེ། །སྤྲང་ཆར་གྱིས་ས་གཞི་རློན་པར་བྱེད། །སྐྱེ་བོ་ཡི་ཚོགས་ཀུན་སྐྱིད་གླུ་ལེན། །ས་གཞི་རུ་གློག་དམར་ཁྱགས་སེ་ཁྱུག །དབྱར་རྔ་ཡི་སྒྲ་སྐད་ལྡིར་ཞིང་གཡོ། །ཁྱད་པར་དུ་རྨ་བྱའི་ཚོགས་ཀུན་རྣམས། །རོལ་གར་གྱི་རིམ་པ་ཅི་ཡང་བསྒྱུར། །ཚུལ་དེ་ནི་དབྱར་གྱི་གནས་ཚུལ་ལགས། །དུས་དེ་ནས་མི་རིང་དགུན་གྱི་ཚེ། །ས་གཞི་ནི་བྱེ་མའི་ཐང་བཞིན་འགྱུར། །མེ་ཏོག་ནི་འདི་ན་སྐྱེས་ཞེས་ཟེར། །མཛུབ་མོ་ཡིས་མཚོན་པའི་དུས་ལགས་ཏེ། །རྐང་དྲུན་ཅན་བུང་བའི་ཚོགས་རྣམས་ཀུན། །གར་སོང་དང་འདིར་སོང་ཆ་མེད་སོང༌། །འཕུང་ལྡིང་དང་གླུ་དབྱངས་ཀྱི་གཞི་རྩ་མེད། །ཤིང་སྡོང་ཀུན་མི་རོལ་ལངས་༼༨༢༽པ་འདྲ། །བྱ་རྒྱལ་ཁུ་བྱུག་ནི་རྒྱ་གར་ན་ཐེལ། །ཁ་བ་ནི་ཉིན་དགུ་མཚན་དགུ་འབབས། །སྐྱེ་བོ་ཡི་ཚོགས་རྣམས་མལ་དུ་འཁུམས། །རི་ཀླུང་ཀུན་ཆེན་འཁྲུགས་པའི་ཚེ། །འཇག་སྐྱ་ཡི་བཤུག་གླུ་རྩེ་རེ་རེ། །ཁྱད་པར་དུ་གོས་མེད་སྤྲང་པོའི་ཚོགས། །དམྱལ་བ་མངོན་སུམ་དུ་མཐོང་བ་ཡི། །ཚུལ་དེ་ལྟར་དགུན་གྱི་གནས་ཚུལ་ལགས། །སྣོད་འཇིག་རྟེན་གྱི་མི་རྟག་དེ་ལྟར་རོ། །ནང་བཅུད་ཀྱི་སེམས་ཅན་མི་རྟག་ནི། །བསོད་ནམས་ཀྱིས་ཕྱུག་པའི་བྱིས་པ་ཞིག །ཐོག་མར་དུ་མ་ཡིས་གཅེས་སྤྲས་ཀྱིས། །འཕགས་མཆོག་གི་གདུང་རྟེན་ལྟ་བུའི་རྩིས། །དེ་དག་ནི་མྱུར་དུ་གཞོན་ནུའི་ལུས། །སྤྲ་སྤྲེའུ་བཞིན་དུ་མཆོད་རྩལ་དང༌། །སྲེ་མོང་གི་བུ་བཞིན་བདེ་བླག་ཆེ། །ཉིན་མཚན་གྱི་དབྱེ་བ་མེད་པ་རུ། །རྩེད་མོ་ཡི་སྣང་བ་ཁོ་ན་འཕྱོ། །ཚུལ་དེ་ལས་དར་དུ་བབས་པའི་ཚེ། །ཟོག་ལོངས་སྤྱོད་ཀུན་ལ་འདོད་གདུང་ཅན། །ཚོང་ཁེ་སྤོག་གི་སྣང་བར་འབྱམས་སྟེ་ཐལ། །བློ་མང་གི་མི་ཀུན་དགྲ་རུ་ལྡང༌། །བློ་བདེ་སེམས་ཉི་མ་གཅིག་མ་མཆིས། །ཚེ་ལན་ཆགས་བུད་མེད་ཀྱིས་༼༨༣༽འབར་ཞིང་འདེད། །རིགས་དྲུག་གི་སྡུག་བསྔལ་ཡོངས་སུ་ཚང༌། །ཚུལ་དེ་དག་མྱུར་དུ་རྒས་པའི་ཚེ། །སྐྲ་མཐོན་མཐིང་འདྲ་བ་དངུལ་གྱི་རྨོག །བཞིན་མི་སྡུག་གཉེར་མ་གྲངས་ལས་འདས། །ལུས་གཞུ་ལྟར་གུག་ཞིང་འཆོར་ནས་འགྲོ། །གཞོན་བྱིས་པའི་ཚོགས་ཀྱི་ཧབ་བགད་བྱེད། །ཕྱོགས་གཡས་སུ་འགྲོན་གཡོན་དུ་ཕྱོགས། །ཚིག་བདེན་པ་བཤད་ཀྱང་ཉན་མཁན་མེད། །རུས་དཀར་པོ་ནས་ཆང་པའི་བུ་ཚོགས་ཀྱིས། །ཉིན་རེ་རེ་བཞིན་གཏམ་བཤད་སྣ་ཚོགས་བྱེད། །ཚུལ་དེ་འདྲ་མཐོང་ན་སྲིན་པོ་ཡང༌། །མིག་མཆིམས་སྒོར་སྒོར་རང་དབང་མེད། །དུས་དེ་ནས་ལམ་པོ་ཆེར་སླེབ་ཚེ། །ནད་དྲག་པོས་མནར་སྟེ་འཆི་བར་ཐལ། །འཇིགས་གཤིན་རྗེའི་སྐྱེས་བུ་དུ་མ་ཡིས། །མཚོན་རྣོན་པོ་སྣ་ཚོགས་ཁུར་ནས་ནི། །སྒྲ་མི་སྙན་ན་དྲག་པོ་ཆེར་སྒྲོགས་ནས། །སྐྱབས་མགོན་མེད་གཅིག་བུར་ཁྲིད་ཅིང་འདེད། །ས་འབྱུང་ལྔ་འཁྲུགས་པའི་སྒྲ་སྐད་དང༌། །སྟག་སྤྱང་དང་བྱ་རོག་རྒོད་སོགས་ཀྱིས། །རིངས་པ་རུ་འཕྱོ་ཞིང་རྒྱུག་པར་བྱེད། །མི་ལུས་ཀྱི་གདོས་བཅས་༼༨༤༽ཕུང་པོ་ནི། །རོ་ཐག་ཀྱི་བསྡམས་ནས་ཤན་པས་ཁྱེར། །མི་ལ་ལ་དགོད་ཅིང་ལ་ལ་དུ། །དུར་ཁྲོད་ཀྱི་བྱ་ཁྱི་མང་པོའི་མདུན། །རྗེས་མེད་དུ་བཏང་འདི་ཆོས་ཉིད་ཡིན། །ཁྱིམ་ནང་དུ་ཚ་བོ་ཚ་མོ་རྣམས། །ནོར་རྫས་ལ་ཧབ་ཤ་བྱེད་ཅིང་རྩོད། །དེ་ཀུན་ནང་བཅུད་ཀྱིས་འགྲོ་བ་ཡི། །མི་རྟག་སུ་སྟོན་པའི་སློབ་དཔོན་ལགས། །ཚུལ་དེ་ལ་བསམས་ནས་ལྷ་ཆོས་མཛོད། །སྤྱིར་ལྔ་བདོའི་དུས་སུ་སྐྱེས་པའི་མི། །ཁ་ཚིག་འགྲིག་འགྲིག་གི་ལྕགས་སྐད་སྒྲོགས། །ཉེས་པ་མེད་ཀུན་ལ་གྱོང་ཡ་ཚོལ། །ལས་རྒྱུ་འབྲས་ལ་ཁྱད་དུ་གསོད་པ་ཅན། །ཉིན་མཚན་མེད་ངན་སེམས་ཀྱི་སྣང་བར་འཇམ། །ཁྲེལ་ངོ་ཚའི་བྱ་བ་གཏིང་ནས་བོར། །སྣང་བ་འདིའི་ཆགས་སྡང་ལ་ཞེན་པ་ཅན། །ཁྱེད་ནམ་ཞིག་འཆི་བ་ཐོག་བབས་ཚེ། །ཡིད་འགྱོད་པ་སྐྱེས་ཀྱང་ཕྱི་ནས་སོང༌། །ཞིང་ཐལ་བའི་འདུལ་སྦྱོང་ལ་མཁས་པ། །གྲོད་པ་ཡི་མི་རྒན་མཐའ་དག་ཚོགས། །ལོ་ཐོག་གི་གཡེང་བ་ཁོ་ན་ཡི། །མི་ཚེ་ནི་རྒས་པར་མ་ཚོར་མོད། །བྱང་འབྲོག་གི་ཧོབ་རྒན་ཕལ་ཆེར་ནི། །ནོར་ལུག་ལ་ཁ་ཟས་བྱེད་པ་པོ། །སྲིན་པོ་༼༨༥༽ཞིག་ལོགས་སུ་ག་ན་ཡོད། །འདི་རྣམས་ལ་ཆོས་ཀྱི་སྐལ་པ་དམན། །ཨ་ཧོ། །གཏན་བདེའི་གོ་འཕང་ཐོབ་འདོད་རྣམས། །དེང་དུས་མི་ལུས་རིན་པོ་ཆེན་ཐོབ། །དལ་བརྒྱད་འབྱོར་བཅུ་ལྡན་པ་ནི། །ཨུ་དུམ་ཝ་རིའི་མེ་ཏོག་འམ། །གླང་ཆེན་ཐལ་དཀར་བཞིན་དུ་བཀོན། །འདི་ནི་རྙེད་པར་དཀའ་བ་ཡིན། །ད་རེས་སྟོད་ལོག་མ་བྱེད་པར། །དམ་ཆོས་སྙིང་པོ་བསྒྲུབ་པ་མཛོད། །ལྟ་བ་ཀུན་གྱིས་ཡངས་རྩེ་མཆོག །མ་ཧཱ་མུ་དྲའི་ཟབ་གསང་འདི། །ཆོས་ཀུན་ཡོངས་ཀྱི་དོ་ཟླ་མིན། །བླ་མ་ནཱ་རོ་པཎ་ཆེན་གྱིས། །དཀའ་ཆེན་བཅུ་གཉིས་ལ་སོགས་སྤྱད། །སྒྲ་བསྒྱུར་མར་པ་ལོཙྪ་ཡིས། །གསེར་གྱི་ཕྱེ་མ་ཕོངས་མེད་ཕུལ། །དེ་རྗེས་མི་ལ་རས་པ་ཡིས། །དཀའ་སྤྱད་སྙིང་རུས་དེ་ཙམ་མཛད། །དེང་སོང་སྙིགས་དུས་ཚེ་ཐུང་རྣམས། །ཞིམ་ཟས་ཟ་ཞིང་འཇམ་གོས་གྱོན། །དམ་པའི་ལྷ་ཆོས་མ་བསྒྲུབས་ན། །ཤེས་རིགས་བདུད་ཀྱིས་བསླུ་བར་ངེས། །དེ་ཕྱིར་སྙིང་ནས་ལྷ་ཆོས་འབད། །ཡང་དག་སྙིང་པོ་ལེན་པ་ལ། །སྤྲོས་པ་ཡོ་བྱད་མི་དགོས་པས། །གང་བྱུང་ཆོག་ཤེས་བྱས་པ་༼༨༦༽ལེགས། །བསྒྲུབ་པ་སྙིང་པོར་ཞུགས་པ་ལ། །སང་བྱེད་གནང་བྱེད་བསམ་པ་ནི། །བྱ་བློའི་ངང་དུ་མི་ཚེ་ཡོལ། །ད་ལྟ་འཕྲལ་དུ་བཞུགས་པར་ཞུ། །དེ་ཡང་གནད་དང་མི་ལྡན། །ལོ་བརྒྱར་བསྒོམ་ཀྱང་འབྲས་མི་འབྱུང༌། །ཐོག་མར་ཐུན་མོང་སྔོན་འགྲོ་ཡིས། །སྒོ་གསུམ་དགེ་ལ་བསྐུལ་བ་དང༌། །དེ་ནས་ཐུན་མོང་མ་ཡིན་པའི། །སྔོན་འགྲོས་རང་རྒྱུད་དག་པར་སྦྱོངས། །དེ་དག་ཇི་བཞིན་རྟགས་ཐོན་པར། །རྡོ་རུས་གཏུག་ཏེ་འབད་པར་བྱ། །དེ་རྗེས་ཕྱག་ཆེན་ལ་སོགས་པའི། །གང་མོས་ཆོས་སྒོར་རབ་ཏུ་ཞུགས། །སྟོང་ཉིད་བསྒོམ་དང་ཞི་གནས་སོགས། །གོལ་ས་ཆེན་པོར་ཡོད་པའི་ཕྱིར། །དཔལ་ལྡན་བླ་མའི་ཞབས་པད་ལ། །ལན་བརྒྱར་ཕྱག་འཚལ་ཞུས་ཏེ་འབད། །ཅེས་དང༌། །རྟག་ཏུ་མཉམ་བཞག་ཆོས་སྐུའི་རང་ཞལ་བལྟ། །དེ་ཡང་རེ་དོགས་སྤངས་བླངས་བྲལ་བའི་ངང༌། །རང་ལུས་སྣང་ལ་རང་བཞིན་མེད་པ་ཡིས། །དབང་པོའི་གཞུ་ལྟར་གསལ་སྟོང་ལྷ་ཡིས་སྐུ། །གྲགས་སྟོད་བདེ་སྟོང་དེ་ལྟར་ཁྱེར་སོ་གསུམ། །མི་འབྲལ་རྗེས་ཐོབ་སྒྱུ་མ་ལྟ་བུར་སྤྱོད། །ཚེ་འདི་མི་རྟག་རླུང་ནང་མར་མེད་འདྲ། །ཆུ་ཡིས་ལྦུ་བ་བཞིན་༼༨༧༽དུ་རྟག་མི་འགྱུར། །བྱ་བྱེད་ཐམས་ཅད་རྨི་ལམ་གློག་ལྟ་བུ། །འདུས་བྱས་ཆོས་ཀུན་ཐམས་ཅད་དེ་ལྟར་ལགས། །བྱི་མར་འཁོར་བར་ཤུལ་རིང་དེ་དག་ཏུ། །བཟོད་མེད་སྡུག་བསྔལ་འདི་ལ་རབ་གཞིག་སྟེ། །སྒོ་གསུམ་དགེ་སྦྱོར་ཁོ་ནར་སྙིང་ནས་བསྒྲུབས། །ཉིན་རེ་བཞིན་དུ་རང་གི་ལས་ལ་བརྟགས། །དགེ་བ་བསྒྲུབས་ཀུན་སེམས་ཅན་དོན་དུ་བསྔོ། །སྡིག་པའི་ལས་ཀུན་སྙིང་ནས་མཐོལ་ཞིང་བཤགས། །མར་གྱུར་འགྲོ་ཚོགས་ཇི་སྙེད་མཆིས་སོ་ཅོག །བདག་ལས་གཞན་གཅེས་སྙིང་རྗེ་མི་བཟོད་བསྐྱེད། །དེང་དུས་རྒྱལ་བའི་གསང་གསུམ་ཡོན་ཏན་ལས། །རྨད་བྱུང་བྱིན་རླབས་བདུད་རྩིའི་ཆར་དབབ་སྟེ། །དགའ་བཞིའི་བདེ་སྟོང་ཡོན་ཏན་རབ་སྨིན་པས། །དོན་དམ་སྤྲོས་བྲལ་ཆོས་དབྱིངས་འདུས་མ་བྱས། །ཟུང་འཇུག་མཆོག་གི་ཡེ་ཤེས་སྐུ་ཐོབ་ཤོག །ཀུན་རྫོབ་ཞིང་འདིར་ནད་མེད་འཁྲུགས་པ་ཞི། །ཆར་ཆུ་དུས་འབབ་ལོ་ཕྱུགས་རྟག་ཏུ་ལེགས། །རྒྱལ་བའི་བསྟན་པ་དར་ཞིང་རྒྱས་པ་དང༌། །ལྷག་པར་ཀཾ་ཚར་རིང་ལུགས་རབ་འཕེལ་ཤོག །འགྲོ་ཀུན་ཚེ་བསོད་དར་རྒྱས་བསམ་དོན་ཀུན། །ཆོས་བཞིན་སྤྱོད་པས་དེ་ཡི་དཔལ་ཡོན་ལས། །༼༨༨༽རྫོགས་ལྡན་ལོང་ཚོ་མཆོག་ཏུ་དར་གྱུར་ནས། །བཀྲ་ཤིས་དབྱར་གྱི་མཚོ་ལྟར་གོང་འཕེལ་ཤོག །ཅེས་པ་འདི་ཆུ་མོ་ཡོས་ལོར། དུས་རེ་ཞིག་ནས་སྔར་མི་གྲགས་པའི་སྣང་ཚུལ་གོ་ཐོས་མང་པོས་རྒྱུད་བསྐུལ་བ་དང༌། རང་མདུན་དུ་ཞིམ་བུ་སེ་བོ་ཞིག་ཡོད་པ་དེ་དང་བྱིའུ་མཆིལ་པ་གཉིས། མ་བུའི་ཚུལ་དུ་ཉི་མ་འོད་ཞིང་བ་སྡང་འདུག་པར། སྙིང་རྗེ་ཞིང་ཡ་མཚན་པ་དང༌། དེང་སང་མི་ཀུན་ཆོས་སང་བྱེད་ག་ནང་བྱེད་ངང་དུ་མི་ཚེ་ཡོལ་འགྲོ་བར་འདུག་པས། འགྲོ་བ་རྣམས་ལ་མ་རིག་གཉིད་བསྐྲོག་ཆེད་དུ། ཚིག་ཉོག་ལ་ཤས་སྡེ་ལ་བ་སརྦ་མངྒ་ལཾ།། ༈ །།སྣང་བ་བརྡའི་བླ་མས་བྱིས་པ་ལས་ཅན་ཆོས་ལ་འཁོད་པའི་ལོ་རྒྱུས་བཞུགས་སོ།། ༈ །།ན་མོ་གུ་རུ། །སྔོན་བྱིས་པ་སྤུན་གསུམ་ཡོད་པ་ལས། བྱིས་པ་ལས་ཅན་གཅིག་ཁྱིམ་ཁང་དེའི་ཐོག་ནས་བྱང་ཕྱོགས་སུ་བལྟས་པས། ཤིང་སྡོང་ཅིག་གིས་རྩེ་མོ་ནས་བྱ་ཁུ་བྱུག་ཅིག་སྐད་འབྱིན་ཞིག་འདུག །དེ་ནས་མི་རིང་བར་ཕྱོགས་གཞན་ཞིག་ལ་འཕུར་སོང་བས། བྱིས་པ་ཉིད་ཀྱི་སེམས་ལ། རང་ལུས་ནི་ཤིང་སྡོང་དང་འདྲ། སེམས་ནི་ཁུ་བྱུག་ལྟ་བུ་སྟེ། མི་རིང་བར་འཕུར་བ་འདི་ནི་བེམ་རིག་བྲལ་བ་དང་འདྲ་བས་ཐམས་ཅད་མི་རྟག་པའི་༼༨༩༽ཆོས་སུ་གོ །དེའི་འགྲམ་དུ་ཡང་ཤིང་སྡོང་གཅིག་གི་རྩེ་མོ་ན་བྱ་སྐེད་པ་ན་སྦྲུལ་རྩ་བ་ན་ཕག་ཞིག་གནས་པར། དེ་གསུམ་གྱི་ཤིང་ལ་གནོད་ཅིང་འཚེ་བར་འདུག །དཔེ་དེས་ཉོན་མོངས་དུག་གསུམ་གྱིས། སེམས་ཉིད་སྐྱེ་མེད་ཆོས་སྐུ་ཡིད་བཞིན་ནོར་བུ་ལ། དུས་རྟག་ཏུ་སྒྲིབ་གསུམ་གྱིས་དྲི་མས་གོས་ཞིང་གནོད་པར་འདུག་པས་དུས་རྟག་ཏུ་ཉོན་མོངས་པ་དུག་ལྔ་སྤོང་དགོས་པའི་བརྡར་གོའོ། །དེ་ནས་ཁང་སྟོང་ཞིག་གི་ནང་དུ་སྤྲེ་རུ་ཞིག་གནས་པར། དེ་ལ་ན་རེ་སྒོ་དང་ལན་རེ་རབ་གསལ། ལན་རེ་དཀར་ཁུང་གནམ་གཡང་སོགས་ཐམས་ཅད་ལ་ཉུག་ཉུག་བལྟ་འདུག་པས། དཔེ་དེས་སེམས་འདི་ཡེངས་ཏེ་དུས་རྒྱུན་དུ་འདས་ད་ལྟ་མ་འོངས་དུས་གསུམ་གྱི་རྣམས་རྟོག་དང༌། མཐོང་ཚུལ་གོ་ཚུལ་ཐམས་ཅད་ཀྱི་རྗེས་སུ་སེམས་འབྲང་པས། ཚོགས་དྲུག་ཡུལ་གྱི་སྣང་བར་འབྱམས་ཏེ་འཁོར་བར་འཁྱམས་པའི་ཕྱིར། དེ་ལས་བཟློག་སྟེ་རྩེ་གཅིག་ཏིང་ངེ་འཛིན་སྤྲོས་བྲལ་བསྒོམ་དགོས་པར་ཤེས་སོ། །དེ་ནས་ཤར་ཕྱོགས་སུ་བལྟས་ནས་བསྡད་་པས། སྤང་གཤོང་ལོགས་ན་མེ་ཏོག་སྣ་ཚོགས་བཀྲ་བའི་ངོས་ལ་དཀར་མོའི་ལུག་ཁྱུ་རྩྭ་ཟ་ཞིང་བདེ་༼༩༠༽བར་རྒྱུ་ནས་སྐད་སྒྲོགས་པ་ལ་གོ་ཚུལ་འདི་ལྟར་བྱུང་འདུག །འབལ་འབལ་འབལ། དམ་ཆོས་མྱུར་དུ་མ་བསྒྲུབ་ན་ཕྱི་བཤོལ་བར་ཆད་བྱེད་མཁན་འབལ་འབལ། །ཁང་གཞིས་བཟུང་ན་ཟིན་མེད་བྱ་བ་འབལ་འབལ། ཚེ་འདིར་ཞན་ཆགས་ཆེ་ན་ཕྱི་མར་སྡུག་བསྔལ་འབལ་འབལ། རི་བྲག་གཉེན་པོར་ཐོག་སེར་འབལ་འབལ། མེ་ཏོག་མང་ན་བུང་བ་འབལ་འབལ། དྲོད་གཤོར་འཛོམ་ན་འབུ་སྲིན་འབལ་འབལ། བྱ་ཚང་འོག་ཏུ་རྫབ་རྫོབ་འབལ་འབལ། ལྷ་ཀླུ་མཉེས་ན་ཆར་པ་འབལ་འབལ། འཛམ་ལྷ་འགྲུབ་ན་ལོངས་སྤྱོད་འབལ་འབལ། ཟས་ནོར་འབོལ་ན་འཁོར་གཡོག་འབལ་འབལ། གོས་ངན་སྤྲང་པོར་སྲོ་ཤིག་འབལ་འབལ། ཡུལ་ཁམས་བཀྲེས་ན་རྐུན་པོ་འབལ་འབལ། མི་གསུམ་ཚོགས་ན་ལབ་རྒྱུ་འབལ་འབལ། སེམས་ཉིད་ངོ་བོ་མ་རྟོགས་ན་འཁྲུལ་བའི་སྣང་སེམས་འཆར་རྒྱུ་འབལ་འབལ། ཞེས་གོ་ཚུལ་དེ་ལྟར་རྟོགས་ཤིང༌། ཡང་ནུབ་ཕྱོགས་སུ་བལྟས་པས། ཤིང་སྣ་ཚོགས་སྐྱེ་བའི་ནགས་ཚལ་དུ་སྟག་གཟིག་རྣམས་རྩེད་འཇོའི་ངང་དུ་སྐད་འབྱིན་པར། དེར་གོ་ཚུལ་འདི་ལྟར་ཐོས། འར་༼༩༡༽འར་འར། སློབ་དཔོན་པདྨས་སྲིན་ཚོགས་འར་འར། སྔགས་ནག་མཁན་པོས་འདྲེ་གདོན་འར་འར། སྨན་པ་མཁས་པས་ནད་ལ་འར་འར། སྦྱིན་པ་བཏང་བས་སེར་སྣ་འར་འར། ཚུལ་ཁྲིམས་བསྲུང་བས་ཚུལ་འཆལ་འར་འར། བཟོད་པ་བསྒོམ་པས་རྩེ་རག་འར་འར། བརྩོན་འགྲུས་བརྩམས་པས་ལེ་ལོ་འར་འར། ཏིང་འཛིན་བསྒོམ་པས་མ་རིག་འར་འར། སྙིང་རྗེ་བསྒོམ་པས་ཞེ་སྡང་འར་འར། གང་ཤར་ལམ་སྐྱོང་ཚུལ་ཆོས་འར་འར། དམ་ཆོས་བདུད་རྩིའི་འཁོར་སྡུག་འར་འར། གཅིག་པོར་བསྡད་པས་ཆགས་སྡང་འར་འར། དོན་དམ་སྐྱོང་བས་ཀུན་རྫོབ་འར་འར། སྟོང་ཉིད་བསྒོམ་པས་བདག་འཛིན་འར་འར། ཅེས་གོ་ཚུལ་དུ་གཉེན་པོ་རེས་ཉེས་དམིགས་རེ་འར་ནས་ཞི་འགྲོ་བའི་ཚུལ་དུ་གོ་ཞིང༌། དེ་ནས་མར་ཡང་ཁྱིམ་དུ་བསྡད་ནས་སྒིས་དཀར་དེ་ནས་མར་བལྟས་པས། བྱ་ཀོ་ཀོ་གཅིག་ཁ་ཡར་བལྟས་ནས་སྐད་གྲགས་པ་ལ་ཡང་གོ་ཚུལ་འདི་ལྟར་རོ། །ཨི་གོ་ཨི་གོ །དཀའ་མོ་ལུག་གི་གང་ཟེར་ཨི་གོ། །དེ་ཚོ་འཁོར་བའི་སྡུག་བསྔལ་ཡིན་འདུག་ཨི་གོ། །ཁྲ་བོའི་༼༩༢༽གཟིག་གི་ཟེར་བ་ཨི་གོ། །དེ་ཚེ་ཐར་པའི་ཕན་ཡོན་ཡིན་འདུག་ཨི་གོ། །ཁྱིམ་དུ་གནས་པའི་ཀོ་ཀོང་ལ། དམ་པའི་ཆོས་ཀྱི་བསྐལ་པ་མི་འདུག་ཨི་གོ །ཁྱེད་རང་དལ་འབྱོར་མི་ལུས་ཐོབ་པའི། དམ་པའི་ལྷ་ཆོས་མཛོད་ཅིག་ཨི་གོ། །འཇིག་རྟེན་གཡེང་བ་མ་བྱེད་ཨི་གོ། །གཉེན་ཞིང་དགྲར་ལྡང་མ་བྱེད་ཨི་གོ། །ནོར་ལ་བསགས་བློ་ཚེ་ལ་རྟག་འཛིན་མ་ཕྱེད་ཨི་གོ། །བླ་མ་སངས་རྒྱས་དངོས་སུ་བསྒོམ་ཤིག་ཨི་གོ། །དམ་ཚིག་མིག་རྡུལ་ལྟ་བུར་བསྲུངས་ཤིག་ཨི་གོ། །དད་ཟས་དཀོར་ཟས་འཛེམས་ཤིག་ཨི་གོ། །གཅིག་པུར་རི་ཁྲོད་འགྲིམས་ཤིག་ཨི་གོ། །སྒོ་གསུམ་དགེ་བ་འབུངས་ཤིག་ཨི་ག།ོ །མཉམ་གཞག་ཆོས་སྐུའི་རང་ཞལ་ལྟོས་ཤིག་ཨི་གོ། །མི་ལ་རས་པའི་རྣམ་ཐར་སྐྱོངས་ཤིག་ཨི་གོ། །ཅེས་ཟེར་བར་དམ་པའི་ཆོས་ལ་ཤིན་ཏུ་བསྐུ་ལམ་ཆེ་བར་བྱུང་ངོ༌། །དེ་ནས་རྭ་བའི་སྒོ་འགྲམ་ནས། མི་རྒན་གཅིག་ཉལ་བ་དེ་ཡར་ལངས་ནས་འཁར་བར་བརྟན་ཏེ་ངག་ནས་ཆེར་ལབ་རྒྱུ་མི་འདུག་ཀྱང༌། སྣ་བུག་ནས་འུ་སུག་འུ་སུག་ཟེར་བ་ལ་གོ་ཚུལ་འདི་ལྟར་ཐོས། བསྒྲུབ་ཆེན་རབ་ཅོག་ཆེ་ཡང་ཉམས་ལེན་༼༩༣༽མེད་ན་འུ་སུག་འུ་སུག །མཚན་ཉིད་གྲེ་བ་བདེ་ཡང་ཕར་ཕྱིན་དབུ་མ་མི་ཤེས་འུ་སུག་འུ་སུག །ཚོང་བ་ཁེ་འདོད་ཆེ་ཡང་བསོད་ནམས་མེད་ན་འུ་སུག་འུ་སུག །སྒྲོན་མེ་མེད་ན་མུན་ནག་དུ་འུ་སུག་འུ་སུག །ཁག་མང་སྣེ་འདུས་ཀྱི་མགོ་པ་འུ་སུག་འུ་སུག །གྲེ་བ་འཛེར་བའི་གླུ་དབྱངས་འུ་སུག་འུ་སུག །ཆང་སྐྱུར་ཞོ་སྐྱུར་གྱི་མགྲོན་པོ་འུ་སུག་འུ་སུག །རྡོ་རིལ་གྱི་རྩིག་པ་དང་སྣག་ཚ་རུལ་བའི་ཡི་གེ་ཡང་འུ་སུག་འུ་སུག །མི་རྒན་གྱི་རྩལ་མཆོངས་དང་སྦྲང་པོའི་རྣམ་དཔྱོད་གཉིས་ཀྱང་འུ་སུག་འུ་སུག །ཕྱུགས་པོའི་ལྟོ་དང་སྟག་གར་བློ་མང་འདི་ཡང་འུ་སུག་འུ་སུག །གཏུམ་མོའི་བདེ་དྲོད་མེད་པར་རས་རྐྱང་བྱེད་པ་འུ་སུག་འུ་སུག །ལྟ་བ་མེད་ན་ཆོས་སྐད་ཡང་འུ་སུག་འུ་སུག །དམ་ཆོས་མེད་ན་འཆི་ཚེ་འུ་སུག་འུ་སུག །འོད་གསལ་མ་བསྒོམ་བར་དོ་འུ་སུག་འུ་སུག །ངེད་ན་ཚོད་རྒས་རུང་དམ་པའི་ཆོས་ཀྱི་སྐལ་བ་འུ་སུག་འུ་སུག །ཅེས་ཟེར་སྐབས་རྭ་བའི་སྦུག་ན་རྟ་ཞིག་ཡོད་བ་དེས་འདི་སྐད་ཟེར། ཨི་ཧོ་ཧོ་ཨི་ཧོ་ཧོ། །ཁྱོད་ལས་མ་ནུས་ཆོས་མ་ནུས་ལ་དམ་པ་ཆོས་ཀྱི་སྐལ་བ་ཡོད་དོགས་མེད་༼༩༤༽ཨི་ཧོ་ཧོ། །རལ་ཅོག་བཟང་པོའི་བསྒྲུབ་ཆེན་ལ་སེམས་ངོ་མི་འདུག་ཨི་ཧོ་ཧོ། །བླ་མ་སྤྱན་མིག་ཟང་ཟང་ལ་སྙིང་རྗེ་མི་འདུག་ཨི་ཧོ་ཧོ། །ཡོན་བདག་མིག་ཚུམ་ཚུམ་ཅན་ལ་དད་པ་མི་འདུག་ཨི་ཧོ་ཧོ། །གྲྭ་པ་ཆས་གོས་བཟང་པོ་འདི་ཚོ་ལ་བསྡོམ་པ་མི་འདུག་ཨི་ཧོ་ཧོ། །སྔགས་ནག་མི་ཧྲིག་ཧྲིག་ལ་མཐུ་ནུས་མི་འདུག་ཨི་ཧོ་ཧོ། །ཆོས་བྲོ་འཁྲབ་མཁན་ཚོ་མགུར་དང་ལག་སྟབས་རྐང་སྟབས་མི་འགྲིག་ཨི་ཧོ་ཧོ། །གཟུགས་ངན་ཚོ་རྒྱན་ཆས་སྤྲས་པ་འདི་ཡང་ཨི་ཧོ་ཧོ། །མི་མང་ཁྲོད་དུ་ལྐུགས་པའི་གཏམ་བཤད་ཡང་ཨི་ཧོ་ཧོ། །འདི་ཚོ་བགོད་ཤོར་གྲགས་ནས་ཨི་ཧོ་ཧོ། །ལས་འཕྲོ་ཅན་གྱི་བུ་ཁྱོད་ཐར་པའི་གླིང་དུ་བྱོན་ཤིག་ཨི་ཧོ་ཧོ། །དེ་ཕྱིར་བླ་མ་ཚད་ལྡན་མཇལ་ཤིག་ཨི་ཧོ་ཧོ། །རྟིང་མང་ཡང་ཁྱེད་ཀྱི་དྲུང་དུ་སྐྱེ་བར་ཤོག་ཅིག་ཨི་ཧོ་ཧོ། །དེ་ནས་ཆུ་ཞིག་ལེན་དུ་ཕྱིན་པས་ཆུའི་སྒྲ་ཐོས་པ་ལ་གོ་ཚུལ་འདི་ལྟར་སྟེ། སྣང་སྲིད་འཁོར་འདས་ཆོས་རྣམས་ཀུན། །རང་སྣང་སེམས་ཀྱི་ར་མོ་ཡིན། །རང་སེམས་གཏན་ལ་འབེབས་གྱུར་ན། །འཁོར་འདས་ཐམས་ཅད་རྫུན་ཁུང་སྡིག །འདུས་བྱས་མི་རྟག་ཟག་བཅས་སྡུག་བསྔལ་ཞིང༌། །༼༩༥༽ཆོས་ཀུན་བདག་མེད་མྱང་འདས་ཞི་བའོ། །རྟོགས་ན་སེམས་ཉིད་སངས་རྒྱས་ཡིན། །མ་རྟོགས་རང་སེམས་དམྱལ་བ་ཉིད། །རལ་གྲིས་རང་སོས་རང་མི་གཅོད། །དེ་བཞིན་སེམས་ཀྱིས་སེམས་མི་མཐོང༌། །འོན་ཀྱང་བླ་མའི་གདམས་པ་ཡིས། །འཆིང་བ་ཀུན་ལས་གྲོལ་བྱས་ནས། །བུམ་ཆག་ནམ་མཁའ་སྟོད་པ་བཞིན། །དབྱིངས་རིག་དབྱེར་མེད་མ་བུ་འདྲེས། །གདོད་མའི་སངས་རྒྱས་མཇལ་བར་འགྱུར། །དེ་ཚེ་བྱིས་པ་ལས་ཅན་ཆོས་ལ་ལས་འཕྲོ་ཡོད་བཞིན་པའི་འཁོར་བའི་མཚོ་ལས་སྒྲོལ་ཕྱིར་གྲུ་འདྲ་བའི་ཐོག །སྣང་བ་བརྡའི་བླ་མ་རྣམས་ཀྱི་གྲུལ་སྐྱབས་འདེད་པ་ལྟར་དེ་མ་ཐག་ཏུ་ཆོས་ལ་བཞུགས་སོ། །བྱིས་པ་སྤུན་གཅིག་ནི་ནོར་རྫས་ལ་སེར་སྣ་ཆེ་ཞིང༌། ཡར་དཀོན་མཆོག་ལ་མཆོད་པ་འབུལ་མི་ནུས་མར་ངན་ལོང་ལ་སྦྱིན་པ་གཏོང་མི་ནུས་ཤིང་སེར་སྣའི་མདུད་པ་དམ་དུ་བཅིངས་བའི་ངང་ནས་འཆི་བས་ཡི་དྭགས་སུ་སྐྱེས་ཏེ་ཟས་སྐོམ་གྱི་མིང་ཡང་མི་གྲགས་པ་ཞིག་ཏུ་སྐྱེས་སོ། །གཅིག་ཤོས་ནི། ལེ་ལོ་གཏི་མུག་གི་དབང་དུ་སོང་ནས་གང་ཡང་མི་བྱེད་ཅིང་གཉིད་ཁོ་ནར་ཉལ་བསྡད་པ་ཞིག་ཡོད་པས། དུད་འགྲོའི་སྐྱེ་བ་གྲངས་མེད་ལེན་༼༩༦༽དགོས་པ་ཞིག་བྱུང་ངོ༌། །བྱིས་པ་ལས་ཅན་ནི། སྐབས་དེར་འཁོར་བའི་སྡུག་བསྔལ་རྒྱ་མཚོ་འཇིག་རྟེན་འདིའི་སྣང་བ་ལས་ངན་སྐྱུགས་གིས་འདམ་རྫ་བ་ལྟར་མཐོང་ནས། དེ་ལས་བཟློག་སྟེ་གཏན་དུ་བདེ་བ་ཐར་པ་ཆེན་པོའི་ཞིང་མཆོག་ཏུ་སྙེགས་པའི་ཕྱིར། དཔལ་ལྡན་བླ་མ་དམ་པའི་ཞབས་ལ་བཏུད་དེ། ཆོས་བཞིན་གྱི་བཀའ་སྩལ་གང་གནང་བ་དེ་ལག་ཏུ་བླངས་ནས། སྙིང་རུས་དཀའ་བ་སྤྱད་པས་ཕྱིར་མི་ལྡོག་པའི་ས་ཐོབ་པར་གྱུར་ཅེས་སོ། །སྣང་བ་བརྡའི་བླ་མས་ཆོས་ལ་བསྐུལ་བའི་ཚུལ་འདི་ཀརྨ་པས་ཆུ་མོ་ཡོས་ལོར་བླ་ཚེས་བཟང་པོར་བྲིས་པ་སརྦ་མངྒ་ལཾ།། ༈ །།བརྡ་ཆོས་བཞུགས་སོ།། ༈ །།ན་མོ་དྷརྨཱ་ཀ་རཱ་ཡ། ལུང་པའི་ཕུ་ན་བྱང་ཆུབ་སེམས་དཔའི་རྣམ་འཕྲུལ་ལྐུགས་པ་བྲག་ཕུག་ཞིག་དུ་གནས་པས། དེའི་མཐུས་རྒྱས་ཁམས་སྤྱིར་ནད་འཁྲུགས་མིང་ཡང་མི་གྲགས་ཅིང་ལོ་ལེགས་སྐྱ་རྒྱས་ཕུན་སུམ་ཚོགས་པ་བྱུང་ལུང་པའི་མདོ་ན་སྔོན་ཚོགས་ཆེན་བསགས་པའི་བྱིས་པ་ལས་ཅན་གཅིག་ཡང་འདུག །དེ་ལྐུགས་པ་བྱང་ཆུབ་སེམས་དཔའ་རྗེས་སུ་འཛིན་པའི་སྐལ་པ་ཡོད་པས། བྱིས་པའི་རྨི་ལམ་དུ་ལྐུགས་པའི་རྣམ་༼༩༧༽འཕྲུལ་སྒྲུབ་ཆེན་གཞོན་ནུ་ཞིག་བྱུང་ནས། ཆོས་ལ་བསྐུལ་བའི་གླུ་བླངས་པ། ཀྱེ་ཧོ། །བྱིས་པ་གཞོན་ནུ་གླུ་ལ་ཉོན། །ནུབ་མོ་ཉལ་བའི་རྨི་ལམ་དང༌། །དེ་རིང་སྣང་བ་འདི་གཉིས་ལ། །ཁྱད་པར་ཨེ་འདུག་རྟོག་དཔྱོད་ཀྱིས། །དེ་བས་ཆགས་སྡང་རྨོངས་གསུམ་ལ། །ཞེན་ཆགས་སྤོང་ན་ལས་སྒྲིབ་ཆུང༌། །ཁྱེད་བྱིས་པ་གཞོན་ནུའི་ལང་ཚོ་ཅན། །ལོ་ཟླ་ཞག་གིས་འཕུལ་འཕུལ་ནས། །མྱུར་དུ་རྒས་ཤིང་འཁོག་པར་འགྱུར། །ཁྱད་པར་ནམ་འཆི་ངེས་པ་མེད། །འཁོར་བའི་སྡུག་བསྔལ་འཇིགས་རུང་མཚོ། །ཐོས་པ་ཙམ་གྱིས་སྙིང་རྩ་འདར། །དེ་ལ་བསམ་སྟེ་ལྷ་ཆོས་མཛོད། །དམ་པའི་ལྷ་ཆོས་བགྱིད་ལགས་ན། །ཕུ་ན་བྱང་ཆུབ་སེམས་དཔའ་བཞུགས། །ཡིད་གཉིས་ཐེ་ཚོམ་བར་ཆད་སྤོངས། །ཞེས་གླུ་དབྱངས་སྙན་པར་བརྗོད་པའི་མཐར་གར་སྟབས་ལིང་ལིང་ནམ་མཁར་འཕུར་ནས་རྐང་དུང་ཞིག་འབུད་བྱུང་བས། གཉིད་ཧར་ཏེ་སད་བྱུང་བས། ཁྱིམ་འདི་ནི་ཕ་ཡུལ་བདུད་ཀྱི་བཙོན་ཁང༌། ཉེ་འབྲེལ་ནི་བཙོན་སྲུང༌། བཟའ་བ་ཡོ་བྱད་ནི་དུག་གི་གཡོས་ལྟ་བུར་མཐོང་ནས། རས་༼༩༨༽ཁྲ་ཡུག་གཉིས་འདུག་པ་དེ་གཅིག་གོན། གཅིག་འབུལ་བར་ཁྱེར་ཏེ་རྐང་རྫན་མར་ལུང་པའི་ཕུལ་ཕྱིན་པས། བྲག་ཕུག་གཅིག་གི་སྟེང་ན་བྱིས་སྐད་འུར་ཆེམ་ཆེམ། འོག་ན་རི་དྭགས་འགྲོགས་ཤིར་ཤིར་འདུག་པ། དེའི་ནང་དུ་ཟས་དང་ཡོ་བྱད་གང་ཡང་མེད་པའི་ལྐུགས་པ་ཐོད་པ་སྔོ་སྒག་སྒག་ཞིག་འདུག་པ་དེ། ལྐུགས་པ་བྱང་ཆུབ་སེམས་དཔའ་དེ་ཡིན་པར་ཐེ་ཚོམ་མེད་པར་རས་གོས་དེ་སྐུ་ལ་གསོལ་བས། རས་གོས་དེ་ཕུད་ཏེ་ཕྱིལ་སྐྱུར་སོང་བས། བྱིས་པའི་རྟོག་པར་འཁོར་བའི་ཆོས་འདི་རས་གོས་ཁྲ་བོ་དང་འདྲ་བས། འཁོར་བའི་ཆོས་ལ་རྒྱབ་ཕྱོགས་དགོས་པར་རྟོགས་སོ། །དེ་ནས་ཕྱག་ཕུལ་ཏེ་ཆོས་ཞིག་ཐོབ་དགོས་སྙམ་པར། ལྐུགས་པ་དེ་ཁ་ཆུ་འཛར་ཏེ་ཅི་ཡང་སྨྲ་མི་ཤེས་འདུག་པར། བྱིས་པའི་སེམས་ལ། ཆོས་ཀྱི་བདུད་རྩི་དག་བྱེད་ཀྱི་ཆུས། སྡིག་སྒྲིབ་ཉེས་ལྟུང་རྣམས་འཁྲུད་དགོས་པའི་བརྡར་གོའོ། །ཡང་གསོལ་བ་བཏབ་པས། ཁ་བྲག་ཁུང་ཙམ་ཞིག་གདངས་འདུག་པས། བྱིས་པའི་རྟོག་པར། གཟུང་འཛིན་གྱི་སྣང་བ་འདི་ཀུན་བདེན་པར་མ་གྲུབ་སྟོང་པ་ཉིད་དུ་༼༩༩༽རྟོགས་སོ། །ཡང་གསོལ་བ་བཏབ་པས། ཁ་བཙུམ་འདུག་པར། བྱིས་པའི་རྟོག་པར། སྨྲ་བསམ་བརྗོད་མེད་ཀྱི་དོན་རྟོགས་སོ། །ཡང་གསོལ་བ་བཏབ་པས། སྣ་ནས་རླུང་འབྱུང་རྔུབ་སྒྲ་ཐོས་ཙམ་བྱེད་འདུག་པར། རླུང་རྡོ་རྗེའི་བཟླས་རིམ་ངེས་སོ། །ཡང་གསོལ་བ་བཏབ་པས། ལག་གཉིས་སྤར་མོ་བརྐྱང་བསྐུམ་སྣ་ཚོགས་བྱེད་འདུག་པར། རྟགས་བཅུ་ཡོན་ཏན་བརྒྱད་སོགས་མཐོང་བའི་བརྡར་གོ་འོ། །ཡང་གསོལ་བ་བཏབ་པས། རྐང་ལག་ཐམས་ཅད་བསྐུམས་ནས་བསྡད་འདུག་པས། ལུས་སྣང་སེམས་གསུམ་གཅིག་ཏུ་འདྲེས་པའི་བརྡ་རེ་གོའོ། །ཡང་གསོལ་བ་བཏབ་པས། ལག་མཉམ་བཞག་ནུ་འདུག་པས། སྤྲོས་བྲལ་འོད་གསལ་ཆེན་པོའི་དོན་རྟོགས་སོ། །ཡང་གསོལ་བ་བཏབ་པས། ཧ་ཧ་ཟེར་འདུག་པར། དབང་བཞི་པའི་དོན་རྟོགས་ཏེ། །ཡེ་ཤེས་འདི་ནི་ཆེས་ཕྲ་ཞིང༌། །རྡོ་རྗེ་ནམ་མཁའི་དབྱིངས་ལྟ་བུ། །རྡུལ་བྲལ་མཐར་ཕྱིན་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །ཞེས་ཚིགས་དབང་རིན་པོ་ཆེ་ཐོབ་བོ། །ཡང་གསོལ་༼༡༠༠༽བ་བཏབ་པས། མིག་བཙུམ་ནས་བསྡད་འདུག་པས། ཆོས་སྐུ་ཉག་གཅིག་ཡིན་པར་རྟོགས་སོ། །ཡང་གསོལ་བ་བཏབ་པས། མིག་ཆེར་བགྲད་དེ་ལྟ་འདུག་པས། དམ་ཚིག་མིག་འབྲས་བཞིན་དུ་བསྲུང་དགོས་པར་གོ་བས། སྐབས་དེར། ལུས་ལ་སྐུ་ཡི་བྱིན་རླབས་ཞུགས། །ཕྱག་རྒྱ་གར་གྱི་ཉམས་འགྱུར་འཕྲོ། །ངག་ལ་གསུང་གི་བྱིན་རླབས་ཞུགས། །རྡོ་རྗེའི་གླུ་དབྱངས་ང་རོ་སྒྲོགས། །ཡིད་ལ་ཏིང་འཛིན་རྒྱུད་ལ་སྐྱེས། །མངོན་ཤེས་ཐེ་ཚོམ་མེད་པར་འཆར། །སྣང་སེམས་སྟོང་པའི་རོལ་རྩལ་གྱིས། །བྲག་དང་ཆུ་བོའི་དཀྱིལ་སོགས་ལ། །ཐོགས་མེད་རྒྱུ་བའི་རྫུ་འཕྲུལ་ཅན། །རང་དོན་སྤྲོས་བྲལ་མངོན་གྱུར་ནས། །གཞན་དོན་སྦྲུལ་སྒྱུར་གར་མཁན་ཅན། །སེམས་ཅན་སྣང་བ་སྣ་ཚོགས་ལ། །གང་འདུལ་ཐབས་ཀྱི་བཀོད་པ་སྟོན། །རྒྱལ་བའི་ཐུགས་བསྐྱེད་རྒྱ་མཚོ་ཆེ། །སྤྲུལ་པ་སྣ་ཚོགས་སུ་ཡིས་འགོག །དེ་ཕྱིར་དག་སྣང་ཆེར་སྦྱོངས་ཤིག །ཅེས་པ་འདི་དུས་ཕྱིས་སྤྲང་པོ་བྱ་བྲལ་དང་ཞ་ལོང་འོན་ལྐུགས་སོགས་ལ་བརྙས་ཆོས་དང་སྡང་བར་བྱེད་༼༡༠༡༽འདུག་པ། དེ་ལྟར་བྱས་ན་མི་ཡོང་སངས་རྒྱས་སྦེན་པོའི་དཔེ་སྟེ། སྔར་དབུ་མཛད་བསམ་གཏན་ཞེས་མ་ཧཱ་པཎྜི་ཏར་གྱུར་པའི་ངག་ལས། ཝ་ཤུལ་ཕྱོགས་སུ་རིག་འཛིན་སྟག་ཤམ་ནུས་ལྡན་རྡོ་རྗེས་རྗེས་སུ་འཛིན་པའི་སྐྱེས་བུ་དམ་པ་རཏྣ་བཛྲ་ཞེས་ཀུ་སུ་ལུ་པ་ཉིན་མཚན་མེད་ཉལ་ཞིང་ངག་ཀྱང་ཅུང་ཟད་ལྐུགས་པ། བྲག་ཕུག་ཏུ་གནས་ནས་བཅའ་བ་ཞིག་ཡོད་འདུག །དེ་དང་ཉེ་བའི་ཕྱོགས་ཞིག་ན། ཀུ་མཱ་ར་ཞེས་སྐྱེས་བུ་ལས་ཅན་ཞིག་སློབ་མར་བྱུང་འདུག །བླ་མ་བྱིན་རླབས་ཆེ་དྲགས་པ་མ་གཏོགས་ཆོས་བཤད་གནང་རྒྱུ་མི་འདུག་ཀྱང༌། དོན་གྱི་རྟོགས་པ་ཆོས་སྐུ་དྲི་མེད་རིན་ཆེན་བསྟན་པས། བླ་སློབ་གཉིས་ཀ་ངོ་བོ་བཟང་ཞིང་དམ་ཚིག་བརྟན་པས། ཀུ་མཱ་ར་གྲུབ་པ་བརྙེས་ཏེ། གཙང་ཆེན་ཞིག་གི་ཚུ་རོལ་ན་ཡོང་སྐབས་ཧ་མ་གོ་བ་ཞིག་ལ་ཕ་རིར་འགྲོ་འདུག་ཟེར་ཞིང༌། ཡང་ཡུལ་ཕྱོགས་ཁག་གཉིས་ལ་ཁོ་རང་འདྲ་བ་རེ་རེ་འདུག་ཟེར་བ་དང༌། ཡང་དཔེ་ཆ་ཀློག་སྐབས། སྐབས་འགར་སཾ༌༈ཏའི་སྐད་ཁོ་ནའི་སྒོ་ནས་ཀློག་པ་སོགས་ངོ་མཚར་གྱི་ལོ་རྒྱུས་༼༡༠༢༽མང་དུ་འདུག་ཀྱང་བརྗེད་ནས་ཐལ། དེ་ལ་དཔེར་བརྗོད་ནས་ལོ་རྒྱུས་འདི་བཞིན་ཆོས་ལ་བསྐུལ་མ་དང་ཉམས་མཚར་གྱི་གནས་སུ་མཱ་ར་ད་མ་ཀ་བཛྲས་བྲིས་པ་དགེ། ༈ །།ཕྱག་རྒྱ་ཆེན་པོའི་ཟིན་བྲིས་ཐོ་ཙམ་བཀོད་པ་བཞུགས་སོ།། ༈ །།ཕྱག་རྒྱ་ཆེན་པོ་ཉམས་སུ་ལེན་པ་ལ། །ཐོག་མར་ངེས་འབྱུང་དད་གུས་དམ་ཚིག་རྣམས། །ཟོལ་མེད་ངེས་པར་རྒྱུད་ལ་སྨིན་པ་ཞིག །སྒོམ་གྱི་རྩ་བ་ཡིན་པས་གལ་ཆེའོ། །དེ་ནས་དངོས་གཞི་ཞི་གནས་དམིགས་པ་བརྟན། །སྣང་བ་སེམས་ཀུན་རང་བཞིན་མེད་པར་ཤེས། །གཏད་མེད་ཡེངས་མེད་ཕྱ་རྩོལ་བྲལ་བར་འཇོག །རྩེ་གཅིག་ངོ་བོ་བལྟ་བ་དངོས་གཞི་ཡིན། །ཐ་མར་བདེ་གསལ་སྟོང་པའི་ཉམས་རྣམས་ལ། །ཞེན་མེད་ཚོགས་དྲུག་སྣང་བ་ལམ་དུ་ཁྱེར། །དགེ་ཀུན་རྫོགས་པའི་བྱང་ཆུབ་ཕྱིར་སྤྱོད་པ། །འདི་ནི་རྗེས་སུ་བྱ་བའི་རིམ་པའོ། །ཞེས་པ་འདི་ཀརྨ་པ་བཅུ་གསུམ་པས་མཉན་པ་སྤྲུལ་པའི་སྐུ་མཆོག་གང་གི་དགོངས་བཞེད་བཞིན་སྤེལ་བ་དགེ། ༈ །།དགེ་སྦྱོར་ལ་བསྐུལ་བའི་མགུར་མ་ཚིགས་བཅད་ཉེར་གཅིག་མ་བཞུགས་སོ།། ༈ །།སྐྱབས་གསུམ་བསླུ་མེད་འདུས་པའི་༼༡༠༣༽བདག་ཉིད་ཆེ། །རྗེ་བཙུན་མི་ལ་རས་པར་ཕྱག་བགྱིའོ། །སྣང་ཞིང་སྲིད་པ་འདི་ཀུན་བདེན་མེད་ལ། །བདེན་པར་འཛིན་འདི་མ་རིག་འཐུག་པོ་ཡིན། །ལས་སྣང་འདི་ལ་འཁྲུལ་པའི་འཁོར་བ་པ། །ཁམས་གསུམ་སྲིད་པའི་སྡུག་བསྔལ་འདི་དག་ཀུན། །བསམས་ཤིང་བསམས་ཤིང་སྙིང་ཁུང་ཆུ་ལས་གྲང༌། །དལ་བརྒྱད་འབྱོར་བཅུའི་མི་ལུས་ཐོབ་ན་ཡང༌། །སྐྱེ་རྒས་ན་འཆིའི་འཕྲང་ལ་འགྲིམ་དགོས་ཤིང༌། །བློ་བུར་འཆི་སོགས་ངེས་པ་མ་མཆིས་པས། །དེ་ལ་ཕན་པ་དམ་པའི་ལྷ་ཆོས་ལགས། །སྙིགས་མའི་སྐྱེ་བོས་འབད་རྩོལ་ནུས་མ་ཡིན། །ཁྱད་པར་ལས་དང་རྒྱུ་འབྲས་སྤང་བླང་དོར། །ནོར་བུའི་གླིང་དུ་དེད་དཔོན་སྟོང་ལོག་བཞིན། །བསམས་བཞིན་བསམས་བཞིན་སྐྱོ་བ་གཏིང་ནས་སྐྱེ། །ཞིང་པ་ས་ནག་རོལ་དུ་ཁྲིད་མཁན་ཚོ། །ཚེ་ཐུང་སྣང་བ་ཡང་ཡུད་འདི་ལ་ཡང༌། །ཡོད་པ་བསྲུང་དང་མེད་པ་བཙལ་མི་རྙེད། །ཁྱིམ་མཚེས་དགྲར་ལྡང་བདེ་བའི་གོ་སྐབས་བྲལ། །འཇིག་རྟེན་ལས་ཀྱིས་བསྐོས་པ་བཅོས་སུ་མེད། །རིགས་དྲུག་གནས་གཞན་སྡུག་བསྔལ་འདི་དག་ཀུན། །རྣ་བས་ཐོས་ཀྱང་བཟོད་༼༡༠༤༽ཕྲག་མི་འདུག་པས། །འདི་ཀུན་ཐོག་ཏུ་བབས་ན་ཇི་སྐད་བྱེད། །འཇིགས་པ་དེ་ཀུན་སྐྱོབ་པ་དམ་པའི་ཆོས། །དེ་ཡང་སྔོན་དུ་འཇིག་རྟེན་བྱ་བཞག་དང༌། །རྗེས་ནས་ལྷ་ཆོས་ཡང་དག་བྱེད་སྙམ་ཡང༌། །དེང་དུས་སྙིགས་མ་ལྔ་བདོར་ཚེ་ཐུང་ཞིང༌། །བྱེད་མང་གཡེང་བས་མགོ་འཁོར་འཆི་བ་སླེབ། །དེ་ཚེ་ཆོས་བྱེད་གཤའ་མ་དྲན་ན་ཡང༌། །འགྱོད་པའི་སེམས་ལས་གཞན་དུ་ག་ན་མཆིས། །ནམ་ཟླ་དབྱར་དགུན་སྟོན་དཔྱིད་འགྱུར་ལྡོག་དང༌། །བྱ་རྒྱལ་རྒོད་པོ་མཁའ་ལ་ལྡིང་ཞིང་འཕྱོ། །འཇག་སྐྱའི་བཤུགས་གླུ་རྩེར་རྩེར་སྐད་འབྱིན་པ། །འདི་ཀུན་མི་རྟག་སྟོན་པའི་སློབ་དཔོན་ཏེ། །དེ་ལ་བསམས་ཏེ་ལ་འུར་དགེ་སྦྱོར་མཛོད། །སྙིགས་དུས་མི་ཀུན་ཡང་ཡང་འགྱུར་ལྡོག་ཆེ། །གཏི་མུག་གྱིས་འཐིབས་སྤང་བླང་འཛོལ་བ་དང༌། །འགྲོ་བ་མཐའ་དག་ཕ་མར་ངོ་མ་ཤེས། །ཆགས་སྡང་དབང་གིས་འཛིན་པ་ཆེས་ཆེར་འཕེལ། །རྟེན་མཆོད་དྲུང་དུ་ཕྱག་དང་བསྐོར་བ་སོགས། །ཕ་བོང་བཞིན་དུ་གཡོ་འགུལ་མེད་པར་གནས། །ཆོས་བརྒྱད་རྣམ་གཡེང་མི་མགོ་བསྐོར་བ་ལ། །བྱ་རོག་བཞིན་དུ་ཕྱོགས་བཅུར་རྒྱུ་བར་བྱེད། །དེ་འདྲའི་མི་ལུས་༼༡༠༥༽ཐོབ་ཀྱང་དགོས་པ་མེད། །ཁྱད་པར་དཔལ་ལྡན་བླ་མའི་དམ་ཚིག་དང༌། །རྒྱལ་བས་གསུངས་པའི་ལས་དང་རྒྱུ་འབྲས་རྣམས། །སྐལ་མེད་ལོག་ལྟ་ཅན་གྱིས་སྣབས་བཞིན་དོར། །མནར་མེད་དམྱལ་བར་སྐྱེ་འདི་ཡི་རེ་མུག །ནོར་དང་ལོངས་སྤྱོད་མཁས་གྲགས་ཀུན་འཛོམ་པ། །འཆི་དུས་ཁབ་ཙམ་ཁུར་བའི་དབང་མེད་ཅིང༌། །རྒྱུ་འབྲས་དཀར་ནག་རྗེས་སུ་འབྲངས་པ་དང༌། །སྐྱབས་མཆོག་དམ་པ་བླ་མ་ཁོ་ན་སྟེ། །དེ་ཕྱིར་མོས་གུས་བདུན་མའི་གསོལ་འདེབས་འབད། །རྣལ་འབྱོར་དབང་ཕྱུག་མི་ལ་རས་པའི་ཞབས། །འཚོ་བ་ཟྭ་དང་སྐུ་ལ་རས་གོས་གསོལ། །སྤྱོད་པ་ལྷུག་པར་གང་ཤར་སྐྱོང་བར་མཛད། །བཟང་བཟང་སྤོམ་སྤོམ་མཛེས་མཛེས་ལ་སོགས་ཀྱི། །འཇིག་རྟེན་ཆོས་ཀྱིས་ནམ་ཡང་མ་གོས་སྐུ། །དག་པ་ཡེ་ཤེས་ཆོས་དབྱིངས་ཀློང་ཡངས་སུ། །འཇའ་འོད་རྣམ་མང་འཁྲིགས་ཤིང་མཁའ་འགྲོའི་ཚོགས། །གདུགས་དང་རྒྱལ་མཚན་ཕྱར་ཞིང་རོལ་མོ་དཀྲོལ། །དྲི་ངད་བཟང་པོ་ལྡངས་ཤིང་བསུ་མ་བཅས། །ངོ་མཚར་རྨད་བྱུང་དུ་མས་ཞིང་དུ་ཐེག །གཞན་སྣང་སྤྲུལ་བསྒྱུར་དུ་མར་སྟོན་མཛད་པའི། །སངས་༼༡༠༦༽རྒྱས་བཞད་པ་རྡོ་རྗེར་སྙིང་ནས་འདུད། །ཁྱེད་ཀྱི་ཐུགས་རྗེས་རྟག་ཏུ་རྗེས་འཛིན་ཤོག །བྱིན་རླབས་ཐུགས་རྗེ་རྒྱུད་ལ་རབ་སྨིན་པས། །ཚོགས་གཉིས་རབ་རྫོགས་སྒྲིབ་གཉིས་བག་ཆགས་སྦྱངས། །གདོས་བཅས་སྣང་བ་བདེན་མེད་སྒྱུ་མར་རྟོགས། །དོན་དམ་ཆོས་ཉིད་སྤྲོས་དང་བྲལ་བ་ཡི། །སེམས་ཉིད་ཡིད་བཞིན་ནོར་བུའི་རང་ངོ་མཐོང༌། །རང་སེམས་རང་ངོ་འཕྲོད་པས་བློ་རེ་བདེ། །འཁོར་བའི་སྡུག་བསྔལ་རྫབ་ཀྱིས་གོས་པ་མིན། །ཆོས་ཚུལ་ཟབ་མོ་རྒྱ་མཚོ་ལྟ་བུ་ཡང༌། །སེམས་གནད་བལྟ་ཚུལ་གཅིག་པོ་འདི་ཡིས་གྲོལ། །སྣང་གྲགས་རྟོག་གསུམ་ལྷ་ཡི་རང་བཞིན་ལ། །ཐ་མལ་འཛིན་ཆགས་འཁྲུལ་བ་ཡེ་ནས་མེད། །བསྒོམ་བྱ་སྒོམ་བྱེད་བྲལ་བའི་ཕྱག་རྒྱ་ཆེ། །དེ་ལས་གཞན་དུ་ཡོད་པ་མ་མཆིས་པས། །དྭགས་པོ་བཀའ་བརྒྱུད་རིང་ལུགས་རབ་རྒྱས་ཤོག །དེ་ལྟར་མི་རྟག་བསྐུལ་དང་སེམས་གནད་བཅས། །དམ་དུམ་ཡིད་ལ་གང་ཤར་ཚིག་གི་ཕྲེང༌། །དཔྱིད་ཀྱི་ཕོ་ཉའི་སྐད་ལ་རྟ་བྲངས་ནས། །ཀྭ་ཡེ་འདིར་ཚོགས་རྣམས་ཀྱི་རྣ་བར་སྤེལ། །ཅེས་པ་འདི་ཀརྨ་པས་ཆུ་ཡོས་ལོར་མི་ཕྱེད་པའི་འདུན་པ་ཅན་རིམ་གཉིས་ཟ་ཟ་མོའི་རྣལ་འབྱོར་པ་༼༡༠༧༽སྐུ་སྐྱེ་ཀརྨ་དབང་རྒྱལ་ལ་སྩལ་པའོ།། ༈ །།འཁོར་བར་ཞེན་བཟློག་བློ་ལ་ཕན་བསྐྱེད་བཞུགས།། ༈ །།ན་མོ་གུ་རུ། །འཁོར་བའི་བདེ་འབྱོར་དག་ལ་སྙིང་པོ་མེད། །ལང་ཚོ་དར་བ་གོས་བཟང་རྒྱན་སྤྲས་པ། །མི་གཙང་སྟུག་པའི་ངན་བུམ་ཆེན་པོ་ཡིན། །དེ་ཕྱིར་དབང་པོའི་སྒོ་དགུ་དྲི་ངན་བསྣོམ། །འཇིགས་རུང་ཀེང་རུས་དག་ཏུ་བསྒོམ་པ་གནད། །ནོར་རྫས་དངོས་པོ་དགྲ་གཉེན་བར་མ་ལ། །ཉོན་མོངས་ཆགས་སྡང་དབང་དུ་མ་གཏོང་ཞིག །རྨི་ལམ་སྒྱུ་མ་ལྟ་བུར་སོམས་ཤིག་གནད། །དམྱལ་བའི་སྡུག་བསྔལ་བཟོད་དཀའ་སངས་རྒྱས་ཀྱིས། །ཇི་བཞིན་གསུངས་བར་མ་ནུས་མདོ་ལས་བཤད། །དེ་ཕྱིར་ད་ལྟ་འཆི་ན་གདེང་ཡོད་དམ། །མེད་ན་ད་ལྟ་འཕྲལ་དུ་དམ་ཆོས་བསྒྲུབ། །འཁྲུལ་བའི་སྣང་བ་འདི་ལ་མ་འབྱམས་པར། །ལ་འུར་ལ་འུར་དམ་པའི་ལྷ་ཆོས་མཛོད། །བྱ་བྱེད་ལས་ལ་ནམ་ཡང་ཟད་མཐའ་མེད། །གོམ་རེ་དབུགས་རེ་ཀྱང་མི་འཆི་བར་ཉེ། །ཅིས་ཀྱང་དམ་ཆོས་བསྒྲུབ་བའི་དུས་ལ་བབས། །ངེས་པར་དམ་ཆོས་འཕྲལ་དུ་བསྒྲུབ་མཛོད་ཅིག །ཤུབྷཾ།། ༈༼༡༠༨༽ན་མོ་ཨཱརྻ་མཉྫུ་ཤྲཱི་ཡེ། །སྲིད་ཞིའི་ཕན་བདེ་མ་ལུས་འབྱུང་བའི་གཞི། །བྱང་ཆུབ་སེམས་ཀྱི་ལང་ཚོ་མ་རྨས་པ། །བརྩེ་ཆེན་སྤྱན་གྱིས་འགྲོ་བ་ཀུན་ལ་ཁྱབ། །བསྟན་པའི་ཉིན་བྱེད་ཞབས་ལ་གསོལ་བ་འདེབས།། ༈ །།བསྟན་བཅོས་འདྲ་འདྲ་འགའ་ཞིག་བཤད།། ༈ །།རྫེ་བླ་མའི་སྐུ་གཟུགས་ཇི་ལྟར་མཐོང༌། །དེ་སངས་རྒྱས་དངོས་སུ་ངེས་པར་གྱིས། །གོས་ངུར་སྨྲིག་ལྷན་པ་འཆང་བ་ཡང༌། །སེམས་དད་པའི་མོས་གུས་རྩེ་ཅིག་ཀྱིས། །དོན་མེད་པའི་རྣལ་གཡེང་མ་བྱེད་པར། །ཆོས་དགེ་བ་བཅུ་ཡི་ཉམས་ལེན་གྱིས། །འཇིགས་སྡུག་བསྔལ་གླིང་གི་སྲིན་མོ་བཞིན། །གནས་ཐར་པའི་གླིང་དུ་བྲོས་པར་གྱིས།། ༈ །།ལྷ་ཆོས་མི་ཆོས་གཉིས་ཀ་འདོད། །གཉིས་མེད་མཁན་འདི་རྒོད་རེ་བྲོ། །འཆི་བ་ཟེར་ཞིང་ལས་ལ་ཡེངས། །དངོས་འགལ་ཅོལ་ཆུང་རྒོད་རེ་བྲོ། །གཏན་བདེ་མི་འདོད་འཕྲལ་བདེ་འདོད། །བྱིས་སེམས་ཅན་ཚོ་རྒོད་རེ་བྲོ། །སྒོམ་ཆེན་པ་ཚོ་གལ་ཆེ་རྒྱུ། །རལ་ཅོག་ལ་བྱེད་རྒོད་རེ་བྲོ།། ༈ །།རང་སེམས་ངོ་བོ་མཐོང་མེད་འདི། །སྟོང་ཉིད་ཡིན་པའི་གནད་དུ་གདའ། །འཁྲུལ་བའི་དགྲ་བོ་ཟད་མེད་འདི། །བག་ཆགས་༼༡༠༩༽ཡིན་པའི་གནད་དུ་གདའ། །འགྲོ་དྲུག་ལམ་སྣ་མི་ཟིན་འདི། །མི་དགེ་བསགས་པའི་གནད་དུ་གདའ། །རྐྱེན་ངན་གྲོགས་སུ་འཆར་བ་འདི། །བྱ་བ་བཏང་བའི་གནད་དུ་གདའ།། ༈ །།ཆོས་ཉིད་བརྗོད་དུ་མེད་པའི་དོན་གོ་ན། །དྲང་དོན་དམིགས་པའི་སེམས་འཛིན་འདི་མི་དགོས། །ཡུལ་སྣང་ཐམས་ཅད་སེམས་སུ་ངོ་འཕྲོད་ན། །ལུས་གནད་སེམས་འཛིན་མང་པོ་འདི་མི་དགོས། །གྲུབ་རྟགས་ཐོགས་མེད་ཡོན་ཏན་ལྡན་གྱུར་ན། །རུས་རྒྱན་སྟག་ཤམ་དྲིལ་གཡེར་འདི་མི་དགོས། །རྩ་རླུང་ཐིག་ལེ་དབང་དུ་འདུས་པ་ན། །སྔགས་དང་རྫས་ཀྱི་དབང་སྡུད་འདི་མི་དགོས།། ༈ །།རིལ་བཞུགས་པའི་སྒོམ་ཆེན། །སེམས་ཀྱིས་གནམ་རྒྱ་མ་བསྐོར། །སྔགས་ཆེན་རྡོ་རྗེའི་རྒྱན་ལྡན། །ཕྱེ་ཡི་གལ་ཏམ་བརྒྱང༌། །མོ་རྩིས་དབྱངས་འཆར་མཁན་པོ། །འོལ་ཚོད་ལུང་བསྟན་མ་བྱེད། །ཨ་མཆོད་དབུ་བདེ་རབ་འབྱམས། །ཚིག་ལ་ཧབ་མཆོང་མ་མཛད། །དེ་འདྲའི་རིགས་ཀྱི་འཆལ་གཏམ། །བྲིས་ཀྱང་དགོས་པ་མི་འདུག། ༈ །།ན་མོ་ལོ་ཀེ་ཤྭ་ར་ཡེ། དེ་ཡང་དལ་འབྱོར་མི་ལུས་༼༡༡༠༽རིན་པོ་ཆེ་ཐོབ་ནས་ཆོས་བྱེད་པ་ལ། འཆི་བ་མི་རྟག་པ་བསྒོམ་པ་གནད་ཆེའོ། །ཚེ་ཕྱི་མར་ལས་ནི་གྲིབ་མ་བཞིན་དུ་འགྲོགས། དུག་གསུམ་འབྱོལ་ཉོགས་ཏུ་སྤྱོད་པས། ཞེ་སྡང་གིས་དམྱལ་ཁམས་བཅོ་བརྒྱད། འདོད་ཆགས་ཀྱིས་ཡི་དྭགས་ཕྱི་ནང་གི་སྒྲིབ་ཅན་སོགས། གཏི་མུག་གིས་དུད་འགྲོ་སྣ་ཚོགས་སུ་སྐྱེ་སྟེ་དེ་རྣམས་སྡུག་བསྔལ་བཟོད་མེད་དང༌། ལམ་དུ་མ་སོང་བའི་དགེ་བཅུ་སྤྱད་པས་མཐོ་རིས་གསུམ་སྟེ། ལྷ་ལ་འཆི་འཕོ་ལྟུང་བྱེད། ལྷ་མ་ཡིན་འཐབ་རྩོད། མིར་སྡུག་བསྔལ་ཆེན་པོ་བརྒྱད་ལ་སོགས་པ་ཡོད་དེ། འདི་སྐད་དུ། །འཁོར་བ་པ་ལ་བདེ་བ་མེད། །མི་གཙང་བ་ལ་དྲི་ཞིམ་མེད། །ཅེས་གསུངས། དེས་ན་འཁོར་བའི་སྡུག་བསྔལ་ལས་ཐར་པའི་ཐབས་ཞི་བདེ་མྱ་ངན་ལས་འདས་པ་དོན་དུ་གཉེར་བ་ཅིག་འོང༌། དེ་ཡང་ཁམས་གསུམ་གྱི་མ་རྒན་རྣམས་ཀྱི་དོན་དུ་རྣམ་པ་ཐམས་ཅད་མཁྱེན་པས་སངས་རྒྱས་ཀྱི་གོ་འཕང་ཆེན་པོར་འགོད་པར་བྱ་སྙམ་པའི་བློ་ཅིག་བསྐྱེད། དེས་ཐེག་པ་འོག་མའི་གེགས་དེ་སེལ་བ་ཡིན། དེ་ནས་བླ་མ་ཡང་དག་ཅིག་དང་ཕྲད་ནས། འཁོར་འདས་ཀྱི་ཆོས་ཐམས་ཅད་སེམས་སུ་ངོ་སྤྲོད། སེམས་ཀྱི་༼༡༡༡༽རང་བཞིན་སྟོང་ཉིད་སྤྲོས་བྲལ་གྱིས་མཚན་མར་འཛིན་པའི་གེགས་སེལ། ཆོས་ཐམས་ཅད་ཀྱི་སྔོན་དུ་སྐྱབས་འགྲོའི་སྡོམ་པ་ལེན། དེ་ནས་ཤེས་རབ་དང་ལྡན་པ་རྣམས་ཆོས་སྒོ་གང་མོས་སུ་ཞུགས། ཏིར་རྒན་ཚོ་མ་ཎི་འདྲེན་པ་རང་ལེགས་པས། སྐྱབས་སེམས་སྔོན་དུ་སོང་ནས། ཆོས་ཐམས་ཅད་སྟོང་པའི་ངང་ལས། པད་ཟླའི་སྟེང་དུ་རང་སེམས་ཧྲཱིཿཡིག་འོད་ཀྱིས་འཕགས་པ་མཆོད་འགྲོ་བའི་དོན་བྱས། འོད་ཟེར་ཚུར་ཐིམ་དེ་ཉིད་ཡོངས་སུ་གྱུར་པ་ལས། རང་ཉིད་ཇོ་བོ་ཐུགས་རྗེ་ཆེན་པོར་གསལ་བའི། ཐུགས་ཀར་ཟླ་དཀྱིལ་སྟེང་དུ་ཧྲཱིཿཡིག་མཐར། ཨོཾ་མ་ཎི་པདྨེ་ཧཱུཾ། གཡས་བསྐོར་དུ་འཁོར་བར་སེམས་གཏད། སེམས་ཅན་ཐམས་ཅད་ཀྱང་ཐུགས་རྗེ་ཆེན་པོར་གྱུར་ནས། མ་ཎི་པདྨེ་འུར་དི་རི་རི་བགྲང་བར་བསམས། ཐུན་འཇོག་ཚེ་རྫོགས་རིམ་གྱི་ངང་དུ་མཉམ་པར་བཞག །མཇུག་ཏུ་དགེ་རྩ་བསྔོ་ཞིང་སྨོན་ལམ་བཏབ་བོ།། ༈ །།ན་མོ་བུདྡྷཱ་ཡ་ཚོགས་གཉིས་བསྒྲུབ་ལ་འགྱུར་ཆེའི་ཆེད། །དུས་ཆེན་བཞི་ཡི་ངོས་འཛིན་ནི། །ཧོར་ཟླ་དང་པོའི་ཚེས་གཅིག་ནས། །བཅོ་ལྔའི་བར་དུ་ཆོ་འཕྲུལ་ཆེ། །བཞི་པའི་བཅོ་ལྔར་སྐུ་བལྟམས་ཤིང༌། །མངོན་པར་བྱང་ཆུབ་མྱ་༼༡༡༢༽ངན་འདས། །དྲུག་པའི་ཚེས་བཞིར་ཆོས་འཁོར་བསྐོར། །དགུ་པའི་བཅོ་ལྔར་ལྷ་བབས་ཀྱི། །ཆོ་འཕྲུལ་ཆུང་སྟེ་དུས་བཞི་དེར། །དགེ་ཚོགས་ཅི་བྱས་དུང་ཕྱུར་འགྱུར། །ཉི་མ་གཟས་ཟིན་བྱེ་བ་འབུམ། །ཟླ་བར་བྱེ་བ་བདུན་དུ་བཤད།། ༈ །།མ་རིག་མདོངས་པའི་དམིགས་བུ་བརྟུལ་ཕོད་པ། །ཚད་མེད་གསང་གསུམ་རྡོ་རྗེའི་བླ་མ་ཆེས། །བྱིན་རླབས་ཟིལ་མངར་བླ་འོག་ཆར་ལྟར་འབབས། །ཡུ་བུ་སྨིན་གྲོལ་བསྐྲུན་པའི་དཔལ་དུ་ཤོག །ཤུ་བྷཾ།། ༈ །།སོགས་རྩེ་བླ་མའི་ཞལ་སློབ་ལའོ།། ༈ །།ན་མ་ཨཱརྻ་པའོ། །མཁའ་མཉམ་འགྲོ་ཀུན་ཐུགས་རྗེ་ཆེན་པོ་ཡི། །གོ་འཕང་མཆོག་དེ་ཐོབ་ཕྱིར་བདག་གིས་འཕད། །ཆོས་རྣམས་ཐམས་ཅད་སྟོང་པའི་ངང་ཉིད་ལས། །སྐད་ཅིག་དྲན་རྫོགས་སྤྱན་རས་གཟིགས་དབང་སྐུ། །གསལ་སྟོང་ཆུ་ཟླ་ལྟ་བུའི་རང་བཞིན་ཅན། །མཚན་དཔེ་རྒྱན་ལྡན་དེ་ཡི་ངང་ཉིད་ལས། །ཐུགས་ཀའི་ཧྲཱིཿལ་དམིགས་ཏེ་ཏིང་འཛིན་ངང༌། །ཨོཾ་མ་ཎི་པདྨེ་ཧཱུཾ་ཧྲཱིཿ གྲག་སྟོང་ཡི་གེ་དྲུག་མ་མཆོག་གི་སྒྲས། །འཁོར་བའི་དོང་ལྷུང་མ་ལུས་དྲུངས་འབྱིན་ཏེ། །རི་བོ་ཏ་ལར་འཕགས་པ་མཆོག་གི་ཞལ། །མྱུར་དུ་མཇལ་བའི་༼༡༡༣༽དངོས་གྲུབ་མཆོག་ཐོབ་ཤོག །ཅེས་པ་འདི་ལྷོ་མོན་ཕྱོགས་ཀྱི་སྒྲུབ་ཆན་ཚུལ་བཞིན་ལྡན་པ་ཀུན་བཟང་ལྷུན་གྲུབ་ཀྱིས། བོད་གངས་ཅན་གྱི་ལྷ་སྐལ་འཕགས་མཆོག་སྤྱན་རས་གཟིགས་ཀྱི་བསྒོམ་བཟླས་ཚིག་ཉུང་ལ་དོན་འདུས་པ་ཞིག་བསྒུལ་བ་ལྟར་ཀརྨ་པས་སྤེལ་བ་དགེ། ༈ །།བདག་སོགས་མཁའ་མཉམ་འགྲོ་ཚོགས་རྣམས། །དཀོན་མཆོག་གསུམ་ལ་སྐྱབས་སུ་མཆི། །འགྲོ་ཀུན་བདེ་ལྡན་སྡུག་བསྔལ་བྲལ། །དགའ་དང་བཏང་སྙོམས་གནས་གྱུར་ཅིག །སྟོང་པའི་ངང་ལས་པད་ཟླའི་སྟེང༌། །རང་སེམས་ཧྲཱིཿཡིག་ཡོངས་གྱུར་ལས། །བླ་མ་སྤྱན་རས་རང་སེམས་གསུམ། །དབྱེར་མ་མཆིས་པའི་ངོ་བོ་ནི། །སྐུ་མདོག་དཀར་པོ་ཕྱག་བཞི་པ། །དང་པོ་གཉིས་ནི་ཐལ་སྦྱར་ཏེ། །གཡས་འོག་ཤེལ་ཕྲེང་གཡོན་པད་དཀར། །ཞབས་གཉིས་རྡོ་རྗེ་སྐྱིལ་ཀྲུང་བཞུགས། །མཚན་དཔེ་དང་ལྡན་རྒྱན་སྤྲས་བསྒོམ། །སྣང་གྲག་རྟོག་གསུམ་ཆོས་ཐམས་ཅད། །ཁྱེར་སོ་གསུམ་གྱིས་མ་བྲལ་ངང༌། །སྙིང་གར་ཟླ་སྟེང་ཧྲཱིཿཡིག་ལ། །མ་ཡེང་ཏིང་འཛིན་གནས་པའི་ངང༌། །ཨོཾ་མ་ཎི་པདྨེ་ཧཱུཾ་ཧྲཱིཿ ཞེས་པ་བརྒྱ་སྟོང་ཁྲི་༼༡༡༤༽འབུམ་སོགས་བཟླས། །དེ་ལྟར་གང་གི་བྱིན་རླབས་ཀྱིས། །བདག་སོགས་འགྲོ་ཀུན་ཇི་སྙེད་པ། །འགལ་རྐྱེན་ནད་གདོན་བར་ཆད་ཞི། །ཚེ་དང་བསོད་ནམས་དཔལ་འབྱོར་དང༌། །ཡེ་ཤེས་སྣང་བ་རབ་རྒྱས་ཏེ། །འཕགས་མཆོག་སྤྱན་རས་གཟིགས་དབང་གི། །གོ་འཕང་མཆོག་ལ་མངོན་གྱུར་ཤོག །ཅེས་པ་འདི་ཀརྨ་པས་ཆུ་སྟོད་ཟླ་ཚེས་དགེ་བར་ཕུན་ཚོགས་རབ་བརྟན་གྱིས་བསྐུལ་བའི་ངོར་བྲིས་པ་དགེ། ༈ །།སྐྱབས་སེམས་སྔོན་དུ་སོང་ནས་ནི། །སྟོང་པའི་ངང་ལས་རང་གི་སེམས། །ཏཱཾ་ཡིག་འོད་ཀྱི་འཕྲོ་འདུ་ཡིས། །དོན་གཉིས་བྱས་ནས་བཅོམ་ལྡན་མ། །གངས་རིའི་མདངས་ལྡན་འཛུམ་ཞལ་ཅན། །ཕྱག་གཡས་མཆོག་སྦྱིན་གཡོན་མེ་ཏོག །པད་གདན་ལ་བཞུགས་ཟླ་བ་ལ། །རྒྱབ་བརྟེན་མཛད་པའི་སྐུར་སྣང་གྱུར། །གནས་གསུམ་ལ་ནི་ཨོཾ་ཨཱཿཧཱུཾ། །ཐུགས་ཀའི་ཏཱཾ་ལས་འོད་འཕྲོས་པས། །རང་འདྲའི་ཡེ་ཤེས་སེམས་དཔའ་ནི། །སྤྱན་དྲངས་གཉིས་སུ་མེད་པར་གྱུར། །སླར་ཡང་དབང་བསྐུར་རྒྱས་གདབ་སྟེ། །མཆོད་ཅིང་བསྟོད་པ་ཅི་འོས་བྱ། །ཐུགས་ཀར་སྔགས་འཁོར་གསལ་བཞིན་པའི། །སྙིང་པོའམ་སྤེལ་ཚིག་ཅི་རིགས་བཟླས། །༼༡༡༥༽དགེ་བ་མཁའ་མཉམ་སེམས་ཅན་རྣམས། །འཕགས་མའི་ཞིང་དུ་བསྒྲོད་ཕྱིར་བསྔོ། །ཅེས་པ་འདི་བློ་གྲོས་ཀྱིས་བསྐུལ་བ་བཞིན་དུ་སྤེལ་བ་མངྒ་ལཾ།། ༈ །།སྒྲོལ་དཀར་མངོན་རྟོགས་རྒྱུན་ཁྱེར་བཞུགས་སོ།། ༈ །།བླ་མ་དང་ནི་སྒྲོལ་མ་ལ། །རྟག་ཏུ་བདག་ནི་སྐྱབས་སུ་མཆི། །དེ་ཡི་མངོན་རྟོག་ཉུང་གསལ་ཞིག །འགྲོ་ལ་ཕན་ཕྱིར་འདིར་བཀོད་བྱ། །སྐྱབས་སེམས་སྔོན་དུ་སོང་ནས་ནི། །སྭ་བྷཱའི་སྔགས་ཀྱིས་སྟོང་བར་སྦྱངས། །སྟོང་པའི་ངང་ལས་པད་ཟླའི་སྟེང༌། །རང་སེམས་ཏཱཾ་ཡིག་དཀར་པོ་ལས། །འོད་འཕྲོས་དོན་གཉིས་བྱས་ཏེ་བསྟིམ། །དེ་ནས་ས་བོན་དེ་ཉིད་ལས། །ཡོངས་གྱུར་མཚུངས་མེད་འཕགས་མ་ནི། །ཡིད་བཞིན་འཁོར་ལོ་སྐུ་མདོག་དཀར། །ཞལ་གཅིག་ཕྱག་གཉིས་གཡས་པ་ཡིས། །སྐྱབས་སྦྱིན་གཡོན་པས་ཨུཏྤ་ལ། །མཐེབ་སྲིན་གྱིས་འཛིན་ཐུགས་ཀར་བསྣམས། །ཞབས་གཉིས་རྡོ་རྗེ་སྐྱིལ་ཀྲུང་མཛད། །ནུ་འབུར་ཟུང་མཛེས་དབུ་སྐྲ་ནག །སྤྱན་ཞལ་འཛུམ་པའི་མདངས་དང་ལྡན། །རིན་ཆེན་སྣ་ཚོགས་དབུ་རྒྱན་སོགས། །རྒྱན་ཀུན་གྱིས་ནི་རྣམ་པར་སྤྲས། །དར་ཟབ་དབང་པོའི་གཞུ་ལྟ་བུས། །༼༡༡༦༽ཀུན་ཏུ་བཀླུབས་ཤིང་རྣམ་པར་གཡོ། །སྐུ་ཡི་གནས་གསུམ་ཨོཾ་ཨཱཿཧཱུཾ། །ཁྱད་པར་ཏཱྂ་ལས་འོད་འཕྲོས་པས། །བསྒོམས་པ་དང་འདྲའི་ཡེ་ཤེས་པ། །སྤྱན་དྲངས་བཛྲ་ས་མཱ་ཛཿ །མཆོད་ཅིང་བསྟོད་པ་ཅི་འོས་བྱ། །ཛཿཧཱུཾ་བཾ་ཧོཿདབྱེར་མེད་གྱུར། །དབང་ལྷ་རྣམས་ཀྱིས་དབང་བསྐུར་ཏེ། །འོད་དཔག་མེད་ཀྱིས་དབུ་བརྒྱན་གྱུར། །དེ་ནས་སྙིང་ཁར་ཟླ་སྟེང་ངུ༌། །འཁོར་ལོ་རྩིབས་བརྒྱད་མུ་ཁྱུད་བཅས། །ལྟེ་བར་ཏཱྂ་ལ་གཡས་བསྐོར་དུ། །སྤེལ་ཚིག་ཀྱིས་བསྐོར་རྩིབས་བརྒྱད་ལ། །ཡི་གེ་བརྒྱད་ཀྱིས་རབ་ཏུ་བརྒྱན། །དེ་ལས་འོད་འཕྲོས་དོན་གཉིས་བྱས། །བྱིན་རླབས་ཚེ་བསོད་མ་ལུས་པ། །དངོས་གྲུབ་རྣམ་པར་རང་ལ་ཐིམ། །ཏིང་འཛིན་རྩེ་གཅིག་གསལ་བའི་ངང༌། །ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། །རྩ་བའི་སྔགས་ཏེ་སྤེལ་ཚིག་ནི། །ཨོཾ་ཏཱ་རེ་ཏུཏྟཱ་རེ་ཏུ་རེ་མ་མ་ཨཱ་ཡུཿཔུཎྱེ་ཛྙཱ་ན་པུ༈ཀུ་རུ་སྭཱ་ཧཱ། ཞེས་པ་སྐབས་སུ་ཅི་བབས་བཟླས། །དེ་ནས་འོད་ཞུ་རིམ་འདུས་པས། །ཏཱཾ་ལ་ཐིམ་ཞིང་མི་དམིགས་གྱུར། །སླར་ཡང་ལྷ་སྐུ་སྒྱུ་མའི་སྐུ། །གསལ་སྟོང་རྙོགས་པ་བྲལ་བའི་ངང༌། །རྗེས་ཐོབ་སྤྱོད་ལམ་རིམ་པར་སྐྱོངས། །དགེ་བ་འདི་ཡིས་སོགས་བརྗོད་༼༡༡༧༽དོ། །ཞེས་པ་འདི་མི་ཕམ་ཤེས་རབ་ཀྱི་འདོད་དོན་བཞིན་ཀརྨ་པ་བཅུ་གསུམ་པས་བྲིས་པ་དགེ་ལེགས་འཕེལ།། ༈ །།རྗེ་བཙུན་འཕགས་མ་སྒྲོལ་མ་ལ་གསོལ་འདེབས་བཞུགས་སོ།། ༈ །།པད་དཀར་ཟླ་སྟེང་ཏཱྂ་ཡིག་ལས་འཁྲུངས་མ། །སངས་རྒྱས་ཀུན་གྱི་ཕྲིན་ལས་དབང་མོ་མཆོག །མཚན་དང་དཔེ་བྱད་ཀུན་གྱི་ལང་ཚོ་ཅན། །རིན་ཆེན་རྒྱན་དང་དར་ཟབ་རྣམ་པར་བཀླུབས། །དམིགས་མེད་ཐུགས་རྗེས་འགྲོ་ལ་རྗེས་ཆགས་པའི། །སྒེག་པའི་ཉམས་ལྡན་འོད་སྟོང་འཕྲོ་བ་ཉིད། །ཕྱག་གཡས་མཆོག་སྦྱིན་གཡོན་པས་ཨུཏྤལ་འཛིན། །ཇི་ལྟར་ཇི་སྙེད་མཁྱེན་པའི་སྤྱན་བདུན་མངའ། །ཏིང་འཛིན་མི་གཡོ་རྡོ་རྗེ་སྐྱིལ་ཀྲུང་བཞུགས། །ཆུ་ཤེལ་དབང་པོར་རྒྱབ་བརྟེན་མཛད་ལ་འདུད། །དགེ་ལེགས་ཡོན་ཏན་དུ་མའི་གཏེར་མངའ་བའི། །ཞབས་ཀྱི་པདྨོ་འདབ་བརྒྱ་བཞད་པའི་དྲུང༌། །དད་པའི་གདུངས་ཤུགས་དྲག་པོས་གསོལ་འདེབས་པ། །སྤྱིར་དུ་རྒྱལ་བསྟན་རིན་ཆེན་འཕེལ་ཞིང་རྒྱས། །དེ་འཛིན་སྐྱེས་ཆེན་ཞབས་པད་ཡུན་དུ་གནས། །བསྟན་འགྲོར་ཕན་པའི་བཞེད་དོན་ཡོངས་འགྲུབ་ཅིང༌། །ཁྱད་པར་༼༡༡༨༽དྭགས་བརྒྱུད་བསྟན་པ་གོང་དུ་འཕེལ། །དེ་འཛིན་བླ་མའི་སྐུ་ཚེ་ཕྲིན་ལས་རྒྱས། །བར་དུ་གཅོད་པའི་ཕྱོགས་ཀུན་རྨིང་མེད་ཞི། །རིང་ལུགས་འདུས་པའི་ཚོགས་ཀུན་ཐུགས་མཐུན་ཞིང༌། །ལུགས་གཉིས་འབྱོར་ལྡན་ལུང་རྟོགས་ཡོན་ཏན་འཕེལ། །ཇི་སྲིད་བསྐལ་པར་གནས་པར་མཛད་དུ་གསོལ། །འཛིན་མའི་ཁྱོན་གྱི་སྐྱེ་དགུ་ཇི་སྙེད་ཀུན། །ནད་མུག་འཁྲུགས་རྩོད་མིང་ཡང་མི་གྲགས་ཅིང༌། །བདེ་སྐྱིད་ལང་ཚོ་རྟག་ཏུ་དར་གྱུར་ནས། །ཐར་པའི་གྲོང་ཁྱེར་བགྲོད་པར་བྱིན་གྱིས་རློབས། །བདག་ཅག་འདི་ནས་བྱང་ཆུབ་སྙིང་པོའི་བར། །བཅོམ་ལྡན་འདས་མ་ཁྱེད་ཀྱིས་རྗེས་བཟུང་སྟེ། །མཆོག་ཐུན་དངོས་གྲུབ་མ་ལུས་སྩོལ་བ་དང༌། །བསམ་པའི་དོན་ཀུན་ཆོས་བཞིན་ཡོངས་འགྲུབ་ནས། །ཟུང་འཇུག་ལྷན་སྐྱེས་གཉུག་མའི་དོན་རྟོགས་ཤིང༌། །ཡན་ལག་བདུན་ལྡན་རྡོ་རྗེ་འཆང་ཆེན་པོ། །ཚེ་གཅིག་མངོན་དུ་བྱེད་པར་བྱིན་གྱིས་རློབས། །ཞེས་པ་འདི་ཀརྨ་པ་བདུད་ཚོགས་འདུལ་བའི་རྡོ་རྗེས་ཤར་ཀོང་ཡུལ་གྱི་བནྡེ་ཕུན་ཚོགས་བཀྲ་ཤིས་འབྲུག་གྲགས་གང་གི་གཡར་ངོར་སྤེལ་དགེ། ༈ །།ཨོཾ་སྭ་སྟི། །གང་གི་མཚན་ཙམ་དྲན་པས་ངན་འགྲོའི་འཇིགས། །༼༡༡༩༽སེལ་མཛད་བཅོམ་ལྡན་ཤཱཀྱའི་དབང་པོ་དང༌། །གསུང་མཆོག་བརྒྱད་ཁྲི་བཞི་སྟོང་དམ་པའི་ཆོས། །ལུང་རྟོགས་ཡོན་ཏན་མཛོད་འཛིན་དགེ་འདུན་སྟེ། །དཀོན་མཆོག་གསུམ་དེར་རྟག་ཏུ་སྤྱི་བོས་མཆོད། །དེང་དུས་རིག་གྲོལ་འདུས་པའི་ཆོས་ཀྱི་སྡེ། །བསོད་ནམས་དམ་པའི་ཞིང་མཆོག་ཆེན་པོ་ལས། །ཆེས་ཆེར་འཕགས་པའི་སྙིང་པོ་སྒྲུབ་བརྒྱུད་ཀྱི། །རྨད་བྱུང་རིང་ལུགས་འཛིན་པའི་འདུས་སྡེའི་ཚོགས། །བརྩེ་བ་ཆེན་པོས་སྙན་དབང་དར་གཅིག་གསོན། །བདག་གི་སློབ་དཔོན་ཀརྨ་དོན་གྲུབ་དེ། །སྔོན་ཚེ་བྱིས་པའི་དུས་དེར་ཀརྨ་པ། །ཡེ་ཤེས་རྡོ་རྗེས་རྗེས་བཟུང་ཆོས་མིང་དུ། །ཀརྨ་དོན་གྲུབ་ཞེས་བྱར་མིང་བཏགས་མཛད། །སླད་མའང་བྷོ་དྷི་བཛྲའི་ཐུགས་རྗེ་ནི། །གཞལ་དཀའི་བཀའ་དྲིན་དམ་པ་རབ་ཐོབ་ནས། །ལུས་ངག་ཡིད་ཀྱིས་བཀའ་སྩལ་ཐོད་དུ་བཅིངས། །རབ་ཏུ་དཀར་བའི་ལེགས་བྱས་དུ་མ་ལ། །ལྟོས་མེད་སྙིང་ནས་ལྷག་བསམ་འབད་པས་བརྩམས། །སླར་ཡང་བདག་ཅག་བྱིས་པའི་ན་ཚོད་ནས། །བགྲང་བྱའི་ཁུར་གྱིས་ལྕི་བ་འདི་ལྟའི་བར། །ལྷག་བསམ་དག་པའི་མོས་གུས་སྙིང་སྟོབས་ཀྱི། །ལེགས་བྱས་ཡོན་ཏན་དུ་མ་ལྡན་པ་དེ། །ད་དུང་རེ་༼༡༢༠༽ཞིག་འཚོ་བར་བསམས་ན་ཡང༌། །སྤྱིར་ནི་མི་རྟག་འདུས་བྱས་ཆོས་ཉིད་དེ། །རང་གཞན་ཀུན་ལ་ཡོད་པ་དེ་བཞིན་དུ། །འདི་ལོར་དེ་ཉིད་སྣུམ་ཟད་མར་མེ་ལྟར། །འགྲོ་ཀུན་བསྒྲོད་པའི་ཕ་རོལ་ལམ་ཆེན་ལ། །སོང་ཚེ་བྱམས་བརྩེའི་དྲིན་དེ་མ་བཟོད་ནས། །ཟབ་མོའི་ཆོས་སྒོ་ཀུན་རིག་རྣམ་གྲོལ་གྱི། །སྒོམ་ཆེན་དཀྱིལ་འཁོར་ཆེན་པོ་ཞལ་ཕྱེ་ནས། །རྣམ་པར་སྣང་མཛད་ལྷ་ཚོགས་འཁོར་བཅས་ཀྱི། །དབང་བསྐུར་སྨིན་གྲོལ་གདམས་པའི་བཅུད་མྱང་སྟེ། །བདེ་འོད་ཞིང་དང་སྟུག་པོ་བཀོད་སོགས་དང༌། །མངོན་འཕགས་ཞིང་ཁམས་མཆོག་ཏུ་བསྒྲོད་གྱུར་ནས། །ཆོས་དབྱིངས་བདེ་ཆེན་ཀློང་དུ་ཐིམ་གྱུར་ཅིག །གཞན་ཡང་འགྲོ་དྲུག་སེམས་ཅན་ཐམས་ཅད་པ། །སྔོན་གྱི་རྒྱལ་བས་སྨོན་ལམ་གསུངས་བཞིན་དུ། །རྫོགས་སངས་རྒྱས་ཀྱི་གོ་འཕང་ཡོངས་ཐོབ་ཤོག །དེ་ལྟར་བདག་གིས་དགེ་འདུན་འདུས་ཚོགས་ལ། །ནན་ལྟར་བསྐུལ་བའི་དོན་ལ་དགོངས་བཞིན་དུ། །མཆོག་གསུམ་རབ་འབྱམས་ཡོངས་ལ་གསོལ་བཏབ་ནས། །མངོན་མཐོ་ངེས་ལེགས་གཏན་བདེའི་གོ་འཕང་དེར། །མྱུར་ཐོབ་སྨོན་ལམ་བཟང་པོ་ཅི་ནས་ཞུ། །དགེ་དེས་ཀཾ་ཚང་བསྟན་པ་དར་ཞིང་རྒྱས། །༼༡༢༡༽འགྲོ་ཀུན་བདེ་སྐྱིད་ལྡན་པའི་བཀྲ་ཤིས་ཤོག །ཅེས་པ་འདི་དགེ་རྒན་ཀརྨ་དོན་གྲུབ་གཤེགས་པའི་སྐབས་ཀུན་རིག་སྟོང་ཆོག་ཚུགས་དུས་སྨོན་ལམ་མཚམས་སྦྱོར་དུ་བྲིས་པའོ།། ༈ །།ཚོགས་གཉིས་བསགས་པའི་ཞིང་ས་རྣམས། །རྣམ་དག་ངུར་སྨྲིག་རྒྱན་ལྡན་མཆོག །མཆོག་གི་དགེ་འདུན་འདུས་པའི་དབུས། །དབུས་སུ་འདི་སྐད་བརྗོད་པར་བྱ། །ན་མཿཤྲཱི་གུ་ར་ཝེ། །དེང་གི་དུས་ཟླ་བ་འདི་ཚེས་བཅོ་ལྔ་ལ། །མཉམ་མེད་ཤཱཀྱའི་རྒྱལ་པོའི་དུས་ཆེན་སུམ་འཛོམ་སྟེ། དེ་དག་གི་རིམ་པ་ནི། གྲོང་ཁྱེར་ཆེན་པོ་ལུམྦིའི་ཚལ་དུ། ཡབ་ཟས་གཙང་མ་དང་ཡུམ་སྒྱུ་འཕྲུལ་མའི་སྲས་སུ་སྐུ་བལྟམས་ཤིང༌། བལྟམས་མ་ཐག་ཏུ་ཕྱག་གཡས་ནམ་མཁའ་དང་གཡོན་ས་གཞི་སྐྱོང་བའི་ཚུལ་གྱིས་ཕྱོགས་བཞིར་གོམ་པ་བདུན་རེ་བོར་ནས། ང་ནི་འཇིག་རྟེན་འདི་ན་མཆོག་ཅེས་གསུངས། །ཡང་གྲོང་ཁྱེར་ཆེན་པོ་རྡོ་རྗེ་གདན་དུ། བྱང་ཆུབ་ལྗོན་ཤིང་ལ་སྐུ་རྒྱབ་བསྟེན་ཏེ། ཕྱག་གཡས་ས་གནོན་དང་གཡོན་མཉམ་བཞག་གི་ཕྱག་རྒྱ་མཛད་དེ། སྲོད་ལ་བདུད་བཏུལ་གུང་ལ་མཉམ་པར་བཞག །ཐོ་རེངས་མངོན་པར་བྱུང་ཆུབ་རྫོགས་སངས་རྒྱས། །ཡང་༼༡༢༢༽གྲོང་ཁྱེར་ཆེན་པོ་རྩྭ་མཆོག་ཏུ། ཤིང་སཱ་ལའི་སྡོང་པོའི་འགྲམ་ན། སེང་གེའི་ཉལ་སྟབས་ཀྱིས་བཞུགས་ནས། །འཆི་མེད་རྡོ་རྗེ་ལྟ་བུའི་སྐུ་བརྙེས་ཀྱང༌། །ལེ་ལོ་ཅན་རྣམས་ཆོས་ལ་བསྐུལ་བའི་ཕྱིར། །མྱ་ངན་འདའ་བར་མཛད་ལ་ཕྱག་འཚལ་ལོ། །དེ་ལྟར་མཛད་པ་གསུམ་པོ་ཚེས་འདིར་འཛོམ་པའི་དུས་ཆེན་སུམ་འཛོམ་སྟེ། དུས་ཆེན་རྣམས་སུ་དགེ་བ་གང་བྱས་ས་ཡ་བརྒྱར་འགྱུར་དུ་གསུངས་པས། ད་ལན་གྱི་སྐབས་འདིར་དགོས་དོན་ཅུང་ཟད་ཚིགས་སུ་བཅད་པར་སྨྲ་བ་ནི། དྲན་པ་ཙམ་གྱིས་སྲིད་པའི་གདུང་བ་སེལ། །ཐོས་པ་ཙམ་གྱིས་འཁོར་བའི་འཇིགས་ལས་གྲོལ། །རེག་པ་ཙམ་གྱིས་བླ་མེད་ས་ཐོབ་པའི། །སྐུ་བཞིའི་དབང་ཕྱུག་བྱང་ཆུབ་རྡོ་རྗེ་དང༌། །བདེ་ཆེན་བདེ་བ་མཆོག་དང་དབྱེར་མ་མཆིས། །གང་དེའི་ཞབས་རྡུལ་ལ་ཡང་ཕྱག་བགྱིད་ན། །ཕྱིར་མི་ལྡོག་པའི་དངོས་གྲུབ་འབད་མེད་ཐོབ། །དེ་ཕྱིར་ཡན་ལག་མཆོག་གིས་བཏུད་དེ་སྨྲ། །ནམ་མཁའི་མཐས་གཏུགས་འགྲོ་ཀུན་ཇི་སྙེད་པ། །བླ་མེད་བྱང་ཆུབ་ཐོབ་པར་སྙིང་ནས་སྨོན། །ལྷག་པར་བདག་གི་སློབ་དཔོན་རྒན་པོ་དེ། །སྙིང་ནས་བརྩེ་བའི་གདུང་བ་ཅན་ཡིན་ཕྱིར། །༼༡༢༣༽ཇི་ཙམ་དྲིན་དུ་བཟོད་ཀྱང་དྲིན་མི་འཁོར། །དེས་ན་ཇི་སྲིད་ནམ་མཁའི་མཐས་གཏུགས་པར། །ཡིད་ཀྱི་གཏིང་ནས་ལྷང་ལྷང་དྲན་ལགས་པས། །དེ་ཕྱིར་འཛམ་གླིང་རྒྱན་མཆོག་ལྷ་ཆེན་པོ། །བཅོམ་ལྡན་ཐུབ་དབང་དངོས་སུ་བཞུགས་འདྲའི་དྲུང༌། །མཆོད་པ་རྣམ་ལྔ་ལྷ་རྫས་སྙན་དར་དང༌། །ཁྱད་པར་མྱུར་ལམ་གསང་བ་སྔགས་ཀྱི་སྒོ། །ཐར་པའི་གྲོང་ཁྱེར་འཁོར་ལོ་སྡོམ་པ་ཡི། །དཀྱིལ་འཁོར་མུ་མཐའ་མེད་པའི་བཀོད་པ་འདི། །རྡོ་རྗེའི་སྐུ་ལ་རྡོ་རྗེའི་གསུང་སྒྲ་སྒྲོགས། །རྡོ་རྗེའི་ཐུགས་ལས་མི་འགྱུར་དགའ་བཞི་ཡི། །ལྷན་སྐྱེས་བདེ་བ་མཆོག་གི་ལྷ་ཚོགས་དྲུང༌། །ཀུན་བཟང་མཆོད་པའི་སྤྲིན་ལྟར་རབ་དམིགས་ཏེ། །དངུལ་གྱི་དབང་བུམ་ལེགས་པ་ཆ་གཅིག་དང༌། །སྣམ་སྦྱར་ཆ་གཅིག་འདུས་ཚོགས་མང་འགྱེད་བཅས། །བློ་ཡིས་བླངས་ཏེ་དྭངས་བས་འབུལ་ལགས་ན། །དམིགས་ཡུལ་ཀརྨ་དོན་གྲུབ་བྱང་ཆུབ་ལམ། །མི་འགྱུར་རྡོ་རྗེ་བདེ་ཆེན་ཟག་མེད་ཐུགས། །སྐུ་བཞིའི་རྒྱལ་ས་འཛིན་པའི་གོ་འཕང་མཆོག །འགྲོ་དོན་འཛིན་པའི་སྐལ་བཟང་སྤྱོད་པར་ཤོག །གཞན་ཡང་རྒྱལ་བའི་བསྟན་དང་དེ་འཛིན་༼༡༢༤༽གྱི། །སྐྱེས་ཆེན་ཚོགས་རྣམས་ཞབས་པད་ཡུན་དུ་གནས། །བཀའ་བརྒྱུད་དགེ་བཅུའི་དཔལ་འཛིན་འདུས་པའི་ཚོགས། །ཐོས་བསམ་སྒོམ་པའི་ཡོན་ཏན་ངང་གིས་འཕེལ། །ནོར་བུ་སྤུངས་པའི་རི་བོ་ལྟར་མཛེས་པའི། །དེ་ཡི་མཐུ་ལས་འཇིག་རྟེན་ཁམས་ཀུན་ཏུ། །ནད་མཚོན་མུ་གེའི་བསྐལ་པའི་མིང་མི་གྲགས། །རྫོགས་ལྡན་དུས་བཞིན་བདེ་བ་འབའ་ཞིག་ལ། །ཡོངས་སྤྱོད་བཀྲ་ཤིས་དམ་པ་ཐོབ་པར་ཤོག །ཅེས་དང༌། །རྗེ་རང་བྱུང་རྡོ་རྗེའི་གསུང་ལས། །གནས་མཆོག་སྟོད་ལུང་མཚུར་གྱི་དགོན་པ་འདི། །པདྨོའི་ཁྲོད་ན་ཨུ་དུཾ་ཝ་ར་དང༌། །སྐར་མའི་ཁྲོད་དུ་ཆུ་ཤེལ་དབང་པོ་མཚུངས། །ནོར་བུའི་ནང་ནས་དགོས་འདོད་ཀུན་འབྱུང་བཞིན། །གནས་ཀྱི་ནང་ལས་མཚུར་ཕུ་དོ་ཟླ་མེད། །ཡུལ་ཕྱོགས་ཀུན་དུ་ཇི་སྙེད་འབད་པ་ཡིས། །ཁང་བཟང་མང་ཡང་མཚུར་འདི་འགྲན་ཟླ་བྲལ། །དེ་ཕྱིར་དག་པའི་གཞལ་ཡས་ཁང་མཆོག་དང༌། །དབྱེར་མེད་མཚུར་ཕུ་དགོན་འདིར་བཀྲ་ཤིས་ཤོག །བསྒྲུབ་བརྒྱུད་བསྟན་དར་དར་ཞིང་རྒྱས་པ་དང༌། །འགྲོ་ཀུན་བདེ་སྐྱིད་སྐྱིད་པའི་འདོད་དགུ་འཕེལ། །བསམ་དོན་ཕུན་ཚོགས་༼༡༢༥༽ཚོགས་གཉིས་ཡོངས་རྫོགས་ཤིང༌། །བཀྲ་ཤིས་ཟླ་རྒྱས་རྒྱས་པའི་རྒྱུར་གྱུར་ཅིག །མངྒ་ལཾ། ཞེས་པ་འདིས་ག་ཟླ་བའི་ཚེས་བཅོ་ལྔ་ལ་བྲིས་པའོ།། ༈ །།ཨོཾ་སྭ་སྟི། འཕགས་མཆོག་ཡོན་ཏན་དུ་མའི་མཛོད་འཆང་བ། །བསླབ་གསུམ་སྡོམ་འཛིན་ངུར་སྨྲིག་རྒྱན་གྱིས་མཛེས་པ། རིག་གྲོལ་འདུས་སྡེ་རྣམས་ཀྱི་སྙན་དབང་དུ་ཞུ་བྱར། དེང་དུས་སྟོན་པ་བླ་མེད་ཤཱཀྱའི་དབང་པོའི་སྐུ་བརྙན་ལྷ་ཆེན་འཛམ་གླིང་རྒྱན་མཆོག་འདི་ཉིད་ཀྱི་དྲུང་དུ། བསོད་ནམས་དང་ཡེ་ཤེས་ཀྱི་ཚོགས་རྣམ་པར་དག་པ་ཡོངས་སུ་རྫོགས་པའི་ཕྱིར། བདག་ཅག་གིས་རིན་ཆེན་གཉིས་པ་སྲང་ཉིས་བརྒྱ་དང་ལྔ་བཅུ་ལས་གྲུབ་པའི། མཎྜལ་སུམ་བརྩེགས་ལ། དབུས་སུ་རིའི་རྒྱལ་པོ་རི་བོ་མཆོག་རབ། རྩེ་མོར་རྣམ་པར་རྒྱལ་བའི་ཁང་བཟང༌། སྐེད་པར་ཉི་ཟླ་འཆར་བ། རྩ་བར་གསེར་གྱི་རི་བདུན་དང་རོལ་པའི་མཚོ་བཅས། ཤར་ལུས་འཕགས་པོ། ལྷོ་འཛམ་བུ་གླིང༌། ནུབ་བ་གླང་སྤྱོད། བྱང་སྒྲ་མི་སྙན། ལུས་དང་ལུས་འཕགས། རྔ་ཡབ་དང་རྔ་ཡབ་གཞན། གཡོ་ལྡན་དང་ལམ་མཆོག་འགྲོ། སྒྲ་མི་སྙན་དང་སྒྲ་མི་སྙན་གྱི་ཟླ། །༼༡༢༦༽བྱང་ཤམ་བྷ་ལ་བཅས་དང༌། མཎྜལ་གྱི་འདེབས་ལ། བཀྲ་ཤིས་རྟགས་བརྒྱད་ཀྱི་རི་མོ་འཁོར་ཡུག་ཏུ་འཆར་བ། མཎྜལ་རྙེད་པའི་དབུས་སུ་དངུལ་གྱི་ཀུན་གསལ་མེ་ལོང་ལ་པ་ཊ་རིས་ཀྱི་འོད་ཟེར་འཕྲོ་བ། ཡུ་བ་བུམ་གཟུགས་བ། ཡུ་ཕྲ་པདྨས་བཏེགས་པ་དང༌། དངུལ་གྱི་མཆོད་ཀོང་ཡུ་རིང་བད་འཕུལ་མ། མར་ཉག་བཅུ་གསུམ་ཙམ་ཤོངས་པ་སྤུས་ལེགས་བཅས་ཕུལ་བར། སྨོན་ལམ་གྱིས་མཚམས་སྦྱོར་ཞུ་རྒྱུར། ལྷ་ཆེན་དང་བདེ་མཆོག་ལྷན་སྐྱེས་ལ་སྙན་དར། དགེ་འདུན་ལ་མང་འགྱེད་སྣེ་བཞག་བཅས་འབུལ་ལམ་ཞུས་ཤིང༌། དེང་དུས་ལས་ཉོན་བག་ཆགས་དཀོར་གྱི་སྒྲིབ་པ་སོགས་ཉེས་ལྟུང་མ་ལུས་བྱང་ཞིང༌། ཚེ་དཔལ་ཡེ་ཤེས་ཀྱི་སྣང་བ་མཆོག་ཏུ་རྒྱས་ཏེ་སྒྲིབ་བྲལ་ལྷན་ཅིག་སྐྱེས་པའི་ཡེ་ཤེས། གཉུག་མའི་འོད་གསལ་འཁོར་ཡུག་ཏུ་འཆར་ཞིང༌། བསྟན་འགྲོར་ཕན་བདེའི་བྱ་བ་གོང་དུ་འཕེལ་བ་དང༌། བདག་ལ་འབྲེལ་ཐོགས་ཀྱི་སྦྱིན་བདག་གསོན་པོ་རྣམས། ཚེ་དང་བསོད་ནམས་འཕེལ་ཞིང་ཆོས་ལྡན་བསམ་དོན་ཡིད་བཞིན་དུ་འགྲུབ་པ་དང༌། གཤིན་པོ་རྣམས་བར་དོའི་འཇིགས་སྐྲག་དང༌། རིགས་དྲུག་གི་སྡུག་༼༡༢༧༽བསྔལ་ལས་ཐར་ནས། རྣམ་མཁྱེན་མཆོག་གི་གོ་འཕང་མྱུར་དུ་ཐོབ་པ་དང༌། སྤྱིར་སངས་རྒྱས་ཀྱི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཀུན་ཏུ་འཕེལ་ཞིང་བསྟན་འཛིན་སྐྱེས་བུའི་ཞབས་པད་བརྟན་པ་དང༌། ཁྱད་པར་དུ་ཀརྨ་བཀའ་བརྒྱུད་ཀྱི་བསྟན་པ་འདི་ཉིད་དར་ཞིང་རྒྱས་ལ་ཡུན་རིང་དུ་གནས་ཤིང༌། དེ་ཡི་མཐུས་འཇིག་རྟེན་ཁམས་ཀུན། ནད་མུག་འཁྲུགས་རྩོད་ཐམས་ཅད་ཞི་ཞིང༌། བཀྲ་ཤིས་བདེ་ལེགས་ཕུན་སུམ་ཚོགས་པར་གྱུར་ཅིག །སརྦ་མངྒ་ལཾ།། ༈ །།ན་མོ་དྷརྨཱ་ཀ་རཱ་ཡ། །གང་གི་ཚད་མེད་ཐུགས་རྗེའི་འོད་སྟོང་གིས། །འགྲོ་བློའི་མ་རིག་ནགས་ཚལ་མཐུག་པོའི་ཚོགས། །ཡེ་ཤེས་མེ་ཡིས་མ་ལུས་ཀུན་བསྲེགས་ཏེ། །ཐེག་ཆེན་མཆོག་གི་ལམ་ལ་ཞུགས་གྱུར་ནས། །རྣམ་ཀུན་མཆོག་ལྡན་བདེ་གཤེགས་སྙིང་པོ་ཡི། །གནས་ལུགས་གདོད་མའི་རང་ཞལ་མངོན་གྱུར་ཏེ། །རྟག་པར་རྡོ་རྗེའི་དཀྱིལ་འཁོར་དམ་པ་རུ། །རང་སྣང་དག་པའི་ལྷ་ཚོགས་ཇི་སྙེད་ཀྱིས། །མཆོད་ཅིང་བསྟོད་པས་རྟག་ཏུ་དགེ་གྱུར་ཅིག །ཅེས་དང༌། ཀུན་བརྟགས་ཀུན་རྫོབ་འཁྲུལ་པ་དབྱིངས་སུ་ཡལ། །མ་རིག་བདག་འཛིན་༼༡༢༨༽རྩ་བ་དྲུང་ནས་གཅོད། །ཀུན་མཁྱེན་ཡེ་ཤེས་བདེ་གཤགས་སྙིང་པོ་སྟེ། །རང་རིག་རང་གསལ་འདི་ལ་ཁོ་བོ་སྨོན། །ཅེས་པ་འདི་བླ་མ་ཀུན་ཁྱབ་གང་གིས་བསྐུལ་བ་བཞིན་བྲིས་པ་དགེ། ༈ །།མཉམ་མེད་ཐུགས་རྗེ་ཆེན་པོའི་སྤྱན་ཡངས་པ། །གང་གི་བློ་གྲོས་མཆོག་གི་ཆུ་གཏེར་ཆེ། །གཏིང་དཔག་དཀའ་བ་ཡིད་བཞིན་ཟབ་མོའི་དོན། །ནོར་བུ་དབང་གི་རྒྱལ་འདི་ངོ་མཚར་རྨད།། ༈ །།གདོད་ནས་རྣམ་དག་བདེ་གཤེགས་སྙིང་པོ་ནི། །གློ་བུར་དྲི་མས་སྒྲིབ་གང་ལམ་གྱི་ཆོས། །སྨིན་གྲོལ་དག་བྱེད་མཆོག་གིས་ལེགས་སྦྱངས་པས། །འབྲས་རྒྱུད་རྡོ་རྗེ་འཆང་དབང་འགྲུབ་པར་ངེས། །ཞེས་སོ།། ༈ །།མངྒ་ལཾ་སྭ་སྟི་བྷ་ཝནྟུ། །བདེ་གཤེགས་རྒྱལ་བའི་ཡེ་ཤེས་ཐུགས་རྗེའི་སྟོབས། །ཀུན་བསྡུས་ནམ་མཁའི་མཐའ་ཁྱབ་འགྲོ་ཚོགས་ལ། །སྲིད་མཚོ་ལས་སྒྲོལ་ཐུགས་རྗེའི་གཏེར་མངའ་བ། །རྩ་བའི་བླ་མའི་ཞབས་ལ་གསོལ་བ་འདེབས། །གང་གི་ཐུགས་རྗེའི་རྟ་བདུན་དབང་པོ་ནི། །མ་རིག་སྒྲིབ་གཉིས་མུན་ཚོགས་འཛོམས་མཛད་ཅིང༌། །གདུལ་བྱའི་དཔལ་དུ་ཚད་མེད་འོད་སྟོང་འགྱེད། །མཐོང་ཐོས་དོན་ལྡན་༼༡༢༩༽དཔལ་ལྡན་བླ་མར་འདུད། །སྐུ་བཞི་ལྷུན་གྲུབ་ཕྲིན་ལས་བཟང་པོའི་དཔལ། །སྟོབས་བཅུའི་བདག་ཉིད་དཔལ་ལྡན་བླ་མ་མཆོག །དྲན་པ་ཙམ་གྱིས་མངོན་མཐོ་ངེས་ལེགས་སར། །འགོད་མཛད་རྗེ་བཙུན་བླ་མའི་ཞབས་ལ་འདུད། །ཅེས་པ་འདི་མངའ་རིས་ཕྱོགས་ཀྱི་བན་དེ་ཤེས་རབ་ལའོ།། ༈ །།གདོད་ནས་ལྷུན་གྲུབ་ཀུན་ཁྱབ་ཆོས་ཀྱི་དབྱིངས། །རང་སྣང་མ་འགགས་ལོངས་སྤྱོད་རྫོགས་པའི་སྐུ། །གང་འདུལ་དེར་སྟོན་སྤྲུལ་སྒྱུར་ནུས་པའི་བདག །མགོན་ཁྱོད་ཞབས་ཀྱི་པདྨོར་སྤྱི་བོས་མཆོད། །སྒོ་གསུམ་རྩེ་གཅིག་དད་འདུན་ལྷག་བསམ་གྱི། །སྙིང་སྟོབས་མི་དམན་ཟླ་ཤེལ་ཞུན་མའི་ཚོན། །ལན་བརྒྱར་བྱུགས་པས་ཀུནྡའི་ཁ་དོག་དང༌། །པད་རྩ་དུང་དང་ཁ་བའི་དཔལ་ཀུན་ཡང༌། །འགོག་ནུས་རབ་དྭངས་གུས་པས་ལན་བརྒྱར་བསྔགས། །འདྲེན་པ་མཉམ་མེད་ཟས་གཙང་སྲས་ཉིད་ཀྱིས། །ཇི་བཞིན་བསྟན་པའི་མདོ་སྔགས་རྒྱུད་སྡེའི་བཅུད། །རབ་འབྱམས་གཞུང་ལུགས་རྒྱ་མཚོའི་མཛོད་འཛིན་པ། །བདག་ཉིད་ཆེན་པོས་ངེས་བསྟན་དབུ་མའི་ལམ། །མཐར་ཐུག་དགོངས་པ་ཟབ་མོ་༼༡༣༠༽ལྟ་བའི་ཕུལ། །མ་ནོར་ཆོས་ཚུལ་ཡོངས་འཛིན་རྒྱལ་བའི་སྲས། །འཕགས་མཆོག་འགྲོ་བའི་གཉེན་གཅིག་ངུར་སྨྲིག་འཆང༌། །འཇིག་རྟེན་ཀུན་གྱི་མིག་ཏུ་གྱུར་པ་གང༌། །གསང་གསུམ་གཡོ་མེད་རྡོ་རྗེའི་ཁྲི་ཆེན་སྤོར། །རྟག་བརྟན་ལྷུན་གྲུབ་བདེ་ཆེན་འགྱུར་མེད་ཁམས། །རབ་བརྟན་ཆོས་ཀྱི་རྒྱལ་མཚན་ནུབ་མེད་ཤོག །སརྦ་མངྒ་ལཾ། །ཅེས་པ་འདི་གངས་ལྗོངས་བསྟན་པའི་བདག་པོ་གསེར་མདོག་ཅོད་པན་འཆང་པ་སྲིད་ཞིའི་དཔལ་མགོན་ཐམས་ཅད་མཁྱེན་གཟིགས་ཆེན་པོ་ཞབས་པད་བསྐལ་པ་རྒྱ་མཚོར་བརྟན་པའི་ཆེད་དུ་གུས་པ་ཆེན་པོས་གསོལ་བ་བཏབ་པའོ།། ༈ །།ས་ཕག་ལོར། གངས་ལྗོངས་བསྟན་འགྲོའི་དཔལ་གཅིག་རྒྱལ་བ་ཐམས་ཅད་མཁྱེན་གཟིགས་ཆེན་པོ་དང་སྐྱབས་མགོན་ཁྲི་ཆེན་ནོ་མོན་ཧན་རིན་པོ་ཆེར་མཇལ་ཕྱག་དུ་བཅར་སྐབས། ལམ་པར་སྟོད་ལུང་ཁྲི་ཟམ་དུ། དགའ་གདོང་ཆས་སྐྱང་སྐྱར་མ་ལུང་དུ་ཆར་འབེབས་སུ་བྱོན་པ་དང་འཕྲད་པས། ཆོས་རྗེ་སྐུ་བརྟེན་པ་ནི་ཤེས་རྒྱུད་དུལ་བ་སོགས་གཞན་དང་མི་འདྲ་བ་འདུག །གྲྭ་གཞོན་བཙུན་ཆུང་རྣམས་ཀྱང་ཁྲུས་གསོལ་གྱི་ཡོ་བྱད་ཐོགས་སྟེ་ཞི་དུལ་གྱི་ངང་ཚུལ་ཅན་དང༌། བགྲེས་སོང་ཁ་ཤས་༼༡༣༡༽ནི་རྩེད་མོའི་རིགས་སྣ་ཚོགས་རྩེ་ཞིང་འཚུབ་ཆ་ཤིན་དུ་ཆི་བས་འདི་ལྟར་ལགས། དཔལ་ལྡན་ཞིང་སྐྱོང་དབང་པོ་ཡི། །རུ་འདྲེན་ལས་ཀྱང་ཆེས་འཚུབ་པ། །མགོ་བོ་སྨུག་ནག་གནོད་སྦྱིན་གདོང༌། །མིག་ནི་ཞར་བལྟས་ཡོག་ཡོག་བྱེད། །ཀི་རང་ས་གཞི་ཁོལ་བར་སྒྲོགས། །ཡང་ཅིག་གདོང་པ་ལུང་ཏང་འདྲ། །ཤ་ཚོགས་ཆེ་ལ་ནག་ཞིང་སྣུམ། །མགོ་སྐྱེས་ཙམ་པ་ཀའི་མེ་ཏོག །ཐོད་པའི་འོད་ཀྱིས་སྟོང་གསུམ་གསལ། །ཕྲེང་བ་ག་ཤལ་བྱས་ནས་ནི། །དྲིལ་བུ་ཤུགས་ཆེན་བསྐོར་ཞིང་བཀྲོལ། །ཡང་ཅིག་ཨ་རུའི་གདོང་བ་ཅན། །མགོ་ལ་ཤིང་ལོའི་ལྤ་རིལ་གྱོན། །ཕོར་རྒོག་ཆེན་པོ་གཉིས་ཁུར་ནས། །ཀུན་ལ་ཆུ་བཤོས་བྱེད་གིན་འགྲོ། །ཡང་ཅིག་མགོ་ལེབ་ལྟག་ལྷག་ཅན། །ཤམ་ཐབ་པུས་མོར་སླེབ་ཙམ་དཀྲིས། །ཆས་རིལ་རྒྱབ་ཏུ་གཟེར་ནས་ནི། །མཆོང་ཤར་འདོམ་པ་དོ་རེ་ཙམ། །ཡང་ཅིག་ཐོད་འབུར་མི་དྲེད་གདོང༌། །དུང་དཀར་བསྐོར་འབུད་བྱེད་ཅིང་འགྲོ། །སྐབས་མཚམས་ནམ་མཁར་བལྟ་ཞིང་འབུད། །ཡང་ཅིག་གཉེར་མ་འབུ་རིས་མགོ །ཨཾ་ཚིག་བསྡོམས་ནས་དར་ཆེན་ཞིག །༼༡༣༢༽ཁུར་ནས་གོམ་པ་ཁྱོར་ཁྱོར་འགྲོ། །དེ་སོགས་ངོ་མཚར་དཔག་མེད་མཐོང༌། །བདག་ཅག་ལམ་དུ་བསྒྲོད་པའི་སྐབས། །རབ་ཏུ་དགེ་བའི་ལྟས་སུ་སྣང༌། །གངས་ཅན་མགོན་པོ་ཐམས་ཅད་མཁྱེན་གཟིགས་དང༌། །ཕྲིན་ལས་དབང་ཕྱུག་ཁྲི་ཆེན་དམ་པ་མཆོག །ཞབས་པད་བསྐལ་བརྒྱའི་བར་དུ་བརྟན་པ་དང༌། །རྒྱལ་བའི་བསྟན་པའི་རིན་ཆེན་དར་ཞིང་རྒྱས། །འགྲོ་ཀུན་བདེ་སྐྱིད་ལྡན་པའི་བཀྲ་ཤིས་ཤོག །ཅེས་པ་འདི་གནས་ཚང་སྡེ་པ་སྲས་རྣམ་རྒྱལ་དོན་གྲུབ་གང་གིས། །ལམ་བར་དུ་སུ་དང་འཕྲད་ཟེར་བ་ལ་དེ་སྐད་སྨྲས་སོ།། ༈ །།འགྲོ་མགོན་ཆོས་རྒྱལ་རྒྱལ་ཀུན་འདུས་པའི་ཞལ། །པཎ་ཆེན་ཆེན་པོས་རྟག་ཏུ་རྗེས་བཟུང་སྟེ། །སྒྲིབ་གཉིས་ཀུན་བྱང་བྱང་ཆུབ་མཆོག་ཐོབ་པའི། །བཀྲ་ཤིས་ཡོན་ཏན་གཏན་དུ་འཕེལ་གྱུར་ཅིག །ཅེས་པ་འདི་མངའ་རིས་བན་དེ་བློ་གྲོས་ཆོས་རྒྱལ་གྱིས་བསྐུལ་བའི་འདོད་དོན་བཞིན་བྲིས་པ་དགེ། ༈ །།དཔལ་འབྱོར་ཚོགས་གཉིས་རྒྱ་མཚོའི་ཀློང་ཡངས་ལས། །ཡིད་ཅན་ཀུན་གྱི་གཙུག་གི་རྒྱན་གྱུར་བ། །མཁྱེན་བརྩེ་ནུས་མངའ་པཎ་ཆེན་མཆོག་དེ་ལ། །གསོལ་འདེབས་བྱིན་རླབས་དངོས་གྲུབ་སྩལ་དུ་གསོལ། །༼༡༣༣༽ཅེས་པ་འདི་རབ་འབྱམས་པ་བློ་བཟང་རྣམ་གྲོལ་གྱིས་བསྐུལ་བའི་དོན་བཞིན་བྲིས་པ་དགེ། ༈ །།ཨོཾ་སྭ་སྟི། །རྩ་གསུམ་ཀུན་འདུས་བསླུ་མེད་པདྨ་འབྱུང༌། །གང་གི་ཐུགས་རྗེའི་བྱིན་རླབས་བདུད་རྩིའི་རྒྱུན། །དེང་འདིར་ཡོངས་སུ་ཐོབ་པའི་དཔལ་ཡོན་གྱིས། །སྨིན་ཅིང་གྲོལ་བའི་ཡོན་ཏན་རབ་རྫོགས་ཤོག །ཚེ་རིང་ནད་མེད་ཡེ་ཤེས་སྣང་བ་རྒྱས། །ས་ལམ་རིམ་བསྒྲོད་བླ་ན་མེད་པ་ཡི། །སྐུ་བཞིའི་གོ་འཕང་ཆེན་པོ་ཡོངས་ཐོབ་ཤོག །རྙེད་དཀའི་དལ་འབྱོར་མི་ལུས་ཐོབ་སྐབས་འདིར། །སྒྲུབ་བརྒྱུད་སྙིང་པོ་བསྟན་པ་རབ་ཞུགས་ཏེ། །བདེ་སྟོང་མཆོག་གི་ཉམས་ལེན་མཐར་ཕྱིན་ནས། །གཏན་བདེའི་གོ་འཕང་ཆེན་པོ་མྱུར་ཐོབ་ཤོག །མདོར་ན་སྒོ་གསུམ་དགེ་རྩ་ཅི་བགྱིས་པ། །མར་གྱུར་འགྲོ་བའི་ཚོགས་ལ་ཡོངས་བསྔོས་ཏེ། །དགེ་བ་དེ་ཡི་ཚད་མེད་དཔལ་ཡོན་གྱིས། །མཆོག་གི་གོ་འཕང་ཡོངས་ཐོབ་བཀྲ་ཤིས་ཤོག །ཅེས་པ་འདི་ཀརྨ་བདེ་མཆོག་ལའོ།། ༈ །།རྒྱལ་བ་ཀུན་གྱི་ཕྲིན་ལས་མ། །དྲན་པ་ཙམ་གྱིས་འཁོར་བའི་འཇིགས། །མ་ལུས་ཞི་མཛད་སྒྲོལ་མ་ལ། །རྟག་ཏུ་བདག་ནི་༼༡༣༤༽སྐྱབས་སུ་མཆི། །གང་གི་ཐུགས་རྗེའི་བྱིན་རླབས་ཀྱིས། །ནད་གདོན་བར་ཆད་ཀུན་ཞི་ཞིང༌། །སྒྲིབ་གཉིས་བྲལ་ནས་ཚོགས་གཉིས་རྫོགས། །ཚེ་བསོད་ཡར་ངོའི་ཟླ་ལྟར་འཕེལ། །བླ་མེད་བྱང་ཆུབ་ཡོངས་ཐོབ་ཅིང༌། །དགེ་དེས་མ་གྱུར་འགྲོ་བའི་ཚོགས། །བདེ་སྐྱིད་རྫོགས་ལྡན་ཆེན་པོ་ལ། །ཡོངས་སུ་སྤྱོད་པའི་རྒྱུར་གྱུར་ཅིག །ཛ་ཡནྟུ།། ༈ །།དབུ་སྐྱེས་བུང་བའི་མདོག་ལྟར་གནག་ཀྱང་སྐུ་མདོག་དུང་ལྟར་དཀར། །སྐུ་གཟུགས་གཡོ་བ་མེད་ཀྱང་ཕྱག་བརྒྱད་རབ་ཏུ་གཡོ་བ་པོ། །བྱམས་དང་བརྩེ་བའི་སྙིང་རྗེ་ཅན་ཞབས་དགྲ་བགེགས་གནོད་བྱེད་ཐལ་བར་རློག །ཁྱོད་ཞབས་པདྨོར་རྟག་ཏུ་གུས་པ་ཆེན་པོས་ཕྱག་འཚལ་ལོ། །ཞེས་འ་འདི་ཤེས་རབ་བཟང་པོ་ལ་དགེ། ༈ །།གངས་ཅན་སྐྱབས་གཅིག་འཕགས་མཆོག་སྤྱན་རས་གཟིགས། །མཚན་དཔེ་གསལ་རྫོགས་ཆུ་ཟླའི་རང་བཞིན་ཅན། །སྒོ་གསུམ་སྙིང་ནས་དད་གུས་གསོལ་བཏབ་པས། །འཁོར་བའི་འཇིགས་རུང་གཡངས་སར་སྐྱབས་ཏུ་གསོལ། །སྙིང་རྗེ་བྱམས་ཆེན་ཆོས་དབྱིངས་དོན་རྟོགས་ཤོག །གཉེར་ཀརྨ་བཀྲ་ཤིས་ལའོ།། ༈ །།ཨོ་རྒྱན་ཆེན་པོ་པདྨ་འབྱུང་གནས་ལ། །མོས་༼༡༣༥༽གུས་གདུང་ཤུགས་དྲག་པོས་གསོལ་བཏབ་པས། །བདག་ཅག་འགྲོ་ཀུན་བསོད་ནམས་ཡེ་ཤེས་ཀྱི། །ཚོགས་ཆེན་མྱུར་རྫོགས་ཟུང་འཇུག་ཕྱག་རྒྱ་ཆེའི། །གཞི་ལམ་འབྲས་གསུམ་མཐར་ཐུག་རྡོ་རྗེ་འཆང༌། །མཆོག་གི་གོ་འཕང་ཆེན་པོ་མྱུར་ཐོབ་ཤོག །ཅེས་པ་འདི་ངག་དབང་ལྷུན་གྲུབ་ལ་དགེ། ༈ །།དཀོན་མཆོག་རྒྱལ་བ་རྒྱ་མཚོའི་གསང་གསུམ་གྱིས། །རོལ་གར་འཕགས་མཆོག་མཚུངས་མེད་ཀརྨ་པར། །བདག་ཅག་སྒོ་གསུམ་གུས་པས་ཕྱག་བགྱི་བས། །ཆོས་ལྡན་བསམ་པར་བར་ཆད་མི་འབྱུང་ཞིང༌། །སྒྲིབ་གཉིས་ཀུན་བྱང་ཚོགས་གཉིས་ནོར་བུ་འཕེལ། །ཐ་མལ་སྣང་བ་བདེན་མེད་སྒྱུ་མར་རྟོགས། །འདས་དང་མ་འོངས་ད་ལྟའི་ཤེས་རིག་གསུམ། །རྣམ་རྟོག་འཕྲོ་བའི་རྒྱུ་བ་རྩད་ནས་ཟད། །བདེ་གསལ་མི་རྟོག་སྤྲིན་མེད་ནམ་མཁའ་ལྟར། །མཆོག་གི་གོ་འཕང་ཡོངས་སུ་ཐོབ་པར་ཤོག །ཅེས་པ་འདི་ཀརྨ་པས་ཆུ་ཡོས་ལོར་སྐུ་སྐྱེ་ཀརྨ་དབང་རྒྱལ་གྱིས་འདི་ལྟར་དགོས་ཞེས་འདོད་དོན་ལྟར་བྲིས་པ་སརྦ་མངྒ་ལཾ།། ༈ །།སྒྲུབ་བསྟན་སྤེལ་ལ་རྨད་བྱུང་དཔལ་མངའ་ཞིང༌། །ངོ་མཚར་ཕུན་ཚོགས་འབྲས་བུ་བརྗིད་ཆགས་པ། །༼༡༣༦༽གར་དབང་མཆོག་གི་སྤྲུལ་སྐུར་གསོལ་བ་འདེབས། །རྣམ་ཀུན་ཐུགས་རྗེས་འཛིན་པར་བྱིན་གྱིས་རློབས། །ཞེས་པ་འདི་གཉེར་ཡོན་ཏན་གྱིས་བསྐུལ་བ་ལྟར་འཕྲལ་དུ་བྲིས་པ་དགེ། ༈ །།མི་ཕམ་བློ་གྲོས་རབ་འཕེལ་ཞེས་བྱ་ཁྱོད། །ཐོས་བསམ་སྒོམ་པའི་བྱ་བ་གོང་འཕེལ་ནས། །ཚོགས་གཉིས་རྒྱ་མཚོའི་བང་རིམ་མངོན་མཐོ་ཞིང༌། །བདེ་ཆེན་ལྷན་སྐྱེས་རྡོ་རྗེ་འཆང་ཐོབ་ཤོག །ཅེས་པ་འདི་ཁམས་ཕྱོགས་ཀྱི་བླ་མ་མི་ཕམ་བློ་གྲོས་རབ་རྒྱས་ཀྱི་འདོད་དོན་བཞི་སྤེལ་བའོ།། ༈ །།དལ་འབྱོར་མི་ལུས་ཐོབ་པའི་གྲུ་བོ་མཆོག །འཁོར་བའི་སྡུག་བསྔལ་ཆུ་བོ་ལས་སྒྲོལ་ཕྱིར། །དཀོན་མཆོག་གསུམ་དང་བླ་མར་དད་གུས་དང༌། །སྡོམ་པ་དམ་ཚིག་ཚུལ་ཁྲིམས་སྐྱ་བ་ཡིས། །བརྒལ་དཀའ་སྲིད་མཚོའི་ཕ་རོལ་ཕྱིན་གྱུར་ནས། །བསྐལ་བཟང་བླ་མེད་མཆོག་ཐོབ་བཀྲ་ཤིས་ཤོག །ཅེས་པ་འདི་ཆོས་དཔོན་ཀརྨ་རབ་རྒྱས་ལའོ།། ༈ །།དལ་བརྒྱད་འབྱོར་བཅུ་ཐོབ་པའི་རྣམ་དག་ཁྱོད། །སྔོན་གྱི་ལས་དབང་འཕྲལ་རྐྱེན་བར་ཆད་ཚོགས། །རྒྱལ་བའི་ཡེ་ཤེས་བདུད་རྩིས་རབ་བཀྲུས་ནས། །དག་པ་གཉིས་ལྡན་གཞི་ལམ་འབྲས་ཚོགས་སྨིན། །ཆོས་དབྱིངས་བདེ་༼༡༣༧༽ཆེན་ཀློང་དུ་སྤྱོད་གྱུར་ཅིག །དབུ་མཛད་བསྟན་པ་རབ་རྒྱས་ལའོ།། ༈ །།དཔལ་འབྱོར་དོན་གྲུབ་མཆོག་དེར་གསོལ་བཏབ་པས། །ཚོགས་གཉིས་རབ་འཕེལ་ཡེ་ཤེས་རྒྱ་མཚོ་ཡི། །ཡོན་ཏན་རབ་ཐོབ་སྐུ་གསུམ་འབྲས་བུ་ནི། །མྱུར་ཐོབ་བཀྲ་ཤིས་བདེ་ལེགས་ཕུན་ཚོགས་ཤོག །ཁམས་ཕྱོགས་ཀྱི་ཀརྨ་འགྱུར་མེད་དཔལ་ལྡན་ལའོ།། ༈ །།དཔལ་ལྡན་བླ་མའི་བྱིན་རླབས་སྙིང་ལ་ཞུགས། །ལྷུན་གྲུབ་གདོད་མའི་གནས་ལུགས་ཕྱག་རྒྱ་ཆེ། །བདེ་གསལ་མི་རྟོག་བརྗོད་མེད་ཆོས་ཀྱི་སྐུ། །མངོན་དུ་བྱེད་པའི་སྐལ་བཟང་བཀྲ་ཤིས་ཤོག །འགག་པ་ཀརྨ་ལྷ་དབང་རྒྱ་བོ་ལའོ།། ༈ །།ན་མོ་སི་ཏུ་དྷརྨཱ་ཀ་ར་ཡ། །མ་བཅོས་ལྷུན་གྲུབ་ཡོན་ཏན་ཀུན་གྱི་གཞི། །ཉོན་མོངས་བློ་བུར་དྲི་མ་ཀུན་ནས་སྤོངས། །རིམ་གཉིས་ཟབ་མོའི་ཟུང་འཇུག་ལམ་རིམ་ལ། །ཐེ་ཚོམ་ཀུན་བྲལ་ཉམས་སུ་མྱོང་བ་དང༌། །ཆོས་སྐུ་ཉག་གཅིག་སྒྲིབ་བྲལ་འབྲས་བུ་སྟེ། །གཞི་ལམ་འབྲས་བུའི་ཡོན་ཏན་རབ་རྫོགས་ཤོག །གཉུག་མའི་གནས་ལུགས་མཐའ་བྲལ་ལྟ་བའི་མཆོག །གསལ་སྟོང་འཛིན་བྲལ་བསྐྱེད་རྫོགས་སྒོམ་པ་སྟེ། །སྤང་བླངས་མེད་ཅིང་རྟོག་༼༡༣༨༽མེད་སྤྱོད་པའི་མཆོག །སྐུ་ལྔ་ཡེ་ཤེས་ལྷུན་གྲུབ་འབྲས་བུ་ཆེའི། །སྨིན་གྲོལ་ཆེན་པོས་རང་གཞན་གྲོལ་གྱུར་ཅིག །ཅེས་པ་འདི་ལ་སྟོད་ཕྱོགས་ནས་བསྒྲུབ་ཆེན་ཐོར་ཅོག་རིང་ལ་ལྡེམས་པ་རལ་བའི་གླེགས་བམ་ཅན། །རྐང་དུང་འབྲེང་ལྕག་སླས་མ་རྒྱ་མདུད་སོགས་ཀྱིས་བརྒྱན་པ་ཞིག་གིས། །གཞི་ལམ་འབྲས་གསུམ། ལྟ་སྒོམ་སྤྱོད་འབྲས་སོགས་ཀྱི་སྨོན་ལམ་ཞིག་དགོས་ཟེར་བ་བཞིན་སྤེལ་བ་དགེ། ༈ །།གདོད་ནས་རྣམ་དག་མི་གཡོ་མཆོག་གི་སྐུ། །གནས་ལུགས་ཇི་ལྟར་ཡང་དག་རྟོགས་པའི་ཕྱིར། །རྩ་བའི་བླ་མར་མོས་གུས་གདུང་ཤུགས་ཀྱིས། །གསོལ་བ་བཏབ་པས་ཆོས་སྐུའི་རང་ཞལ་མཆོག །འབད་མེད་ལྷུན་གྲུབ་མྱུར་དུ་ཐོབ་པར་ཤོག །ཁམས་སྒི་ས་སྣ་བླ་མ་དབུ་ཆེ་ཐོད་ཕྲེང་ལྕགས་ཀྱི་མི་མགོའི་རྒྱན་ལྡན་ཐོགས་པ་གསུང་བྱིས་སྐད་ལྟར་འགྱུར་པ་ལའོ།། ༈ །།དཀོན་མཆོག་ཀུན་འདུས་མཚུངས་མེད་བླ་མ་རྗེ། །ཨེ་ཡིག་མཁའ་ཁམས་བྱང་ཆུབ་སྟོང་ཆེན་དང༌། །ཝཾ་ཡིག་བདེ་ཆེན་རྡོ་རྗེ་མཉམ་སྦྱོར་བའི། །མི་ཤིགས་ཆོས་སྐུའི་གར་མཁན་དེར་ཕྱག་འཚལ། །བདག་ཅག་ལུས་འདི་གངྒཱའི་བྱེ་སྙེད་རྡུལ། །རབ་སྤྲུལ་ཕྱི་ནང་༼༡༣༩༽གསང་བ་དེ་ཁོ་ནའི། །མཆོད་བསྟོད་བགྱིས་པའི་དགེ་བ་མཁའ་མཉམ་གྱི། །འགྲོ་ཚོགས་ཡོངས་ལ་བསྔོ་བས་རྒྱས་གདབ་པས། །བདག་ཅག་ཚེ་འདིར་རང་གྲོལ་ལྷུན་གྲུབ་ཆེ། །ཕྱག་རྒྱ་ཆེན་པོའི་གོ་འཕང་མྱུར་ཐོབ་ཤོག །དབུ་མཛད་དབུ་དཀར་ཀརྨ་བསོད་ནམས་ལའོ།། ༈ །།དཀོན་མཆོག་རྣམ་གསུམ་ལྷག་པའི་ལྟར། །བྱང་ཆུབ་སྙིང་པོར་མཆིས་ཀྱི་བར། །སྐྱབས་གནས་མཆོག་ཏུ་བཟུང་བ་ཡིས། །འཁོར་བའི་གཟེབ་ལས་ངེས་གྲོལ་སྟེ། །ཐར་པའི་གྲོང་དུ་འཇུག་པར་ཤོག །ཁམས་རྟ་རྣ་བླ་མ་ལའོ།། ༈ །།སྤྲོས་བྲལ་ཡེ་ཤེས་ཆེན་པོའི་ཀློང་ཡོངས་ལས། །འགྱུར་མེད་གསང་གསུམ་དཔལ་ལ་དབང་བསྒྱུར་བའི། །ཁམས་གསུམ་མགོན་པོ་དཔལ་ལྡན་ཀརྨ་པ། །མི་བསྐྱོད་རྡོ་རྗེའི་ཐུགས་བརྩེའི་བྱིན་རླབས་ཆེའི། །དེང་འདིར་བཀའ་དྲིན་ཡངས་སུ་སྨིན་པ་ལས། །བདག་ཅག་མི་ནོར་འཁོར་བཅས་ལམ་བར་དུ། །ཉེར་འཚེ་མི་མཐུན་འཇིགས་ཚོགས་ཀུན་ཞི་ཞིང༌། །མཐུན་རྐྱེན་ཕུན་ཚོགས་དཔལ་འབྱོར་བས་མི་དོན་ཀུན། །ཡིད་བཞིན་འགྲུབ་པའི་བཀྲ་ཤིས་དཔལ་འབར་ཤོག །ཛ་གཏཾ། །ཞེས་པ་འདི་༼༡༤༠༽དཔལ་ལྡན་ཟུར་རིའི་འབུལ་སྡུད་ལ་འགྲོ་མི་རྣམས་ཀྱི་འདོད་དོན་བཞིན་སྤེལ་བ་དགེ། ༈ །།ཆོས་དབྱིངས་ཡེ་ཤེས་ལྔ་ལྡན་མཆོག་གི་ཀློང༌། །མ་འགགས་ཐུགས་རྗེ་ཆོས་སྐུའི་རོལ་པ་མཆོག །མཚུངས་མེད་མར་མི་དྭགས་པོ་ལྷ་རྗེ་དང༌། །ཁྱད་པར་འགྲོ་མགོན་ཀརྨ་པཀྴི་ཡི། །བརྩེ་བ་ཆེན་པོས་དེང་འདིར་རབ་གཟིགས་གསོལ། །ཉོན་མོངས་སྐྱེ་མཆེད་རྣམ་དག་ཕོ་བྲང་ནས། །ཡུམ་མཆོག་རྡོ་རྗེ་ཕག་མོ་དེང་འདིར་དགོངས། །གདོན་བགེགས་མ་རུང་བསྒྲལ་བའི་ཞིང་ཁམས་ནས། །དཔལ་ཆེན་མ་ཧཱ་ཀཱ་ལ་འདིར་དགོངས་ཤིག །དེ་ལྟར་རྩ་གསུམ་ལྷ་ཚོགས་རྒྱ་མཚོ་ཡི། ཐུགས་རྗེའི་བརྩེ་བ་ཆེན་པོས་རྗེས་བཟུང་སྟེ། །བདག་ཅག་དཔོན་སློབ་འཁོར་དང་བཅས་པ་ལ། །ཚེ་འདིའི་འགལ་རྐྱེན་ནད་གདོན་བར་ཆད་ཞི། །བསོད་ནམས་དཔལ་དང་འབྱོར་པ་རབ་ཏུ་རྒྱས། །འགལ་རྐྱེན་མི་མཐུན་འཚོ་བ་མཐའ་དག་བཟློག །ཡིད་ལ་བསམ་པའི་འདོད་་དོན་ཇི་བཞིན་དུ། །གེགས་མེད་ཕུན་ཚོགས་ལྷུན་གྱིས་གྲུབ་པ་དང༌། །གཞན་ཡང་འཇིག་རྟེན་ཁམས་ཀུན་བདེ་སྐྱིད་དཔལ། །ཡོན་ཏན་ཡར་ངོའི་ཟླ་ལྟར་རབ་རྒྱས་ཤོག །ཅེས་པ་འདི་བདུད་ཚོགས་༼༡༤༡༽འདུལ་བའི་རྡོ་རྗེས་དད་གསུམ་མངོན་པར་མཐོ་བ་གྲྭ་ཚང་དཔོན་སློབ་ལའོ།། ༈ །།ཨ་ཧཾ་བདེ་སྟོང་ཆེན་པོའི་དབྱིངས་ཉིང་ལས། །ཐར་པ་ཆེན་པོའི་ཕོ་བྲང་མི་འགྱུར་དབུས། །གཙོ་མཆོག་ཡང་དག་ཧེ་རུ་ཀ་ཡབ་ཡུམ། །ལུས་ཚོར་ཆོས་སེམས་དྲན་པ་ཉེར་བཞག་བཞི། །མཁའ་འགྲོ་མ་བཞིའི་ངོ་བར་སྣང་བ་སྟེ། །དགའ་བདེ་འཕོ་མེད་ལྷན་ཅིག་སྐྱེས་དགའ་མྱོང༌། །ཁ་སྦྱོར་བདུན་ལྡན་ལོངས་སྤྱོད་རྫོགས་པའི་སྐུ། །སྒྱུ་འཕྲུལ་དྲྭ་བའི་སྤྲུལ་བསྒྱུར་བསམ་ལས་འདས། །རིགས་ཀྱི་བདག་པོ་རྡོ་རྗེ་སློབ་དཔོན་དང༌། །གཉིས་འཛིན་རྟོག་བྲལ་རང་སེམས་འདི་གསུམ་པོ། །སྨིན་བྱེད་དབང་དང་གྲོལ་བྱེད་རིམ་གཉིས་ཀྱིས། །ཆོས་དབྱིངས་ཀློང་དུ་རོ་གཅིག་གྱུར་པ་ཤོག །ཅེས་པ་འདི། བདེ་མཆོག་གི་རྣལ་འབྱོར་པ་ཡེ་ཤེས་ལྷུན་གྲུབ་ཞེས་རལ་ཅོག་ལ་རུས་རྒྱན་འཕྲེང་བ་རྡོག་ཁ་ཤས་བརྒྱན་པ་ཞིག་གི་ངོར་དྲིས་པ་དགེ། ༈ །།མཆོག་གསུམ་ངོ་བོ་གུ་རུ་རྗེའི། །བྱིན་རླབས་ཆུ་རྒྱུན་མཆོག་དམ་པས། །སྨིན་གྲོལ་ཡོན་ཏན་མཐར་ཕྱིན་ཏེ། །ལྷན་སྐྱེས་ཡེ་ཤེས་མྱུར་ཐོབ་ཤོག །ཅེས་པ་འདི་ལས་འབྲས་བསམ་པའི་རང་གི་གྲྭ་རིགས་ཁ་༼༡༤༢༽ཤས། །སྒྲུབ་བརྒྱུད་བསྟན་པའི་མིག་ལྟོས་ཡར་ལྟའི་རི་ཁྲོད་སྙེགས་སྐབས་སྨོན་ལམ་དུ་བྲིས་པ་དགེ། ༈ །།འཁོར་བའི་གོ་རར་ཆུད་པའི་ཡ་མ་བརླས། །མ་རིག་མདོངས་པ་དམིགས་བུ་བཅོམ་ལྡན་གྱི། །དྷརྨའི་ཟིལ་མངར་ཐུང་ལ་སྙིང་སྟོབས་ཆེ། །མི་གནས་མྱང་འདས་ཆེན་པོར་འཇུག་པར་ཤོག །ཅེས་པ་འདི་དྲུང་ཡིག་ལགས་ཀྱིས་བསྐུལ་པ་བཞིན་སྤེལ་བ་ཛ་ཡནྟུ།། ༈ །།ཀཱི། དམ་ཆོས་ཚིག་བཞི་ཉམས་སུ་ལོང༌། །རང་ཉིད་སྤྱན་རས་གཟིགས་སུ་གསལ། །སྣང་སྟོང་གྲག་སྟོང་བདེ་སྟོང་ངང༌། །ཡིག་དྲུག་བཟླ་ཞིང་འགྲོ་ཀུན་ལ། །དགེ་རྩ་བྱང་ཆུབ་ཆེན་པོར་བསྔོ། །ཞེས་པ་འདི་ཚ་པ་ཚ་བླ་མ་ཚང་གི་མཛོ་རྫིའི་འདོད་དོན་ལྟར་སྤེལ།། ༈ །།གང་ཞིག་ཁྱོད་ཉིད་རྟག་པར་དུ། །སྐྱབས་མཆོག་ཞི་འཕགས་རྣམ་གཉིས་ཀྱི། །ཐུགས་རྗེའི་བྱིན་རླབས་རབ་སྨིན་པས། །མངོན་མཐོ་ངེས་ལེགས་ས་ཐོབ་ཤོག །ཅེས་པ་འདི་བསྟན་རྒྱས་གླིང་གི་དགེ་སློང་ཞིག་གི་ངོར་བྲིས་པའོ།། ༈ །།རིག་འཛིན་པདྨ་འབྱུང་གནས་བྱིན་རླབས་ཀྱིས། །མི་མཐུན་ཉེས་བྲལ་མཐུན་རྐྱེན་རབ་རྒྱས་ཏེ། །གནས་ལུགས་ཕྱག་རྒྱ་ཆེན་༼༡༤༣༽བོའི་དོན་རྟོགས་པའི། །བཀྲ་ཤིས་བདེ་ལེགས་ཡོན་ཏན་རབ་འཕེལ་ཤོག །ཅེས་པ་འདི་དད་ལྡན་སློབ་མ་ནོར་སྐྱོང་དང་བརྩོན་འགྲུས་ཟུང་རྩྭ་རིལ་བགྲོད་སྐབས་སྤེལ་བའོ།། ༈ །།གསང་བདག་རྣམ་འཕྲུལ་རས་ཆུང་རྡོར་གྲགས་གིས། །སྙན་བརྒྱུད་བདུད་རྩིའི་སྨིན་ཅིང་རང་གྲོལ་བ། །མ་ཏིའི་མི་འཛིན་གང་ཁྱོད་རྟགས་པར་དུ། །བསམ་པའི་དོན་ཀུན་ཡིད་བཞིན་འགྲུབ་གྱུར་ཅིག །ཅེས་པ་འདི་ཡོལ་མོ་གང་ར་ནས་བསྒྲུབ་ཆེན་བློ་གྲོས་གྱི་འདོད་དོན་བཞིན་སྤེལ་བ་དགེ། ༈ །།འདྲེན་མཆོག་དམ་པ་བླ་མ་རྗེ། །བྲལ་སྨིན་ལེགས་བྱས་དཔལ་མངའ་བ། །སྐུ་གསུམ་འབྲས་བུ་ལྷུན་གྱིས་གྲུབ། །ཐེག་ཆེན་དམ་ཆོས་སྟོན་པར་མཛོད། །ཆོས་དབྱིངས་གདོད་ནས་རྣམ་དག་པ། །བདེ་གསལ་སྟོང་པའི་རང་བཞིན་ལ། །ཆུ་བོའི་གཞུང་ལྟར་རབ་གོམས་ཚེ། །སྐུ་ལྔའི་ཡེ་ཤེས་འབྲས་བུ་འགྲུབ། །ཡུལ་དུས་སྣང་བ་སྣ་ཚོགས་འདི། །རྩྭ་རྩེའི་ཟིལ་པ་ལྟར་མཐོང་ནས། །ངེས་འབྱུང་བསམ་པ་བརྟན་པོ་ཡིས། །སྐུ་བཞིའི་བདག་ཉིད་བླ་མ་ལ། །འཕོ་འགྱུར་མེད་པའི་མོས་གུས་གྱིས། །གསོལ་བཏབ་བྱིན་རླབས་རྒྱུད་ལ་སྨིན། །ཀ་དག་སེམས་ཉིད་ཕྱག་རྒྱ་༼༡༤༤༽ཆེ། །མཐར་ཐུག་འབྲས་བུ་འགྲུབ་གྱུར་ཅིག །ཅེས་པ་འདི་ཀརྨ་པ་བཅུ་གསུམ་པས་མདོ་སྨད་ཕུན་གླིང་དགོན་གྱིས་རྡོར་སློབ་ཀུན་དགའ་ཆོས་འཕེལ་ལ་སྤེལ་བ་དགེ། ༈ །།སྣང་སྲིད་དབང་བསྒྱུར་གུ་རུ་པདྨ་འབྱུང༌། །དེ་དང་དབྱེར་མེད་གྲུབ་ཆེན་པཀྴིའི་ཞབས། །བརྩེ་བ་ཆེན་པོས་དེང་འདིར་རབ་དགོངས་ཏེ། །ཆོས་དབྱིངས་བདེན་པའི་རང་རྩལ་ཆེར་སྟོན་པས། །ཆོས་ཅན་ཀུན་རྫོབ་རྣམ་རྟོག་དྲི་མའི་འཕྲུལ། །མི་བཟོད་འཇིགས་པའི་གནོད་བྱེད་དམ་སྲི་ཡིས། །ཚེ་འཕྲུལ་འཇིགས་ཚོགས་སྟོང་ཆེན་ཀློང་དུ་བསྟིམ། །གནོད་བྱེད་བར་ཆད་མིང་ཡང་མི་གྲགས་ཞིང༌། །དེང་འདིར་དཔོན་སློབ་ཚོགས་དང་ཡོན་བདག་བཅས། །ཚེ་རིང་ནད་མེད་བསམ་དོན་ཆོས་བཞིན་འགྲུབ། །བཀྲ་ཤིས་ཡར་ཟླའི་དཔལ་གྱིས་གྲིབ་བསིལ་ལས། །ཉེས་པའི་ཚ་གདུང་མ་ལུས་ཀུན་ཞི་ཞིང༌། །བླ་མེད་མཆོག་གི་གོ་འཕང་མྱུར་ཐོབ་ཤོག །ཅེས་པ་འདི་སྟོང་ནག་སྐུ་སྐྱེ་ཚང་ལ་འཚུབ་ཆ་ཆེ་སྐབས་འདོད་དོན་བཞིན་དུ་སྤེལ་བ་དགེ། ༈ །།སྒིས་སྣ་བླ་མ་ཚུལ་ཁྲིམས་རྒྱ་མཚོ་ཡིས། །ཡི་གེ་རྟེན་བཅས་ཉམས་མེད་འབྱོར་པ་སྤྲོ། །ཇི་ལྟར་སྙིགས་དུས་ལས་དབང་སྣ་ཚོགས་ཀྱིས། །མི་བཟོད་༼༡༤༥༽གདུང་བའི་སྣང་ཚུལ་ཅི་མཐོང་རུང༌། །ཡང་དག་ལྟས་ན་རང་སེམས་འཁྲུལ་པའི་ཆ། །ཡིན་ཕྱིར་རྒྱལ་བ་རྣམས་ཀྱི་རབ་གསུང་མོད། །འོན་ཀྱང་ཀུན་རྫོབ་སྣང་ངོར་རྫུན་པོ་ཆེའི། །ལས་ལམ་འདི་ལ་སུས་ཀྱང་འགོག་མེད་ཅིང༌། །ཀརྨ་འཇིགས་མེད་ཡེ་ཤེས་དབང་པོ་སོགས། །ཞིང་གཤེགས་རྣམས་ལ་ཇི་ལྟར་སྨིན་པ་བཞིན། །བདག་གིས་ལྷག་བསམ་མོས་པ་ཆེར་བསྐྱེད་ནས། །གཏན་བདེའི་ཞིང་ཁམས་མཆོག་དེར་རབ་སྨོན་ཅིང༌། །ཞལ་བཞུགས་བླ་གྲྭ་ཕྱོགས་དེའི་སྦྱིན་བདག་བཅས། །ཉེས་པའི་སྐྱོན་གྱིས་དྲི་མས་དབེན་པ་དང༌། །བསྟན་འགྲོར་ཕན་བདེའི་ལེགས་ཚོགས་སྤེལ་བ་སོགས། །ཇི་ལྟར་ལྷུན་གྱིས་གྲུབ་པའི་འདུན་པ་བྱེད། །ལྷག་པར་སེམས་ཁྲིད་ཟབ་མོའི་གཏན་འབེབས་ཀྱིས། །སྟན་ཐོག་གཅིག་ལ་གྲོལ་བ་དགོས་གསུང་རུང༌། །ཡི་གེའི་ལམ་དུ་བསྲིངས་ཀྱང་དགོས་པ་ཆུང༌། །ལོ་ཟླ་ཞག་དུས་མང་པོའི་གྲང་ཚོགས་ལ། །རྗེ་བཙུན་ལྟ་བུའི་དཀའ་སྤྱད་མ་ནུས་ན། །འཕྲལ་དུ་ཚོང་ཟོག་བརྗེས་འདྲའི་བྱིན་ཐབས་མེད། །དེ་ཕྱིར་རང་བསྟན་ཐབས་མཁས་བཟང་པོ་ཡིས། །བྱེད་སྒོ་མི་དམན་བསྟན་པའི་ཞབས་འདེགས་འབུངས། །འདི་ནས་༼༡༤༦༽དུས་ཀུན་དགེ་བའི་སྐྱབས་འཇུག་བྱེད། །རྐྱེན་དང་བར་ཆད་ཞི་ཕྱིར་ཡིག་དྲུང་དང༌། །སྒྲོལ་དཀར་བསྙེན་བསྒྲུབས་ཅི་ལྕོགས་བཟླས་པ་བྱེད། །མ་མགོན་ལྕམ་དྲལ་གསོལ་མཆོད་དག་ལ་འབུངས། །དེ་སྐད་ཡིད་ལ་ངེས་པར་བྱ་དགོས་སོ། །བསྲུང་མདུད་དམ་རྫས་ལྷ་གོས་བཅས་ཏེ་སྤེལ། །མངྒ་ལཾ།། ༈ །།ཆོས་དབྱིངས་རབ་འབྱམས་བདེ་ཆེན་ཀློང་ཡངས་ནས། །མི་ཤིགས་སྙིང་པོ་ཆོས་སྐུའི་གསང་གཡུམ་ལས། །ཚད་མེད་རོལ་པའི་ཞིང་འདིར་སྣང་ངོར་རུ། །མཆོག་གི་བླ་མ་རཱ་ག་ཨ་སྱ་ཞབས། །ངུར་སྨྲིག་རྣམ་གསུམ་རྒྱན་གྱིས་རབ་མཛེས་པས། །མཁས་བཙུན་གྲུབ་པའི་དབང་པོ་མཆོག་དེ་ཡིས། །གང་ཁྱོད་ཚེ་རབས་རྟག་ཏུ་རྗེས་འཛིན་ཏེ། །ལས་ཉོན་སྒྲིབ་གཉིས་བག་ཆགས་དྲུང་ནས་ཕྱུང༌། །ཚོགས་གཉིས་ཡོན་ཏན་འབྲས་བུར་རབ་རྒྱས་ནས། །ཀུན་རྫོབ་འཁྲུལ་བའི་སྣང་བ་མ་ལུས་ཞི། །གནས་ལུགས་དོན་དམ་ཆོས་དབྱིངས་སྤྲོས་བྲལ་བ། །འཕོ་མེད་རྟག་བརྟན་རྡོ་རྗེའི་སྐུ་འགྲུབ་ཤོག །ཅེས་པ་འདི་གནས་མདོ་བླ་མར་སྨོན་ལམ་དུ་སྤེལ་བ་དགེ། ༈ །།ཟུར་མང་སྤྲུལ་སྐུ་ཟུང་ལ་གདམས་པ་༼༡༤༧༽བཞུགས་སོ།། ༈ །།ན་མོ་གུ་རུ་བྷྱཿ །སངས་རྒྱས་དངོས་སུ་ངེས་པའི་བླ་མ་ལ། །རྩེ་གཅིག་གུས་པས་སྙིང་ནས་གསོལ་བ་འདེབས། །མདངས་གསུམ་རྨི་ལམ་ཐུན་གཅིག་སྣང་ཚུལ་དུ། །སྟེང་ཕྱོགས་རིན་ཆེན་མཛེས་པའི་ཁང་བཟང་ནང༌། །བདེ་གཤེགས་བླ་མ་མཆོག་གི་སྐུ་གསུང་ཐུགས། །ཁྱབ་བདག་རྡོ་རྗེ་འཆང་གི་ངོ་བོར་བཞུགས། །སྣང་སྟོང་གྲགས་སྟོང་བདེ་སྟོང་ཆེན་པོ་ཡིས། །ཡེ་ཤེས་རྒྱུད་ལ་སྨིན་པར་མཛད་དུ་གསོལ། །ཁམས་གསུམ་འགྲོ་བ་དྲུག་གི་ལྟས་མོ་མཐོང༌། །སེམས་ཉིད་བཟོད་བླགས་མེད་པའི་གདུང་བ་ལ། །བསམ་བཞིན་བསམ་བཞིན་སྤྱོ་བ་གཏིང་ནས་སྐྱེས། །དེ་ཚེ་མཁའ་དབྱིངས་ཀློང་ནས་སྒྲ་ཐོས་པ། །སྣ་ཚོགས་སྣང་བ་འདི་ནི་འཁོར་བའི་ཆོས། །ཐམས་ཅད་རང་གི་སེམས་ལས་གཞན་མ་དམིགས། །དེ་ཕྱིར་གཞི་རྩ་བཅད་ནས་གཏན་ལ་ཕོབ། །ལྟ་བྱ་ལྟ་བྱེད་བསྒོམ་བྱ་དབྱིངས་སུ་བྲལ། །སྤངས་ཐོབ་མེད་འདི་མ་ཧཱ་མུ་དྲའི་དོན། །དགའ་དང་སྡུག་པའི་མཚན་མ་ཅི་ཞིག་ཡོད། །རང་སེམས་རང་གྲོལ་ཆོས་སྐུར་ལྷུན་གྱིས་གྲུབ། །ཅེས་༼༡༤༨༽ཐོས་རྨི་ལམ་སད་པའི་རྗེས་དག་དུ། །རྨི་ལས་ཞེས་བྱའི་སྣང་བའང་བདེན་པར་མེད། །འཇིག་རྟེན་ཕྱི་མའི་སྣང་བའང་བདེན་པས་དབེན། །ད་ལྟའི་མཐོང་ཚུལ་རྣམས་ཀྱང་བདེན་མེད་ཅིང༌། །འོན་ཀྱང་བདེན་པར་འཛིན་བློ་འགྲོ་དྲུག་པོ། །ལས་སྣང་འདིར་འཁྲུལ་རྨི་ལམ་བར་དོར་འཁྲུལ། །རྨོངས་ཆེན་བྱིས་པ་མགོ་འཁོར་ཚོགས་རྣམས་ཉོན། །རྙེད་དཀའི་དལ་འབྱོར་རིན་ཆེན་ཐོབ་པའི་སྐབས། །འདོད་པའི་ཡོན་ཏན་བག་མེད་ལོངས་སྤྱོད་སྟེ། །ཉིན་མཚན་དུས་དྲུག་རྣམ་པར་ཡེང་སྟེ་ཐལ། །འཆི་ལྟར་མཐོང་ཚེ་གཞན་ལས་སེམས་པ་སྡུག །འདི་དག་མི་ཡི་ནང་ལས་ལྷ་ལུས་ཡིན། །རྟག་ཏུ་ཞེ་སྡང་འཐབ་རྩོད་ལས་ལ་གཡེང༌། །ང་རྒྱལ་མེ་ལྟར་འབར་བའི་རང་རྒྱུད་ཅན། །ལས་འབྲས་གོ་ལྡོག་སྡུག་བསྔལ་དངས་ལེན་པ། །འདི་དག་མི་ཡི་ནང་ལས་ལྷ་མ་ཡིན། །རེ་ཞིག་སྟོབས་ལྡན་འདོད་ཡོན་དྲུག་ལ་སྤྱོད། །དབུལ་ཚོགས་ཕོངས་ཞིང་བཀྲེན་པའི་གདུང་བས་མནར། །ནོར་བུའི་གླིང་ནས་དེད་དཔོན་སྟོང་ལོག་ཚུལ། །འདི་དག་མི་ཡི་ནང་ནས་མི་ལུས་ཡིན། །དངོས་པོ་དུ་མའི་ཡོ་བྱད་ལྡན་ན་ཡང༌། །ཤིན་ཏུ་བཀྲེན་པའི་ངང་༼༡༤༩༽ཚུལ་བག་མེད་ཅན། །ཟ་དང་འཐུང་དང་གྱོན་སོགས་མི་ནུས་པ། །དེ་དག་མི་ཡི་གཟུགས་ཅན་ཡི་དྭགས་ཡིན། །རྒྱལ་བསྟན་མཇལ་ཡང་དེར་འཇུག་སེམས་པ་བྲལ། །མངོན་གསུམ་མིག་གིས་ལས་འབྲས་མཐོང་ན་ཡང༌། །སྤང་བླངས་མི་ཤེས་གཏི་མུག་རང་བཞིན་ཅན། །དེ་དག་མི་རྣམས་དུད་འགྲོའི་སྣང་ཚུལ་ཡིན། །རྟག་ཏུ་ལུས་ལ་གཅོང་ནད་མང་ཐེབས་ཤིང༌། །སྔོན་གྱི་ལས་ལས་སྡུག་བསྔལ་སྣ་ཚོགས་སྨིན། །ཉེས་བརྒྱའི་གཟེབ་ཏུ་ཚུད་ཕའི་རྐང་གཉིས་པ། །དམྱལ་བའི་མི་གཟུགས་དེ་ལྟར་རིགས་དྲུག་པོའི། །སྣང་ཚུལ་བསྟན་པ་འདི་ཡང་འཁོར་བ་པའི། །ལས་རླུང་ཆུ་བོ་ཤུགས་དྲག་བསྐྱོད་འདྲ་འདིར། །དུས་གསུམ་སངས་རྒྱས་སྤྱན་གྱིས་གཟིགས་སུ་གསོལ། །ཉམས་ཐག་རིགས་དྲུག་ཐར་པའི་གླིང་དུ་དྲོངས། །འདི་ཀུན་མ་རྒན་ཁོ་ན་ཉིད་ཡིན་ཕྱིར། །བཟོད་མེད་སྙིང་རྗེའི་ཤུགས་ཀྱིས་ཉེར་དྲངས་ཏེ། །བདག་གིས་དུས་གསུམ་དགེ་བ་མཆིས་སོ་ཅོག །མཁའ་མཉམ་འགྲོ་ལ་བསྔོ་བས་རྒྱས་གདབ་པོ། །ཆོས་དབྱིངས་བྱང་ཆུབ་ཆེན་པོར་སྤྱོད་གྱུར་ཅིག །ཞེས་ཡིད་ལ་དྲན་པའི་སྐབས་དེར་༼༡༥༠༽ཟུར་མང་གཏེར་སྤྲུལ་པདྨ་བསྟན་འཕེལ་གྱིས་རྟོགས་འབུལ་དང༌། གདམས་པ་མདོར་བསྡུས་ཤིག་དགོས་གསུངས་བ་ལ།། ༈ །།ན་མོ་བུདྡྷཱ་ཡ། །རྙེད་དཀའ་དལ་འབྱོར་མི་ལུས་ཐོབ་པ་དང༌། །རྒྱལ་བསྟན་མཆོག་ལས་སྙིང་པོ་དྭགས་བརྒྱུད་མཇལ། །རྗེ་བཙུན་དཔལ་ལྡན་བླ་མས་རྗེས་བཟུང་སྐབས། །དམ་པའི་ཆོས་ལ་བརྩོན་འགྲུས་བསྐྱེད་རེ་རན། །མི་རྟག་འཆི་བའི་སྣང་ཚུལ་ཡང་ཡང་མཐོང༌། །འཁོར་བའི་གནས་ལུགས་འདི་ལ་སྐྱོ་བ་སྐྱེས། །གཏན་བདེ་བསྒྲུབ་པའི་གདམས་པ་གཅིག་ཆོག་ལམ། །དཀའ་སྤྱད་སྙིང་རུས་བསྒྲུབ་པའི་དུས་ལ་བབས། །ཚུལ་ཁྲིམས་སྐྱོན་མེད་བྱང་སེམས་རྒྱུད་ལ་འབྱོངས། །གསང་སྔགས་དབང་ཐོབ་རང་རྒྱུད་དམ་ཚིག་གཙང༌། །བླ་མའི་གདམས་པ་ཇི་སྙེད་ཡོངས་སུ་རྫོགས། །དེ་ཕྱིར་བརྩོན་པ་མི་འདོར་སྙིང་རུས་བསྐྱེད། །སྤང་རྟོགས་ཡོན་ཏན་མ་ལུས་མཐར་ཕྱིན་ནས། །བདེ་སྟོང་ཟུང་འཇུག་ཟབ་མོ་དབུ་མའི་ལམ། །ཇི་བཞིན་རྒྱུད་ལ་ཡང་དག་སྨིན་ཅིང་གྲོལ། །གཟོད་མའི་ཆོས་སྐུའི་རང་ཞལ་མྱུར་མཐོང་ཤོག །ཀརྨ་པ་བཅུ་གསུམ་པས་བྲིས་པ༌༈༈ ཞེས་པ་འདི་སྨྲ་བའི་དུས་སྐབས་བརྗོད་པ་ན།། ༈ །།༼༡༥༡༽ན་མོ་གུ་རུ་དྷརྨཱ་ཀ་ར་ཡ། །སྲིད་ལས་རྣམ་པར་རྒྱལ་བའི་རྒྱལ་ཐབས་དང༌། །ཞི་བའི་དཔལ་གྱིས་མངོན་མཐོ་ནམ་མཁའི་སྐུ། །ཁྱབ་བདག་བླ་མས་དེང་འདིར་དགེ་ལེགས་ཀྱི། །རྟག་པར་བདུད་རྩིའི་ཆར་ཆེན་དབབ་དུ་གསོལ། །ཐོས་པས་ཤེས་བྱའི་མཁའ་ལ་དཀྱིལ་འཁོར་རྒྱས། །བསམ་པས་ཆོས་དོན་ཇི་བཞིན་ཁོང་དུ་ཆུད། །སྒོམ་པས་སྤྲོས་བྲལ་འོད་གསལ་འཁོར་མོར་འཆར། །ཐོས་བསམ་བསྒོམ་པའི་འཇུག་པ་མཐར་ཕྱིན་ཤོག །འཆད་ན་དམ་པའི་ལུང་དང་མི་འགལ་ཞིང༌། །རྩོད་ན་ལྟ་ངན་མ་ལུས་གཞོམ་པར་ནུས། །རྩོམ་པ་ཚིག་དོན་ཕུན་སུམ་ཚོགས་པ་ཡི། །མི་འཇིགས་སྤོབས་པའི་དངོས་གྲུབ་ཐོབ་པར་ཤོག །དེང་དུས་གནས་སྐབས་བགྱི་པ་ལ་ཙམ་བརྗོད། །ཞལ་རས་རྒྱས་པའི་དཀྱིལ་འཁོར་ལྷ་ཁང་དུ། །མཆོག་སྤྲུལ་ཟུང་སོགས་བླ་གྲྭ་དུ་མ་ཡིས། །དབང་ལུང་བགྱིད་དགོས་ནན་ལྟར་བསྐུལ་བའི་ཚེ། །ན་ཚོད་དབང་གིས་འདྲེན་བྱེད་མི་གསལ་ཀྱང༌། །ངོ་ཆེའི་དཔྲལ་བ་མི་ལྡོག་ཆེད་དུ་ནི། །མན་ཤེལ་འཕྲུལ་གྱི་མེ་ལོང་ལ་བརྟེན་ཏེ། །མདོ་སྡེ་བསྐལ་པ་བཟང་དང་གཟུངས་འདུས་དང༌། །རྒྱལ་བའི་དབང་པོ་༼༡༥༢༽དགུ་པའི་བཀའ་འབུམ་དང༌། །རྒྱལ་བ་དཀོན་མཆོག་ཡན་ལག་གསུང་འབུམ་སོགས། །སྐད་གསང་མཐོན་པོས་ཤར་ཤར་སྒྲོགས་པའི་སྐབས། །འདུས་པའི་དབུས་ནས་དུང་སྐད་ཡ་མཚན་གྲག །དུས་དེར་ཤཱཀྱའི་དགེ་སྦྱོང་་བདག་ཅག་ཀྱང༌། །ཉམས་ལེན་རྩལ་བཏོན་སྣང་བ་འདི་ཀུན་སེམས། །སེམས་ཉིད་སྟོང་བ་ལྷུན་གྲུབ་རང་གྲོལ་གྱི། །ཏིང་འཛིན་མཉམ་བཞག་ངང་ནས་ལུང་སོགས་བྱས། །རྒྱལ་ཚབ་སི་ཏུ་མཆོག་སྤྲུལ་རྣམ་གཉིས་ནི། །པད་མའི་འདབ་ལྟར་ཞལ་འཛུམ་ཅུང་ཟད་མངའ། །ཕྲིན་ལས་རབ་རྒྱས་ཞིམ་ཁྲོ་བའི་ཚུལ། །དེ་ལས་གཞན་པའི་བགྲེས་གཞོན་ཚོགས་ཇི་སྙེད། །ནམ་མཁའི་ནོར་བུས་དྲོས་པའི་བཞིན་རས་ལྟར། །རབ་ཏུ་རྡུལ་ཞིང་རྩ་ཕྲན་ཁྱུག་གེ་བ། །འགའ་ཞིག་ཕྲེང་བར་ཧབ་འདྲེན་བྱེད་པའི་དུས། །འགྱུར་མེད་བསྟན་འཕེལ་པདྨ་བསྟན་འཕེལ་ཟུང༌། །སེམས་ཉིད་ངོར་བལྟས་འཛིན་པའི་གཟུགས་བརྙན་བཞིན། །འགྱུར་ལྡོག་བྲལ་བའི་ལྟ་སྟངས་ཧྲིག་གེ་བལྟ། །དེ་ཕྱིར་ཁྱེད་ཟུང་བསྒོམ་གྱི་བཀའ་ཞིག་བབས། །སྙོམས་ལས་གཡེང་བར་མ་གཏོང་དམ་ཆོས་འབུངས། །སརྦ་མངྒ་ལཾ་བྷ་ཝནྟུ།། ༈ །།ཁམས་༼༡༥༣༽གསུམ་འགྲོ་བའི་མགོན་གཅིག་ཟས་གཙང་སྲས། །རྟག་ཏུ་འགྲོ་རྣམས་སྲིད་མཚོ་ལས་བརྒལ་ཕྱིར། །ཐུགས་རྗེའི་འོད་ཟེར་དཔག་མེད་འགྱེད་པ་པོར། །རྩེ་གཅིག་གུས་པས་སྙིང་ནས་གསོལ་བ་འདེབས། །དེང་དུས་དད་ལྡན་གང་གིས་ལྷ་དར་དང༌། །གཟི་རྡོག་གཅིག་དང་དུང་རྡོག་གཅིག་ཕུལ་ནས། །ཆོས་ལ་བསྐུལ་བའི་ཚིགས་བཅད་གོ་བདེ་ཞིག །ནན་གྱིས་སྨྲས་ལྟར་ཐོས་འཛིན་ཡུལ་དུ་སྤྲོ། །སྤྱིར་ནི་འདུས་བྱས་ཐམས་ཅད་མི་རྟག་ཅིང༌། །སྒོས་སུ་རྐང་གཉིས་འགྲོ་བ་མཐའ་དག་ཚོགས། །རྙེད་དཀའི་དལ་འབྱོར་མི་ཚེ་སྟོང་ཟད་པོ། །སོང་བས་མི་ཆོག་སྡིག་ལྟུང་ཁུར་གྱིས་ནོན། །འཆི་བའི་དུས་དེར་འགྱོད་སེམས་བསྐྱེད་རུང་ཕྱིས། །དེ་ཡང་བྱིས་པའི་དུས་དེར་རྩེད་མོས་གཡེང༌། །ལང་ཚོ་དར་དུས་ཆགས་སྡང་རྨོངས་གསུམ་གྱིས། །བག་མེད་དུས་འདའ་ཅུང་ཟད་རྒས་པའམ། །ངེས་པ་མ་མཆིས་དུས་ཚོད་གང་ཡང་རུང༌། །ལྷོ་ཕྱོགས་འཇིགས་རུང་ཕོ་ཉས་མདུན་བསུས་ཚེ། །དེ་ཚེ་དམ་ཆོས་དྲན་ཀྱང་ཕྱི་ནས་ཐལ། །ཡང་ཅིག་གསོན་དང་སྔ་མ་ཕྱིའི། །ཟུང་ལྡན་དཔེར་བརྗོད་འདི་སྐད་ལོ། །སྔ་མ་དཔྱིད་དུས་དུས་ཀྱི་སྟོབས། །ནེ་སེང་ཡིད་འོང་སྤུང་སྤུང་ཅན། །༼༡༥༤༽ཕྱི་མ་དགུན་ཁ་ཁ་བ་འབབས། །ཐམས་ཅད་གྲང་གྲང་ངང་དུ་འགྲོ། །སྔ་མ་ཉི་ཤར་ཤར་རིའི་ངོགས། །འོད་ཟེར་ཟེར་མ་ཕྱོགས་བརྒྱར་འཕྲོ། །ཕྱི་མ་ཉི་ནུབ་ནུབ་རིར་བརྒལ། །ཡུལ་ཕྱོགས་ཕྱོགས་ཀུན་མུན་པ་ནག །སྔ་མ་མཆེད་གྲོགས་བཟང་བཟང་པོ། །སེམས་པ་དུང་དུང་འཛུམ་གྱིས་བསུ། །ཕྱི་མ་མཁོན་མཁོན་བློ་སེམས་འགྱང༌། །སྡང་བའི་ཨམ་རྩིགས་ཐབས་ཐབས་བྱེད། །སྔ་མ་ཀུན་གྱིས་ཡོང་ཡོང་པོ། །ཐམས་ཅད་རེ་བ་ཆེ་ཆེ་ངང༌། །ཕྱི་མ་མི་ཡོང་རྦད་རྦད་ཆོད། །མི་རྣམས་ཁྲེལ་ཁྲེལ་བྱེད་པའི་གནས། །སྔ་མ་མ་ཡི་ནུ་ཞོ་འཐུང༌། །བྱིས་པ་གཞོན་གཞོན་ཀུན་ཏུ་རྒྱུ། །ཕྱི་མ་མི་རྒན་རྒན་པོ་པ། །གང་དུ་ཕྱིན་ཀྱང་ཁྱོར་ཁྱོར་འགྲོ། །སྔ་མ་གོས་ལག་གསར་གསར་པོ། །ཀུན་ལ་ངོམ་ངོམ་བྱེད་པ་དེ། །ཕྱི་མ་དེ་དག་ཧྲུལ་ཧྲུལ་ཅན། །ཁྱི་སྒྲ་ཆེམ་ཆེམ་སློང་བ་པོ། །སྔ་མ་མི་ལུས་མཛེས་མཛེས་ཅན། །ལུས་ལ་རྒྱན་ཆ་བརྒྱན་བརྒྱན་པོ། །ཕྱི་མ་མི་རོ་འཇིགས་འཇིགས་ཅན། །ཀེང་རུས་རུས་པ་སྐྱ་ཟེང་ངེ༌། །སྔ་མ་ནོར་རྫས་ཡོད་ཡོད་ཅན། །བ་གམ་ནང་དུ་ཚག་ཚག་པོ། །ཕྱི་མ་ཀུན་གྱིས་ཁྱེར་ཁྱེར་ནས། །སྦྲང་མའི་སྦྲང་༼༡༥༥༽རྩི་འདྲ་འདྲ་བ། །སྔ་མ་མི་ཡུལ་སྐྱིད་སྐྱིད་པོ། །རྐང་བྲོ་གླུ་གཞས་བྱེད་བྱེད་མཁན། །ཕྱི་མ་བར་དོ་རྔམ་རྔམ་སྟེ། །སེམས་ཉིད་ཡང་ཡང་འཕྱོ་བ་པོ། །སྔ་མ་ལབ་ལབ་འདི་བཤད་པ། །ཁྱོད་ནས་ཉན་ཉན་མཛད་མོད་ཀྱང༌། །ཕྱི་མ་སེམས་ལ་བཞོག་བཞོག་མེད། །ལབ་རྒྱུ་མང་མང་དགོས་ཚོགས་ཆུང༌། །ཞེས་པ་འདི་མགོ་ལོག་ཕྱོགས་ཀྱི་བནྡེ་ཚེ་དབང་སྐྱབས་ཟེར་བ་ཆོས་ཁོ་ན་བྱེད་རྒྱུ་ཡིན་ཟེར་བ་ལ་ཁོ་རང་གི་ཁ་བཏགས་གཟི་དུང་རྡོག་བཅས་ཕར་སྤྲད་པས་དགའ་བ་ཡིན་ནམ། །ཆོས་ལ་བསྐུལ་བའི་བཤད་པ་ཕྱས་པས་དགའ་བ་ཡིན་ནམ་གང་ལྟར་འཛུམ་མུལ་ལེར་ལངས་སོང༌།། །ཤུ་བྷཾ།། ༈ །།ཀ་དག་གནས་ལུགས་རྟོགས་པའི་གྲུབ་ཆེན་ཚོ། །ཁ་བའི་རི་ལྟར་དཀར་བའི་རས་གོས་ཅན། །གང་ཞིག་གྲང་བའི་རིག་བྱ་ཀུན་ནས་མེད། །ང་ཚོ་རྣམས་ཀྱང་ཡ་མཚན་ཆེན་པོར་སྣང༌། །ཅ་ཅོ་མེད་པའི་བསམ་གཏན་ཁང་བུ་རུ། །ཆ་ལུགས་མ་བཅོས་ཅི་བྱུང་ཡ་མ་ཟུང༌། །ཇ་ཆང་བཏུང་བ་རོ་མཆོག་ཐམས་ཅད་སྤངས། །ཉ་མོ་ཆུ་བཞིན་ཏིང་ངེ་འཛིན་ལ་གནས། །སྟར་ཁའི་སྡོང་པོའི་བསིལ་གྲིབ་འོག་ཏུ་བསྡད། །ཐམས་༼༡༥༦༽ཅད་སེམས་ཀྱི་རོལ་བར་རྟོགས་གྱུར་པས། །དལ་འབྱོར་བཅོ་བརྒྱད་ཐོབ་པའི་དོན་གོ་བྱུང༌། །ནམ་ཕུགས་མི་འགྱུར་མྱུར་དུ་གོ་འཕང་ཐོབ། །དཔའ་ཞིང་གཏུམ་པའི་སྙིང་སྟོབས་ཆེན་པོས་ཀྱང༌། །ཕ་རོལ་འཁྲུལ་སྣང་འདི་དག་འཇོམས་མི་ནུས། །བ་འོའི་མདོག་ལྟར་དཀར་བའི་ཕན་སེམས་ཀྱིས། །མར་གྱུར་འགྲོ་བར་ཕན་ཐོག་བརྩོན་པ་ལེགས། །ཙཱ་རི་ཏྲ་སོགས་གནས་ཆེན་གང་བཟང་ཀུན། །ཚ་གྲང་ཁྱད་བསད་བསྐོར་བ་བྱེད་པ་ནི། །ཛ་ཡའི་གོ་འཕང་ཐོབ་པའི་གྲོགས་སུ་འགྱུར། །ཝ་སྐྱེས་བཞིན་དུ་རི་ལ་སྙེགས་པ་དང༌། །ཞར་ཞོར་ལ་ཡང་དགེ་བ་ཅི་ནུས་བསྒྲུབ། །ཟ་ར་ཟི་རིའི་ལབ་རྒྱུ་མ་མང་པར། །འར་འུར་མྱུར་དུ་དམ་པའི་ལྷ་ཚོས་མཛོད། །ཡ་མཚན་མཆོག་གི་དངོས་གྲུབ་ཐོབ་འདོད་ན། །རྭ་ལྟར་གྱོང་པའི་བདག་འཛིན་འདི་བཅོམ་ནས། །ལ་ལ་མ་ཡིན་རྟག་ཏུ་འོད་གསལ་བསྒོམ། །ཤར་ཤར་ཐོགས་མེད་ཞིང་ཁམས་མཆོག་ཏུ་བསྒྲོད། །ས་ཆ་འདི་ཡོད་ཀུན་གྱིས་སྨོན་སྨོན་བྱེད། །ཧ་ལག་སེ་ཡི་སྤྲུལ་པ་ལྟ་བུ་ཡང༌། །ཨ་དོན་སྐྱེ་མེད་རྟོགས་ན་རང་སར་ཞི། །དེ་སྐད་མགོ་ལོག་ཕྲུ་གུ་རྩག་ཧྲུལ་གོས། །སྒག་ལོའི་སྐེ་རག་རྡོག་པ་༼༡༥༧༽སུམ་རྩེགས་ཅན། །ཡ་སོ་ཧྲབ་ཅིང་མ་མཆུ་འཕྱོད་པ་ཁྱོད། །དམ་ཆོས་མ་ཎིར་བརྩོན་འགྲུས་འབད་ན་ལེགས། །དེ་མིན་ཁྱོད་ཀྱིས་དམ་ཆོས་ཅང་ཡོད་དམ། །ཞེས་པ་འདི་མགོ་ལོག་རྒན་པོའི་ཟླ་པོ་ཕྲུ་གུ་དེས། །ཟམ་སུ་ཁ་གང་དང་ཝའི་སུག་ཐིལ་གཉིས་ཁུར་ནས། །ཀ་སྨད་སུམ་ཅུ་ལས་གྲས་པའི་ཆོས་ཞིག་ཞུ་དགོས་ཟེར་བ་ལ་དེ་སྐད་སྨྲས་ཏེ། དངོས་པོ་རྣམས་ཕར་བྱིན་ནོ། །མངྒ་ལཾ།། ༈ །།ན་མོ་ཨཱ་རྻ་ཏཱ་རཱ་ཡེ། །བདག་ཅག་གཞི་དང་བྱེས་དང་དུས་ཀུན་ཏུ། །བཅོམ་ལྡན་སྒྲོལ་མ་ཁྱེད་ལ་རྩེ་གཅིག་གིས། །རབ་ཏུ་གུས་པས་གསོལ་བ་ཆེར་འདེབས་པས། །གང་གི་བརྩེ་བའི་ཐུགས་རྗེའི་ལྕགས་ཀྱུས་བཟུང༌། །རྒྱ་གར་ཡུལ་དུ་སེང་གེའི་འཇིགས་པ་སྟེ། །བོད་ཡུལ་ནོར་སྲུང་གཏུམ་པོའི་འཚེ་བ་དང༌། །འཕགས་བལ་ཡུལ་གྱུར་གླང་ཆེན་སྨྱོན་པ་རྒྱུ། །བོད་ཡུལ་གླང་སོགས་རྭ་ཅན་འཇིགས་པ་དང༌། །ནགས་ཚལ་སྟུག་པོར་སྦྲུལ་ཆེན་མི་བཟོད་འབྱུང༌། །ཡུལ་ཕྱོགས་ཀུན་ཏུ་དུག་རིགས་སྣ་ཚོགས་པ། །རྒྱ་བོད་ཅིག་ཆར་ཆུ་ཀླུང་ཤུགས་དྲགས་བསྐྱོད། །མེ་ཆེན་འཕར་ཞིང་ལྕགས་སྒྲོག་ཤ་ཟ་དང༌། །ཆོམ་༼༡༥༨༽རྐུན་འཚེ་བའི་འཇིགས་པ་ཆེན་པོ་བརྒྱད། །གཞན་ཡང་ནད་གདོན་འགལ་རྐྱེན་བར་ཆད་ཀུན། །དེ་དག་མ་ལུས་ཁྱེད་ཀྱི་ཐུགས་རྗེ་ཡིས། །ནམ་ཡང་ཞི་ཞིང་མེད་པར་མཛད་དུ་གསོལ། །བྱིན་རླབས་ཐུགས་རྗེའི་གྲིབ་བསིལ་བདེ་བ་ཡིས། །རྟག་ཏུ་འཚོ་ཞིང་ཚེ་བསོད་དཔལ་འབྱོར་རྒྱས། །ཆོས་ལ་སྤྱོད་ཅིང་སྐལ་བཟང་བཀྲ་ཤིས་ཤོག །ཅེས་པ་འདི་ཁམས་དགེ་རྩེ་ཕྱོགས་ནས་ཚོང་དཔོན་པདྨ་ལྷུན་གྲུབ་ཟེར་བ་ཞིག་སྔ་དུས་ཆས་དངོས་དགའ་རབ་ཡོད་པ་ཞིག །ན་ནིང་མདོ་ལ་སོང་སྐབས་ལམ་དུ་རྟ་ཁལ་ཆས་དངོས་ཕོན་ཆེན་ཆུས་ཁུར་བ་དང༌། གཞིས་སུ་ཇ་དང་གོས་ལག་སོགས་མེས་ཚིག་འདུག་ཅིང༌། འདི་ལོ་ཡར་ལམ་ལམ་དུ་རྐུན་ཇག་དོན་ཏེ་རྡོ་རྒྱབ་པ་ཕོག་ནས་མདུན་སོ་གཅིག་བུད། རྟ་བཟང་བ་དེ་གླང་གིས་བརྡུང་བ་སོགས་མི་འདོད་པ་མང་ཙམ་བྱུང་བ་ལ། ད་ཕྱིན་དེ་ལྟར་མི་འབྱུང་ཞིང༌། །ཚེ་དཔལ་བདེ་སྐྱིད་ལང་ཚོ་དར་བའི་སྨོན་ལམ་ཅིག་ཞུ་དགོས་ཟེར་ལྷ་དར་བ༈༈གཅིག་ཟམ་སོ་ཁ་གསུམ་ཕུལ་བར། སྦྱིན་བདག་རབ་ཏུ་དགེ་བའི་ཕྱིར་འཕགས་མ་སྒྲོལ་མས་འཇིགས་པ་བརྒྱད་ལས་སྐྱོབས་པའི་སྨོན་ལམ་དེ་ལྟར་དུ་སྤེལ་བ་དགེ། ༈ །།༼༡༥༩༽སངས་རྒྱས་སྨན་བླས་རྗེས་བཟུང་སྟེ། །གང་གིས་འགྲོ་ལ་ཕན་ཐོག་ཤིང༌། །ནད་ཀྱི་བ་མོ་ཇི་སྙེད་ལ། །ཉི་ཤར་ལྟ་བུར་ཞི་གྱུར་ནས། །དགེ་བ་ནམ་མཁའ་དང་མཉམ་ཤོག །ལྷག་པར་ཁྱོད་ཀྱི་དར་ཁ་དང༌། །དུང་རྡོག་ལྔ་དང་མེ་ལོང་གསལ། །མར་ཁལ་གཅིག་བཅས་དངོས་འབྱོར་གྱི། །རྟེན་འབྲེལ་ལེགས་ཚོགས་ཤིན་ཏུ་ཆེ། །དར་ཁ་རང་རྒྱུད་དར་བཞིན་མཉེན། །མཆོག་ཏུ་དཀར་བའི་ལྟས་སུ་མཆིས། །དུང་རྡོག་ལྔ་པོ་དུག་ལྔ་ནི། །ཡེ་ཤེས་ལྔ་རུ་འགྱུར་བའི་རྟགས། །མེ་ལོང་ཆོས་ཀུན་གསལ་སྟོང་སྟེ། །སྒྱུ་ལུས་ལྷ་སྐུ་ལེགས་འབྱོངས་ནས། །མར་ཁལ་གཅིག་ནི་འོ་མའི་ཚོགས། །བསྲུབས་པའི་སྙིང་པོར་མར་འབྱུང་བཞིན། །དམ་ཆོས་འབད་སྒོམ་ཟབ་མོ་ཡིས། །བདེ་གཤེགས་སྙིང་པོའི་ཞལ་མཐོང་བའི། །ལྟ་བའི་ཡང་རྩེ་ཐོབ་པའི་རྟགས། །དེ་ཕྱིར་ཁྱོད་ཉིད་དགའ་བར་བྱོས། །ཞེས་པ་འདི་ཁམས་འབྲོང་པའི་ཕྱོགས་ཀྱི་ལམ་ཁ་ན། ལྷ་རྗེ་བཀྲ་ཤིས་འཕེལ་ཟེར་བ་ཞིག་གིས་དར་ཁ་དུང་རྡོག་ལྔ། མེ་ལོང་གཅིག་མར་ཁལ་གཅིག་ཕུལ་ནས་འགྲོ་བའི་ནད་ལ་ཕན་ཐོགས་པའི་སྨོན་ལམ་ཞིག་དགོས་ཟེར་བ་བཞིན་སྤེལ་བ་ཛ་༼༡༦༠༽ཡནྟུ།། ༈ །།དག་པ་དགའ་ལྡན་ཞིང་ཁམས་སུ། །འགྲོ་བའི་སྐྱབས་གཅིག་ཇོ་བོ་རྗེ། །འབྲེལ་ཚད་དོན་ལྡན་ཡོངས་ཀྱི་མཆོག །མགོན་པོ་ཁྱེད་ཀྱི་ཞབས་ལ་འདུད། །བློ་གཏད་ལིང་སྐྱུར་ཐུབ་པ་ཡི། །མཐོང་ཐོས་དོན་ལྡན་ཆོས་ཀྱི་རྗེ། །འཇིག་རྟེན་མིག་གཅིག་གང་དེ་ཡི། །སྐུ་གསུང་ཐུགས་དང་དབྱེར་མེད་ཤོག །དེང་དུས་སྦྱིན་བདག་ཆོས་མིན་ཅན། །དད་བྱིན་འབྲེལ་པས་མཚམས་སྦྱར་ནས། །ལྷན་ཅིག་འཛོམ་པ་ཆོས་ཉིད་ཡིན། །བདེ་བར་གཤེགས་པའི་གསུང་རབ་ལས། །དཀོན་མཆོག་གསུམ་པོ་དབུར་བཞུགས་པའི། །སྐྱབས་གནས་ཀུན་ལ་མཆོད་པ་འཕུལ། །བསོད་ནམས་ཚད་མེད་མཁའ་ལྟར་མཉམ། །དེ་ནས་དྲིན་ཅན་ཕ་མ་དང༌། །གཟུ་བོར་གནས་པའི་རྒན་རབས་བཀུར། །ཁྱད་པར་ན་སྤྲང་ལོང་བའི་ཚོགས། །དབུལ་འཕོངས་སྦྱིན་པའི་ཞིང་སར་བཟང༌། །གཞན་གྱི་ནོར་ལ་བརྣབ་སེམས་དང༌། །སེམས་ཅན་ལ་སྡང་གནོད་སེམས་ཅན། མི་དགེ་བཅུ་སོགས་ཅི་ནུས་སྤོང༌། །མི་ལུས་གཡར་པོ་ཁང་རྒོག་འདྲ། །འཆི་བ་ཆ་མེད་ཐོག་འབབས་འོང༌། །རི་གཟར་རྦབ་ལྟར་མྱུར་བ་ཡིན། །འདི་ལས་ཕྱི་མ་བཤུལ་ཐག་རིང༌། །ལས་༼༡༦༡༽འབྲས་གྲིབ་མ་ལྟ་བུར་འགྲོགས། །དེ་ཕྱིར་སྲོག་གཅོད་སྤངས་བྱས་ནས། །ཕྱི་མར་ཚེ་རིང་ནད་མེད་འགྲུབ། །དེས་ན་དགེ་ཀུན་འབད་བྱ་ཞིང༌། །རྒྱ་བོད་མཚམས་གྱི་དཔལ་འབྱོར་ཅན། །འཁྲུགས་རྩོད་དགའ་བར་མ་བསྒོམ་པར། །ས་སྟེང་འགྲོ་ཀུན་ཕ་མ་ཡིན། །གཏན་དུ་བདེ་བའི་བྱམས་པ་དང༌། །སྡུག་ལས་ལྡོག་པའི་སྙིང་རྗེ་བསྒོམ། །སྙིང་པོར་དྲིལ་ནས་འགྲོ་བའི་སྐྱབས། །འཇིག་རྟེན་དབང་ཕྱུག་སྤྱན་རས་གཟིགས། །རྒྱལ་ཀུན་འདུས་ལ་གསོལ་བ་ཐོབ། །བརྩེ་བས་རྗེས་སུ་བཟུང་བ་ངེས། །གང་ཁྱོད་བསོད་ནམས་ཆུ་གཏེར་རྒྱ་མཚོ་ལས། །དཔལ་འབྱོར་སྲིད་པའི་པདྨ་རབ་དགེ་བ། །མངོན་ལྷག་འཛུམ་དཀར་ཟེའུ་འབྲུ་རབ་བཞད་པས། །འགྲོ་ཚོགས་ཡོངས་ལ་དགའ་སྟོན་ཆེར་ཐོབ་ཤོག །ཅེས་པ་འདི་མགོ་ལོག་ཕྱོགས་ཀྱི་དཔོན་ཆུང་འབྲུག་སྐྱབས་ཟེར་བ་ཞིག་གིས་དངོས་འབྱོར་གྱིས་འབུལ་བ་ཆེར་མཐོ་ཞིང་ཁོང་ལ་སྨོན་ལམ་ཞིག་དགོས་ཟེར་བ་བཞིན་སྤེལ་བ་མངྒ་ལཾ།། ༈ །།ཚོགས་གཉིས་བསྐལ་པ་གྲངས་མེད་གསུམ་སྤྱད། །བཅུ་གཉིས་མཛད་པས་དཔེ་སྲོལ་ཟླ་མེད་སྟོན། །ཆོས་འཁོར་གསུམ་གྱིས་འགྲོ་ཀུན་སྨིན་གྲོལ་འགོད། །༼༡༦༢༽འགྲན་མེད་ཐུབ་དབང་མཆོག་དེས་བྱིན་གྱིས་རློབས། །ཅེས་པ་འདི་སྦྱིན་བདག་ཚེ་སྐྱབས་ཟེར་བ་ལོ་རེ་བཞིན་སེར་འབྲས་དགེ་གསུམ་ལ་མང་ཇ་ཞུ་ཞིང་འདིར་ཡང་ཅང་ཤེས་འགྲོས་ལྡན་རེ་ཕུལ་བ་ལ་སྨོན་ལམ་དུ་བྲིས་པ་དགེ། ༈ །།ཆོས་དབྱིངས་བདེ་ཆེན་སྤྲོས་བྲལ་ཀློང་ཡོངས་ལས། །འགགས་མེད་དྲན་མཆོག་བླ་མ་ཆོས་རྗེ་ཡིས། །གསང་གསུམ་བྱིན་རླབས་ཡོན་ཏན་རྒྱ་མཚོ་ལས། །རང་རྒྱུད་ཡོངས་སུ་དག་ཅིང་སྨིན་གྲོལ་ཐོབ། །ཀུན་རྫོབ་འཁྲུལ་བའི་ལས་སྣང་མ་ལུས་ཞི། དོན་དམ་ཆོས་དབྱིངས་བདེ་གཤེགས་སྙིང་པོའི་སྐུ། །རྟགས་བརྟེན་ཡོངས་གྲུབ་གོ་འཕང་མཆོག་བརྙེས་ཤོག །མངྒ་ལཾ། །ཅེས་པ་འདི་རི་བོ་བྱ་རྐང་གི་ཧོ་ཤང་སྤེན་ཤག་ལའོ།། ༈ །།རྒྱལ་བ་རབ་འབྱམས་སྒྱུ་འཕྲུལ་ལས། །མཐོན་ཐིང་ཅོད་པཎ་འཆང་དབང་པོ། །དེ་ཡིས་གསང་གསུམ་རོལ་གར་ལས། །ཡབ་སྲས་བརྒྱུད་པར་བཅས་རྣམས་ལ། །དད་ཅིང་གུས་པས་གསོལ་བཏབ་པས། །འབྲས་བུ་ཆོས་ནོར་གཏན་བདེ་མཆོག །འབད་རྩོལ་མ་གོས་ལྷུན་གྱིས་གྲུབ། །ཕུན་ཚོགས་ཡོངས་འདུའི་དཔལ་བཞིན་ཤོག །ཅེས་ཨར་གེ་དཔལ་བཟང་ལའོ།། ༈ །མཆོག་གསུམ་རབ་འབྱམས་ཇི་སྙེད་པ། །༼༡༦༣༽གཅིག་ཏུ་འདུས་པའི་ནོར་བུ་ཆེ། །འགྲོ་བ་ཡོངས་ཀྱི་སྐྱབས་མགོན་མཆོག །རིག་འཛིན་པདྨ་འབྱུང་གནས་ཞེས། །ཐབས་མཁས་རྨད་བྱུང་རོལ་བ་ལས། །སྐུ་ཡིས་སྤྲུལ་པ་སྣ་ཚོགས་སྟོན། །བརྩེ་བའི་ཞལ་འཛུམ་དཀར་གསལ་མདོངས། །འཇའ་འོད་ཟེར་གྱི་ནང་ན་བཞུགས། །སྒྲུབ་པོར་མཆོག་དང་དངོས་གྲུབ་སྩོལ། །རེས་འགའ་ཆེ་མཆོག་དབང་དྲག་སྐུ། །གཏུམ་རྔམ་ཁྲོས་པ་མེ་ལྕེའི་ཀློང༌། །སྡང་དགྲ་གནོད་བྱེད་ཕྱེ་མར་བརླག །མི་ཟད་ཞི་རྒྱས་དབང་དྲག་གིས། །ཐུགས་རྗེའི་གཏེར་མཆོག་མངའ་བ་ཉིད། །སྙིགས་དུས་འགྲོ་བ་མཐའ་དག་ལ། །བྱམས་བརྩེའི་མངའ་བདག་དམ་པ་མཆོག །དེང་འདིར་སྙིང་ནས་གསོལ་འདེབས་པ། །བདག་ཅག་འདིར་ཚོགས་བཅས་པ་ཡིས། །ལོ་ཐོག་འབྲས་བུ་ཇི་སྙེད་ལ། །གང་གིས་ཐུགས་རྗེས་སྤྱན་ཡངས་པོས། །རབ་གཟིགས་བྱིན་སྟོབས་ཡོན་ཏན་གྱིས། །ནག་ཕྱོགས་འཚེ་བ་ཕ་མཐར་སྐྲད། །དཀར་ཕྱོགས་ལྷ་ཀླུ་དམ་ལྡན་ཚོགས། །རྡོ་རྗེ་ལྟ་བུའི་ཏིང་འཛིན་གྱི། །བཀའ་བསྒོ་དམ་བཞག་ཇི་བཞིན་དུ། །ཆར་ཆུ་དུས་སུ་འབབས་པ་དང༌། །སད་སིར་རྩྭ་འབུ་ལ་སོགས་པའི། །འགལ་རྐྱེན་༼༡༦༤༽མིང་ཡང་མི་གྲགས་ཤིང༌། །ལོ་འབྲས་རྟག་པར་ལེགས་པ་དང༌། །མཐུན་རྐྱེན་དཔལ་གྱི་ལང་ཚོ་དར། །ལྷག་པར་དེང་འདིར་རིགས་རུས་ཀྱིས། །མངོན་པར་རབ་མཐོ་སྐུ་དངོས་དང༌། །འཁོར་འབངས་རྟ་ཕྱུགས་ལ་སོགས་པ། །རྟག་པར་མི་མཐུན་བར་ཆད་ཞི། །ཚེ་དཔལ་ལོངས་སྤྱོད་མངའ་ཐང་རྒྱས། །ཇི་ལྟར་བསམ་དོན་མ་ལུས་པ། །ཡོངས་སུ་འགྲུབ་སྟེ་ཕུན་ཚོགས་ནི། །རྒྱུ་སྐར་མགོན་པོ་ཡར་ངོ་ལྟར། །རབ་ཏུ་འཕེལ་བའི་བཀྲ་ཤིས་ཤོག །ཅེས་པ་འདི་དད་གསུམ་ནོར་གྱིས་མངོན་པར་མཐོ་བ་ཐང་པ་མཆོག་ནས་བསྐུལ་བའོ་དོན་བཞིན་ཀརྨ་པས་སྤེལ་བ་སརྦ་མངྒ་ལཾ།། ༈ །།སྐྱབས་མཆོག་རིག་འཛིན་པདྨ་འབྱུང༌། །འཁོར་དང་བཅས་པ་དེང་འདི་རུ། །རྩེ་གཅིག་གུས་པས་གསོལ་བཏབ་པས། །བྱིན་རླབས་ཆུ་རྒྱུན་འབད་མེད་དུ། །ལྷུན་གྱིས་གྲུབ་པའི་དཔལ་ཡོན་གྱིས། །དཀར་ཕྱོགས་གཞི་བདག་ལྷ་ཀླུ་ཡིས། །ས་བཅུད་སྤང་མཐིང་མི་ཟད་པའི། །དངོས་གྲུབ་ཡོངས་སུ་འགེངས་པ་དང༌། །ལས་བྱེད་སྡེ་དཔོན་འབངས་འཁོར་བཅས། །མི་མཐུན་འཚེ་བ་རབ་ཞི་ཞིང༌། །མཐུན་རྐྱེན་ཇི་ལྟར་བསམ་པ་བཞིན། །ཕན་ཚོགས་བཀྲ་ཤིས་རབ་རྒྱས་ཤོག །སརྦ་མངྒ་ལཾ།། །༼༡༦༥༽།ཀྱཻ། དེང་འདིར་མཐིང་སྨན་དཀར་ཕྱོགས་སྐྱོང་བ་ལ། །རབ་ཏུ་དགྱེས་པའི་བྱེད་པོ་རྨད་བྱུང་ཁྱེད། །དམ་རྫས་གཏོར་མཆོད་ཇི་སྙེད་མཆིས་པ་ཀུན། །དངོས་བསམ་ཡིད་སྤྲུལ་དྭངས་པས་ཆེར་མཆོད་པས། །བདག་ཅག་རྣམས་ཀྱི་མོས་བློ་ཇི་བཞིན་དུ། །ས་བཅུད་སྙིང་པོ་བཻ་ཌཱུརྻ་ཡི་མདོག །འབད་མེད་ལྷུན་གྲུབ་གཏེར་གྱི་སྒོ་ཕྱེ་ནས། །རེ་བའི་འབྲས་བུ་ཡོངས་སུ་སྨིན་ཅིང་རྫོགས། །ས་བརྐོ་རྡོ་རློག་ཕོག་ཐུག་བྱུང་སྲིད་ན། །བརྩེ་བའི་ཐུགས་ཀྱིས་བཟོད་པར་བཞེས་ནས་ནི། །བཀྲ་ཤིས་ཕུན་ཚོགས་དགེ་ལེགས་ཡོན་ཏན་དཔལ། །ཡར་ངོ་ཟླ་ལྟར་འཕེལ་ཞིང་རྒྱར་པར་ཤོག །ཅེས་པ་འདི་ཁ་རེག་ཇོ་གྲོང་སྡེ་པ་མཐིང་འདོན་མགོ་བར་བྱོན་སྐབས་བསྐུལ་བའི་དོན་བཞིན་བྲིས་པ་མངྒ་ལཾ།། ༈ །།ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། །དཔག་ཡས་རྒྱལ་བའི་གསང་གསུམ་མཆོག །གཅིག་བསྡུས་རང་གཟུགས་པདྨ་འབྱུང༌། །གང་གིས་ཐུགས་རྗེའི་ཀློད་ཡངས་ལས། །བྱིན་རླབས་དངོས་གྲུབ་དེང་འདིར་སྩོལ། །ཁྱད་པར་དཀར་ཕྱོགས་སྐྱོང་བ་ཡིས། །མཐིང་སྨན་ལྷ་མོ་འཁོར་བཅས་རྣམས༌། །རབ་ཏུ་དགྱེས་པའི་དཔལ་བཟང་པོས། །དེང་འདིར་དཔོན་འབངས་༼༡༦༦༽འཁོར་བཅས་ལ། །མི་མཐུན་འཚེ་བ་མ་ལུས་ཞི། །མཐུན་རྐྱེན་ཕུན་སུམ་ཚོགས་པ་དང༌། །ཁྱད་པར་ས་བཅུད་ནཱི་ལའི་མདོག །འབད་མེད་ལྷུན་གྲུབ་གཏེར་གྱི་སྒོ། །འགགས་མེད་ཇི་ལྟར་ཡིད་བཞིན་དུ། །ཡོངས་སུ་འགྲུབ་པའི་བཀྲ་ཤིས་ཤོག །ཅེས་པ་འདི་ཤིང་སྦྲུལ་ལོར། རྫོང་ཤར་སྡེ་པ་མཐིང་འདོན་མགོ་པར་བྱོན་སྐབས་བྲིས་པ་མངྒ་ལཾ།། ༈ །།འཕགས་མ་ཡིད་བཞིན་འཁོར་ལོ་ལ། །རྩེ་གཅིག་གསོལ་བ་འདེབས་པ་ནི། །སྦྱིན་བདག་དད་ཅན་གཉེར་ཁྲོ་ཚེ། །ཚེ་འདིའི་ནད་གདོན་བར་ཆད་ཞི། །ལྷག་པར་ལས་ཉོན་སྒྲིབ་ཚོགས་བྱང༌། །ཚེ་དང་བསོད་ནམས་ཡོན་ཏན་འཕེལ། །བདེ་སྐྱིད་དཔལ་གྱི་རབ་འཚོ་བའི། །མ་འོངས་དག་པའི་ཞིང་ཁམས་སུ། །ཚེགས་མེད་ཡོངས་སུ་རབ་ཐོབ་ཤོག །ཅེས་པ་འདི་སྦྱིན་བདག་གཉེར་པ་ཁྲོ་ཚེའི་སྐྱབས་རྟེན་དུ་རབ་དཀར་ལྷ་རྫས་དང་གསེར་བྱང་ཞོ་བརྒྱ་དང་བརྒྱད་བཅུས་ཕུལ་བར། དེ་དག་རབ་ཏུ་དགེ་བའི་ཕྱིར་སྒྲོལ་མ་གསུང་འབྱོན་མར་མཆོད་པ་དང་སྙན་དར་དུ་འདོད་གསོལ་བྲིས་པ་ཛ་ཡནྟུ།། ༈ །།སྒོ་ཡི་མདུན་དུ་ཐོ་ཆུང་བརྩིགས་པའི་ངོས་ལ་ཡི་གེ་འདི་ལྟར་བཀོད། །ཆོས་མེད་སྙོམས་ལས༼༡༦༧༽རྒན་པོ་བདག་ཅག་ནི། །ཟང་ཟིག་འབྱོར་པ་ཕྲན་བུ་ཡོད་པ་དེས། །ཤ་རུལ་ཚོགས་ལ་སྦྲང་མ་ཚོགས་འདྲ་བའི། །དགྲ་གཉེན་བར་མའི་མི་ཀུན་འདུས་པ་ཡིས། །ཟག་པ་བསོགས་པས་སྣང་བ་ཡེངས་ནས་སོང༌། །དེང་ནས་བཟུང་སྟེ་གཅིག་ཕུར་རི་ཁྲོད་དུ། །སྡོད་པ་འདི་དག་ཁོ་བོའི་དམ་བཅས་ཡིན། །སྒོ་ཡིས་ངོས་ལ། །སྔོན་དུ་འཁོར་བའི་སྡུག་བསྔལ་ཆེན་པོ་ལ། །དེ་ཙམ་གནས་ཅིང་ད་རེས་མི་ལུས་འདི། །བག་མེད་སྟོང་ལོག་མེད་པའི་སངས་རྒྱས་ཀྱི། །གོ་འཕངས་བསྒྲུབས་འདི་ཁོ་བོའི་གཏན་དོན་ཡིན། །ཕུག་སྒོ་ལ། །འཆི་བདག་བདུད་ཕོ་ཉི་མའི་གྲིབ་སོ་འདྲ། །དེ་ལ་བྲོས་པའི་ཐབས་མེད་དམ་ཆོས་བསྒྲུབས། །མཁོ་བའི་ཡོ་བྱད་གང་གིས་མི་ཕན་པས། །བྱ་བཏང་སྐྱེས་བུ་མདུན་མའི་ཡང་རྩེ་མཆོག །ཞེས་སོ། །ཅེས་པ་འདི་ཀོང་པོ་ཕྱོགས་ཀྱི་ཚོང་དཔོན་ཆོས་ལྡན་བསམ་འགྲུབ་ཞེས་བྱ་བ་བུད་མེད་དང་བུ་སོགས་ཤི་ནས། འཁོར་བའི་ཆོས་ལ་སྐྱོ་བ་སྐྱེས་ནས་ཟོག་ཅི་ཡོད་རྣམས་ལྷ་ལྡན་དུ་སྨོན་ལམ་ཆེན་མོར་མང་འགྱེད་དུ་ཕུལ་ནས། ཁོ་རབ་གཅིག་པུར་འཐོན་སྟེ་དྭགས་ལྷ་སྒོམ་པོ་འདྲ་གནས་གངས་རིགས་ཞིག་གི་རི་ཁྲོད་དུ་མཚམས་ལ་སྡོད་༼༡༦༨༽རྒྱུ་ཡིན་པས། སྔར་ཁ་རག་བསྒོམ་ཆུང་གིས་ཐོ་ཆོས་ཟེར་བ་ཞིག་ཡོད་འདུག་པས། དེ་འདྲ་མོ་ཞིག་ཆོས་ལམ་དུ་འགྲོ་བའི་ཕྱིར་ཐོ་དང་སྒོ་དང་ཕུག་སྒོ་གསུམ་ལ་ཡི་གེ་སྦྱར་རྒྱུ་གཅིག་ཞུ་དགོས་ཟེར། རྣ་བའི་རྒྱན་གཡུ་དངུལ་སྲང་ཉི་ཤུ་རི་བ་གཅིག་ཕུལ་བྱུང་བར། གཡུ་མི་དགོས་ཁྱོད་རང་ཆོས་བརྒྱགས་གྱིས་བྱས་ཀྱང་ལན་མ་ཉན་ཞིང་ནན་ཏན་དུ་བཞག་བྱུང་བས། ཡི་གེ་མོས་བློ་བཞིན་ལྕགས་སྟག་ལོར་སྤེལ་བ་དགེ། ༈ །།ལོ་འདིའི་ནང་ལས་གཡོས་ཆེ་ཆུང་སྣ་ཚོགས་བྱུང༌། །ཁམས་ཕྱོགས་ནས་མི་རིང་ལུས་ཚད་མཐོ་བཅུ་གཅིག་དང་སོར་བཞི་ཡོད་པ་དང༌། ལ་དྭགས་ཕྱོགས་ནས་གྱད་ཆུ་རྡོ་རིལ་མོ་ཤིན་ཏུ་འཁྲེགས་པ་ལ་ཁུ་ཚུར་བསྣུན་པས་དུམ་བུ་མང་པོར་ཆགས་འགྲོ་བ་སོགས་ཡ་མཚན་གྱི་ལྟད་མོ་འགའ་ཞིག་མཐོང་ངོ་ཤུ་བྷཾ།། ༈ །།ཨེ་ཡིག་ཤེས་རབ་སྲ་མཁྲེགས་རྡོ་སྟེ་སྟོང་ཉིད་ཆེན་པོའི་ཁམས། །ཝཾ་ཡིག་ཐབས་ཀྱི་རང་བཞིན་ལྕགས་ཏེ་བདེ་ཆེན་འགྱུར་བ་མེད་པ་ཉིད། །ཟུང་འཇུག་ཙཎྜ་ལི་སྟེ་བསྲེག་བྱེད་འབར་བ་མེ་ཡིས་ཁམས། །མན་ངག་ཆེས་ཆེར་ཟབ་པ་སྤྲས་པས་ཡང་དག་མཚམས་སྦྱར་ཚེ། །ཇི་ལྟར་ལྷུན་གྱིས་གྲུབ་པ་འདི་ཀྭ་བཙུན་པ་བྱང་ཆུབ་ཀྱིས། །ཉེ་བར་མཁོ་བའི་ཡོ་བྱད་རབ་ཏུ་དགེ་བའི་བརྩས་སུ་སྨིན། །ཅེས་པ་འདི་སོགས་པོ་༼༡༦༩༽བྱང་ཆུབ་ནས་མེ་ཆ་ཤིན་ཏུ་ལེགས་པ་གཅིག་ཡི་གེའི་རྟེན་ཆས་སུ་བྱུང་བར་དེ་ལྟར་སྨྲས་སོ།། ༈ །།གྲོགས་པོ་སྲ་འཁྲེགས་བཻཌཱུརྻ་ཡི་མདོག །ལྟོ་གོས་གྱང་བསྐུར་གཅིག་པུར་སྙིང་སྟོབས་ཅན། །ལྟས་ངན་ཆོམ་རྐུན་མ་རུང་ཚོགས་བྱུང་ཚོ། །དབྱར་དགུན་ཉིན་མཚན་མེད་པར་གཡོ་བ་མེད། །ཁ་དྲིན་མེད་པའི་བླ་བོའི་བཀྲ་ཤིས་ཤོག །ཅེས་པ་འདི་སྤེན་སྣར་འགྲུབ་སྦྱོར་ཉིན། ཆ་ཕྲིང་ནས་སྡེ་རང་བཞིན་གྱིས་སྒོ་ལྕགས་སྤུས་་ལེགས་ཞིག་ཡིག་རྟེན་དུ་འདུག་པར་དེ་སྐད་དོ།། ༈ །།ཤིན་ཏུ་རོང་ཆེན་ཚ་བའི་ཕུལ། །རྐང་ཐང་དབང་པོའི་རྣམ་གྲངས་ལས། །སྦུ་གུ་ཅན་གྱི་ལྗོན་པ་མཆོག །རྐང་གཉིས་ཡན་ལག་མཆོག་ཟུང་གིས། །འབད་རྩོལ་ཡང་དག་དང་ལྡན་པས། །ཕྱོགས་འདིར་སོན་པ་ཤིན་ཏུ་ལེགས། །འདི་དག་རྒྱལ་བའི་བཀའ་དག་དང༌། །སྔོན་བྱོན་མཁས་གྲུབ་དུ་མ་ཡིས། །བསྟན་བཅོས་མྱུ་གུ་གསར་བསྐྲུན་གྱིས། །འཁོར་བའི་ཡོ་བྱད་མཆོག་ཏུ་བསྔགས། །དེ་ཕྱིར་ཡན་ལག་མཆོག་ཟུང་ཁྱོད། །དཀོན་མཆོག་དམ་པས་རྗེ་བཟུང་ཏེ། །ཚེ་རབས་ལས་སྒྲིབས་མ་ལུས་བྱང༌། །བསོད་ནམས་ཡེ་ཤེས་ཚོགས་ཆེན་རྫོགས། །སྐུ་གསུམ་ཡོན་ཏན་རབ་སྨིན་པས། །༼༡༧༠༽བླ་མེད་རྣམ་ཀུན་མཆོག་ལྡན་གྱིས། །གོ་འཕང་མཆོག་དེ་ཡོངས་ཐོབ་ཤོག །ཅེས་པ་འདི་ཀོང་སྙེ་བོའི་ཕྱོགས་ནས་མི་རྒན་མགོ་ལས་ལྦ་བ་ཆེ་བ་ཞིག་དང་སྟོབས་དང་ལྡན་པའི་ངང་ནས་སྨྱུགས་མ་ཁྲེལ་ཆུང་ཞིག་ཕུལ་བྱུང་བར། སྨོན་ལམ་དེ་ལྟར་དུ་སྤེལ་བ་དགེ། ༈ །།སྔོན་གོམས་སྨོན་བཟང་འོ་མའི་མཚོ་ཆེན་ལས། །ལེག་བྱུང་བྱི་ལ་བྱང་ཆུབ་སེམས་འབྱོངས་པ། །མཆོག་གསུམ་བླ་མར་དད་ཅིང་གུས་པ་ཅན། །སྲོག་ཆགས་ཀུན་ལ་མ་བུའི་འདུ་ཤེས་དང༌། །ཁ་ཟས་ཕལ་ཆེར་དཀར་གསུམ་ལོངས་སྤྱོད་ཅིང༌། །ཚུལ་ཁྲིམས་ལྡན་ཞིང་ཞི་དུལ་བག་ཡོད་ཅན། །ཁ་དོག་སེ་བོ་ཆོས་གོས་གྱོན་འདྲ་བ། །རྟག་ཏུ་ངེད་ཀྱིས་ཉེ་གནས་ངང་རིང་ཁྱོད། །འདི་ན་འཕོས་ཚེ་དལ་འབྱོར་རྟེན་བཟང་ཀྱིས། །ལུས་ཐོབ་རྡོ་རྗེ་ཐེག་པའི་ཆོས་ཟབ་མོ། །ཡོངས་སུ་སྤྱོད་པའི་སྐལ་བ་ལྡན་གྱུར་ཅིག །ཅེས་པ་འདི་དུས་རྟག་ཏུ་བྱི་ལ་སེ་བོ་དེ་བཞིན་རང་ལ་གུས་ཞེན་ཆེ་བར་བྱུང་བས་སྨོན་ལམ་དུ་སྤེལ། མངྒ་ལཾ།། ༈ །།ལོ་ལོ་བཞིན་དུ། ཟླ་བ་བཞི་པའི་ཚེས་བཅུ་འམ་བཅོ་ལྔ་ལ། གསེར་སྦྲང་ཞིག་ངེས་པར་ཡོངས་སྟེ་ཡུན་རིང་བར་སྐད་སྙན་༼༡༧༡༽པར་སྒྲོགས་པ་ཞིག་ཡོངས་འདུག་པར། །དེར་སེམས་བརྩེ་བས་སྨོན་ལམ་བཏབ་པ། །སྐྱབས་དཀོན་མཆོག་གསུམ་ལ་གསོལ་བ་འདེབས། །དུས་དེ་རིང་གཟའ་ཚེས་དགེ་བའི་ཉིན། །གསེར་གྱི་སྦྲང་བུ་གཟུགས་མཛེས་ལྟ་ན་སྡུག །སྙན་པའི་དབྱངས་སྙན་པི་ཝཾ་གླིང་བུ་འདྲ། །སྐབས་གསུམ་སྒྱུ་འཕྲུལ་ལྟ་བུའི་ངོ་མཚར་ཅན། །ལོ་རེ་བཞིན་དུ་དུས་ཚེས་བཟང་པོ་ལ། །ཁམས་དྲིའི་ཚུལ་དུ་ཕྲད་པ་ཤིན་ཏུ་ལེགས། །གང་ཁྱོད་མ་རིག་སྒྲིབ་པ་ཀུན་བྱང་ནས། །ཚོགས་གཉིས་ཡོན་ཏན་ནོར་བུའི་དཔལ་མཐོ་ཞིང༌། །ཆོས་དབྱིངས་བདེ་ཆེན་མཆོག་ལ་འཁོད་གྱུར་ཅིག །ཅེས་སོ།། ༈ །།སྔོན་བསྲགས་སྨོན་ལམ་ཤུགས་ལས་ལེགས་འོངས་པ། །རྟ་མཆོག་འགྲོས་ལྡན་གཡུ་བྱ་སྔོན་པོ་ཞེས། །བདག་ཅག་བགྲོད་པར་སེམས་པའི་ཕྱོགས་དེ་རུ། །དལ་མེད་མྱུར་དུ་སླེབ་པའི་གྲོགས་པོ་ཁྱོད། །རྟག་པར་ནད་མེད་བདེ་བས་རིང་དུ་འཚོ། །ཕྱི་མ་བདེ་འགྲོའི་དཔལ་ལ་འཁོད་གྱུར་ཅིག །ཅེས་པ་འདི་རྟག་ཡུ་བྱ་དེ་བཞིན་ཐག་རིང་མདོ་ཁམས་ཕྱོགས་སོགས་གང་དུ་འང༌། །ཕན་ཐོག་ཆེ་བར་བྱུང་བས་སྨོན་ལམ་བཏབ་པའོ། །ཤུ་བྷ་མ་སྟུ།། ༈ །༼༡༧༢༽ན་མོ་གུ་རུ་ཨཀྵོ་བྷྱ་བཛྲ་ཡ། །ཚེས་ཆེན་བཅོ་ལྔའི་ཟླ་བ་དཀར་གསལ་དེ། །ལར་སྒྲ་གཅན་དགྲ་རུ་མ་ལྡང་ཞིག །སྒྲ་གཅན་དགྲ་རུ་མ་ལྡང་ན། །སྤྲིན་ལང་ལིང་འཁྲིགས་ཀྱང་ཨའུ་རྩི། །ཕུན་ཚོགས་བདེ་ལྡན་ལྷ་དབང་མཆོག །འཆི་འཕོ་དགྲ་རུ་མ་ལྡང་ཅིག །འཆི་འཕོ་དགྲ་རུ་མ་ལྡང་ན། །ལྷ་མིན་འཁྲུགས་ཀྱང་ཨའུ་རྩི། །དབྱར་དུས་ཡོན་ཏན་མེ་ཏོག་ལ། །སད་སེར་དགྲ་རུ་མ་ལྡང་ཞིག །སད་སེར་དགྲ་རུ་མ་ལྡང་ན། །བུང་བ་ཇི་ཙམ་འདུས་ཀྱང་ཨའུ་རྩི། །བསླབ་གསུམ་ལྡན་པའི་དགེ་བཤེས་ལ། །བུད་མེད་དགྲ་རུ་མ་ལྡང་ཞིག །བུད་མེད་དགྲ་རུ་མ་ལྡང་ན། །སྡོམ་ཕྲན་སྐྱོན་ལ་ཨའུ་རྩི། །ལྟ་བ་སྐྱོང་བའི་བསྒྲུབས་ཆེན་ཚོ། །ཆད་ལྟ་དགྲ་རུ་མ་ལྡང་ཞིག །ཆད་ལྟ་དགྲ་རུ་མ་ལྡན་ན། །རྣམ་རྟོགས་འཕྲོ་ཡང་ཨའུ་རྩི། །རྡོ་རྗེ་ཐེག་པའི་ལམ་གྱིས་གེགས། །བླ་མའི་དམ་ཚིག་མ་ཉམས་ཞིག །བླ་མའི་དམ་ཚིགས་མ་ཉམས་ན། །མཆེད་གྲོགས་དམ་ཚིག་ཨའུ་རྩི། །དེ་ཕྱིར་རྩ་ལྟུང་ཡན་ལག་བཅས། །དག་ཅིང་ས་ལམ་བསྒྲོད་གྱུར་ཅིག །ཅེས་པ་འདི་གྲྭ་སློབ་འགའ་ཞིག་དམ་ཚིག་ཉམས་ལྟས་མཐོང་བས་དེ་དག་ལ་ཕན་ཕྱིར་སྨོན་ལམ་བཏབ་པའོ།། །།༼༡༧༣༽།འཇིག་རྟེན་ལུགས་ཟུང་གི་བསླབ་བྱ་ཡོད།། ༈ །།ན་མོ་མཉྫུ་ཤྲཱིཿཡེ། །དམར་སེར་གུར་གུམ་མདོག་འཆང་གཞོན་ནུའི་སྐུ། །ཟུར་ཕུད་ལྔ་བ་རྒྱན་ཀུན་གྱིས་མཛེས་པ། །རལ་སྤོད་བསྣམས་ཞིང་གསུང་གི་དབང་ཕྱུག་ཆེ། །འཇམ་དཔལ་དབྱངས་དེར་རྟག་ཏུ་ཕྱག་འཚལ་ལོ། །འཇིག་རྟེན་ལུགས་ཟུང་ཕན་པའི་གཏམ་ཞིག་བརྗོད། །བྱ་བ་གང་དང་ཅི་འདྲ་ཞིག་བྱེད་ཀྱང༌། །བླ་མ་དཀོན་མཆོག་གསུམ་ལ་གསོལ་བ་ཐོབ། །ལྷག་པར་གང་དག་སེར་མོའི་རིགས་ཡིན་ན། །སྡོམ་པ་དམ་ཚིག་ཚུལ་ཁྲིམས་བསྲུངས་པ་དང༌། །བདག་ལས་གཞན་གཅེས་སྙིང་རྗེ་བསྒོམ་པར་མཛོད། །སྤྱིར་དུ་རྐང་གཉིས་འགྲོ་བ་ཐམས་ཅད་པ། །དཀོན་མཆོག་མཆོད་ཅིང་ངན་ལོང་སྦྱིན་པ་གཏོང༌། །ཕ་མ་རྒན་རབས་དག་ལ་བསྐུར་བསྟི་དང༌། །རང་ལས་ཆེ་བ་སུ་ཞིག་མ་མཆིས་ཀྱང༌། །གང་དུ་ཁུར་ཞིང་འཇུག་པ་ཅི་བདེར་བྱ། །ཁས་ལེན་མ་མང་ལག་ལེན་ཐོག་ཁེལ་གྱིས། །བྱ་བ་ཐམས་ཅད་མི་དང་བསྟུན་ན་ལེགས། །ངེ་ཡང་དྲང་པོར་སྤྱོད་པ་དགོས་གལ་ཆེ། །འདི་ཕྱི་གཉིས་ཀར་དེ་དག་དགེ་བ་ཡིན། །འོན་ཀྱང་བསྟན་དོན་ལ་སོགས་གལ་ཆེ་དང༌། །ཞེ་སྡང་དྲག་པོའི་༼༡༧༤༽འཁྲུགས་པ་འདུམ་དཀའ་ཚེ། །ཕན་ཤར་ཅུང་ཟད་རྫུན་ལ་འགལ་མ་མཆིས། །རྟག་ཏུ་མྱོས་བྱེད་ཆང་ནི་དུག་ལྟར་སྤོང༌། །རང་ཉིད་མཁས་པའི་བྱ་བ་མཐར་ཕྱིན་ཀྱང༌། །གཞན་ལ་ཁྱད་གསོན་བརྙས་པ་བྱེད་མི་རུང༌། །མི་འགྲུབ་པ་ཡིས་བྱ་བ་ཙོམ་པ་དང༌། །སེམས་ལ་དྲན་ཚད་ཁ་ལ་འདོན་མི་ཉན། །སྙིང་གཏམ་གསང་བ་བུ་ལའང་བཤད་མི་བྱ། །ཁ་མང་མི་དེ་ཀུན་གྱིས་སྡང་པ་ཡིན། །ལངས་ཤོར་རྐུན་པོ་མི་ཡི་བྱུ་ནས་བུད། །བྱེད་མང་བྱུར་གྱི་སྣ་འདྲེན་ཡིན་པས་སྤོང༌། །སེམས་ལ་དགའ་སྡུག་ཇི་ལྟར་བྱུང་ན་ཡང༌། །བཞིན་ལ་འགྱུར་ལྡོག་མི་བྱེད་ལྷོད་ཀྱིས་སྡོད། །འདོད་ཅན་མི་ལ་གཅེས་པའི་ཟོག་མི་སྟོན། །སྣ་ཐུག་མི་ལ་ཀུ་རེ་ང་རྒྱལ་ཅན། །བསྟོད་ར་མི་བྱེད་ཆམ་གྱིས་བཞག་ན་ལེགས། །དོན་མེད་གཏམ་ལབ་མ་མང་བྱང་ཆུབ་འགྱུར། །བསམ་བློ་སྔོན་གཏོང་རྗེས་འགྱོད་སྐྱེས་ཚེ་ཕྱིས། །བྱ་བ་གང་ཡང་འཕྲལ་ཕུག་གཉིས་ཀ་བརྟགས། །ལམ་འགྲོ་བྱུང་ཚེ་ཚོད་ཟིན་ངེས་པར་དགོས། །བྱ་བ་ཐོག་ཏུ་ཡང་དག་འབབས་པའི་ཚེ། །སྙིང་ཁམ་མ་ཆུང་ཐེ་ཚོམ་མེད་པར་བསྒྲུབས། །མི་ཐུབ་དགྲ་ལས་དོ་བརྡོ་དགོས་མེད་ལས། །འགྲོ་ཚོད་བརྙས་ཆོས་བྱས་ན་ཀུན་གྱི་༼༡༧༥༽ཁྲེལ། །ལྷག་པར་ལ་ཡོག་དང་ནི་ཉེས་དམིགས་འབྱུང༌། །དཔེ་སྲོལ་ངན་པ་བསྟན་ན་རང་ལ་འཁོར། །མི་ཤེས་བླུན་པོར་གྲོས་ཕུག་བཅོལ་བ་དང༌། །མི་ཡོང་ལས་བཅོལ་མི་ཉན་བསླབ་བྱ་སྤང༌། །ཁ་འཇམ་ཁོག་ནག་མེ་དང་འབྲེལ་མ་བྱེད། །མ་བརྟགས་བ་ལ་བློ་གཏད་བཅོལ་མི་རུང༌། །བཟང་ངན་གང་ལའང་བསྟོད་སྨད་སྔ་མི་ཉན། །སྙིང་རྗེ་མེད་པའི་དབོན་དང་ཁྲེལ་མེད་ཀྱི། །གྲོགས་པོ་བརྟན་པ་ཡིད་ཆད་སྐྱེ་བའི་རྒྱུ། །གཉེན་ཚན་ངན་པའི་ཚོགས་ལ་རེ་བ་ལས། །ངོ་ཚ་ཁྲེལ་ཡོད་ལྡན་པའི་དགྲ་བོ་བཟང༌། །ངན་པའི་དབོན་ལས་བཟང་པོའི་གཡོག་བྱེད་སྐྱིད། །གཉེན་ལ་མི་བསྟོད་དགྲ་ལ་སྨད་མི་བྱ། །བཟང་ངན་ཡིད་ལ་བཞག་ནས་དཔྱད་ལུགས་འཚལ། །རང་སྐྱིད་གཞན་ལ་མི་ངོམས་གཞན་སྡུག་ལ། །སྙིང་ཚིམ་མི་གཏོག་སྐབས་ཞིག་ཚུར་ལ་འཁོར། །དབྱར་དུས་གད་ཁར་དགུན་དུས་ཤིང་རྩེ་དང༌། །རྒྱུས་མེད་མཚན་མོར་གཡང་སར་འགྲོ་བ་སྤང༌། །རྩལ་མེད་རྟ་ཞོན་དཔུང་མེད་དམག་ལས་དང༌། །སྙིང་གཏམ་འཕྲལ་ཤོར་བྱས་ཡུས་ཆེ་སོགས་སྤང༌། །མདོར་ན་འཇིག་རྟེན་འདི་ཡིས་བྱ་བཞག་ཀུན། །ངན་པའི་ལས་ལ་མི་ལྟ་༼༡༧༦༽བཟང་པོ་ཡིས། །ཚུལ་དེར་སློབ་ཅིང་སྤང་རླང་འཇོལ་མེད་གཅེས། །དེ་སྐད་རང་གཞན་ཀུན་ལ་ཕན་པའི་གཏམ། །ཨུཏྤ་ལ་ཡིས་དོ་ཤལ་ཕྲེང་བ་འདི། །རིང་ནས་དགེ་བའི་བསམ་གཏན་ཆོས་གྲགས་ཀྱིས། །བསྐུལ་བའི་དོན་བཞིན་ཟླ་ཚེས་བཟང་པོར་བྲིས།། ༈ །།བསླབ་བྱ་ཧ་ཅམ་མ་བཞུགས་སོ། །ཧ་ཅང་བྱམས་ཆེན་ཕྱག་ན་པདྨོ་ལ། །ཧ་ཅང་གུས་པས་སྙིང་ནས་གསོལ་བ་ཐོབ། །ཧ་ཅང་མ་མང་ཧ་ཅང་མི་ཉུང་བའི། །ཧ་ཅང་རང་ལ་དྲས་པའི་བསླབ་བྱ་བརྗོད། །ཧ་ཅང་བླ་མ་སྣ་འདུས་དམ་ཚིག་ཆོབ། །ཧ་ཅང་དཔོན་པོ་མང་ན་ཁྲལ་འབབ་ལྗི། །ཧ་ཅང་གྲྭ་ཚོགས་ཆེ་ན་ལས་སྣེ་ཁག །ཧ་ཅང་གྲྭ་ཚོགས་ཉུང་ན་རྣམ་དཔྱོད་ཆུང༌། །ཧ་ཅང་ཁ་འདུས་མང་ན་ལབ་རྒྱུ་མང༌། །ཧ་ཅང་འབྱོར་བ་ཆེ་ན་རིགས་རྒྱུད་དཀོན། །ཧ་ཅང་ཉལ་རུལ་ཆེན་སྤྲང་པོར་འགྱུར། །ཧ་ཅང་སྐྱིད་ཚོར་མཐའ་སྡུག་བསྔལ་མྱོང༌། །ཧ་ཅང་སེམས་སྡུག་ཆེ་ན་ལྷ་མིན་སྐྱེ། །ཧ་ཅང་དམག་དཔོན་མང་ན་ཇུས་ཉེས་འབྱུང༌། །ཧ་ཅང་གོས་བཟང་ཀུན་གྱི་མི་ཁ་ཆེ། །ཧ་ཅང་གོས་ངན་ཁྱི་སོགས་ཀུན་གྱིས་སྡང༌། །ཧ་ཅང་གཅེས་ན་འདྲེས་ཡིས་སྡང་བ་ཡིན། །ཧ་ཅང་ཁ་མང་ཀུན་གྱིས་སྡང་བ་ཡིན། །༼༡༧༧༽ཧ་ཅང་ཟས་ལ་དགའ་ན་ན་རྒྱུ་མང༌། །ཧ་ཅང་བྱེད་རྒྱུ་མང་ན་ཆགས་སྒོ་མང༌། །ཧ་ཅང་འགྲོ་འགྲོ་མང་ན་གྱོད་དང་ཐུག །ཧ་ཅང་ཁེ་འདོད་ཆེ་ན་གྱོང་དང་འཕྲད། །ཧ་ཅང་མགྱོགས་འདོད་ཆེ་ན་རྗེས་སུ་ལུས། །ཧ་ཅང་བྱེད་སྒོ་མང་ན་སྡུག་བསྔལ་རྒྱུ། །ཧ་ཅང་དྲན་རྒྱུ་མང་ན་རྣམ་སྨིན་ངན། །ཧ་ཅང་དཀོར་ཟས་ཟ་བ་དམྱལ་བའི་རྒྱུ། །ཧ་ཅང་སྨན་པ་ངན་ན་ཁག་འཇོག་ཆེ། །ཧ་ཅང་སྨན་མང་ནད་ལ་ཕན་རྒྱུ་མེད། །ཧ་ཅང་སོན་མང་བཏབ་ན་སྐྱེ་སོ་ཆུང༌། །ཧ་ཅང་རྒྱ་ཇ་གར་ན་ཁ་ཏིག་རྒྱུ། །ཧ་ཅང་གླུ་དབྱངས་མང་ན་སྙན་རྒྱུ་མེད། །ཧ་ཅང་བཤད་བཤད་མང་ན་རྗེས་སུ་འཆོལ། །ཧ་ཅང་རྩལ་མཆོང་མང་ན་རྐོང་ཚིག་ཁྲོག །ཧ་ཅང་ཨོ་ཟོབ་ཆེ་ན་ཁྲེལ་བའི་རྒྱུ། །ཧ་ཅང་བཙན་ཚོད་མ་ཟིན་གླང་ཆེན་དཔེ། །ཧ་ཅང་སྙོམས་ཆུང་དུས་ངན་མི་ཡིས་བརྙས། །ཧ་ཅང་བྱས་ཡུས་ཆེ་ན་ངོ་སོ་ཆུང༌། །ཧ་ཅང་ཟོག་མེད་བཟོ་དང་བྱ་བྱེད་སྤང༌། །ཧ་ཅང་བཀྲེས་ཀྱང་སྔ་ཕྱིའི་བུ་ལོན་འཛེམ། །ཧ་ཅང་རྫུན་མང་ཀུན་གྱིས་ཚད་མི་འཛིན། །ཧ་ཅང་ཤེས་ཡོད་མེད་པའི་ཚོང་དཔོན་དང༌། །ཧ་ཅང་རྩལ་མེད་རྟ་རྒོད་ཞོན་སོགས་འཛེམ། །ཧ་ཅང་ཁོ་ནའི་བསྟན་བཅོས་འདི་དག་ཀུན། །༼༡༧༨༽།ཧ་ཅང་མང་ན་མཁས་དབང་ཁྲེལ་བའི་རྒྱུ། །ཧ་ཅང་བསྟན་བཅོས་དེ་ཁ་ཙམ་གྱིས་མཆོག །ཅེས་པ་འདི་ཀུན་དགའ་ཆོས་འཕེལ་གྱིས་བསླབ་བྱ་མདོར་བསྡུས་ཞིག་དགོས་ཟེར་བ་ལྟར་བྲིས་པ་དགེ། ༈ །།ན་མོཿཤྲཱིཿཀཱ་ལ་ཙ་ཀྲ་ཡ། །བྱ་བ་སྤྱི་ལ་གལ་ཆེ་བའི། །བཟང་ངན་སྤངས་བླང་ཇི་བཞིན་དུ། །ཚེས་དང་གཟའ་སྐར་གསུམ་གྱི་འབྲས། །བསླུ་མེད་རི་མོ་འདི་ལྟར་འགོད། །དཀར་ནག་ཕྱོགས་གཉིས་ཚེས་གཅིག་སོགས། །གང་བབས་གྲང་དང་གཟའ་སྐར་བཅས། །སོ་སོར་བཀོད་ལ་རྩེ་མོས་བསྒྱུར། །དུས་རི་ནོར་གྱིས་རིམ་བཞིན་བསྒོ། །ལྷག་མེད་མི་དགེ་ལྷག་ན་དགེ །དེ་ཡང་ཚེས་གནས་སྟོང་པ་ན། །འཆི་བ་འམ་ཡང་ན་ནད་ཀྱི་འཛིན། །གཟའ་གནས་སྟོང་ན་ལོངས་སྤྱོད་ཉམས། །དགྲ་ཡིས་རྒོལ་སོགས་མི་དགེར་འགྱུར། །སྐར་གནས་སྟོང་ན་དོན་མི་འགྲུབ། །ལྷག་མ་ཀུན་ལ་ཡོད་ན་བཟང༌། །དོན་འགྲུབ་སྙན་པའི་གྲགས་པ་ཐོབ། །འདི་ནི་གཟའ་སྐར་འཕྲོད་ཇི་སྙེད། །བདེན་རྫུན་བརྟགས་པའི་མན་ངག་མཆོག །མཁས་གྲུབ་རིན་ཆེན་བཟང་པོ་ལ། །སྤྲུལ་པའི་ཛོ་ཀི་ཞིག་གིས་༼༡༧༩༽ཕུལ། །ཡང་ན་གྲངས་བསྡོམས་གནས་གསུམ་མིག །རྩེམ་ཆོས་བསྒྱུར་བགོད་གོང་བཞིན་བྱ། །ཕུན་ཚོགས་རྒྱ་མཚོའི་མངོན་མཐོ་བ། །བཀྲ་ཤིས་ལྷུན་པོའི་ཆོས་གྲྭ་ཆེའི། །ཐོན་པ་མི་ཚན་དེ་དག་ལས། །དགེ་སློང་བློ་འཕེལ་དགྱེས་བྱེད་བྲིས། །ཤུ་བྷཾ།། ༈ །།ན་མོ་མཉྫུ་ཤྲཱི་ཡེ། །མ་ཧཱ་ཙི་ནའི་གཞུང་ལུགས་མཆོག །འཁྲུལ་མེད་རྣམ་དག་དུས་སྦྱོར་གྱིས། །མན་ངག་ཟབ་མོ་རྒྱ་མཚོ་ལས། །བྱུང་བའི་ཆུ་ཐིག་ཙམ་ཞིག་སྤྲོ། །དེ་ཡང་གཙུག་ལག་གསེར་རྩིས་ཀྱི། །ཉི་མ་འབྱུང་ཁམས་དང་བསྟུན་པའི། །ཤིང་ཕོ་ས་མོ་གྲངས་ཁ་དགུ། །དེ་བཞིན་ཤིང་མོ་ལྕགས་ཕོ་བརྒྱད། །མེ་ཕོ་ལྕགས་མོ་བདུན་དུ་བཤད། །མེ་མོ་ཆུ་ཕོ་དྲུག་ཏུ་འཛིན། །ས་ཕོ་ཆུ་མོ་ལྔ་ཡི་བདག །བྱི་རྟ་དགུ་ལ་གླང་ལུགས་བརྒྱད། །སྟག་སྦྲེལ་བདུན་སྟེ་ཡོས་བྱ་དྲུག །འབྲུག་ཁྱི་ལྔ་དང་ཕག་སྦྲུལ་བཞི། །དེ་ལྟར་གྲངས་སུ་ངེས་བྱས་ནས། །ལོ་ཟླ་གཉིས་ལ་རྩི་རྒྱུ་མེད། །དེ་ཕྱིར་ཉིན་ཞག་དུས་ཚོད་བཅས། །གྲངས་ཁ་སོ་སོར་བསྲེས་པ་ཡིས། །གང་བབས་འབྲེལ་བཤད་སྨྲ་བར་བྱ། །དཔེར་ན་རབ་བྱུང་འདོད་པ་ཡིས། །༼༡༨༠༽།གནམ་ལོ་ཤིང་ཕོ་འབྲུག་འཆར་བའི། །ཟླ་བ་དང་པོའི་ཚེས་བཞིའི་ཉིན། །ལྕགས་ཕོ་སྟག་སྟེ་ཡོས་དུས་ལ། །ཉི་ཤུ་གཅིག་གི་བདག་པོ་སྟེ། །དཔགས་བསམ་ལྗོན་ཤིང་རབ་ཏུ་དགེ །དེ་ལས་གཞན་དུ་རིགས་མདས་བསྣུན། །གྲངས་ཀྱི་བཤད་པ་འདི་ལྟར་ལགས། །བཅུ་གསུམ་དག་ལས་བབས་པ་ན། །ཉིན་བྱེད་ཤར་ལྟར་ཀུན་ལ་བཟང༌། །བཅུ་བཞི་ཐལ་བའི་རླུང་འཚུབ་འདྲ། །བཅོ་ལྡ་བཅོ་ལྔའི་ཟླ་བར་མཚུངས། །བཅུ་དྲུག་ནོར་བུ་སྤུངས་པ་སྟེ། །བཅུ་བདུན་སོལ་བའི་ཕུང་ཕོ་བཞིན། །བཅོ་བརྒྱད་རོ་བོ་བཞིན་དུ་བརྟེན། །བཅུ་དགུ་ཉི་ཤུ་རྙོག་མའི་འདམ། །ཉེར་གཅིག་དཔག་བསམ་ལྗོན་པའི་ཤིང༌། །ཉེར་གཉིས་ཉེར་གསུམ་ཉེར་བདུན་རྣམས། །རྫིང་བུ་སྐམ་པའི་འབྲས་བུ་མེད། །ཉེར་བཞི་ཉེར་ལྔ་ཉེར་དྲུག་ལ། །འདོད་པའི་དོན་བཞིན་དགེ་ལེགས་ཀྱིས། །འབྲས་བུ་མ་ལུས་ཡོངས་སུ་ཐོབ། །ལྷག་པར་འདི་ཡིས་བཟང་བརྒྱད་ལ། །ཁང་བཟོ་ཁང་པར་སྐྱས་འདེགས་དང༌། །ལམ་ཞུགས་ལ་སོགས་གལ་ཆེའི་རིགས། །བྱ་བ་དེ་རྣམས་མཆོག་དུ་བསྔགས། །ངོ་མཚར་བསླུ་མེད་རྩིས་མཆོག་སྟེ། །དེ་ཀུན་རགས་༼༡༨༡༽པའི་རྩིས་སུ་སྟེ། །མན་ངག་ཞིབ་རྩིས་ངག་ནས་ལོང༌།། ༈ །།གཞན་ཡང་རབ་དགེའི་ཉི་མ་བཤད། །ཟླ་བ་དང་པོར་མེ་མོ་དང༌། །གཉིས་པར་སྦྲལ་དང་གསུམ་པ་རུ། །ཆུ་ཕོ་བཞི་པར་ལྕགས་མོ་དང༌། །ལྔ་པར་ཕག་དང་དྲུག་པར་སྦྲེལ། །བདུན་པར་ཆུ་མོ་བརྒྱད་པར་སྟག །དགུ་པར་བྱ་དང་བཅུ་ཤིང་མོ། །བཅུ་གཅིག་ས་མོ་བཅུ་གཉིས་པར། །ལྕགས་ཕོའི་ཉི་མ་རྣམས་ཡིན་ཕྱིར། །བཟང་ལས་བྱ་བ་ཐམས་ཅད་དགེ། ༈ །།ཡང་གཅིག་ལོག་པའི་ཉི་མ་ཞེས། །ཚེས་གཅིག་ཁྱི་ཕག་ལུག་གཉིས་ལོག །ཚེས་གཅིག་བྱ་སྦྲེལ་ཚེས་གཉིས་ལོག །ཚེས་གཅིག་རྟ་ལུག་ཚེས་གསུམ་ལོག །ཚེས་གཅིག་འབྲུག་སྦྲུལ་ཚེས་བཞི་ལོག །ཚེས་གཅིག་སྟག་ཡོས་ཚེས་ལ་ལོག །འདི་དག་བྱ་བ་ཐམས་ཅད་ལོག །ལས་ཀུན་འཛེམ་པའི་གནད་ཅིག་ཡིན།། ༈ །།གཞན་ཡང་དོན་སྤྱིར་འཛེམ་དགོས་པའི། །མེ་སྐར་ཉི་མ་ཞེས་བྱ་ཡོད། །ཟླ་བ་དང་པོ་བཞི་བདུན་དང༌། །བཅུ་པར་ཤིང་གི་གླང་དང་ཁྱི། །ཆུ་ཡི་འབྲུག་ལུག་ལྕགས་གླང་ཁྱི། །ས་ཡི་ལུག་སྟེ་གཉིས་ལྔ་བརྒྱད། །བཅུ་གཅིག་རྣམས་ལ་༼༡༨༢༽ཤིང་བྱི་དང༌། །ཆུ་ཡི་བྱ་རྟ་ལྕགས་བྱི་ཡོས། །ས་ཡི་བྱ་རྟ་གཉིས་པོ་སྤངས། །གསུམ་དྲུག་དགུ་དང་བཅུ་གཉིས་ལ། །ཆུ་སྤྲེལ་ལྕགས་ཀྱི་སྦྲུལ་སྟག་དང༌། །ས་ཡི་ཕག་སྦྲེལ་མེ་སྦྲུལ་ས།། ༈ །།ཡང་གཅིག་གང་དུ་བསྒྲོད་སྐབས་བཟང་པོ་ཡིས། །རབ་དགེའི་ཕྱོགས་ལེགས་རྟེན་འབྲེལ་འགྲིག་པའི་ཕྱིར། །ཤིང་ཕོ་ས་མོའི་ཚེས་ལ་བྱང་དུ་དགེ །ཤིང་མོ་དང་ནི་ལྕགས་ཕོ་ནུབ་བྱང་དགེ །མེ་ཕོ་ལྕགས་མོ་ལྷོ་ནུབ་ཕྱོགས་སུ་དགེ །མེ་མོ་ཆུ་ཕོ་ལྷོ་ཡིས་ཕྱོགས་དེར་དགེ །ས་ཕོ་དང་ནི་ཆུ་མ་ོ་ཤར་ལྷོ་དགེ །དགེ་ལེགས་ལམ་གྱི་ཕྱོགས་ཞེས་མངོན་པར་འཕགས།། ༈ །།གཞན་ཡང་དཔྱིད་དུས་ས་སྟག་དང༌། །དབྱར་དུས་ཤིང་རྟ་སྟོན་ས་སྦྲེལ། །དགུན་གྱི་དུས་སུ་ཤིང་བྱི་སྟེ། །འདི་ནི་འཕྲོད་སྦྱོར་བཟང་པོ་ཞེས། །དྲང་སྲོང་རྣམས་ཀྱིས་མཆོག་ཏུ་རྩི། །དེ་སྐད་ཀུན་རྫོབ་རྟེན་འབྲེལ་གྱིས། །བརྩི་ཚུལ་ཉུང་བསྡུས་རབ་གསལ་འདི། །མདོ་སྨད་རྣམ་རྒྱལ་གྲྭ་ཚང་གིས། །བླ་མ་བསོད་ནམས་བསྟན་པ་ཉིད། །རྩི་ནའི་ལིའུ་ཐོ་གཟིགས་པའི་ཚེ། །ཆུ་མོ་ཡོས་ལོ་བཅུ་གཉིས་ཟླའི། །ཚེས་བཅུ་པ་སངས་ནམ་གྲུ་ཡི། །འགྲུབ་སྦྱོར་༼༡༨༣༽བཟང་པོར་ཀརྨ་པས། །སྤེལ་བས་་རྟག་ཏུ་བཀྲ་ཤིས་ཤོག །མངྒ་ལཾ་ཀུ་རྦནྟུ།། ༈ །།མདོ་སྨད་ཛམ་ཐང་ཆོས་རྗེ་ཡིས། །གྲྭ་སློབ་པདྨ་རིག་འཛིན་གྱི། །ནན་ལྟར་བསྐུལ་བ་དོན་ཡོད་ཕྱིར། །མངའ་རིས་འཚོ་བྱེད་རྡོ་སྨན་དང༌། །མི་རྒོད་ཆུ་ཡི་གསང་བའི་སྨན། །ཏི་ར་བ་ལའི་བྷི་ཥའི་བཅོས། །བཅོ་ལྔ་ཚེ་རིང་ཚད་བསྔགས་སོགས། །ངོ་མཚར་བསྐྱེད་པའི་ལོ་རྒྱུས་བཅས། །ལོགས་སུ་བཀོད་ལ་ལྟ་བར་བྱོས། །འདི་ལྟར་བགྱིད་པའི་བསོད་ནམས་དཔལ་ཡོན་ལས། །དགྲ་གཉེན་བར་མར་ནད་གདོན་བར་ཆད་ཀུན། །རྨེག་མེད་ཞི་ཞིང་རྟག་ཏུ་བདེ་དང་ལྡན། །མཐར་ཐུག་རྒྱལ་བའི་གོ་འཕང་ཡོངས་ཐོབ་ཤོག །ཨཱ་ཤ་ཡ་ས་སྭཱ་དྷ།། ༈ །།སངས་རྒྱས་སྟོང་ལས་ཕུལ་དུ་བྱུང་བ་ཡི། །མཉམ་མེད་ཟས་གཙང་སྲས་མཆོག་དེ་ལ་ནི། །ལུས་ངག་ཡིད་གསུམ་རྩེ་གཅིག་རབ་གུས་པས། །སྙིང་ནས་ཕྱག་འཚལ་སྐྱབས་སུ་ཉེ་བར་མཆིས། །ཚབ་ཚའི་དགོན་ལག་ཕུན་ཚོགས་རྣམ་རྒྱལ་གླིང༌། །འདི་དག་སྙིང་པོའི་བསྟན་པ་རིན་ཆེན་ཡིན། །མཇལ་དཀའ་ཐོབ་དཀའ་འདིར་བཞུགས་སྐལ་ལྡན་རྣམས། །བསོད་ནམས་དཔག་མེད་ཐོབ་པའི་༼༡༨༤༽འབྲས་བུ་ལགས། །དེ་ཡང་ལྷག་པར་ཚུལ་ཁྲིམས་བསླབ་བྱ་སྟེ། །མི་ཚངས་སྤྱོད་དང་རྐུ་དང་སྲོག་གཅོད་དང༌། །རྫུན་དང་སྨྲ་བ་ཆ་དང་བཅས་སྤངས་གསུང༌། །ལྷག་པར་མྱོང་བྱེད་བཏུང་བ་འདི་དག་གིས། །བྱ་བ་གང་ཡང་བག་མེད་གནས་འགྱུར་ཕྱིར། །འདི་ཡང་བག་ཡོད་ཙམ་དུ་མཛད་པར་རིགས། །ཀཾ་ཚང་དམ་ཆོས་ཡིད་བཞིན་ནོར་བུ་འདི། །རྙེད་པར་དཀའ་བ་ཨུ་དུམ་ཝ་ར་ལྟར། །ད་ལེན་ལན་གཅིག་ཙམ་དུ་མཇལ་བའི་སྐབས། །དོར་བར་མི་བྱ་ཤེས་ལྡན་ཡིད་ལ་བྱོས། །རིམ་གྱིས་ཆོས་འདིར་གོམས་ན་ཡོན་ཏན་ཚོགས། །ངེས་ཤེས་སྤྲོ་བ་དང་གིས་འཕེལ་བ་དང༌། །དཀོན་མཆོག་རྒྱ་མཚོའི་ཐུགས་རྗེའི་བྱིན་རླབས་འཇུག །ཆོས་སྐྱོང་དམ་ཅན་རྣམས་ཀྱིས་སྡོང་གྲོགས་བྱེད། །དེ་ལས་འགལ་ཞིང་དམ་ཚིག་ཉམས་གྱུར་ན། །རྣམ་པར་སྨིན་པ་མཐོང་ཚེས་མྱོང་གྱུར་རམ། །ཚེ་འདི་ལས་ནི་ཕྱི་མ་ཤུལ་རིང་བས། །རྒྱལ་བས་གསུང་བའི་མདོ་རྒྱུད་དུ་མ་ནས། །ཉེས་པའི་སྡུག་བསྔལ་གསུངས་པ་གཟིགས་ལགས་སམ། །དེ་ཕྱིར་རང་གིས་རང་ཉིད་མ་བསྐུ་ཞིག །བདག་གི་ཡིད་མཚོར་རྦ་རླབས་གཡོ་བའི་སྒྲ། །ཁྱེད་ཅག་རྣ་བའི་དབང་པོ་ལེགས་གསན་ཏེ། །༼༡༨༥༽མི་བརྗེད་ཙིཏྟའི་དབུས་སུ་བཅད་བར་རིགས། །དེ་སྐད་ས་ཁམས་ནོར་སྲུང་ལོ་ཡི་ངོགས། །ནག་ས་ཟླ་བའི་དུས་ཚེས་དགེ་བ་ལ། །དད་ཅིང་གུས་པའི་སློབ་བུ་འགའ་ཞིག་གིས། །བཅའ་ཡིག་གོ་བདེ་སེམས་ལ་ཕན་པ་ཞིག །དགོས་ཞེས་འདོད་དོན་བསྐང་ཕྱིར་བྲིས་པ་དགེ། ༈ །།གནས་མཆོག་མཚུར་ཕུའི་གསེར་གདུང་དངུལ་གདུང་རྣམས་ཀྱི་རྟེན་བཤད་མདོར་བསྡུས་བཞུགས་སོ།། ༈ །།གང་ཞིག་བྱང་ཆུབ་ཐུགས་བསྐྱེད་རྩ་བ་རབ་བརྟན་ཅིང༌། །བསོད་ནམས་ཡེ་ཤེས་ཚོགས་གཉིས་ཡལ་འདབ་ཡོངས་རྫོགས་པ། །སྐུ་གསུམ་འབྲས་ལྡན་མཚན་དཔེའི་མེ་ཏོག་བཀྲ་བ་ཅན། །དཔལ་ལྡན་སངས་རྒྱས་དཔག་བསམ་དེ་ལ་མགོས་ཕྱག་འཚལ། །དེ་ཡི་བསྟན་འདིར་སེམས་ཅན་སྨིན་པ་དང༌། །གྲོལ་བར་མཛད་ལ་མཁྱེན་བརྩེ་མཆོག་བརྙེས་པ། །ཀརྨ་པ་ཞེས་དུས་གསུམ་མཁྱེན་ལ་སོགས། །རིམ་པར་བྱོན་པ་ཀུན་ལའང་གུས་བཏུད་དེ། །རྒྱལ་བ་དགུ་པ་གང་དེའི་སྐུ་གདུང་གི །རིང་བསྲེལ་མཆོད་རྟེན་རིན་ཆེན་དུ་མ་ཡི། །རང་བཞིན་གླིང་བཞིའི་དབུས་ན་ལྷུན་པོ་ལྟར། །བརྗིད་ཆགས་འགྲན་ཟླ་བྲལ་འདི་ཡི་༼༡༨༦༽བྱུང་བ་བརྗོད། །ངོ་མཚར་ལྷ་ལས་བབས་པའི་མཆོད་སྡོང་གཟུགས། །འགྲོ་བློ་དད་པའི་ཀུ་མུད་རྒྱས་བྱེད་པའི། །ཟླ་བ་བརྩེགས་པའི་ཡ་མཚན་སྣང་བྱེད་པ། །ཉི་མའི་དཀྱིལ་འཁོར་ཇི་བཞིན་འཛམ་གླིང་ན། །ལྷམ་མེ་ལྷང་ངེར་གསལ་འདི་བསྔགས་པའི་གནས། །དེ་འང་འཕགས་མཆོག་སྤྱན་རས་གཟིགས་དབང་ཆེན་པོ་དམིགས་པ་དང་བྲལ་བའི་ཐུགས་རྗེ་ཆེན་པོ་འགྲོ་བ་ཐམས་ཅད་ཀྱི་རྗེས་སུ་སོང་བས་ཕྱོགས་བཅུའི་ཞིང་རབ་འབྱམས་ཇི་སྙེད་པ་ཀུན་དུ་གདུལ་བྱའི་ལུས་དང་འཚམས་པར་སྐུ་སྤྲུལ་ཞིང༌། སྐད་དང་འཚམས་པར་ཆོས་ཀྱི་འཁོར་ལོ་བསྐོར། ཁམས་དང་འཚམས་པར་མངོན་པར་མཐོ་བ་དང་ངེས་པར་ལེགས་པ་ཐར་པ་བྱང་ཆུབ་གསུམ་གྱི་རྒྱུ་དང་འབྲས་བུ་ལ་སྦྱོར་ཞིང་རྗེས་སུ་འཛིན་པར་མཛད་པ་ལས། །བདག་ཅག་གི་འདྲེན་པ་ཞྭ་ནག་ཅོད་པཎ་འཛིན་པ་དགུ་པ་དབང་ཕྱུག་རྡོ་རྗེ་ཞེས་མཚན་ཡོངས་སུ་གྲགས་པ་དེ་ཉིད་མདོ་ཁམས་ཀྲེ་ཤོད་ཀྱི་སའི་ཆར་མེ་ཕོ་འབྲུག་གི་ལོ་ལ་སྐུ་བལྟམས་ནས། རྒྱལ་མཆོག་གོང་མ་རྣམས་ཀྱི་རྣམ་པར་ཐར་པ་དང་ཕྲིན་ལས་ཇི་ལྟ་བ་བཞིན་དུ་སྐུ་གསུང་ཐུགས་ཀྱི་མཛད་པས་ནམ་མཁའི་མཐས་ཁྱབ་ཀྱི་གདུལ་བྱ་༼༡༨༧༽དཔག་མེད་སྨིན་གྲོལ་དུ་མཛད་ཅིང༌། གདུལ་བྱ་ལེ་ལོ་ཅན་རྣམས་གདུལ་པའི་ཆེད་དུ་ཆོས་དབྱིངས་ཞི་བའི་གནས་སུ་དགུང་ལོ་ཞེ་བརྒྱད་པ་ཆུ་མོ་ཡོས་ལོ་ཟླ་བ་དང་པོའི་ཉེར་བརྒྱད་ལ་སྤྲུལ་བའི་དཀྱིལ་འཁོར་བསྡུས་པའི་ཚུལ་བསྟན་ཏོ། །ལོ་དེ་ཉིད་ཀྱི་ཟླ་བ་གསུམ་པའི་ཉེར་གཉིས་ལ་རྗེ་དབང་པོའི་སྤྲུལ་སྐུ་གཙུག་ལག་རྒྱ་མཚོ་རྡོ་རྗེ་སློབ་དཔོན་དུ་གྱུར་པས་རྗེ་བཙུན་རྡོ་རྗེ་རྣལ་འབྱོར་མ་ལྷ་ལྔའི་ཆོ་གའི་སྒོ་ནས་ཞུགས་འབུལ་མཛད་དེ། སྐུ་གདུང་གི་རིང་བསྲེལ་ཇི་སྙེད་རྣམས་ཕྱི་རབས་ཀྱི་དད་པའི་རྟེན་དུ་ངོ་མཚར་ལྷ་ལས་བབས་པའི་མཆོད་སྡོང་འདི་ཉིད་ཀྱི་སྐུ་རྒྱུ་བུམ་རྟེན་ཡན་ཆད་རིན་ཆེན་གསེར་ལས་གྲུབ་ཅིང༌། དེ་འཕྲོས་དངུལ་སྲང་བདུན་སྟོང་ལྔ་བརྒྱ་བཅུ་བདུན་ལས་གྲུབ། དེ་དག་གི་ངོས་ལ་རྣམ་པར་བཀྲ་བའི་ཕྲ་ཚོམ་གཞིས་ཀ་གོང་དཀར་བས་ཕུལ་བའི་གཡུ་གནམ་སྔོན་ཞུན་ཐིག་གིས་གཙོས་པའི་རིན་པོ་ཆེའི་ཕྲ་དུ་མས་གཏམས་ཤིང༌། ལྷག་པར་བུམ་པའི་ནང་དུ་རྗེ་ཉིད་ཀྱི་སྐུ་འདྲ་དྲན་ཆོག་རྒྱལ་པོ་བཞུགས་ཤིང༌། དེར་མ་ཟས་ཉི་མའི་དཀྱིལ་འཁོར་ལ་རྒྱལ་བ་ཉིད་ལོངས་སྤྱོད་རྫོགས་པའི་སྐུའི་ཆ་ལུགས་དང༌། ཟླ་བ་ལ་འདོད་ཡོན་ལྔའི་ལྷ་མོ་ཆར་༼༡༨༨༽ཁེབས་ལ་རྒྱལ་བ་རིགས་ལྔ། གདུགས་རིམ་རྣམས་ལ་གཙུག་ཏོར་རྣམ་པར་རྒྱལ་མའི་གཟུངས་བྲེའི་མགུལ་ལ་རྒྱ་གར་གྱི་གྲུབ་ཆེན་བརྒྱད། བང་རིམ་ལ་རྒྱལ་བ་དེ་ཉིད་ཀྱི་རྣམ་ཐར་ཞིང་བཀོད། སེང་ཁྲི་ལ་རྒྱལ་ཆེན་བཞི། པད་གདན་ལ་མཆོད་པའི་ལྷ་མོ་དང་རྒྱལ་སྲིད་སྣ་བདུན་རི་རབ་གླིང་བཞི་ལ་སོགས་འཕྲུལ་དུ་གྲུབ་ཅིང༌། མཆོད་སྡོང་དམ་པ་འདི་ཉིད་ཀྱི་ནང་དུ་སྟོན་པ་སངས་རྒྱས་ཀྱི་འཕེལ་གདུང་གིས་ཐོག་དྲངས་བྱིན་རླབས་ཀྱི་ཕུང་པོས་ཕྱུར་བུར་གཏམས་ཤིང༌། གཞན་ཡང་སྐུ་གསུང་ཐུགས་ཀྱི་རྟེན་བསམ་གྱིས་མི་ཁྱབ་པ་བཞུགས་སུ་འཚལ་ཞིང༌། རྟེན་འདི་ཉིད་ཀྱི་གཡས་ཕྱོགས་ན་རྗེ་དུས་མཁྱེན་གྱིས་ལུང་བསྟན་ལྟར་དགོན་གནས་འདིར་དཔལ་ལྡན་འབྲས་སྤུངས་ཀྱི་མཆོད་རྟེན་བཞེངས་ནས་བསྐོར་བ་བྱེད་དགོས་གསུངས་པར་བརྟེན། མྱ་ངན་ལས་འདས་རྗེ་བུ་སློབ་རྣམས་ཀྱིས་རྗེ་ཉིད་ཀྱི་སྐུ་གདུང་ལ་དཔལ་ལྡན་འབྲས་སྤུངས་ཀྱི་མཆོད་རྟེན་བཟོ་བཀོད་ལྟར་བཞེངས་པ། དེའི་གཡས་ཕྱོགས་ན་བཞུགས་པའི་དངུལ་གདུང་འདི་ཉིད་ལྷ་མིའི་འདྲེན་པ་ཆེན་པོ་རྒྱལ་བའི་དབང་པོ་བཅུ་གཅིག་པ་ཡེ་ཤེས་རྡོ་རྗེའི་དངུལ་གདུང་ཕྱི་ན་རིན་པོ་ཆེའི་ཕྲས་ལེགས་པར་སྤྲས་ཤིང་ནང་ན་བྱིན་༼༡༨༩༽རླབས་ཀྱི་རྟེན་མཆོག་བསམ་གྱིས་མི་ཁྱབ་པར་བཞུགས་པ་ཡིན་ནོ། །རྟེན་གཙོ་འདི་ཉིད་ཀྱི་གཡོན་ཕྱོགས་ན་བཞུགས་པ་འདི་ཉིད་གྲུབ་ཐོབ་ཆེན་པོ་ཀརྨ་པཀྵིའི་གདུང་འབུམ་བྱིན་རླབས་ཅན། གཞན་ཡང་མཆོད་ཁང་འདི་ཉིད་དུ།། ༈ །།གནམ་བསྐོས་འཇམ་དབྱངས་གོང་མ་ཆེན་པོ་ཏའི་མིང་རྒྱལ་པོས་སྩལ་བའི་གསེར་ཡིག་འཇའ་ས། རྗེ་དུས་མཁྱེན་སྐུ་ཆོས་དྲུག་ཚར་གསུམ་གསུངས་པ། གུ་རུ་རིན་པོ་ཆེ་ཞལ་གཟིགས་མའི་སྐུ་ཁྱད་འཕགས་ཀྱིས་གཙོས་པའི་སྐུ་རྟེན་བྱིན་ཅན་སྣ་ཚོགས་བཞུགས་པ་འདིའི་དྲུང་དུ་སྡར་བྱས་མི་དགེའི་ལས་རྣམས་བཤགས་ཤིང༌། ཕྱིན་ཆད་བྱང་ཆུབ་སེམས་ཀྱི་སྡོམ་པ་བླངས་ན་སྨིན་གྲོལ་རྫོགས་བྱང་གི་ལམ་ལ་འགོད་པར་ཞལ་གྱིས་བཞེངས་པ་ཡིན་པས་དེའི་ཕྱིར་ན་དངོས་འབྱོར་ཡིད་སྤྲུལ་གྱི་མཆོད་སྤྲིན་སྤྲོ་ཞིང་ལུས་ངག་ཡིད་ཀྱི་སྒོ་ནས་གསོལ་འདེབས་གནང་བ་ཞུ།། ༈ །།ཨོཾ་སྭ་སྟི། རྗེ་བཙུན་བླ་མ་གར་དབང་ཆོས་ཀྱི་དབང་ཕྱུག་གི་ཐུགས་དགོངས་ཡོངས་སུ་རྫོགས་པའི་ཕྱིར་དུ་གཙུག་ལག་ཁང་དང་རྟེན་མཆོག་འདི་ཉིད་དཔལ་ཀརྨ་པ་བཅུ་པ་ཆོས་དབྱིངས་རྡོ་རྗེའི་དགོངས་པ་ཁྱད་འཕགས་ཀྱི་སྒོ་ནས་མདོ་སྔགས་༼༡༩༠༽ཐུན་མོང་གི་ཐིག་རྩ་ལ་བཟོ་དབྱིབས་རྒྱ་གར་ཁ་ཆེའི་ལུགས། སེང་ཁྲི་རྩེས་ཐང་ཐུབ་པ་གསེར་གླིང་མའི་བཞུགས་ཁྲིའི་བཀོད་པ། དེ་ཡང་རྒྱུ་ཕུན་སུམ་ཚོགས་པ་ལས་བསྐྲུན་ཅིང་ནང་དུ་སྐུའི་རྟེན་རྒྱལ་བའི་དབང་པོ་ཉིད་ཀྱི་ཕྱག་བཟོ་ཁ་སརྦ་ཎིའི་སྐུ་བྱིན་ཅན་སོགས་སྐུ་གསུང་ཐུགས་ཀྱི་རྟེན་ངེ་མཚར་ཅན་དཔག་ཏུ་མེད་པ་དང༌། བུམ་པའི་ནང་དུ་རྗེ་ཉིད་ཀྱི་འདྲ་སྐུ་ཁྱད་འཕགས་བཞུགས་སོ། །དབུས་ཀྱི་མཆོད་སྡོང་དམ་པ་འདི་ཉིད་རྗེ་བཙུན་ཆོས་དབྱིངས་རྡོ་རྗེའི་དངུལ་གདུང་ཕྱི་ན་རིན་པོ་ཆེའི་ཕྲ་ཚོམ་བཟོ་ཁྱད་ཕུན་སུམ་ཚོགས་བས་ལེགས་པར་མཛེས་ཤིང་ནང་དུ་བདེ་བར་གཤེགས་པའི་རིང་བསྲེལ་སོགས་བྱིན་རླབས་ཀྱི་བང་མཛོད་ཕྱུར་བུར་འགེངས་ཞིང་བུམ་པའི་ནང་དུ་འདྲ་སྐུ་དབྱེར་མ་མཆིས་པ་བཞུགས་སོ། །དེ་འོག་གི་རྟེན་མཆོག་འདི་ཉིད་ཞྭ་དམར་ཡེ་ཤེས་སྙིང་པོའི་དངུལ་གདུང་བཟོ་དབྱིབས་ཕུལ་དུ་བྱུང་བ་ཕྱི་ན་རིན་པོ་ཆེ་དུ་མའི་ཕྲ་ཚོམ་མཛེས་ཞིང་ནང་དུ་བྱིན་རླབས་ཀྱི་ཕུང་པོ་མ་ཚང་པ་མེད་པས་གཏམས་པ་བུམ་པའི་ནང་དུ་འདྲ་སྐུ་བྱིན་རླབས་ཅན་བཞུགས་སོ། །གཞན་ཡང་འདིར་རྗེ་དཔའ་བོའི་དངུལ་གདུང་དང༌། ཐུབ་པ་གངས་ཅན་མཚོ། རྗེ་དུས་མཁྱེན་ནས་བཟུང་ཞྭ་ནག་ན་རིམ་གྱི་སྐུ་མཐོང་༼༡༩༡༽ཐོས་དྲན་རེག་བསམ་གྱིས་མི་ཁྱབ་པ་བཤུགས་པ་འདིའི་དྲུང་དུ། བདག་དང་མཐའ་ཡས་པའི་སེམས་ཅན་ཐམས་ཅད། བླ་ན་མེད་པའི་རྫོགས་བྱང་ཆེན་པོ་མྱུར་དུ་ཐོབ་པའི་སྨོན་ལམ་གྱིས་རྒྱས་འདེབས་ཐུགས་ལ་འདོགས་པར་ཞུ། སརྦ་མངྒ་ལཾ།། ༈ །།རྗེ་ཀརྨ་པ་ན་རིམ་གསུམ་གྱི་རྣམ་ཐར་བཞུགས་སོ།། ༈ །།ན་མོ་ཛྙཱ་ན་བཛྱཱ་ཡ། རྒྱལ་བའི་དབང་པོ་དཔལ་ལྡན་ཀརྨ་པ། །ཡེ་ཤེས་རྡོ་རྗེའི་རྣམ་ཐར་ཐོ་ཙམ་ཞིག །ངག་རྒྱུན་ཟིན་བྲིས་ཁུངས་ཐུབ་བྲི་བར་བྱ། །ངུར་སྨྲིག་རྒྱན་མཛེས་གར་དབང་བདུན་པ་ཡིས། །མདོ་སྨད་འགོ་ལོག་ཡུལ་གྲུའི་བཀོད་པ་ནི། །ཕྱག་བྲིས་མཛད་ལྟར་གཟིགས་པ་རྣམ་ལྔ་ཡིས། །ལྷུམས་སུ་ཞུགས་ནས་ཡུམ་ཉིད་རྟག་པར་དུ། །དཔའ་བོ་མཁའ་འགྲོའི་ཚོགས་ཀྱིས་རབ་མཆོད་པས། །ཐ་མལ་མི་ཡི་ཟས་ཀྱིས་ནོངས་པ་མེད། །མེ་ཕོ་འབྲུག་ལོའི་ཡར་ཚེས་དགེ་བའི་ཉིན། །བལྟམས་མ་ཐག་ཏུ་རྡོ་རྗེ་སྐྱིལ་ཀྲུང་མཛད། །ཨཱ་ལི་ཀཱ་ལིའ་རྟེན་སྙིང་བཟླས་པའི་ངང༌། །མཁའ་དབྱིངས་ཀློང་ནས་འཇའ་འོད་འཁྲིགས་པའི་དབུས། །རྒྱུད་སྡེ་བཞི་ཡི་ལྷ་ཚོགས་ཞལ་སྟོན་ཚེ། །སྤྱན་གཉིས་བར་༼༡༩༢༽སྣང་ཟིམ་བུར་གཟིགས་ནས་ནི། །རེ་ཞིག་ཏིང་ངེ་འཛིན་ལ་གཡོ་མེད་གནས། །དུས་དེར་ཡུམ་ལ་འཕགས་པའི་བདེན་བཞི་དང༌། །ཕ་རོལ་ཕྱིན་དྲུག་ཞི་གནས་གནས་ཐབས་དགུ། །གཞན་ཡང་མདོ་རྒྱུད་དགོངས་པའི་ཟབ་དོན་བཅུད། །ཇི་སྙེད་གསུངས་ཀྱང་ཡུམ་གྱིས་བློར་མ་ངེས། །སྐབས་དེར་རིག་འཛིན་མི་འགྱུར་རྡོ་རྗེ་སོགས། །གཏེར་ཆེན་རྣམས་ཀྱིས་རྒྱང་ནས་བསྔགས་པ་བརྗོད། །ཐ་མལ་བྱིས་པའི་སྐྱོན་གྱིས་མ་གོས་ཞིང༌། །སྐྱེས་བུ་ཆེན་པོའི་ཡོན་ཏན་ཁོ་ནའི་དང༌། །རབ་བྱུང་བཅུ་གཉིས་ཐོག་མར་གདན་སར་ཕེབས། །དག་པའི་སྣང་བ་རབ་འབྱམས་སྤྲིན་ལྟར་གཏིབས། །དག་སློང་བསོད་ནམས་བཟང་སོགས་ཇི་སྙེད་ལ། །དམ་ཆོས་པད་དཀར་བྱམས་ཆོས་སྡེ་ལྔ་དང༌། །འདུལ་མངོན་ལ་སོགས་གསུང་རབ་དཔག་ཡས་ནི། །ཐུགས་ནས་ལྷང་ལྷང་ཉིན་ཞག་དུ་མའི་བར། །བསྙེངས་པ་བྲལ་བས་ལྷར་བཅས་སྐྱེ་དགུའི་ཚོགས། །ཡི་རངས་ཆོས་ལ་མི་སྐྱེའི་བཟོད་པ་ཐོབ། །དུས་གསུམ་མཁྱེན་ཕྱིར་ཕྱི་ནང་གསང་གསུམ་གྱི། །མ་འོངས་ལུང་བསྟན་རྒྱ་ཆེར་སྩལ་པ་དང༌། །དིང་རིའི་སྒྲུབ་ཆེན་འགྱུར་མེད་རྣམ་རྒྱལ་ནི། །མིག་གཉིས་ལོང་དེར་༼༡༩༣༽ཞལ་ཆབ་བདུད་རྩིའི་ཆར། །ཐོབ་མ་ཐག་ཏུ་ལོ་བརྒྱད་མིག་ལྟར་གྱུར། །ཤུགས་ཤིང་སྦིར་ཡུར་ཕྱག་མདུད་མཛད་ནས་ནི། །སླར་ཡང་གོང་བུར་སྒྲིལ་དང་སྐུ་ཡི་གཟུགས། །གཟིམས་ཆུང་རེ་ལ་རེ་རེ་བཞུགས་པ་སོགས། །མངོན་སུམ་ཚད་མའི་རྫུ་འཕྲུལ་གྲངས་མེད་སྟོན། །ཆོས་ཀྱི་དོན་གྲུབ་ཆོས་ཀྱི་འབྱུང་གནས་སོགས། །བསྟན་འཛིན་སྐྱེས་ཆེན་མངའ་གསོལ་ཤིས་བརྗོད་མཛད། །ཆིབས་ཆེན་བྱ་དཀར་བཀྲ་ཤིས་གཡུ་འབྲུག་སོགས། །བྱིན་རླབས་ཞུགས་པས་ཤེས་རིག་མི་ལས་བཀྲ། །ལྕང་ཤེས་ཡོན་ཏན་བརྗོད་དུ་མི་ལངས་ན། །དཔལ་ལྡན་བླ་མའི་མཛད་པ་རྣམ་ཐར་ཚོགས། །ཆུ་ལྷས་ལྕེ་བརྒྱ་བསྐྱོད་ཀྱང་བརྗོད་མི་ནུས། །གདུལ་བྱ་ཕྱི་མའི་དོན་དུ་རྣམ་རོལ་ནི། །ལུང་བསྟན་སྩལ་ཕྱིར་གང་སྐུའི་ཞལ་ཐང་ཞིག །ས་སྐྱོང་སྡེ་དགེའི་ཕྱག་ཏུ་གནང་བར་མཛད། །རྡོ་རྗེའི་སྐུ་མཆོག་སྐྱེ་འཆིའི་སྤྲོས་བྲལ་ཡང༌། །རྟག་འཛིན་ཆོས་བསྐུལ་དགོངས་པ་ཟབ་མོ་ཡིས། །ཆུ་ཕོ་རྟ་ལོའི་ཡར་ཚེས་སྐུའི་དཀྱིལ་འཁོར། །བསྡུ་བའི་ཚུལ་མཛད་ཉིན་མོར་བྱེད་པ་ལ། །ངོ་མཚར་འཇའ་སྤྲིན་སྣ་ཚོགས་བསྐོར་བའི་དབུས། །སྟོན་འཁོར་གསུམ་བཅས་སྐལ་ལྡན་ཀུན་གྱིས་མཇལ། །༼༡༩༤༽སངས་རྒྱས་མངོན་སུམ་ཕེབས་ལྟར་མཛད་ཚུལ་དེས། །གདུལ་བྱའི་ཡུལ་ཀུན་སྨིན་ཅིང་གྲོལ་གྱུར་ནས། །མགོན་པོ་ཁྱེད་་ཀྱི་གོ་འཕང་ཡོངས་ཐོབ་ཤོག། ༈ །།བོ་དྷི་བཛྲ་ན་མཿ རང་དོན་ཆོས་སྐུ་གཞན་དོན་སྤྲུལ་པའི་སྐུ། །མཚན་དཔེས་རབ་བརྒྱན་བྱང་ཆུབ་རྡོ་རྗེ་ཞེས། །སྐྱེས་རབས་ཕྲེང་འཛིན་རྒྱལ་དབང་བཅུ་གཉིས་ཞབས། །མདོ་སྨད་ཆུ་བོ་གསེར་ལྡན་འབབ་པའི་ངོགས། །ཉེ་བའི་ཡུལ་གྲུ་དཀྱིལ་ལེའི་ཙག་ཏོ་ཞེས། །རྨད་བྱུང་ཞིང་དེར་བཙད་པོ་དབུ་ཡི་རིགས། །སྲུང་ལུ་ཞེས་དང་ཡུམ་ཆེན་དཀར་མོ་སྐྱིད། །ལྷུམས་ཞུགས་ཚེ་ན་ཤེལ་གྱི་མཆོད་རྟེན་ལ། །འོད་ཟེར་ཁ་དོག་ལྔ་ལྡན་མངའ་བ་ཞིག །སྤྱི་བོའི་གཙུག་ནས་ལུས་ལ་ཐིམ་པ་རྨིས། །སྐབས་དེར་མཛོ་མོ་སྔོན་མོ་ཞིག་ཡོད་པ། །ཆར་རླུང་དྲག་པོས་དེད་ནས་བོར་བའི་ཚེ། །ཤར་དུ་ཕྱིན་ཚེ་ནུབ་དུ་འདུག་ཅེས་གསུངས། །དེ་མ་ཐག་ཏུ་མཛོ་མོ་རྙེད་པའི་ཚེ། །སླར་ཡང་འདི་སྐད་གསལ་བར་གསུངས་བ་ཐོས། །ཆར་རླུང་འདི་དང་མཛོ་མོ་བཅས་པ་འདི། །མ་རྒན་ཉིད་ཀྱི་སེམས་སྣང་འཁྲུལ་པ་ལས། །དོན་དུ་དངོས་པར་གང་ཡང་གྲུབ་པ་མིན། །ལྕགས་སྲེགས་ས་གཞི་སུ་༼༡༩༥༽ཡིས་བྱས། །མེ་ཚོགས་དེ་དག་གང་ལས་བྱུང༌། །དེ་འདྲ་དེ་དག་ཐམས་ཅད་ཀུན། །སྡིག་སེམས་ལས་བྱུང་ཐུབ་པས་གསུངས། །ཞེས་སོགས་གསུངས་ཀྱང་ཡུམ་གྱིས་བརྗེད་ནས་ཐལ། །ཆུ་མོ་ལུག་ལོར་སྐུ་བལྟམས་ཆུ་འབྲུག་ལོར། །རྒྱལ་དབང་མཆོག་དང་བསྟན་པའི་ཉིན་མོར་བྱེད། །ཆབ་གཅིག་དབུས་ལྗོངས་གདན་སར་ཞབས་བསྐྱོད་ཚེ། །ཕེབས་ལམ་མི་བས་གཞི་བདག་གུས་བཏུད་མང༌། །འདུལ་བའི་སྡེ་སྣོད་སྡེ་བཞིའི་མངའ་བདག་ཆེ། །གར་དབང་བརྒྱད་པ་སྐུ་འཁོར་འབའ་རམ་གཞུང༌། །ཆིབས་བསུར་ཕེབས་ནས་བཀྲ་ཤིས་དགའ་སྟོན་མཛད། །གདན་ས་མཚུར་ཕུར་སྲུང་མ་གཞི་བདག་ནི། །གཏུམ་དྲག་རྩལ་ལྡན་ཚོགས་རྣམས་དམ་ལ་བཞག །རྨི་ལམ་སྤྲུལ་བསྒྱུར་རྫུ་འཕྲུལ་མངའ་བརྙེས་པས། །ཤམ་བྷ་ལར་བྱོན་རིགས་ལྡན་སྟོབས་ཆེན་དྲུང༌། །དུས་ཀྱི་འཁོར་ལོའི་དབང་དང་རྒྱུད་ལུང་ཞུས། །མཐའ་ཀླས་རྒྱལ་བའི་དགོངས་པ་དང་མཚུངས་ཀྱང༌། །དབང་ལུང་མན་ངག་མདོ་སྔགས་གཞུང་ལུགས་རྣམས། །གསན་བསམ་བརྩོན་པ་ལྷུར་མཛད་ཁྱད་པར་དུ། །དབུས་གཙང་རུ་བཞི་སྟོད་གནས་ལྷོ་མོན་དང༌། །༼༡༩༦༽རྩྭ་མཆོག་གྲོང་སོགས་ཞབས་ཀྱིས་བཅགས་པའི་ཚེ། །གང་གི་ཞབས་ཕྱི་གསོལ་གཟིམས་རྣམས་ཀྱིས་ཀྱང༌། །ཞབས་རྗེས་དང་ནི་རྦབ་འདྲིལ་བཟློག་པ་སོགས། །ངོ་མཚར་བསྐྱེད་ན་བླ་མར་ལྟ་ཅི་སྨོས། །བསྟན་འགྲོར་ཕན་བདེའི་བཞེད་དོན་ལྷུན་གྲུབ་ཅིང༌། །འབྲེལ་ཚད་དོན་ལྡན་ཏོང་ཀུའི་ཡུལ་གྲུ་ཆེར། །ཆུ་ཕོ་བྱི་བ་ཧོར་ཟླ་བཅུ་པ་ལ། །གཟུགས་སྐུའི་རྣམ་རོལ་ཆོས་ཀྱི་དབྱིངས་ཐིམ་ཚེ། །ནམ་མཁའ་འཇས་ཁེབས་མེ་ཏོག་ཆར་པ་བབས། །ཚུལ་ཁྲིམས་དྲི་ངད་སྟོང་གསུམ་ཁྱབ་པ་སོགས། །རྒྱལ་དང་རྒྱལ་སྲས་རྣམ་ཐར་འཛིན་མཛད་པའི། །ཀརྨ་པ་ཡི་གོ་འཕང་མཆོག་ཉིད་ལ། །མ་རྒན་སེམས་ཅན་ཐམས་ཅད་ཐོབ་གྱུར་ཅིག། ༈ །།ན་མོ་མཱ་ར་ད་མ་ཀ་བཛྲཱ་ཡ། །མཚུངས་མེད་འཇམ་མགོན་བསྟན་པའི་ཉིན་བྱེད་ཀྱིས། །བྱང་ཆུབ་རྡོ་རྗེའི་རྣམ་ཐར་མཛད་པ་ལས། །སླར་ཡང་མཆོག་གི་སྤྲུལ་སྐུའི་ཟློས་གར་སོགས། །འཁོར་བ་སྲིད་དུ་མཛད་པ་མི་ཆད་གསུངས། །གྲུབ་ཆེན་ཀརྨ་པཀྴིའི་རྣམ་ཐར་ལས། །མ་འོངས་པ་ན་བོད་ཡུལ་ལྷོ་ཡི་ཕྱོགས། །གདུལ་བྱའི་དོན་དུ་འབྱུང་ཞེས་གསུངས་པ་དང༌། །༼༡༩༧༽མཚུངས་མེད་ཆོས་རྗེ་ལ་ལི་ཏ་བཛྲས། །རས་པ་སོ་དཀར་དག་གི་ཞུས་ལན་དང༌། །ཐམས་ཅད་མཁྱེན་པ་མཐོང་བ་དོན་ལྡན་གྱི། །གསུང་མགུར་གང་གཱ་མ་དང་ཁྱད་པར་དུ། །མི་བསྐྱོད་ཞབས་ཀྱི་རྣམ་ཐར་ཟོལ་མེད་མ། །ཛྙཱ་ན་བཛྲའི་བཀའ་དང་གཏེར་ཆེན་མཆོག །རཏྣ་གླིང་པའི་བྱེ་བྲག་ལུག་བསྟན་ལས། །ཀརྨའི་མིང་ཅན་སྐྱེ་བ་བཅུ་གསུམ་པས། །བར་ཆད་བཟློག་ཅིང་འབྲེལ་ཚད་དོན་དང་ལྡན། །པད་འབྱུང་སྐུ་དངོས་སྟག་ཤམ་རྡོ་རྗེ་དང༌། །རིག་འཛིན་ཆོས་རྗེ་གླིང་པའི་གསང་ལུང་དུ། །ཞྭ་ནག་ན་རིམ་རྣམ་ཐར་ཚིགས་བཅད་ལས། །དེ་ཉིད་ཕྱི་མ་བདུད་འདུལ་རྡོ་རྗེ་ཞེས། །ཡོན་ཏན་བརྗོད་བྱ་ཚིགས་རྐང་ལྔ་རུ་གསུངས། །བོ་དྷི་བཛྲས་ཕྱོགས་མཚུངས་བཀོད་པ་ནི། །གུ་རུ་དྷརྨེཎྡྲ་ལ་གནང་བ་འདུག །གྲུབ་པའི་རྒྱན་གཅིག་རིག་པ་འཛིན་མཆོག་ཚེ་དབང་ནོར་བུ་ལ། །པདྨ་ཁྱུང་རྫོང་དག་ཏུ་ཉམས་ཀྱི་འོད་གསལ་རྗེས་མཐུན་དུ། །ཨུ་རྒྱན་རྡོ་རྗེའི་བཀའ་ནི་མཁའ་འགྲོས་གསང་ཚིག་བརྡས་བསྐུལ་བ། །འཐུང་གཅོད་དང་མཚུངས་སྲིད་པའི་རྔུལ་དཀར་ཐོད་བཅིངས་ན་བུན་ཅན། །ཆུ་ཀླུང་༼༡༩༨༽མེ་ཡི་ཕྱོགས་དག་རྒྱུ་ཞིང་རྐང་འཐུང་མཚམས་པར་གནས། །ཞེས་སོགས་ཚིགས་བཅད་དྲུག་དང་སླར་ཡང་ངེས་ཤེས་འདྲེན་པའི་གཏམ། །དགེ་རི་གཞུང་རིའི་ཉེ་བའི་ཕྱོགས་ན་འབྱོར་པས་ཆེར་དབེན་ཅིང༌། །རིགས་རུས་རྣམ་དག་དགེ་ལ་བརྩོན་ཞིང་དེ་ན་ཀརྨ་ཀ །ཞེས་སོགས་གསལ་བར་ཐོས་པས་ཀུན་མཁྱེན་བླ་མའི་སྙན་དུ་ཕུལ། །བདག་ཅག་གླང་ལོ་ཧོར་ཟླ་བརྒྱད་པའི་ཡར་ཚེས་ལ་བཙས་པས། །ཤིང་ཕོ་སྟག་ལོར་ཀུན་བཟང་འཇིགས་བྲལ་རབ་གསལ་བྱ་མ་རྟས། །འབད་པ་དུ་མས་ངོས་འཛིན་ངོ་མཚར་གཏམ་བཅས་ཕྱིར་ལོག་སྐབས། །ངེད་ཀྱི་ཉམས་སྣང་དག་ཏུ་བྱིས་པ་དར་དཀར་གོས་གྱོན་པ། །ཤེལ་སྡེར་མེ་ཏོག་གིས་གང་ལག་ན་ཐོགས་ཏེ་འཇའ་འོད་ཀློང༌། །གླུ་གར་རོལ་རྩེད་སྟོན་མཁས་ཁྱོད་ཉིད་སུ་ཞིག་ལགས་སམ་བྱས། །ང་ནི་རྡོ་རྗེ་བེར་ནག་ཅན་ཞེས་རྔམ་བརྗིད་ང་རོ་ཅན། །ཡེ་ཤེས་དབྱིངས་ལས་ཁྲོ་བོའི་སྐུར་སྟོན་ལས་བཞིར་དབང་བསྒྱུར་དོན་དམ་དུ། །ཉིད་ཀྱི་སེམས་ལས་གཞན་སྣང་གུད་དུ་མེད་པ་ལྟ་བའི་ཡང་རྩེ་མཆོག །དེ་སྐད་སྨྲ་ཞིང་མེ་ཏོག་འཐོར་ཏེ་ཧ་ཧའི་གད་རྒྱང་སྒྲོགས་པར་སྣང༌། །དུས་དེར་ཡུལ་མི་ཀུན་གྱི་༼༡༩༩༽འབྲུག་གི་སྒྲ་སྒྲོགས་ཐོས་སོ་བདག་ཅག་གིས། །རོ་འཛིན་ཡི་གེ་ཨ་དཀར་སྙིང་ཁར་སྨེ་བ་དབང་མདོག་དེ་ཚུལ་ནི། །ལྷུན་སྡེས་མི་རྗེ་ཆེན་པོར་སྙན་བསྒྲོན་ཕུལ་ཞིང་སྐབས་དེར་རྡོ་ཡིས་རིལ་བུ་ཞིག་རྙེད་པར། །རིང་བསྲེལ་མང་འཕེལ་ཕ་ཡུལ་བདུད་ཀྱི་བཙོན་ར་ལྟར་མཐོང་ཞིང༌། །གྲུབ་པའི་གནས་མཆོག་སྟོད་ལུང་མཚུར་ཕུར་མྱུར་དུ་བསྒྲོད་སྙམ་ཚེ། །མེ་འབྲུག་ཧོར་ཟླ་བཅུ་གཉིས་ཟླ་ཚེས་དགེ་བར་རྒྱལ་ཚབ་དམ་པ་དང༌། །གྭ་ཟུར་དཔོན་སློབ་སྔོན་གྱི་གསོལ་གཟིམས་མགྲོན་བཅས་ཇི་སྙེད་ཚོགས། །ཆས་བཟང་དང་བཅས་བསུ་བར་འབྱོར་ཚེ་ཡིད་དགའི་སིམ་པ་བསྐྱེད། །རྒྱལ་རིར་ལོ་གསར་དགའ་སྟོན་སྤྲོ་ཞིང་རྒྱལ་བ་དང་པོ་ལ། །གདན་སར་འབྱོར་ནས་ཁམས་གསུམ་མགོན་གཅིག་བསྟན་པའི་མངའ་བདག་དམ་པ་མཆོག། ༈ །།ཐམས་ཅད་མཁྱེན་གཟིགས་རྒྱལ་བ་བསྐལ་བཟང་རྒྱ་མཚོའི་ཐུགས་བསྐྱེད་བརྟེན་འབྱུང་དང༌། །མི་རྗེ་ས་ཡི་དབང་ཕྱུག་བསོད་ནམས་སྟོབས་རྒྱལ་གཞན་ཡང་བཀའ་རྒྱུད་ཀྱི། །ཡབ་སྲས་རྣམས་དང་ལྟོས་བཅས་ཀུན་གྱི་འཇིགས་མེད་སེང་ཁྲིར་མངའ་གསོལ་ཞིང༌། །སྲིད་ཞི་ཀུན་དུ་འབད་མེད་ལྷུན་གྲུབ་རྟག་ཏུ་བཀྲ་ཤིས་རབ་༼༢༠༠༽རྒྱས་ཤོག །དེ་སྐད་སྡེ་པ་ངེས་དོན་གྱིས། །ན་རིམ་གསུམ་གྱི་རྣམ་ཐར་ཞིག །ནན་ཏན་ཆེན་པོས་བསྐུལ་བའི་ཚེ། །ཐོ་ཙམ་བྲིས་པ་མངྒ་ལཾ།། ༈ །།སླར་ཡང་དད་ལྡན་གཅིག་གིས་ལེ་ཚན་འདིར་ཅུང་ཟད་བསྣན་རྒྱུ་བྱུང་ན་ཟེར་བར། བདག་རང་གིས་དོན་རྒྱུད་ཀྱི་རྩ་བའི་བླ་མ་བཀའ་དྲིན་གསུམ་ལྡན། བསྙེན་པར་རྫོགས་པའི་བསྡོམས་པ་དང་སེམས་ཉིད་ཆོས་སྐུར་ངོ་སྤྲོད་པ་ནི། དུས་གསུམ་སངས་རྒྱས་འདུས་པའི་ངོ་བོ། མཁས་གྲུབ་ཡོངས་ཀྱི་རྒྱན་གཅིག རྡོ་རྗེ་འཆང་ཆེན་པོ་བསྟན་པའི་ཉིན་བྱེད་དེ་ཉིད་ཡིན་ལ། དེའི་ཞལ་སྔ་ནས་དབང་ལུང་མན་ངག་ཁྲིད་སོགས་ཀྱང་བསམ་གྱིས་མི་ཁྱབ་པ་ཐོས་པས། བཀའ་དྲིན་འཁོར་མཐའ་མེད་ཅིང༌། །ཁྱད་པར་དུ་གཏེར་ཆེན་རོལ་པའི་རྡོ་རྗེའི་ཆོས་སྐོར་གྱི་དབང་ལུང་ཐོབ་སྐབས། རྨི་ལམ་དུ་རྗེ་དེ་ཉིད་ཁྲོ་བོའི་རྒྱལ་པོ་རྟ་མཆོག་རོལ་པ་སྐུ་མདོག་ལྗང་ཁུ་ཞིག་དུ་སྣང༌། །དེའི་སྒོ་ནས་དབང་བསྐུར་མཛད་སྟེ། །མེ་ཏོག་ཅོད་པན་ཤར་དུ་བབས་པས་གསང་མཚན་དབང་ཆེན་རྡོ་རྗེ་ཞི་བ་རྩལ་ཞེས་བྱའོ། །སྣང་གྲགས་རྟོགས་གསུམ་ལྷ་སྔགས་བདེ་བ་ཆེན་པོའི་ངང་ནས་འདི་སྐད་གསུངས། རང་ཉིད་ལྷ་ཡི་ངོ་བོ་དང༌། །མཚན་༼༢༠༡༽མའི་དཀྱིལ་འཁོར་སྲིད་བཅུད་ཀུན། །སོ་སོ་མ་ཡིན་ཐ་མི་དད། །སེམས་ཉིད་གཅིག་ཕུར་ལྷུན་གྲུབ་ཕྱིར། །བདག་མདུན་ཐ་དད་བསྒྲུབ་མི་དགོས། །སེམས་ཀྱི་རང་མདངས་མཚན་མའི་རྟེན། །ཕྱི་རོལ་སྲིད་བཅུད་སོགས་སུ་ཤར། །སེམས་ཉིད་ཁྲོ་རྒྱལ་རྟ་མགྲིན་སྐུར། །ཤར་ཚེ་དེ་དག་གུད་ན་མེད། །དེ་ཕྱིར་ཐ་དད་མ་ཡིན་པར། །ཟུང་འཇུག་ཨ་ཏིའི་རྣལ་འབྱོར་གྱིས། །ལྟ་བའི་མཐར་ཐུག་ཡིན་པར་ངེས། །ཞེས་འདི་ཨོ་རྒྱན་ཆེན་པོས་གསུངས། །ཅེས་སོགས་དབང་བཞིའི་ངོ་སྤྲོད་མཛད་ཅིང༌། འོན་ཀྱང་རྟ་མགྲིན་མར་གད་མདོག་ཅན་དེ་སྔོན་མ་ཐོས་པས་སུ་ལའང་མ་བཤད་ཅིང༌། རྗེས་སོར་རཏྣ་གླིང་པའི་ཚེ་བསྒྲུབ་གསང་འདུས་ཀྱི་ཆ་ལག་སུ་འདུག་པས་ངོ་མཚར་རྙེད་དོ། །ཤམ་པོ་གངས་གི་ཆུ་འགྲམ་དུ་མེ་དཔུང་འབར་བ་ཞིག་རྨིས། དེར་གུར་དྲག་གི་སྐུ་ཆུང་ངུ་ཞིག་རྙེད་པས་བསྟན་ཆོས་གཉིས་ཀྱིས་ཤེས། སྔར་ས་ལུག་ལོར་བདེ་ཆེན་ཡང་རིའི་རྩེ་མོ་ནས། །ལྷ་ཆེན་ཐང་ལྷ་གཉེན་པོ་འཁོར་ཚོགས་ནམ་མཁའི་སྐར་མའི་གྲངས་ལྟ་བུས་གུས་བཏུད་བྱེད་པ་མཐོང༌། དེ་འདྲའི་ཡི་གེར་བཀོད་རྒྱུ་མང་ན། ལྔ་བདོའི་འགྲོ་བ་ཐེ་ཚོམ་བྱ་གྱུ་མང་༼༢༠༢༽བས། རང་གཞན་ཀུན་ལ་ཕན་པ་མི་འདུག །གཙང་ཟབ་ཕུ་ལུང་དུ་གནས་མཇལ་ལ་ཕྱིན་སྐབས། ཁྲོམ་ཁྲི་ཕྲག་ཙམ་ཚོགས། དཀོར་ཟས་རྒྱ་ཆེར་སྤུངས། མ་རྒན་དེ་རྣམས་ལ་སྙིང་རྗེ་ཚད་མེད་སྐྱེས། སྨོན་ལམ་རྒྱ་གང་ཆེ་འདེབས་ཀྱང༌། བདག་གཞན་ཐམས་ཅད་སྔོན་གྱི་ལས་ཁོ་ན་སྨིན་དགོས་འདུག །ད་ནི་བདག་ཅག་དབེན་པ་སྙེགས་སྟེ་བྱང་ཆུབ་བསྒྲུབ་པའི་དུས་བཞི་ཡིན་འདུག་བསམ། སྐབས་དེར་ལྷ་ཕུ་གླང་འཕྲང་གིས་མདོ་རིའི་རྩེ་མོ་ན། རྡོ་རྗེ་སྐྱིད་སྦུག་ཟེར་བའི་ཕུག་པ་རྣམས་མཐོང་བས། རྗེ་བཙུན་མི་ལའི་རྣམ་ཐར་དྲན་ནས་མཆི་མ་རང་དབང་མེད་པར་ཤོར། འདུ་འཛིའི་གཡེང་བ་ཆོས་བརྒྱད་སྒྲོགས་གི་བཅིངས་འདི་རེ་སྡུག་སྙམ། དེ་ནས་རྒྱབ་ལུང་དུ་བསྡད་པའི་དགོངས་མོ་རྨི་ལམ་དུ། ནམ་མཁའི་ཀློང་ན་འཇའ་སྤྲིན་གྱི་དབུས་སུ་རྗེ་བཙུན་ཐོས་པ་དགའ། རྨ་བྱའི་སྒྲོ་ཐུལ་བཞེས་པ་ཞིག་ཞལ་འཛུམ་མདངས་དང་བཅས་སྟེ། རྣལ་འབྱོར་བཞི་རིམ་གྱིས་མན་ངག་མགུར་དུ་གསུངས། ཡང་དེ་ཉིད་བསྟན་པའི་ཉིན་བྱེད་ཀྱི་སྐུར་བསྟན་སྟེ། འཕོ་འགྱུར་མེད་པའི་དམ་ཚིག་དང་བཟློག་མེད་ཀྱིས་༼༢༠༣༽མོས་གུས་ཡོན་ཏན་ལས། བླ་མ་སངས་རྒྱས་ཀུན་འདུས་ཀྱི་གདམས་ངག་དེ་འདྲ་བསྟན་པ་ཡིན་གསུངས་ནས། སླར་ཡང་རྣལ་འབྱོར་གྱི་དབང་ཕྱུག་མི་ཏྲ་ཛོ་ཀིའི་སྐུར་སྣང་ཞིང༌། དེ་ཉིད་ཀྱི་ཞལ་གདམས་ཐུན་མོང་མ་ཡིན་པ་སྙིང་པོ་དོན་གསུམ་མདོར་བསྡུས་རྡོ་རྗེའི་མགུར་བཞེངས། མ་འོངས་པའི་ལུང་བསྟན་འགའ་ཞིག་ཟིན་བྲིས་ཟུར་དུ་བཏབ་ཡོད། མངྒ་ལཾ་ཤུ་བྷཾ།། ༈ །།མེ་ཕོ་རྟ་ལོའི་གནམ་ལོ་འཆར་བའི་ཚེ། །དཔའ་བོ་མཆོག་སྤྲུལ་ཁྲ་ལེབ་སྤྲུལ་སྐུ་བཅས། །མཚན་གསོལ་རྡོ་རྗེའི་མདུས་ཀྱི་བསྲུངས་བ་དང༌། །དམ་རྫས་ལྷ་གོས་རབ་བཟང་ལྟས་བཅས་ཏེ། །ངོ་མཚར་འོད་སྣང་མདོ་སྨད་ཕྱོགས་སུ་སྤྲོས།། ༈ །།སྟོད་འགྲེལ་དག་ལས་སྤྲེའུའི་ལོ་ཤར་ཚེ། །ཁྲུམས་ཟླའི་གྲལ་ཚེས་དགེ་བར་མཚུར་ནས་བཏེགས། །ལམ་ཞག་གཉིས་བཅས་གཞུང་ས་ཆེན་པོ་ནས། །རྟ་ཐབ་བསུ་མ་དང་བཅས་ལྷ་སར་འབྱོར། །གཟའ་སྐར་དུས་སྦྱོར་དགེ་བའི་སྔ་ཆུ་རུ།། ༈ །།ཕྱོགས་བཅུ་དུས་གསུམ་སངས་རྒྱས་ཇི་སྙེད་ཀྱིས། །མཐའ་ཀླས་ཡོན་ཏན་མི་ཟད་འདུས་པའི་སྐུ། །སྲིད་ཞིའི་༼༢༠༤༽གཙུག་རྒྱན་གོངས་ཅན་བསྟན་འགྲོའི་དཔལ།། ༈ །།ཐམས་ཅད་མཁྱེན་གཟིགས་འཇམ་དཔལ་རྒྱ་མཚོ་ཡི། །མཚན་དཔེའི་དཀྱིལ་འཁོར་མཇལ་ཞིང་གསུང་ཐོས་པས། །མཐོང་ལམ་ཐོབ་ལྟར་རྨད་བྱུང་དང་སྤྲོ་ཐོབ།། ༈ །།འགྲོ་བའི་མཆོད་སྡོང་ཤཱཀྱ་མུ་ནིའི་དྲུང༌། །ཡན་ལག་བདུན་པ་སྔོན་དུ་འགྲོ་བ་ཡིས། །གདེངས་ཅན་བསུ་བཟློག་སྤྱིར་དགེར་སྨོན་བཟང་དང༌། །སྨོན་འཇུག་སེམས་བསྐྱེད་ཡང་དག་བརྟེན་པོར་བཟུང༌། །གདུལ་བྱར་གྱུར་པའི་སྐྱེ་བོའི་ཚོགས་རྣམས་ལ། །དམ་པ་ཆོས་ཀྱི་སྦྱིན་པས་སྨིན་གྲོལ་བཀོད།། ༈ །།རྒྱལ་བ་སྲས་བཅས་བྱིན་སྟོབས་ཡོངས་འདུས་པ། །སྡོམ་པ་གསུམ་གྱིས་ཐུགས་རྒྱུད་ལེགས་པར་སྨིན། །གདུལ་བྱར་སྡེ་སྣོད་གསུམ་གྱིས་ཚིག་དོན་འཆད། །བསྡུ་བའི་དངོས་པོ་བཞི་ཡིས་ཡིད་ཅན་ཚིམས། །ཐུབ་བསྟན་པདྨའི་འདབ་བརྒྱ་བཞད་མཛད་པ། །འཕགས་མཆོག་ཀླུ་སྒྲུབ་གཉིས་པ་འགྲོ་བའི་མགོན། །མཚུངས་མེད་འབྲི་གུང་སྤྲུལ་པའི་སྐུ་མཆོག་ཟུང༌། །ལྷར་བཅས་འགྲོ་བ་ཀུན་གྱིས་བསྟོད་པར་འོས། །དེ་ལྟར་དམ་པ་མཆོག་གཉིས་ཐུགས་༼༢༠༥༽ཀློང་ནས། །ནན་ལྟར་ངེད་ཅག་ཕྱོགས་དེར་ཡོངས་དགོས་གསུངས། །དེ་ཚེ་རྟེན་འབྲེལ་ལེགས་ཚོགས་ཁྱད་པར་འཕགས། །ཨམ་བན་མཆོག་དང་བཀའ་ཡི་བློན་ཆེན་བཅས། །ཇི་སྙེད་ལྷག་བསམ་བཀའ་དྲིན་སྤྲོ་བ་ཐོབ། །ལུགས་གཉིས་མངོན་མཐོ་ལྷོ་འཕྲུག་སྡེ་སྲིད་ཆེའི། །གསུང་ཤིག་ཚིགས་དོན་བཟང་པོའི་ངོ་མཚར་རིས། །ཚངས་སྲས་ཏཾ་བུ་ར་བཞིན་མཆོག་ཏུ་སྙན། །ལ་དྭགས་ཕྱོགས་ཀྱི་མ་ཧཱ་རཱ་ཛ་དང༌། །རྨད་བྱུང་ཐུགས་རྗེའི་གཏེར་མངའ་རྒྱལ་སྲས་མཆོག །ལྷ་ལུང་གསུང་སྤྲུལ་འཛི་སྒར་མཆོག་སྤྲུལ་སྐུ། །མདོ་སྨད་ས་ཡི་དབང་ཕྱུག་སྡེ་དགེ་དང༌། །ཡོངས་འཛིན་མཆོག་དང་ཁམས་སྤྲུལ་འཇིག་མེད་སེང༌། །ཆོས་ཀྱི་མགོན་པོ་དོ་སྐྱ་སྦྲུལ་པའི་སྐུ། །ལྟོ་བ་འཆི་མེད་ཀླུ་དགའ་བྱ་བཏང་གྲུབ། །རི་བོ་ཆེ་དང་སྒ་ཕྱོགས་ཞིང་ཁམས་སུ། །སྡོམ་མཚོན་དམ་པའི་བླ་མ་ཇི་སྙེད་དང༌། །བསླབ་གསུམ་ཡོན་ཏན་གཏེར་མཛོད་བསྒྲུབ་བསྟན་སྤེལ། །དཔལ་སྤུངས་རྗེ་དཔོན་མཆོག་གི་སྤྲུལ་སྐུ་ཟུང༌། །དོན་གྲུབ་ཆོས་རྒྱལ་ཤེས་རབ་རྒྱ་མཚོའི་དཔལ། །སྦས་ཡུལ་བདེར་སྐྱོང་མི་རྗེ་ཀ་གནམ་པ། །རྣམ་དཀར་སྙིང་སྟོབས་མི་དམན་སྟོད་༼༢༠༦༽ཀྱི་ཕྱོགས། །སྤོང་རོང་རྗེ་དཔོན་ལ་སོགས་ཆེ་རྒུ་དང༌། །ཁྱད་པར་ལྷ་ལྡན་ཕྱོགས་ཀྱི་སྡེ་དྲུང་འཁོར། །སྦྱིན་བདག་དད་ཅན་སློབ་མའི་ཁྲལ་འཇལ་བཅས། །མཆོག་དམན་བར་མའི་འགྲོ་བ་ཇི་སྙེད་ལ། །ཆབ་ཤོག་སྨོན་ལམ་དུ་མ་འདོད་གསོལ་དང༌། །ཉམས་ལེན་ཉེར་མཁོའི་རིགས་ལ་ཟིན་བྲིས་སོགས། །ཧ་ཅང་མང་བས་འདི་ན་ཡི་གེའི་རིས། །འཇིགས་ཕྱིར་མ་བཀོད་འདི་ན་གར་བསྟན་ཞེས། །ཟུར་མང་མཆོག་སྤྲུལ་གཉིས་ཀྱི་དགོངས་བཞེད་ལྟར། །མགུར་མ་ལ་སོགས་ཉམས་མཚར་ཁ་ཤས་རྣམས། །མཁས་དབང་རྣམས་ཀྱིས་གཟིགས་ངོར་མ་མཆིས་ཀྱང༌། །ཐ་མལ་སྣང་བ་དཔེ་ཡིས་ཁོངས་ནས་ནི། །ཆོས་ལ་བསྐུལ་ཕྱིར་ཤོག་ཚད་མདའ་གང་མ། །བརྒྱ་ཕྲག་གཅིག་ལས་ལྷག་པའི་གྲངས་ཉིད་དུ། །བཀོད་པས་དགེ་དེས་མཁའ་མཉམ་སེམས་ཅན་ཚོགས། །སྡུག་བསྔལ་ཀུན་བྲལ་བདེ་བའི་དཔལ་དང་ལྡན། །སྒྲིབ་གཉིས་རྩད་གཅོད་ཚོགས་གཉིས་འབྲས་བུ་སྨིན། །བདག་དུ་ལྟ་བའི་མདུད་པ་རང་སར་གྲོལ། །ཆོས་དབྱིངས་ཡེ་ཤེས་སྒྲིབ་མེད་གསལ་མཐོང་སྟེ། །ཐམས་ཅད་མཁྱེན་གཟིགས་གོ་འཕང་ཐོབ་པར་ཤོག། ༈ །།༼༢༠༧༽ན་མོ་དྷརྨཱ་ཀ་རཱ་ཡ། དད་ལྡན་ཐུན་མོང་མ་ཡིན་པ་གཅིག་གཉིས་ནས། །ངེད་ཀྱི་རྣམ་ཐར་མདོར་བསྡུས་ཟེ་རེག་བཀོད་པ་ཞིག་ཅིས་ཀྱང་དགོས་ཟེར་ནན་ཏན་དུ་སྨྲས་བྱུང་བར་འདི་སྐད་དོ། །ཉིན་བཞིན་རྣམ་གཡེང་འདུ་འཛི་དང༌། །ཚུར་ཡོངས་ཕར་སོང་བྱེ་བྲག་གིས། །ཡི་གེའི་རིས་སུ་བཀོད་སྲོལ་འདུག །སྣག་ཤོག་གཟན་པའི་ལས་མ་གཏོགས། །དེ་དག་ཡ་མཚན་ཅིར་མི་སྣང༌། །ཁྱད་པར་སྙིགས་དུས་འགྲོ་བ་ལ། །ཇི་བཞིན་བརྗོད་པ་དགོས་པས་དབེན། །དེ་ཕྱིར་བདག་ཅག་རྣལ་འབྱོར་པ། །སྨྲ་བ་བསྐུངས་ཞིང་སུ་ལའང༌། །བཤད་པ་མི་བྱ་དེ་ལྟར་ལགས། །འོན་ཀྱང་ཁོ་བོ་བྱིས་པའི་དུས། །ཡ་མཚན་མཐོང་སྣང་སྣ་ཚོགས་དང༌། །རྨི་ལམ་སྔོན་གནས་རྗེས་དྲན་འགའ། །བླ་མ་དྷརྨཱ་རཱ་ཛ་ཡིས། །བརྗེད་ཐོར་བྲིས་ཀྱང་འདིར་མ་བཀོད། །ད་ལྟའི་སྐབས་འདིར་ན་ཚོད་ནི། །སྨིན་པའི་སྐབས་འདིར་མི་ལྕོག་ལས། །རྣམ་གཡེང་ཆུ་གཉེར་འདི་བཟློག་ནས། །ཡང་དག་རྡེ་རུས་གཏུག་པ་ཡིས། །སྙིང་པོའི་དོན་ཞིག་འབད་སྙམ་ཀྱང༌། །རང་སྣང་འཁྲུལ་བའི་སྣང་བར་འབྱམས། །ནུབ་གཅིག་ངོ་མཚར་རྨི་ལམ་དུ། །རྗེ་བཙུན་རས་པ་༼༢༠༨༽མཆོག་གཉིས་བྱོན། །སྐུ་མདོག་སྡོ་སྐྱ་བསྒྲེས་ཚུལ་ཅན། །འདོམ་གང་འཕགས་པའི་བར་སྣང་ལ། །སེམས་དཔའི་སྐྱིལ་ཀྲུང་གཡོ་མེད་བཞུགས། །གཅིག་ཤོས་གཞོན་ནུ་མཛེས་པའི་བཞིན། །འགྲེང་སྟབས་འཆམ་བསྐོར་ལང་མི་ལང༌། །ཕྱག་གཡས་སེང་ལྡེང་ཌ་རུ་འཁྲོལ། །དེ་དག་མགྲིན་གཅིག་དབྱངས་སྙན་དང༌། །རྗེ་བླ་མ་མཆོག་ལ་ཕྱག་འཚལ་ལོ། །ངེད་རས་པའི་ཀླུ་ལ་མ་ཡེངས་ཉོན། །སྤྱིར་སྣང་བ་འདི་བདེན་པར་མ་གྲུབ་མོད། །འཛིན་ཆགས་ཞེན་ཆགས་རྒྱབ་ཏུ་བོར། །ཆོས་ཟབ་མོ་ནཱ་རོའི་ཆོས་དྲུག་དེ། །ཐོས་པས་མི་ཆོག་བསྒོམ་ལ་འབད། །བག་ཆགས་ཀྱི་འཁྲུལ་སྣང་འདི་ཀུན་གྱིས། །ལྔ་བདོ་ཡི་ལང་ཚོ་ངོམ་པ་ཡིས། །སྐྱོ་ཤས་ཀྱི་སྙིང་རླུང་ལྡང་ལགས་ཀྱང༌། །ལར་དེ་ཀུན་བརྟགས་ཞིང་དཔྱད་པའི་ཚེ། །སེམས་སྟོང་པ་ཉིད་ཀྱི་ཆོ་འཕྲུལ་ལས། །དེ་ལས་དམིགས་སུ་མ་མཆིས་མོད། །འགྲོ་དྲུག་ལ་སྨོན་ལམ་བཟང་པོ་ཐོབ། །ཅེས་དབྱངས་སྙན་པོས་ཡིད་སྣང་བ་འགྱུར་པའི་ངང༌། སེང་ལྡེང་གྱིས་ཌཱ་མ་རུ་དྲག་ཏུ་དཀྲོལ་བས་འབྲུག་གྲགས་པ་ལྟ་བུའི་ངང་གཉིད་སད་བྱུང་སྐབས། མདུན་དུ་སྦ་གཟེབ་ནང་དུ་མཐུད་སྡར་གཅིག་ཡོད་པ་དེ། བྱི་པ་༼༢༠༩༽ཞིག་གིས་འདྲད་པའི་སྐད་དེ་ཌཱ་མ་རུ་ཡིན་འདུག་ཅིང༌། དེར་སྙིང་རྗེ་མི་བཟོད་པ་སྐྱེས་ཏེ། མཐུད་དེ་མ་ཟད་པར་བྱི་བ་ཁོ་རང་ལ་ཟར་བཅུག་པ་ཡིན། རྣམ་ཐར་བསྡུས་པ་དེ་ཙམ་ཆོག །ལྷུན་གྲུབ་ནོར་བུ་དཔལ་བཟང་པོ། །ཡར་ངོའི་ཟླ་ལྟར་རབ་ཏུ་འཕེལ། །ཕུན་ཚོགས་དགེ་ལེགས་རབ་རྒྱས་ཤོག། ༈ །།ལྷོ་འབྲུག་པའི་ཕྱོགས་ནས་བསྒོམ་ཆེན་ཀརྨ་མངོན་འཕགས་ཀྱི་ལོ་རྒྱུས་བཞུགས་སོ།། ༈ །།རྗེ་བཙུན་མི་ལ་རས་པ་ལ་རྣམ་པ་ཀུན་ཏུ་ཕྱག་བགྱིའོ། །དྲག་པོ་ཞེས་པ་ལྕགས་ཕོ་སྤྲེའུ་ཡི་ལོ་ནང་དུ། ལྷོ་འབྲུག་པའི་ཕྱོགས་ནས་ལོངས་པའི་བསྒྲུབ་ཆེན་ཡིན་ལ་ཡིན་བཞིན་དུ་ཆོས་བརྒྱད་རྣམ་གཡེང་གིས་མ་གོས་པའི། རླུང་སེམས་ལ་རང་དབང་ཐོབ་ཙམ་ཞིག་སླེབ་བྱུང་བར། ངེད་ལ་མཇལ་རྟེན་དུ་ཀ་ཤི་ཀའི་རས་ཁ་གསུམ་དང་མ་རྨོས་པའི་ལོ་ཐོག་གི་འབྲས་བུ་ཞིག་བཅས་རྟེན་འབྲེལ་བཟང་བར་བྱུང༌། ཁོང་གི་ལོ་རྒྱུས་རྣམས་ཞིབ་ཏུ་སྨྲས་བྱུང་བས་ངོ་མཚར་ཆེ་བར་འདུག །ངེད་ནས་གསེར་ཞོ་གང་ཆོས་བརྒྱགས་ལམ་ཆས་སུ་སྤྲད་པས་མཆོད་ཤོམ་གསེབ་སུ་གཏོར་སོང༌། ད་སྟེ་ཁོང་བལ་ཡུལ་དུ་མཆོད་རྟེན་རྣམ་གཉིས་མཇལ། །༼༢༡༠༽གྲོང་ཁྱེར་ནས་ཟས་འབྲེལ་འཚོ་བ་སློང་སྟེ་སྟག་མོ་ལུས་སྦྱིན་གྱི་གནས་ཁྱད་འཕགས་དེར་སྟག་སྦྱང་ལ་ལུས་སྦྱིན་གཏོང་དུ་འགྲོ་རྒྱུ་ཡིན་ཟེར་ལངས་སོང༌། རྒྱལ་སྒོའི་ཕྱི་ནས་སྤྲང་པོ་ཞིག་འདུག་པ་ལ་དེར་གླེས་དཀར་ཁྲ་བོའི་གཟན་གཅིག་ཡོད་པ་དེ་ཡང་བྱིན་སོང༌། དེའི་གནས་ཚུལ་རྗེས་ལ་ཉིན་གཅིག་ཡིད་ལ་དྲན་བྱུང་བས་འདི་སྐད་དོ། །ན་མོ་གུ་རུ། ལྷོ་མོན་ཕྱོགས་སུ་བཞུགས་པའི་སྒྲུབ་ཆེན་ཁྱེད། །ཁྱེད་ཕྱི་ནང་ག་མཚུངས་གི་ཡོན་ཏན་ལྡན། །ལྡན་བཞིན་དུ་སྙིང་རུས་དཀར་སྤྱད་མཛད། །མཛད་པ་པོ་ཀརྨ་མངོན་འཕགས་ལགས། །ཉིད་ལྷོ་མོན་ཕྱོགས་སུ་སྐྱེ་བ་བླངས། །བྱིས་པའི་དུས་ནས་དགེ་སེམས་ལྡན། །དཀོན་མཆོག་བླ་མར་མོས་གུས་ཅན། །ལོ་བརྒྱད་ལོན་པའི་དུས་ཙམ་ནས། །གནས་གྲོགས་དགྲ་གཉེན་བར་མ་དང༌། །ནོར་རྫས་མི་གཙང་འདམ་བཞིན་བོར། །རི་ཁྲོད་དབེན་པར་རབ་སྙེགས་ཏེ། །བླ་མ་དམ་པའི་དྲུང་དུ་ནི། །གུས་པས་མཆོད་ཅིང་བསྙེན་བཀུར་ཞུས། །ལུས་ངག་ཡིད་གསུམ་ཐ་མལ་དུ། །སྐད་ཅིག་ཙམ་ཡང་མ་བཞག་པར། །བརྩོན་འགྲུས་དྲག་པོས་དཀའ་བ་སྤྱད། །ད་ལྟ་སྒྱུ་ལུས་༼༢༡༡༽རྨི་ལམ་སོགས། །ལེགས་པར་འབྱོངས་པས་ཨུ་རྒྱན་ཡུལ། །ཤམ་བྷ་ལ་སོགས་གནས་ཀུན་ཏུ། །ངེས་པར་ཟོལ་མེད་བསྒྲོད་ནུས་ཅན། །ངན་སོང་འཇིགས་ལས་རབ་གྲོལ་བ། །ཐར་པའི་ཞིང་བསྒྲོད་སྒོམ་ཆེན་མཆོག །ཁྱེད་ཆོས་བརྒྱད་དབང་དུ་མ་སོང་བས། །ཀུན་ལ་བླུན་པའི་ཚུལ་འཛིན་ནས། །རས་དཀར་ཕྱུ་ཧྲུལ་ཞིག་གི་སྟེང༌། །གླེས་དཀར་ཁྲ་བོའི་གཟན་གོས་ཅན། །སྐྲ་ནི་སྦད་མགོ་ལིང་ལིང་བ། །ལྷམ་ནི་རྡོག་པ་དགུ་བརྩེགས་ཅན། །ཕྱེ་གལ་ཕྲན་བུ་རྒྱབ་ཏུ་ཁུར། །འཁྲུལ་པ་ཞིག་པའི་མཚན་ཉིད་ཅན། །སྐབས་སུ་གླུ་ཆུང་ཙེར་ཙེར་ལེན། །གོམ་པ་མགྱོགས་བུལ་སྣ་ཚོགས་བྱེད། །སྐྱེས་བུ་ཆེན་པོའི་རྣམ་ཐར་ཅན། །བཅོམ་ལྡན་ཐུབ་པའི་སྔོན་རབས་བཞིན། །ངོ་མཚར་བཟོད་དཀའི་སྙིང་སྟོབས་ཅན། །སྦྱིན་པའི་ཕ་རོལ་ཕྱིན་པ་ཡི། །བསོད་ནམས་ཚོགས་ཆེན་བསགས་པ་པོ། །སྙིགས་དུས་སྒོམ་ཆེན་ཆེན་དཀོན་དུས། །འདམ་ཀྱི་ནང་ནས་པདྨོ་བཞིན། །ཉེས་ལྟུང་དྲི་ཡིས་མ་གོས་ཤིང༌། །སྤྱོད་པ་ལྷུག་པར་གང་དགར་སྐྱོངས། །ཁྱེད་བལ་པོའི་ཡུལ་དུ་ཐེགས་པའི་ཚེ། །བཀྲ་ཤིས་འདྲད་པེ་ཚིགས་བཅད་གླུ། །རྟེན་འབྲེལ་ཕྱིར་༼༢༡༢༽དུ་འདི་སྐད་བརྗོད། །སྟེང་ནམ་མཁའ་ཡངས་པའི་ཀློངས་ཏུ་ནི། །རྒོད་པོ་རྙི་ཡིས་མ་གོས་པར། །རི་རྒྱལ་རྩེ་མོ་རག་ལེ་ཐེགས། །བར་དུ་ས་གཞི་གྲོ་འཛུམ་ངོགས། །རྟ་མཆོག་སྒྲོག་གིས་མ་བཅིངས་ངར། །ནེ་སེང་ཡངས་པོར་ག་ལེ་ཐེགས། །འོག་གཙང་ཆ་བ་སྔོན་པོའི་ནང་ཤེད་ན། །གསེར་ཉ་ལྕགས་ཀྱུས་མ་བཟུང་བར། །རྒྱ་མཚོའི་གནས་སུ་ག་ལེ་ཐེགས། །ཁྱེད་སྒྲུབ་ཆེན་མངོན་འཕགས་ཞེས་བྱ་བ། །ལམ་དུ་འཚེ་བ་ཀུན་བྲལ་ནས། །བལ་པོའི་ཡུལ་དུ་ག་ལེ་ཐེགས། །ལྷག་པར་རྣལ་འབྱོར་ཚད་ལྡན་ཁྱོད། །ཆོས་བརྒྱད་སྒྲོག་གིས་མ་བཅིངས་པར། །ཐར་པའི་གནས་སུ་ག་ལེ་ཐེགས། །ཞེས་སྨྲས་སོ། །དེ་ནས་སྒྲུབ་ཆེན་དེ་སོང་ནས་ཞག་གསུམ་འགྲོ་བའི་སྐབས། རྩེ་ཐང་ཕྱོགས་སུ་སྡོད་མི་ཨ་ཙ་རའི་ཚོང་པ་མིང་ལ་བཛྲ་ཤྲཱི་དེ་བོད་སྐད་དུ་རྡོ་རྗེ་དཔལ་ཟེར་བ། ཆས་དངོམ་ཡང་དགའ་རབ་ཙམ་ཞིག་ཡོད་པ་སླེབ་བྱུང་བས། ངེད་ལ་ཧྱེ་རིལ་སྡེར་གང་རས་སྐུད་ཆུད་པོ་གསུམ་རུས་སྦལ་ཞིག་ཕུལ་བྱུང༌། ཞག་གཉིས་པར་བསྡད་སོང་བས། ཉིན་གཅིག་གནས་ཚང་དུ་རྭ་ཅོའི་སྦ་རུའི་ནང་དུ་གིའུ་ཝཾ་ཞོ་གསུམ་ཡོད་པ་ཞིག་པོར་འདུག་པར། ཁོ་རང་ངོ་ནག་༼༢༡༣༽ཐད་ཐད་ལྟོ་ཡང་མི་ཟ་ཞིང་སྡུག་བསྔལ་ཆེ་བ་རང་བྱེད་འདུག །ངེད་ནས་དེ་ལྟར་མ་བྱེད་བྱས་གསེར་ཞོ་གང་སྤྲད་ནས་ཡིད་བདེ་བར་གྱིས་སྨྲས་པས། གསེར་དེ་སྐེ་ལ་བཏགས་ཏེ་ཨ་ཙ་རའི་སྐད་ཆ་མང་དུ་ཡབ་ནས་ལོག་སོང༌། ཚུལ་དེ་ལ་བསམ་སྟེ་འདི་སྐད་དོ། །ཀྱེ་ཧོ། །ཡོད་པ་བསྲུང་པར་མི་ཐུབ་མེད་པ་ཀུན། །བཙལ་ཞིང་སློང་བས་རྙེད་པར་དཀའ་བ་སྟེ། འདི་དག་འཁོར་བའི་སྡུག་བསྔལ་ཆུའི་གཉེར་ཅན། །དེང་དུས་བྱམས་མགོན་ཐུགས་རྗེ་ཆེན་པོ་ཡིས། །སྤྱན་གྱིས་རབ་གཟིགས་བྱིན་གྱིས་རློབས་མཛོད་ཅིག །ཅེས་སོ། །འོན་ཀྱང་མདོ་སྡེ་སྣམས་སུ། འཕགས་མཆོག་རྣམས་ནི་མཉན་དཔོན་གྲུ་སྐྱ་འཛིན་པ་དང་འདྲ། འགྲོ་བ་སེམས་ཅན་རྣམས་ནི་སྡིག་པ་ཡོངས་སུ་མ་བྱང་པར། འཁོར་བའི་རྒྱ་མཚོ་ལས་བརྒལ་བར་འདོད་ཀྱང་གྲུ་མེད་པ་དང་འདྲ་གསུངས་པ་བཞིན། བཛྲ་ཤྲཱི་ནི་ཡི་དྭགས་སུ་ཚེ་འཕོ་བ་ལས་མ་འདས་མོད། དེ་ནས་ཞག་ལྔ་སོང་མཚམས་ཚེས་བཅུ་བཞིའི་ཉིན་བདེ་ཆེན་ཡང་རིའི་སྐུ་གཉེར་ཀརྨ་ཆོས་ལེགས་ཟེར་བ་ཕྱག་ཆེན་མཉམ་གཞག་ཞི་གནས་ལ་ཅུང་ཟད་གནས་པ་འདྲ་ཞིག་དུས་རྒྱུན་གོས་ངན་ངོན་ཅན་༼༢༡༤༽འཚོ་བ་འབྲིང་ཙམ། དགེ་སེམས་ཆེ་བ་ཀུན་སྤྱོད་དུལ་ཞིང་ལས་འབྲས་རྩི་བ་ཞིག་ཡིན་རུང༌། སྔོན་གྱི་ལས་སྒྲིབ་མ་བྱང་བས་ཧ་ཅང་རྟོག་པ་ཇེ་གསལ་ཇེ་མཐོ་མ་བྱུང་བས། ཆོས་ཀྱི་ཡོན་ཏན་གོང་ནས་གོང་དུ་འཕེལ་བའི་ཕྱིར་ལྷ་ཆེན་འཛམ་གླིང་རྒྱན་གྱི་དྲུང་དུ་ཚེས་བཅོ་ལྔའི་ཉིན་སྲིན་མཛུབ་མར་མེ་ཕུལ་སོང་བར། ཁོང་མི་ལུས་དོན་ལྡན་དུ་བྱེད་པ་ཤིན་ཏུ་ནས་སྐལ་བཟང་འདུག་སྙམ་ནས་ཚིགས་སུ་བཅད་པ་འདི་སྨྲས་སོ། །ཐོག་མེད་དུས་ནས་ད་ལྟའི་བར་དུ་ནི། །ཤ་ཁྲག་ལུས་འདི་གྲངས་མེད་བླངས་པ་ཡང༌། །ཡང་ཤི་ཡང་སོས་དམྱལ་བའི་དཔེར་མཚུངས་མོད། །འགྲོ་ཀུན་ཇི་སྙེད་སེར་སྐྱ་ཕོ་མོའི་ཚོགས། །ལུས་ངན་འདི་ལ་མཛེས་མཛེས་བྱི་དོར་བྱེད། །དར་ཟབ་དུམ་བུར་གཏུབ་ཅིང་གོས་སུ་གྱོན། །རྒྱན་གྱིས་རབ་བརྒྱན་འཁྲུལ་པའི་སྣང་བར་འབྱམས། །དོན་མེད་ལས་དེ་ཁོ་ནར་སྤྱོད་གྱུར་མོད། །ད་ལན་ཁྱོད་ཀྱིས་བཅོམ་ལྡན་ཐུབ་དབང་དྲུང༌། །བཟང་པོ་སྤྱོད་པའི་སྨོན་ལ་མཚར་དགུའི་བར། །མར་མེ་ཕུལ་བ་དེ་དག་དགེ་བའི་སྟོབས། །བསོད་ནམས་རི་བོའི་དཔལ་ལས་ཆེས་ཆེར་འཕགས། །དེང་ནས་བཟུང་སྟེ་བླ་མེད་བྱང་ཆུ་ཀྱི། །མངོན་པར་༼༢༡༥༽མཐོ་བའི་རྒྱལ་ས་འཛིན་གྱུར་ཅིག །ཕ་མས་ཐོག་དྲངས་འགྲོ་བའི་ཚོགས་ཇི་སྙེད། །རྫོགས་སང་རྒྱས་ཀྱི་གོ་འཕང་མྱུར་ཐོབ་ཤོག །ཅེས་སོ། །ཁོང་ཚེ་གཅིག་ལ་སངས་རྒྱས་མ་ཐོབ་ཀྱང༌། །སྐྱེ་བ་ཕྱི་མ་དམ་པའི་ཆོས་གསང་སྔགས་ཀྱི་བསྟན་པ་བསྒྲུབ་ཏུ་རུང་ཞིང་སྒྲུབ་པའི་སྐལ་བ་དང་ལྡན་པའི་ལུས་ནི་ངེས་པར་ཐོབ་པཱ་འདུག་སྙམ་མོ། །གང་ཟག་རབ་འབྲིང་གསུམ་གྱི་ལོ་རྒྱུས་འདི་ནི་ལོ་སྔར་བས་ཞིག་གི་སྐབས་ཡིན་རུང་ཕྱིས་ཆུ་ཡོས་ལོར་ཡི་གེར་བཀོད་པའོ།། ༈ །།ལྷོ་སྤན་པའི་ཡུལ་དུ་ངོ་མཚར་ཅན་གྱི་གར་གྱི་རིམ་པ་བཞུགས་སོ། ༈ །།ན་མོ་གུ་རུ། ལྷོ་ཕྱོགས་སྤན་པ་ཞེས་པའི་ཡུལ། །སློབ་དཔོན་ལས་ཀྱི་རྡོ་རྗེ་ཡི། །སྐུ་གདུང་བྱིན་ཅན་བཞུགས་པའི་གནས། །ཁྱད་པར་དམ་ཅན་མགར་བའི་བཟོ། །ལྕགས་ཀྱི་ཐུབ་དབང་གྲོང་ཁྱེར་མ། །ངོ་མཚར་ཤིན་ཏུ་ཆེ་བ་བཞུགས། །དེ་དང་ཉེ་བའི་ས་ཕྱོགས་སུ། །རི་ཡི་སྐེད་པར་ཁྱུང་ཚང་དགོན། །ཞེས་པའི་ཞིང་བཀོད་ཕུན་སུམ་ཚོགས། །རྐང་འཐུང་ཡལ་འདས་རྒྱས་པའི་རྩེར། །དཔྱིད་ཀྱི་ཕོ་ཉས་གླུ་དབྱངས་སྒྲོགས། །མེ་ཏོག་སྣ་ཚོགས་བཀྲ་བའི་ངོགས། །༼༢༡༦༽རྐང་དྲུག་བུང་བ་ལྡིང་ཞིང་འཁོར། །དགེ་སྦྱོང་རྣམས་ཀྱི་བསྟི་གནས་མཆོག །དེ་ཚེ་དགེ་འདུན་ཚོགས་ཇི་སྙེད། །མཐིལ་གྱི་དགོན་པར་རྟག་པར་དུ། །མང་ཇ་འཚོ་བ་བཞེས་པར་ཐེགས། །དེ་ཚེ་གནས་ཡུལ་བསྲུང་བའི་ཆེད། །སེང་གེ་འབྲུག་གྲགས་དོམ་ནག་དང༌། །སྟག་མོ་ཁ་རལ་ལྕེ་སྦྱང་གདོང༌། །དེ་སོགས་ནོར་སྐྱོང་གཏུམ་པ་ནི། །འཇིགས་ཤིང་རྔམ་པ་མང་དུ་ཡོད། །སྐབས་དེར་གསུམ་རྩེ་ན་ཡུལ་འདྲའི་གནས། །ངོ་མཚར་རྨད་བྱུང་དེ་མཐོང་བས། །སེམས་ཡིད་རབ་ཏུ་འཕྲོག་པ་ན། །ཡུལ་གླིང་རི་མོ་འདྲི་བའི་ཆེད། །མོ་གོར་ཡུལ་གྱི་བཙུན་པ་ནི། །སྐུ་ཕྱེ་བསྟན་པ་རྒྱལ་མཚན་ཞེས། །སྣག་ཤོག་སྨྱུ་གུ་ཁྱེར་ནས་ནི། །ནེ་སེང་སྤང་པོ་ཡིད་འོང་ངོགས། །གར་དགུའི་ཉམས་དང་བཅས་ཏེ་ཐེགས། །དེ་ཚེ་ངེད་ཀྱང་མི་རིང་པར། །ཉེ་བའི་ཕྱོགས་དེར་གནས་པའོ། །དེ་ནས་བསྟན་པ་རྒྱལ་མཚན་གྱིས། །ཤོག་བུ་ལ་སོགས་ལེགས་བཀྲམ་སྟེ། །བཀོད་པའི་རི་མོ་ཚུགས་པའི་ཚེ། །བློ་བུར་ནོར་སྐྱོང་དྲག་པོ་གཉིས། །གཡས་གཡོན་གཉིས་ནས་མི་བཟོད་པའི། །ངར་སྐད་ཆེམ་ཆེམ་སྒྲོགས་པ་ན། །རབ་ཞད་མྱུར་དུ་༼༢༡༧༽བྲོས་པའི་སྐབས། །འགྱེལ་ཏེ་རེངས་པར་གྱུར་པའི་ཚེ། །ཤོག་བུ་མཁའ་དབྱིངས་གྲོང་ཡངས་སུ། །ཀྲུ་དཀྲུང་འཕུར་ལྡིང་བཞིན་དུ་གཡོ། །སྣག་ཚ་ས་ཡིས་ངོམ་མེད་འཐུང༌། །སྨྱུག་གུ་ཐལ་བའི་གསེབ་ཏུ་བོར། །ཁྱི་རྒན་རྒྱ་སེར་སྡང་མིག་ནི། །ཧོམ་ཁུང་ཁྲག་གིས་གང་བ་འདྲ། །མཆེ་བ་བྲ་བའི་སོ་འདྲ་གཙིགས། །མཇུག་པ་འབྲོང་རྔཱ་གཟེངས་པ་འདྲ། །སྔོན་མོ་སྦྱང་ཁུའི་གདོང་འདྲ་བ། །མིག་ནི་དར་བའི་མདོག་ལྟར་དཀར། །མཆེ་བ་གཙང་ཕུར་གཟེངས་པ་འདྲ། །མཇུག་ས་སྟག་མཇུག་བཞིན་དུ་འབྱུག བྲལ་བའི་རྡུལ་གྱི་ནང་ཤེད་ན། །མི་ཁྱི་ཐམས་ཅད་ཀུ་ཅོ་ནི། །འབྲུག་ལྟར་གྲགས་པའི་སྐབས་དེ་ན། །ངེད་ཀྱིས་དེ་དག་སྐྱབས་ཕྱིར་དུ། །གོམ་གསུམ་བསྡུས་ཏེ་དེར་སླེབ་པས། །ཐོག་མར་ཁྱི་རྒན་རྒྱ་སེར་ལ། །ལས་ངན་བསགས་པས་ལུས་ངན་བླངས། །ད་ལྟར་དུད་འགྲོ་ཁྱི་ཡི་ལུས། །ཞེ་སྡང་དྲག་པོ་གཏིང་ནས་སྐྱེས། །དེ་ཡི་འབྲས་བུ་སླར་ཡང་ནི། །དམྱལ་བའི་སྡུག་བསྔལ་མྱོང་དགོས་སོ། །ཁྱད་པར་མི་འདི་ཤཱཀྱ་ཐུབ་ཀྱི། །བསྟན་ལ་རབ་ཞུགས་བླ་མ་ཞིག །སྐྱེ་བ་མོ་གོར་ཕྱོགས་སུ་བླངས། །དབུས་གཙང་དག་པའི་༼༢༡༨༽ཞིང་ཁམས་སུ། །ཆོས་ཕྱིར་དཀའ་བ་སྤྱད་དུ་ཡོང༌། །ཁྱོད་ཀྱིས་འདི་ལ་འཚེ་བྱེད་ན། །ངེས་པར་སྡིག་པ་མི་བཟད་ཐོབ། །ན་རག་དུཿཁས་མནར་བར་འགྱུར། །དེ་ཕྱིར་ད་ལྟ་ཕྱིར་ལོག་ཅིག །ཡང་ཅིག་སྦྱང་གདོང་དར་བ་མིག །ཞེ་སྡང་ངང་དུ་སེམས་སོང་ནས། །འདི་ལ་གནོད་འཚེ་བྱེད་པ་ན། །འཁོར་བ་སྡུག་བསྔལ་རྒྱ་མཚོ་ལས། །ཆེས་ཆེར་མི་བཟོད་དམྱལ་བ་ཡི། །འཇིགས་པ་དེ་དག་མྱོང་དགོས་ཕྱིར། །དེ་ལ་བསམ་སྟེ་བག་མེད་ཀྱི། །གནས་ལས་སྤང་སྟེ་བཟློག་པར་གྱིས། །ཞེས་བརྗོད་དེ་ས་སྤར་གང་གཏོར་བས་ཕྱིར་གྱེས་སོང༌། །དེ་ནས་སྐུ་སྐྱེ་བསྟན་པ་རྒྱལ་མཚན་ནི་ཡར་ལངས་རྒྱུ་མི་འདུག་པས། ཡང་འདི་སྐད་ཅེས་སྨྲས་སོ། །ཁྱོད་མོ་གོར་ཡུལ་དུ་སྐྱེས་པའི་བུ། །སྔོན་བླ་མའི་སྐུ་སྐྱེ་ཞིག་ཀྱང་ལགས། །དར་གོས་ཀྱི་ན་བཟའ་ལྷབ་ལྷུབ་ལྡན། །རྟ་མཆོག་གི་སྟེང་ན་དཔལ་རྩལ་ཅན། །ཉི་མས་དྲོས་དུས་སུ་གསུང་གླེང་མཁས། །ཞལ་འཛུམ་འམ་གཙིགས་གཉིས་རེས་མོས་ཅན། །ཁྱེད་རྩལ་རྫོགས་ལྡན་པའི་མངའ་བདག་ཉིད། །ཡུལ་པ་གྲོང་དཀའ་བོད་ཡུལ་ལྷོ་ཕྱོགས་སུ། །ཐུགས་འོ་བརྒྱལ་འདི་འདྲ་༼༢༡༩༽འབྱུང་བ་ཨང༌། །ཞལ་ཐལ་བས་ཡོངས་སུ་གོས་པ་ཡིས། །ཨ་ཙ་ར་ཞིག་མངོན་སུམ་སྣང༌། །ཁྱོད་ལ་འུར་ཡར་ལར་མ་བཞེངས་ན། །སྤྱིར་སོག་པོ་ཡོངས་ཀྱིས་ལ་ལ་གནོད། །སྒྲོས་བདག་ཅག་གི་ཕོ་ཉ་མཆོག་ཅིག་ཡིན། །ད་མར་མར་མ་ཉལ་ཡར་ཡར་ལོངས། །སྤྱི་བོ་བདེ་ཆེན་གྱི་འཁོར་ལོ་ནས། །ཕ་མི་ལ་རས་པས་ཡར་ལོངས་གསུངས། །ད་མར་མར་མ་ཉལ་ཡར་ལ་ལོངས། །ཞེས་ལན་མང་དུ་བོས་པས་ཡར་ལངས་བྱུང་བའི་སྐབས། སྐྱོན་གང་ཡང་བྱས་མི་འདུག །དེ་ནས་ཐག་ཉེ་སྐོར་ཞིག་ནས་མི་གཉིས་ཡར་ཡོད་པའི་སྐད་གོ་བས། ངེད་ཡར་ཙམ་དེར་བྲག་སྐྱིབ་ཞིག་ཏུ་བསྡད། བསྟན་པ་རྒྱལ་མཚན་རང་དེ་གར་བསྡད་པས། གྲྭ་ཚང་གི་བཙུན་ཆུང་རྩེ་ཞྭ་ཕྲག་བསྐལ་ལག་ན་རྒྱུག་པ་རེ་ཐོགས་པ་གཉིས་སླེབ་སྟེ། དེ་རིང་ཁྱི་སྒྲ་མི་སྒྲ་ཆེན་པོ་དང་ཐལ་བའི་རྡུལ་ཆེན་པོ་ཞིག་འདིར་འཚུབ་བྱུང་བས། ངེད་གཉིས་དགེ་བསྐོས་ཀྱིས་གསུངས་པར། ཕྱོགས་ཀྱི་གནས་མཇལ་བ་ཞིག་གླིང་ཁྱིས་རྨུག་ཡོད་ཚོད་ཡིན། དེའི་ཟླའུ་ལ་སོང་ཞིག་ཟེར་ངེད་གཉིས་བཏད་བྱུང་བས། ཁྱེད་ལ་འོ་བརྒྱལ་འདྲ་མ་བྱུང་ངམ་ཟེར། བསྟན་༼༢༢༠༽པ་རྒྱལ་མཚན་གྱིས་སྔོན་གྱི་ལོ་རྒྱུས་རྣམས་བཤད་པས། ཁོང་གཉིས་པོས་ཁྱི་དེ་གཉིས་ཀྱིས་རྨུག་ནམ་མི་བཟོ་བ་མི་སྲིད་པས། ངོ་མཚར་ཤིན་ཏུ་ཆེ་ཟེར། རྩེ་ཞྭའི་ཟེ་བས་བསྟན་པ་རྒྱལ་མཚན་གྱི་མགོ་ལུས་མེད་ཀྱི་ཐལ་རྡུལ་རྣམས་བྱ་བས། ད་འདི་ནས་མཆོད་མཇལ་ལ་བྱོན་ན། རྡོ་རྗེ་འཇིགས་བྱེད་ཀྱི་སྐུ་བྱིན་ཅན་ཞིག་མཇལ་རྒྱུ་ཡོད་ཟེར། བསྟན་པ་རྒྱལ་མཚན་གྱིས་སྨྲས་པ། དེ་རིང་ཁྱི་གཉིས་ཀྱིས་འཇིགས་བྱེད་ཀྱི་མཆོད་མཇལ་རང་བྱུང་བྱས་པས། ཁོང་གསུམ་ཧ་རྒད་དི་རི་རི་བྱུང་སོང༌། བཙུན་ཆུང་གཉིས་དེ་ལས་ཕྱིར་ལོག་སོང༌། བསྟན་པ་རྒྱལ་མཚན་ངེད་ཀྱི་རྩར་ཡར་སླེབ་བྱུང་བར། ངས་ཁོ་ལ་བཤད་པ། སྔོན་གྱི་དུས་རྗེ་ཀརྨ་པ་ཆེན་པོ་བཅུ་པ་ཆོས་དབྱིངས་རྡོ་རྗེའི་སྐབས། གཟིམས་ཁྱི་གཉིས་ཀྱིས་མི་ཞིག་ལ་རྨུག་པའི་ལོ་རྒྱུས་ཕྱག་བྲིས་རི་མོ་དང་བཀའ་རྩོམ་འདྲི་འདྲ་གནང་འདུག །ཁྱོད་རང་ལེགས་པར་ཉོན་ཅིག །གོམ་གྲངས་ལྔ་བཅུའི་བར་དུ་ཡང༌། །བདེ་བར་བསྒྲོད་པའི་དབང་མེད་ན། །ལོ་ཟླའི་བར་གྱི་བྱ་བཞག་རྣམས། །རེ་བ་དེ་ཡང་ལྟ་ཅི་སྨོས། །ང་ཡི་འབངས་ཀྱིས་བ་ཡི་མར། །ལག་ཏུ་བཟུང་ནས་ཁྱིམ་ནས་ཕྱིར། །ཐོན་པའི་མོད་ལ་གུ་གུར་༼༢༢༡༽གྱིས། །བདས་ནས་དེས་ཀྱང་བྲོས་པར་བྱ། །ཟས་སྦྱིན་སྔོན་དུ་མ་བྱས་པས། །མྱོང་བྱ་མྱོང་བར་མ་གྱུར་པར། །གར་ཡང་ཐར་བར་མ་ནུས་པས། །རྡོ་བ་ཡིས་ཀྱང་མདུན་ནས་བཀག །སེམས་ལྡན་སྐྱེས་བུ་དེ་ཡང་དེར། །སེམས་མེད་ཤིང་དུམ་བཞིན་དུ་འགྱེལ། །མར་ནི་ས་ཡི་གཞི་ལ་བྱིན། །གོས་ནི་རླུང་གིས་བླངས་པར་བྱས། །སྒྱུ་རྩལ་ཤེས་པའི་གར་མཁན་གྱིས། །གོམ་སྟབས་བསྒྱུར་བ་དེ་བས་ཀྱང༌། །ལས་ཀྱི་གར་མཁན་ཡ་མཚན་ཆེ། །འདི་ནི་རི་མོ་ལ་འགོད་ཅིང༌། །ཡི་གེ་ལ་ཡང་མ་ཧཱ་གུ་རུ་ས། །ཁྱབ་བདལ་བྱས་ནས་བཀོད་པའོ། །ཞེས་བཤད་པས། སྔར་ཡང་དེ་འདྲ་འབྱུང་བ་རེད་ཨ་ཟེར། དེ་འདྲ་བྱུང་འདུག་ཁྱེད་རང་དུས་རྒྱུན་སྤོམ་སྤོམ་སྤོམ་སྤོམ་རང་བྱེད་ནས་བཞུགས་འདུག །ཉིད་རང་ཡུལ་ཐག་རིང་མོ་གོལ་གྱི་ཕྱོགས་སུ་སྐྱེས། སངས་རྒྱས་ཀྱི་བསྟན་པ་རྣམ་དག་དང་མཇལ། ད་རེས་ལྷོ་ཕྱོགས་ཀྱི་གནས་གྲོ་བོ་ལུང་དང་སྲས་མཁར་སྤྲུལ་པའི་གཙུག་ལག་ཁང་དག་གནས་ཆེན་གནམ་སྐས་བྲག་གུ་རུ་ལྷ་ཁང་དུ་ངོ་མཚར་རྨད་བྱུང་གི་རྟེན་དང་གཡག་འཆམ་བྱིན་རླབས་ཅན་དང༌། མཁོ་མཐིང་གི་གཙུག་ལག་ཁང་ཆེན་པོ་སོགས་མཇལ། དེ་རིག་སྤན་པའི་ཡུལ་༼༢༢༢༽དུ་སླེབས་ཚེ་ཁྱེད་རང་མ་བཅོས་པའི་ལས་ཀྱི་གར་བསྒྱུར་ཞིང་གླུ་བླངས་བདེ་བཞིན་ཡ་མཚན་ཞིང༌། བཅོས་མའི་རྔ་བརྡུངས་དང་བསྒྲིགས་པའི་གླུ་གར་ལ་ལྟས་མོ་ཅི་ཞིག་ཡོད། དེ་རིང་ངོ་མཚར་ཤིན་ཏུ་ཆེ་བ་རང་བྱུང་བྱས། གནས་སུ་འབྱོར་སྐབས་སྐུ་སྐྱེ་ཀརྨ་བསྟན་པ་རྒྱལ་མཚམས་ལྷ་རྫས་སྲིད་དུ་རིང་བའི་སྤད་ར་བཀོན་ནས་ད་ཕྱིན་ལོ་རེ་ཞིག་པར། ནད་གདོན་བར་ཆད་ཀྱི་གཡུལ་ལས་རྣམ་པར་རྒྱལ་ཏེ། བཀྲ་ཤིས་པའི་རྟེན་ཅིང་འབྲེལ་འབྱུང་བཟང་པོ་ཐོབ་བོ། །ཞེས་ཤིས་པ་བརྗོད་དོ། །ལྷོ་སྤན་པ་ལ་ངོ་མཚར་ཅན་གྱི་གར་གྱི་རིམ་པའི་རྣམས་བཞག་འདི་ལྕགས་བྱི་ལོར་ཀརྨ་པ་བཅུ་གསུམ་པས་ཟིན་བྲིས་སུ་བཀོད་པ་སརྦ་མངྒ་ལཾ།། ༈ །།ངོ་མཚར་མཐོང་བའི་ལོ་རྒྱུས་བཞུགས་སོ།། ༈ །།ན་མོ་གུ་རུ། ངེད་ཀྱི་སློབ་བུ་སྐུ་སྐྱེ་བསྟན་པ་རྒྱལ་མཚན་ནི། ཡར་འབྲོག་གཡུ་མཚོ་ལ་ཉ་པ་ཚོ་ཀོ་བ་བཏང་ནས་ཕྱོགས་ཀུན་ཏུ་རྒྱུག །ཁོང་སོག་པོ་ལ་སོང་བའི་སྟབས་ཀྱིས་ཡ་མཚན་ཆེ་བར་བྱེད་འདུག །དེས་རྐྱེན་པའི་ངེད་ལ་ཡུལ་ཕྱོགས་གཞན་དུ་ལྟས་མོ་དང་རྟེན་ངོ་མཚར་ཅན་སོགས་ཇི་འདྲ་མཆིས་ལགས་ཟེར་བ་ལ་འདི་སྐད་བྱས། སྔོན་རྗེ་༼༢༢༣༽ཀརྨ་པ་ཆེན་པོ་ཆོས་རྗེ་དེ་བཞིན་གཤེགས་པ་རྒྱ་ཡུལ་དུ་ཕེབས་སྐབས། རྒྱུ་མ་མཁན་གྱི་ཆུ་ཡིས་སྦུ་བ་ལ། ཁང་བཟང་ངོ་མཚར་ཆེ་བ་ལོགས་རྣམས་སུ་མུ་ཏིག་དཀར་དམར་གྱི་དྲྭ་བས་མཛེས་པ་ཞིག་ཏུ་སྤྲུལ་ནས། སྤྱན་དྲངས་པའི་ཚེ་ཏིང་ངེ་འཛིན་གྱིས་བྱིན་གྱིས་བརླབས་པ། ད་ལྟ་ཡང་མཚོ་ནང་དུ་མཇལ་རྒྱུ་ཡོད་པའི་བཀོད་པ་དབུ་མཛད་ཆོས་དབྱིངས་རྒྱ་མཚོའི་ཞལ་ཐང་དུ་བྲིས་ཡོད། ཤཱཀྱ་ཤྲཱིཿརིའི་དབུ་ཞྭ་རྦབ་བསྲུང་ཉི་ཟེར་ལ་འགལ་བ་དང་སྦ་མཁར་རྡོ་འདམ་ཕུར་མ་བཅས་དང༌། རྗེ་ཀརྨ་པཀྴིའི་རྡོ་ལ་ཕྱག་རྗེས་གནང་བ་ལ་རིང་བསྲེལ་མང་དུ་འཁྲུངས་ཅིང་དུས་བཟང་ལ་མཆོད་པ་ཕུལ་ན་འོད་ཟེར་འཕྲོ་བ་ཞིག །པཀྴིའི་སྐུ་གསང་བ་བཞེངས་པའི་གཟུང་ཞུགས་སུ་ཡོད། རྗེ་སངས་རྒྱས་མཉེན་པའི་དངུལ་སྐུ་རྫུ་འཕྲུལ་ཞེས་རབ་གནས་སྐབས་ཞག་བདུན་བར་དུ་བར་སྣང་དུ་བཞུགས་པ་གཤིན་པོ་རྣམས་ཀྱི་སྔས་མགོར་སྤྱན་དྲངས་ན་ངན་སོང་གིས་འཇིགས་ལས་གྲོལ་ཞེས་པ་དང༌། ཡང་རྗེ་སངས་རྒྱས་མཉན་པས་ཁམས་ཕྱོགས་སུ་འཁྲུགས་པའི་འདུམ་འཆིང་ཞིག་མཛད་སར། རལ་གྲིའི་ཚོགས་བསྡུས་ཏེ་རྩེ་མོ་རྣམས་ཁྱོན་ཅིག་ཕྱག་གིས་༼༢༢༤༽བསྒྲིལ་ཏེ་གཏོར་མ་ཞིག་བཟོ་བ་གནང༌། ཡུ་བ་རྣམས་ཤམ་དུ་རང་འཇར་ཡོད་པ་ངོ་མཚར་ཅན་ཞིག་ད་ལྟ་ལྡན་ཁོག་ཕྱོགས་སུ་ཡོད། དེ་ལྟ་བུ་ཁྲོ་ཕུ་དགོན་དུ་ཁྱད་འཕགས་བཅུ་གསུམ་སོགས་འཇིག་རྟེན་ཁམས་འདིར་ཅི་བྱ་བ་ཡོད་མོད། ངེད་ཁམས་སུ་འགྲོ་བའི་ལམ་དུ་དགེ་རྒྱལ་རྩི་ཁོག་བྱ་བ་ན། ཕ་དམ་པའི་བྲག་ཁུང་ཞིག་ཏུ་བཞུགས་སྐབས། རྩིའི་འདྲེ་མོ་རྣམས་ཀྱི་ཆོས་འཕྲུལ་སྣ་ཚོགས་བསྟན་ནས། དེ་རྗེས་བྲག་ཕུག་དེ་ཕ་འོང་གཡག་རོ་ཙམ་གྱིས་བཀག་པས། དམ་པ་བྲག་ཕུག་གི་སྟེང་ཕྱོགས་དོན་ནས་ཟང་ཐལ་དུ་གཤེགས་པའི་རྫུ་འཕྲུལ་མཛད་ནས། རྩིའི་འདྲེ་མོ་རྣམས་དམ་བཞག་མཛད་པ་དང༌། ཁམས་སྦོམ་བྲག་ཕྱོགས་སུ་གྲུབ་ཐོབ་ཆེན་པོ་ཀརྨ་པཀྴིའི་ཅོང་ཞིའི་ཕུག་པའི་ནང་དུ་གཏུམ་མོ་བསྒོམ་པས། རྡོ་རྣམས་ཞུ་བ་ངོ་མཚར་ཤིན་ཏུ་ཆེ་བ་ཡོད། ཁམས་རད་ནེ་དགོན་དུ་རྗེ་ཀརྨ་པ་དུས་གསུམ་མཁྱེན་པའི་སྐབས། བྲག་ཕུག་ཞིག་དུ་བོན་པོ་དམ་ལོག་གསུམ་གནས་པ་ལ། མགོན་པོ་བེར་ནག་ཅན་གྱིས་བྲག་ཕུག་དེ་ཕ་འོང་བསམ་གྱིས་མི་ཁྱབ་པ་སུས་ཀྱང་སྒུལ་བསྐྱོད་མི་ནུས་ཞིག་གིས་བཀག་ནས་བོན་པོ་གསོན་སྐམ་དུ་སོང་བའི་བྲག་༼༢༢༥༽ཕུག་དང༌། ཕྱོགས་དེར་ཞབས་རྗེས་སོགས་གྲངས་ཀྱིས་མི་ཆོད་པ་ཡོད་དོ། །དེ་ནས་དཔལ་སྤུང་དགོན་དུ། སྦིང་པ་རྒྱལ་པོའི་རྩེད་མོ་མཁན་ཞིག་བྱུང་བར། སྦྲེལ་སེང་གེ་སྟག་སོགས་དང་ལུས་ཀྱི་ཤ་མཉེན་བསྒྱུར་བ་དང་གྲི་རྩེད་དང་མདུང་བསྐོར་སོགས་དང༌། མེ་ཡི་འཕྲུལ་སྣ་ཚོགས་ཡ་མཚན་ཆེ་ཞིང༌། སྔོན་ཆད་མཐོང་མ་མྱོང་བ་ཁོ་ན་མཐོང་ཞིང༌། དེ་བས་ཀྱང་གཙང་ཕྱོགས་ཀྱི་ལམ་ཞིག་ཏུ། འདི་ལྟ་སྟེ། དགོན་དཀར་ཞེས་པའི་ཉེ་འདབས་སུ། །སེར་སྦྲེང་ངོ་མཚར་ཅན་ཞིག་ཤར། །ཐོག་མར་གྱིས་པ་ཤར་ཤར་གཉིས། །སྐྲ་ནི་སྤྱི་བོར་དམ་དུ་བསྡམས། །རྣ་བར་ཞ་ཉེའི་ཨ་ལོང་བརྒྱན། །སྣབ་རྟུག་སོར་རེ་ལུག་པ་པོ། །འམ་གཙིགས་དམ་དུ་བསྡམས་ནས་ནི། །ལག་ན་དར་ཅོག་རེ་རེ་ཁུར། །གཉིས་པ་གདུང་འཛིན་ཆ་ལུགས་ཅན། །པད་ཞུ་དུང་དང་མགྲོན་བུས་བརྒྱན། །སྡང་མིག་ཧྲིག་ཧྲིག་ཕྱོགས་བཅུར་བལྟ། །ངག་དུང་འདོམ་གང་ཙམ་ཞིག་འབུང༌། །སྐད་ནི་བ་ཡི་ཨོག་ངར་འདྲ། །གསུམ་པ་བནྡེ་ག་རྒྱ་ཅན། །ཐོད་པའི་འོད་ཟེར་ཕྱོགས་བཅུར་འཕྲོ། །ཁ་སྦུ་དཔག་རལ་ཁྲོལ་ཁྲོལ་ཞིག །ཏིང་ཤག་གཟེར་མགོ་བརྡུང་བརྡུང་༼༢༢༦༽བྱེད། །བཞི་པ་བསྒྲུབ་ཆེན་རལ་ཅོག་ནི། །དམ་དུ་བསྡམས་ལ་རིང་ཞིང་ལྡེམས། །མིག་ནི་གཟི་ཞར་སོ་མདུད་སོ། །རྣ་བར་དུང་ཆག་བཏགས་ནས་ནི། །ལག་གཡས་ནས་ཀྱི་སྙེ་མ་ཐོགས། །གཡོན་ན་སྐྱུར་གྱི་རྫ་བུམ་ནི། །ཀོ་བས་ཆག་ཆིང་བྱས་པ་ཐོགས། །ལྔ་བ་སྔགས་བསྒྲུབ་འདྲེས་པའི་ཆས། །ངོ་ནི་སྨུག་ལ་མིག་ནི་མཐིང༌། །ཨག་ཚོམ་ར་བཞུགས་བཏགས་པ་འདྲ། །དོ་མར་སྤུ་མེད་མགོ་ལ་གྱོན། །ལག་ན་ཌཱ་དྲིལ་གོག་པོ་བཀྲོལ། །སྐབས་མཚམས་བློ་བུར་འཆམ་བསྐོར་བྱེད། །ཤིན་ཏུ་བདེ་ལག་ཆེ་བ་ཅན། །དྲུག་པ་ཨ་ནེ་སེ་པོ་ཞིག །གཉེར་མིའི་དཔག་བཅང་མདུན་སོ་བུད། །ཞྭ་མོ་བཅུག་མོ་འདྲ་བ་གྱོན། །སྦུབ་འཆོལ་སྒོག་པ་བརྡུང་བརྡུང་དང༌། །སྐབས་མཚམས་ཕུ་ཤར་རེ་རེ་བྱེད། །བདུན་པ་སྐྱེ་བོ་རྒན་པོ་ཞིག །མིག་ནི་སྤོས་ཤེལ་སྐྲ་རྔ་ཡབ། །ཁ་ནི་བྲག་ཁུང་ནག་ཧོང་ཧོང༌། །རྔ་གོག་ལག་ཏུ་ཁུར་ནས་ནི། །ཁ་གྲངས་ངེས་པ་མེད་པར་བརྡུངས། །དེ་ལྟའི་སར་ཕྲེང་ངེས་མེད་ཀྱིས། །སྣ་ཚོགས་འདུས་པ་ཐམས་ཅད་པོས། །གླུ་དབྱངས་རོལ་མོ་སྒྲ་སྐད་སོགས། །དུས་གཅིག་༼༢༢༧༽གྲགས་པས་རྒྱ་མཚོ་ཆེའི། །ཆུ་ཀླུང་དྲག་ཏུ་འཁྲུགས་འདྲའི་སྐད། །རྣ་བས་ཉན་དང་ལྟར་མི་བཟོད། །རྨི་ལམ་ཡིན་བསམ་མངོན་སུམ་ལ། །ཐེ་ཚོམ་གྱ་གྱུའི་གནས་སུ་མཆིས། །དེ་འདྲའི་ལྟས་མོ་མང་པོ་མཐོང་བྱས་པས། །སྐུ་སྐྱེ་རང་ཡང་སྒད་ཤོར་ཤོར་འདྲ་བཞིག་བྱེད་འདུག །ཅེས་པ་འདི་ལྕགས་བྱི་ལོར་ཡར་འབྲོག་ཡ་སྲིད་རྡོ་ཟམ་དང་ཉེ་བའི་ཕྱོགས་སུ་ཞག་བབ་ཁེལ་དུས། བླ་མ་བསྟན་པ་རྒྱལ་མཚན་ལ་འཕྲོས་གཏམ་སུ་ཀརྨ་པ་བཅུ་གསུམ་པས་སྤེལ་བ་དགེ། ༈ །།མཚན་དཔེའི་དཀྱིལ་འཁོར་འོད་སྟོང་གཟི་བྱིན་གྱིས། །འཇིགས་ཚོགས་ལྟ་བའི་མུན་པ་རྩད་ནས་འབྱིན། །གདུལ་བྱར་གྱུར་པའི་པད་ཚལ་ཅི་མཆིས་པ། །རྒྱས་མཛད་རཏྣ་དཱ་པའི་ཞབས་ལ་འདུད། །བྲག་རི་གནམ་དུ་གཟེངས་བའི་རྩེ་མོ་ན། །གནས་པའི་བྱ་རྒྱལ་བཟའ་བ་འཕྲལ་དུ་ཚོལ། །དབེན་པའི་གནས་དེར་རྟགས་པར་བཞུགས་ན་ལེགས། །གལ་ཏེ་ཁྱམ་ཁྱམ་ཡོར་ཡོར་མང་ན་ནི། །མདའ་མཁན་སྒྲོ་ལ་ཆགས་པས་བསྐྲོད་ཉན་ཡོད། །གཡའ་དང་སྤང་གི་མཚམས་སུ་བདེ་བར་རྒྱུ། །དགའ་སྤྲོའི་ལོང་ཚོ་དར་བའི་རི་དྭགས་ཚོགས། །༼༢༢༨༽ད་དུང་དེ་ཁའི་གནས་སུ་བཞུགས་ན་ལེགས། །གལ་ཏེ་གྲོང་གི་ཕྱོགས་སུ་ཉེ་བ་ན། །མི་ལྟོག་འཁྱོམས་པོས་སྲོག་དང་བྲལ་བར་བྱེད། །གཏིང་ཟབ་མཚོ་ནང་བཞུགས་པའི་གསེར་ཉའི་ཚོགས། །རང་གནས་སྦུབས་སུ་གཡོ་མེད་གནས་ན་ལེགས། །མཚོ་འགྲམ་ཆུ་རྩལ་སྦྱང་སྦྱང་མང་གྲགས་ན། །ཉ་པ་རྔོན་པའི་ལག་ཏུ་ཆུད་ཉན་འདུག །རི་ཁྲོད་དབེན་པར་བཞུགས་པའི་སྒྲུབ་ཆེན་ཚོ། །སེམས་ཉིད་ཆོས་སྐུའི་ངོ་བོ་བལྟ་བཞིན་དུ། །སྒྲུབ་གནས་དག་ཏུ་རྩེ་གཅིག་བཞུགས་ན་ལེགས། །གལ་ཏེ་སྐྱེ་བོའི་དབུས་སུ་རྒྱུ་བ་ན། །འཇིག་རྟེན་ཆོས་བརྒྱད་སྒྲོག་གིས་འཆིང་ཉན་འདུག །ཀླུངས་དུ་ཡང་ཡང་ཕེབས་པར་མི་འཚལ་ཞུ། །ཞེས་པ་འདི། །དེང་སོང་སྐྱེ་བོ་ལས་སྒྲུབ་ཆེན་རྣམས་བྲེལ་བ་ཆེ་བར་མཐོང་བས། དེ་སྐད་ཞུ་དགོས་བྱུང་བས་དགོངས་ཁྲེལ་མི་གནས་འཚལ།། ༈ །།ན་མོ་གུ་རུ་བྷྱཿ ཆུ་སྟོད་ཟླ་བའི་ཚེས་བཅོ་ལྔ་ལ། །སྦྱིན་བདག་འགའ་ཞིག་གིས་འདོད་དོན་ལྟར། ཡང་ཟབ་དཀོན་མཆོག་སྤྱི་འདུས་ཀྱི་དབང་ལུང་ཞིག་བགྱིས་ནས། ཉི་འོད་དུ་ཅུང་ཞིག་ངལ་གསོའི་སྐབས། མེ་ཏོག་སྣ་ཚོགས་ཀྱི་ཚལ་དུ། སྟག་བྱེ་མ་༼༢༢༩༽ལྷེབ་དང་གསེར་སྦྲང་གཡུ་སྦྲང་སོགས་མང་པོ་འདུ་ཞིང་ལྷག་པར་བུང་བ་རྣམས་འཕུར་ལྡིང་གིས་སྒྲ་སྐད་སྙན་པར་སྒྲོགས་བཞིན་པ་ལ། ཡིད་ཡེངས་པར་གནས་པའི་སྐབས་དེར། ཕྱོགས་ཤར་ངོས་ནས་མ་ཎི་གླུ་རྟ་སྔར་མི་གྲགས་པ་ཞིག་ལྷང་ལྷང་གྲགས་བྱུང་བས། རྟོག་དཔྱོད་ཞིག་བྱས་པར་གསེར་གདུང་འགག་གི་རྭ་བའི་སྒོ་ནང་དུ་ཡིན་པར་འདུག །དེར་སྒིས་དཀར་གྱིས་རས་ཀྱི་སེང་ནས་བལྟས་པས། སྦྲང་རྒན་གཟུགས་ཆེ་བ་མིག་ཡ་གཅིག་ཞར་བ། འགྲམ་པ་རྟ་འགྲམ་པ་ཞྭ་མོ་འགོགས་ཏོ་མཐིལ་རྡོལ་གོན་པ། ཡང་རྒན་མོ་གཟུགས་ཐུང་བ་ཞིམ་བུ་ངོ༌། །མདུན་སོ་གཅིག་བུད་པ་གཟན་ཧྲུལ་པོ་གྱོན་པ། དེ་གཉིས་ལ་བུ་ཤར་ཤར་གཉིས་འདུག་པ་ལ་གཅིག་ནི་གདོང་པ་ཉག་ལ་ཁ་སྦོབ་པ་སྤྲེའུ་ཡི་ཉམས་དང་ལྡན་པ། གཅིག་ཤོས་ནི་ཟངས་སྐྱོགས་མགོ་འོད་ཟེར་ཕྱོགས་བཅུར་འཕྲོ་བ། གཙོ་འཁོར་དེ་དག་གི་རྒྱན་ཆས་སུ་མགྲོན་བུའི་རྣ་རྒྱན་སྔོན་ནེའི་ཕྲེང་བའི་དོ་ཤལ་སོགས་དང༌། ལག་ན་ཁྱེར་རྒྱུ་དང་རྒྱབ་ལ་ཁུར་རྒྱ་རྣམས། སྒྲ་སྙན་དང༌། མདུང་དང༌། འུར་རྡོ་དང༌། སྒོད་སྒྲོ་སོགས་སྣ་ཚོགས་ཐོག་པ་ཞིག་འདུག །དེ་ཀུན་གྱི་མ་ཎི་གླུ་རུ་བླངས་པའི་༼༢༣༠༽རྗེས་སུ། སྨོན་ལམ་འདི་ལྟར་འདེབས་འདུག་ཅིང༌། ལུས་ལ་གོན་རྒྱུ་བཟང་ཞིང་ཁ་ལ་ཟ་རྒྱུ་འབལ་པོ་ཤོག་ཤོག །བྱེས་སུ་རྟ་མཆོག་ཞོན་ཞིང་ཁྱིམ་དུ་བདེ་བདེའི་གདན་ཆུང་འབོལ་འབོལ། མཆེད་གྲོགས་ཚེ་ནོར་བུ་སྤུངས་འདྲ་སྙེན་པའི་རྒྱངས་གླུ་རྩེར་རྩེར། ལྷ་གླུ་དགྱེས་པའི་ཞབས་བོ་འམ་བུ་ཚོས་གཏང་ངོ་ཨ་ཟེར། དེ་ཀུན་སྒོ་འགྲམ་དེ་ནས་ཞབས་བྲོ་དང་ཕྱག་འབུལ་སྤེལ་མ་བྱེད་སྐབས། ཁྱི་རྩའུ་ཁ་དང༌། ལུག་མགོ་མ་དང༌། གཡག་མགོ་མ་སོགས་རིམ་གྱིས་ཁྱི་ཐམས་ཅད་འུར་ནས་དད་སོང་པས། ཁོང་རྣམས་བྲོས་ནས་གར་སོང་ཆ་མེད་དུ་སོང༌། དེ་ནས་ངེད་ཞལ་རས་ལྷ་ཁང་དུ་ཡོད་སྐབས། ཁོང་ཚོའི་གླུ་དབྱངས་འཐེན་པ་ཞིག་ཐོས་པས་གང་དུ་ཡོད་པ་ལྟས་ཙ་ན། མ་ཎི་ཆེན་མོའི་འགྲམ་དུ་བསྡད་འདུག་པས། ངེད་ནས་དེ་ཚོ་ལ་ཟས་གོས་ཕྲན་བུ་ཅིག་བྱིན་དགོས་བསམ་པར། ཟླའུ་རྣམས་ཀྱིས་ཟེར་བར་འདི་ཚོ་སྦྲང་པོ་དངོས་རང་མིན་པའི་མི་འཁྱར་སྡོད་མི་ཚུག་པ་རྐུན་མ་བྱ་བཤོར་ཉ་བཤོར་བྱེད་མི་ཡིན་འདྲ་ཟེར་འདུག་ཀྱང༌། མ་གྱུར་འགྲོ་བའི་སེམས་ཅན་ལ་སོང་གཤིས་སྦྱིན་པའི་གནས་ཡུལ་དུ་གྱུར་མོད་སྙམས་ནས་གོས་དང་བཟའ་བ་ཕྲན་ཚེགས་དང་༼༢༣༡༽ལྷན་དུ་ཁོང་ཚོར་ལན་འདི་སྐད་བསྐུར་བ་ཡིན། ཁྱེད་རང་རྣམས་སྔོན་གྱིས་ལས་ཀྱི་བསྐོས་པའི་སྤྲང་པོའི་གནས་སུ་གྱུར་བ་ཡིན། ད་གིན་ཁྱེད་ཚེའོ་སྨོན་ལམ་འདེབས་ལུགས་དེ་བཞིན་མ་རེད། ད་ནས་བཟུང་སྨོན་ལམ་འདི་ལྟ་བུ་ཞིག་ཐོབ་ཅིག། ༈ །།བླ་མ་དང་དཀོན་མཆོག་གསུམ་དང་འཕགས་པ་སྤྱན་རས་གཟིགས་ལ། སྐྱེ་བ་ནས་སྐྱེ་བ་ཚེ་རབས་ནས་ཚེ་རབས་ཐམས་ཅད་དུ་སྐྱབས་སུ་མཆིའོ། །བྱིན་གྱིས་བརླབས་དུ་གསོལ། དེ་ཡང་དཔལ་བྱིན་ཞུས་མདོར། ཕ་མ་སྤུན་དང་བུ་དང་ཆུང་མ་དང༌། བྲན་དང་ནོར་དང་རྩ་ལག་ཚོགས་རྣམས་ཀྱང༌། ཤི་བའི་རྗེས་ཕྱིར་དེ་དག་འགྲོ་བ་མེད། ལས་རྣམས་རྗེས་སུ་འབྲང་ཞེང་དེ་དག་འགྲོ། ཞེས་གསུང་བས། བདག་ཅག་རྣམས་ཐོག་མེད་དུས་ནས་སྡིག་པ་ཅི་མཆིས་པ་ཐམས་ཅད་སྙིང་ནས་གནོད་འགྱོད་དྲག་པོས་མཐོལ་ཞིང་བཤགས་པ་དང༌། དེ་ཡང་སྡིག་པ་མྱུར་དུ་བཤགས་དགོས་ཏེ། སྤྱོད་འཇུག་ལས། བདག་ནི་སྡིག་པ་མ་བྱང་བར། །སྔོན་དུ་འགུམ་པར་འགྱུར་དུ་འཆི། །ཇི་ལྟར་འདི་ལས་དེས་ཐར་པར། །མྱུར་བའི་ཚུལ་གྱིས་སྐྱབས་ཏུ་གསོལ། ཅེས་གསུངས་ཞིང༌། །༼༢༣༢༽མྱང་འདས་མདོར། དགེ་བ་ཅི་བྱས་པས་ཀྱང་སྡིག་པ་མང་པོ་འཇོམས་པར་གསུངས་སོ། །ཕྱིན་ཆད་ནི་སྡིག་པ་མི་བྱེད་པའི་སྡོམ་སེམས་ཡང་དག་པར་བགྱིད་དོ། །ཕག་མོའི་རྟོགས་པ་བརྗོད་པ་ལས། གང་དག་སངས་རྒྱས་སྐྱབས་སོང་བ། །དེ་དག་ངན་འགྲོར་འགྲོ་མི་འགྱུར། །མི་ཡི་ལུས་འདི་སྤངས་ནས་སུ། །དེ་དག་ལྷ་ཡི་ལུས་ཐོབ་བོ། །ཞེས་གསུང་པ་སྐྱབས་འགྲོ་དང་དེ་ནས། སེམས་ཅན་ཐམས་ཅད་ཕ་མ་ཡིན་ལ་ཡིན་བཞིན་དུ་ངོ་ཤེས་ནས། སྙིང་རྗེ་མི་བཟོད་པ་རྒྱུད་ལ་འབྱོངས་པར་བྱ་སྟེ། ཐམས་ཅད་བྱང་ཆེན་ཐོབ་པའི་སྨོན་ལམ་ལ་འཇུག་པར་བྱའོ། །དེ་ལྟར་སྟོབས་བཞིའི་སྒོ་ནས་སྡིག་པ་སྙིང་ནས་བཤགས་ན། དུག་ལ་སྔགས་བཏབ་པ་དང་འདྲ་སྟེ། ཇི་སྐད་དུ། གང་ཞིག་སྔོན་ཆད་བག་མེད་གྱུར་པས། །ཕྱིས་ནས་བག་དང་ལྡན་པར་གྱུར་དེ་ཡང༌། །ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ། །དགའ་བོ་སོར་ཕྲེང་མཐོང་ལྡན་བདེ་བྱེད་བཞིན། །ཅེས་སོ། །སྤྱོད་འཇུག་ལས། མི་དགེ་བ་ལས་སྡུག་བསྔལ་འབྱུང༌། །འདི་ལ་ཇི་ལྟར་ངེས་ཐར་ཞེས། །ཉིན་མཚན་ཀུན་ཏུ་བདག་གིས་ནི། །འདི་ཉིད་འབའ་ཞིག་སེམས་པར་རིགས། །ཞེས་སོ། །དེ་ལྟར༼༢༣༣༽ཁྱོད་རང་རྣམས་གང་དུ་བཤད་པའི་སྡིག་པ་སྦྱང་བ་དང་སྨོན་ལམ་བཟང་པོའི་རིམ་པ་ལ་འབད་དགོས། ཁྱོད་རང་ཚོ་སྤྲང་པོ་ཡིན་རུང༌། རྙེད་པར་དཀའ་བའི་དལ་བརྒྱད་བཅུ་ནི་ཐོབ་འདུག །དེ་ཡང་ཆོས་མངོན་པར་མཛོད་ལས། མི་ཁོམ་གནས་བརྒྱད་ནི། དམྱལ་བ་ཡི་དྭགས་དུད་འགྲོ་དང༌། །ཀླ་ཀློ་ཚེ་རིང་ལྷ་དང་ནི། །ལོག་ལྟ་སངས་རྒྱས་ཀྱིས་སྟོང་པ། །ལྐུགས་པ་འདི་དག་མི་ཁོམ་བརྒྱད། །ཅེས་དང༌། འབྱོར་པ་བཅུ་ནི། མི་ཉིད་དབུས་སྐྱེས་དབང་པོ་ཚང༌། །ལས་མཐའ་མ་ལོག་གནས་ལ་དང༌། །ཅེས་རང་འབྱོར་ལྔ་དང༌། སངས་རྒྱས་བྱོན་དང་ཆོས་བསྟན་དང༌། །བསྟན་པ་གནས་དང་དེའི་རྗེས་འཇུག །གཞན་ཕྱིར་སྙིང་ནི་བརྩེ་བའོ། ཞེས་གཞན་འབྱོར་ལྔ་སྟེ་བཅུའོ། །དེ་ལྟར་མི་ཁོམ་གནས་བརྒྱད་སྤོངས་པས་དལ་བརྒྱད་དང་འབྱོར་པ་བཅུ་ལྡན་གྱི་མི་ལུས་རིན་པོ་ཆེ་ཐོབ་པ་འདི། ཉིན་མོའི་སྐར་མ་ལྟར་ཆེས་དཀོན་པས་ན་ཆུད་ཆོས་མ་བྱེད་པར། ཆོས་ཟབ་མོ་ཉམས་སུ་བླངས་ནས་རི་སུལ་དང་དབེན་པ་རྙེགས་ཏེ་ཆོས་ལ་སྙིང་རུས་བསྐྱེད་ཅིག་བྱས་ལན་ཀྱང་བསྐུལ་ཡོད། དེ་ནས་ཆར་པ་ཞིག་བབས་བྱུང་ཉི་འོད་དུ་ཕྱིན་པས། བྱིའུ་མཆིལ་༼༢༣༤༽པ་རྒད་པོ་གཅིག་ཆར་པས་དེད་ནས་ཡོལ་བའི་ཁ་ཤུར་གྱིས་སྟེང་དུ་བབས་འདུག་པས། ཅི་བྱེད་ཅི་བྱེད་ཟེར་བ་འདྲ་མོའི་སྐད་འབྱིན་འདུག་པར། རེད་ནས་བྱིའུ་དེར་ཁ་ཟས་ཕྲན་བུ་གཏོར་བས། དེ་སྒུགས་དུ་མཐིལ་དུ་བབས་ཏེ་བར་འཁྱམས་ཚུར་འཁྱམས་དང་སྐད་འབྱིན་འདུག་པར་དེ་ལ་དཔེར་བརྗོད་དེ་འདི་སྐད་དོ། །ཅི་བྱེད་ཅི་བྱེད། ད་ཕྱིན་ཕྱོགས་གི་སྤྲང་པོ་ངན་པ། །ལས་ངན་སྣ་ཚོགས་བྱེད་པའི་ཚོ་གཅིག །དམ་པ་ཆོས་ཀྱི་སྣང་བ་དེ་དག །ནམ་ཡང་དེ་ཚོར་བག་ཙམ་མ་མཆིས། །ཆོས་བཤད་བྱས་རུང་ཉན་པ་མི་འདུག །ཅི་བྱེད་ཅི་བྱེད། །འདས་དང་མ་འོངས་ད་ལྟའི་སངས་རྒྱས། །དམ་ཆོས་ཆར་ཆེན་འབེབས་པ་མཛད་རུང༌། །སྐལ་མེད་ལོག་ལྟ་སྡིག་ཏོ་ཅན་ལ། །ཆོས་ཀྱི་སྐལ་བ་མ་གྲུབ་དེ་ཚོར། །ཅི་བྱེད་ཅི་བྱེད། །བྱང་ཕྱོགས་སྐྱོང་བའི་རྣམ་ཐོས་སྲས་པོ། །ལོངས་སྤྱོད་དངོས་གྲུབ་སྟེར་འདོད་ཡོད་རུང༌། །སེར་སྣ་ལས་ངན་མི་ལ་གནང་དུ་མ་ཤེས། །ཅི་བྱེད་ཅི་བྱེད་གླིང་བཞིར་འཁོར་ཡུག་བསྐོར་བ་ཀུན་གསལ་ཉི་མ། །འོད་ཟེར་དགའ་སྟོན་ཕྱོགས་མེད་འགྱེད་རུང༌། །བྱང་ལྟའི་ཕུག་པར་འཆར་དུ་མ་ཤེས། །ཅི་བྱེད་ཅི་བྱེད། དེ་ལྟར་དེ་རིང་སྤྲང་ངན་དེ་ཚོར། །ཉིད་ནས་དམ་༼༢༣༥༽པ་ཆོས་ཀྱི་བསྐུལ་མ། །ཇི་ཙམ་སྨྲས་ཀྱང་དོན་དག་མི་འདུག །ཅི་བྱེད་ཅི་བྱེད་ཟེར་འདུག་པར། །ངས་ཁོ་ལ་སྨྲས་པ། བྱེའུ་མཆིལ་བ་སྨྲ་མཁས་ཁྱོད། །ཁྱོད་གྲེ་ལྕེ་ཤིན་ཏུ་བདེ་བ་བྱུང༌། །བྱུང་ཀྱང་ངེད་ཀྱི་མེ་ཏོག་ཚལ། །ཚལ་དུ་རྒྱུ་བའི་བུང་བ་དང༌། །གསེར་སྦྲང་གཡུ་སྦྲང་ཕྱེ་ལེབ་སོགས། །ཁྱེད་ཀྱིས་གནོད་པ་མ་བྱས་སམ། ཞེས་དྲིས་པའི་ལན་དུ་བྱི་འུས་སྨྲས་པ། ལར་ཁྲ་སྡིག་ཅན་ཁ་ལ་བྱིས་རོ་དང༌། །བྱིས་སྡིག་མེད་ཀྱི་ཁ་ལ་འབུ་རོ་ཟེར། །མི་ཀུན་གྱིས་གཏམ་ལ་དེ་ཡོད་ཀྱང༌། །དུས་དེ་རིང་པདྨའི་ཚལ་ཡང་ས་པོར། །གསེར་སྦྲང་སོགས་བདེ་བར་རྒྱུ་བ་ལ། །བྱིས་མཆིལ་པ་རྒད་པོ་བདག་ཅག་གིས། །ཚེས་ཆེན་བཅོ་ལྔའི་དུས་འདི་ལ། །གནོད་ཅིང་འཚེ་བ་མི་འོས་པའི། །ལས་ངན་བསགས་པ་ཅི་ལ་ཕོད། །ཁོང་རྣམས་ད་ལྟ་ཆར་པ་ཡིས། །ཐུགས་བཞུགས་སྤྲོ་བ་མ་བྱུང་བས། །རང་རང་གནས་སུ་ཕེབས་པ་ལས། །སྣང་བྱེད་འོད་སྟོང་འགྱེད་པ་ན། །སྔར་བ་ས་མང་བར་འབྱོན་པར་ཡོད། །དེ་ཕྱིར་བདག་ཅག་བྱིའུ་ལ། །དམ་པའི་ཆོས་ཅིག་ཅི་ནས་ཞུ། །ཞེས་ཟེར་བ་ལ། ཡང་འདི་སྐད་སྨྲས་སོ། །ངེད་ཀྱི་མེ་ཏོག་ཚལ་ཡངས་པོར། །གསེར་༼༢༣༦༽སྦྲང་གཡུ་སྦྲང་ཅི་བདེར་རྒྱུ། །དེ་ཀུན་ངེད་ལ་སྐྱབས་སོང་བས། །ཁྱེད་ཀྱི་གནོད་འཚེ་མ་བྱས་ཞེས། །ཚིག་དེ་དག་བདེན་པ་ཡིན་ལགས་སམ། ཞེས་སྨྲས་པས། ངེད་དམ་ཆོས་ཞུ་བའི་བསྐུལ་མ་དང༌། །ཉིད་ཀྱི་སྦྲང་བུའི་ཚོགས་རྣམས་ལ། །གནོད་ཅིང་འཚེ་བ་བྱེད་པ་གཉིས། །ཆོས་དང་འགལ་བརྟགས་ཆེར་ཡིན་པས། །རྫུན་ཞུས་གཡོ་ཁྲམ་ཅི་ལ་ཕོད། །ཅིས་ཀྱང་ཆོས་ཞིག་གནང་བར་ཞུ། །ཞེས་ཟེར་བར། ངེད་ཀྱི་སྨྲས་པ། དེ་ལྟར་ཡིན་ཚེ་ལེགས་སོ་ལེགས་སོ། །ཁྱོད་བྱིའུ་སྨྲ་མཁས་ཉོན་ཅིག །ཆོས་ཉན་པ་པོ་ནི། དཔེར་ན་སྣོད་དྲི་མ་ཅན་དང་ཁ་སྦུབས་རྡོལ་སོགས་སྐྱོན་མཐའ་དག་རྣམས་ལེགས་པར་སྤངས་ནས། རྣ་བའི་དབང་པོ་གཞན་ལ་མ་ཡེངས་པར་ཉོན་ཅིག། ༈ །།ན་མོ་གུ་རུ། །སྤྱིར་ལས་དང་རྒྱུ་འབྲས་གཙོ་ཆེ་བས། །དེ་ཡིས་བཤད་པ་ལམ་ཙམ་བརྗོད། །གནས་བཟང་པོ་འོག་མིན་ཞིང་ཁམས་མཆོག །ཕ་བླ་མ་རྗེ་བཙུན་གྱིས་བཞུགས་གནས་ཏེ། །སེམས་སྡུག་བསྔལ་གྱི་མིང་ཡང་མི་གྲགས་ཅིང༌། །བདེ་གསལ་མི་རྟོགས་འཁོར་མོར་སྤྱོད། །དེར་སྐྱེ་བར་འདོད་ན་དམ་ཚིག་བསྲུང༌། །སྟོབས་ལོངས་སྤྱོད་ལྡན་ན་ཕྱུག་པོའི་བུ། །༼༢༣༧༽ལུས་འཇུམ་མདངས་སྣུམ་ནས་ཕྱུང་བ་འདྲ། །ཟས་ཅི་འདོད་ལ་ཁ་རེ་ཧུབ་རེ་འཐུང༌། །གདན་འབོལ་བརྩེགས་སྟེང་དུ་ཁྱད་མར་ཉལ། །གསེར་དངུལ་གྱི་ཏང་རྩེར་རྡོག་པས་བརྡུང༌། །དེར་སྐྱེ་བར་འདོད་ན་སྦྱིན་པ་ཐོང༌། །ལུས་གཡོ་མེད་ཐོ་ཚོགས་བརྩིགས་པ་འདྲ། སེམས་བདེ་སྟོང་འཁོར་མོ་ཡུག་ཏུ་སྤྱོད། །དཔོན་མེད་གཡོག་མེད་ཀྱི་སྣང་བ་བདེ། །དེར་སྐྱེ་བར་འདོད་ན་གསང་སྔགས་སྐྱིས། །སྨོན་ལམ་བཟང་པོ་ཞིག་ལེགས་པར་ཐོབ། །དགོན་བཟང་པོར་ཞིམ་ཇ་ངོམ་མེད་འཐུང༌། །གསུང་སྙན་གྱིས་ཆོས་སྒྲ་སྒྲོགས་པ་ཡིས། །ཀུན་དང་བ་འདྲེན་པའི་ཁྱུ་ཚོགས་སུ། །དེར་སྐྱེ་བར་འདོད་ན་བསླབ་སྡོམ་གྱིས། །རྟག་ཏུ་ནི་ཚུལ་བཞིན་བསྲུང་བར་མཛོད། །དཔོན་བཟང་པོ་ཀུན་གྱིས་བསྟོད་ཅིང་བསྐུར། །ཚིགས་གང་བྱས་ལ་བརྩི་ཞིང་ཆ་འཇོག་བྱེད། །བྱ་བ་གང་བྱས་དེ་ཤར་ཤར་འགྲུབ་པ་ཅན། །དེར་སྐྱེ་བར་འདོད་ན་རྫུན་ཚིག་དང༌། །གཡོ་ཁྲམ་ངན་པའི་བྱ་བ་དེ་རྟག་ཏུ་སྤོང༌། །མི་རྒད་པོ་དུང་གི་ཐོར་ཚུགས་ཅན། །མིག་ལྗང་གུ་གཡུ་ཡི་ཕྲ་རྒྱན་འདྲ། །ལུས་གཞུ་ལྟར་གུག་ཀྱང་འཁར་བས་སྟེགས། །ཚུལ་དེ་འདྲའི་ཚེ་རིང་ཐོབ་འདོད་ན། །༼༢༣༨༽སྲོག་གཅོད་ཀྱི་སྡིག་པ་ཐམས་ཅད་འཛེམ། །དེ་ལྟ་བུའི་བྱ་བཞག་ཐམས་ཅད་ཀུན། །ཚེ་འདི་ན་ཅི་མཆིས་སྔོན་གྱི་ལས། །ཚེ་འདི་ལ་གང་འབད་ཕྱི་མ་སྟེ། །འཕགས་མཆོག་རྣམས་ཀྱི་དེ་ལྟར་དུ། །ཡང་ཡང་གསུང་བས་སྤང་བླངས་གིས། །བྱ་བྱེད་ཐམས་ཅད་མ་འཁྲུལ་བྱ། །འཇིགས་དམྱལ་ཁམས་བཅོ་བརྒྱད་སྡུག་བསྔལ་དེར། །བྲོས་པའི་ཐབས་ཞིག་བྱེད་འདོད་ན། །མྱུར་དུ་འགྲོ་བར་ཚོགས་ཀུན་ལ། །བདག་ལས་གཞན་གཅེས་སྙིང་རྗེ་བསྒོམ། །བླ་མ་དཀོན་མཆོད་མཆོད་པ་དང༌། །ངན་ལོང་སྦྱིན་པ་ཕྱོགས་མེད་གཏོང༌། །སྡིག་པ་ཕྲ་ཞིང་ཕྲ་བར་འཛེམ། །དགེ་བ་བྲེ་བསོག་ཕུལ་བསོག་བྱེད། །ཉིན་རེ་རང་གི་ལས་ལ་བརྟག །སྡིག་པ་ཅི་མཆིས་བཤགས་པར་བྱ། །དགེ་བ་གྱུར་ཆད་དགའ་བར་བསྒོམ། །སེམས་ཅན་ཡོང་ལ་བསྔོ་བར་བྱ། །ཞེས་སྨྲ་བའི་སྐབས་དེར། རང་རེའི་ཞིམ་བུ་སེ་བོ་དེ་ཝ་ཁུངས་ནས་ཡར་སླེབས་བྱུང་བས། བྱེའུ་ཡར་ལངས་ཙམ་མར་སྡོད་ཙམ་འདར་ཡེང་ཡེང་བྱེད་འདུག་པས། ངས་བྱིའུ་ལ་སྨྲས་པ། བྱི་ལ་འདི་ནི་སེམས་རྒྱུད་དུལ་བ་སྔར་ཡང་བྱིའུ་མཆིལ་པ་ཞིག་དང་ལྷན་དུ་མ་བུའི་ཚུལ་དུ་ཉི་མ་འོད་བ་ཞིག་ཡིན་པས་ཁྱོད་རང་༼༢༣༩༽ཞེད་མི་དགོས་སླར་བར་དོར་འཇིགས་སྐྲག་མཐོང་སྣང་མང་པོ་ཡོང་དེ་ཀུན་རྨི་ལམ་དང་སྒྱུ་མ་ལྟ་བུར་བསྒོམ་དགོས་བྱས། ད་ནི་གཏན་བདེའི་དམ་ཆོས་འབད་ཚུལ་བཤད་པས་ཁྱོད་ཉིད་ལེགས་པར་གསོན་ཅིག། ༈ །།ཕ་སྐྱེས་མཆོག་བླ་མ་མ་གཏོགས་པས། །སྐྱབས་བློ་གཏད་གཏད་སེ་མི་འདུག་གོ །དབུགས་འབྲེང་འབྲེང་འདི་ག་དུས་ཆད་པའི་ཚེ། །ལུས་མཛེས་མཛེས་ཡོད་རུང་བྲལ་ཏེ་མཆིས། །ཆས་བཟང་བཟང་འདྲ་བ་ཐམས་ཅད་བོར། །ཡུལ་སྐྱིད་སྐྱིད་འདྲ་ཡང་སྤངས་ནས་སུ། །གནས་བར་དོའི་ཟིང་ཟིང་མཐོང་བའི་ཚེ། །ཆོས་མེད་མེད་ཚོ་དེ་དུས་འགྱོད་པ་སྐྱེས། །དཔེ་མི་རྒན་རྒན་པོ་ཞིག་ཡིན་ན། །བཞིན་གཉེར་མ་སིབ་སིབ་དྲས་གདན་འདྲ། །སེམས་བྱ་བྱེད་དྲན་དྲན་མང་པོ་ཡིས། །གཟུགས་གོག་པོ་ཁྱོར་ཁྱོར་འགྲོ་དད་རྣམས། །བྱ་བ་ཆུང་ཆུང་མི་རྒན་ཕྲུ་གུ་འདྲ། །དུས་ད་བར་བར་དུ་ཆོས་བྱས་བསམ། །ད་མྱུར་མྱུར་འཆི་བ་སླེབས་ལགས་ན། །བློ་གཏན་གཏན་འཁེལ་བའི་ཚོད་ཡོད་དམ། །དེ་མེད་ན་འཕྲལ་འཕྲལ་དམ་ཆོས་བསྒྲུབས། །དུས་༼༢༤༠༽ཡང་ཡང་འཆི་བ་མི་རྟག་བསྒོམ། །སྐད་ཙེར་ཙེར་འབོད་པ་དྲག་པོ་ཡིས། །སྐྱབས་དཀོན་མཆོག་མཆོག་ལ་གསོལ་བ་ཐོབ། །ཆོས་པར་རློམས་པར་བསྒོམ་ཆེན་སེམས། །སེམས་ཉིད་རྒྱ་མཚོ་ཆེན་པོ་འདྲ། །འདྲ་ཡང་རླབས་ཀྱིས་བསྐྱོད་སྙམ་བྱུང༌། །བྱུང་ཚེ་བླ་མའི་ཞལ་ལས་ཞུ། །སྣང་བ་འདི་ཆུ་ནང་གི་ཟླ་གཟུགས་འདྲ། །འདྲ་ཡང་གསལ་སྟོང་དུ་ངོ་ཤེས་དགོས། །དགོས་གལ་ཆེ་ཤོས་ཀྱི་ཁྲིད་གཅིག་ཡིན། །ཡིན་རུང་ཉམས་སུ་མྱོང་དགོས་སོ། །ཆོས་ཉིད་བདེ་ཆེན་གྱིས་ཐང་ཡངས་བོར། །ཆོས་རིགས་པའི་རྟ་ཕོ་རླུང་ལྟར་འཕྱོ། །ཆོས་མེད་བླུན་རྒན་ཚོ་ཅི་ལྟར་བྱེད་བྱེད་མཛོད། །སྲིད་དང་ཞི་བའི་མཉམ་ཉིད་ཀློང༌། །ཀློང་ཡངས་སྤང་བླང་མེད་པ་དེ། །དེ་ལྟར་རྣལ་འབྱོར་བདག་ཅག་ང༌། །ང་འཛིན་འཁྲུལ་པ་རྩད་ནས་ཞི། །ཞི་བ་ལས་འཕགས་ཆོས་ཀྱི་སྐུ། །སྐུ་གསུམ་ལྷུན་གྱིས་འགྲུབ་པར་ཤོག །ཅེས་སྨྲས་སོ། །ཡང་བྱི་འུས་འདི་སྐད་ཟེར། ངེད་བྱིའུ་ཚོ་ལྟོ་ཉིན་རེ་འཚོལ་ནས་ཟ་བ་མ་གཏོགས་སེར་སྣ་སྤངས་པའི་བསོག་འཇོག་མེད་པ་འདི་ལ་ཕན་ཡོན་ཞིག་ཡོད་དམ། ཁང་སྟེང་བདེ་བར་༼༢༤༡༽རྒྱུ་ནས་སྐད་སྙེན་སྒྲོགས་པ་ལས་གནོད་འགལ་གྱི་རིགས་ཅི་ཡང་མ་བྱས་པས་དེ་ལ་ཕན་ཡོན་ཅིག་ལོས་ཡོད། ཁྱིམ་གྱི་སྦུབས་སུ་བྱི་བ་ཞེས་བྱ་བ། ལྷའི་ན་བཟའ་དང་དངོས་རྫས་ལེགས་ཚད་འཕྲད་ནས་ཆུད་ཟོས་གཏོང་བ་དང༌། །གཏོར་མ་དང་ཟས་ཞིམ་ཚད་ཟ་ཞིང་གཏོར་ནས། ལྷ་རྟེན་དང་གོས་ལགས་ལེགས་པ་སོགས་ཐམས་ཅད་གཅིན་བྲུན་གྱི་བརྫད་མཁན་ཞིག་འདུག་པ་དེ་ལ་ཉེས་དམིགས་ཆེན་པོ་ཡོད་དམ་ཟེ་བ་ལ། འདི་སྐད་བྱས། ཡུལ་ཀུན་ཏུ་རྩིག་སྦྱང་ཟེར་ངན་པའི་དཔེ་འཇོག་ཅིང༌། །ཚེ་འཕོས་ཚེ་གནས་བཟང་པོ་ལ་ནི་ག་ལ་སྐྱེ། ཁྱེད་རང་བྱིའུ་རྣམས་ཀྱང་བཟང་བཟང་ཡིན་བསམ་རུང་བསོག་འཇོག་མི་བྱེད་པ་ནི་བྱ་རོགས་གཏོགས་བྱ་ཀུན་དང་དུད་འགྲོ་ཡང་ཕལ་ཆེར་གྱིས་བསོག་འཇོག་མི་ཤེས། འདི་དག་དགེ་སྡིག་ལུང་མ་བསྟན་བྱ་བ་ཡིན། ཞིང་སོགས་ལས་བོན་བཏབ་སྟེ་མི་རྣམས་རེ་བ་ཆེན་པོའི་སྐབས། ཁྱེད་ཆོས་བསྐུས་ཏེ་སྐྲུགས། སྦྲང་བུའི་རིགས་ཐམས་ཅད་སྙིང་རྗེ་མེད་པར་ཟ། ལྷ་ཁང་སོགས་ཀྱི་ནག་རྩི་རྣམས་བརྫད་པས་རང་སྐྱོན་མ་མཐོང་གཞན་སྐྱོན་སྨྲ་བར་མི་རིགས་སོ་བྱས་པས་མགོ་ཞུམ་སྟེ་བསྡད་སོང༌། ཡང་སྐེ་༼༢༤༢༽བསྲིང་ཙམ་བྱས་ནས་འདི་སྐད་ཟེར། ངེད་བྱིའུ་ཚོ་ཉལ་ཚར་ཙམ་གྱིས་སྐབས། མི་སྐྲ་ཐམས་ཅད་གྱེན་དུ་བསྡམས་པ་ལག་ན་ཤིང་བསྒོར་བསྒོར་ལ་ལྤགས་པས་གཡོན་ཞིག་བསྐྲལ་ནས་སློབ་སྐྲོབ་ཟེར་ངེད་བྱིའུ་ཐམས་ཅད་བཀྲོག་ཡོང་འདུག །འགའ་ཞིག་མ་བྲོས་པར་བསྡད་པས་ཕཊ་ཕཊ་ཟེར་བཀྲོག་ཡོང་མཁན་གཅིག་འདུག་པ། དེ་ངེད་ཚོ་ལ་ངན་བྱེད་མཁན་ཨེ་རེད་ཟེར། དེ་ངན་བྱེད་མཁན་མ་རེད་ཁོ་རང་ཚོ་ཕུང་པོ་ཟན་དུ་སྒྱུར་བ་ཟེར་གཅོད་གཏོང་བ་སྟེ་ཆོས་བྱེད་པ་རེད་བྱས། ཡང་དེང་བྱིའུ་ཚོས་ཡར་ལོངས་སྐབས་མི་ངོ་ལ་དམ་ལྤགས་ཚལ་བུས་བཀབ་པ་ཞིག་ངེད་ཚོ་ལ་ཡོས་དང་ཕག་རི་ལ་མང་པོ་སྟེར་ཞིང་ཆུ་ཡང་བྱིན། ངེད་ཚོ་གཉིད་མ་སད་པ་ཚོ་ལ་ལི་སྒོར་སྒོར་ཆུང་ཆུང་ཅིག་བརྡུངས་ནས་བརྡའ་གཏང་བྱེད་མཁན་ཅིག་འདུག་པ། དེ་ངེད་ཚོ་ལ་བཟང་བྱེད་མཁན་ཨེ་རེ་ཟེར། དེ་ཁྱེད་ཚོ་ཁེ་རུ་རང་ལ་མ་རེད་སྤྱིར་བླ་མ་དཀོན་མཆོག་ལ་མཆོད་པ་དང༌། དགོས་འགྲོ་དྲུག་ལ་བསྔོ་བ་ཡིན་འདུག་བྱས། ཡང་བྱི་འུས་ཡོངས་སུ་རྒྱུ་བའི་མི་འདི་རྣམས་ལ་བློས་བཀལ་ཨེ་ཆོག་ཟེར་བ་ལ། དེ་ཚོར་རྗེ་བཙུན་བཅུ་པའི་གསུང་མགུར་ལས། ཡོངས་མཁའ་ལ་འཕུར་བའི་འདབ་ཆགས་དེ། ཁོ་གར་༼༢༤༣༽འགྲོ་རང་དབང་ཆེ་ན་ཡང༌། ཟས་ས་ལ་འཚོ་ལ་དུས་བག་ཡོད་དགོས། རྙིང་མ་པོས་ཟིན་ན་ཇི་ལྟར་བྱ། །ཞེས་གསུངས་པས་ཁྱེད་རང་བྱིའུ་ཚོ་སྟབས་ཆེ་ན་དགའ་བྱས། ཡང་བྱིའུས་ཟེར་བར། ནང་པ་སངས་རྒྱས་ཀྱི་ལྟར་བཀའ་རྟགས་ཀྱི་ཕྱག་རྒྱ་བཞི་པོ་གང་ཡིན་ཟེར། ཕྱག་རྒྱ་བཞི་ནི། འདུས་བྱས་ཐམས་ཅད་མི་རྟག །ཟག་བཅས་ཐམས་ཅད་སྡུག་བསྔལ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཐམས་ཅད་སྤྲོས་པ་ཞི་བའོ། །ཅེས་སོ། །འོ་ན་འཕགས་པ་བཞི་གང་ཡིན་ཟེར། འཕགས་པ་བཞི་ནི། སངས་རྒྱས་འཕགས་པ། རང་རྒྱལ་འཕགས་པ། བྱང་ཆུབ་སེམས་དཔའ་འཕགས་པ། ཉན་ཐོས་འཕགས་པའོ། །འོ་ན་རྒྱུད་སྡེ་བཞི་གང་ཡིན་ཟེར། རྒྱུད་སྡེ་བཞི་ནི། བྱ་རྒྱུད། སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་བླ་མེད་དོ། །འོ་ན་དགེ་སློང་གི་ཆོས་བཞི་གང་ཡིན་ཟེར། དགེ་སློང་གི་ཆོས་བཞི་ནི། བརྡེག་ཀྱང་སླར་མི་བརྡེག །མཚང་འབྲུ་ཡང་སླར་མི་འབྲུ། གཤེ་ཡང་སླར་མི་གཤེ། ཁྲོས་ཀྱང་སླར་ཁྲོ་བར་མི་བྱ། འོ་ན་དྲན་པ་ཉེ་བར་གཞག་པ་བཞི་གང་ཡིན་ཟེར། དྲན་པ་ཉེ་བར་གཞག་པ་༼༢༤༤༽བཞི་ནི། ལུས་དྲན་པ་ཉེ་བར་གཞག་པ། ཚོར་བ་དྲན་པ་ཉེ་བར་གཞག་པ། སེམས་དྲན་པ་ཉེ་བར་གཞག་པ། ཆོས་དྲན་པ་ཉེ་བར་གཞག་པ། འོ་ན་རྫུ་འཕྲུལ་རྐང་པ་བཞི་གང་ཡིན་ཟེར། རྫུ་འཕྲུལ་གྱི་རྐང་པ་བཞི་ནི། འདུན་པ་ཏིང་ངེ་འཛིན། བརྩོན་འགྲུས་ཀྱི་ཏིང་ངེ་འཛིན། སྤྱོད་པའི་ཏིང་ངེ་འཛིན། སེམས་ཀྱི་ཏིང་ངེ་འཛིན་ནོ། །འོ་ན་གྲོང་ཁྱེར་སྒོ་བཞིར་སྐྱོང་བའི་ཚུལ་བཞི་གང་ཡིན་ཟེར། ཤར་སྒོར་རྒས་དང་ལྷོ་སྒོར་ན་པ་དང༌། ནུབ་སྒོར་ཤི་བ་བྱང་སྒོར་དགེ་སློང་གཟིགས། འོ་ན་སོ་སོ་ཡང་དག་པར་རིག་པ་བཞི་གང་ཡིན་ཟེར། དེ་ནི། །ཆོས་སོ་སོ་ཡང་དག་པར་རིག་པ། དོན་སོ་སོ་ཡང་དག་པར་རིག་པ། ངེས་པའི་ཆོས་སོ་སོ་ཡང་དག་པར་རིག་པ། སྤོབས་པ་སོ་སོ་ཡང་དག་པར་རིག་པའོ། །འོ་ན་གཟུངས་ཀྱི་སྒོ་བཞི་གང་ཡིན་ཟེར། གཟུངས་ཀྱི་སྒོ་ལ་བཞི་སྟེ། ཚིག་གི་གཟུངས། དོན་གྱི་གཟུངས། འཕགས་པའི་བཟོད་པ་ཐོབ་པར་བྱེད་པའི་གཟུངས། གསང་སྔགས་ཀྱི་གཟུངས་སོ། །འོ་ན་ཚད་མེད་པ་བཞི་གང་ཡིན་ཟེར། ཚད་མེད་པ་བཞི་ནི། བྱམས་པ་ཚད་མེད། སྙིང་རྗེ་ཚད་མེད། དགའ་བ་ཚད་མེད། བཏང་༼༢༤༥༽སྙོམ་ཚད་དོ། །འོ་ན་དག་པ་བཞི་གང་ཡིན་ཟེར། དག་པ་བཞི་ནི། རྟེན་དག་པ། དམིགས་པ་དག་པ། ཐུགས་དག་པ། ཡེ་ཤེས་ཡོངས་སུ་དག་པའོ། །འོ་ན་འཁོར་ལོ་བཞི་གང་ཡིན་ཟེར། འཁོར་ལོ་བཞི་ནི། སྤྱི་བོ་བདེ་ཆེན་འཁོར་ལོ། །མགྲིན་པ་ལོངས་སྤྱོད་འཁོར་ལོ། །སྙིང་ག་ཆོས་ཀྱི་འཁོར་ལོ། །ལྟེ་བ་སྤྲུལ་པའི་འཁོར་ལོ། །འོ་ན་སྐུ་བཞི་གང་ཡིན་ཟེར། སྐུ་བཞི་ནི། ཆོས་སྐུ། ལོངས་སྐུ། སྤྲུལ་སྐུ། ངོ་བོ་ཉིད་སྐུ་རྣམས་སོ། །འོ་ན་མི་རིགས་བཞི་གང་ཡིན་ཟེར། མི་རིགས་བཞི་ནི། བྲམ་ཟེའི་རིགས། རྒྱལ་རིགས། རྗེའུ་རིགས། དམངས་རིགས་རྣམས་ཡིན། འོ་ན་གཟུགས་མེད་སྐྱེ་མཆེད་མུ་བཞི་གང་ཡིན་ཟེར། སྐྱེ་མཆེད་མུ་བཞི་ནི། ནམ་མཁའ་མཐའ་ཡས་སྐྱེ་མཆེད། རྣམ་ཤེས་སྐྱེ་མཆེད། ཅི་ཡང་མེད་པའི་སྐྱེ་མཆེད། ཡོད་མིན་མེད་མིན་གྱི་སྐྱེ་མཆེད་དོ། །འོ་ན་རྩ་བའི་སྡོམ་པ་བཞི་གང་ཡིན་ཟེར། རྩ་བའི་སྡོམ་པ་བཞི་ནི། སྲོག་གཅོད་སྡང་བ། དེ་བཞིན་དུ་མ་བྱིན་ལེན་པ། མི་ཚངས་པར་སྤྱོད་པ། རྫུན་དུ་སྨྲ་བ་རྣམས་སྤོངས་པའོ། །འོ་ན་འཕགས་པའི་བདེན་པ་བཞི་གང་༼༢༤༦༽ཡིན་ཟེར། འཕགས་པའི་བདེན་པ་བཞི་ནི། སྡུག་བསྔལ་བ་དང༌། ཀུན་འབྱུང་བ་དང༌། འགོག་པ་དང༌། ལམ་མོ། །འོ་ན་སྡེ་པ་བཞི་གང་ཡིན་ཟེར། སྡེ་པ་བཞི་ནི། གནས་བརྟེན་པ་དང༌། ཐམས་ཅད་ཡོད་པར་སྨྲ་བ་དང༌། ཀུན་གྱིས་བསྐུར་བ་དང༌།། དགེ་འདུན་ཕལ་ཆེན་ནོ། །འོ་ན་དེ་ཁོ་ན་ཉིད་བཞི་གང་ཡིན་ཟེར། བདག་གི་དེ་ཁོ་ན་དང༌། སྔགས་ཀྱིས་དོ་ཁོ་ན་དང༌། ལྷའི་དེ་ཁོ་ན་དང༌། ཡེ་ཤེས་ཀྱི་དེ་ཁོ་ནའོ། །འོ་ན་དགའ་བ་བཞི་གང་ཡིན་ཟེར། དགའ་བ་དང༌། མཆོག་ཏུ་དགའ་བ་དང༌། དགའ་བྲལ་གྱི་དགའ་བ་དང༌། ལྷན་ཅིག་སྐྱེས་པའི་དགའ་བའོ། །འོ་ན་སྟོན་པ་བཞི་ལྡན་གང་ཡིན་ཟེར། ཚིག་ལ་མི་སྟོན་དོན་ལ་སྟོན། ཀུན་རྫོབ་ལ་མི་སྟོན་དོན་དམ་ལ་སྟོན། དྲང་དོན་ལ་མི་སྟོན་ངེས་དོན་ལ་སྟོན། རྣམ་ཤེས་ལ་མི་སྟོན་ཡེ་ཤེས་ལ་སྟོན་ནོ། །འོ་ན་གངས་ཅན་མཁས་པའི་རྒྱན་བཞི་གང་ཡིན་ཟེར། རྗེ་དྭགས་པོ་ལྷ་རྗེ། ཀརྨ་པ་རང་བྱུང་ཞབས་དང༌། ཆོས་གྲགས་རྒྱ་མཚོ། མཚུར་ཕུ་འཇམ་དབྱངས་པའོ། །འོ་ན་གནས་སྐབས་བཞིའི་འཁྲུལ་པ་གང་ཡིན་ཟེར། གཉིད་དང་རྨི་ལམ་སད་འཆགས་པ་སྟེ་སྒྲིབ་པ་དང་བཅས་༼༢༤༧༽ན་འཁྲུལ་བའི་སེམས་ཅན་ནོ། །དེ་དག་སྒྲིབ་པ་མེད་ན་སྐུ་བཞིའོ། །འོ་ན་ལས་བཞི་གང་ཡིན་ཟེར། ཞི་བ་ཁ་དོག་དཀར་ཞིང་ཟླུམ་པོའི་དབྱིབས། རྒྱས་པ་སེར་ལ་གྲུ་བཞིའི་གཟུགས། དབང་ནི་དམར་ཞིང་ཟླ་གམ་སྟེ། དྲག་པོ་ནག་ཅིང་གྲུ་གསུམ་མོ། །འོ་ན་གླིང་བཞི་གང་ཡིན་ཟེར། ཤར་དུ་གླིང་གཞན་ལས་ལུས་སྟོབས་ཆེ་བས་ལུས་འཕགས་ཅིས་གླིང་དབྱིངས་ཟླ་གམ་མོ། །ལྷོར་ཤིང་ཛམ་བུ་བྲྀཀྵའི་འབྲས་བུ་མ་དྲོས་པའི་མཚོར་ལྷུང་བའི་སྐད་ལ་དེ་བཞིན་བྱུང་བས་ཛམ་བུ་གླིང་ཞེས། སོག་པའི་དབྱིབས་ཏེ་གྲུ་གསུམ་མོ། །ནུབ་ཏུ་བ་གླང་སོགས་ལོངས་སྤྱོད་ཆེ་བས་བ་གླང་དབྱིབས་ཟླུམ་པོའོ། །བྱང་དུ་འཆི་བའི་སྔ་རོལ་དུ་སྒྲ་མི་སྙན་པ་གྲགས་ཕྱིར་སྒྲ་མི་སྙན་ཏེ་གླིང་དབྱིབས་གྲུ་བཞིའོ། །མི་རྣམས་ཀྱི་གདོང་བའི་དབྱིབས་ཀྱང་དབྱིབས་ལྟ་བུ་ཡིན་ཞེས་བཤད་དོ། །འོ་ན་དུས་བཞི་གང་ཡིན་ཟེར། དཔྱིད་ཟླ་གསུམ་ནི་ཤིང་རྩི་ཁ་འབུས་དུས། །རྟ་ཕ་དབོ་དང་ནག་པས་ནམ་ཚོད་འཛིན། །དབྱར་ཟླ་གསུམ་ནི་འདབ་རྒྱས་ཆར་གྱི་དུས། །ས་ག་སྣོད་དང་ཆུ་སྟོད་ནམ་ཚོད་འཛིན། །སྟོན་ཟླ་གསུམ་ནི་རྩི་ཐོག་སྨིན་པའི་དུས། །གྲོ་ཞུན་ཁྲུམས་སྟོད་དབྱུགས་༼༢༤༨༽པས་ནམ་ཚོད་འཛིན། །དགུན་ཟླ་གསུམ་ནི་ས་ཆུ་འཁྱགས་སྒང་དུས། །སྨིན་དྲུག་མགོ་རྒྱལ་གསུམ་གྱིས་ནམ་ཚོད་འཛིན། །ཉི་མ་གར་ལོག་དབྱར་དགུན་འབྲིང་པོར་བརྩིའོ། །འོ་ན་ཕྱོགས་བཞིའི་སྦས་གནས་བཞི་གང་ཡིན་ཟེར། ཤར་རྩ་རི་གངས་ཀྱི་ར་བ། ལྷོ་བལ་ཡུལ་ཡོལ་མོ་གངས་ར། ནུབ་ལ་ཕྱི་གངས་ཀྱི་ར་བ། བྱང་གནོད་སྦྱིན་གངས་ཀྱི་ར་བའོ། །འོ་ན་སྐྱེ་གནས་རྣམ་པ་བཞི་གངས་ཡིན་ཟེར། བརྫུས་སྐྱེས། མངལ་སྐྱེས། སྒོང་སྐྱེ། དྲོད་གཤེར་སྐྱེས་སོ། །འོ་ན་ཕྱིན་ཅི་ལོག་བཞི་གང་ཡིན་ཟེར། མི་རྟག་པ་ལ་རྟག་པའི་འདུ་ཤེས། སྡུག་བསྔལ་བ་ལ་བདེ་བའི་འདུ་ཤེས། བདག་མེད་པ་པ་བདག་ཏུ་འདུ་ཤེས། མི་གཙང་བ་ལ་གཙང་བའི་འདུ་ཤེས་སོ། །འོ་ན་བདུད་བཞི་གང་ཡིན་ཟེར། འཆི་བདག་བདུད། ཉོན་མོངས་བདུད། ཕུང་པོའི་བདུད། ལྷའི་བུའི་བདུད་རྣམས་སོ། །འོ་ན་སྲིད་པའི་སྡུག་བསྔལ་བཞི་གང་ཡིན་ཟེར། སྐྱེ་བ། རྒས་པ། ན་བ། འཆི་བའོ། །འོ་ན་ནད་རིགས་བཞི་བརྒྱ་རྩ་བཞི་གང་ཡིན་ཟེར། བརྒྱ་དང་རྩ་གཅིག་རང་གར་བཞག་པས་ཚོ། བརྒྱ་དང་རྩ་གཅིག་གདོན་བཅོས་བྱས་པས་འཚོ། བརྒྱ་དང་རྩ་གཅིག་སྨན་གྱིས་བཙོས་ན་འཚོ། །༼༢༤༩༽བརྒྱ་དང་རྩ་གཅིག་བཅོས་ཀྱང་འཆི་བ་ཡིན་ནོ། །འོ་ན་རྒྱུད་བཞི་གང་ཡིན་ཟེར། རྩ་རྒྱུད། བཤད་རྒྱུད། མན་ངག་རྒྱུ་དང་ཕྱི་མ་རྒྱུད་དོ། །འོ་ན་རིག་བྱེད་བཞི་གང་ཡིན་ཟེར། སྲིད་སྲུང་རིག་བྱེད། ཟློས་གར་རིག་བྱེད། མཆོད་སྦྱིན་རིག་བྱེད། སྙེན་ཚིག་རིག་བྱེད་རྣམས་སོ། །ད་དུང་བཞི་བཞི་ཁོ་ན་ལས་དྲས་པའི། རྣམ་ཐར་སྒོ་བཞི། མི་འཇིགས་པ་བཞི། །རྡོ་རྗེ་གདན་གྱི་སྒོ་སྲུང་པཎྜི་ཏ་བཞི། །དབུས་གཙང་རུ་བཞི། སྡེ་བཞིའི་དཔལ་བཞི། །དཔུང་ཚོགས་ཡན་ལག་བཞི། རྒྱ་མཚོ་ཆེན་པོ་བཞི། །ཆུ་བོ་ཆེ་ན་པོ་བཞི། གྲགས་པའི་མཚོ་ཆེན་བཞི་སོགས་བཞི་བཞི་ཁོ་ན་ལི་འདྲི་བ་གྲངས་ཀྱི་མི་ཆོད་པ་བྱས་པའི་མཐར། འོ་ན་དྭགས་པོའི་ཆོས་བཞི་གང་ཡིན་ཟེར། དྭགས་པོའི་ཆོས་བཞི་ནི། བློ་ཆོས་སུ་འགྲོ་བ། ཆོས་ལམ་དུ་འགྲོ་བ། ལམ་འཁྲུལ་པ་སེལ་བ། འཁྲུལ་པ་ཡེ་ཤེས་སུ་འཆར་དགོས་པ་ཡིན་པས། དེས་ན་སེམས་འཁྲུལ་པའི་དྲི་བ་མང་པོ་མ་བྱེད། ཁྱོད་ང་ལ་བསྙད་རྐོ་མཁན་འདྲ་མོའི་ཞེ་སུན་རང་བཏང་བྱུང༌། ད་ཆོས་རང་བྱེད་རྒྱུ་ཡིན་ན་ཚིག་ཉུང་ལ་དོན་འདུས་པ་འདི་ཉམས་སུ་ཡོངས་ཞིག །ཀྱེ་ཧོ། །འགྲོ་བའི་ཚོགས་ཀུན་༼༢༥༠༽འཁོར་བར་འཁྱམས་པ་འདི། །གདོས་བཅས་སྣང་བ་འདི་ལ་རབ་ཞེན་ནས། །ཆགས་སྡང་རྨོངས་པས་འཁོར་བའི་འདམ་དུ་བྱིང༌། །ལས་ངན་བསགས་ཤིང་ལུས་ངན་གྲངས་མེད་བླངས། །འདི་ལ་འཁོར་བ་བཞེས་མིང་དུ་འདོགས། །དེ་ལ་རྒྱབ་ཀྱི་ཕྱོགས་ནས་ཐར་པའི་ཞིང༌། །བྱང་ཆེན་གོ་འཕང་ཆེན་པོར་བསྒྲོད་འདོད་ན། །མི་རྟག་རྒྱུད་བསྐུལ་འགྲོ་ལ་སྙིང་རྗེ་བསྒོམ། །ཚོགས་གཉིས་བསགས་ཞིང་སྒྲིབ་གཉིས་སྦྱངས་བར་བྱ། །དེ་ནས་ཞི་གནས་བསྒོམ་སོགས་བརྩོན་འགྲུས་འབད། །དེ་ཚེ་མཉམ་བཞག་མི་གཡོ་ཏིང་ངེ་འཛིན། །རྗེས་ཐོབ་སྒྱུ་མ་ལྟ་བུའི་ངང་དུ་སྦྱོང༌། །དེ་ལྟར་མཉམ་རྗེས་རེས་མོས་དུས་འདའ་ཞིང༌། །སྟོང་པ་ལྷུན་གྲུབ་རང་གྲོལ་ཕྱག་རྒྱ་ཆེའི། །གོ་འཕང་བསྒྲོད་ལ་ཐག་རིང་མ་མཆིས་པས། །འབད་པས་བསྒྲུབ་ཅིག་བྱིའུ་རྒད་པོ་ཀྱེ། །ཁྱོད་ཉིད་དམ་པའི་ཆོས་ལ་འཇུག་པའི་ཚེ། །རྒྱ་ཁྲ་ཧོར་བ་ལ་སོགས་གནོད་འཚེའི་རིགས། །བར་ཆད་བདུད་ཀྱི་གཡུལ་ལས་རྣམ་རྒྱལ་ཏེ། །ཚེ་རིང་ནད་མེད་ཉམས་རྟོགས་མཐར་ཕྱིན་ཤོག །ཅེས་སྨྲས་པས། རྒྱ་ཁྲ་ཧོར་པ་ཁོ་ལ་འཇིགས་རྒྱུ་གང་ཡང་མེད། སྔར་ངེད་ཚོས་གཡག་རུའི་ནང་དུ་འཛུལ་ནས་ཁོ་ལ་དཔའ་གཏམ་༼༢༥༡༽མང་པོ་བཤད་པ་ཡིན། འཇིགས་འཆི་བདག་གཤིན་རྗེད་དྲེད་པོ་རང་འདུག་ཟེར། དེ་ནས་རབ་ཏུ་གུས་པའི་ངང་ཚུལ་དང་བཅས་ཏེ་རིའི་རྩེ་མོར་ཤར་ཏེ་འཕུར་སོང༌། ཅེས་པ་འདི་ཆུ་མོ་ཡོས་ལོར་སྣག་ཤོག་འབོལ་སྐབས་ཉི་མ་དལ་ནས་བྲིས་པ་དགེ། ༈ །ཁྱིའུ་བསྒྲུབ་བརྒྱུད་བསྟན་འཛིན་ལང་མཆོག་བཤད་པའི་ལེའུ་བཞུགས་སོ།། ༈ །།སྐྱབས་གནས་དམ་པ་རྣམས་ཀྱི་མཆོག །མགོན་དམ་པ་རྣམས་ཀྱི་གླིང༌། བསོད་ནམས་བསོགས་པ་རྣམས་ཀྱི་དཔལ་གྱི་ཞིང་དམ་པར་གྱུར་པ། བཀའ་བརྒྱུད་བླ་མ་ཡི་དམ་རྒྱ་མཚོ་ཆོས་སྐྱོང་སྲུང་མ་སྟེ་རྩ་བ་གསུམ་གྱི་ལྷ་ཚོགས་ལ་ཕྱག་འཚལ་ལོ། །ཤིང་སྤྲུལ་ཟླ་བ་བདུན་པའི་ཚེས་བཅུ་གསུམ་ལ། ག་ཤག་མཁའ་འགྲོའི་གླིང་གི་མི། མིང་ལ་རམ་ཟེར་བ་ཞིག་གིས། ལུས་ཀྱི་ཤ་མཉན་བསྒྱུར་བ་དང་མིག་འཕྲུལ་གྱི་ལྟད་མོ་མཚར་ཅན་མཐོང་ཞིང༌། དེ་ནས་ཉི་འོད་དུ་ཉི་མ་འདེ་བར་ཕྱིན་པས། །བྱིའུ་མང་པོ་འཐབ་འཛིངས་བྱེད་འདུག་པར། བཀྲོག་ཀྱང་མི་བྲོས་པར་སྦུ་ཐུལ་ཐུལ་བྱེད་འདུག་པར། བདུད་དང་མུ་སྟེགས་དང་ཕྱིར་རྒོལ་བ་དྲེགས་པ་ཅན་ལ་སོགས་པ་ཞི་བས་འདུལ་མི་ནུས་པའོ། །༼༢༥༢༽དེ་རྣམས་ནི་ཕྱི་ཡི་གདུག་པ་ཅན་ཡིན་ལ། ནང་དུ་ནི་མ་རིག་པ་དང་ཞེ་སྡང་གི་སེམས་སོ། །དེ་ཡང་འཁོར་ལོ་སྡོམ་པ་ལས། །ཤིན་ཏུ་ཁྲོ་ཞིང་གཏུམ་པ་ལ། །ཞི་བས་དུལ་བར་མི་འགྱུར་ཏེ། །ཤེས་རབ་ཐབས་ཀྱི་སྦྱོར་བ་ཡིས། །ཁྲོ་བོར་དེ་བཞིན་གཤེགས་སྤྲུལ་མཛད། །ཞེས་གསུངས་ལྟར། ནས་སྤར་གང་དྲག་དུ་གཏོར་བར་བྱིའུ་རྣམས་ཕྱིར་དེངས་སོང༌། དེར་བྱིའུ་གཅིག་མ་ཤི་ཙམ་བྱས་ནས་བསྡད་འདུག་པ། །ཆུ་ཐུར་མགོ་གང་བྱིན་པས་རིམ་གྱིས་གསོས་བྱུང་བར། དེར་སྐད་ཆ་ཞིབ་ཏུ་དྲིས་པས་སྔར་གྱི་མཆིལ་པ་རྒད་པོའི་ནུ་པོ་ཡིན་འདུག་པར་འདི་སྐད་ཟེར། ཀྱེ་ཧོ། །ངེད་ཀྱི་ཇོ་ཇོ་རྒན་པོ་པ། །གང་དུ་ཐེག་པ་མ་ཤེས་པ། །ཀུན་ལ་འདྲི་རྩད་ཞིབ་སྤྱད་པ། །ལ་ལས་གནས་བསྐོར་ཐེག་ཞེས་པ། །འགའ་ཞིག་བྱིས་པའི་སྙིང་ཟིན་པ། །ཁྲ་འམ་བྱི་ལས་ཟོས་ཅེས་པ། །གང་ཡིན་ཆ་ཞིག་མ་ཐིགས་པས། །མོ་རྩིས་སྤྲ་ཕབ་སོགས་བྱས་པ། །རི་རྩེར་བྱང་ཆུབ་སེམས་བསྒོམ་པ། །ཚུལ་དེ་དེ་ལྟར་རབ་ཤེས་པ། །མྱུར་བར་ཁོང་གི་དྲུང་སླེབས་པ། །ཁོང་གི་ཇི་ལྟར་ཅིག་གསུངས་པ། །སེམས་ལ་ཡང་དག་རབ་སྨིན་པ། །ཁྱེད་ཀྱི་དྲུང་དུ་ཞུ་སྙམ་པ། །དེ་ཚེ་བར་༼༢༥༣༽ཆད་མང་པོ་པ། །ཉིད་ནུས་དེ་དག་ཀུན་བཟློག་པ། །བར་ཆད་བདུད་ལས་རྒྱལ་ཞེས་པ། །བཀའ་དྲིན་ཆེན་པོ་ཐོབ་པོ་པ། །ཇོ་ཇོ་ལེན་ནི་མང་པོ་པ། །གང་གི་དྲུང་དུ་གསོལ་འོས་པ། །རིམ་པ་བཞིན་དུ་ཞུས་ཆོག་པ། །ཞེས་སྨྲ་འདུག་པ། ངེད་ནས་སྔར་ཁྱོད་ཀྱི་ཇོ་ཇོ་དེ་ཧ་ཅང་ལབ་ལབ་མང་གྲགས་པས་སུན་པོ་རང་བྱུང༌། ད་ལན་མདོར་བསྡུས་ཞིག་སྨྲོས། ལྷག་དུ་སྔར་ཁ་རེག་ཇོ་གྲོང་ནས་བྱུང་བའི་བྱི་ལ་སེ་པོ་དེ་བཞིན། སྔོན་དེ་བཞིན་གཤེགས་པའི་ཡུམ་གྱི་སྐྱེ་བ་སྟག་མོས་ཞུས་པའི་མདོ་ལས་གསལ་བ་དེ་ལྟ་བུ་བཞིན་དུ། བྱང་ཆུབ་ཀྱི་སེམས་དང་ལྡན་པས་མཆིལ་པ་རྒད་བུ་དང་མ་བུའི་ཚུལ་བཞིན་གནས་སོ། །ད་ལྟ་འདིར་ཞིམ་བུ་སེར་ཆུང་ཞེས་པ། ཧ་ཅང་སྡིག་ལ་མི་རྔམ་ཀྱང་ན་ཕྲ་བའི་སྟབས་ཀྱི་རྩེད་མོའི་སྣང་བས་ཁྱེད་རང་བཟུང་བྱུང་ན་ཐུགས་སུན་བཅོས་ཡོང་པས། ཆོས་ཀྱི་དྲི་ལན་བྱེད་དགོས་ཡོད་ན་མྱུར་དུ་སྨྲོས་ཤིག །དེ་ནས་བྱི་འུས་སྨྲས་པ། ཇོ་ཇོ་སྔར་བཞི་བཞི་ལས་གྲས་པའི་གདམས་པ་དེ་རྣམས་སེམས་ལ་ཕན་པར་བྱུང་བས། ད་དུང་དེ་འཕྲོས་ཞུས་ཤིག་ཟེར་བྱུང་ལགས། འོ་ན་ཁྱོད་རང་ཉོན་ཅིག །སྡིག་པ་བཤགས་པ་ལ། །༼༢༥༤༽རྣམ་པར་སུན་འབྱིན་པའི་སྟོབས། གཉེན་པོ་ཀུན་ཏུ་སྤྱོད་པའི་སྟོབས། ཉེས་པ་ལས་ལྡོག་པའི་སྟོབས། རྟེན་གྱི་སྟོབས་དང་བཞིའོ། །སེམས་བསྐྱེད་ལ། མོས་པས་སྤྱོད་པའི་སེམས་བསྐྱེད། ལྷག་བསམ་དག་པའི་སེམས་བསྐྱེད། རྣམ་པར་སྨིན་པའི་སེམས་བསྐྱེད། སྒྲིབ་པ་སྤངས་པའི་སེམས་བསྐྱེད་དང་བཞིའོ། །སྨིན་བྱེད་ཀྱི་དབང་ལ། བུམ་དབང༌། གསང་དབང༌། ཤེར་དབང༌། དབང་བཞི་བ་སྟེ་བཞིར་ཡོད། གྲོལ་བྱེད་ཀྱི་ལམ་ལ། བསྐྱེད་རིམ། རྫོགས་རིམ་གཉིས། བསྐྱེད་རིམ་ལ་དམ་ཚིག་པ་བསྐྱེད་པ། ཡེ་ཤེས་པ་གཞུགས་པ། དབང་བསྐུར་བ། རྒྱས་གདབ་པ་དང་བཞིར་ཡོད། རྫོགས་རིམ་ལ། བསྟེན་བྱའི་སྒོ་ནས་ཕྱེ་ན། །ལས་ཀྱི་ཕྱག་རྒྱ། དམ་ཚིག་གི་ཕྱག་རྒྱ། ཡེ་ཤེས་ཀྱི་ཕྱག་རྒྱ་འམ་ཆོས་ཀྱི་ཕྱག་རྒྱ། ཕྱག་རྒྱ་ཆེན་མོ་དང་བཞིའོ། །དེ་ལྟ་བུ་མང་དུ་ཤོད་རྒྱུ་ཡོད་ཀྱང༌། ལུང་ལས། དེ་མ་ཐག་བརྗེད་པར་གྱུར་པའི་སློབ་མ་ཨུཏྤལ་དང༌། མ་བརྗེད་ཀྱང་གཞན་ལ་སྟོན་མི་ནུས་པའི་པད་དཀར། སྤོབས་པ་ཡོད་ཀྱང་རྒྱུད་མི་བརྟན་པས་ཡོན་ཏན་རིང་དུ་མི་གནས་པ་པདྨ་དང༌། ཐོས་ཆུང་ང་རྒྱལ་ཆེ་བ་༼༢༥༥༽མང་དུ་སྨྲས་ཀྱང་རྗེས་སུ་འཛིན་མི་ནུས་པ་ཙན་དན་ལྟ་བུ་སྟེ། དེ་ཕྱིར་ཁྱོད་ལ་ཇི་སྙེད་བཤད་ཀྱང་བློ་ལ་འཛིན་མི་ནུས་པས་དེ་ཙམ་གྱིས་ཆོག །འོན་ཀྱང༌། རྒྱལ་ཆེན་སྡེ་བཞི་ལྟ་བུ་ལ་ཡང་ཅུང་ཟད་སྤྲོ་ན། །ཤར་ཕྱོགས་རྒྱལ་ཆེན་ཡུལ་འཁོར་སྲུང༌། །སྐུ་མདོག་དཀར་པོ་གངས་རི་འདྲ། །ཞལ་འཛུམ་ཕྱག་ན་རྒྱུད་མང་ཐོས། །སྙན་པའི་ཀླུ་དང་ལྷན་ཅིག་བཀྲོལ། །དུང་གི་རྨོག་ཆེན་དར་རྒྱན་ནི། །ནམ་མཁའི་མཐོང་ནས་སྤྲིན་བཞིན་གཡོ། །དངུལ་ཁྲབ་རིན་ཆེན་རྒྱན་མཛེས་གསོལ། །དྲི་ཟིའི་བུ་དང་བུ་མོའི་ཚོགས། །གླུ་གར་རོལ་རྩེད་སྣ་ཚོགས་ཀྱིས། །སེམས་ཡིད་འཕྲོག་པའི་ལས་སུ་མངའ། །འཇའ་དང་འོད་ཟེར་ཀྱི་ལི་ལི། །ཤེལ་སྒོ་དཀར་པོ་སྲུང་བར་མཛོད། །ལྷོ་ཕྱོགས་རྒྱལ་པོ་འཕགས་སྐྱེས་བོ། །སྐུ་མདོག་བཻ་ཌཱུརྻ་བཞིན་སྔོ། །ཁྲོ་ཞིང་གཏུམ་པའི་རྔམ་བརྗིད་ཅན། །ཕྱག་ན་རལ་གྲི་འབར་བ་བསྣམས། །དྲག་པོའི་འམ་ཚིག་ཐབ་སེ་ཐབ། གཤིན་རྗེའི་དམག་དཔུང་ལས་ལ་འགྱེད། །ལོག་ལྟ་དགྲ་བགེགས་ཐལ་བར་རློག །ཐོག་དང་སེར་བ་ཤ་ར་ར། །གསེར་སྒོ་སེར་པོ་སྲུང་བར་མཛོད། །ནུབ་ཕྱོགས་༼༢༥༦༽རྒྱལ་པོ་སྤྱན་མིག་བཟང༌། །སྐུ་མདོག་བྱི་རུའི་མདོག་ལྟར་དམར། །ཁྲོ་འཛུམ་སྡང་མིག་ཕྱོགས་བཅུར་གཡོ། །ཕྱག་ན་མཆོད་རྟེན་སྤྲུལ་ཞག་འཛིན། གྲུལ་བུམ་འབུམ་གྱིས་འཁོར་ཚོགས་བཅས། །སྡང་བའི་དགྲ་ལ་ཆོ་འཕྲུལ་སྟོན། །ན་བུན་སྨུག་ནག་ཐིབས་སེ་ཐིབ། །ཟངས་སྒོ་དམར་པོ་སྲུང་བར་མཛད། །བྱང་ཕྱོགས་རྒྱལ་པོ་རྣམ་ཐོས་སྲས། །སྐུ་མདོག་གསེར་གྱི་མདངས་དང་ལྡན། །ཞི་མ་ཁྲོ་ཡི་ངང་ཚུལ་ཅན། །ཕྱག་ན་རྒྱལ་མཚན་ནེའུ་ལེ་འཛིན། །བསྒྲུབས་དང་སྦྱིན་པ་གཏོག་བ་ལ། །དངོས་གྲུབ་ཆར་བཞིན་འབེབས་པར་མཛད། །རིན་ཆེན་ཆར་བ་འུ་རུ་རུ། །གཡུ་སྒོ་སྔོན་པོ་སྲུང་བར་མཛད། །ཁ་དོག་ཙམ་གྱིས་ཁྱད་པར་ལས། །རྒྱན་དང་ཆ་ལུགས་གོང་བཞིན་མཚུངས། །དེ་ལྟར་རྒྱལ་ཆེན་སྡེ་བཞིར་གྲགས། །ནང་ལྟར་རྡོར་སེམས་རིན་འབྱུང་དང༌། །གསང་བ་བཛྲ་ཧེ་རུ་ཀ། །རཏྣ་ཧེ་རུ་ཀ་ལ་སོགས། །ཡིན་ཕྱིར་ཁ་ཚོན་གཅོད་མི་ནུས། །སྤྱིར་དུ་རི་རབ་ལོགས་སུ་གནས། །ཁྱད་པར་གཙུག་ལག་ཁང་ཆེན་དང༌། །དམ་ལྡན་རྣལ་འབྱོར་སྤྱིལ་བུ་སོགས། །སྲུང་ཕྱིར་སྤྲུལ་པ་བསམ་མི་ཁྱབ། །ཁྱེད་རྣམས་༼༢༥༧༽མཆོད་ཅིང་བསྟོད་པའི་མཐུས། །སངས་རྒྱས་བསྟན་པ་སྲུང་བ་དང༌། །རྣལ་འབྱོར་བདག་ཅག་འཁོར་བཅས་ཀྱི། ལས་བཞིའི་ཕྲིན་ལས་བསྒྲུབ་པར་མཛོད། །དེ་ལྟར་ཀུན་ལ་རྒྱས་པ་རུ། །སྤྲོ་ན་ཚིག་ཉོག་མང་བའི་ཕྱིར། །ཁྱོད་ཀྱི་བློ་ལ་འཛིན་མི་ནུས། །དེང་དུས་མི་ལུས་རྟེན་བཟང་ཡང༌། །སྟོང་ལོག་བྱེད་པས་ཀྱེ་མ་ཧུད། །ཁྱོད་ཉིད་འདབ་ཆགས་ཕྲ་མོ་ཞིག །ཕྱི་མའི་དོན་ཆེན་བསྒྲུབས་འདི་མཚར། །དེ་ཕྱིར་བརྩེ་བའི་གདམས་པ་ཞིག །ལེགས་པར་བཤད་དོ་སེམས་ལ་ཞིག། ༈ །།ན་མོ་ཧཱ་སྱ་བཛྲ། མཁྱེན་པ་མཆོག་གི་ཤེས་བྱའི་གནས་རྣམས་གཟིགས། །བརྩེ་བས་འགྲོ་ཀུན་མཐོ་རིས་ལམ་སྣ་འདྲེན། །ནུབ་པས་གདུལ་བྱའི་སྡུག་བསྔལ་ཉོན་མོངས་སེལ། །རྩ་བའི་བླ་མ་མཆོག་ལ་གསོལ་བ་འདེབས། །གདོད་ནས་སྐྱེ་མེད་བླ་མ་ཆོས་ཀྱི་སྐུ། །གྲགས་སྟོང་བརྗོད་བྲལ་བླ་མ་ལོངས་སྤྱོད་རྫོགས། །སྣང་སྟོང་དབྱེར་མེད་བླ་མ་སྤྲུལ་པའི་སྐུ། །སྐུ་གསུམ་བདག་ཉིད་མཆོག་ལ་གསོལ་བ་འདེབས། །བདག་ཅག་དམ་ཚིག་གཙང་མའི་ས་གཞི་ལ། །སྡོམ་གསུམ་སྦྲང་ཆར་བརླན་གྱིས་རབ་བྲན་ཏེ། །བྱང་ཆུབ་༼༢༥༨༽སེམས་ཀྱི་ས་བོན་ཡོངས་སྨིན་པས། །སྐུ་བཞིའི་འབྲས་བུ་མངོན་དུ་འགྱུར་བར་ཤོག །རང་རྒྱུད་ཉོན་མོངས་མ་རུང་བུད་ཤིང་འདི། །ཐུགས་རྗེའི་རླུང་ཤུགས་དྲག་པོས་བསྐྱོད་པ་ལས། །ཤེས་རབ་ཡེ་ཤེས་མེ་ཆེན་སྟོབས་འབར་བས། །ས་བོན་བག་ཆགས་རྩད་ནས་དྲུངས་ཕྱུངས་སྟེ། །རང་བྱུང་སེམས་ཀྱི་ཡེ་ཤེས་དབང་ཐོབ་ཤོག །ཐོས་པས་ཆོས་ཀྱི་སྒྲོ་འདོགས་ལེགས་པར་ཆོད། །བསམ་པས་ཕྱིན་ཅི་མ་ལོགས་གནས་ཀུན་རིག །སྒོམ་པས་དཔེ་བྲལ་སེམས་ཀྱི་གནས་ལུགས་རྟོགས། །ཐོས་བསམ་བསྒོམ་པའི་བྱ་བ་མཐར་ཕྱིན་ཤོག །བྱེ་མདོའི་གྲུབ་པས་བརྡར་ཤ་ལེགས་ཆོད་ནས། །སེམས་ཙམ་ལམ་གྱིས་སྣང་བ་སེམས་སུ་ཤར། །དབུ་མའི་ཚུལ་གྱིས་མཐའ་བྲལ་དོན་རྟོགས་ནས། །སྤྲོས་བྲལ་ཆོས་སྐུའི་ངོ་བོ་མཐོང་བར་ཤོག །དེ་ཙམ་བརྗོད་པས་ཆོས་ཀྱི་དོན་རྟོགས་སམ་བྱས་པས། །ཧ་ལམ་གོ་བྱུང་ཀྱང་ཉམས་སུ་ལེན་ཚུལ་དཔེ་དོན་ལུང་ལས་དྲང་བ་ཞིག་ཞུ་ཟེར་བ་ལ་འདི་སྐད་དོ།། ༈ །།ན་མོ་པྲཛྙཱ་བྷ་དྲྭ་ཡ། འཁོར་ལོ་སྡོམ་པའི་རྣལ་འབྱོར་ཏཻ་ལོ་པས། །ཁ་ཆེའི་པཎྜི་ཏ་མཆོག་ནཱ་རོ་པར། །དཀའ་བ་བཅུ་གཉིས་སྤྱད་པའི་དུས་ཀྱི་ཚེ། །ཆུ་བོ་གང་གཱའི་འགྲམ་༼༢༥༩༽དུ་འདི་སྐད་གསུང༌། །སེམས་ལ་གཏད་སོ་མེད་ན་ཕྱག་ཆེན་ཡིན། །དེ་ལ་གོམས་ཤིང་འདྲིས་ན་བྱང་ཆུབ་ཐོབ། །ལས་ནི་དང་པོ་གཅོང་རོང་ཆུ་དང་འདྲ། །བར་དུ་ཆུ་བོ་གང་གཱའི་ངལ་གྱིས་འབབ། །ཐ་མར་ཆུ་རྣམས་མ་བུ་འཕྲད་པ་བཞིན། །ཅེས་དང༌། མདོ་ཏིང་འཛིན་རྒྱལ་པོ་ལས། །འཇིག་རྟེན་ཁམས་ནི་སྟོང་ཕྲག་དུ། །ངས་ནི་མདོ་སྡེ་མང་བཤད་པ། །ཚིག་འབྲུ་ཐ་དད་དོན་གཅིག་སྟེ། །ཚིག་གཅིག་རྟོགས་ཤིང་བསྒོམ་ནས་ནི། །དེ་དག་ཐམས་ཅད་རྟོགས་པར་འགྱུར། །ཞེས་དང༌། བྲམ་ཟེ་ཆེན་པོ་ས་ར་ཧ། །ཕྱག་ཆེན་རྟོགས་པ་ཧྲིལ་གྱིས་དྲིལ་བ་ན། །མདུན་དང་རྒྱབ་དང་ཕྱོགས་བཅུ་ཐམས་ཅད་དུ། །གང་གང་མཐོང་བ་དེ་ཉིད་གསུངས་པ་ལྟར། །ཐམས་ཅད་ངོ་སྤྲོད་འཁོར་ལོར་ཤེས་པར་གྱིས། །ཉམས་ལེན་སྙིང་པོ་སེམས་ལ་ཅེར་བལྟས་ཚེ། །དབྱིབས་དང་ཁ་དོག་ཕྱོགས་ཆ་མ་གྲུབ་པས། །དེས་ན་སེམས་ཀྱི་ངོ་བོ་སྟོང་པ་ཡིན། །སེམས་ཀྱི་རང་མདངས་མ་འགགས་གསལ་ཞིང་དྭངས། །ཞེས་སོགས་གསུངས་སོ། །གཞན་ཡང་སྔོན་བྱོན་མཁས་གྲུབ་དུ་མའི་གསུང་ལས། །སྣང་གྲགས་ཆོས་རྣམས་རང་གི་སེམས་སྣང་སྟེ། །སེམས་ནི་༼༢༦༠༽ནམ་མཁའི་དཀྱིལ་ལྟར་མཐའ་དབུས་བྲལ། །སྤྲིན་དང་འདྲ་བའི་རྣམ་རྟོག་གློ་བུར་བ། །ཤར་ཐིམས་སེམས་ཀྱི་ཡོ་ལངས་ཁོ་ན་ཡིན། །སེམས་ནི་ཁ་དོག་དབྱིབས་སོགས་ངོས་གཟུང་བྲལ། །ནཱི་ལའི་མདངས་མཚུངས་སྒོམ་མེད་ཆེན་པོ་མཆོག །བསྒོམ་པ་སྟོང་ཆེན་ལྟད་མོ་མཐོང་བར་ཤོག །ཅེས་དང༌། དུས་གསུམ་སྤྲོས་བཅད་ཤེས་པ་འདི། །འཛིན་མེད་གཉུག་མའི་ངོ་བོར་ལྟ། །སྣད་སྲིད་བླ་མའི་རོལ་པར་ཤེས། །དགག་དང་བསྒྲུབ་དང་རེ་དོགས་སྤངས། །བླ་མ་རང་སེམས་ངོ་བོར་མཐོང༌། །ཞེས་སོགས་གསུངས་པས། ཉམས་ལེན་དངོས་གཞི་སྐྱོང་ཚུལ་ལ། འདས་པའི་རྗེས་མི་དཔྱད། མ་འོངས་པ་མི་སེམས། ད་ལྟ་བ་ལ་མི་རྟོག །འཁོར་འདས་སོགས་ཅིར་ཡང་མི་དམིགས་པའི་གནས་ལུགས་དེ་ཉིད་ཀྱི་ངང་དུ་བསྒོམ་བྱ་སྒོམ་བྱེད་སོགས་དང་བྲལ་བའི་ངང་ལ། མི་རྟོག་པར་ཡིན་མིན་གང་དུའང་མི་འཛིན་ཅིང་གྲིམས་ལྷོད་སོགས་ཀྱི་སྐྱོན་དང་བྲལ་བར་རང་བབས་སོ་མ་མ་བཅོས་ལྷུག་པར་བཞག་གོ །དེ་ལྟ་བུ་སྨྲ་བསམ་བརྗོད་པའི་ཡུལ་ལས་འདས་པའི་ངང་དུ་གནས་པ་སྐྱོང་ན། གཏན་བདེའི་གོ་འཕང་ཐོབ་པ་ལ་ཐག་རིང་པོ་མེད་པས་རྩོལ་༼༢༦༡༽བ་བསྐྱེད་ཅིག་བྱས་པས། དོན་ཇི་བཞིན་དུ་རྟོགས་ལགས་ཅིང༌། ཞག་བདུན་སོང་མཚམས་རྟོགས་འབུལ་དུ་ཡོང་ཆོག་པ་དང༌། ཆོས་མིང་ཞིག་དགོས་ཟེར་བར། བསྒྲུབ་བརྒྱུད་བསྟན་འཛིན་ཞེས་སུ་བཏགས། དེ་ནས་བྱི་འུས་ཡན་ལག་བདུན་པ་ཞིག་ཏོན་ནས། ད་ནི་དམ་ཆོས་འཕྲལ་དུ་མ་བསྒྲུབས་ན། མི་རྟགས་པ་ནི་མྱུར་བའི་ཚད་དང༌། ཆོས་ལ་བར་ཆད་མང་བས་ང་ནི་རི་ཁྲོད་སྙེགས་དུ་འགྲོ་ཟེར་ནས། ཧར་ཏེ་ལངས་ནས་ནམ་མཁར་འཕུར་སོང་བས། མདའ་རྒྱང་གང་ཙམ་སླེབ་སྐབས་གཤོག་བསྐོར་ཞིག་བྱས་ནས། ཕོ་རྒོད་པོ་ཟེར་བ་དེང་འདྲ་བ་ཅིག་ལ་ཟེར་བ་ཡིན་ཟེར། ཡང་འདམ་ཉི་ཤུ་ཙམ་བསྒྲོད་སྐབས་གཤོག་བསྐོར་བྱས་ནས་འགའ་ཞིག་སྨྲ་འདུག་ཀྱང་མ་ཐོས། དེ་ནས་གནམ་དང་འདྲེས་ནས་མཐོང་རྒྱུ་མ་བྱུང༌། དེ་ནས་ཞག་བདུན་ཙམ་ནས་སླེབས་ཡོང་བསམ་ཀྱང་སླེབས་མ་བྱུང་བར། རྒྱ་ཁྲ་ཧོར་བའི་གནོད་འཚེ་ནི་བྱུང་མེད་འགྲོ། ཕལ་ཆེར་འོད་གསལ་འཁོར་ཡུག་ཏུ་སོང་ཡོད་འདྲ་བས། སྟན་ཐོག་གཅིག་ལ་མངོན་པར་རྫོགས་བྱང་ཐོབ་པ་ཡོད་སྙམ་མོ། །དེ་སྐད་ཉམས་མཚར་ཚིག་གིས་༼༢༦༢༽ཕྲེང༌། །ཤཱཀྱའི་དགེ་སྦྱང་ཀརྨ་པ། །བདུད་ཚོགས་འདུལ་བའི་རྡོ་རྗེ་ཡིས། །དད་ཅིང་གུས་པའི་སློབ་མ་མཆོག །པུཎྱ་རཏྣའི་གཡར་ངོ་རུ། །དཔེ་ཆོས་གདམས་པ་ཟབ་མོ་འདི། །སྤེལ་བས་འགྲོ་ཀུན་བདེ་སྐྱིད་འཕེལ། །ཁྱད་པར་བྱང་ཆུབ་ཆེན་པོ་ཡིས། །གོ་འཕང་མཆོག་དེ་ཐོབ་གྱུར་ཅིག །བྱིའུ་བསྒྲུབས་བརྒྱུད་བསྟན་འཛིན་གྱི་སརྒ་རྫོགས་སོ།། ༈ །།བྱེའུ་ཅོ་གས་རིགས་དྲུག་གི་གནས་ནས་འཕྲིན་སྐྱེལ་བའི་དཔེ་ཆོས་ལོ་རྒྱུས་དང་གཏུམ་མོ་གངས་སེང་མའི་གདམས་པ་ཡོད།། ༈ །།ན་མ་ཿགུ་རུ་བུདྡྷ་བོ་དྷི་ས་ཏྭ་ཡ། །ན་མོ་སི་ཏུ་དྷརྨ་ཀ་རཱ་ཡ། །ན་མོ་མ་ཧཱ་མུ་དྲ་ཡ། བྱིའུ་ཅོ་ག་ཞིག་ནམ་མཁར་ལྡིང་བ་སྐོར་གྱིས་ངང་ནས་སྐད་སྙན་འབྱིན་འདུག་པར་འདི་སྐད་ཟེར་བ་ཐོས། ངས་ཡོང་ཡོང་སྟེང་ཕྱོགས་ལྷ་ཡིས་ཡུལ་ནས་ཡོང་སོ། །ལྷ་ཡིས་ཐུབ་པ་བརྒྱ་བྱིན་དཀར་པོ་བཞུགས་འདུག །ཕྱག་ན་དུང་དང་པི་ཝང་འཛིན་པའི། །ཞལ་ནས་ཆོས་ཀྱི་སྒྲ་དབྱངས་སྒྲོགས་ཤིང༌། །བདག་ལ་གཅེར་གྱི་གཟིགས་ནས་ཞལ་གྱིས་འཛུམ་པར། །མཛད་ནས་ཁྱེད་ཅག་ཁ་བ་ཅན་གྱིས་མི་ལ། །འདི་སྐད་བརྗོད་པའི་༼༢༦༣༽ལེན་དེ་ཇི་བཞིན་སྨྲས་ན། །ཐར་པའི་ལམ་སྣ་ཟིན་ནོ་རྩེ་གཅིག་ཡོད་ཀྱི་ཉོན། །ང་རྒྱལ་སྐྱེ་བའི་ལྷ་ཡི་ཞིང་འདིར་སྐྱེ་ཕྱིར་འདི་རུ། །འཆི་འཕོ་ལྟུང་བའི་སྡུག་བསྔལ་འགྲོ་དྲུག་གཞན་ལས་འཇིགས་འདུག །ངེད་ཀྱི་དམ་ཆོས་བཤད་ཅིང་སྐྱོབས་པའི་ལས་ལ་བརྩོན་ཀྱང༌། །རྣམ་སྨིན་ལས་ཀྱི་སྟོབས་ལ་བཅོས་སུ་མི་འདུག །དེ་ཕྱིར་ཁྱོད་ཀྱི་དེ་ལྟའི་སྣང་ཚུལ་ཤོད་ལ། །ང་རྒྱལ་རྣམ་སྨིན་མ་བསགས་དམ་པའི་ཆོས་ལ་འབུངས་ཤིག །དེ་ལྟར་གསུངས་པ་ལགས་སོ་གཅིག་ཕྱིར་གཉིས་ཕྱིར་གསུམ་ཕྱིར་ཞུ་བ་ལགས་སོ། །ཡང་གཅིག་ལྷ་མིན་ཕྱོགས་ནས་ཐུབ་པ་ཐག་བཟང་རིས། །ལྗང་ཁུ་གོ་མཚོན་འཛིན་པའི་ཞལ་ནས་འདི་སྐད་དུ། །ཕྲག་དོག་སྐྱེས་པའི་འབྲས་བུ་འཐབ་རྩོད་སྡུག་བསྔལ་འདི་འདྲ། །དམ་ཆོས་བཤད་ཀྱང་འདི་དག་ཉན་པའི་ལོང་སྐབས་མི་འདུག །དེ་ཕྱིར་ཕྲག་དོག་མ་བྱེད་དམ་པའི་ཆོས་ལ་འབུངས་ཤིག །དེ་ལྟར་གསུང་པ་ལགས་སོ་གཅིག་ཕྱིར་གཉིས་ཕྱིར་གསུམ་ཕྱིར་ཞུ་བ་ལགས་སོ། །ཡང་ཅིག་མི་ཡི་ཡུལ་ན་ཐུབ་པ་གསེར་མདོག་ཕྱག་ན། །བསེག་ཤང་ལྷུང་བཟེད་བསྣམས་པའི་ཞལ་༼༢༦༤༽ནས་འདི་སྐད་དོ། །ཁོང་ཁྲོ་དང་ནི་འདོད་ཡོན་དག་ལ་ཞན་ཆགས་སེམས་ཀྱིས། །མི་ཡུལ་གནས་སུ་སྐྱེས་སྟེ་སྡུག་བསྔལ་ཆུ་བོ་བཞི་དང་ལྡན། བདེ་བ་ཕྲན་ཚོགས་འཇལ་ཚོན་གློག་ལྟར་འགྱུར་བ་འདི་ལ། །དལ་འབྱོར་རྙེད་དཀའ་འཆི་བ་མི་རྟག་ལས་དང་རྒྱུ་འབྲས། །འཁོར་བའི་ཉེས་དམིགས་ཐར་པའི་ཕན་ཡོན་ནན་ལྟར་བཤད་ཀྱང༌། །གོ་རྒྱུ་ཡེ་ནས་མི་འདུག་ད་ལན་ཁྱོད་ཀྱིས་བཤད་རོགས་གྱིས་ཤིག་གསུང་ངོ༌། །དེ་ལྟར་གསུང་བ་ལགས་སོ་གཅིག་ཕྱིར་གཉིས་ཕྱིར་གསུམ་ཕྱིར་ཞུ་བ་ལགས་སོ། །ཡབ་ཅིག་བྱོལ་སོང་གནས་ན་ཤྭཀྱ་སེང་གེ་དུད་ཁའི་མདོག །ཕྱག་ན་གླེགས་བམ་འཛིན་པའི་ཞལ་སྔ་ནས། །ལས་འབྲས་བླངས་དོར་མི་ཤེས་གཏི་མུག་སྦྱར་པའི་འབྲས་བུ། །སྡུག་བསྔལ་ཉམས་ཐག་ཅན་འདིར་དམ་ཆོས་བཤད་ཀྱ་མི་གོ །དེས་ན་ལས་འབྲས་བླངས་དོར་ཤེས་རབ་མིག་གིས་ཡང་དག་ལྟོས་ཤིག །དེ་ལྟར། ཡང་ཅིག་ཡི་དྭགས་ཐུབ་པ་བ་ཁ་འབར་ཞེས་བྱ། །དམར་བོ་ཕྱག་ན་ཟས་ཀྱི་སྒྲོམ་བུ་ནས། །རོ་བརྒྱའི་ཟས་ཀྱི་སྦྱིན་པ་བྱིན་ཀྱང་མགྲིན་པ་ཕྲ་བས་ཐབས་སུ་མེད། །དེ་ཕྱིར་མི་ཡུམ་སྟོབས་ལྡན་སེར་སྣ་ཅན་རྣམས་ལ། །མྱུར་བར་སྦྱིན་པ་རྒྱ་ཆེར་ཕྱོགས་༼༢༦༥༽མེད་གཏོང་ཞིག་གསུང༌། །དེ་ལྟར། ཡང་ཅིག་དམྱལ་བའི་ཐུབ་པ་ཆོས་ཀྱི་རྒྱལ་པོ་སྐུ་མདོག་ནག་པོ་ནི། །ཕྱག་ན་མེ་ཆུ་བསིལ་ཡབ་འཛིན་པའི་ཞལ་སྔ་ནས། །ཞེ་སྡང་སྤྱོད་པའི་རྣམ་སྨིན་ལས་སྣང་དམྱལ་ཁམས་འདིར། །ཡིད་ཅན་གྲངས་མེད་ས་ཆེན་རྡུལ་ལྟར་འཚུབ་པར། །ཚ་གྲངས་དམྱལ་ཁམས་སྡུག་བསྔལ་བཟོད་མེད་བཅོ་བརྒྱད་ལ། །ཕན་པར་བྱ་ཕྱིར་ཚ་ལ་ཆུ་དང་གྲངས་ལ་མེ་འོད་སོགས། །ཐབས་ཚུལ་དུ་མ་ཕན་བཏགས་གྱིས་ཀྱང་ལས་ཀྱི་ཤུགས་དེ་ཡིས། །ཕན་བར་མི་འདུག་བྱ་ཐབས་ཟས་ཕྱིར་དེ་ན་མི་ཡུལ་དུ། །དལ་བརྒྱད་འབྱོར་བཅུ་ཐོག་པའི་མི་ཀུན་སྙིང་རྗེ་བྱང་སེམས་བསྒོམས། །རིགས་དྲུག་སྡུག་བསྔལ་འདི་ལ་བསམས་ནས་ལུས་ངག་ཡིད་གསུམ་དགེ་ལ་འབུངས། །འཁོར་བའི་བདེ་འབྱོར་སྨིག་སྒྱུར་ཤེས་ནས་ཐར་པའི་གོ་འཕང་བསྒྲུབ། །དམ་ཆོས་སྙིང་པོ་མ་ཎི་པདྨེ་འདྲེན་ཞིང་གསུངས། །དེ་ལྟར། དེ་སྐབས་སྤྲད་རྒན་ཞིག་རབ་དུ་གྲང་ནས་འོ་དར་ཕྲི་ལི་ལི་བྱེད་པའི་ངང་བྱིའུ་ཅོག་དེ་ཇི་སྐད་ཟེར་བ་རེད། ཁོ་མི་གྲངས་པའི་ཐབས་ཞིག་མི་འདུག་གམ་ཟེར། བྱིའུ་ནི་འགྲོ་དྲུག་གིས་ལོ་རྒྱུས་བརྗོད་ནས་ཞིང་ཁམས་ཀུན་ཏུ་རྒྱུ་བ་ཞིག་ཡིན་འདུག་ཀྱང༌། །༼༢༦༦༽།བྱིས་པ་རྣམས་ཀྱི་རྡོ་ཡིས་དེད་པ་སོགས་ཁོང་ཡང་འོ་བརྒྱལ་པོ་རང་ཡོད་འདུག །ཁྱོད་རང་དྲོ་བའི་ཐབས་གངས་མདའ་རྒྱང་གང་ཙམ་ཡང་ཞུ་ཐུབ་པའི་ཙཎྜ་ལི་ཡི་མན་ངག་བསྒོམ་རྒྱུ་ཡོད་བྱས་བས། འོ་ན་མདོར་བསྡུས་ཞིག་ཞུ་ཟེར་བ་ལ་འདི་སྐད་དོ།། ༈ །།གཏུམ་མོ་གངས་སེང་མའི་གདམས་པ་བཞུགས་སོ།། ༈ །།ན་མོ་བཛྲ་ཧཱ་སྱ། གཏུམ་མོ་གངས་སེང་བསྒོམ་འདོད་ན། །སྐྱབས་སེམས་སྔོན་དུ་འགྲོ་བ་ཡིས། །ཚོགས་གཉིས་བསགས་ཞིང་སྒྲིབ་གཉིས་སྦྱང༌། །ལུས་ངག་ཡིད་གསུམ་དགེ་བ་ལ། །རྒྱུན་ཆད་མེད་པར་བསྒྲུབ་སྙམ་བསམས། །གཟུང་འཛིན་ཆོས་ཀུན་སྟོང་པའི་ངང༌། །ཆོས་འབྱུང་ཡངས་ཞིང་རྒྱ་ཆེར་བསྒོམས། །དབུས་སུ་ཉི་མའི་དཀྱིལ་འཁོར་བསམས། །དེ་སྟེང་རང་རིག་ཡི་གེ་ཧྲཱིཿ །དམར་པོ་འོད་ཟེར་འཕྲོ་བ་ཡིས། །འགྲོ་ཀུན་རྡོ་རྗེ་ཕག་མོར་གྱུར། །ཚུར་འདུས་ཧྲཱིཿལ་ཐིམ་པ་ཡིས། །རྗེ་བཙུན་རྡོ་རྗེ་རྣལ་འབྱོར་མ། །ཡེ་ཤེས་མེ་དཔུང་འབར་བའི་ཀློང༌། །མཚན་དཔེ་གསལ་རྫོགས་སྐུ་དེ་ཡི། །སྤྱི་གཙུག་ཧཾ་དཀར་ཧ་དཀར་པོ། །སོ་གཉིས་བསྐོར་ཞིང་མགྲིན་པར་རི། །དེ་ལ་རི་སེར་བཅུ་དྲུག་བསྒོར། དེ་བཞིན་སྙིང་ཁར་ནི་དམར་༼༢༦༧༽བརྒྱད། །ལྟེ་བར་ས་ཡིག་ལྗང་གུ་ནི། །དྲུག་ཅུ་རྩ་བཞིས་བསྐོར་བར་བསྒོམས། །དེ་ནས་ལྟེ་འོག་སོར་བཞིའི་བྲད། །རཾ་ཡིག་ཉི་མའི་དཀྱིལ་འཁོར་བཅས། །མཚན་ཉིད་བཞི་ལྡན་མེ་འབར་བ། །ཕྲ་སྦོམ་ཟངས་ཁབ་ཙམ་ཞིག་སྟེ། །དབུ་མའི་ནང་དུ་ཡར་སོང་བས། །ཚངས་འུག་བར་དུ་བྱུང་བར་བསྒོམ། །རོ་རྐྱང་གཉིས་ནས་མེ་བྱུང་བ། །སྣ་བུག་དུ་ཡང་མེ་ལྕེ་འཁྱུག །དེ་ལྟར་རྩ་ཀུན་དབང་པོ་སྒོ། །བ་སྤུའི་བུ་ག་ལ་སོགས་པ། །མེ་ལྕེའི་རང་བཞིན་ཕྱིར་འཕྲོས་པས། །ཕྱི་སྣོད་འཇིག་རྟེན་མེའི་ཕུང་པོ། །མཚན་ཉིད་བཞི་དང་ལྡན་པར་བསྒོམ། །ལུས་གནད་རྐང་པ་རེ་མིག་བསྣོལ། །ལག་གཉིས་བསྒོམ་ཐག་ལྟར་བསྡམས་ཏེ། །མགྲིན་པ་བཀུག་ཅིང་རླུང་བཟུང་ནས། །རླུང་ཁུག་གཅིག་ལ་གཡས་སུ་བསྐོར། །དེ་བཞིན་གཡོན་དུའང་བྱ་བར་རིགས། །ལུས་ལ་རྡུལ་བྱུང་ལུས་སྦྱོང་ནི། །བཅུ་གཉིས་དག་ལ་འབད་པར་བྱ། །གཏུམ་མོ་གངས་སེང་ཆེན་མོ་རྫོགས། །༈༈༈ དེ་ལྟར་གཏུམ་མོ་མདོར་བསྡུས་ཞིག །ཡིན་རུང་ཉམས་སུ་ལེན་འདོད་ན། །ཆོས་དྲུག་ལྟ་བུ་ཞིག་བསྒོམ་ནས། །སྦྱོར་བ་བཞི་དང་ལྡན་པ་ཡིས། །༼༢༦༨༽བུམ་ཅན་རླུང་ལ་རྟགས་ཟོན་དགོས། །དེ་ནི་ཁྱོད་ཀྱི་མི་འགྲུབ་ཕྱིར། །གོས་ཀྱི་མཐུན་རྐྱེན་འདི་ཁྱེར་ལ། །ལམ་པོ་བདེ་བ་ག་ལེ་ཐེག །ཞེས་པ་འདི་ཕུ་སི་ལ་སྟེང་དུ་བསངས་མཆོད་ཞིག་བགྱིད་པའི་སྐབས་བྲིས་པ་དགེ། །ཨཱ་ཤ་ཡ་སྶཱ་དྷ།། ༈ །།ཨོཾ་མ་ཎི་པདྨེ་ཧཱུྃ། སྐྱབས་སེམས་སྔོན་སོང་སྟོང་ལས་སྐད་ཅིག་གིས། །ཐུགས་རྗེ་ཆེན་པོ་ཡིད་འོང་རྒྱན་ལྡན་གྱུར། །རིན་ཆེན་སྣོད་དུ་གཏོར་མ་བསངས་སྦྱངས་ཏེ། །འབྲུ་གསུམ་བྱིན་རླབས་ཡེ་ཤེས་བདུད་རྩིར་གྱུར། །མཆོག་གསུམ་རྩ་གསུམ་བརྒྱུད་པར་བཅས་ལ་འབུལ། །ཨོཾ་བཛྲ་ཨརྒྷཾ་སོགས་དང༌། ན་མ་ཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུྃ། ལན་བདུན་དང་དེ་བཞིན་གཤེགས་པ་བཞི་ཡི་མཚན་བརྗོད། །རིགས་དྲུག་མགྲོན་དང་གདོན་བགེགས་ལེན་ཆགས་ལ། །ཡིད་ལ་བསམ་པའི་ལོངས་སྤྱོད་ཡོངས་ཐོབ་ན། །སྡུག་བསྔལ་ལས་གྲོལ་ཉེས་ཚོགས་བྱང་གྱུར་ཅིག །ཨོཾ་ཛ་ལ་མི་དཾ་སརྦ་བྲེ་ཏེ་བྷྱཿསྭཱ་ཧཱ། ཡི་དྭགས་པར་སྲིད་ཆུ་སྦྱིན་ཚིམ་གྱུར་ཅིག །ཀུན་ཀྱང་བླ་མེད་རྫོགས་སངས་རྒྱས་ཐོབ་ཤོག །རྟེན་སྙིང་བརྗོད་ཅིང་རྗེས་ཆོག་སྤྱི་ལྟར་བྱ། །གཏོར་མ་བརྒྱ་རྩ་ཤིན་༼༢༦༩༽ཏུ་བསྡུས་པ་འདི། །གྲ་ནང་སྡིང་པོ་ཆེ་ཡི་སྤྲུལ་པའི་སྐུའི། །ཞལ་སློབ་ངག་དབང་ཕུན་ཚོགས་འདོད་ལྟར་སྤེལ། །ཤུབྷཾ་བུཥྚཱིཾ།། ༈ །།གསོལ་འདེབས་སྨོན་ལམ་དང་ནེ་ཙོའི་སྣང་ཚུལ་ཟིན་བྲིས་བཞུགས་སོ།། ༈ །།ན་མོ་གུ་ར་ཝེ། སྐྱབས་ཀུན་འདུས་རྩ་བའི་བླ་མ་དེ། །དཔལ་ཤཱཀྱ་ཐུབ་དང་དབྱེར་མ་མཆིས། །སེམས་རྩེ་གཅིག་སྙིང་ནས་གསོལ་བ་འདེབས། །ཆོས་འདུལ་བའི་བསླབ་སྡོམ་ཇི་སྙེད་རྣམས། །དུས་ཀུན་ཏུ་ཉམས་མེད་བསྲུང་བར་ཤོག །སྐྱབས་ཀུན་འདུས་རྩ་བའི་བླ་མ་དེ། །མགོན་སྤྱན་རས་གཟིགས་དང་དབྱེར་མེད་པས། །སེམས་རྩེ་གཅིག་སྙིང་ནས་གསོལ་བ་འདེབས། །འགྲོ་དྲུག་ལ་སྙིང་རྗེ་ཚད་མེད་ནི། །བཅོས་མིན་དུ་རྒྱུད་ལ་སྐྱེ་བར་ཤོག །སྐྱབས་ཀུན་འདུས་རྩ་བའི་བླ་མ་དེ། །ཕ་མི་ལ་རས་དང་གཉིས་སུ་མེད། །སེམས་རྩེ་གཅིག་སྙིང་ནས་གསོལ་བ་འདེབས། །བདག་ཞིག་ལྷག་ཟུང་འཇུག་ཡེ་ཤེས་ཆེ། །རང་རྒྱུད་ལ་དབྱིངས་ནས་འཆར་བར་ཤོག །སྐྱབས་ཀུན་འདུས་རྩ་བའི་བླ་མ་དེ། །རྗེ་གྲུབ་ཐོབ་ཆེན་པོ་ཀརྨ་པར། །སེམས་རྩེ་གཅིག་སྙིང་༼༢༧༠༽ནས་གསོལ་བ་འདེབས། །ཆོས་ཟབ་མོ་ཡོན་ཏན་རྒྱུད་ལ་སྨིན། །འགྲོ་ཇི་སྙེད་ལ་གཞན་དོན་ནུས་པར་ཤོག སྐྱབས་ཀུན་དུས་རྩ་བའི་བླ་མ་དེ། །མ་རྡོ་རྗེ་རྣལ་འབྱོར་མ་ཡི་སྐུ། །སེམས་རྩེ་གཅིག་སྙིང་ནས་གསོལ་བ་འདེབས། །མཆོག་ཐུན་མོང་གཉིས་ཀྱི་དངོས་གྲུབ་དེ། །དུས་ད་ལྟ་ཉིད་དུ་སྩལ་དུ་གསོལ། །སྐྱབས་ཀུན་འདུས་རྩ་བའི་བླ་མ་དེ། །གཏུམ་དྲག་རྩལ་མ་མགོན་ལྕམ་དྲལ་ཏེ། །སེམས་རྩེ་གཅིག་སྙིང་ནས་གསོལ་བ་འདེབས། །རྐྱེན་ཕྱི་ནང་གི་བར་ཆད་ཞི་བ་དང༌། །ལས་བཞི་ཡི་ཕྲིན་ལས་འགྲུབ་པར་མཛོད། །སྐྱབས་ཀུན་འདུས་རྩ་བའི་བླ་མ་ལ། །སེམས་དད་ཅིང་གུས་པས་གསོལ་བཏབ་པས། །ལྷ་ཚེ་རིང་སྡུག་བསྔལ་ཀུན་ཞི་ཞིང༌། །དེ་བཞིན་དུ་ལྟ་མིན་འཐབ་རྩོད་དང༌། །ཡི་དྭགས་ནི་བཀྲེས་ཤིང་སྐོམ་པས་མནར། །མི་སྐྱེ་རྒས་ན་འཆིའི་སྡུག་བསྔལ་བཞི། །ཀླུ་དུད་འགྲོ་གླེན་ཅིང་ལྐུག་པ་དང༌། །དམྱལ་བ་ཚ་གྲང་གིས་སྡུག་བསྔལ་བསམ་ལས་འདས། །འདི་བཏང་སྙོམས་གནས་སུ་མ་བོར་བར། །རྗེ་ཐུགས་རྗེའི་འོད་ཟེར་རབ་སྤྲོས་ནས། །གནས་ཐར་པ་བྱང་ཆུབ་ཀྱི་ལམ་༼༢༧༡༽ལ་འཁོད། །སྐྱབས་ཐུགས་རྗེ་མཚུངས་མེད་ཀརྨ་པ། །དུས་སྐད་ཅིག་ལག་པ་བརྐྱང་བསྐུམ་ཙམ། །ད་མྱུར་དུ་ཐུགས་རྗེའི་སྟོབས་ཕྱུངས་ཞིག །མར་བུ་ཡིས་འབོད་པ་ལྷང་ལྷང་བཞིན། །རྟག་པར་དུ་གསོལ་བ་འདེབས་ལགས་ན། །བདག་འགྲོ་དྲུག་འཁོར་བའི་སྡུག་བསྔལ་ལས། །ཁྱེད་བརྩེ་བས་ཐུགས་རྗེས་ད་གཟིགས་ཤིག །ཅེས་དང༌། བདག་མེད་བདག་བཟུང་གི་སེམས་ཅན་རྣམས། །དུས་ཉིན་མཚན་མེད་པར་མ་བདེ་བའི། །ལྟོ་བཟང་ངན་སྣ་ཚོགས་སྤེལ་ཏེ་མཆིས། །ཡུན་རིང་པོར་ཉེས་པ་མྱོང་དགོས་འདི། །ཚེ་བསྐལ་པའི་སྡིག་སྒྲིབ་བྱང་བར་ཤོག །དུས་འདི་ནས་བཟུང་སྟེ་བླ་མེད་ཀྱིས། །ཕྱིར་མི་ལྡོག་པ་ཡི་ས་ཐོབ་ཤོག །བདག་ཆུང་དུས་གོང་ཡུལ་ལྗོན་པའི་ཚལ། །ངེད་ནེ་ཙོ་ཁྱུ་ཚོགས་འཕུར་ལྡིང་གཡོ། །ཤིང་ལོ་འདབ་རྒྱས་པའི་རྩེ་མོ་ནས། །ལུས་ལྗང་གུ་མར་གད་མདོག་ལྟར་ལྡན། །མཆུ་བྱི་རུ་རྒྱལ་ལག་ལྟ་བུ་ནས། །སྐད་སྙན་པོ་པི་ཝང་གླིང་བུ་བཞིན། །དེ་ཀུན་གྱི་སེམས་ཡིད་འཕྲོག་པར་བྱེད། །དུས་འགའ་ཞིག་མ་ཎི་པདྨེ་འདྲེན། །ཞིང་ལོ་ཏོག་འབྲས་བུའི་ཚལ་དུ་འགྲོ། །ཟས་ཞིམ་མངར་ཇི་༼༢༧༢༽ཙམ་འདོད་པ་ཟ། །སྔོན་ལས་སུ་བསྐོས་པའི་བྱིས་པ་ཞིག །མགོའོ་སྐྲ་ཚོགས་བརྒྱབ་ཏུ་བཅིངས་ནས་ནི། །ངེད་སྦུ་སྡུག་དང་སྐད་སྙན་དགྲར་ལངས་པས། །ཞག་ཁྲོ་བོ་ལེན་གཅིག་ཡུག་བྱུང་པས། །བྱ་ནེ་ཙོ་ང་ཡི་མགུལ་དུ་ཐེབས། །གཞན་ཁྱུ་ཚོགས་གཤོག་རྩལ་ངོམ་ཞིང་དེངས། །ངེད་སིག་རའི་ནང་དུ་བཅུག་ནས་བྱུང༌། །བློ་ཡིད་སེམས་བདེ་བའི་གོ་སྐབས་བྲལ། །ནམ་ཉིན་མཚན་མེད་པར་ཁུར་ནས་ཐལ། །དཔལ་སྟོད་ལུང་མཚུར་ཕུའི་དགོན་པར་སླེབས། །དུས་དེ་ནས་གཟིམས་ཆུང་འགག་ཏུ་བསྡད། །རྐྱེན་ངན་པ་གྲོགས་ཤར་དཔེ་བཞིན་དུ། །སྐལ་བཟང་པོའི་དགའ་སྟོན་ཐོབ་ལགས་ཀྱང༌། །དགུན་དུས་སུ་ཧ་ཅང་གྲང་ཆེ་བས། །ལྕགས་སྔོན་པོའི་བཞུགས་ཁང་ནད་ཤེད་ན། །ལག་གཉིས་ཀའི་སྦར་མོ་ཡང་ཡང་ཁུམས། །ཉིན་ཉི་མའི་ནང་དུ་བཏགས་ནས་འཇོག །ནང་མཁྲིས་པ་རྒྱས་ནས་ལན་མང་ན། །དུས་རྟག་ཏུ་བྱ་ཡི་གཤེད་མ་ཆེ། །དགྲ་ཀྱི་ལ་ཟེར་བ་མང་དུ་རྒྱུ། །སྔོན་ཚེ་རབས་ལས་ཀྱི་སྨོན་ལམ་ཅན། །ཤར་མདོ་སྨད་ཕྱོགས་ཀྱི་ནོར་སྲུང་ནི། །སྦུ་མདོག་ནི་ཁྲ་བོ་གཟི་དང་འདྲ། །ལམ་རིང་ཕོ་ཁྱད་དུ་བསང་ནས་ནི། །བདག་ནེ་ཙོ་དང་ལྷན་༼༢༧༣༽ཅིག་འདི་རུ་འཛོམ། །དགྲ་ཀྱི་ལ་འཇབ་ནས་ཡོང་བའི་ཚེ། །ཁོང་འོང་ནས་སེང་ཆེ་ཞིང་དྲུང་གྲགས་པས། །སྐད་ཅིག་ཏུ་ཐལ་བའི་རྡུལ་བཞིན་རློག །ངེད་ནེ་ཙོ་གཉིད་ཟོས་བདེ་བར་བྱུང༌། །ཁོང་འདུས་བྱས་ཀྱི་རང་མཚན་མི་འགོག་པས། །སེམས་བརྩེ་རུང་བྱ་ཐབས་མ་མཆིས་ཤིང༌། །ཁོང་འཇིག་རྟེན་ཕ་རོལ་གཤེགས་ཏེ་ཐལ། །དྲིན་ལན་དུ་མ་ཎི་འབུངས་ནས་བཏོན། །དུས་དེ་ནས་ནོར་སྐྱོང་ཆུང་བ་གཉིས། །ཁོང་རྣམས་གཉིས་རང་མགོ་མི་ཐོན་པས། །ངེད་ནོ་ཙོ་ལ་ཕན་བྱ་ཇི་ལྟར་འདོགས། །ཡང་དེང་སང་བྱི་བ་སེ་བོ་ཞིག །ཁོང་ངེད་ལ་སྡང་བློ་མ་མཆིས་པས། །དུས་ད་ལྟ་གཉུག་མར་གནས་བཞིན་མཆིས། །ཀྱེ་ཧོ། །ནེ་ཙོའི་ལུས་ཅན་བདག་ཅག་ནི། སྔོན་ཚེ་དཔོན་ཆུང་ཞིག་ཏུ་སྐྱེས། །འུ་ལག་འགའ་ཞིག་བརྩོན་དུ་བཟུང༌། །རྣམ་སྨིན་ལག་པ་ལྕགས་ཀྱིས་བཏགས། །ཀུན་ལ་འཚོ་བ་འབྲིང་ཙམ་བྱིན། །ད་ལྟ་མ་ལྟོག་མ་སྐོམ་ཙམ། །དེ་ནས་འཆི་ཁར་གནོངས་འགྱོད་ཀྱིས། །བཤགས་པ་སྙིང་ནས་བགྱིད་པ་ཡིས། །ད་ལྟ་རྒྱལ་བའི་དྲུང་དུ་སླེབ། །དམ་ཆོས་པ་ཎི་པདྨེ་ཤེས། །མྱོས་འགྱུར་ཆང་དང་རྐུན་རྫུན་ཁྲམ། །མི་གཙང་སྤྱོད་དང་སྲོག་གཅོད་༼༢༧༤༽པ། །གར་ཕྲེང་ལ་སོགས་ཆོས་འདུལ་བས། །བསྲུང་ཆ་མཐའ་དག་ཡོངས་ས་སྤངས། །ཉིན་གྱི་ཟས་སྐོམ་གང་གནང་ལས། །བྱུང་དང་མ་བྱུང་ཞུ་རྒྱུ་མེད། །སེམས་ཅན་ལས་ལ་བཀོད་པ་ཡི། །སྐད་སྙན་འབྱིན་པ་འདི་ཁོ་ན། །དཀའ་ཚེགས་ཁ་དྲིན་ཞུས་པ་མེད། །ཕྱི་ཡི་མགྲོན་པོའི་ཚོགས་རྣམས་ལ། །སྣ་ལེན་དྲི་བ་ཡང་དག་བྱས། །སྔོན་ཚེ་བྱང་ཆུབ་སེམས་དཔའ་ཡིས། །སྤྲུལ་པ་ནེ་ཙོ་སྨྲ་མཁན་གྱི། །སྐུ་གདུང་ལྷོ་ཁའི་ཕྱོགས་ན་ཡོད། །ས་སྐྱ་པཎ་ཆེན་སྐུ་དྲུང་དུ། ནོ་ཙོ་སྨྲ་བ་མཁན་པོ་ཞིག །ཕྱི་མ་མཁའ་སྤྱོད་ཞིང་དུ་འཕོས། །ལྔ་པ་དཀོན་མཆོག་ཡན་ལག་སྐབས། །ནེ་ཙོ་སྐད་སྙན་སྒྲོགས་པ་གཅིག །ཕྱི་མ་བཙུན་པ་ཞིག་ཏུ་གྱུར། །སྤྲུལ་སྐུ་ཨ་བོ་ནེ་ཙོ་ཞེས། །རི་མོའི་གནས་ལ་མཁས་པར་གྲགས། །དེ་ལྟར་ཚེ་འདིར་སྡིག་དང་མ་འདྲེས་པས། །ཆོས་སྐུའི་གོ་འཕང་ཐོབ་ཐོབ་འདྲ་སྙམ་ཀྱང༌། །སེམས་ཀྱི་གནས་ལུགས་རང་ངོ་མ་རྟོགས་པས། །ད་རེས་ཕྱི་མ་སུམ་ཅུ་རྩ་གསུམ་ན། །ལྷ་ཡི་དབང་པོ་བརྒྱ་བྱིན་མཆོག་གི་དྲུང༌། །ལྷ་ཡིས་བུ་རུ་སྐྱེ་བར་ཐེ་ཚོམ་མེད། །དེ་ནས་སྨོན་ལམ་ལས་འཕྲོ་མཐའ་བཙན་པས། །གང་དུ་སླེབ་༼༢༧༥༽དང་འདིར་སྐྱེ་ཆ་མ་མཆིས། །དེ་སྐད་ཞུ་བ་ཐུགས་ཀྱི་དཔལ་བེའུར། །བཞུགས་བར་ཅི་ནས་གསོལ་བ་འདེབས་པ་ལགས། །ཅེས་པ་འདི་ཉིན་གཅིག་ནེ་ཙོ་སྐད་སྙན་ཚོགས་པར་སྒྲོགས་འདུག་པར་ཀརྨ་པས་ནེ་ཙོ་ལ་སྨོན་ལམ་བཟང་པོ་བཏབ་ཏེ་ཆུ་ཡོས་ཀྱི་ལོར་ས་ག་ཟླ་བའི་ཚེས་དགེ་བར་བྲིས་པ་སརྦ་མངྒ་ལཾ།། ༈ །།རྩ་གསུམ་ཞལ་ཐང་གི་རྒྱབ་ཡིག་འདོད་གསོལ་སྨོན་ལམ་བཞུགས་སོ། །ཐོག་མར་བྱིན་བརླབས་མཆོག་སྩོལ་དཔལ་ལྡན་བླ་མ་ལ།། ༈ །།ཨོཾ་སྭ་སྟི། །སྲིད་ཞིའི་གཙུག་རྒྱན་གསང་གསུམ་ཡོན་ཏན་མཛོད། །བསྟན་པའི་རྒྱལ་མཚན་ཕྱོགས་བཅུར་སྒྲེང་མཁས་པ། འགྲོ་ཀུན་སྨིན་གྲོལ་ལམ་ལ་འགོད་པར་མཛད། །གྲུབ་ཆེན་པཀྵིའི་ཞབས་ལ་གསོལ་བ་འདེབས། །མཚན་དང་དཔེ་བྱད་ཡོངས་སུ་རྫོགས་པའི་སྐུ། །ཀུན་གསལ་ཉིན་མོར་བྱེད་བཞིན་རབ་གསལ་བ། །ཕྱོགས་ལས་རྣམ་པར་རྒྱབ་བ་འགྲོ་བའི་མགོན། །དཔལ་ལྡན་བླ་མའི་ཞབས་ལ་གསོལ་བ་འདེབས། །བྲལ་སྨིན་ལེགས་བྱས་རབ་བརྒྱན་སྟོབས་བཅུ་མངའ། རབ་འབྱམས་ཕྲིན་ལས་མཛོད་ལ་དབང་བསྒྱུར་བའི། །འགྲོ་ཀུན་བྱམས་པས་སྐྱོང་མཛད་ཡིད་བཞིན་ནོར། །སྐྱེས་མཆོག་ཆོས་༼༢༧༦༽རྗེའི་ཞབས་ལ་གསོལ་བ་འདེབས། །དེ་ལྟར་བླ་མ་དམ་པར་གསོལ་བཏབ་པས། །སྐུ་ལས་བདུད་རྩིའི་རྒྱུན་བབས་སྤྱི་བོར་ཞུགས། །སྨིན་མཚམས་ཡན་གང་བུམ་དབང་མགྲིན་པ་ཡན། །གསང་དབང་ཐོབ་ཅིང་སྙིང་གར་གནས་པའི་ཚེ། །ཤེར་དབང་ཐོབ་ནས་གནས་ལུགས་ཇི་བཞིན་རྟོགས། །ལུས་ཀུན་གང་བས་ལྷན་སྐྱེས་ཕྱག་རྒྱ་ཆེ། །ཕུང་ཁམས་སྐྱེ་མཆེད་བདེ་ཆེན་ལྷུན་གྲུབ་པ། །ཕྱག་རྒྱ་ཆེན་པོ་བྱ་རྩོལ་བྲལ་བ་ཞེས། །ཆོས་སྐུའི་རང་ཞལ་མཆོག་དེ་ཡང་ཐོབ་ཤོག །དེ་ལྟར་མཚུངས་མེད་བླ་མ་བསྟོད་པའི་མཐུས། །འགྲོ་ཀུན་ཚོགས་གཉིས་རབ་རྫོགས་རྣམ་མཁྱེན་གྱི། །གོ་འཕང་མྱུར་ཐོབ་བཀྲ་ཤིས་དཔལ་བཟང་པོ། །མཁའ་ཁྱབ་ཡོངས་ལ་སྨིན་པའི་རྒྱུར་གྱུར་ཅིག །ཅེས་དང༌། །གཉིས་པ་དངོས་གྲུབ་སྩོལ་བའི་ཡི་དམ་ལ། །ཧྲཱིཿཆོས་དབྱིངས་བདེ་ཆེན་མཁའ་འགྲོའི་གཟུགས། །ཞལ་གཅིག་སྤྱན་གསུམ་མཆེ་བ་གཙིགས། །ཕྱག་གཉིས་གྲི་ཐོ་ན་ཁ་ཊྭཱཾ་འཛིན། །རབ་དམར་སྐུ་ལ་ཕྱག་འཚལ་ལོ། །ཞབས་གཡས་བསྐུམ་ཞིང་གཡོན་བརྐྱང་བ། །རྟོག་མེད་བམ་ཆེན་སྟེང་ནས་འགྱིང༌། །ཐོད་སྐམ་དབུ་རྒྱན་ཐོད་རློན་ཕྲེང༌། །རུས་པའི་རྒྱན་མཛེས་ལ་ཕྱག་འཚལ། །གང་དག་སངས་༼༢༧༧༽རྒྱས་ཐབས་ཅད་ཀྱི། །ཡུམ་གྱུར་ཆེན་མོ་ཁྱོད་ཉིད་ནི། །དྲན་པ་ཙམ་གྱིས་འཁོར་བའི་འཇིགས། །ངེས་པར་གྲོལ་མཛད་ལ་ཕྱག་འཚལ། །རྟག་ཏུ་མཆོད་ཅིང་བསྟོད་པའི་མཐུས། །བདག་ཅག་བསོད་ནམས་ཚོགས་རྫོགས་ནས། །བདེ་གསལ་མི་རྟོག་ཟུང་འཇུག་གིས། །ཡེ་ཤེས་དམ་པ་མཆོག་ཐོབ་ཤོག །ཚད་མེད་ཐུགས་རྗེའི་འོད་ཟེར་ལས། །འགྲོ་བློའི་མ་རིག་མུན་པ་བསལ། །མཆོག་ཏུ་མི་འགྱུར་བདེ་ཆེན་གྱིས། །གོ་འཕང་ཡོངས་ཐོབ་པ་བཀྲ་ཤིས་ཤོག །རྒྱལ་བསྟན་སྤྱི་དང་བསྒྲུབ་བརྒྱུད་ཀྱི། །རིང་ལུགས་ནམ་མཁའི་ཁྱོན་ཁྱབ་པར། །ཡོངས་སུ་འཕེལ་ཞིང་རྒྱས་པ་ཡིས། །ཕུན་ཚོགས་དཔལ་གྱི་མངོན་མཐོ་ཤོག །དེང་དུས་འདི་ནས་བྱང་ཆུབ་པར། །ཡི་དམ་ལྷ་ཡིས་རྗེས་བཟུང་ནས། །དགེ་ལེགས་དུ་མའི་ཆར་དབབ་སྟེ། །བཀྲ་ཤིས་ཡོན་ཏན་རབ་རྒྱས་ཤོག །ཅེས་དང༌། །གསུམ་པ་བར་ཆད་སེལ་བ་ཆོས་སྐྱོང་ལ། །ཧཱུྂ་ཡེ་ཤེས་དབྱིངས་ལས་མ་གཡོས་ཀྱང༌། །ཐུགས་རྗེའི་ཐབས་ཀྱི་གདུག་པ་འདུལ། །སྐུ་མདོག་ནག་པོ་ཆར་སྤྲིན་མདོག །སྐུ་ལུས་ཕྱེད་ནི་དབུ་ཡི་གཟུགས། །ཞལ་གདངས་༼༢༧༨༽སྟོང་གསུམ་ཚད་དང་མཉམ། །ལྗགས་དམར་གློག་འོད་འཁྱུག་པ་པོ། །མཆེ་བ་གངས་རི་ལྟར་དཀར་གཙིགས། །སྤྱན་གསུམ་ཉི་མའི་འོད་ལྟར་གསལ། །ཐོད་སྐམ་ལྔ་ཡིས་དབུ་ལ་བརྒྱན། །དབུ་སྐྲ་དམར་སེར་མེ་ལྟར་འབར། །དེ་ལ་སྤྲུལ་གྱིས་ལེགས་པར་དཀྲིས། དབུ་གཙུག་རྡོ་རྗེ་རིགས་བདག་ཚུལ། །ཕྱག་གཡས་ཟངས་གྲི་འབར་བ་གདེངས། །བསམ་སྦྱོར་ཕྱིན་ཅི་ལོག་པ་ཡིས། །མགོ་བོ་ཚལ་པ་བརྒྱར་འགས་འགྱུར། །གཡོན་ན་བྷ་ན་ཁྲག་བཀང་གསོལ། །བསྒྲུབ་པོར་མཆོག་ཐུན་དངོས་གྲུབ་སྩོལ། །སྣ་ཚོགས་པདྨ་ཉི་མིའི་སྟེང༌། །ཞབས་གཉིས་འདོར་སྟབས་དགྲ་བགེགས་མནན། །དར་ནག་འཇོལ་བར་སྐུ་ལ་གསོལ། །སྦྲུལ་དང་ཐོད་རློན་དོ་ཤལ་ཕྲེང༌། །སྙན་རྒྱན་མགུལ་རྒྱན་ལ་སོགས་པ། །རིན་ཆེན་རྒྱན་ཚོགས་རྣམ་པར་མཛེས། །བསྐལ་མེ་དྲག་ཏུ་འཁྲུགས་པའི་ཀློང༌། །མ་ཧཱ་ཀཱ་ལ་འཇིགས་གཟུགས་སྐུ། །བལྟ་བར་མི་ནུས་བཞུགས་པ་ལ། །འཁོར་ཚོགས་ལས་བྱེད་བསམ་ལས་འདས། །བྱ་ནག་ཁྱི་ནག་རྡུལ་ལྟར་འཚུབས། །མི་ཟད་ཀུ་ཅོ་འབྲུག་ལྟར་ལྡིར། །འབྱུང་པོ་མཐའ་དག་རེངས་༼༢༧༩༽ཞིང་བརྒྱལ། །གཏུམ་རྔམ་རྩལ་ལྡན་འཁོར་བཅས་ལ། །མཆོད་ཅིང་སྟོད་པས་མཉེས་པར་བྱས། །ཉེས་པ་ཅི་མཆིས་བཤགས་པ་དང༌། །ཐུགས་དམ་གཉེན་པོ་ཡོངས་སུ་བསྐང༌། །ཁྱོད་ལ་བཅོལ་བའི་ཕྲིན་ལས་ནི། །སངས་རྒྱས་བསྟན་པ་བསྲུང་བ་དང༌། །ཁྱད་པར་ཀཾ་ཚང་བསྟན་པ་སྤེལ། །རྣལ་འབྱོར་བདག་ཅག་འཁོར་བཅས་ཀྱིས། །མི་མཐུན་རྐྱེན་ངན་བཟློག་པ་དང༌། །བསམ་དོན་ཡིད་བཞིན་འགྲུབ་པར་ཤོག །ཅེས་པ་འདི་ཆུ་ཡོས་ལོར་ཀརྨ་པ་བཅུ་གསུམ་པས་སྤེལ་བ་སརྦ་མངྒ་ལཾ།། ༈ །།དཔལ་ནག་པོ་ཆེན་པོའི་རྒྱུན་ཁྱེར་བསྡུས་པ་གཅིག་བཞུགས་སོ།། ༈ །།བླ་མ་དང་དཔལ་ནག་པོ་ཆེན་པོ་གཉིས་སུ་མ་མཆིས་པ་ལ་ཕྱག་འཚལ་ལོ། །གཏོར་མཆོད་སོགས་རྒྱས་བསྡུས་ཅི་འབྱོར་བཤམས། སྐྱབས་སེམས་སྔོན་དུ་སོང་སྟེ། རང་ཡི་དམ་དུ་གསལ་བའི་ངང༌། མདུན་བསྐྱེད་དམིགས་ཏེ། ཨོཾ་དཾ་ཥྚོ་ཏྐ་ཊ་བྷཻ་ར་བསོགས་ཀྱི་བསངས། ཨོཾ་སྭ་བྷཱ་ཝ་ཤུ་དྷརྨཱ་སོགས་ཀྱི་སྦྱངས། སྟོང་པའི་ངང་ལས་སྣ་ཚོགས་པདྨ་འདབ་མ་བརྒྱད་པའི་སྟེང་དུ་ཉི་མའི་དཀྱིལ་འཁོར། དེའི་སྟེང་དུ་བམ་ཆེན་ཞིང་མཆོག་བསྣོལ་བའི་༼༢༨༠༽གདན་གྱི་སྟེང་དུ། གྲི་གུག་འབར་བ་ཧཱུཾ་གིས་མཚན་པ་འོད་དུ་ཞུ་བ་ལས། དཔལ་ནག་པོ་ཆེན་པོ་སྐུ་མདོག་དུ་བ་མུན་ཆེན་གྱི་མདོག་ལྟ་བུ། ཞལ་རབ་ཏུ་ཁྲོས་པ་སྤྱན་གསུམ་སྡང་མིག་དང་ལྡན་ཞིང་སྨིན་མ་སྨ་ར་མེ་ལྟར་འབར་བ། ཞལ་གདངས་ཞིང་མཆེ་བ་ཟླ་ཚེས་ལྟར་གཙིགས་པ། ལྗགས་དམར་ཟློག་ལྟར་འཁྱུག་ཅིང༌། དབུ་སྐྲ་དམར་སེར་གྱེན་དུ་འབར་བ་ལ་རིགས་ལྔས་མཚོན་བའི་ཕྱིར་ཐོད་པ་སྐམ་པོ་ལྔས་དབུ་བརྒྱན་པ། ཕྱག་གཡས་གྲི་གུག་ནམ་མཁར་འཕྱར་པའི་འོད་ཀྱིས་སྲིད་གསུམ་གསལ་ཞིག་དབང་དུ་སྡུད་པ། གཡོན་ཐོད་ཁྲག་བསྣམས་པས་སྒྲུབ་པ་པོ་ལ་མཆོག་དང་ཐུན་མོང་དངོས་གྲུབ་མ་ལུས་པ་སྩོལ་པ། སྐུ་ལ་དར་ནག་གི་བེར་སོགས་དགུ་བརྩེགས་དང་མི་མགོའི་དོ་ཤལ་དུག་སྦྲུལ་གྱི་ག་ཤ་སོགས་ཁྲོ་བོའི་ཆོས་ཐམས་ཅད་རྫོགས་པའི་སྐུར་གྱུར། དེ་དག་ལ་ཡུམ་འདོད་ཁམས་དབང་ཕྱུག་མ་དང༌། འཁོར་རྡོ་རྗེ་ལེགས་པ། རྣམ་ཐོས་སྲས། སྔགས་ཀྱི་བདག་པོ་སྲིན་མགོན་ཐོད་ཕྲེང་ཅན། ཞིང་སྐྱོང་ཀུན་དགའ་གཞོན་ནུ། མཁར་ནག་རྡོ་རྗེ་རྒྱལ་པོ་ལ་སོགས་པ་དང༌། གཞན་ཡང་ལས་བྱེད་དྲེགས་ཚོགས་བསམ་གྱིས་མི་ཁྱབ་པས་བསྐོར་བ་གསལ་བར་གྱུར། གཙོ་བོ་དེ་དག་༼༢༨༡༽ཐམས་ཅད་ཀྱི་གནས་གསུམ་ཡིག་འབྲུ་ལས་འོད་ཟེར་འཕྲོས་པས། བྱང་ཕྱོགས་ནས་ཡེ་ཤེས་མགོན་པོ་སངས་རྒྱས་བྱང་ཆུབ་སེམས་དཔའ་དང་འཁོར་བཅས་ནམ་མཁའི་གནས་སུ་གཤེགས་པར་གྱུར། ཧཱུཾ། །དད་པ་དང་ནི་དམ་ཚིག་གིས། །དཔལ་ལྡན་མགོན་པོ་སྤྱན་འདྲེན་ན། །ཐུགས་རྗེ་ཐུགས་དམ་དབང་གིས་ནི། །བསྟན་པ་བསྲུང་ཕྱིར་གཤེགས་སུ་གསོལ། །ཨོཾ་མ་ཧཱ་ཀཱ་ལཱ་ཀཱ་ལཱ་ཡ། དེ་ཝ་རཀྵ། ཛཿཧཱུྂ་བཾ་ཧོཿ འདིར་ཤོག་འདིར་ཤོག །ཨཱ་གཙྪ་ཡ། ཧཱུྂ་ཡ་ཛཿ ཧཱུྂ་ཡ་ཛཿ ཞེས་ཉེར་གཅིག་ཙམ་བཟླས། ཧཱུཾ་པདྨ་ཉི་མ་རོ་ཡི་སྟེང༌། །གཏུམ་པོ་འཇིགས་གཟུགས་བཞུགས་སུ་གསོལ། རཀྨོ་རཀྵ་མ་ཧི་ཀུ་ལས་མ་ཡ་ཏིཥྠ་ལྷན། ཧཱུྂ། །རྡོ་རྗེ་འཆང་གིས་སྤྱན་སྔ་རུ། །སངས་རྒྱས་བསྟན་པ་བསྲུང་བ་ཡིས། །ཁས་བླངས་དམ་བཅའ་དྲན་པར་མཛོད། །སླར་ཡང་ཐུགས་ཀའི་ཧཱུྂ་ལས་འོད་ཟེར་འཕྲོས་པའི། །རིགས་ལྔ་སྤྱན་དྲངས་ཞིང་དབང་བསྐུར་སྐུ་གང་ཆུའི་ལྷག་མ་ཡར་ལུང་བའི་མི་སྤྱོད་པས་དབུ་བརྒྱན་པར་གྱུར། ཧཱུྂ། ཆོས་ཀྱི་དབྱིངས་ལས་ཁྲོ་བོའི་སྐུར་སྟོན་པ། །ཆོས་ཉིད་ངང་ལས་མ་གཡོས་བསྟན་སྲུང་ཚུལ། །རྡོ་རྗེ་གཏུམ་པོའི་ཐུགས་ལས་༼༢༨༢༽རབ་སྤྲུལ་པ། །ཡེ་ཤེས་མགོན་པོའི་ཚོགས་ལ་ཕྱག་འཚལ་ལོ། །དེ་ནས་གཏོར་མཆོད་རྣམས་བསངས་སྦྱང་བྱས་ཏེ། ཨོཾ་ཨཱཿཧཱུྂ། འོད་དུ་ཞུ་བ་ལས་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་བཛྲ་ཨརྒྷཾ་སོགས་ཀྱིས་མཆོད། གཞན་ཡང་མ་ཧཱ་མཾ་ས་རཀྟ་སོགས་ཀྱི་ཀྱང་མཆོད། ཡེ་ཤེས་མགོན་པོ་འཁོར་བཅས་ལ། །རྣམ་ཀུན་དད་པས་ཕྱག་བགྱི་བས། །མཆོག་དང་ཐུན་མོང་དངོས་གྲུབ་རྣམས། །བྱིན་གྱིས་བརླབས་པར་མཛད་དུ་གསོལ། །དེ་ནས་ཐུགས་ཀའི་ཧཱུྂ་ལས་སྔགས་ཀྱི་གཡས་སུ་འཁོར་པར་གྱུར། ཨོཾ་མ་ཧཱ་ཀཱ་ལ་ཧཱུྂ་ཧཱུྂ་ཕཊ་ཕཊ་སྭཱ་ཧཱ། ཅི་ནུས་བཟླས། དེ་རྗེས་གསོལ་བཏབ་ཕྲིན་བཅོལ་ནི། །ཆོས་དབྱིངས་མཆོག་ལས་ཁྲོ་བོའི་སྐུར་སྣང་བ། །རབ་འཇིགས་དཔལ་ཆེན་མ་ཧཱ་ཀཱ་ལ་ནི། །སྐུ་མདོག་མུན་ཆེན་མདོག་ལྡན་སྲིན་པོའི་གཟུགས། །ཕྱག་གཉིས་གྲི་ཐོད་བསྣམས་ལ་ཕྱག་འཚལ་བསྟོད། །གང་ཞིག་ཁྱོད་ཉིད་མཆོད་ཅིང་གསོལ་བཏབ་པས། །ཚེ་འདིའི་འགལ་རྐྱེན་བར་ཆད་གཡུལ་ངོ་བཟློག །རྟག་ཏུ་ཚེ་དཔལ་ལོངས་སྤྱོད་འབྱོར་བ་རྒྱས། །ཇི་ལྟར་བསམ་པ་ཡིད་བཞིན་འགྲུབ་པ་ཡིས། །དངོས་གྲུབ་དམ་པ་དེང་འདིར་སྩལ་དུ་གསོལ། ༼༢༨༣༽།གཞན་ཡང་མགོན་པོ་ནག་པོ་ཡིས། །ནམ་ཡང་མི་འབྲལ་བུ་བཞིན་རབ་སྐྱོངས་ནས། །ཀུན་རྫོབ་རྟེན་འབྲེལ་མཐའ་དག་ལྷུན་གྱིས་གྲུབ། །དོན་དམ་ཆོས་དབྱིངས་འདུས་མ་བྱས་པའི་སྐུ། །གསང་གསུམ་རྡོ་རྗེའི་ཁམས་སུ་དབང་བསྐྱུར་ཞིང༌། །མར་གྱུར་འགྲོ་ཚོགས་མཁའ་མཉམ་ཇི་སྙེད་པ། །བླ་མེད་མཆོག་གི་གོ་འཕང་རེག་གྱུར་ནས། །བཀྲ་ཤིས་ཡར་ཟླའི་དཔལ་ལ་སྤྱོད་པར་ཤོག །དེ་ནས་ཡེ་ཤེས་པ་རང་བཞིན་གྱི་གནས་སུ་གཤེགས། །དམ་ཚིག་པ་སྙིང་གར་བསྡུས། མཆོད་སྦྱིན་གནས་འདིར་གང་ལྷག་པ་སོགས་དང༌། སརྦ་བྷཱུ་ཏ་གཙྪ་ཞེས་བརྗོད་པས་འཇིག་རྟེན་པ་རྣམས་རང་གནས་སུ་བཏང༌། དཀྱིལ་འཁོར་གཞལ་ཡས་འདིར་ཡང་བཀྲ་ཤིས་ཤིང༌། སོགས་བརྗོད། ཅེས་པ་འདི་ཀརྨ་པ་བཅུ་གསུམ་པས། ཐུས་ལག་ཇི་བསམ་གཏན་དར་རྒྱས་ཀྱི་འདོད་དོན་བཞིན་བྲིས་པ་དགེ། ༈ །།ཧཱུྃ་དཔལ་ལྡན་མ་ཧཱ་ཀཱ་ལ་ཆེ། །རལ་པ་བསིགས་པས་སྟོང་གསུམ་འགེང༌། །རྒྱ་མཚོའི་རླབས་ལྟར་ཁྲོ་གཉེར་བསྡུས། །ཉི་མའི་འོད་བཞིན་སྡང་མིག་བསྒྲད། །སྨིན་མ་སྨ་ར་བསྐལ་མེ་འབར། །གནམ་ས་ལྟར་ཡངས་ཞལ་གདངས་ཞིང༌། །གངས་རི་ལྟ་བུའི་༼༢༨༤༽མཆེ་བ་གཙིགས། །གློག་སྟོང་འཁྱུགས་འདྲའི་ལྗགས་དམར་བསྐྱོང༌། །ཞལ་ནས་ཁྲག་གི་ཆུ་རྒྱུན་འབབ། །འབྲུག་གི་སྒྲ་བཞིན་ཧ་ཧ་སྒྲོག །ཁྱེད་ལ་དངོས་འབྱོར་ཡིད་སྤྲུལ་གྱིས། །གཏོར་མ་རི་རབ་ཙམ་ཕུལ་བས། །ཚེ་རབས་སྔོན་ནས་ད་ལྟའི་བར། །ལུས་དང་གྲིབ་མ་བཞིན་འགྲོགས་བས། །ངོ་ཆེའི་ཡུས་ཀྱི་ཁྱེད་བསྐུལ་ན། །སངས་རྒྱས་བསྟན་པ་གཉེན་པོ་བསྲུང༌། །བསྟན་འཛིན་སྐྱེས་བུའི་བཞེད་དོན་དང༌། །རྣལ་འབྱོར་བདག་ཅག་འཁོར་བཅས་ཀྱི། །ཕྲིན་ལས་རྣམ་བཞིའི་ལས་རྣམས་ཀུན། །ལོ་ཟླ་ཞག་དུ་མ་རྩི་བར། །ཐོགས་མེད་མྱུར་དུ་འགྲུབ་པར་མཛོད། །ཅེས་པ་འདི་ཏཱ་བླ་མ་གོ་ཤྲི་འབྱོར་རྒྱས་ལགས་ཀྱི་བསྐུལ་བའི་དོན་བཞིན་བྲིས་པ་དགེ། ༈ །།དཔལ་ལྡན་ལྷ་མོའི་བསངས་མཆོད་མདོར་བསྡུས་བཞུགས་སོ།། ༈ །།ན་མཿཔདྨ་ཀ་རཱ་ཡ། འདིར་དཔལ་ལྡན་ལྷ་མོ་རང་བྱུང་རྒྱལ་མོའི་བསངས་མཆོད་མདོར་བསྡུས་སྤྲོ་ན། གཏོར་མཆོད་བྱེ་བྲག་རྒྱས་བསྡུས་ཅི་འབྱོར་མཐོང་བ་བརྒྱུད་པ་ལྟར་འདུ་བྱས་ཏེ། ཨོཾ་ཨཱཿབིགྷཱན་གྱིས་བསངས། སྭ་བྷཱ་ཝས་སྦྱངས། །སྟོང་པའི་ངང་ལས་རིན་ཆེན་སྣོད་ཡངས་ཤིང༌། ནང་དུ་ལྷ་རྫས་ལས་གྲུབ་མཆོད་༼༢༨༥༽པ་ཡི། །འདོད་ཡོན་དཔག་མེད་ནམ་མཁའི་མཐའ་གླས་པའི། །ཀུན་ཏུ་བཟང་པོའི་མཆོད་སྤྲིན་བཞིན་དུ་གྱུར། །ཨོཾ་ཨཱཿཧཱུཾ། ཞེས་གཏོར་མཆོད་བྱིན་གྱིས་བརླབས། །ཕྱོགས་བཅུའི་རྒྱལ་བ་སྲས་བཅས་དམ་ཆོས་དང༌། །དགེ་འདུན་ཚོགས་ལ་རྟག་པར་སྐྱབས་སུ་མཆི། །མཁའ་མཉམ་སེམས་ཅན་མ་རིག་སྒྲིབ་ཀུན་བྲལ། །བླ་མེད་བྱང་ཆུབ་མྱུར་དུ་ཐོབ་པར་ཤོག །ཅེས་དང༌། འགྲོ་ཀུན་བདེ་བ་དང་ལྡན་ཞིང༌། །སྡུག་བསྔལ་ཀུན་དང་རྣམ་པར་བྲལ། །གཏན་དུ་དགེ་བའི་དགའ་བ་དང༌། །འཛིན་མེད་བཏང་སྙོམས་ཆེར་གནས་ཤོག །སྐྱབས་སེམས་སྔོན་དུ་སོང་ནས་འདི་སྐད་དོ། །བྷྱོཿ རི་རབ་བྱང་ཤར་ཡོངས་འདུའི་ཚལ། །ཐོད་པའི་སྐུ་མཁར་གཞལ་ཡས་ནས། །དཔལ་ལྡན་ལྷ་མོ་རང་བྱུང་མ། །འཁོར་བཅས་གནས་འདིར་གཤེགས་སུ་གསོལ། །ཏྲ་ཀ་རཀྵ་མ་ཧི་ཀུ་ལ་པདྨ་ས་མ་ཡ་ཏིཥྠ་ལྷན། །ཨོཾ་ཤྲི་མ་ཧཱ་ཀཱ་ལི་དེ་ཝི་ས་པ་རི་ཝཱ་ར་ཨརྒྷཾ་པྲཏཱི་ཙྪ་པཱུ་ཛ་མེ་གྷ་ས་མུ་དྲ་སྤ་ར་ཎ་ས་མ་ཡེ་ཨཱཿཧཱུྂ་དང་བུཥྤེ། སོགས་ཀྱིས་མཆོད། བྷྱོཿ མཁའ་ལ་དབང་བསྒྱུར་ཡིད་བཞིན་སྤྲུལ་པའི་སྐུ། །ཡ་མཚན་རྨད་བྱུང་ལུས་ལ་ཏིལ་མར་བྱུགས། །དབང་ཕྱུག་༼༢༨༦༽ནག་མོ་གསང་བའི་རེ་མ་ཏི། །ནག་མོ་སྟོང་གི་གཙོ་ལ་ཕྱག་འཚལ་ལོ། །བདུད་རྩི་གསེར་སྐྱེམས་ནམ་མཁར་འཐོར་བཞིན་པའི་ངང་ནས། གསོལ་ལོ་མཆོད་དོ་མཆོག་གསུམ་ཀུན་འདུས་བླ་མ་རིག་འཛིན་ཡི་དམ་ལྷ་ཚོགས་དང༌། ཁྱད་པར་དཔལ་ལྡན་ལྷ་མོ་རང་བྱུང་རྒྱལ་མོ། །ནག་མོ་མི་བཟད་རེ་མ་ཏི་དང་དཀར་མོ་དུང་གི་ཐོར་ཚུགས། རེ་ལྡེ་མགོ་ཉག་དང་ལྷ་མོ་གློག་འགྱུ་མ། ལྷ་མོ་རིན་ཆེན་སྐ་རགས་ཅན། །ཆོས་ཀྱི་རྒྱལ་པོའི་ལྕམ་གཅིག་མ་དང་ཀླུ་མོ་ནག་མོ་ཆུ་སྲིན་གདོང་སོགས། གཞན་ཡང་ལས་བྱེད་མི་སྲུན་དྲག་མོ་མཐུ་རྩལ་ཅན་འཁོར་ཚོགས་བསམ་གྱིས་མི་ཁྱབ་པ་རྣམས་སྤྱན་སྔར་དུ།། ༈ །།སྡོམ་པ་དམ་ཚིག་ཚུལ་ཁྲིམས་དྲི་ངད་དང༌། །སྤོས་མཆོག་ཤེད་སྣ་ཚོགས་པའི་དུད་སྤྲིན་དང༌། །བདུད་རྩི་སྨན་མཆོག་རཀྟ་ཛ་གད་དང༌། །གསེར་སྐྱེམས་ཕྱི་ནང་གསང་བ་དེ་ཁོ་ནས། །མཆོད་སྤྲིན་དཔག་ཡས་ནམ་མཁའ་གང་བར་འབུལ། །གསོལ་ལོ་མཆོད་དོ་དགྱེས་པ་བསྐྱེད་དུ་གསོལ། །དེ་ནས་འདོད་དོན་གསོལ་གདབ་ཡིག་ཆ་རྙིང་མ་སོར་གནས་འདི་བཞིན་བརྗོད་དོ།། ༈ །།སེམས་ཉིད་ཕྲིན་ལས་རྣམ་བཞིའི་ཁྱད་པར་ནི། །༼༢༨༧༽།སེམས་ལས་གུང་ན་མེད་ཅིང་སེམས་ཀྱང་མེད། །དོན་དམ་སྤྲོས་བྲལ་ཁ་དོག་གཟུགས་ཀྱང་མེད། །ཀུན་རྫོབ་སྒྱུ་མ་ཙམ་དུ་རང་གི་སེམས། །མཐུན་པར་བསྟན་པ་ཞི་བའི་དཔལ་ལྷ་མོ། །ཞི་མཛད་ཞི་གྱུར་ཞི་བའི་ངང་ཚུལ་ཅན། །ཞི་བའི་འཁོར་གྱིས་བསྐོར་བའི་གཙོ་མི་ནི། །རྟགས་ཀྱི་སྐུ་མདོག་དཀར་མོ་ཤིན་ཏུ་བརྗིད། །ཀུན་ཏུ་ཞི་མཛད་ཁྱོད་ལ་ཕྱག་འཚལ་བསྟོད། །བདག་གི་དགྲ་དང་ནད་རྣམས་ཞི་བར་མཛོད། །མཐུན་པར་བསྟན་པ་རྒྱས་པའི་དཔལ་ལྷ་མོ། །རྒྱས་མཛད་རྒྱས་གྱུར་རྒྱས་པའི་ངང་ཚུལ་ཅན། །རྒྱས་པའི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་སེར་མོ་ཤིན་ཏུ་བརྗིད། །ཀུན་ཏུ་རྒྱས་མཛད་ཁྱོད་ལ་ཕྱག་འཚལ་བསྟོད། །བདག་གི་ཚོ་དང་བསོད་ནམས་རྒྱས་པར་མཛོད། །མཐུན་པར་བསྟན་པར་དབང་གི་དཔལ་ལྷ་མོ། །དབང་མཛད་དབང་གྱུར་དབང་གི་ངང་ཚུལ་ཅན། །དབང་གི་འཁོར་གྱིས་བསྒོར་བའི་གཙོ་མོ་ནི། །རྟགས་ཀྱི་སྐུ་མདོག་དམར་མོ་ཤིན་ཏུ་བརྗིད། །ཀུན་ཏུ་དབང་མཛད་ཁྱོད་ལ་ཕྱག་འཚལ་བསྟོད། །བདག་གི་འཁོར་དང་ལོངས་སྤྱོད་དབང་དུ་མཛོད། །མཐུན་པར་༼༢༨༨༽བསྟན་པ་དྲག་པོའི་དཔལ་ལྷ་མོ། །དྲག་མཛད་དྲག་གྱུར་དྲག་པོའི་ངང་ཚུལ་ཅན། །དྲག་པོའི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་ནག་མོ་ཤིན་ཏུ་བརྗིད། །ཀུན་ཏུ་དྲག་མཛད་ཁྱོད་ལ་ཕྱག་འཚལ་བསྟོད། །བདག་གི་དགྲ་དང་ནད་རྣམས་དྲག་པོས་སོད། །ཁྱོད་ཀྱི་རང་བཞིན་ཅིར་ཡང་མ་གྲུབ་ལ། །འདི་ལྟར་མཚན་ཉིད་ཅིར་ཡང་སྣང་བ་འདི། །ཕྲིན་ལས་རྣམ་བཞིའི་འགྲོ་བ་འདྲེན་པའི་རྟགས། །ཉོན་མོངས་བདུད་བཞིའི་དཔུང་རྣམས་བརླག་པར་མཛོད། །བདག་ཀྱང་ལས་བཞིའི་རང་བཞིན་ལྷུན་གྲུབ་ནས། །ཁྱོད་ལྟར་གཞན་གྱིས་དོན་ལ་བརྩོན་གྱུར་ཏེ། །འགྲོ་བའི་སྒྲོལ་བའི་མཐུ་དང་ལྡན་པར་ཤོག །དེ་ཕྱིར་མཐུན་པའི་དམ་རྫས་འདི་བཞེས་ལ། །ཐུགས་དམ་རྒྱུད་བསྐུལ་བཅོལ་བའི་ཕྲིན་ལས་མཛོད། །དེ་ནས་གཡང་ལེན་བྱེད་ན། ཀྱཻ། སྐྱབས་གནས་དཀོན་མཆོག་རྣམ་གསུམ་གྱིས། །བྱིན་རླབས་དངོས་གྲུབ་མ་ལུས་པ། །ཁུག་ཡི་ཕྱྭ་དང་གཡང་དུ་ལེན། །རྒྱལ་བའི་གོ་འཕང་མྱུར་ཐོབ་ཤོག །རྩ་བ་གསུམ་གྱིས་ལྷ་ཚོགས་གྱིས། །ཐུགས་རྗེའི་ནུས་པའི་ཡོན་ཏན་ཀུན། །ཁུག་ཡེ་ཕྱྭ་དང་གཡང་དུ་ལེན། །མཆོག་དང་ཐུན་མོང་དངོས་གྲུབ་༼༢༨༩༽སྩོལ། །ཁྱད་པར་དཔལ་ལྡན་རང་བྱུང་མའི། །ཕྲིན་ལས་རྣམ་བཞིའི་ཡོན་ཏན་ཚོགས། །ཁུག་ཡེ་ཕྱྭ་དང་གཡང་དུ་ལེན། །ཇི་ལྟར་བསམ་པའི་འདོད་དོན་ཀུན། །མྱུར་དུ་འགྲུབ་པར་མཛད་དུ་གསོལ། །བརྟན་གཡོ་སྣོད་བཅུད་ཐམས་ཅད་ཀྱི། །བདེ་ལེགས་བཀྲ་ཤིས་འབྲས་ཚོགས་ཀུན། །ཁུག་ཡེ་ཕྱྭ་དང་གཡང་དུ་ལེན། །དེང་འདིར་བཀྲ་ཤིས་ཡོངས་ཐོབ་ཤོག །ཅེས་དང་དེ་ནས། བདག་ཅག་ཉེས་པ་ཅི་མཆིས་པ། །ཆོས་དབྱིངས་ཀློང་དུ་བཟོད་པར་གསོལ། །ཨོཾ་བཛྲ་ས་ཏྭ་ཧཱུྂ། །མཆོད་ཡུལ་གྱུར་པའི་ལྷ་ཚོགས་ཀུན། །རང་གིས་གནས་སུ་བྱོན་ནས་ཀྱང༌། །བདག་སོགས་འགྲོ་བའི་དཔལ་དུ་ནི། །སླར་ཡང་འབྱོན་པར་མཛད་དུ་གསོལ། །བཛྲ་མུཿ འབྱུང་པོ་མཐུ་རྩལ་སྟོབས་འཆང་དང༌། །གཉུག་མར་གནས་པའི་ཚོགས་ཀུན་ཀྱང༌། །རང་ལུས་དཔེར་ལོང་གཞན་གནོད་སྤོང༌། །ཐམས་ཅད་རང་རང་གནས་སུ་དེངས། །སརྦ་བྷུ་ཏ་གཙྪཿཞེས་གཤེགས་གསོལ་དང༌། །བཀྲ་ཤིས་དཔལ་ལྡན་བླ་མའི་བྱིན་རླབས་ཀྱིས། །བཀྲ་ཤིས་དམ་ཆོས་འགྲོ་ཀུན་སྨིན་ཅིང་གྲོལ། །བཀྲ་ཤིས་ཡོན་ཏན་ཡོངས་སུ་བརྩེགས་པ་ཡིས། །བཀྲ་ཤིས་འབད་མེད་ལྷུན་གྲུབ་བཀྲ་ཤིས་ཤོག །༼༢༩༠༽ཅེས་པ་འདི་ཀརྨ་པ་བཅུ་གསུམ་པས་ཆོས་དགེ་བར་དད་ལྡན་ཀརྨ་ཚེ་བརྟེན་གྱིས་འདོད་དོན་ལྟར་སྤེལ་བ་དགེ། ༈ །།ན་མོ་པདྨ་ཀ་རཱ་ཡ། །གཏོར་མ་དཀར་གསུམ་གྱི་བརྒྱན་པ་བཤམས། བསངས་སྦྱང༌། །སྟོང་ལས་རིན་ཆེན་སྣོད་མཆོག་ནི། །ཡང་ཞིང་རྒྱ་ཆེ་ཕུན་ཚོགས་ནང༌། །མཐུན་རྫས་འདོད་ཡོན་དཔག་ཡས་ནི། །ཡིད་བཞིན་དགྱེས་པ་བསྐྱེད་པར་གྱུར། །ཨོཾ་ཨཱཿཧཱུྂ། །དེང་འདིར་མཁར་ནག་རྡོ་རྗེ་རྒྱལ་པོ་དང༌། །ལས་བྱེད་འཁོར་ཚོགས་གཏུམ་རྔམ་དྲག་ཤུལ་ཅན། །ཆེས་ཆེར་ལྷག་པའི་འཇིགས་རུང་སྟོབས་ལྡན་རྣམས། །མྱུར་དུ་བྱོན་ཞིག་མཆོད་གཏོར་དགྱེས་པར་རོལ། །ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་སོགས། ཨ་ཀཱ་རོ་སོགས་བརྗོད། བསྟོད་པར་འོས་པ་སོགས་བརྗོད། །དེ་ལྟར་མཆོད་བསྟོད་བགྱིས་པའི་མཐུས། །བླ་མ་དམ་པའི་བཀའ་བཞིན་དུ། །སྤྱིར་དུ་སངས་རྒྱས་བསྟན་པར་བསྲུང༌། །དཔལ་ལྡན་བླ་མའི་ཕྲིན་ལས་བསྒྲུབས། །དགོས་སུ་འགྲོ་ལ་བདེ་སྐྱིད་སྤེལ། །ཁྱད་པར་བདག་ཅག་འཁོར་བཅས་རྣམས། །མི་མཐུན་རྐྱེན་ངན་བར་ཆད་བཟློག །ཚེ་བསོད་མངའ་ཐང་དཔལ་འབྱོར་རྒྱས། །བསམ་དོན་ཡིད་བཞིན་འགྲུབ་པར་མཛོད། །ཅེས་པ་འདི་དང་ལྡན་ཟུང་གིས་༼༢༩༡༽བསྐུལ་པའི་ངོར་སྤེལ་བ་དགེ། ༈ །།སྐྱབས་གནས་རིགས་འཛིན་པདྨ་འབྱུང་གནས་དང༌། །སྣང་སྲིད་ཟིལ་གནོན་གྲུབ་ཆེན་པཀྴིའི་ཡིས། །དབང་བསྐུར་དམ་བཞག་མཁར་ནག་རྡོ་རྗེ་རྒྱལ། །གྲགས་པའི་མིང་འཛིན་སྲུང་མ་མཆོག་དེའི་དྲུང༌། །དེང་དུས་སེམས་ཀྱི་ཟླ་བའི་འོད་སྣང་ལས། །རབ་འཕྲོས་དགེ་བའི་ཚིག་གིས་མེ་ཏོག་འཐོར། །དམ་ལྡན་སྲུང་མ་ནཱ་ག་རཱ་ཛ་ཁྱོད། །རྒྱལ་བསྟན་སྤྱི་དང་ཁྱད་པར་བསྒྲུབ་བརྒྱུད་ཀྱི། །བསྟན་པ་མཆོག་ལ་མི་མངོན་དབྱིངས་ཉིད་ནས། །སྲུང་སྐྱོབས་མེལ་ཚེ་ཕྲིན་ལས་རྣམ་བཞི་ཡིས། །བྱ་བ་བསྒྲུབ་ལ་ཐོགས་མེད་མཐུ་རྩལ་ཅན། །འབྱུང་བའི་ཚེས་ཀྱི་སྔ་ཆར་རྟེན་འབྱུང་གི། །ལེགས་ཚོགས་སྤེལ་ཕྱིར་རྒྱལ་མཚན་འོད་རིས་ཅན། །རྟོགས་ལྡན་དར་དཀར་རྒྱན་གྱིས་ལྷབ་ལྷུབ་ལྡན། །རྡོ་རྗེ་རྩེ་ལྔ་ལས་བཞིའི་དར་སྣས་བརྒྱན། །སྲ་བསྟན་མི་འགྱུར་འབོལ་གདན་སྟན་དཀར་དང༌། །རབ་སྙན་ཚིག་གིས་བསྟོད་དབྱངས་ཕུན་སུམ་ཚོགས། །བཀྲ་ཤིས་ལྷ་གོས་དང་བཅས་འབྱོར་བ་སྔོ། །དེ་ཕྱིར་སླད་མའི་ཆར་ཡང་ཇི་ལྟར་དུ། །མི་མཐུན་གུང་བྲལ་བདེ་ལེགས་དཔལ་བཟང་པོར། །ཡོངས་སུ་སྤྱོད་པའི་གསོས་སུ་རབ་སྨིན་༼༢༩༢༽གྱུར། །དམ་ལྡན་རྡོ་རྗེ་རྒྱལ་པོའི་གང་ཉིད་ཀྱང༌། །དེང་འདིར་འགལ་རྐྱེན་མི་མཐུན་མཐའ་དག་བཟློག །དགེ་ལེགས་ཕུན་ཚོགས་དབྱར་གྱི་མཚོ་ལྟར་འཕེལ། །སངས་རྒྱས་བསྟན་དར་བསྟན་འཛིན་སྐྱེས་བུའི་ཚོགས། །མཛད་ཕྲིན་ཡངས་རྒྱས་འགྲོ་ཀུན་བདེ་སྐྱིད་ལྡན། །ཆར་ཆུ་དུས་འབབ་ལོ་ཕྱུགས་རྟག་ཏུ་ལེགས། །བསྒྲུབ་བརྒྱུད་བསྟན་པ་དར་ཞིང་ཡུན་དུ་གནས། །ཇི་ལྟར་བསམ་དོན་ཡིད་བཞིན་འགྲུབ་པར་མཛོད། །དེ་སྐད་རྟེན་འབྱུང་རྟེན་འབྲེལ་དུ། །རབ་དཀར་བཀྲ་ཤིས་ལྷ་རྫས་དང༌། །ཙི་ནའི་དར་ཟབ་མར་གད་མདོག །ཡུག་དང་མགྱོགས་འགྲོ་ཤུགས་ལྡན་བཅས། །ཚེས་བཟང་གྲུབ་པའི་གནས་ནས་དགེ། ༈ །།ལྷ་ཆེན་ཐང་ལྷ་གཉེན་པོའི་འདོད་གསོལ་བསམ་དོན་ལྷུན་གྲུབ་བཞུགས་སོ།། ༈ །།སྔོན་ཚེ་བཅོམ་ལྡན་ཤཱཀྱའི་རྒྱལ་པོ་ཡིས། །ཞལ་མཐོང་གསུང་གིས་གནང་བ་ལེགས་ཐོབ་པ། །བསྟན་པ་བསྲུང་ལ་ངོ་མཚར་ཡོན་ཏན་གྱིས། །རྨད་བྱུང་གཏེར་འཆང་ཐང་ལྷ་གཉེན་པོར་གྲགས། །འཛམ་གླིང་དབུས་གྱུར་རྡོ་རྗེ་གདན་ཆེན་པོའི། །བྱང་ཕྱོགས་ཁ་བ་ཅན་གྱིས་ལྗོངས་དག་གིས། །ཞིང་ཁམས་འདི་ན་རབ་དཀར་ཁ་བའི་༼༢༩༣༽རྡུལ། །ཤིན་ཏུ་རབ་བརྗིད་ལྷུན་ཆགས་དཔལ་ཡོན་ལྡན། །དེ་ན་ལྷ་མཆོག་ཁྱོད་ཉིད་བརྟེན་པའི་གནས། །གང་ཉིད་དྲི་ཟ་ཡོངས་ཀྱི་རྒྱལ་པོ་མཆོག །ཟུར་ཕུད་ལྔ་བ་ཞེས་གྲགས་སྐུ་ཡི་མདོག །དཀར་གསལ་བཅོ་ལྔའི་ཟླ་འོད་ལྟར་གསལ་ཞིང༌། །ཞལ་གཅིག་ཕྱག་གཉིས་ཞི་བའི་འཛུམ་དང་ལྡན། །གཏུམ་པའི་ཉམས་ཀྱང་ཅུང་ཟད་མངའ་བ་སྟེ། །ཕྱག་གཡས་སྦ་ལྕགས་གཡོན་ན་བ་དན་འཛིན། །སྐུ་ལ་རྒྱ་དར་དཀར་པོའི་ན་བཟའ་གསོལ། །རིན་ཆེན་སྣ་ཚོགས་རྒྱན་གྱིས་རབ་སྤྲས་པ། །བལྟ་བས་མི་ངོམས་མཛེས་པའི་སྐུ་མཆོག་ནི། །ཆིབས་སུ་རྟ་ཕོ་དད་ཞུར་མྱུར་མགྱོགས་ཆིབས། །བཙུན་མོ་སྲས་བློན་འཁོར་ཚོགས་བསམ་མི་ཁྱབ། །ནམ་མཁའི་སྐར་ཚོགས་ལས་ཀྱང་ཆེར་ལྷག་པ། །ཐམས་ཅད་དཀར་པོ་དགེ་བའི་ལས་བྱེད་ལ། །སྡོང་གྲོགས་ར་ཟླ་མཛད་པ་ཁོ་ན་སྟེ། །སྔོན་གྱིས་དམ་ཚིག་གཉེན་པོར་དྲན་མཛད་པའི། །འཇིག་རྟེན་འདི་ན་བསྲུང་མའི་མཆོག་གྱུར་པ། །ཁྱེད་ལས་རེ་གནས་གང་དུ་ཡོད་མ་ཡིན། །དེ་ཕྱིར་བདག་ཅག་ཡོན་མཆོད་འཁོར་བཅས་ཀྱིས། །དངོས་སུ་འབྱོར་དད་ཡིད་སྤྲུལ་ཇི་སྙེད་པས། །མཆོད་ཅིང་གུས་པས་༼༢༩༤༽གསོལ་བ་བཏབ་ལགས་ན། །རྒྱལ་བསྟན་སྤྱི་དང་ཀཾ་ཚང་བསྟན་པ་སྲུངས། །རྣལ་འབྱོར་བདག་ཅག་ཡོན་མཆོད་བཅས་པ་ལ། །སྡང་དགྲ་བསམ་སྦྱོར་ངན་པ་མཐའ་དག་བཟློག །མི་མཐུན་རྐྱེན་ངན་མ་ལུས་ཞི་གྱུར་ནས། །ཇི་ལྟར་བསམ་དོན་ཡིད་བཞིན་འགྲུབ་པ་དང༌། །ཚེ་དཔལ་ཡེ་ཤེས་སྣང་བ་མཆོག་ཏུ་རྒྱས། །དཔལ་འབྱོར་ཕུན་ཚོགས་མ་ལུས་རབ་འཕེལ་ཤོག །ཁྱད་པར་མར་གྱུར་འགྲོ་བ་ཇི་སྙེད་ཚོགས། །རྟག་ཏུ་བདེ་བའི་དཔལ་ལ་འཁོད་གྱུར་ཅིག །ཅེས་པ་འདི་ཆུ་མོ་ཡོས་ལོར་ཀརྨ་པ་བཅུ་གསུམ་པས་སྤེལ་བ་ཤུ་བྷཾ་མསྟུ་སརྦ་མངྒ་ལཾ།། ༈ །།སྔོན་ཚེ་རྒྱལ་བའི་ཞལ་མཐོང་རྫུ་འཕྲུལ་ཅན། །གངས་ཅན་སྲུང་མ་ཐང་ལྷ་གཉེན་པོ་ལ། །རྟག་ཏུ་གུས་པས་མཆོད་ཅིང་བསྟོད་ལགས་ན། །སྲུང་སྐྱོབས་སྡོང་གྲོགས་ཡིད་བཞིན་འགྲུབ་པར་མཛོད། །ཅེས་དང༌། དམ་ཚིག་ཆེར་ལྡན་ནག་པོ་རྩི་དགུ་པ། །གང་ལ་གསོལ་ཞིང་མཆོད་བསྟོད་བགྱིད་པའི་མཐུས། །བདག་ཅག་ཉེར་འཚེ་བྲལ་ཞིང་མཐུན་རྐྱེན་དཔལ། །ཡར་ཟླ་བཞིན་དུ་འཕེལ་བའི་བཀྲ་ཤིས་ཤོག །མངྒ་ལཾ།། ༈ །།ཨོཾ་ཨཱཿཧཱུྃ། གཏུམ་བྲག་གདུག་༼༢༩༥༽རྩུབ་མ་རུངས་ཅན། །ཀླུ་མོ་ནག་མ་འཁོར་བཅས་ལ། །དཀར་གསུམ་མངར་གསུམ་གཏོར་མས་མཆོད། །བདག་ཅག་རྣམས་ལ་འཚེ་བ་སྤོངས། །མཐུན་རྐྱེན་ཡིད་བཞིན་སྤེལ་བ་དང༌། །ཚེ་དཔལ་འདོད་དགུའི་དཔལ་བཟང་པོ། །གོང་ནས་གོང་དུ་འཕེལ་བར་ཤོག །ཅེས་པ་འདི་ཨེ་མ་ཆི་ཆོས་སྐྱབས་ཀྱི་ཁང་པ་ངང་ཉེ་བའི་ཕྱོགས་སུ་ཚེར་ཕུང་ཞིག་དུ་ཀྲུ་སྲིན་མ་ཞིག་གི་གནོད་པས། དེ་ལས་གྲོལ་བའི་ཕྱིར་དུ་འདི་བཞིན་བྲིས་པའོ།། ༈ །།འབེ་རྒྱལ་ཆབ་ལ་རྫོང་ཕྲོམ་ཞེས། །ཡུལ་ཁམས་ཀུན་ལ་དབང་བསྒྱུར་ཆེ། །ཁྱོད་ཉིད་དགྱེས་པའི་དམ་རྫས་ནི། །དངོས་འབྱོར་ཡིད་ཀྱི་མཆོད་སྤྲིན་ཚོགས། །ཞིང་ཁམས་རྒྱ་མཚོ་གང་བར་མཆོད། །དེ་ལྟར་མཆོད་པའི་ཡོན་ཏན་ལས། །རྣལ་འབྱོར་བདག་གི་མི་མཐུན་ཞི། །མཐུན་རྐྱེན་སྡོང་གྲོགས་ཡིད་བཞིན་དུ། །གེགས་མེད་འགྲུབ་པའི་ཕྲིན་ལས་མཛོད། །ཅེས་པ་འདི་བླ་མ་ཀུན་ཁྱབ་ལགས་བོད་དུ་བཞུགས་པའི་སྐབས་སྐུ་ཁམས་མ་བདེ་བས། ཡུལ་གྱིས་གཞི་བདག་གིས་འཁུ་ལྡོག་ཞིག་ཡིན་འདུག །ངེད་ནས་བཀའ་བསྒོ་དང་འདོད་གསོལ་ཞིག་དགོས་གསུང་བ་བཞིན་དུ་སྤེལ་བ་མངྒ་ལཾ།། ༈ །།༼༢༩༦༽སྐྱབས་སེམས་སྔོན་དུ་སོང་ནས། གཏོར་མ་ཨ་མྲྀ་རྟས་བསངས། སྭ་བྷཱ་ཝས་སྦྱངས། རང་ཉིད་ཡི་དམ་ལྷར་གསལ་བས། །མདུན་དུ་ཤ་ཕྲག་བདུད་བཙན་ནི། །རྒྱན་དང་ཆ་ལུགས་ཡོངས་རྫོགས་གསལ། །ཁྱོད་ལ་གཏོར་མ་ཕུལ་བའི་མཐུས། །བདག་ཅག་རྣལ་འབྱོར་འཁོར་བཅས་ལ། །མི་མཐུན་རྐྱེན་ཚོགས་ཕྱིར་བཟློག་ཞིང༌། །མཐུན་རྐྱེན་བསམ་དོན་ཡིད་བཞིན་འགྲུབ། །ཁྱད་པར་དཔལ་ལྡན་ཀརྨ་པའི། །བསྟན་པ་འཕེལ་ཞིང་རྒྱས་པ་དང༌། །འགྲོ་ཀུན་བདེ་ཞིང་སྐྱིད་པ་ཡིས། །ཕུན་ཚོགས་རབ་འཕེལ་སྡོང་གྲོགས་མཛོད། །ཅེས་པ་འདི་དད་ལྡན་གང་གིས་ངོར་བྲིས་པ་ཛ་ཡནྟུ།། ༈ །།གཏོར་མ་དཀར་གཏོར་བཤམས་ལ། བསངས་སྦྱང་སོགས་བྱས་ཏེ། སྟོང་པའི་ངང་ལས་གཏོར་མ་མི་ཟད་པའི། །ནམ་མཁའ་མཛོད་བཞིན་ཅི་འདོད་མཁོ་དགུར་གྱུར། །གང་དག་དཀར་པོའི་ཕྱོགས་ལ་རབ་དགེས་པ། །མཐུན་ལྡན་གངས་ཆེན་མཛོད་ལྔ་སྟག་རྩེ་དང༌། །ཁྱད་པར་མགོར་ཐོད་བཅས་རྣམས་ལ། །མཆོད་དོ་འབུལ་ལོ་དགྱེས་པར་བཞེས་ནས་ཀྱང༌། །སྒྲུབ་བརྒྱུད་བསྟན་པའི་མེལ་ཚེ་བསྲུང་སྐྱོབས་མཛོད། །ཁྱད་པར་སྙིགས་དུས་མི་མཐུན་འཚེ་བའི་༼༢༩༧༽འཇིགས། །མྱུར་དུ་ཞི་བའི་ཐོགས་མེད་སྟོབས་སྟོན་ལ། །བར་ཆད་གཡུལ་ལས་རྣམ་པར་རྒྱལ་གྱུར་ཅིག །ལྷག་པར་བདག་ཅག་ཡོན་བདག་བཅས་པ་ཡིས། །འདོད་པའི་དོན་འགྲུབ་དགེ་ལེགས་དཔལ་གྱིས་གཏེར། །ཡར་ངོའི་ཟླ་ལྟར་རབ་ཏུ་འཕེལ་བ་ཡིས། །བཀྲ་ཤིས་དམ་པ་དེང་འདིར་ཡོངས་ཐོབ་ཤོག །ཅེས་པ་འདིས་གླང་ལོར་འབྲས་མོ་ལྗང་དུ་ཉི་མ་བདུན་དང་ཟླ་བ་བཅས་བརྒྱད་ཤར་བའི་སྐབས། ཡུལ་གྱི་སྲུང་མ་རྣམས་ཀྱང་འཚུབ་ཆ་ཆེ་བས་བླ་མ་ཆོས་འཕགས་ལགས་ཀྱིས། གནས་སྲུང་ལ་ཕྲིན་བཅོལ་ཞིག་དགོས་གསུང་བ་བཞིན་དུ་བྲིས་པ་དགེ། ༈ །།མཁའ་འགྲོ་སྤྱི་གཏོར་ནི།། ༈ །།ཧྲཱིཿ སྟོང་པའི་ངང་ལས་རིན་ཆེན་སྣོད། །ཡངས་ཤིང་རྒྱ་ཆེའི་ནང་དུ་ནི། །གཏོར་མ་འདོད་ཡོན་ལྔ་ཡིས་ཚོགས། །ཡི་གེ་གསུམ་གྱིས་བྱིན་རླབས་པ། །མཁའ་སྤྱོད་དག་པའི་གཞལ་ཡས་དང༌། །ཉི་ཤུ་རྩ་བཞིའི་གནས་མཆོག་ནས། །མཁའ་འགྲོ་ཉི་ཟེར་རྡུལ་ལྟར་འཚུབ། །གཞན་ཡང་འཇིག་རྟེན་ཁམས་ཀུན་ཏུ། །བཙུན་མོ་མི་མོ་བྲན་མོ་དང༌། །ཁྱད་པར་མི་སྡུག་སྦྲང་མོའི་ཚུལ། །སྣ་ཚོགས་ཆོ་འཕྲུལ་ཇི་སྙེད་པས། །༼༢༩༨༽ཁྲོ་ཞིང་འཁུ་ན་འཇིགས་རུང་གྱིས། །མི་བཟོད་ལྟས་ཀྱིས་ས་གསུམ་གཡོ། །དགྱེས་ཞིང་དགེ་བའི་སེམས་ལྡན་ན། །ཞིང་ཀུན་བདེ་སྐྱིད་ལང་ཚོ་དར། །དེ་ཕྱིར་ཁྱེད་རྣམས་མཆོད་བསྟོད་མཐུས། །རྒྱལ་བསྟན་ཕྱོགས་བཅུར་དར་ཞིང་རྒྱས། །བསྟན་འཛིན་སྐྱེས་བུའི་སྐུ་ཚེ་བསྟན། །འགྲོ་ཀུན་བདེ་ལེགས་ཕུན་སུམ་ཚོགས། །ཡར་ངོའི་ཟླ་ལྟར་རབ་རྒྱས་མཛོད། །ཅེས་པ་འདི་འཛི་སྒར་བསོད་ནམས་རྒྱ་མཚོའི་ཞལ་སློབ་བྱ་བྲལ་མཐུ་སྟོབས་རྡོ་རྗེའི་འདོད་དོན་བཞིན་སྤེལ་བ་དགེ། ༈ །།རབ་ཏུ་དགེ་བའི་ལྟ་སྤྱོད་རྣམ་དག་བཞུགས་སོ།། ༈ །།སྲིད་ཞིའི་མུན་བཅོམ་དཀོན་མཆོག་དམ་པ་དང༌། །རྩ་གསུམ་རབ་འབྱམས་དཀྱིལ་འཁོར་ལྷ་ཚོགས་ཀྱིས། །དེང་འདིར་མཆོག་ཐུན་དངོས་གྲུབ་འབད་མེད་དུ། །ལྷུན་གྱིས་གྲུབ་པའི་བཀའ་དྲིན་སྩལ་དུ་གསོལ། །གནས་མདོ་བླ་མ་ཀརྨ་ཡན་ལག་ཉིད། །ཡན་ལག་བརྒྱད་དང་ལྡན་པའི་ཆུ་རྒྱུན་བཞིན། །དམ་ཆོས་རྟེན་གྱི་གཞི་མ་ཕུལ་བྱུང་བས། །བླངས་དོང་མ་འཁྲུལ་ནོར་བུ་ཀེ་ཏ་ཀའི། །དོ་ཤལ་རྒྱན་གྱིས་མཛེས་པ་ཁྱོད་ཉིད་ཏེ། །གཏི་མུག་ལམ་སྟོར་ཚོགས་རྣམས་ཅི་དགར་མཛོད། །༼༢༩༩༽སྤྱིར་དུ་འདུས་བྱས་ཆོས་ཀུན་ཇི་སྙེད་པ། །མདངས་སུམ་རྨི་བའི་རྨི་ལམ་རྫུན་པ་བཞིན། །མེད་བཞིན་སྣང་བའི་ཀུན་རྫོབ་འཁྲུལ་པོ་ཆེའི། །ལས་སྣང་འདི་ལ་འཁོར་བའི་མིང་ཞེས་འདོགས། །བདག་ཏུ་འཛིན་པའི་མ་རིག་སྲབ་མོ་ཡིས། །ཆགས་སྡང་སེམས་སྣང་གདོས་བཅས་ཨ་འཐས་ཀྱིས། །སྡུག་བསྔལ་འཇིགས་རུང་འཁོར་བར་གཏན་སྡོས་བྱས། །སྔོན་གྱི་གནས་དང་རྗེས་ཀྱི་ལམ་མ་མཐོང༌། །མི་ལུས་ཡུད་ཙམ་འདི་ད་ལ་ཤོམས་གྱིས། །ཁྱིམ་བཟོ་ཡོ་བྱད་ཚོང་ཁེ་བྱེད་པ་སོགས། །སྐྱེ་བོ་འདི་ཀུན་བག་མེད་ལས་སྤྱོད་པ། །དོན་གྱིས་སྙིང་རུལ་སྐྱོན་བ་ཟངས་མ་ཡིན། །ཨེ་མ་སྐལ་ལྡན་བླ་མ་ཡན་ལག་ཉིད། །དྭགས་རྒྱུད་བསྟན་པའི་བཅས་སུ་དལ་འབྱོར་གྱིས། །ཡོན་ཏན་ཀུན་ཚབ་ཆུང་ངུའི་དུས་ནས་བཟུང༌། །བློ་སེམས་ཆོས་དང་འགྲོགས་པའི་ངང་ཚུལ་གྱིས། །འཁོར་བའི་བདེ་འབྱོར་དབང་པོའི་གཞུ་ལྟར་རྟོགས། །མཉམ་བཞག་རྗེས་ཐོབ་མི་འབྲལ་ཏིང་འཛིན་དང༌། །དབུས་གཙང་ལྷོ་དྭགས་བལ་ཡུལ་ཞིང་ཁམས་བཅས། །གསང་གསུམ་རྟེན་མཆོག་ངོ་མཚར་རྨད་བྱུང་དྲུང༌། །ཡན་ལག་བདུན་པའི་རྗེས་སུ་འགྲོ་བ་ཡིས། །མཁའ་མཉམ་༼༣༠༠༽འགྲོ་བ་རྫོགས་བྱང་ཐོབ་པའི་ཕྱིར། །འཁོར་གསུམ་ཡོངས་དག་སྨོན་ལམ་རྒྱ་ཆེར་བཏབ། །དབུས་ཀྱི་ཆས་དངོས་གཅོད་བཏང་སྣམ་དཀར་དམར། །ལ་ད་འབུ་རས་དངོས་རྫས་གྱ་ནོམ་རིགས། །ཁུག་མ་སྒོ་ལྕགས་ཁྱིམ་སོགས་ངོ་མཚར་དང༌། །ལྕགས་འགུ་ལྕགས་སྐྱོགས་ལ་སོགས་ཐབ་ཆས་རིགས། །གྲོ་ཕྱུར་ཇ་མར་ཕྱེ་བཅས་བཟའ་བཏུང་དང༌། །སྟོད་འགག་གཟན་ལྷམ་ལ་སོགས་གོས་ཀྱི་རིགས། །ཀ་ལི་ཏིང་དང་དྲིལ་བུ་མཆོད་རྫས་བཅས། །ཡོ་བྱད་ཇི་སྙེད་ཚང་མ་ངེད་ལ་སྤྲད། །བྱ་བཏང་ལག་དུ་ལོན་པའི་རྣལ་འབྱོར་པ། །ནོར་རྫས་བཟང་ངན་ཇི་ལྟར་སྣང་བ་ཀུན། །སེམས་ཀྱི་རྣམ་རྟོག་ཙམ་ལས་གཞན་མི་སེམས། །སྨྲས་པ། གང་ཕྱིར་གཞན་དག་བྱ་བཏང་ཚོགས། །ཟང་ཟིང་ནོར་དང་ཕྲད་ན་མངོན། །བཟོད་པའི་གོ་ཆ་གྱོན་མི་གྱོན། །ཚིག་ངན་རྩོད་གླིང་བྱས་ན་མངོན། །བརྩོན་འགྲུས་སྙིང་རུས་ལྡན་མི་ལྡན། །བྲག་ལ་བསྒོམ་པར་གཤེགས་དང་ཤེས། །བདུད་རྩིའི་རོ་མཆོག་མངར་མི་མངར། །རོ་འཛིན་སྟེང་དུ་མྱོང་ན་མངོན། །ཡང་སྨྲས་པ། འདོད་ཡོན་འདི་བློ་ཡི་མཐོངས་ན། །བསྒྲུབས་ཆེན་རལ་ཅོག་རྒྱན་མཛེས་ཀྱང༌། །དོན་གྱི་ཉམས་ལེན་ཟོམ་༼༣༠༡༽མེ་པ། །འདོད་ཟོག་འདི་བློ་ཡིས་མཐོངས་ན། །མགོ་ཟླུམ་ངུར་སྨྲིག་རྒྱན་མཛེས་ཀྱི། །བྱང་ཆུབ་བསྒྲུབས་ཀྱང་ཟོམ་མེ་བ། །དངོས་རྫས་འདི་བློ་ཡིས་མཐོངས་ན། །གནས་ཆེན་བསྐོར་བའི་མི་ཧྲིང་ཀྱང༌། །ཚོགས་བསགས་སྒྲིབས་སྦྱང་ཟོམ་མེ་བ། །སྔོན་གྱི་རྒན་རབས་ཁ་རྒྱུན་ལས། །ཕ་ཡུལ་སྤང་ན་ཆོས་ཕྱེད་འགྲུབ། །དེ་ལྟར་རང་གཞན་ཆོས་བྱེད་ཀུན། །དངོས་རྫས་ཞེ་འདོད་བློས་བཏང་བྱ། །ཁོང་བླ་མ་ཡན་ལག་རྣལ་འབྱོར་པ། །རྗེ་མི་ལའི་རྣམ་ཐར་དྲན་ཏེ་ཐེགས། །བྱ་རྒྱལ་སྙི་ལས་གྲོལ་བ་བཞིན། །རང་གནས་དགོན་དུ་ཤར་ཏེ་བྱོན། །ལས་འབྲས་མིག་འབྲས་ལྟ་བུར་བསྲུང༌། །བླ་མ་དཀོན་མཆོག་རྣམ་གསུམ་ལ། །བཟློག་དུ་མེད་པའི་མོས་གུས་ཅན། །ཁྱོད་སྒྲ་འཛིན་དབང་པོ་མ་གཡེངས་པར། །ངེད་ཤཱཀྱའི་དགེ་སྦྱོང་ཀརྨ་ཀས། །ཚིག་གདམས་པ་སྨོན་ལམ་འདི་སྐད་རྣམས། །དྲན་རིག་པའི་དབྱིངས་སུ་རྒྱས་ཐོབ་ཅིག། ༈ །།ན་མོ་དྷརྨ་ཀཱི་རྟི་ཡ། །ཀུན་ཁྱབ་ཆོས་དབྱིངས་བློ་འདས་བརྗོད་བྲལ་ཆེ། །དེ་ཡི་རྩལ་མདངས་བདེ་ཆེན་ཡེ་ཤེས་སྐུ། །གདོད་མའི་གནས་ལུགས་ལྷུན་གྲུབ་མཆོག་དམ་པ། །ཤེས་རབ་ཟབ་མོས་མྱུར་བའི་༼༣༠༢༽ཉིད་མཐོང་ཤོག །ཚེ་འདི་མི་རྟགས་ཆུ་ཡི་སྦུ་བ་འདྲ། །བདེ་སྐྱིད་འབྱོར་པ་སྲིན་མོའི་བསླུ་བྲིད་བཞིན། །ངེས་པ་མཐོང་སྟེ་དལ་འབྱོར་དོན་ཡོད་ཀྱིས། །དམ་ཆོས་ཉེ་ཞོ་མེད་པར་ཡངས་འགྲུབ་ཤོག །བླ་མ་རྗེ་ཡིས་སྣང་བས་ཡིད་འཕྲོགས་ཏེ། །ལས་ཉོན་སྡུག་བསྔལ་སྐྱོན་ཚོགས་རྒྱུན་བཅད་ནས། །སྣང་གྲགས་རྒྱལ་བའི་སྐུ་དང་ཡེ་ཤེས་སུ། །དག་པ་རབ་འབྱམས་ཆེན་པོར་མངོན་གྱུར་ཤོག །དད་པ་བརྟན་པོས་མོས་གུས་མཐར་ཕྱིན་པས། །མཉེས་པ་ལྔ་དང་ཞབས་ཏོག་དགུ་ཕྲུགས་ཀྱིས། །འཕགས་མཆོག་དགྱེས་པའི་ལྟ་སྤྱོད་དང་ལྡན་པ། །ལུས་སྲོག་ཐེང་པོར་སྙིང་སྟོབས་ལྡན་པར་ཤོག །ཀུན་རྫོབ་སྣང་ཚུལ་རྨི་ལམ་ལྟ་བུར་རྟོགས། །དོན་དམ་སྤྲོས་བྲལ་སྟོང་ཉིད་གཞི་རྩ་བྲལ། །སྣང་སྟོང་གཉིས་མེད་ཆོས་ཉིད་ཟབ་མོ་ཡིས། །བརྗོད་བྲལ་ལྟ་བའི་གནས་ལུགས་རྟོགས་པར་ཤོག །ཡུལ་གྱི་གནས་ལུགས་མཐའ་གཉིས་བྲལ་བ་དང༌། །ཡུལ་ཅན་འཛིན་པ་རབ་སྤོངས་གཟོང་མ་ཡིས། །དབྱིངས་རིག་མཉམ་ཉིད་འོད་གསལ་ཕྱག་རྒྱ་ཆེའི། །སྒྲིབས་མེད་ཇི་བཞིན་མངོན་པར་རབ་གསལ་ཤོག །སངས་རྒྱས་རང་ལ་ཡོད་པར་ངོ་ཤེས་ནས། །སྣང་སེམས་སྟོང་༼༣༠༣༽པ་ལྷུན་གྲུབ་རང་གྲོལ་དུ། །རྟོགས་ནས་རེ་འདོགས་འཆིང་བ་ཀུན་བྲལ་ཏེ། །མི་གནས་པ་ཡི་མྱང་འདས་ཐོབ་པར་ཤོག །ལུང་དང་རྟོགས་པའི་ཡོན་ཏན་རྒྱ་མཚོ་དང༌། །ཐོས་བསམ་བསྒོམ་པའི་འཇུག་པ་ཕ་རོལ་ཕྱིན། །ས་དང་ལམ་གྱིས་སྤངས་རྟོགས་མཐར་སོན་ཏེ། །སྤྲོས་བྲལ་དབུ་མ་ཆེན་པོ་རྟོགས་པར་ཤོག །སྣང་བ་དག་ལ་རྟག་པར་མ་ཞེན་ཅིང༌། །སྟོང་ལ་ཆད་པར་མ་ལྷུང་སྣང་སྟོང་གིས། །ཤེས་པ་རྗེན་པ་སྒྲིབ་མེད་མཐའ་དང་བྲལ། །གཉུག་མའི་ངོ་བོ་ཇི་བཞིན་མཐོང་བར་ཤོག །གནས་མདོའི་བླ་མ་ཡན་ལག་དུས་འདི་ནས། །བྱང་ཆུབ་སྙིང་པོར་མཆིས་ཀྱི་བར་དག་ཏུ། །བར་ཆད་འཚེ་བའི་དྲི་ཡིས་མ་གོས་ཞིང༌། །ཟུང་འཇུག་ཕྱག་རྒྱ་ཆེན་པོའི་དོན་རྟོགས་ཤོག །དགེ་བསམ་མ་གྱུར་འགྲོ་དྲུག་སེམས་ཅན་རྣམས། །ཚོགས་གཉིས་རྒྱ་མཚོའི་དཔལ་ལ་སྤྱོད་བྱེད་ཅིང༌། །ས་ལམ་ཡོན་ཏན་མ་ལུས་རབ་རྫོགས་ནས། །བླ་མེད་སྐུ་བཞིའི་གོ་འཕང་ཐོབ་གྱུར་ཅིག །ཅེས་པ་འདི་གནས་མདོ་བླ་མ་ཡན་ལག་དེ། མནོག་ཆུང་འཁོར་བའི་བདེ་འབྱོར་ལ་སྙིང་པོ་མེད་པར་རྟོགས་ནས། དངོས་རྫས་ཇི་སྙེད་འདི་ཁར་ལིངས་ཀྱིས་བོར་ཏེ། ནེམ་ནུར་མེད་༼༣༠༤༽པའི་དམ་ཆོས་བསྒྲུབས་པ་སྙིང་པོའི་བྱ་བ་ལ་བརྩོན་པ་ཆེན་པོས་འཇུག་པ་དེ་ལྟར། ངོ་མཚར་གྱི་གནས་སུ་གྱུར་པས་སྨོན་ལམ་འདི་བཞིན་བྲིས་པ་དགེ། ༈ །།ཆོས་ཁྲིམས་པ་རྒྱལ་མཚན་གྱིས་དྲིས་ལེན་བཞུགས་སོ།། ༈ །།ན་མོ་སི་ཏ་དྷརྨ་ཀཱ་རཱ་ཡ། །ཆོས་སྒོ་ཇི་སྙེད་འཆད་ཚེ་མཁས་པའི་དཔལ། །གནས་ལུགས་གཉུག་མའི་དོན་ལ་གྲུབ་པའི་གཙོ། །ཁམས་གསུམ་འགྲོ་འདྲེན་མཁྱེན་བརྩེ་ནུས་པའི་བདག །རྩ་བའི་བླ་མ་ཡིད་ཀྱི་པདྨོར་བཞུགས། །ཀུན་བཏགས་ལས་སྣང་བགྱི་བ་ཇི་སྙེད་པ། །གཞན་དབང་བརྗོད་པའི་གཟེར་བུས་མ་གོས་ཞིང༌། །ཡོངས་གྲུབ་ཇི་བཞིན་རྟོགས་པའི་གནས་ལུགས་ལ། །མི་འཇིགས་སྤོབས་པ་ཐོབ་པའི་བཀའ་དྲིན་སྩོལ། །འཆད་པས་བདུད་རྩིས་བློ་གསལ་དགའ་བ་བསྐྱེད། །རྩོད་པས་ང་རོས་ལྟས་ངན་མཐའ་དག་འཇོམས། །རྩོམ་པ་ཚིག་དོན་བཟང་པོས་གཞན་ཡིད་འཕྲོག །མཁས་པའི་ཡོན་ཏན་གསུམ་དང་ལྡན་པར་ཤོག །ཐོས་བསམ་ཤེས་བྱའི་གནས་ལ་སྒྲོ་འདོགས་ཆོད། །བསམ་པས་ཆོས་དོན་རྒྱ་མཚོའི་ཕ་རོལ་སོན། །བསྒོམ་པས་སྤྲོས་བྲལ་སེམས་ཀྱི་ངོ་བོ་མཐོང༌། །ཐོས་བསམ་བསྒོམ་པའི་བགྱི་པ་གོང་འཕེལ་ཤོག །བསྐྱེད་རིམ་ལྷ་ཡི་༼༣༠༥༽ཏིང་འཛིན་ལ་གནས་ཅིང༌། །རྫོགས་རིམ་ཕྱག་རྒྱ་ཆེན་པོའི་རང་ཞལ་མཇལ། །རིམ་གཉིས་ཟབ་མོའི་རྣལ་འབྱོར་པར་གྱུར་ནས། །ཟུང་འཇུག་རྡོ་རྗེ་འཆང་དབང་འགྲུབ་པར་ཤོག །ཆུ་སྟག་ལོར་རྗེ་རང་བྱུང་ཞབས་ཀྱིས་བཞུགས་གནས་ཁྱད་པར་ཅན་བདེ་ཆེན་ཡང་རིའི་རི་བསྐོར་དུ་བསྒྲོད་པའི་སྐབས། དབོན་སློབ་ཆོས་དབང་གསོལ་དཔོན་དཔལ་ལྡན། དགེ་སློང་གཞན་ཕན། སྡེ་ངེས་དོན། དབུ་དབང་འབྱོར་སོགས་གུར་བསྲུང་དུ་བསྡད། །ངེད་ཀྱི་ཟླ་བོར་གསོལ་དཔོན་བསྒྲེས་པོ་བསྟན་རྒྱས། བི་ཛ་ཡ། རཏྣ། སིདྡྷི། དྷ་རི། ནོར་བུ། དབུ་མཛད་དྷརྨའི་མིང་ཅན་གཉིས། ཆོས་རྒྱལ་མཚན། ཚེ་བརྟན་དང་བསྟན་འཕེལ་སོགས་ཡོད། ཆོས་ཁྲིམས་པ་རྒྱལ་མཚན་ཁོང་ན་ཚོད་རྒས་རུང་ཡོན་ཏན་ཆེར་མེད་ཀྱང༌། ཁ་རྩེད་ལམ་མཁས་པ་ཞིག་ཡིན་སྟབས། །ལམ་དུ་འཕྲོས་གཏམ་བྱུང་བར། གནས་གསུམ་བསྐོར་ན་གནས་གང་ཡིན་ལགས་ཟེར། །སྟོད་ན་སེང་གདོང་དཀར་མོ་སྐུ་ཡི་གནས། །བར་ན་གནམ་མཚོ་ཕྱུག་མོ་གསུང་གི་གནས། །སྨད་ན་ཕག་གདོང་ནག་མོ་ཐུགས་ཀྱི་གནས། །དེ་གསུམ་བསྐོར་ཚེ་སེམས་བསྐྱེད་རབ་བརྟན་༼༣༠༦༽ན། །ཚེ་རབས་ཉེས་ལྟུང་སྡིག་སྒྲིབ་བྱང་གྱུར་ཞིང༌། །མཐར་ཐུགས་སངས་རྒྱས་ཐོབ་ཅེས་དམ་པས་གསུངས། །ཁྱད་པར་ལྷ་ས་བསམ་ཡས་ཟབ་ཕུ་ལུང༌། །འདི་གསུམ་འཛམ་གླིང་འདི་ཡིས་གནས་མཆོག་ཡིན། །མཆོད་བསྟོད་བསྐོར་བའི་ཕན་ཡོན་བསམ་ལས་འདས། །ཅེས་སྨྲས་པས། རྩེག་རྩེག་ཟེར་འདུག །ཡང་རྒྱལ་མཚན་གྱིས་མཚུར་ཕུ་འདི་བསྒྲུབ་རྒྱུད་ཀརྨ་ཀཾ་ཚང་གི་གདན་ས་གང་མ་ཡིན་རྒྱུ་རེད་མ་ཟེར་འདུག་པར། ཆོས་ཀྱི་རྗེ་རིན་པོ་ཆེ་སྒམ་པོ་པས་ལུང་བསྟན་པར་བྲག་རི་རྒྱབ་ཡོལ་རྣམ་པ་ཅན་ལ་རྗེ་བཙུན་བྱམས་པའི་སྐུ་དང་བཅས་གསུང་བཞིན་དུ། རྗེ་ཀརྨ་པ་དུས་གསུམ་མཁྱེན་པས་བྱིན་གྱིས་བརླབས་པའི་གནས། འོག་མིན་མཚུར་ཕུ་འདི་ཉིད་རྣལ་འབྱོར་གྱི་དབང་ཕྱུག་དམ་པ་རྣམས་ཀྱི་ནི་ཡི་དམ་ལྷ་ཡི་དཀྱིལ་འཁོར་དུ་གཟིགས་ཅིང༌། སོ་སོ་སྐྱེ་བོའི་མཐོང་ཚུལ་དུ། དབུས་ན་བསྟན་པའི་བདག་པོ་ལྷ་ཆེན་གྱི་སྐུ། ཤར་དུ་ཐུབ་དབང་རང་བྱོན། ལྷོར་སྒྲོན་མ། ནུབ་ཏུ་རྒྱལ་བ་རིགས་ལྔ། བྱང་དུ་ཁྲོ་རྒྱལ་རྟ་མགྲིན། མདུན་མགོན་པོའི་བླ་རི་ནགས་ཚལ་མེ་ཏོག་རྒྱས་པ་ཐུབ་དབང་པདྨ་སམྦྷ་དུང་དཀར་བཅས་ཀྱི་རང་བྱོན། ཉེ་བའི་འཐུང་གཅོད་དང་རྗེས་མཐུན་པའི་ཞིང་སྐྱོང་གི་གནས། རྒྱབ་རིར་སྤྱན་༼༣༠༧༽རས་གཟིགས་རྒྱལ་བ་བྱམས་པ་འཇམ་དབྱངས་རྡོ་རྗེ་ཕག་མོ་ཡིག་དྲུག་སོགས་རང་བྱོན། གསོ་རིང་ཟམ་རྩར་རྡོ་བ་བྱིན་ཅན་བྲག་ངོས་ལ་མི་ཕམ་མགོན་པོ་རྒྱལ་བ་རྒྱ་མཚོ་བདེ་མཆོག་ལྷ་ལྔ་ཡི་གེ་ཨཿདང་ཞྭ་ན་གན་རིམ་གསུམ་གྱི་ཞབས་རྗེས་ཡོད། མདོ་ན་རྗེ་དུས་མཁྱེན་གྱིས་གསོལ་མཛོ་མ་དང་ཕུ་ན་གཟིམས་ཁྱིའི་སྤར་རྗེས་ཡོད། གནས་སྲུང་ཤར་ལྷོར་མགོན་པོ་ལྷོ་ནུབ་ཀྱི་ལྷ་གངས་བཟང་ནུབ་བྱང་བོང་བུ་ལྟ་བུའི་མགོ་བྱང་ཤར་དུ་དཔལ་ལྡན་ལྷ་མོ་དང༌། རྒྱལ་སྒོར་མཁར་ནག་ལྟག་སྒོར་གྱང་ལྷ་བཙན་པོ་དང༌། གཞན་ཡང་ས་དཔྱད་དུ་ཤར་གྱི་སྟག་སྐྱ་བོ་ཕྱག་འཚལ་སྒང་གི་ལམ། ལྷོའི་གཡུ་འབུག་སྔོན་མོ་གཞུང་ཆུ། ནུབ་ཀྱི་བྱ་དམར་པོ་རྒྱལ་བ་བྱམས་པའི་བཞུགས་ཁྲི། བྱང་གི་རུས་སྦས་རྒྱ་བོ་སྔགས་བདག་གནས་པའི་ཕ་བོང༌། བསྒྲུབ་ཕུག་ནི་གུ་རུ་པདྨ་རང་བྱུང་ཞབས་དཔལ་ལྡན་གང་པ་སོགས་སྐྱེས་ཆེན་དུ་མའི་བསྒྲུབ་ཕུག་བསྒྲུབ་ཆུ་སོགས་ཤོད་ཀྱི་མི་ལངས། དེ་ཡང་གདན་ས་གོང་མ་སྟོད་ལུང་མཚུར་ཕུ་སྐུ་ཡིས་གནས། བར་བ་འོག་མིན་ཀརྨའི་གནས་མཆོག་གསུང་གི་གནས། འོག་མ་ཀཾ་པོ་གནས་ནང་ཐུགས་ཀྱི་གནས་མཆོག་ཏེ། ཏྲེ་ཀཾ་ཁྱིམ་ཡོན་ཏན་འཕར་ར་ཕྲིན་ལས་ཀྱི། །༼༣༠༨༽གནས་སུ་བཤད་མོད་འདྲ་བའི་དཔེར་མཚོན་ན། །མཚུར་ཕུ་དུང་དཀར་ཁ་སྟེ་ཀརྨ་དགོན། །ལྟོ་བ་མཇུག་མ་ཀཾ་པོ་གནས་ནང་སྟེ། །ཀཾ་ཁྱིམ་འཕར་ར་དུང་དར་ལྟ་བུར་བཤད། ཅེས་སྨྲས་པས། རྩེག་རྩེག་ཟེར། ཡང་ལམ་དུ་འགྲོ་མུས་ལ་མཆོད་ཤར་གཉིས་གསུམ་ཞིག་རྒྱབ་ནས་ཚུར་སླེབ་བྱུང་བས། ཐོད་པའི་དུམ་བུ་ཞིག་ཁུར་ནས་བཟང་ངན་ཇི་འདྲ་རེད་ཟེར་པར། ངེད་ཐོས་པ་ལ་དགའ་བོ་མིན་ཀྱང༌། ཐོད་པ་བཟང་བ་ནི་བདེ་སྐྱིད་ལོངས་སྤྱོད་དང་མཆོག་ཐུན་མོང་གི་དངོས་གྲུབ་ཐམས་ཅད་དེ་ལས་འབྱུང་བར་བཤད་དོ། །ཐོད་ངན་རིགས་དེ་བཞིན་མི་ཤིས་པའི་འབྲས་བུ་འབྱིན་པས་ཚགས་དུ་མི་རུང༌། དེ་ཡང་དུམ་བུའི་དབྱེ་བ་ཙམ་བརྗོད་ན། ཐོད་པ་དུ་མ་གཅིག་གནས་དང་གཉིས་དཀྱིལ་འཁོར། །གསུམ་པ་དངོས་གྲུབ་བཞི་པ་སྔགས་ལ་དབང༌། །ལྔ་པ་ཞི་རྒྱས་ལས་འགྲུབ་དྲུག་པ་ནི། །མངོན་སྤྱོད་ལས་མཐའི་ལས་ལས་ཚགས་མི་རུང༌། །དེ་ཕྱིན་སྤངས་བྱ་བུག་པ་མང་པོ་དང༌། །ཡང་ན་བུག་མེད་དག་ཀྱང་སྤངས་བྱ་ཡིན། །ཁ་དོག་དཀར་པོས་སྔགས་ཀྱི་དངོས་གྲུབ་དང༌། །སེར་པོར་རྒྱས་པ་དམར་པོར་དབང་སོགས་ཏེ། །དེ་དག་སྣུམ་པའི་མཚན་ཉིད་༼༣༠༩༽ལྡན་པ་དང༌། བརྗིད་ཀྱང་ཆེ་ཞིང་མཐོང་ཚེ་ཡི་དགའ་བ། །དབྲལ་བ་བསྟན་ཅིང་ས་སོགས་གང་བ་རྙེད། །བཟང་པོའི་མཆན་མ་ཡིན་ཞེས་རྒན་རབས་སྨྲ། །དེ་ལྟར་བཤད་ཀྱང་ཁྱོད་ཀྱི་ལག་དུ་ཡོད་པའི་ཐོད་པའི་དུམ་བུ་འདི་རང་བྱོན་འདྲ་ཡོན་ན་མ་གཏོག་ཅི་ཡང་མི་ཉན་བྱས་པས། གཟན་ཡང་ཕུད་ནས་ཕ་ཝང་ཞིག་གི་སྟེང་ནས་ཐག་རིང་ཅིག་ལ་འབེན་བཙུགས་ནས་རྒྱས་སོང་བས། ཁྱོད་ཀྱི་གང་དུ་རྒྱབ་དྲིས་པས། བྱིའུའི་ཚང་ཞིག་ལ་རྒྱབ་པས་ཕོག་མ་བྱུང་ཟེར། དེ་འདྲ་ཁྱོད་ནས་བྱེད་དོགས་མེད། གོས་སེར་མ་གྱོན་ནས། ཚད་མེད་བཞི་བསྒོམ་དགོས་པ་ཡིན་བྱས་པས། ཐུགས་བདེན་སྟེ་སྔར་ཆོས་ཁྲིམས་པ་བྱས་པས་ལག་པ་ངན་ལངས་ལ་ཤོར་བ་རེད་ཟེར། ཡང་ཁོ་ན་རེ། ད་རེས་བྱིའུའི་སྒོ་ང་སོགས་ལ་གས་ཆག་རིགས་མེད་ལགས། མི་ལ་སྒོང་སྐྱེས་ཡོང་གི་ཨེ་ཡོང་ཟེར་བར། སྔ་རབས་བྱུང་ཡོད་འདུག་པར། ཆོས་མངོན་པར་མཛོད་ལས། མི་སྒོང་སྐྱེས་ནི་གནས་བརྟེན་བྲག་དང་ཉེ་བྲག་ལྟ་བུའོ། །དེ་ལྟར་སྐྱེས་གནས་རྣམ་པ་བཞི་པོ་བྱུང་བར་བཤད་འདུག་བྱས། དེ་ནས་ཡར་ཙམ་ཕྱིན་པར། བར་༼༣༡༠༽དོའི་འཛུལ་ཁུང་དུ་རྗེ་རང་བྱུང་ཞབས་ཀྱི་ཕྱག་མཛུབ་བཙུགས་པ་སོར་གསུམ་སོང་བའི་རྗེས་ཡོང་བ་དེར་འཛུལ་ཁུང་དུ་འཛུལ་ན་བར་དོའི་འཇིགས་ལས་གྲོལ་ཞེས་གསུང༌། དེར་ཟླ་བོ་ཐམས་ཅད་འཛུལ་སོང༌། རྒྱལ་མཚན་ཚར་གསུམ་འཛུག་ནས། ངན་སོང་རྡོག་པས་མནན་ཚར་ཟེར་འདུག་པར། དེ་ལྟ་བུ་ཡིན་ཤས་ཆེ་སྟེ། སྤྱིར་ཆོས་ཐོས་པའི་བླ་མ་ལ་དད་དམ་གཙོ་ཆེ་བ་ཡིན་པས། ཚེ་གཅིག་སངས་རྒྱས་འགྲུབ་མི་འགྲུབ། །འཁོར་བ་ངན་སོང་སྤོང་མི་སྤོང༌། །ཅི་འདོད་དངོས་གྲུབ་ཐོབ་མི་ཐོབ། །དད་པ་དམ་ཚིག་དེ་ལ་རགས། །དེ་ཡང་དཔལ་དུས་ཀྱི་འཁོར་ལོའི་རྒྱུད་ལས། གང་ཞིག་མི་ཡིས་འཇིག་རྟེན་དག་ན་དཔལ་ལྡན་བླ་མ་རྡོ་རྗེ་འཛིན་པ་སྡིག་བྲལ་དེ་དག་སྟེ། དེ་ལ་གནོད་པ་བྱས་པས་སྲོག་ཆགས་རྣམས་ནི་ངེས་པར་དམྱལ་བར་འགྱུར་ཏེ་འདི་ལ་ངོ་མཚར་མེད། ཅེས་དང༌། ལྷག་པར་མོས་གུས་གཙོ་ཆེ་བས། རྗེ་ཀརྨ་པ་དབང་ཕྱུག་རྡོ་རྗེའི་གསུང་ལས། རྗེ་མཉམ་མེད་དྭགས་པོ་བཀའ་རྒྱུད་ཀྱི། །ཆོས་མན་ངག་གཞུང་ལུགས་མང་ལགས་ཀྱང༌། །མདོར་དྲིལ་ན་མོས་གུས་སུ་འདུས་ཞེས་གསུངས། །སྨན་དཀར་པོ་གཅིག་༼༣༡༡༽ཐུབ་གཅིག་དེ་ལ་ཟེར། །འདིར་རྒྱུད་ལ་འདྲེས་ཤིང་གནད་ཐེབས་ན། །ཆོས་གཅིག་ཤེས་ཀུན་གྲོལ་ཡིན་པར་གདའ། །དོན་དེས་ན་འདི་ལ་གཅིག་སྦྲིལ་གྱིས། །ཞེས་གསུངས་པ་རྣམས་ཡིད་ལ་ངེས་ཤིག །དེ་ནས་རྗེ་ཀརྨ་པ་དུས་གསུམ་མཁྱེན་པའི་བསྒྲུབ་ཕུག་གི་སྟེང་ནས་མཁའ་འགྲོ་མ་རྣམས་ཀྱིས། རོལ་མ་དང་དུང་འབུད་པ་དང་དར་ཕྱར་བའི་སྐབས་ཞབས་རྗེས་གྲངས་ཀྱི་མི་ཆོད་པ་དང༌། ནང་དུ་རྗེ་ཉིད་བདེ་སྟོང་དབྱེར་མེད་ཀྱི་ཉམས་སྣང་འཁོར་ཡུག་ཏུ་འཆར་བས་ཕྱག་རྗེས་སོགས་དང༌། དེ་ཡི་མཐུ་ལས་ཞིབ་དུ་དཔྱད་ན་སྐུ་གཟུགས་ཡིག་འབྲུ་སོགས་ཀྱི་རང་བྱོན་མང་དུ་ཡོད། དེར་གསོལ་དཔོན་བསྒྲེས་ཕོ་བསྟན་རྒྱས་ཡང༌། ངེད་བསུ་བར་སླེབ། དེ་ནས་ངེད་ཀྱང་བསྒྲུབ་ཕུག་དེར་བསྡད་པས། བསྒྲེས་བོ་ནས་ཤིང་ཐོག་སྣ་ཚོགས་སྡར་གང་དང༌། ལྷ་གོས་ར་པ་དཀར་བཅས་ཕུལ་ནས། བདེན་གྲུབ་མ་དང༌། བཀྲ་ཤིས་སྨོན་ལམ་བཏབ། དེ་རྗེས་གསོལ་འདེབས་དངོས་ཀུན་མ་དང་ཕྱག་ཆེན་སྨོན་ལམ་སོགས་བྱས་ནས་སྔོན་དུ་རི་རྩེར་བྱོན་སོང༌། དེ་ནས་རྒྱལ་མཚན་ཡང་༼༣༡༢༽མིག་བཙུམ་ནས་ཐལ་མོ་སྦྱར་ཏེ་བསྡད་འདུག་པར། ད་ལམ་ཁྱོད་རང་བསྒྲུབ་ཕུག་བྱིན་ཅན་འདིར་ཡན་ལག་བདུན་པ་ཞིག་ཁ་ཏོན་དུ་བགྱིད་ན་ཅི་མ་རུང་བྱས་པས། ཡན་ལག་བདུན་པ་དེ་གང་ཡིན་ཟེར། བཟང་སྤྱོད་དུ་གསུང་པའི་ཇི་སྙེད་སུ་དག་མ་ཡིན་བྱས་པས། དེ་བསྐོར་ར་འཁོར་ནས་ཚུར་རྒྱུ་མེད་པར་གཅིག་ཡོང་གིས་ཡོད་ལགས། དེ་ལས་བསྡུས་པ་གཅིག་མེད་དམ་ཟེར། ཤིན་ཏུ་བསྡུས་པ་ཕྱག་འཚལ་བ་ཡིན་བྱས་པས། ཕྱག་འཚལ་བ་ཚར་གཅིག་ཏོན་སོང༌། དེ་དོན་ཨེ་ཤེས་བྱས་པས། གང་ཡང་ཧ་མི་གོ་ལགས་ཟེར། འོ་ན་ཉོན་ཅིག །སྔོན་གྱི་རྗེ་གོང་མ་རྣམས་ཀྱི་གསུང་ལས་འདི་སྐད་ཡོད། ང་རྒྱལ་ཆེ་འགྱིང་སྤོང་པའི་ཡན་ལག་ཏུ་ཕྱག་འཚལ་བ་དང་གཅིག །སེར་སྣ་འཛིན་ཆགས་སྤོང་བའི་ཡན་ལག་ཏུ་མཆོད་པ་འབུལ་བ་དང་གཉིས། ཞེ་སྡང་ཁོང་ཁྲོ་སྤོང་བའི་ཡན་ལག་ཏུ་སྡིག་པ་བཤགས་པ་དང་གསུམ། ཕྲག་དོག་གདུག་རྩུབ་སྤོང་བའི་ཡན་ལག་ཏུ་རྗེས་སུ་ཡི་རངས་བ་དང་བཞི། གཏི་མུག་མི་ཤེས་པ་སྤོང་བའི་ཡན་ལག་ཏུ་ཆོས་ཀྱི་འཁོར་ལོ་བསྐོར་བར་གསོལ་བ་དང་ལྔ། རྟག་བདག་ཕྱིན་ཅི་ལོག་སྤོང་བའི་ཡན་ལག་ཏུ་མྱ་ངན་ལས་མི་འདའ་༼༣༡༣༽བར་གསོལ་འདེབས་དང་དྲུག །རྫོགས་པའི་སངས་རྒྱས་མྱུར་དུ་ཐོབ་པའི་ཡན་ལག་ཏུ་དགེ་བ་རྫོགས་པའི་བྱང་ཆུབ་ཏུ་བསྔོ་བ་སྟེ་བདུན་ནོ། །ཞེས་སྨྲས་པས། རྩེག་རྩེག་ཟེར། དེ་ནས་རི་རྩེར་སླེབ་པས། རྗེ་ཀརྨ་པ་རང་བྱུང་རྡོ་རྗེའི་བཞུགས་ཁྲི་དང༌། ཞལ་སློབ་རྟོགས་ལྡན་བརྒྱད་ཅུ་ནམ་མཁར་འཕུར་བའི་གདན་དུ་ཐོ་རྩེག་བརྒྱད་ཅུ་སོགས་དང༌། རི་རྩེ་མཐོ་བས་ཁམས་ཕྱོགས་དང་བྱང་ཕྱོགས་ཧོར་གྱི་རི་སྣ་ཚོགས་མཐོང་ངོ༌། །ངེད་རང་ལ་ཉམས་སྣང་ཁ་ཤས་བྱུང་ཀྱང་འདིར་བྲིས་པར་དགོས་ཚོགས་མི་འདུག །དེ་ནས་མར་ལམ་ལམ་དུ་བྲག་ངོས་ཆེན་པོའི་ལོགས་སུ་རྗེ་ཀརྨ་པ་མཐོང་བ་དོན་ལྡན་གྱི་མཁའ་དབྱིངས་ཀློང་ནས་ཞབས་རྗེས་གནང་བ་མཇལ་རྒྱུ་དང༌། བྲག་ལ་སེང་ལྡེང་གིས་ཕུར་བ་རྒྱབ་པ་ལ་ཤིང་སྡོང་གཅིག་སྐྱེས་ཡོད་པར་སྔར་གྱིས་རྒན་རབས་ངག་རྒྱུན་དུ་འདུག་ཀྱང་ད་ལྟ་གང་ཡིན་ཧ་མི་གོ་འདུག །སྐབས་དེར་རྒྱལ་མཚན་རྡོ་རིང་གི་རྩེ་མོ་ནས་འཛེག་སྟེ་ཀི་ལན་གསུམ་དང་ལྷ་རྒྱལ་འབོད་པ་དེ་བཞིན་རྟེན་འབྲེལ་ལེགས་སོ། །དེ་ནས་མཚུར་དུ་འབྱོར་སྐབས་ཁ་རེག་ཇོ་གྲོང་གི་སྐུ་དངོས་ཚང་མ་ནས་ཚོགས་འཁོར་སྟོན་མོ། །ཀུན་བཟང་མཆོད་སྤྲིན་ལྟ་བུས་རྙེད་བསྐུར་འབྱམས་༼༣༡༤༽ཀླས་སུ་གྱུར། དེར་བཀྲ་ཤིས་དང་སྨོན་ལམ་བཟང་པོའི་མཚམས་སྦྱོར་གྱི་རིམ་པ་ཡང་དག་བྱས། དེ་སྐབས་རྒྱལ་མཚན་ཤ་འདི་ཟ་ན་ཉེས་པ་ཆེན་པོ་ཡིན་འདྲ་ཟེར་བ་ལ། དེ་དེ་བཞིན་ཏེ་ད་ལན་ཚོགས་ཀྱི་འཁོར་ལོ་ཤ་ལྔ་བདུད་རྩི་ལྔ་ཡེ་ཤེས་ཀྱི་བདུད་རྩིར་བྱིན་གྱིས་བརླབས་པའི་བཟའ་བཏུང་ལ་སོང་བས་ལོངས་སྤྱོད་ཤིག བཟའ་བ་ཕོ་ཡང་ནང་གི་དེ་ཉིད་དང་ལྡན་པ་དགོས་ཞིང༌། དེ་ཡང་ཟབ་མོ་ནང་དོན་ལས། །དང་པོ་སྦྱིན་སྲེག་རྒྱུས་བསྐྱེད་པ། །ཕྱི་རོལ་ཟས་ཀྱི་དངོས་པོ་རྣམས། །བསྲེག་རྫས་ལག་པ་དགང་བླུགས་ཏེ། །ཁར་ནི་ཕུང་པོའི་ལྷ་ལ་མཆོད། །ཅེས་དང༌། གཞན་ཡང་སྔོན་བྱོན་སྐྱེས་བུ་དམ་པའི་གསུངས་ལས། དོ་ནུབ་ཐེག་ཆེན་གསང་སྔགས་པའི་ལུགས་དང་ཚོགས་ཀྱི་འཁོར་ལོའི་དུས་ཡིན་པས་སྤྱད་ན་མཆོག་དང་ཐུན་མོང་གི་དངོས་གྲུབ་ཐམས་ཅད་ཐོབ་པའི་རྒྱུར་འགྱུར། དེ་ཡང་ཤ་ལྔ་སོགས་བསྟན་པ་ལ་ལོག་ལྟ་བྱས་ན་ཉེས་པ་ཡང༌། བདེ་མཆོག་བསྡུས་པར། དམ་ཚིག་སྤྱོད་པར་བྱེད་པ་ཡི། །རྣལ་འབྱོར་ཆེ་ལ་གང་ཞིག་སྡང༌། །ཁྱི་ཡི་སྐྱེ་གནས་བརྒྱར་སྐྱེས་ཏེ། །རྨེ་ཤ་ཅན་དུ་སྐྱེ་བར་འགྱུར། །ཞེས་བཤད་པས། དེ་ལྟར་འཕོས་གཏམ་བྱུང་༼༣༡༥༽བའི་མཐར། མི་དགེ་བཅུ་པོ་སྤོངས་དགེ་བ་བཅུ་དང་དུ་ལེན་གསུངས་པར། དེ་ཞིབ་རྒྱས་ཞིག་གསུངས་པར་འཚལ་ཟེར་བ་ལ། དེ་ལྟར་མི་དགེ་བཅུ་སྤོང་རྒྱུ་ནི། སྲོག་གཅོད་པ། མ་བྱིན་པ་ལེན་པ། ལོག་གཡེམ་སྟེ་ལུས་ཀྱི་ལས་གསུམ་དང༌། རྫུན་དང་ཕྲ་མ་ཚིག་རྩུབ་ངག་འཁྱལ་ཏེ་ངག་གི་བཞི། བརྣབ་སེམས་གནོད་སེམས་ལོག་ལྟ་སྟེ་ཡིད་ཀྱི་གསུམ་སྟེ་ཁྱོན་བཅུའོ། །དགེ་བ་བཅུ་དངས་དུ་ལེན་རྒྱུ་ནི། གཞན་གྱི་སྲོག་སྐྱོབ་པ། ནོར་སྦྱིན་པ། ཚངས་སྤྱོད་བསྲུང་བ། བདེན་པར་སྨྲ་པ། གཞན་མཁོན་པ་སྡུམ་པ། འཇམ་པར་སྨྲ་བ། ཆོས་དང་ལྡན་པའི་གཏམ་སྨྲ་བ། བདག་གཞན་བརྗེ་བའི་བསམ་པ། བྱམས་པ་བསྒོམ་པ། ལས་རྒྱུ་འབྲས་ལ་བདེན་པར་ལྟ་བ་རྣམས་སོ། །ཞེས་སྨས་པས་དེ་ཆོས་སྤྱོད་བཅུ་ཨེ་རེད་ཟེར། ཆོས་སྤྱོད་བཅུ་ཟུར་དུ་ཡོད་པས་འདི་ལྟར་ཡིན། ཡི་གེ་བྲི་བ། དཀོན་མཆོག་མཆོད་པ། སྦྱིན་པ། ཆོས་ཉན་པ། ཀློག་པ། འཛིན་པ། འཆད་པ། ཁ་ཏོན་བྱེད་པ། དེའི་དོན་སེམས་པ། སྒོམ་པ་བཅས་བཅུའོ། །ཡང་སྡོམ་གསུམ་གང་ཡིན་ཟེར་བར། །༼༣༡༦༽མཁན་སློབ་དགེ་འདུན་ལས་ནོད་སོ་ཐར་དང༌། ཐེག་ཆེན་བཤེས་གཉེན་ལས་བླངས་བྱང་སེམས་སྡོམ། རྡོ་རྗེ་འཛིན་པ་ལས་ཐོབ་སྔགས་སྡོམ་མོ། །ཡང་ཕྱི་ནང་གསང་གསུམ་ཐེག་པ་ནི། ཕྱི་ཉན་ཐོས་ཀྱི་ཆོས། ནང་ཕར་ཕྱིན་གྱི་ཆོས། གསང་བ་རིག་འཛིན་གྱི་ཆོས་སོ། །ཅེས་སྨྲ་བའི་སྐབས་དེར་གཉེར་དོན་ལྡན་སླེབ་བྱུང་བར། ང་ལ་ནི་ཆོས་ཀྱི་འདྲི་བ་ཞུ་རྒྱུ་མེད། རྣམ་དཀར་དགེ་བསྒྲུབ་ཕྲན་བུ་དང་བླ་བྲང་གིས་ལས་ཀ་ལ་ལྷག་བསམ་རྣམ་དག་ཞུས་པ་ལས། གཞན་མཚམས་བསྙེན་བསྒྲུབས་རིགས་གང་ཡང་བྱེད་རྒྱུ་མ་བྱུང་བས་དུས་ཕྱི་མར་ཇི་ལྟར་ཡོང་ཟེར་བས། དེ་ལྟར་རྗེ་དགུ་པའི་གསུངས་འབུམ་ལས། །དཀོན་མཆོག་རྡོ་རྗེའི་སེམས་ལ་འདི་ལྟར་ཞོག །རང་གི་དོན་དུ་ཁ་ཏོན་བཟླས་བརྗོད་སོགས། །ལྟར་སྣང་དགེ་བ་བསྐལ་བར་བསྒྲུབས་པ་ལས། །བླ་མའི་དོན་དུ་རང་འཁྲིས་མེད་པ་ཡི། །ཉི་མ་གཅིག་ཙམ་ཕྱག་དར་བྱས་ན་ཡང༌། །ནམ་བཞག་གཏན་གྱི་བྱ་བ་དེ་ཆེ་བས། །ཁྱོད་ཀྱང་བླ་མའི་ཞབས་ཏོག་གྲུབ་པ་དེ། །དལ་འབྱོར་ཐོབ་པ་དོན་ཡོད་བྱས་འདུག་གོ །ཞེས་གསུངས་པ་དེ་བཞིན་སྨྲས་པས། སྐྱེ་དང་ཚེ་རབས་ཀུན་ཏུ་འབྲལ་མེད་ཤོག་ཟེར་༼༣༡༧༽ལངས་སོང༌། དེ་རྗེས་ཆོས་ཁྲིམས་རྒྱལ་མཚན་ལ་ཁྱོད་རང་གི་ཁམས་དབང་དང་འཚམ་པ་ནི། ཕྱག་དང་བསྐོར་བ་ཉིན་རེར་འཇམ་དཔལ་མཚན་བརྗོད་དང་ཡིག་དྲུག་འགྲོ་གང་ཆེ་འདྲེན་པ་གལ་ཆེན་ད་ལྟ་ཁྱོད་རང་སྤྱན་གཟིགས་དོ་དམ་ཡིན་སྟབས། དཀོན་མཆོག་གི་དཀོར་ལ་འཛེམ། དེ་ཡང་དམ་ཚིག་རྒྱ་མཚོ་མཐའ་ཡས་ཀྱི་འགྲེལ་པ་ལས། དཀོན་མཆོག་ལ་སོགས་ལ་ཕུང་བའི་ནོར་ལ་ལོངས་སྤྱོད་པ་མིན་གྱིས་ཐ་ན་སྤོས་ལའང་མི་སྣོམ། མར་མེའི་འོད་ཀྱང་བསྒྲིབས་ཏེ་ཉལ་བ་སོགས་གསུང་བས་དེ་བཞིན་དང༌། འཇིག་རྟེན་ཆོས་བརྒྱད་ཀྱི་དབང་དུ་མ་སོང་བར་དགེ་བའི་བྱ་བ་ལ་དུས་རྟག་ཏུ་འབུངས་ཤིག་བྱས་པས། འཇིག་རྟེན་ཆོས་བརྒྱད་དེ་ཟེར་སྲོལ་ལས་སུ་ལ་ཤོད་རྒྱུ་མི་འདུག་པས་དེ་ག་འདྲ་ཡིན་ཟེར། འཇིག་རྟེན་ཆོས་བརྒྱད་འདི་ལྟར་ཡིན། རྙེད་པ་འདོད་པ། མ་རྙེད་ན་མི་དགའ་བ། བསྟོད་ན་དགའ་བ། སྨད་ན་མི་དགའ་བ། སྙན་པར་གྲགས་ན་དགའ་བ། ལྐོག་དུ་སྐྱོན་བརྗོད་པ་ཐོས་ན་མི་དགའ་བ། ལུས་སེམས་བདེ་ན་དགའ་བ། མི་བདེ་ན་མི་དགའ་བ་དང་བརྒྱད་དོ། །དེ་ལྟར་ཚིག་༼༣༡༨༽ཉོབས་མང་པོ་ལབ་པ་དགོས་པ་མི་འདུག་པས་དེ་ཙམ་བགྱིས། དོང་དུས་འགལ་རྐྱེན་མིང་ཡང་མི་གྲགས་ཞིང༌། །ཇི་སྙེད་མཐུན་རྐྱེན་ཚོགས་རྣམས་གོང་དུ་འཕེལ། །དམ་པའི་ཆོས་ཀྱི་ཡོན་ཏན་ཡོངས་ཐོབ་ནས། །བསམ་དོན་ཕུན་ཚོགས་ཡིད་བཞིན་འགྲུབ་པར་ཤོག། ༈ །།དྲུང་ཀརྨ་བསམ་འགྲུབ་ཀྱི་ཞུས་ལན་བཞུགས་སོ།། ༈ །།སྭ་སྟི་པྲ་ཛཱ་བྷྱ། །མཁྱེན་པས་སྲིད་པའི་མཐའ་ལས་རབ་གྲོལ་ཞིང༌། །བརྩེ་བས་ཞི་བའི་གནས་སུ་མི་གཟིམས་པར། །ནུས་པས་འགྲོ་ཀུན་སྡུག་བསྔལ་མ་ལུས་ཞི། །མཁྱེན་བརྩེ་ནུས་པའི་བདག་ཉིད་བླ་མར་འདུད། །སངས་རྒྱས་བསྟན་པའི་ཡང་སྙིང་བསྒྲུབ་བརྒྱུད་མཆོག །ཉིན་མོར་བྱེད་ལྟར་ཀུན་ཏུ་རྒྱས་མཛད་པའི། །བཀའ་དྲིན་གསུམ་ལྡན་རྩ་བའི་བླ་མ་ལ། །མི་ཕྱེད་དད་པའི་གསོལ་བ་སྙིང་ནས་འདེབས། །དེ་ཡང་དྲུང་ཀརྨ་བསམ་འགྲུབ་ཉིན་གཅིག་དགོས་གལ་ཆེ་བའི་གཏམ་སྨྲ་རྒྱུ་ཡོད་ཟེར་ནམ་སྔ་བར་ཡོང་འདུག་ཀྱང༌། འགག་པ་སོགས་ནས་ཕྱིར་སློག་འདུག་པས། དེ་ནས་ངེད་ཀྱི་དེའི་གནས་ཚུལ་གོ་བས་འཕྲལ་དུ་ཤོག་བྱས་སླེབ་བྱུང་བར། དབུགས་འདར་ཡེང་ཡེང་རྟིང་བ་ཡང་བྲ་མི་ཚུག་ཚུག་བྱེད་འདུག་༼༣༡༩༽པར། གང་བྱུང་དྲིས་པས་མདང་རྨི་ལམ་ལན་གསུམ་རྨིས་པར། དང་པོར་མགོ་བཅད་པ་གཉིས་པར་དུག་སྦྲུལ་གྱིས་ཟོས་པ་གསུམ་པར་དམྱལ་བར་སྐྱེ་བ་རྨིས་པས། རྣམ་རྟོག་ཟ་ཞིང་འཆི་ལྟས་ཡིན་ནམ་བསམ་འཇིགས་པས་ཇི་འདྲ་ཡིན་བསམ་འདྲི་རུ་ཡོང་བ་ཡིན་ཟེར། དེར་ངེད་ནས། རྦད་འདྲེ་རྦོད་གཏོང་གི་རྨི་ལྟས་མཚན་ངན་ལ་ཡང་དེ་འདྲ་ཡོད་ཀྱང༌། ད་རེས་དེ་མཆོག་གི་དངོས་གྲུབ་ཐོབ་པའི་རྨི་ལྟས་བཟང་པོ་ཡིན་འདྲ་པས། ཕག་མོ་དབུ་བཅད་མའི་ལོ་རྒྱུས། རྗེ་དུས་མཁྱེན་རླུང་དྷཱུ་ཏིར་དག་པའི་མནལ་ལྟས་དང༌། རྒན་རབས་གཏམ་ལས་དམྱལ་བ་རྨིས་ན་དེར་མི་སྐྱེས་ཟེར་བའི་དེ་གསུམ་གྱི་ལོ་རྒྱུས་རྒྱས་པར་བཤད་ནས་རྣལ་འབྱོར་པ་ལ་རྨི་ལམ་མཆོག་ཏུ་བཟང་བྱས། འཆི་ལྟས་ནི། བོང་ཞོན་ལྷོར་འགྲོ་གཅིག་པོར་ཐང་ལ་འཁྱམ། །མཆོད་རྟེན་ལ་འཛེགས་དོང་རིང་ནང་དུ་འཛུལ། །མི་ནག་བཙོན་ཁྲིད་སྔོན་ཤིའི་མི་དང་འགྲོགས། །སྐད་རིགས་མི་གཅིག་ཡུལ་དུ་ཕྱིན་པ་རྨིས། །མིག་ཡོར་མེད་དང་རྐྱེན་མེད་སེམས་མི་དགའ། །ཤ་བཀྲ་ཉམས་དང་བཤད་འདོར་སྦྲིད་འཛོམ་དང༌། །རྒྱུས་མེད་སིལ་སྙན་ཐོས་༼༣༢༠༽དང་ནམ་མཁའི་གཟུགས། །མ་ཚད་སྔ་རབས་སྤྱོད་འགྱུར་འཆི་ལྟས་སོ། །ཞེས་དང༌། ད་ལམ་ཁྱེད་རྩེ་གཅིག་ཕྱག་ཆེན་བསྒོམ་ན་མཆོག་གི་དངོས་གྲུབ་ཐོབ་འདྲ་ཡང༌། འཕྲལ་རྐྱེན་ཆོས་བརྒྱད་ཀྱི་དྲི་མས་ས་ལམ་བསྒྲོད་ལ་བར་ཆད་དུ་གྱུར་འདུག་རུང༌། དམ་ཚིག་ལ་གནས་ན་སྐྱེ་བ་ཕྱི་མ་ལ་མི་ལུས་རྟེན་བཟང་ངེས་པར་ཐོབ་པ་ཡོད། དམ་ཚིག་ལ་དེ་ཡང་སངས་རྒྱས་མཉམ་སྦྱོར་རྒྱུད་ལས། ཀུན་གྱི་སློབ་དཔོན་བརྙས་པ་ན། །དེ་ནི་རྟག་ཏུ་སྡུག་བསྔལ་ཐོབ། །ཅེས་དང༌། དབང་བསྐུར་རྣམས་ལས། ང་ལ་བརྙས་པར་མ་བྱེད་གལ་ཆེ་ན། །མི་བདེ་མ་སྤངས་དུས་བྱས་དམྱལ་ཏ་རེ། །ཞེས་སོགས་གསུངས་ངོ༌། །དེར་ཁོང་ན་རེ། རྨི་ལམ་ལེགས་པོ་ཡིན་ན་བློ་བདེ། ད་ནི་ན་ཚོད་ཀྱིས་གཏུག་པ་བཅས་ཆོས་རྣལ་མ་ཞིག་བྱེད་དགོས་བསམ་པར། དབང་དོན་གྱི་ཡེ་ཤེས་རྒྱུད་ལ་སྐྱེས་པ་ཅིག་ཞུ་ཟེར་བར། དེ་ན་དབང་གི་རིམ་པ་ལ་ཡང༌། བུམ་པ་དྲིལ་བུ་གཏོར་མ་སོགས་ཕྱི་དཔེ་ཕྱེད་མཚོན་པའི་དབང་སྐུར་ལས། དངོས་གཞི་རྩ་བའི་བླ་མ་ལས་སྐུ་གསུང་ཐུགས་ཀྱི་སྒོ་ནས་དབང་བཞི་ཞུ་དགོས་པས། དེ་ཡང་རང་གི་སྤྱི་བོར་ངོ་བོ་རྩ་བའི་བླ་མ་ལ་རྣམ་པ་རྡོ་རྗེ་འཆང་གི །དཔྲལ་བ་ནས་༼༣༢༡༽འོད་ཟེར་དཀར་པོ་འཕྲོས། རང་གི་དབྲལ་བར་ཐིམ། ལུས་ཀྱི་སྒྲིབ་པ་དག །བུམ་པའི་དབང་ཐོབ། ལམ་བསྐྱེད་རིམ་བསྒོམ་པ་ལ་དབང༌། འབྲས་བུ་སྤྲུལ་སྐུ་འགྲུབ། དེ་བཞིན་མགྲིན་པ་ཐུགས་ཀའི་འོད་ཟེར་ཡང༌། །དམར་སྔོ་གསང་དབང་ཤེས་རབ་ཡེ་ཤེས་ཐོབ། །ལམ་མཆོག་རྩ་རླུང་རིག་སྟོང་དབྱེར་མེད་དང༌། །འབྲས་བུ་ལོངས་སྐུ་ཆོས་ཀྱི་སྐུ་འགྲུབ་གྱུར། །སླར་ཡང་གནས་གསུམ་འོད་ཟེར་དུས་གཅིག་འཕྲོས། །སྒོ་གསུམ་ཐིམ་པས་ཆ་སྙོམས་སྒྲིབ་ཚོགས་དག །ཚིག་དབང་ཐོབ་ཅིང་ངོ་བོ་ཉིད་སྐུ་འགྲུབ། །དགའ་བ་བཞི་ཡི་ཡེ་ཤེས་རྒྱུད་ལ་སྐྱེས། །དེ་ལྟར་སྐུ་བཞིའི་སྟེང་དུ་བདེ་བ་ཆེན་པོའི་སྐུ་ཕྱེ་བས་སྐུ་ལྔའོ། །ད་ནི་སེམས་ཀྱི་གནས་ལུགས་འཇོག་ཐབས་བཤད། །གྲུབ་ཐོབ་ཆེན་པོ་ཏཻ་ལོ་པས། །སྔགས་སུ་སྨྲ་དང་ཕ་རོལ་ཕྱིན་པ་དང༌། །འདུལ་བ་མདོ་སྡེ་མངོན་པ་ལ་སོགས་པ། །རང་རང་གཞུང་དང་གྲུབ་པའི་མཐའ་ཡིས་ནི། །འོད་གསལ་ཕྱག་རྒྱ་ཆེན་པོ་མཐོང་མི་འགྱུར། །ཞེས་གསུངས་པས། སེམས་ངོ་སྐྱོང་བ་ལ་ཐོས་པ་རྒྱ་ཆེ་བ་མེད་ཀྱང་ཆོག །ཡང་ཏཻ་ལོ་པས། བསྒོམ་དུ་མེད་པའི་ངང་ལ་གནས་པས་ཀྱིས། །ཐོབ་མེད་ཐོབ་ན་ཕྱག་རྒྱ་ཆེན་པོ་ཐོབ། ཅེས་དང༌། །༼༣༢༢༽རྗེ་བཙུན་བྱམས་པ་མགོན་པོས། འདི་ལ་གསལ་བྱ་ཅི་ཡང་མེད། །བཞག་པར་བྱ་བ་ཅུང་ཟད་མེད། །ཞེས་གསུངས་སོ། །གསང་བ་འདུས་པ་ལས། རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ནོ། །ཞེས་དང༌། །འཇིག་རྟེན་ཁམས་ནི་གང་དུ་ཡང༌། །སངས་རྒྱས་གཞན་ནས་རྙེད་མི་འགྱུར། །སེམས་ནི་རྫོགས་པའི་སངས་རྒྱས་ཡིན། །ཅེས་གསོལ་ལུང་ཐམས་ཅད་ལ་དེ་ལྟ་བུ་བཤད་པས། རང་སེམས་སྣང་བ་རྒྱ་ཡན་འདི་ཡེངས་དུ་མི་བཅུག་པར། ཞི་གནས་ཀྱི་གནས་ཆ་ལ་གནས་སུ་འཇུག་པ་ཡིན་ཏེ། སྔོན་བསུ་རྗེས་གཅོད་བྲལ་བའི། དེ་ལྟར་གྱིས་རྟོགས་པའི་ངང་དུ་ཆོམ་མེར་བར་འཇོག་དགོས་ལ། དེ་ཡང་ཞི་གནས་ཟེར་པའི་དོན་ནི། རྣམ་གཡེང་ཞི་ནས་སེམས་རྩེ་གཅིག་ཏུ་གནས་པའོ། །དེ་ནི་མཉམ་བཞག་སྟེ་རྗེས་ཐོབ་སུ། མཁས་པ་ནཱ་རོ་པས། ཆོས་རྣམས་ཐམས་ཅད་རང་གི་སེམས། །ཕྱི་རོལ་དོན་མཐོང་འཁྲུལ་པའི་བློ། །རྨི་ལམ་བཞིན་དུ་ངོ་བོས་སྟོང༌། །ཞེས་སྒྱུ་མའི་དཔེ་བཅུ་གཉིས་ལྟར་སྣང་བ་བདེན་མེད་ཀྱི་ངང་དུ་སྐྱོང༌། སྤྱིར་བདག་ལས་གཞན་གཅེས་ཀྱིས་སྙིང་རྗེ་བསྒོམས་དགོས། སློབ་དཔོན་ཤཱ་ནྡ་དེ་བའི་ཞལ་ནས། ཐུབ་པས་༼༣༢༣༽གཞན་དོན་མཛད་པས་རྫོགས་སངས་རྒྱས། །བྱིས་པ་རང་དོན་བྱེད་པས་འཁོར་བར་འཁྱམས། །ཞེས་སོ། །ཁྱད་པར་དུ་མཆོག་གི་དངོས་གྲུབ་ཐོབ་མི་ཐོབ། །བླ་མ་ལ་གསོལ་བ་འདེབས་པ་ལ་རགས་ལས། །རྗེ་འབྲི་གུང་པས། སྤྱིར་འཁོར་འདས་ཀྱི་བདེ་སྐྱིད་གང་ལགས་པ། །རྗེ་ཁྱེད་རང་ལ་གསོལ་བ་བཏབ་ལས་བྱུང༌། །ཞེས་གསུངས་སོ། །དེ་ཡང་རྗེ་དབང་ཕྱུག་རྡོ་རྗེའི་གསུང་ལས། དང་པོ་བླ་མ་སངས་རྒྱས་བལྟ། །བར་དུ་བླ་མ་སངས་རྒྱས་མཐོང༌། །ཐ་མར་རང་སེམས་བླ་མར་རྟོགས། །བླ་མའི་གོ་འཕང་མྱུར་ཐོབ་ཤོག །ཅེས་གསུངས། གཞན་ཡང༌། དངོས་འཛིན་མཆོག་མ་ཀུན་སྤངས་ན། །དངོས་བྲལ་ཆོས་ཉིད་ཟབ་མོ་རྟོགས། །ཞེས་དང༌། རིག་སྟོང་ཟུང་འཇུག །སྣང་རིག་དབྱེར་མེད། གསལ་སྟོང་དབྱེར་མེད། སྣང་སྟོང་ཟུང་འཇུག་སོགས་ཏེ། སྣང་བ་དང་སྟོང་པ་ལ་ཞེན་ན། གཟུགས་ཁམས་དང་གཟུགས་མེད་ཁམས་སུ་གོལ་བས། དེ་ཕྱིར་སྣང་སྟོང་དབྱེར་མེད་དུ་ཤེས་དགོས་སོ། །ཉམས་ལ་ཅི་ཤར་ཡང་སྤང་བླངས་བཟང་ངན་རྟོག་པ་མི་བྱེད། །གྲུབ་ཆེན་ཀརྨ་པས། རྣལ་འབྱོར་ཉམས་ལ་ཅི་ཡང་འཆར། །དབྱར་གྱི་ས་ལ་ཅི་༼༣༢༤༽ཡང་སྐྱེ། །དེ་ལ་འཇིགས་དང་སྐྲག་མི་དགོས། །ཡུན་རིང་མི་རྟག་ཡལ་བར་འགྱུར། །ཞེས་གསུངས་སོ། །ཁྱད་པར་རེ་དོགས་སྤང་དགོས། གནས་པ་བརྟན་པོ་འོད་གསལ་འཁོར་ཡུག་ཏུ་སོང་ན། རྒྱུད་ལས། འོད་གསལ་བ་ལ་རྒྱུན་པར་གནས། །བར་དོའི་གྲོང་ཁྱེར་དེ་ལ་མེད། །ཅེས་གསུངས། སྐྱེས་བུ་འབྲིང་ལ་བར་དོའི་སྣང་བ་ཡོད། བཅོམ་ལྡན་འདས་ཀྱི་བཀའ་ལས། སྡིག་ཅན་ལ་བར་དོ་མེད་པར་གསུངས་པ་ནི། །བྲམ་ཟེ་ན་ཚོད་ཁྱེར་ཟིན་རྒས་པ་དང༌། །ན་བ་ཡིན་ཏེ་གཤིན་རྗེའི་དྲུང་དུ་ཕྱིན། །བར་ན་ཁྱོད་ཀྱི་གནས་ཀྱང་ཡོད་མིན་ཞིང༌། །ཁྱོད་ཀྱི་ལམ་བརྒྱགས་ཀྱང་ནི་ཡོད་མ་ཡིན། །ཞེས་སོ། །ཕྱག་རྒྱ་ཆེན་པོ་བསྒོམ་པ་འདི་ལ་རང་གི་བསྒོམ་པ་དང་བླ་མའི་བྱིན་རླབས་གཉིས་ཟུང་དུ་འབྲེལ་བའི་ཡོན་ཏན་ལས་འབྱུང་བར་འགྱུར་ཞིང༌། ཞང་རིན་པོ་ཆེས། ཕྱག་རྒྱ་ཆེན་པོ་གཅིག་ཆོད་ལ། །ས་ལམ་རྩི་བའི་རྨོངས་པ་འཁྲུལ། །ཞེས་གསུངས་སོ། །དེ་ལྟར་སྣང་སྲིད་འཁོར་འདས་ཀུན། །སེམས་ཀྱི་ཆོ་འཕྲུལ་སེམས་ནི་ནམ་མཁའ་ལྟར། །ངོས་བཟུང་བྲལ་ཞིང་སྤྲོས་པའི་མཐའ་དང་བྲལ། །དེས་ན་འཁོར་འདས་གསལ་༼༣༢༥༽སྟོང་ཕྱག་ཆེན་གྱིས། །རོལ་པར་རྟོགས་ཅིང་རྡོ་རྗེ་འཆང་ཆེན་པོའི། །གོ་འཕང་མཆོག་དེ་ཡངས་སུ་འགྲུབ་གྱུར་ཅིག །ཅེས་སོགས་སྨྲས་ཀྱང་དྲུང་ཀརྨ་བསམ་འགྲུབ་ཟུར་རིའི་གཏོང་སྒོའི་རྩིས་ཆད་བསྒྲུབས་དགོས་ཀྱི་བྱང་དུ་འབུལ་སྡུད་ལ་བྱོན་དགོས་སྟབས། ཐུགས་དམ་ཉམས་ལེན་བྱེད་མ་ཁོམ་ཞིང༌། རྗེས་སོར་བྱང་དུ་གྲོང་རུང་དམ་ཚིག་བསྟན་པས་སྣམ་བྱུང་དཔོན་ཚོང་གི་བུར་སྐྱེས་ནས། དྲུང་པ་ཀརྨ་ཆོས་དབང་ལགས་བྱང་དུ་བྱོན་སྐབས་སྔར་འདྲིས་འཕྲད་པའི་མི་བཞིན་ངོ་མཚར་ཆེན་པོ་བྱུང་འདུག། ༈ །།ཤེས་རབ་རྡོ་རྗེའི་དྲིས་ལེན་ཡོད།། ༈ །།ཤེས་རབ་རྡོ་རྗེ་ཞེས་པ་མ་ཎི་རྡོ་བརྐོས་པ་ཞིག་ཡིན་འདུག །དེར་འཕྲོས་གཏམ་བྱུང་བར། ཁྱོད་ལ་ཟླ་བོ་ཇི་འདྲ་ཡོད་བྱས་པར། ཟླ་བོ་དགྲར་ལོངས་པ་ལྟ་བུ་ལས་མཐུན་པ་ཞིག་མ་ཡོད་འདུག་ཟེར་པར། ཞེ་སྡང་དགྲ་པོ་ནང་ནས་མ་ཐུལ་ན། །ཕྱི་ཡི་དགྲ་བོ་བཏུལ་ཀྱང་ཟད་པ་མེད། །མགོན་པོ་བྱམས་པ་དང་འཕགས་པ་ཀླུ་གྲུབ་ཀྱིས། །སེམས་ཅན་བྱང་ཆུབ་སེམས་དཔའ་དང༌། །དེ་བཞིན་གཤེགས་པ་ཞེས་བརྗོད་དོ། །ཞེས་དང༌། ཉོན་མོངས་དྲྭ་བས་གཡོགས་པ་ན། །སེམས་༼༣༢༦༽ཅན་ཞེས་ནི་བརྗོད་པར་བྱ། །ཞེས་དང༌། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་སྒྲིབ། །དེ་ཉིད་བསལ་ན་སངས་རྒྱས་ཉིད། །ཞེས་སོགས་གསུངས་པས། ཆོས་ཀྱི་རྩ་བར་བདག་འཛིན་དུག་ལྔ་ནང་གི་དགྲ་བོ་ཉོན་མོངས་པ་སྤོངས་དགོས་པའི་ཕྱིར། ཞེ་སྡང་གི་ངོ་བོ་ཁ་དོག་དབྱིབས་སོགས་ལ་བལྟས་པས་ཞི་བར་འགྱུར། སྨྲས་པས་ཨོ་ཨོ་ཨོ་ཟེར། ཁྱོད་ཀྱི་གནས་འདྲ་ཇི་ལྟར་བསྐོར་བྱས་པས། རྒྱ་ནག་རི་བོ་རྩེ་ལྔ། གླང་ཆེན་འགྱིངས་རི། རི་བོ་བྱ་རྐང༌། རོང་བཙན་ཁ་བ་དཀར་པོ་སོགས་མཇལ་མྱོང་ཟེར། བླ་མ་ལ་དེ་སྔོན་ཆོས་འདྲ་ཞུ་ཨེ་མྱོང་བྱས་པར། དྭགས་རྒྱུད་བསྟན་པའི་སྒྲོན་མེ་ཆེན་པོ་འབྲུག་ཐམས་ཅད་མཁྱེན་པ་མཆོག་གི་སྤྲུལ་པའི་སྐུ་དང༌། གཞན་ཡང་བླ་མ་རྡོ་རྗེ་དྲག་པོ་ཕྲིན་ལས་འདུས་པ་རྩལ་དང༌། རྐོང་གཙང་རུ་སྤྲུལ་སྐུ་སོགས་ཀྱི་དྲུང་ནས་དགེ་བསྙེན་གྱིས་སྡོམ་པ་ཙམ་དང༌། མ་ཎི་དང་བཛྲ་གུ་རུའི་བཟླས་ལུང་སོགས་ཐོབ་མྱོང་ཟེར། ད་ལན་འདི་ནས་ཉམས་མྱོང་བྱེད་རྒུ་ཚིག་ཉུང་ལ་དོན་འདུས་པ་ཁ་ཤས་ཞུ་དགོས་ཟེར། གླ་རྩི་གོར་གཅིག །དུང་རྡོག་གཅིག །༼༣༢༧༽ཟམ་སུ་ཁ་གསུམ། ཡིག་དྲུག་རྡོ་བརྐོས་བརྒྱ་བརྒྱད་བཅས་ཁས་བླངས་ཕུལ་བྱུང་བར། འདི་སྐད་བཤད་དོ།། ༈ །།ན་མོ་ལོ་ཀི་ཤྭ་ར་ཡ། །འཕགས་མཆོག་སྤྱན་རས་གཟིགས་དབང་དང༌། །དབྱེར་མེད་དྲིན་ཅན་བླ་མ་ལ། །སྒོ་གསུམ་གུས་པས་གསོལ་བ་འདེབས། །མཆོག་དང་ཐུན་མོངས་དངོས་གྲུབ་སྩོལ། །སྣང་གྲགས་རྟོགས་གསུམ་ཆོས་ཐམས་ཅད། །སྤྱན་རས་གཟིགས་ཀྱི་སྐུ་གསུང་ཐུགས། །གྱུར་ནས་བདག་དང་འགྲོ་དྲུག་ཚོགས། །ཕྱི་མི་ལྡོག་པའི་ས་ཐོབ་ཤོག །ཨོཾ་ཧྲཱིཿསཱ་ཧཱ། ཨོཾ་མ་ཎི་པདྨེ་ཧཱུྃ། ཨོཾ་མ་ཎི་པདྨེ་ཧཱུྃ་ཕཊ་སྭཱ་ཧཱ། ཞེས་མ་ཎི་རྒྱས་འབྲིང་བསྡུས་གསུམ་གང་རིགས་འདྲེན་ནས་མཐར་དགེ་བས་འགྲོ་ཀུན་རྫོགས་བྱང་དུ་བསྔོའོ། །ཞེས་བརྗོད་པས། མ་ཎི་ལ་རྒྱས་འབྲིང་བསྡུས་གསུམ་ཡོང་བ་གོམ་མྱོང༌། ལྷག་པར་ཕཊ་ཡོད་པ་འདི་འདྲ་སྲོལ་མི་འདུག་ཟེར་བར། ཕཊ་ཡོད་པའི་རྒྱུ་མཚན་འདི་ལྟར་ཡིན། འཕགས་པ་མཁའ་འགྲོ་མའི་དྲྭ་བའི་རྡོ་རྗེ་གུར་རྒྱུད་ཀྱི་རྒྱལ་པོའི་བརྟག་པ་དང༌། དཔལ་ཛ་ལནྡྷ་རས་མཛད་པའི་རྒྱ་གཞུང་ལས་བཤད་དོ། །ཡང་ཧྲཱིཿཀྱང་མ་འདི་འཇིག་རྟེན་མགོན་པོ་ཁ་སར་པ་ཎིའི་སྔགས་སོ། །ད་དུང་མ་ཎིའི་༼༣༢༨༽དབྱེ་བར་ཧྲཱིཿསྦྱར་བ་གསང་སྔགས་རྙིང་མའི་ལུགས་ཡིན་བྱས་པས། ཨོ་ཨོ་ཨོ་ཟེར། དེ་ནས་ཡང་ཁོ་ན་རེ། ས་ཕྱོགས་གྲང་བའི་ཡུལ་དུ་བགྲོད་ཚེ། ཕ་རྒན་འབྲུག་དར་རྒྱས་ཀྱི་རླུང་བཟུང་ན་ལུས་ལ་དྲོད་ཆེན་པོ་ཡོང་བས་འདི་ལྟར་བྱེད་དགོས་ཟེར། ལུས་སྒུམ་ཏེ་མགོ་བོ་ཡང་གུག་པའི་ཐོག་རླུང་ནང་དུ་རྔུབ་ནས་བཟུང་གང་ཐུབ་བྱས་ན་ཡོང་ཟེར་བཞིན་བྱས་པར། ལུས་ལ་དྲོད་ཅུང་ཟད་སྐྱེ་འདུག་ཀྱང༌། འཕྲལ་དུ་ལངས་པའི་སྐབས་འགྱེལ་བ་སོགས་ཡོང་འདུག་པ་ཇི་ལྟར་ལགས་ཟེར་བས། དེ་ནི་ཁྱི་ཕག་ལྟ་བུའི་ལས་ཡིན་འདུག །རླུང་བཟུང་ན། ལུས་རྣམ་སྣང་ཆོས་བདུན་གྱི་ཐོབ། །རླུང་རོ་ལྷག་མེད་ལེན་གསུམ་པ་བསལ། རྔུབ་དགང་གཞིལ་བ་མདའ་ལྟར་འཕར་བ་བཞི་ལ་སློབ་དགོས། ལྟེ་འོག་དུ་རླུང་གཉིས་ཁ་སྦྱར་ཧྲིལ་གྱིས་འདྲིལ་བའི་བུམ་ཅན་ཇེ་རིང་བཏང་བའི་འཕྱོངས་ཚད་ནི། རབ་འབྲིང་ཐ་མ་གསུམ་ལས། ལགས་པས་པུས་མོ་ལ་ལེན་གསུམ་བསྐོར་ནས་མེ་གོལ་ལན་དྲུག་གཏོགས་པ་གཅིག་དུ་རྩི་བའི་བརྒྱ་རྩ་བརྒྱད་དང༌། བདུན་ཅུ་དོན་གཉིས། སུམ་ཅུ་རྩ་དྲུག་རྣམས་རིམ་བཞིན་ནོ་ཞེས་བཤད་པས། ཨོ་ཨོ་ཨོ་ཟེར། ཡང་རླུང་ཡོན་པོར་ཡུན་རིང་དུ་རྒྱུ་ན་འཆི་ལྟས་༼༣༢༩༽ཡིན་པས་དེ་བསྲོང་བ་ལ་ནི། ལྟོ་སྟོང་གི་དུས་སུ་སྐྱིལ་ཀྲུང་བཅས། གང་ནས་རྒྱུ་བ་ངོས་ནས་རྔུབས་ལ། དེ་རྗེས་སྣ་སྒོ་མཛུབ་མོས་དགག །དེ་ཕྱོགས་ཀྱི་མཆན་རྩ་དང་ནུ་མའི་སྟེང་དུ་ལག་གཞན་ཁུ་ཚུར་བྱས་པས་བཞག །ལག་གཞན་གྱིས་གྲུ་མོས་དེའི་སྟེང་ནས་མནན། འོག་རླུང་ཅུང་ཟད་འཐེན། སྟེང་རླུང་ཅི་ཐུབ་བཟུང་ལ། སྔར་མི་རྒྱུ་བའི་ཕྱོགས་ནས་དྲག་ཏུ་དབྱུང༌། དེ་ལྟར་མཉམ་རྒྱུར་མ་སོང་བར་དུ་བྱའོ། །ཡང་ལུགས་ཅིག་ལ། སྐྱིལ་ཀྲུང་གི་སྟེང་དུ་ཁུ་ཚུར་བསྣོལ། དབུགས་ནང་དུ་དྲངས་དབུགས་གཉིས་ཀ་རྒྱུ་བར་བྱས་ལ་མནན་དམིགས་པ་རྣམས་བྱའོ། །ཕར་བཏང་དུས་མ་ཚོར་བ་དལ་བུས་བཏང་ངོ༌། །དེ་ཡང་སེམས་རྣམ་རྟོག་གི་གཞོན་པ་རླུང་ཡིན་པས། རླུང་བཟུང་ནས་སེམས་ཟིན་པར་འགྱུར། དེས་ན་རླུང་ནང་དུ་འཇུག་པ་ཨོཾ་དཀར་པོ། །གནས་པ་ཧཱུཾ་སྔོན་པོ། །དབྱུང་བ་ཨཱཿདམར་པོར་བསམ་ཞིང༌། དེ་དག་གི་འོད་ཟེར་གྱིས་སེམས་ཅད་ཐམས་ཅད་ཀྱི་སྡིག་སྒྲིབ་སྦྱངས། རྒྱལ་བའི་སྐུ་གསུང་ཐུགས་ཀྱི་ངོ་བོར་བསྒྲུབས། འོད་ཟེར་ཚུར་འདུས་རང་ལ་ཐིམ་པས་སྒྲིབ་པ་དག །སྐུ་གསུང་༼༣༣༠༽ཐུགས་ཀྱི་ངོ་བོར་གྱུར་པར་བསྒོམ་མོ། །ཡང་སྦྱོར་བ་ཡན་ལག་དྲུག་གི་རླུང་རྡོར་བཟླས་ནི། རླུང་རྔུབ་པ་ཨོཾ་ཟླ་བའི་རང་བཞིན་སྐུ། དབྱུང་བ་ཨཱཿཉི་མའི་རང་བཞིན་གསུང༌། གནས་པ་ཧཱུྃ་སྒྲ་གཅན་གྱི་རང་བཞིན་ཐུགས་སུ་ཤེས་པས་དྲན་པ་རྩེ་གཅིག་ཏུ་འཇོག་པའོ། །ཡང་ཁྱད་པར་དུ་ཚེ་སྲོག་བསྐྱེད་པ་རླུང་ཡིན་པས། སྣ་གཡོན་ནས་ཕྱིར་རྒྱུ་དུས་ཨོཾ་གྱི་རྣམ་པ། གནས་དུས་ཧཱུྃ་སྤྱི་གཙུག་ནས་རྐང་མཐིལ་བར་ཁྱབ་པར་བསམ་ལ་ཅུང་ཟད་མནན། ཕྱིར་འགྲོ་དུས་དལ་གྱིས་བཏང༌། གཡས་སུ་མ་འཕོས་པ་བརྒྱ་རྩ་ཙམ་བྱའོ། །རླུང་གཡོན་རྒྱུ་ལ་བྱ་བ་གང་ཡང་བཟང་པོར་འགྱུར་རོ་ཞེས་བཤད་པས། ཨོ་ཨོ་ཨོ། དེ་དག་ཐམས་ཅད་ལེགས་པར་ཉན་ནས་སེམས་ལ་འཇོག་རྩ་ན། སྒལ་གཞུང་དུ་ཤིག་གི་ཟ་བ་ལ་སེམས་གཅིག་དང༌། རྐང་པ་སྤྲིད་པ་ལ་སེམས་གཅིག་སོགས་མང་པོ་ཡོད་པ་འདྲ་བ་ཞིག་འདུག་པ་དེ་ལ་ཡང་དབྱིབས་དང་ཁ་དོག་སུ་སྣང་རྒྱུ་མི་འདུག་པ་དེ་ཇི་འདྲ་ལགས་ཟེར། དེ་སེམས་དང་སེམས་བྱུང་གཉིས། སེམས་ལ་རྣམ་ཤེས་ཚོགས་བརྒྱད། སེམས་བྱུང་ལ་ཀུན་འགྲོ་ལྔ། ཡུལ་ངེས་ལྔ། རྩ་ཉོན་དྲུག །ཉེ་ཉོན་ཉི་ཤུ། །༼༣༣༡༽དད་སོགས་བཅུ་གཅིག །གཞན་འགྱུར་བཞི་དང་ལྔ་བཅུ་ང་གཅིག་ཡོད་པ་སྟེ། གཙོ་བོར་བདག་གི་འཛིན་པ་དང་བྲལ་དགོས་ཕྱིར། གནས་ལུགས་ལྟ་བ་དང་སོ་སོར་རྟོགས་པས་ཤེས་རབ་ཀྱི་དབྱེ་དགོས་པའི་ཕྱིར། ད་ལན་བཤད་པའི་ལོང་མི་འདུག་པས། མདོར་བསྡུས་འདི་ཉམས་སུ་ལོངས་ཤིག །འཇིག་རྟེན་དབང་ཕྱུག་གསང་བསྒྲུབ་ལས། །ཡང་གསང་སེམས་ལ་འགོད་པ་ནི། །དབེན་གནས་ཕྱི་རོལ་མི་བཙལ་ཏེ། །ལུས་འདི་གཞལ་ཡས་ཁང་ཉིད་ཡིན། །ལྷ་སྐུ་གཞན་དུ་མི་བཙལ་ཏེ། །སེམས་ཉིད་སྐྱེ་འགགས་མེད་པ་དེ། །རིགས་ཀྱི་བདག་པོ་བླ་མ་ཡིན། །མ་རྟོགས་ཉོན་མོངས་གཏི་མུག་སྟེ། །རྟོགས་གྲོལ་ཐུགས་རྗེ་ཆེན་པོ་ཡིན། །ཞེས་སོགས་དང༌། གྲུབ་ཐོབ་ཛ་ལནྡྷ་ར་ཡིས། །སངས་རྒྱས་ཐམས་ཅད་འདུས་པ་ནི། །མགོན་པོ་སྤྱན་རས་གཟིགས་སྐུ་ཡིན། །དྲན་པ་ཙམ་གྱིས་འཁོར་བ་ཡིས། །སྡུག་བསྔལ་ཐམས་ཅད་འགོག་པར་འགྱུར། །དེ་སོགས་ཡིད་ལ་ངེས་པར་གྱིས། འཕྲལ་དུ་འཆི་བ་བྱུང་ན་རང་སེམས་ཧྲཱིཿདཀར་པོར་གྱིས་ལ་བླ་མའི་ཐུགས་ཀར་ཐིམ་པར་བསྒོམ་ཞིང༌། ཞེན་༼༣༣༢༽འཁྲིས་རྦད་ཀྱིས་ཆོད། གང་དུ་འགྲོ་བའི་སྐབས། རང་གི་གཡས་ཕྱོགས་སུ་གཞལ་མེད་ཁང་ངམ་མཆོད་རྟེན་གྱི་དབུས་ན་ཐུགས་རྗེ་ཆེན་པོའི་ལྷ་ཆོགས་བཞུགས་པ་ལ་བསྐོར་བ་བྱེད་པ་མོས་ནས་ཕྱིན་པས། ཐ་མལ་དུ་འགྲོ་བ་ཐམས་ཅད་ཀྱང་དགེ་བའི་བྱ་བར་འགྱུར་བའོ། །ཟས་ཟ་བའི་སྐབས། ལུས་ལྷར་བསྒོམ། སྤྱི་བོར་བླ་མ་བསྒོམ། ཟས་བདུད་རྩིར་བསྒོམ་ལ་ཡི་གེ་གསུམ་གྱིས་བྱིན་གྱི་བརླབས་ཏེ། རང་ཉིད་ལྷར་གསལ་བ་དང༌། སྤྱི་བོར་བླ་མ། ནང་གི་སྲིན་བུའི་ཚོགས་རྣམས་ཀྱང་ལྷར་གསལ་ཞིང༌། བཅུད་ཀྱི་སེམས་ཅན་རྣམས་ཀྱང་ལྷར་གསལ་བ་ལ། སྤང་བླངས་དང་རྒྱལ་ཕམ་མེད་པར་མཆོད་པར་ཕུལ་བས་མཉེས་ཤིང་ཚོགས་རྫོགས་པར་བསམས་ལ་ཟས་ཟའོ། །དེ་ལྟར་ཚོགས་གཉིས་ཡོངས་སུ་རྫོགས་པའི་དགོས་པ་ཡོད། དེ་མིན་འགྲོ་བ་དང་ཟས་ཟ་བ་རྣམས་ལུག་རྩྭ་ཟ་བ་ལྟ་བུ་དང་མཚུངས་ཅེས་བླ་མ་གཉན་གྱིས་གསུངས་སོ། །མ་ཎིའི་ལས་ཚོགས་ཀྱི་རིམ་པ་འཐོར་འདུས་ལ། ཆུ་ལ། ཨ་མྲྀ་ཏ་ཤཱིནྟཾ་ཀུ་རུ་སྭཱ་ཧཱ་ནད་ཞི་བར་གྱུར་ཅིག་ཅེས་བཏབ་ནས། བདུད་རྩིར་བྱིན་གྱིས་བརླབས་ནས་བྱིན་ན་ནད་ཐམས་ཅད་ཞི་བར་འགྱུར་རོ། །བྱེ་མ་༼༣༣༣༽དང་ཡུངས་དཀར་ཡུངས་ནག་རྡོ་ཕྱེ་ལྕགས་ཕྱེ་ལ། སྔགས་ཀྱི་མཐར་སརྦ་ཨ་བ་ན་ཡ་བཟློག །ཅེས་བཏབ་ནས་གཏོར་ན་བྱད་ཀ་དང་རྦོད་གཏོང་བཟློག །རི་ཏི་སྲི་ཏི་སྭཱ་ཧཱ། ས་ལ་བཟླས་ནས་གཏོར་ན་གཅན་གཟན་བསྲུང༌། ཏདྱ་ཐཱ། ཨ་ལི་ཀ་ལི་ཨ་ལི་ཀ་ལི་མུ་ཏ་ཙི་ཏེ་སྭཱ་ཧཱ། ཁ་ཤར་དུ་བལྟས་ཆུ་ལ་སྔགས་ཉེར་གཅིག་བཏབ་ནས་གཏོར་ན་གནས་ཁང་ལ་རྐུན་མས་མི་ཚུགས་སོ། །ཏདྱ་ཐཱ། ཀ་པ་ལ་ཙ་ག་ལ་ལ་དེ་སྭཱ་ཧཱ། ཆུ་ལ་ལན་བདུན་བཏབ་ནས་འཐུང་ན་སྐྱེ་བོ་ཐམས་ཅད་དགའ་ཞིང་ཤེས་རབ་འབར་བར་འགྱུར་རོ། །རྨོག་གེ་རྨོག་གེ་ཧཱུྃ་དཾ། ས་ལ་སྔགས་ནས་ཁྱི་ལ་གཏོར་ན་ཁྱི་ཁ་ཆིངས་སོ། །བཛྲ་བྷི་ཤ་ཧཱུྃ་ཕཊ། ཆུ་སྣ་འདུས་པ་ལ་བཟླས་ནས་བཏང་ན་ཚ་གྲང་གི་ནད་ཐམས་ཅད་ལ་ཕན་ནོ། །པད་མེ་པད་མེ། མ་ཁྲི་བ་གེ་ཕུ་སྭཱ་ཧཱ། སྲིན་ལག་རེ་ལ་ཉི་ཤུ་རྩ་གཅིག་རེ་བཏབ་ནས་ནང་རེ་བཞིན་མིག་ཕྱིས་ན་མིག་ནད་མེད་པ་དང་མིག་གསལ་པོར་འགྱུར་རོ། །སང་སང་ཡེར་ཡེར་སྭཱ་ཧཱ། རླུང་བཟུང་ནས་རྣ་བུག་ཏུ་སོང་བར་བསམ་ཞིང༌། རླུང་བུས་ན་རྣ་བ་འོན་པ་སངས་སོ། །ཏདྱ་ཐཱ། ནཀྵ་ཊེ་སརྦ་ཏི་ཐ་མུ་ཧུ་ནུར་ཧིཀྵ་ཏི་ནི་མེ་ས་སྨྲིད་ཏ་ནི་བྷ་ཝནྟུ་སྭཱ་ཧཱ། །༼༣༣༤༽ཞེས་གར་འགྲོ་ཡང་ལག་བདུན་བཟླས་ནས་སོང་ན་དོན་ཐམས་ཅད་འགྲུབ་བོ། །འདི་རྣམས་ལ་སྙེན་ཚད་སྔོན་དུ་སོང་ནས་ལས་སྦྱོར་སྐབས་སྔགས་རང་རང་གི་མགོ་རྣམས་སུ་འང་ཡིག་དྲུག་གདགས་སོ། །དེ་ཡང༌། སློབ་དབོན་ཆེན་པོ་པདྨ་འབྱུང་གནས་ལྷོ་ནུབ་སྲིན་པོ་འདུལ་བར་གཤེགས་པའི་སྐབས། བོད་ཀྱི་རྒྱལ་བློན་རྣམས་ལ་ཞལ་ཆེམས་སུ་གསུངས་པར། ཨོཾ་མ་ཎི་པདྨེ་ཧཱུྃ་ཧྲཱིཿ ཅེས་དུས་གསུམ་སངས་རྒྱས་ཐམས་ཅད་དང༌། ཐུགས་རྗེ་ཆེན་པོའི་ཡང་སྙིང་ཡིན་པས། དུས་རྒྱུན་དུ་འདི་བགྲོངས་ཤིག ལན་གཅིག་བརྗོད་པའི་བསོད་ནམས་ཀྱི་ཚད་ནི་གྲངས་ཀྱི་མི་ཆོད་དོ། །དེ་ཡང་ཨོཾ་གྱི་ལྷ་མས་ལྷ་མིན་ཎིས་མི་པད་བྱོལ་སོང་མེས་ཡི་དྭགས་ཧཱུྃ་གིས་དམྱལ་བ་སྟེ་རིགས་དྲུག་སྡུག་བསྔལ་ཞི་ཞིང་དེ་རྣམས་སུ་སྐྱེ་བའི་གཡང་ས་བཅད་ནས་གནས་སྟོང་བར་བྱེད། འཁོར་བ་ཀ་ནས་དག་སྟེ། སངས་རྒྱས་ཀྱི་ཞིང་དུ་འདྲེན་པར་བྱེད་པའི་ཐུགས་རྗེ་ཆེན་པོའི་ཡང་སྙིང་ཡི་གེ་དྲུག་པ་ཡིན་ནོ། །གཞན་ཡང༌། ཡིག་དྲུག་བཟླས་པའི་ཕན་ཡོན་ནི། བསྐལ་པ་གྲངས་མེད་ཀྱི་སྡིག་སྒྲིབ་དག་པ་དང༌། ཚོགས་བསགས་ཚེ་བསོད་སྤེལ་བ་དང༌། རྐྱེན་བཟློག་རིམ་གྲོ་ལ་འདི་བས་ལྷག་༼༣༣༥༽པ་གཞན་མེད་དོ། །བོད་ཁ་བ་ཅན་པའི་ལྷ་སྐལ་ཡིན་པས་དད་གུས་དང་མོས་པས་གསོལ་བ་ཐོབ་ཅིག །གཞན་ཡང་སྔོན་གྱི་རྒྱལ་བ་གོང་མའི་བཀའ་འབུམ་ལས། མ་ཎི་པདྨེའི་དབྱངས་ལེགས་པར་བསླབས་ནས་རྒྱུན་ཆད་མེད་པར་ཡུལ་ཁམས་ཀུན་ཏུ་དབྱངས་སུ་བླངས་ན་དཔའ་བོ་མཁའ་འགྲོ་རྒྱ་མཚོ་ཐམས་ཅད་ཀྱི་བྱིན་གྱིས་རློབ་ཅིང་རབ་ཏུ་གནས་ནས། སྐུ་བཞི་འདུ་འབྲལ་མེད་པའི་དོན་རྟོགས་ཤིང༌། སྐུ་ལྔའི་སངས་རྒྱས་རང་ཉིད་ལ་རྫོགས་པར་གྱུར་ཏོ། །ཞེས་སོགས་ཡིད་ལ་ངེས་པར་གྱིས། ད་ཁྱད་རང་གནས་བསྐོང་དུ་སོང་བ་རྡོ་སྣ་རིང་དང་བྲག་ངོས་ལ་མ་ཎི་དང༌། རྡོ་ངོ་ཆུང་ཆུང་རིགས་ལ་ཨེ་ཝཾ་བསྐོས་ན། ཇི་ལྟར་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཐམས་ཅད་འདུས་པ་ཡིན། ཡང་ཨ་ནི་ཡིག་འབྲུ་ཀུན་གྱི་མཆོག །དེ་ལྟར་བརྐོས་ནས་སྟོང་གི་སྤྱི་ཕུད་ཀྱི་མཐའ་དང་མཉམ་པའི་འགྲོ་བ་རྣམས་ལ། མངོན་མཐོ་ངེས་ལེགས་ཀྱི་གོ་འཕང་ཐོབ་པའི་སྒྲོན་ལམ་ཐོབ།། ༈ །།བསྒྲུབས་ཆེན་ཕབ་སྒོ་སྒོ་དང་དགེ་སློང་ཕར་སོང་ཚུར་ལྷག་གཉིས་དྲིས་གཏམ་བྱེད་པའི་ཟིན་བྲིས་བཞུགས་སོ།། ༈ །།ཉིན་གཅིག་སྒོའི་ཕྱི་ན་མི་རྣམས་ཧ་བགད་དིར་དིར་བྱེད་༼༣༣༦༽འདུག་པ། དེར་བསྒྲུབ་ཆེན་རྒྱ་རིལ་གོ་ཡུ་བ་ལ་རལ་ཁྲག་ཕོག་པ་ལྟ་བུ། སྣམ་དཀར་གྱིས་གཟན་ཅན་ལག་ན་མདུང་ཁུར་བ་གཅིག་འདུག །དགེ་སློང་ལྟག་པ་ཕར་སོང་མ་ནེ་ཚུར་ལྷག་པ་སྣམ་སེར་གྱི་གཟན་ཅན་བེར་ལ་ཐོག་པ་གཅིག་ཀྱང་སླེབ། ཐེག་པ་ཆེ་ཆུང་གིས་བསྒྲོ་གླིང་བཏང་ནས་ཕན་ཚུན་བྱས་ཏེ་བསྡད་སོང༌། དེ་ནས་བསྒྲུབས་ཆེན་གྱིས་ཁྱེད་གང་ནས་ཡིན་ཟེར་དྲིས་སོང་བས། ང་རམ་སྡིང་མའི་དགེ་བཤེས་ཕར་སོང་ཚུར་ལྷག་ཟེར། བྱ་དད་པ་ལྟར་ཞི་ཞིང་དུལ་བ་དེ་ཡིན་ཟེར། དགེ་སློང་གིས་ཁྱོད་གང་ནས་ཡིན་ཟེར་བར། ང་རྩིབ་རི་རྒོད་ཚང་གིས་བསྒོམ་ཆེན་རི་ལ་ཕ་བ་སྒོ་སྒོ་ལྟ་བུའི་གཡོ་འགུལ་མེད་པའི་བསྒོམ་སྲན་ཅན་དེ་ཡིན། དེ་ནས་དགེ་སློང་ནི་མིག་ཟིམ་མེ་བ། བསྒྲུབས་ཆེན་ནི་མིག་ཧྲིག་གེ་བ་བྱས་ནས་བསྡད་འདུག་པར། འདི་ཁ་ནས་ཇ་དང་རྩམ་པ་བཅས་སྦྱིན་པར། དགེ་སློང་གིས་ཇ་མཆོད་དུ། ཡུལ་འདི་གཞི་བདག་གཉེན་པོ་འདོན་ནས། །མཆོད་པ་འབུལ་ལོ་སྐྱབས་སུ་མཆིའོ་ཟེར། །དེར་བསྒྲུབས་ཆེན་གྱིས་གཞི་བདག་ཕལ་ཆེར་ས་མ་ཐོབ་པ་ཡིན་ཕྱིར། སྐྱབས་སུ་མཆིས་ནས་སྐྱབས་འགྲོའི་སྡོམ་པ་དང་མི་འགལ་ལམ་ཟེར། བསྟན་པའི་གནས་ཚད་ཀྱང་༼༣༣༧༽འབུམ་ཊི་ཀ་ལས། ལྔ་སྟོང་སྟེ། དེ་ཡང་ལྔ་བརྒྱ་པ་ཕྲག་བཅུ་ལས། དང་པོ་དགྲ་བཅོམ་པ། གཉིས་པ་ཕྱིར་མི་འོང་བ། གསུམ་པ་རྒྱུན་ཞུགས་འབྲས་དུས་ལེའུ་གསུམ་པ། བཞི་པ་ཤེས་ཀྱི་བསླབ་པ། ལྔ་པ་སེམས་ཀྱི་བསླབ་པ། དྲུག་པ་ཚུལ་ཁྲིམས་ཀྱི་བསླབ་པ་བསྒྲུབ་པའི་དུས་ཀྱི་ལེའུ་གསུམ་པ། བདུན་པ་མངོན་པ། བརྒྱད་པ་མདོ་སྡེ། དགུ་པ་འདུལ་བ་འཛིན་པ་ལུང་གི་དུས་ཀྱི་ལེའུ་གསུམ་པ། བཅུ་པ་ནི་རྟགས་ཙམ་འཛིན་པའི་དུས་ཀྱི་ལེའུ་སྟེ་ལྔ་བརྒྱ་པ་མ་ཞེས་བརྡར་ཕྱེད་དོ། །ད་ལྟ་ལུང་གི་དུས་ལྔ་བརྒྱ་ཕྲག་གསུམ་ལས་མངོན་པའི་དུས་ཀྱི་སྐབས་ཁྱེད་དགེ་བཤེས་ཀྱི་དེ་ལྟར་གནང་བའི་མི་རིགས་སོ། །དེ་ནས་ཟན་བརྫིས་ནས་དགེ་བཤེས་ཀྱི་རྐེད་པར་སཱཙྪའི་པར་གཅིག་བཏགས་འདུག་པ་དེ་བརྡབས་ནས་བཞག །ཟས་ཟ་ཚར་བ་དང་སཱཙྪ་དེ་ཡང་ཟོས་སོང་བས། བསྒྲུབས་ཆེན་ནས་དེ་འདྲ་གནང་ན་རུང་དོགས་མེད་བྱས་པར། དེ་ཁྲོ་ཕུ་ལོ་ཙ་པའི་སཱཙྪ་ལམ་ཁྱེར་གྱི་གདམས་པ་ཡིན་ཟེར། དེར་བསྒྲུབས་ཆེན་གྱིས་ཁྲོ་ལོའི་སཱཙྪ་དེ་ངས་གོ་བ་ལ་ནི་འདི་འདྲ་གཅིག་འདུག །སྐྱབས་སེམས་སྔོན་སོང་རང་ཉིད་ལྷར་གསལ་དང༌། ཟན་ནམ་འཇིམ་པ་སྭ་བྷཱའི་སྔགས་༼༣༣༨༽ཀྱིས་སྦྱངས། །ཨོཾ་ཧཱུྃ་ཏྲཾ་ཧྲཱིཿཨཱཿཡིས་བྱིན་བརླབས་པས། །རིན་ཆེན་དུ་བསམ་དག་དུ་རྟེན་སྙིང་བཟླ། །ཏིང་འཛིན་ངང་ནས་སཱཙྪ་གཅིག་བཏབ་ལ། །དཀོན་མཆོག་རྣམ་གསུམ་སྐུ་ཡི་རིམ་གྲོར་དམིགས། །སངས་རྒྱས་བསྟན་དར་དམ་ཆོས་ཡུན་གནས་ཤོག །གཉིས་པ་བླ་མའི་སྐུ་ཚེ་བརྟན་པ་དང༌། །ཕྲིན་ལས་རབ་རྒྱས་གསུམ་པ་དགེ་འདུན་རྣམས། །དར་རྒྱས་དམ་ཆོས་ཉམས་ལེན་གོང་འཕེལ་ཤོག །བཞི་པ་ཕ་མ་འགྲོ་དྲུག་སེམས་ཅན་རྣམས། །སྡུག་བསྔལ་ལས་གྲོལ་རྣམ་མཁྱེན་ས་ཐོབ་ཤོག །ལྔ་བ་བར་དོའི་སེམས་ཅན་འཁྲུལ་སྣང་ཞི། །ཕྱིར་མི་ལྡོག་པའི་གོ་འཕང་སྤྱོད་གྱུར་ཅིག །དྲུག་པ་བདག་ཅག་མཆོག་དང་ཐུན་མོང་གི །དངོས་གྲུབ་ཐོབ་ཅིང་རྫོགས་སངས་རྒྱས་ཐོབ་ཤོག །དེ་ལྟར་རབ་གནས་བྱས་ཏེ་དབེན་གནས་སུ། །བྱ་ཁྱི་སོགས་ཀྱིས་གནོད་པ་མེད་པའི་ཕྱོགས། །བཞུགས་སུ་གསོལ་ཞིང་འདིར་ནི་ས་བཅད་ལས། །རྒྱས་པ་ལོགས་སུ་དཔེ་ཆར་གཟིགས་འཚལ་ལོ། །ཁྱེད་སཱཙྪ་བཏབ་སྐབས་དམིགས་པ་ཇི་འདྲ་བྱེད་ཀྱི་ཡོད་ལགས་བྱས་པས། སཱཙྪ་པར་དོད་པོ་བྱུང་ན་དམིགས་པ་དགོས་དོགས་མེད་ཟེར། །དམིགས་པ་དགོས་པ་རྒྱུད་༼༣༣༩༽ལུང་ལས། འབི་འབི་ནི་ཆོས་སུ། ནང་དུ་བཅུག་པ་ལོངས་སྐུ། མར་བྱོན་པ་སྤྲུལ་སྐུའོ། །ཅེས་གསུང་ཡོད། ཁྱེད་རང་ཟས་ཟ་བའི་སྔོན་དུ་དཀོན་མཆོག་རྗེས་དྲན་མདོ་དང༌། བཟའ་བཏུང་གི་ཕུད་འབུལ་བ་དང༌། འཕྲོག་མ་ལ་ཆང་བུ་བྱིན་པ་དང༌། ཡོན་སྦྱོང་བ་དང༌། དེ་རྗེས་ཟབ་མདོ་ཙམ་མདོ་གང་རུང་འདོན་དགོས། ཨེ་ཨེ་ངང་པའི་གོམ་སྟབས་ཅན་ལགས་ཟེར། མི་ཐམས་ཅད་དགོད་ཤོར་བས། ཕར་སོང་ཚུར་ལྷག་ཁྲོས་ཏེ། ཕ་བ་སྒོ་སྒོ་ཁྱོད་རང་ཉོན་ཅིག །ཁྱོད་རང་གིས་ཟས་ཟ་བ། ཁྱིས་མི་གཙང་བ་ཟ་བ་ལྟ་བུ་ཞིག་བྱས་ནས། ངེད་ལ་བསྐུར་བ་འདེབས་པ་འདི་མི་འཐད་ཟེར་བར། ཕ་བ་སྒོ་སྒོ་ནས། དཔལ་ཡ་ཤེས་ཐིག་ལེའི་རྒྱུད་ལས། དེ་ནས་ཡང་ནི་བཤད་བྱ་བ། །ནང་གི་མཚན་ཉིད་སྦྱིན་སྲེག་གོ། །ཁ་ནི་ཧོམ་ཁུང་དགང་གཟར་ལག །ཚུལ་ནི་རང་བྱུང་མེ་ཡིན་ནོ། །ང་རྒྱལ་ཕྲག་དོག་སྲེག་རྫས་ཡིན། །བཟླས་པ་དེ་ནི་ཁམ་དུ་བརྗོད། །ས་འོག་དང་ནི་སྲིང་མོ་མར། །དེ་ཡི་སྲེག་རྫས་རབ་ཏུ་དབུལ། །ཞེས་དང༌། གཞན་དུ་ཡང༌། གསང་བ་དང་དེ་ཁོ་ན་ཉིད་ཀྱི་སྦྱིན་སྲེག་ཅེས་བྱ་བ་ནི། དོན་དམ་པར་འཁོར་བ་༼༣༤༠༽དང་མྱ་ངན་ལས་འདས་པའི་ཆོས་ཐམས་ཅད་ཡེ་ནས་རང་བཞིན་གྱི་རྣམ་པར་དག་པ་རྫོགས་པ་ཆེན་པོའི་ཆོས་ཀྱི་སྐུ་ཡིན་པ་ལས། རྣམ་པར་རྟོག་པ་དང༌། དགྲ་བགེགས་དང༌། ཉོན་མོངས་པ་ཐམས་ཅད་ཆོས་ཉིད་བདེ་ཆེན་ལྷུན་གྱིས་གྲུབ་པའི་དབྱིངས་སུ་ཁྱབ་བརྡལ་ཆེན་པོར་བསྲེག་པར་བྱེད་ཅིང༌། ཡེ་ཤེས་ལྷུན་གྱིས་གྲུབ་པར་རྟོགས་པ་ནི་དེ་ཁོ་ན་ཉིད་ཀྱི་སྦྱིན་སྲེག་གོ། །ཡང་ཕར་སོང་ཚུར་ལྷག་གིས། ཁྱོད་ཁ་བདེ་པོ་བྱུང་སྟེ། ཐོད་པ་ཆག་པོ་གཅིག་ཁུར་ནས་སྔོ་ལོ་འཕྱར་ལུགས་ལ་ཟེར། ཐོད་པ་འདི་མི་རྟག་པ་བསྐུལ་ཕྱིར་ཡིན། ཆག་པ་དང་ཡོ་བ་སོགས་དངོས་པོ་བཟང་ངན་ཅིར་སྣང་ཡང་སྣང་བ་སེམས་སུ་ངོ་འཕྲོད་པ་ཡིན། སངས་རྒྱས་ཀྱི་ཞིང་གོ་ཆོད་པ་ནི་དག་པའི་སེམས་ལ་སྣང་བ་འདི་ཉིད་དོ། །ད་ལྟ་ཀ་ལིའི་ནང་དུ་བླུགས་པ་འདི་ཡང༌། ཁྱེད་མི་རྣམས་ཀྱིས་ཇ་རུ་མཐོང་མོད། ང་རང་གིས་ཡེ་ཤེས་ཀྱི་བདུད་རྩིར་མཐོང་འདུག །དེ་ཡང༌། ཆུ་ཕོར་གང་ལ་འགྲོ་དྲུག་མཐོང་སྣང་དྲུག །དེ་ཕྱིར་ཕྱི་རོལ་དོན་ནི་མ་གྲུབ་པས། །ཁམས་གསུམ་འདི་དག་སེམས་ཙམ་ཁོ་ནར་བལྟ། །ཡང་ཁྱོད་ལ་ལྟ་བ་ཅི་ཡོད་ཟེར་བ་ལ། རྟག་པའི་མཐའ་དང་ཆད་པའི་༼༣༤༡༽མཐའ་ནི་ཡོད་པ་མིན་པ་མཐའ་གཉིས་དང་བྲལ་བའི་དབུ་མའི་ལམ་དེའི་མཐའ་ལས་འདས་པར་བརྗོད་དོ། །ཞེས་དང༌། །གང་ལ་སྟོང་ཉིད་རུང་བ་ལ། །དེ་ལ་ཐམས་ཅད་རུང་བ་ཡིན། །གང་ལ་སྟོང་ཉིད་མི་རུང་བ། །དེ་ལ་ཐམས་ཅད་རུང་མ་ཡིན། །ཞེས་དང༌། ལྟ་གྲུབ་ལ། བྱེ་སྨྲ། མདོ་སྡེ་པ། སེམས་ཙམ་པ། དབུ་མ་པའི་དབྱེ་བ་སོགས་ཞུ་རྒྱུ་ཡོད་ཀྱང༌། དགེ་བཤེས་དགོངས་པ་ཁྲེལ་བའི་རྒྱུ་ལས་མ་མཆིས་ཟེར། ལྡན་པ་བྲད་ཙམ་བྱས་ནས་བསྡད་པས། ཕར་སོང་ཚུར་ལྷག་རབ་ཏུ་ཁྲོས་ནས་ཙམ་པ་སྤར་བ་གང་བསྒྲུབས་ཆེན་གྱི་མགོ་ལ་གཏོར་ནས། ཁྱོད་ཀྱི་མིང་ལ་ཕ་བ་སྒོ་སྒོ་ཟེར་བ་དེ། ཕྱི་སྐྱ་རིལ་རིལ་ནང་ཐལ་བས་གང་བ་ལ་མིང་དེ་ཐོག་པ་ཡིན་འདུག་ཟེར་བར། དེ་འདྲ་ཡིན་ཤས་ཆེ། སྐྱེ་བོ་གསོ་ཐིག་ལས། དཔེར་ན་ཝ་དང་བུད་མེད་བཞིན། ཞེས་པའི་དོན་ནི། སྔོན་རྒྱ་གར་ཤར་ཕྱོགས་ན། ཁྱིམ་བདག་གཟའ་མི་གཉིས་ཡོད་པའི། བུད་མེད་དེས་ཁྱོ་གཞག་སྟེ་སྐྱེས་པ་གཞན་ཅིག་དང་དུས་བཏབ་ནས་ཕྱིན་པའི་ལམ་དུ་ཆོམ་པོ་བྱུང་སྟེ། གོས་དང་རྒྱན་ཆ་ཐམས་ཅད་བཤུས་ནས། ཕན་ཚུན་གང་༼༣༤༢༽ལའང་འགྲོ་མ་ནུས་པར་སྐྱེངས་བཞིན་དུ། མཚོ་འགྲམ་གཅིག་ན་ཤིང་སྡོང་པོ་གཅིག་འདུག་པ་དེའི་དྲུང་དུ་ཤིང་ལོ་སྐམ་པོ་བཏུས་པའི་གསེབ་ཏུ་བསྡད་པའི་ཚེ། ཕྱོགས་དེར་ཝ་གཅིག་ཁ་རུ་ཤ་ནི་གུ་གཅིག་ཁྱེར་ནུས་བྱུང་བ་དང༌། མཚོ་དེའི་ནང་ནས་ཉ་གཅིག་སྟེང་དུ་མཆོངས་ནས་བྱུང་བས། ཝས་ཁའི་ཤ་དེ་ས་ལ་བཞག་ནས་ཉ་བསྒྲུབ་པའི་ཕྱིར་སོང་བ་དང༌། ཉ་དེ་ཆུའི་གཏིང་དུ་སོང་ནས་མ་ཟིན། ཤ་དེ་བྱ་ཁྭ་ཏ་གཅིག་བྱུང་ནས་ཏོག་གིས་བླངས་ནམ་མཁའ་ལ་འཕུར་སོང་བས། ཝ་དེ་སྐྱེངས་ནས། མིག་ཕར་གཅེར་ཚུར་གཅེར་བལྟ་བ་ལ། བུད་མེད་དེས་སྨྲས་པ། ཁ་ཤ་བཞག་ནས་ཉ་ཤ་བཙལ། །ཉ་ཤ་རྒྱ་མཚོའི་གཏིང་དུ་སོང༌། །ཁ་ཤ་ནམ་མཁའི་མཐོངས་སུ་ཁྱེར། །ཕར་གཅེར་ཚུར་གཅེར་སུ་ལ་བལྟ་བྱས་པས། །ཝ་དེ་ན་རེ། གཏན་ཁྱོ་གཞག་ནས་ཁྱོ་གཞན་ཚོལ། །རྒྱན་དང་གོས་རྣམས་ཆོམ་པོས་བཤུས། །རྟགས་ལ་ཏ་ལའི་ལོ་མ་བཀབ། །གོས་མེད་ཤིང་རྩར་སྡུག་སྡུག་འདྲ། །ཕར་གཅེར་ཚུར་གཅེར་ཁྱོད་ལ་བལྟ། །ཟེར་བའི་དོན་བཞིན། ཁྱོད་རང་ཕོར་བ་གཤིན་རྗེའི་དོང་ཁ་༼༣༤༣༽འདྲ་བ་འམ་ཁྱིའི་ལྟོ་སྣོད་ལྟ་བུ་ཞིག་ཁུར་ནས་དེད་ལ་གསུང་གསུང་མང་པོ་བྱེད་ན། ཁྱེད་རང་ལ་ཕྱི་ལྟར་དབུ་ལ་དཔེ་བཞོག་ན། ཁྱེད་རང་ལ་ཕྱི་ལྟར་དབུ་ལ་དཔེ་བཞོག་ན། ལྟག་པ་ཕར་སོང་མ་ལེ་ཚུར་ལྷག་པས་ཕར་སོང་ཚུར་ལྷག །ནང་དུ་ཡོན་ཏན་ཕར་སོང་ངན་སྦྱོང་ཚུར་ལྷག །གསང་བར་སྙིང་རྗེ་བྱང་སེམས་བོར་ཞེ་སྡང་ཀུན་སློང་ཚུར་ལྷག་པས་ཕར་སོང་ཚུར་ལྷག་ཟེར་བའི་དོན་དེ་ནས་བྱུང་བ་ཡིན་འདུག །གང་ལྟར་རམ་སྡིངས་གི་དགོན་པའི་སྒོ་འགག་ན། ཇ་ལྷག་འཐུང་མི་གྲྭ་བ་མགོ་འཇོངས་ཞིག་འདུག་ཟེར་བ་དེ་ནི་ཁྱེད་མིན་འགྲོ། རལ་རྡོག་གསུམ་པོ་ཀྲུག་ཀྲུག་བྱས་སོང་བས། མི་རྣམས་ཀྱང་ཧ་ཧ་ཟེར་བས། དགེ་སློང་ཤངས་ཚིར་ཚིར་བྱེད་འདུག་པར། དེར་ངེད་ནས་དགེ་སློང་དེར་ཕྲེང་བ་གཅིག །ཞྭ་སྣམ་གསུམ། བསྒྲུབས་ཆེན་ལ་སྣམ་དཀར་འདོམ་དོ། །ཁ་བཏགས་གསུམ་བྱིན་ཏེ། དགེ་བཤེས་གོས་དགར་སེར་མནབས་པས། སྐྱབས་འགྲོའི་སྡོམ་པ་སོགས་ལས། གོས་ལ་ལྷན་པ་དམར་པོ་ཡོད་པ་ཡང་དགེ་འདུན་གྱི་མོས་པ་བྱེད་དགོས་པ་དང༌། ངག་འདོན་དུ་སྒྲོལ་མ་འགྲོ་ཙམ་དང༌། འཕྲལ་དུ་ཁྲོ་གཏུམ་ཆེ་ཡང་སེམས་ཆུང་འཛིན་པ་ཆེ་བ་མི་འདུག་པས། བསྒྲུབས་ཆེན་ནས་༼༣༤༤༽ཁོང་ལ་བསྙེན་བཀུར་བགྱིས། དགེ་སློང་ནས་ཀྱང་བསྒྲུབས་ཆེན་འདི་སྤྲང་པོ་ཁ་རྒོད་ཞིག་འདུག་རུང༌། སེམས་ཀྱི་གནས་ལུགས་ཧ་གོ་ཙམ་འདུག་པས། ད་ནས་ཁྱད་གསོད་མི་མཛད་པ་འཚལ། ཞེས་སྨྲས་པས། ཁོང་རང་གཉིས་ཀ་བགོད་ཤོར་ནས། ཤིན་ཏུ་དགའ་བར་གྱུར་ཏེ། ངེད་ནས་མིང་རེ་འདོགས་དགོས་ཟེར། དེར་དགེ་སློང་ལ་ངག་དབང་འོད་ཟེར། བསྒྲུབས་ཆེན་ལ་ཧཱུྃ་སྒྲོགས་རྡོ་རྗེ་ཞེས་པར་བཏགས། ད་ནི་གནས་བསྐོར་དུ་ལྷན་དུ་འགྲོ་ཟེར། དགེ་སློང་གིས་བསྒྲུབས་ཆེན་གྱིས་དྲྭ་ཕད་དང་མདུང་གཉིས་ཁུར། བསྒྲུབས་ཆེན་གྱིས་དགེ་སློང་གི་འབོག་ཁྲེས་དང་བེ་རལ་གཉིས་ཁུར་ཏེ། ཕྱག་འབུལ་སོགས་བྱས་ནས་སྨོན་ལམ་བཟང་པོ་བཏབ་ཏེ་ཐོན་སོང་བས། ངེད་ཀྱི་གྲྭ་པ་རྣམས་ཚོགས་གྲོལ་བ་དང་ཐུག་པས། བསྒྲུབས་ཆེན་ལ་བཤད་པ་ཁུངས་ཐུབ་ཡོད་ཚུལ་གོ་བས། ཉང་ར་དོན་ཡོད་སེམས་ངོ་འདྲ་བལྟ་བའི་ཁུལ་བྱེད་བས། །སྣང་གྲགས་རྟོགས་གསུམ་ཇི་ལྟར་ཡིན་བྱས་པར། འཁོར་འདས་ཀྱི་ཆོས་ཐམས་ཅད་སྐྱེ་འགག་མེད་ཅིང༌། གཟུགས་སྣང་ཚད་སྣང་སྟོང་དབྱེར་མེད་ལྷའི་སྐུ། སྒྲ་སྐད་ཅི་གྲགས་ལྷ་ཡི་སྔགས་དང་སྙིང་པོ། དྲན་རྟོགས་ཅི་བྱུང་༼༣༤༥༽ལྷ་ཡི་ཐུགས། བརྗོད་བྲལ་ཏིང་ངེ་འཛིན་ནོ། ཉོན་མོངས་ལྔ་ངོ་ཤེས་ན་ཡེ་ཤེས་ལྔ། སེམས་ཀྱི་ངོ་བོ་མཐོང་ནས་སངས་རྒྱས། དེ་ཡང་སྲིད་ཞིའི་མཐའ་སྤང་རྫོགས་པའི་བྱང་ཆུབ་ཐོབ་བོ། །དེ་ནས་རྡོར་སློབ་བསྟན་པ་རབ་རྒྱས་ཀྱི་དྲིས་པའི་ལེན་དུ། བླ་མ་ལ་མཆོད་བསྟོད་སྐབས་མདུན་གྱི་ནམ་མཁའ། གསོལ་འདེབས་མོས་གུས་སྐབས་སྤྱི་གཙུག། །རྟག་ཏུ་བླ་མ་སྙིང་གི་དཀྱིལ་དུ་བསྒོམས། ཅེས་དང༌། སྭ་བྷཱ་ཝས་ལྷན་སྐྱེས་ཀྱི་འཛིན་པ་དང༌། ཤུནྱ་ཏས་ཀུན་བཏགས་ཀྱི་འཛིན་པ་བཟློག་པར་གསུང་གཉིས་ཀ་བརྗོད་ཀྱང་འགལ་བ་མེད་དོ། །ཅེས་དང༌། དབང་རྣོན་ཡིན་ན་དམ་ཡེ་དབྱེར་མེད་པར་དབུགས་ནང་དུ་འཇུག་པ་དང་མཉམ་དུ་རང་གི་སྙིང་གར་བསྡུ། ཅེས་དང༌། སྟོང་དབོན་ཤེས་རབ་མགོན་པོ་དེ་ངོས་མ་ཟིན་ན། རྗེ་དུས་གསུམ་མཁྱེན་པའི་ཡབ་ཡིན། སྲིན་མགོན་འདི་ངོ་བོ་གཉན་མགོན་ཡིན། གཞི་ལམ་འབྲས་བུའི་རྣམ་བཞག་ལ་རིམ་པ་མང་བས། བདེ་གཤེགས་སྙིང་པོ་ལ། དྲི་བཅས་དང་ཅུང་ཟད་དག་པ་དང་ཤིན་ཏུ་དག་པའི་གནས་སྐབས་ལ། གཞི་ལམ་འབྲས་གསུམ་མོ། །བསྒྲུབས་ཆེན་རལ་རྡོག་གསུམ་པ་ཁྱོད། ཁ་སྟབས་༼༣༤༦༽ཞན་པ་ལས་ཡོན་ཏན་ལ་བརྙས་ཆོས་འགྲོ་ས་མི་འདུག་པས། ད་དུང་ངེས་པ་ལྔ་དང༌། བྱང་ཕྱོགས་སོ་བདུན། སྲེད་མེད་བུའི་སྟོབས། ལྷའི་མིག་སོགས་ཤོད་བྱས་པས། གྲེ་སང་ཞིག་བྱས་ནས། གནས་ངེས་བ་འོག་མིན། ངོ་བོ་ངེས་ཕ་མཚན་དཔེས་བརྒྱན་པ། འཁོར་ངེས་པས་བཅུའི་སེམས་དཔའ། དུས་ངེས་པ་རྒྱུན་མི་འཆད་པ། ལོངས་སྤྱོད་ངེས་པ་ཐེག་ཆེན་གྱི་ཆོས་འབའ་ཞིག་ལ་སྤྱོད་པ་སྟེ་ངེས་པ་ལྔ་ལྡན་ནོ། །དྲན་པ་ཉི་བར་བཞག་པ་བཞི། ཡང་དག་པར་སྤོང་བ་བཞི། རྫུ་འཕྲུལ་གྱི་རྐང་པ་བཞི། དབང་པོ་ལྔ། སྟོབས་ལྔ། བྱང་ཆུབ་ཀྱི་ཡན་ལག་བདུན། འཕགས་པའི་ལམ་ཡན་ལག་བརྒྱད་བཅས་བྱང་ཕྱོགས་སོ་བདུན་ནོ། །སངས་རྒྱས་ལ་སྲེད་མེད་བུའི་སྟོབས་ཏེ་གླང་ཆེན་བདུན་ཅུའི་སྟོབས་ཡོད། བསྐལ་པ་དང་པོའི་མིའི་སྟོབས་ལ་ཡང་དེ་ཡོད་དོ། །ཉན་རང་རྣམས་ཀྱི་ལྷའི་མིག་གིས་སྟོང་གསུམ་མཐོང་ངོ༌། །ལྷའི་མིག་གིས་མདུན་མ་ཟད་རྒྱབ་ལ་སོགས་པ་ཐམས་ཅད་མཐོང་ངོ༌། །དབུ་མ་རང་སྟོང་དང་གཞན་སྟོང་གཉིས་ཀྱི་དབྱེ་བ་ནི། ཆོས་ཐམས་ཅད་རང་གི་ངོ་བོས་རང་སྟོང་པ་གཙོ་བོར་འཆད་པར་སྟོང་དང༌། བདེ་གཤེགས་སྙིང་༼༣༤༧༽པོ་གློ་བུར་གྱི་དྲི་མས་སྟོང་པ་ལྟ་བུ་གཙོ་བོར་འཆད་པ་གཞན་སྟོང་ཡིན་ཟེར། དེ་ནས་ཆོས་རྗེ་བརྩོན་འགྲུས་དབང་ཕྱུག་རྩིས་ཕྲན་བུ་ཤེས་པས། སྟག་གི་ཟླ་བ་ག་ལ་ངོས་འཛིན་དགོས་བྱས་པས། སྟག་གི་ཟླ་བ་ནི་བོད་དུ་ཧོར་ཟླ་བཅུ་གཅིག་པ་དང་བཅུ་གཉིས་པར་ངོས་འཛིན་ལུགས་སུ་སྣང་ཡང་ཧོར་ཟླ་དང་པོ་འདི་སྟག་གི་ཟླ་བ་ཡིན། ཤར་དྲང་ཐད་ནི་ཉིན་མཚན་སྙོམས་དུས་སྐབས་ཉི་མ་ཤར་བའི་ཐད་དེ་ཡིན། དེ་ལོ་རྒན་དྲུག་ཅུའི་ཡོས་སྡེ་ལྔའི་དབུས་མའོ། །སྲིད་གསུམ་རྣམ་རྒྱལ་དུས་སྦྱོར་སོགས་ལ་ཤིན་ཏུ་གཅེས་པའི་མན་ངག་སྟེ། ཀུན་གྱི་རྣ་བར་མི་འཐད་རུང་འཁྲུལ་མེད་དེ་ལྟེར་ལགས་ཟེར། འོ་ན་སྤར་ཁ་རྩི་ཨི་ཤེས་བྱས་པས། ལོ་གྲངས་བརྒྱད་ཀྱིས་བསྒོས་པའི་ལྷག །ལི་གཅིག་ཁོ་ན་གཉིས་རིམ་བཞིན་འཆར་ཟེར། ཡང་ལི་ཐོ་མགྱོགས་བྲིས་འདྲ་བྱེད་ཐབས་ཨེ་ཡོད་བྱས་པས། གཟའ་དང་ཟླ་སྐར་སྔོན་མ་རྩད་དགུ་ཟླ་བ་ཡིན་ན་ཚེས་གཉིས་ལ་གང་ཤར་བ་དེ་རྗེས་མའི་ཚེས་གཅིག་ལ་ཧ་ལམ་ཤར་ཡོང༌། སྔ་ལོའི་རྒྱལ་བློ་ན་ལ་ཡོན་ཏན་བྱིན་ན་ཕྱི་ལོ་འཆར། བཙུན་ཆུང་ཚེ་རིང་གྱི་ཁང་པ་ལ་ཐིག་པ་མི་ཤོར་བའི་ཐབས་དྲིས་པས་སྐྱ་ཁ་ཐིག་ཚགས་མན་ངག་༼༣༤༨༽བཤད་འདུག །དེ་ནས་གྲྭ་པ་ཐམས་ཅད་ཀྱི་འདྲ་བ་སྣ་ཚོགས་བྱས་པར་བཤད་པ་ལ་མཐའ་ཡས་ཤིང་བརྗོད་ཀྱི་མི་ལོངས་པ་སྨྲས་བྱུང་བས། དེ་ནས་ཆོས་ཁྲིམས་པ་ལྷ་དབང་གིས་ཚོགས་ཕྱིས་འགྲོ་འདུག་ཟེར། ཚོགས་སྐལ་སྦག་ལེབ་གཅིག་དང་ཤ་སྐལ་གཅིག་སྤྲད་ནས། བསྒྲུབས་པ་གོ་ཡུ་རལ་གསུམ་པ། །ཁ་ལ་རྒྱ་གར་ལྕེ་ཐོག་པ། །སྤྲང་པོ་འབྲས་དཀར་འདྲ་མོ་ཁྱོད། །ཤ་སྐལ་དཔག་སྐལ་འདི་ཁུར་ལ། །གང་དུ་འགྲོ་བའི་ཡུལ་དུ་ཐེགས། བྱས་པས། ཁོ་ན་རེ། ལུང་ལས། ཀུན་དགའ་རབ་གཙུག་ལག་ཁང༌། །ལམ་བསྟན་འཚོ་བ་ནར་མ་དང༌། །གློ་བུར་ནད་པ་ནད་གཡོག་དང༌། །ཡུལ་ངན་ཚེ་ན་སྦྱིན་པ་ནི། །རྫས་ལས་བྱུང་བའི་བསོད་ནམས་བདུན། །བཞུགས་དང་གཤེགས་རྩོམ་ལམ་ཞུགས་དང༌། །ཕྱིན་པ་ཐོས་དང་མཐོང་བ་དང༌། །ཆོས་ཐོས་བསླབ་པའི་གཞི་འཛིན་ལས། །དགའ་དང་དད་པ་སྐྱེས་པ་ནི། །རྫས་ལམ་ལྟོས་བསོད་ནམས་བདུན། །ཞེས་དང༌། སྐྱེ་བོ་འདི་དག་བདེ་བ་མངོན་འདོད་ཅིང༌། །མི་རྣམས་བདེ་བའང་ལོངས་སྤྱོད་མེད་མིན་ལ། །ལོངས་སྤྱོད་ཀྱང་ནི་སྦྱིན་ལས་བྱུང་མཁྱེན་ནས། །ཐུབ་༼༣༤༩༽པས་དང་པོར་སྦྱིན་པའི་གཏམ་མཛད་དོ། །དེ་ལྟར་དུ་ཁྱོད་ཇི་ལྟ་ཇི་སྙེད་མཁྱེན་པའི་ཡོན་ཏན་བྱེ་བ་ཕྲག་དྲུག་ཅུས་བརྒྱན་པ་མངོན་དུ་གྱུར་པའི་སྐལ་བ་དང་ལྡན་པར་གྱུར་ཅིག། ༈ །།མ་ཆེན་ལ་ལས་ཀྱི་སྣང་བ་རྨི་ལམ་སྒྱུ་མ་ལྟ་བུའི་ངོ་སྤྲོད་བཞུགས་སོ།། ༈ །།སྤྱིར་དུ་ཆོས་སྐུའི་ངོ་བོ་འོད་དཔག་མེད། །དགོས་སུ་བར་དོའི་མགོན་སྐྱབས་གཅིག་པུ་པ། །ལམ་སྣ་དྲོངས་ཤིག་ཐུགས་རྗེའི་སྤྱན་གྱིས་གཟིགས། །བྱིན་རླབས་མཆོག་གི་དངོས་གྲུབ་སྩལ་དུ་གསོལ། །སྤྱིར་དུ་འགྲོ་བའི་མགོན་པོ་སྤྱན་རས་གཟིགས། །དགོས་སུ་ཁ་བ་ཅན་གྱིས་ལྷག་པའི་ལྷ། །ཐུགས་རྗེས་གཟིགས་ཤིག་ནོར་བུ་པདྨ་མཁྱེན། །རྟག་ཏུ་མཐོ་རིས་ལམ་སྟོན་ཉིད་ལ་འདུད། །སྤྱིར་དུ་ལྔ་བརྡོའི་འདྲེན་མཆོག་ཨོ་རྒྱན་ཞབས། །དགོས་སུ་བསྒྲུབས་མཆོག་བདག་ལ་དངོས་གྲུབ་སྩོལ། །བདག་ཅག་སྐྱེ་དང་ཚེ་རབས་ཐམས་ཅད་དུ། །སྐུ་གསུང་ཐུགས་ཀྱི་བྱིན་གྱིས་བརླབས་དུ་གསོལ། །ཞེས་ཆོས་ལོངས་སྤྲུལ་གསུམ་ལ་བསྟོད་པ་སྔོན་དུ་ཕུལ་ནས་འདི་སྐད་དུ། མ་ཆེན་ཚེ་དབང་རྣམ་རྒྱལ་སྟོད་ཕྱོགས་ཀྱི་གནས་བསྐོར་དུ་སོང་ནས་ལམ་པོ་བདེ་བར་འཁོར་བྱུང་༼༣༥༠༽པས། ཁོ་ལ་གནས་སོགས་དང་ངོ་མཚར་ཆེ་བ་ཇི་ལྟར་མཐོང་བྱས་པས། གནས་མཆོག་གི་ཁྱད་པར་དུ། མཚོ་པདྨ་ཅན། ལ་བ་པའི་རྡོ་གདུགས། རྡོ་ལ་མེ་འབར། ཆུ་ལ་མེ་འབར། ག་ཤག་མཁའ་འགྲོའི་གླིང༌། བལ་ཡུལ་སོགས་ཀྱི་གནས་སུ་སླེབ་ཟེར། ལྟས་མོ་ངོ་མཚར་ཅན་མང་དུ་མཐོང་ཀྱང་ཡ་མཚན་གྱི་ཟོག །བལ་ཡུལ་དུ་ཤེལ་སྒོ་ཆེན་པོ་བཞི་བསྒྲིག་པའི་ནང་དུ་ལྟས་མོ་ལྟ་མཁན་དེ་མཛུལ་ནས་བལྟས་ཚེ། ཤེལ་སྒོ་ཕྱོགས་གཉིས་གཉིས་ཀྱི་འོད་འཐབ་པས་གྲངས་མེད་དུ་གྱུར། དེ་བཞིན་དུ་མི་སོགས་ཀྱང་གྲངས་མེད་མཐོང་ཞིང༌། ཡང་ཕྱི་ནས་ཕྱོགས་བཞིར་བུག་པ་རེ་འདུག་པར། ཤར་ནས་བལྟས་ཚེ་ཡུལ་ལྗོང་ནེ་སེང་ཁ་འབུས་པའི་མི་རྣམས་བྱིས་པའི་ན་ཚོད་ཅན། ལྷོ་ནས་བལྟས་ཚེ་ཆུ་བོའི་གཞུང་རྒྱས་མི་རྣམས་གཞོན་ནུའི་ལུས། ནུབ་ནས་ས་གཞི་གསེར་མདོག་མི་རྣམས་དར་ལ་བབས། བྱང་ནས་ཆུ་བོ་གོས་གྱོན་མི་རྣམས་རྒས་ཤིང་ཁོག །དེ་འདྲའི་བཟོ་ཁྱད་ཅན་གྱི་ཤེལ་སྒོ་ངོ་མཚར་ཅན་ཞིག་མཐོང༌། དེ་ནས་སྟག་རྫུས་མཁན་གྱི་ཁོའི་བྲེལ་པོ་རྐུ་ལ་ཤོར་ཚུལ་འདི་ལྟར་བྱུང་ཟེར། དེ་ཡང་ཨ་ཙ་ར་རྒན་སོང་ཞིག་ཁོ་ཡི་རྩ་ར་སླེབ་སྟེ། བོད་སྐད་ཀྱང་བདེ་བ་ཞིག་འདུག །༼༣༥༡༽ཁོ་ལ་ཁང་པ་འདིར་ཤོག་ཟེར། དེར་བྱིན་པས་དབྱུག་པ་གསུམ་ལས་གཞན་གང་ཡང་མི་འདུག །དེར་ཁོའི་བཅའ་ལག་ཁྲེས་པོ་རྣམས་བཞོག་ཟེར་བ་བཞིན་དེར་བཞག །སྒོའི་ཕྱི་ལ་བར་ཁྱམ་ཞིག་འདུག་པ་དེར་ཉོལ་ཞིག་ཟེར་ལོངས་སོང༌། དེར་ཉལ་ནས་གཉིད་ཟར་ཟིར་སྐབས། བྱི་བ་ཞིག་སྒོའི་ཐིམ་པའི་འོག་ཏུ་ཁུངས་བུ་ཞིག་འདུག་པ་དེར་འཛུལ་ཏི་ནང་དུ་ལངས་སོང༌། ཡང་དེའི་རྗེས་ཙམ་ན་བྱི་ལ་ཞིག་འཛུལ་སོང༌། །ཡང་དེའི་རྗེས་སུ་ཁྱི་ཆུང་ཆུང་ཞིག་མི་ཐར་ཐར་བྱས་ནས་འཛུལ་སོང༌། ཁོ་རང་གི་བསམ་པར་བྱི་ལས་བྱི་བ་དང་ཁྱིས་བྱི་ལ་ལ་གནོད་གི་མེད་དམ་བསམ། བློ་མ་འདེབས་ཉན་བསྡད་པས་ཀ་ཁུ་གང་ཡང་མི་འདུག །དེ་ནས་གཉིད་ཟ་ར་ཟི་རའི་སྐབས་སྒོ་དེ་ཧར་དེ་ཕྱེ་བྱུང་བས། སྔོན་གྱི་ཨ་ཙ་ར་རྒན་པོ་དེ་ཡིན་འདུག །དེའི་རྗེས་ཁོ་རང་གི་ཁྲེས་པོ་བཅོལ་བ་དེ་ཁུར་བའི་ཨ་ཙ་ར་འབྲིང་བ་གཅིག་འདུག །དེ་རྗེས་ཨ་ཙ་ར་ཆུང་བ་གཅིག་བཅས། ཁོང་རྣམས་དབྱུག་པ་རེ་རེ་ལག་ན་ཐོགས་སྟེའམ་ཚིགས་འཐམ་འཐམ་ཤར་སེ་ལངས་སོང་བས་གང་ཡང་བྱེད་རྒྱུ་མ་རྙེད། སྔོན་གྱི་བྱི་བ་བྱི་ལ་ཁྱི་བཅས་དེ་རྣམས་ཨ་ཙ་ར་རྒས་གཞོན་འབྲིང་གསུམ་ཡིན་འདུག །དེ་མ་ཡིན་པའི་སྒྱུ་མ་མཁན་གྱིས་༼༣༥༢༽ལྟས་མོ་མང་དུ་མཐོང་ལགས་ཅིང༌། ལྷག་པར་མདང་རྨི་ལམ་འདི་ལྟར་བྱུང་ལགས་ཟེར། ཀྱེ་མ། རྗེ་བཙུན་བླ་མ་དམ་པ་མཆོག་གི་དྲུང་དུ་ནི། །མདང་སུམ་རྨི་པའི་རྨི་ལམ་རྫུན་པོ་ཆེ་ཡིས་ཚུལ། །ཆུ་ཀླུང་ཞིང་དུ་རྒྱང་གྲགས་ལྔ་ཡོད་ཚུ་རོལ་ན། །བྱ་སྐྱིབས་ངོས་ན་ཁྲུང་དུར་བ་ནེ་ཙོ་དང༌། །མཁའ་ལ་རྒྱུ་བའི་རིགས་མང་གནས་པ་དེ་དག་ཀུན། །ནམ་མཁའི་ནོར་བུ་ཤར་རིའི་ཕྲག་ལས་ཐོན་པའི་མོད། །ཅ་ཅོའི་སྐད་འབྱིན་ཆུ་བོ་དེ་ཡིས་ཕ་རོལ་ངོགས། །མེ་ཏོག་ཤིང་འབྲས་སྣ་ཚོགས་དུ་མ་སྐྱེས་པའི་ཚལ། །འབྲས་ཚོགས་ཟ་ཞིང་སླར་ཡང་བདེ་བར་ཕྱིར་ལྡོག་ཅིང༌། །དེ་ཚེ་བདག་ཀྱང་འདི་ལྟར་བསྒྲོད་ན་ཅི་ཞིག་སྙམ། །འོ་དོད་ཆེར་བོས་ཆུ་བོའི་འགྲམ་དུ་རྒྱུ་བ་ན། །ནམ་མཁའི་མཐོངས་ནས་བྱ་བཞིན་རས་གཟན་གཤོག་པ་ཅན། །བདག་མདུན་ཕེབས་ནས་བུ་ཁྱོད་འོ་དོད་ཅི་ཕྱིར་འབོད། །བན་རྒན་བདག་ནི་ཨོ་རྒྱན་ཆོས་རྗེ་གླིང་པ་ཡིས། །བུ་སློབ་མཐའ་མ་སྐྱུ་རུ་གྲུབ་ཆེན་ཞེས་བྱ་བ། །ཁྱོད་ཀྱི་ཚེ་རབས་ལྷག་ལྷ་ཇི་ལྟར་འདོད་པ་ནི། །ཡང་དག་བསྒྲུབས་པར་བྱེད་དོ་དེ་སྐད་གསུང་པའི་དུས། །སྔོན་གྱི་ལོ་རྒྱུས་རྒྱས་པར་ཇི་བཞིན་ཞུས་ལགས་ཚེ། །གང་གིས་རྒྱབ་དུ་ཕུར་ནས་༼༣༥༣༽འཕུར་ན་དམ་ཚིག་ཉམས་ཏ་རེ། །དེ་ཕྱིར་གླང་ཆེན་དུ་སྦྲུལ་སྣ་ཡིས་འཁྲུལ་འཁོར་གྱིས། །གང་ཁྱོད་པདྨོའི་ཚལ་དུ་བདེ་བར་སླེབ་པར་བྱེད། །ཚུར་བསྒྲོད་ཐབས་ནི་གྲོགས་པོ་དག་ལ་འབོད་པ་གྱིས། །གླང་ཆེན་སྦྲུལ་ནས་དེ་མཐུས་པདྨོའི་ཚལ་དུ་སླེབ། །རོ་བརྒྱའི་ཟས་ལ་སྤྱོད་ཅིང་ཚུར་ཡང་ཁུར་སྙམ་པའི། །ཇི་སྙེད་བཏུས་སྟེ་ལམ་དུ་ཞུགས་ལ་རིང་བའི་ཚེ། །ཆུ་བོས་བསྒྲོད་པའི་རང་དབང་མ་མཆིས་དེ་ཚེ་བླ་མ་ཡིས། །གསུང་བཞིན་གྲོགས་པོ་དག་ལ་འབོད་པ་ཆེས་ཆོར་འབད། །དེ་ཚེ་སྤྲེལ་རྒན་གར་འཆམ་རྩེ་ཞིང་མདུན་ནས་སོང༌། །སླར་ཡང་གྲོགས་པོ་ཤོག་ཅེས་ལེན་མང་བོས་པའི་ཚེ། །སྔར་གྱིས་སྦྲེལ་རྒན་དེ་བཞིན་སླར་ཡང་བྱུང་བ་ན། །སྐབས་དེར་ཡི་དམ་དགའ་ཞིང་རྡོ་བ་ཞིག་འཕང་པས། །སྤྲེའུའི་མཇུག་མར་ཕོག་སྟེ་དེ་དག་བྲོས་ཏེ་སོང༌། །གྲོགས་པོ་སྤྲེའུ་དེ་ཉིད་ཡིན་སྙམ་སྣང་བ་ཤར་བའི་ཚེ། །གྲོགས་པོ་སྤྲེའུ་ཞེས་བྱ་ཡང་ཡང་བོས་ལགས་པས། །བག་ཟོན་ཆེ་བར་བྱེད་ཅིང་དྲུང་དུ་འཁོད་པ་ན། །ཆུ་བོ་འདི་ལས་བསྒྲོད་དགོས་ཞེས་བྱའི་ལག་བརྡས་བསྐུལ་བའི་ཚེ། །སྤྲེའུས་ཁོ་ཡིས་ལག་༼༣༥༤༽བཟུང་ནགས་ཚལ་སྦུབས་སུ་ཁྲིད། །དེ་ན་གླང་ཆེན་ཟུང་ཞིག་ཤི་བའི་ཡ་ལད་དག །རྡོ་ཡིས་བརྡུང་བཅད་བྱས་ནས་ཁྱེར་བའི་སྐབས་ཙམ་ཆེ། །འགུལ་བསྐྱོད་མི་ནུས་སྦྲེལ་ཚོགས་མང་དུ་སྦྲན། །ཐབས་དང་གཡོ་འཕྲུལ་དུ་མས་ཆུ་བོའི་འགྲམ་སླེབ་ཚེ། །ཡ་ཐོད་གཉིས་ཀ་ཤིང་ཐོག་འབྲས་བུ་སྣ་ཚོགས་ཀྱིས། །རབ་དུ་བཀང་སྟེ་དེ་སྟེང་ཁོང་གཉིས་སོ་སོར་ཞུགས། །ཀུ་ཤའི་སྐྱ་བ་ཐོགས་ནས་སྦྲེའུའི་ཚོགས་ཇི་སྙེད། །བཞུགས་སྐྱས་བསྐུལ་ཏེ་ཆུ་བོ་ཆེན་པོ་དེར་བསྒྲོད་སྐབས། །རི་བོ་སེར་ནག་བྲག་ཕུག་ཆེར་ལྡན་མི་ཟད་ཞིག །ཆུ་ཀླུང་འོས་མཚམས་ཤུགས་དྲགས་བསྐྱོད་ནས་རྒྱུ་བྱེད་པ། །རང་དབང་མ་མཆིས་ཁོང་གཉིས་དེར་ལྷུང་དེ་ལྷའི་ཚེ། །ཀླུ་ཡིས་རྒྱལ་པོའི་གཞལ་མེད་ཁང་མཆོག་བལྟ་མི་ངོམས། །དེ་ཚེ་ལོ་རྒྱུས་ཞིབ་མོ་ཡང་དག་ལེགས་སྨྲས་ཚེ། །ཀླུ་དབང་ཆེན་པོའི་གསུང་ལས་འདི་སྐད་ཐོས་པར་གྱུར། །ངེད་ཀྱི་སྤྱི་བོའི་རྒྱན་འདི་ཡིད་བཞིན་ནོར་བུ་སྟེ། །གསོལ་བ་གང་བཏབས་འབད་མེད་ལྷུན་གྱིས་འགྲུབ་གྱུར་པས། །དེ་ཕྱིར་ཁྱོད་ཉིད་གོང་མོས་ཇི་ལྟར་གསོལ་བ་ཐོབ། །ཤིང་ཐོག་ནོར་བུར་འགྱུར་པའི་སྨོན་ལམ་བཏབ་༼༣༥༥༽ཚེ་འགྲུབ། །དེ་ནས་གྲུ་ཡིས་བུ་ཚོགས་ལྔ་བརྒྱས་སྐྱེལ་མ་བྱས། །སྔར་བཞིན་གྲུ་དེས་ཆུ་བོ་ཆེ་དེ་སྒྲོལ་བའི་སྐབས། །ཉ་བོ་ཆེ་ཡིས་མཇུག་མ་དར་ཆེན་བསྐྱོད་འདྲ་བས། །གྲུ་རློག་ཆུས་ཁྱེར་སྐབས་ཞིག་ཕྱི་རུ་ཐོན་པའི་ཚེ། །སྲིན་མོ་མི་སྡུག་གཟུགས་ཅན་ཞིག་འཕྲད་འདི་སྐད་སྨྲ། །དེ་རིང་སྲིན་ཚོགས་བསྙེན་གནས་བསྲུང་ཕྱིར་ཁྱོད་ལ་གནོད་མ་མཆིས། །ང་ནི་རྡོ་རྗེ་ཕག་མོ་ཕག་ཞལ་ཁྱོད་མཐོང་ངམ། །ཞེས་སོགས་མང་དུ་གསུངས་ཀྱང་དེ་ལྟར་མ་མཐོང་ཞུས། །ཁྱོད་ཉིད་སྒྲིབ་པས་ནོན་པས་དེ་དག་མཐོང་མི་ནུས། །ད་ཏེ་ཅི་ལྟར་འདོད་པའི་ཡུལ་དེར་དལ་མེད་དུ། །སླེབ་པར་བྱེད་གསུང་སྐྲ་ནས་འཐེན་པས་གཉིད་སད་བྱུང༌། །དེ་ལྟར་རྨིས་པས་ཇི་ལྟར་ལགས་ཟེར་སྨྲ་འདུག་པར། །དེར་ཁོ་ལངས། ཁྱོད་མཐོང་ཚུལ་དང་རྨི་ལམ་སོགས་ཐམས་ཅད། མེ་ལོང་གི་གཟུགས་བརྙན་དང༌། སྒྱུ་མ་ལྟ་བུ་དང༌། རྨི་ལམ་བཞིན། འདུས་བྱས་ཀྱི་ཆོས་ཐམས་ཅད་དེ་ལྟར་དུ་ཡིན་ཕྱིར། རྡོ་རྗེ་གཅོད་པ་ལས། སྐར་མ་རབ་རིབ་མར་མེ་དང༌། །སྒྱུ་མ་ཟིལ་པ་ཆུ་བུར་དང༌། །རྨི་ལམ་གློག་དག་སྤྲིན་ལྟ་བུ། །འདུས་བྱས་ཐམས་ཅད་དེ་ལྟར་༼༣༥༦༽ལྟ། །བཅོམ་ལྡན་འདས་ཀྱི་དེ་སྐད་ཅེས་བཀའ་སྩལ་ཏོ། །ཅེས་དང༌། མགོན་པོ་ཀླུ་སྒྲུབ་ཀྱིས། བ་གླང་རྫི་བོ་ཞིག་ལ་ཆོས་བསྟན་པ། །སྣང་ཞིང་སྲིད་པ་འདི་ཀུན་བདེན་མེད་ལ། །དེ་ཕྱིར་ཁྱོད་རང་གི་མགོ་ལ་མ་ཧེའི་རྭ་ཅོའི་སྐྱེ་འཇིགས་གཉིས་ཀྱི་བསྒོམ་གསུངས་ཆོས་བསྟན་པས། སྣང་བ་བདེན་མེད་སྒྱུ་མ་ལྟ་བུར་རྟོགས། །གཞན་ཡང་སྔོན་བྱོན་གྲུབ་བརྙེས་རྣམས་ཀྱི་གསུངས་ལས། དཔེ་རྨི་ལམ་རྒྱལ་སྲིད་ཐོབ་པ་འདྲ་གསུང་པ་འདི་འདུས་བྱས་ཀྱི་ཆོས་ཀྱི་དཔེ་མཆོག་དམ་པ་ཡིན་བྱས། དེ་ནས་ཚེ་དབང་རྣམ་རྒྱལ་མི་རིང་བར་གནས་འཕོས་སྟེ། བྱིའུ་ཤི་རི་ཁའི་སྐྱེ་བ་བླངས་སྟེ་འདི་ཁར་འབྱོར་བྱུང༌། སྐྱེ་བ་ཤིན་ཏུ་གསལ་བ་དང་ལས་འབྲས་ཀྱི་སྣང་ཚུལ་ངོ་མཚར་ཆེ་བར་མཐོང༌། །འདི་དག་སྔོན་གནས་བལ་ཡུལ་དུ་རྗེ་རྒྱལ་དབང་བྱང་ཆུབ་རྡོ་རྗེའི་ཞབས་འོག་ཏུ་ཆུད་པའི། གླང་ཆེན་ས་གུ་ནའི་སྐྱེ་བ་མི་ལུས་རྟེན་བཟང་ཐོབ་པ་ཡིན་འདུག །ཛ་ཡནྟུ།། ༈ །།སྣང་ཚུལ་ཟིན་བྲིས་ཡོད།། ༈ །།ན་མོ་པདྨ་ཀ་རཱ་ཡ། རྒྱལ་བ་ཀུན་ལས་ཐེག་གསུམ་གྱིས་མཐོ་བ། །ལྔ་བདོའི་དུས་འདིར་ཐུགས་རྗེའི་སྟོབས་མྱུར་ཞིང༌། །༼༣༥༧༽ཟླ་བྲལ་ཕྲིན་ལས་ཟབ་མོ་རྨད་བྱུང་མཆོག །པདྨ་འབྱུང་གནས་མཆོག་དེར་སྙིང་ནས་འདུད། །རབ་བྱུང་བཅུ་གསུམ་པས་བྱི་ལོར་བླ་མ་འགྲོ་མགོན་ངེད་ཀྱི་དྲུང་དུ་བྱོན་བྱུང་བས། ངེད་ལ་ཤིང་ཐོག་བིལ་བ་རྡོག་གཅིག །དུང་དཀར་ཆུང་ཆུང་སྐད་ལྡན་གཅིག །རྒྱ་གར་གྱི་ལི་ཁྲི་ཐུམས་བུ་གཅིག་བཅས་མཇལ་རྟེན་དུ་ཕུལ་བྱུང་བར། དེ་ནས་གསོལ་ཇ་མཆོད་འཕྲོ་བཞུག་ནས། གར་འཆམ་དད་མགུར་སྣ་ཚོགས་གསུང་པ་བཅས། འཁྲུལ་ཞིག་གིས་མཛད་སྤྱོད་རིགས་ངོ་མཚར་ཆེ་བ་དང༌། ཡང་རླུང་བུམ་ཅན་བཟུང་སྟེ་རླུང་ཁུག་རེར་བྱ་རྫོགས་ཀྱི་སྐད་གཅིག་མ་དྲུག་ཅུ་རེ་ལ་འབྱོངས་ཚད་ཡིན་ཀྱང༌། དེ་ལས་ལྷག་པ་ཐུབ་ཀྱི་ཡོད་གསུང་ནས་མ་ཎི་ཕྲེང་བསྐོར་བདུན་དུ་གཡོ་འགུལ་མི་འདུག །དེ་ནས་ཡན་ལག་ལྔ་སྦྱོང་གིས་འཁྲུལ་འཁོར་དང༌། ནཱ་རོ་དྲུག་བསྐོར། སོ་བདུན་མ། གཏུམ་མོའི་འཁྲུལ་འཁོར་བཅོ་བརྒྱད་སོགས་གནང་སོང་བས་ཁུངས་བཙུན་ངེས་ཤེས་འགྲོང་བ་བྱུང༌། དེ་ནས་ངེད་ཀྱི་ཁྱེད་ན་ནིང་དགུན་ཐོག་བལ་ཡུལ་དུ་བྱོན་སྐད་ཐོས་པས། ངོ་མཚར་ཆེ་བ་ཅི་འདྲ་མཐོང་ལགས་ཞུས་པས། ལྷའི་ཡུལ་ནས་བྱ་ཁྱུང་ཡོང་སྟེ་ཀླུ་ཁྱེར་༼༣༥༨༽བའི་ལྟད་མོ་འདུག་གསུང༌། དེ་ཅི་ལྟར་ཡོད་བྱས་པས། ཐོག་མར་ནམ་མཁའ་ནས་ཏྱ་ནེ་ལེ་འདྲ་བ་ཆེ་ཆུང་ཕུག་རོན་ཙམ་ཞིག་ཡོང༌། དེས་མཚོ་དང་ཆུ་ཀླུང་སོགས་ཀུན་དུ་རྒྱུ་བར་བྱེད། དེ་སྐབས་ཀླུ་རྣམས། རིགས་སོ་སོའི་མདོག་དང་མཚུངས་པར་སྦྲུལ་ཆུང་ཁབ་ཙམ་དུ་སྤྲུལ་ནས་བྲོས་ཏེ། མི་བསོད་ནམས་ཅན་ལ་སྐྱབས་ཚོལ་དུ་ཡོང་བས། མིས་ཀྱང་དེ་ལྟ་བུ་ལ་སྣེད་གཙང་མས་ཁ་སྦུབས་ནས་བཞག་ན། ཁྱུང་ཕྱིར་ལོག་པར་གྱུར་ཏོ། །དེ་ལྟར་མ་ཡིན་ན་ཁྱུང་དེས་སྤྲུལ་བཟུང་སྟེ། ཁྱུང་ཡང་རང་གཟུགས་སྟོན་སྟེ་མཆེ་སྡེར་རྭ་ཅན་འཇིགས་རུང་དུ་གྱུར། གླུ་ཡང་དངོས་གཟུགས་སྟོན་སྟེ་མཇུག་མ་ལང་འདོམས་ལྔ་བརྒྱ་ཙམ་ཡོད་པར་དེ་ཁྱེར་སྟེ། སྤྲིན་ནག་རླུང་འཚུབ་དྲག་ཏུ་འཁྲུགས་པའི་འུར་སྒྲ་ཡང་འབྲུག་གྲགས་པ་ལྟ་བུ་ཡོང༌། དེ་ནི་ངེས་པར་བལ་ཡུལ་དུ་ཡང་ཡང་ཡོད། ཁོང་གིས་ཀྱང་ལན་གཅིག་མཐོང་གསུང༌། ད་ལྟ་བལ་ཡུལ་དུ་ཁྱིམ་བདག་གཅིག་གིས་སྦྲུལ་རྒྱལ་རིགས་དཀར་པོ་ཞིག་སྐྱབས་པས། སླར་ཀླུས་དངོས་གྲུབ་བྱིན་སྟེ། ཤིན་ཏུ་ཕྱུགས་པོའི་ནོར་བདག་ཏེ། ནོར་བུ་ཀེ་ཏ་ཀ་དང༌། ཞིམ་མིག་དཀར་ཕྲ་མ་ན། རྡོ་རྗེ་ཕ་ལམ་སོགས་ནོར་སྣ་མང་པོ་དང༌། རལ་གྲི་ཤོག་གྲིལ་༼༣༥༩༽མ་སོགས་མཚོན་ཆའི་རིགས་སྣ་ཚོགས་དང༌། གསོ་གཟར་བབ་དང་ཀ་ཤི་ཀའི་རས་དང་མགོ་སྣ་ཚོས་གཉིས་མ་སོགས། རས་གོས་ཁྱད་ཅན་མང་བར་འདུག་ཀྱང༌། བར་ཆད་ལྟ་བུའི་བུད་མེད་ངན་པ་གཅིག་གིས་ཟོག་ཐམས་ཅད་བརླག་འགྲོ་འདུག་གསུང༌། དེ་ནས་ཁྱུང་གི་ལོ་རྒྱུས་དེ་ལྟ་བུ་ཡ་མཆན་དུ་བྱུང་བས། ངེད་ནས་དེ་ལ་གཞི་བྱས་ཏེ་གཏམ་རྒྱུད་ཞིག་རྩོམ་ན་ཅི་ལྟར་ཡོད་བྱས་པས། བླ་མས་དེ་ལྟར་དུ་ངེས་པར་རྩོམ་དགོས་ནན་ཏན་དུ་སྨྲས་བྱུང་བར་བརྟེན། སྔ་རབས་རྗེ་སྣ་ཚོགས་རང་གྲོལ་ནས་སྲོག་ཆགས་ཀྱི་བསྟན་བཅོས་སྒྱུ་མའི་རོལ་རྩེད་ཅེས་བྱ་བ། ཕུག་རོན་དང༌། རི་དྭགས་དང༌། རྐང་དྲུག་སོགས་ལ་དཔེར་བཞག་པའི་ཆོས་ལ་བསྐུལ་བའི་བཀའ་རྩོམ་རྣམས་བློ་དམན་གྱི་སེམས་ལ་ཕན་པ་ཡོང་འདུག་ཅིང༌། དེ་ཕྱིར་ཀླུ་མི་འདྲེ་གསུམ་གྲོགས་པོ་བྱས་པའི་ལོ་རྒྱུས་འདི་ལྟར་བཀོད་དོ།། ༈ །།ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཀླུ་རྒྱལ་དངོས་གྲུབ་གཏེར་འཛིན་དང༌། མི་ཚེ་བརྟེན་དར་པོ་དང༌། འདྲེ་མོ་སྦྲེལ་མཐོང་ཟངས་སྣ་གསུམ་གྲོགས་པོ་བྱས་པའི་ལོ་རྒྱུས་ནི། དེ་ཡང༌། ཀླུ་དེ་ནི། སྔོན་དེ་བཞིན་གཤེགས་པའི་ཞལ་མཐོང་ནས། །༼༣༦༠༽གནས་དང་གནས་མ་ཡིན་པའི་ཚུལ་ཤེས་པ་ཞིག་ཡིན་འདུག །མི་དེ་ནི། དགེ་སྡིག་འདྲེས་མ་ལས་དགེ་བཤེས་ཆེ་བ་གཅིག་ཡིན་འདུག །འདྲེ་མོ་དེ་ནི། སྔོན་གྱི་ལས་ངན་ལས་བར་སྲིད་འཁྱམས་པའི་འབྱུང་པོ་མོ། །ནུས་པ་ཅུང་ཟད་ཡོད་པ་གཅིག་ཡིན་འདུག །དུས་དེར། ཚེ་བརྟན་དར་པོ་ཆུ་འགྲམ་ན་བསྡད་ཡོད་ཙ་ན། སྦྲུལ་མང་པོ་ཚོགས་ནས་སྦྲུལ་མཁར་བརྩིགས་པ་མཐོང་ངོ༌། །དེར་ལྟད་མོ་བལྟས་ནས་བསྡད་ཙ་ན། ནམ་མཁའ་ནས་རླུང་འཚུབ་འུར་སྒྲ་ཆེན་པོའི་དཀྱིལ་དུ། བྱ་ནེ་ལེ་གཅིག་གཤོག་པ་གཞུམ་ནས་སྦྲུལ་མཁར་གྱི་སྟེང་དུ་ཡོངས་འདུག་པས། སྦྲུལ་ཐམས་ཅད་ཆུ་ནང་དུ་ལོངས་སོང་སྦྲུལ་དཀར་པོ་ཆུང་ཆུང་གཅིག་བྲོས་མ་ཐུབ་པར་དེར་ལུས་འདུག་པར། ཚེ་བརྟན་དར་པོའི་པང་དུ་སླེབ་བྱུང་བས། ལག་པས་བཀབ་ཏེ་སྦས་བསྡད་པས། ནེ་ལེ་དེ་ཕྱོགས་མཚམས་ཀུན་དུ་བལྟས་ནས་ནམ་མཁའི་མཐོང་ལ་འཕུར་ཏེ། གནམ་དང་འདྲེས་ནས་མཐོང་རྒྱུ་མེད་སོང༌། དེ་ནས་སྦྲུལ་དེ་པང་དུ་གཉིད་སོང་བ་ལྟ་བུས་མགུལ་རྒྱུ་མི་འདུག་པས། སྔོན་སྦྲུལ་མཁར་བརྩིག་པའི་ཤུལ་དེ་ན་བཞག་པས། །༼༣༦༡༽སྦྲུལ་དེ་འདྲ་བ་གཉིས་ཡོང་ནས་བསྐོར་བ་ལན་གསུམ་བྱས་ནས་ལོག་སོང༌། དེ་མ་ཐག་ཆར་ཆེན་པོ་ཅིག་བབས་བྱུང་བས། སྦྲུལ་དེ་ཡར་སོས་བྱུང༌། ཚེ་བརྟན་དར་པོ་ལ་མགོ་ཆོག་ཆོག་ལན་བརྒྱད་ཙམ་བྱས་ནས་ལོག་སོང་ངོ༌། །དེ་ནས་ཚེ་བརྟན་དར་པོས་སྔར་མཐོང་མ་མྱོང་བའི་ལྟད་མོ་མཐོང་བས། བློ་བདེ་མི་བདེ་གཉིས་ཀ་བྱུང་བས། མོ་རྩི་བྱས་པར། ཁྱོད་ལ་དངོས་གྲུབ་ཅིག་ངེས་པར་ཐོབ་འདུག །དེ་རྗེས་ལྟས་ངན་ཅིག་ཀྱང་ཡོང་ཟེར་བས། ཁོའི་བསམ་པ་ལ། དང་པོ་དངོས་གྲུབ་དེ་ནི་ཞུ་དགོས། རྗེ་ལ་ལྟས་ངན་དེ་ནི་འཛེམ་དགོས་བསམས་ནས། དང་པོ་དངོས་གྲུབ་ལ་འདོད་པས་གདུངས་ཏེ། ཉིན་མཚན་མེད་པར་སྒུག་བསྡད་པས། ཞག་ལ་མ་བྱུང༌། ཟླ་བ་ལ་མ་བྱུང༌། ལོ་གཅིག་ལའང་མ་བྱུང༌། དེ་ནས་ལོ་བཅུ་གཉིས་ལའང་མ་བྱུང༌། ཁོ་རེའི་སྔོན་གྱི་ཟས་གོས་རྣམས་ཀྱང་ཟད་ལ་ཉེ་བའི་སྐབས་སུ། ཡི་ཆད་ཏེ་ད་བར་ལས་ཀ་བྱས་ན་འདི་ཡིན་ཟེར་བ་གཅིག་ཡོང༌། ཆོས་བྱས་ན་འདི་ཡིན་ཟེར་བ་གཅིག་ཡོད། ད་ཆོས་འཇིག་རྟེན་གཉིས་ཀ་མེད་པའི་བྱ་བ་འདི་འདྲ་གཅིག་༼༣༦༢༽བྱུང་བསམས་ནས། སེམས་མ་དགའ་ནས་བྲག་གཡང་ཞིག་ལ་ལྕེབས་དུ་འགྲོ་བསམས་ནས་རྒྱུགས་ཕྱིན་པས། ལམ་དུ། བྱ་བྱིའུ། བྲ་བ། རི་བོང་སོགས་ཐམས་ཅད་ཀྱི་ལམ་བཀག་པའི་ཚུལ་བྱེད་པ་མཐོང་ཀྱང་མ་འཛེམ་པར་བྲག་གཡང་ཆེན་པོ་ཞིག་འདུག་པ་དེའི་རྩེ་ལ་ཕྱིན་ཏེ། ལྕེབས་སྙམས་པའི་ངང་ལ། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཟེར་སྐད་ཆེན་པོ་གཅིག་རྒྱབས་པས། བྲག་ལ་བྲག་ཆ་འཁོར་ཏེ། བྲག་ཆ་ལ་འདི་སྐད་ཟེར་བ་ཐོས་སོ། །ཉོན་ཅིག་ཚེ་བརྟེན་དར་པོ་ཁྱོད། །ཐོབ་དཀའ་མི་ལུས་རིན་ཆེན་འདི། །ཨན་ཙམ་གཡང་ལ་མ་གཤེགས་ཞུ། །དངོས་གྲུབ་མ་ཐོབ་ཡི་ཆད་པ། །བདེན་བདེན་འདྲ་ཡང་བདེན་རྒྱུ་མེད། །འདོད་པ་ཅན་ལ་བུ་མི་འབྱུང༌། །བསམ་བློ་མང་ན་དོན་མི་འགྲུབ། །དམག་དཔོན་མང་ན་ཆུས་ཉེས་འབྱུང༌། །ཡང་གཅིག་ལེགས་པར་གསོན་མཛོད་དང༌། །ཆར་ཆུ་དུས་འབབ་ལོ་ཐོག་ངང་གི་འཕེལ། །བསོད་ནམས་ལྡན་པས་བྱ་བ་ངང་གི་འགྲུབ། །དངོས་རྫས་འབོལ་ན་རིན་ཐོང་ངང་གི་ཆུང༌། །ཚོང་པ་རྣམས་ནི་གཡོ་རྫུན་ངང་གི་གཏོང༌། །མདོ་མེད་མི་དེ་ཕྱེད་རྒྱུ་ངང་གིས་མང༌། །༼༣༦༣༽ཕྱུགས་པོ་མང་ན་ཇ་ཆང་ངང་གིས་འབོལ། །མི་ལྟོག་མང་ན་རྐུན་ཇག་ངང་གི་དར། །བྱིའུ་མང་ན་ཅ་ཅོ་ངང་གི་ཚ། །འདོད་པ་ཆེ་ན་དངོས་གྲུབ་ངང་གི་ཡལ། །དེ་སྐད་ཟེར་བ་ཐོས་པས་འཕྲལ་དུ་རང་ཁྱིམ་དུ་ལོག་སོ། །དེ་ནས་དངོས་གྲུབ་ཨེ་ཡོང་གི་རེ་བ་མ་བྱས། བཛྲ་གུ་རུའི་གླུ་དབྱངས་འདྲ་འཐེན་པའི་སྐབས་དེར། ཆུ་ཁར་ཆུ་ལེན་དུ་ཕྱིན་པས། སྔར་དང་མི་འདྲ་བའི་སེམས་ལ་སྐྱིད་སྣང་ཆེན་པོ་གཅིག་བྱུང༌། རྡོ་ཞིག་ལ་གློ་བ་སྙེས་ནས་བསྡད་པའི་གཉིད་ལ་སོང་བ་འདྲ་མོ་གཅིག་ལ། ཀླུའི་ཕོ་བྲང་རྒྱ་ཆེ་བ་རིན་པོ་ཆེ་དུ་མ་ལས་གྲུབ་པ་ཞིག་གི་ནང་དུ་སླེབ་འདུག །དེའི་སྦུགས་སུ་རིན་པོ་ཆེའི་ཁྲིའི་སྟེང་ན་ཀླུ་རྒྱལ་ཆེན་པོ་གཅིག་བཞུགས་འདུག །ཕན་ཚུན་གཉིས་ལ་འཁོར་གཉིས་ཀྱང་འདུག །གཞན་ཡང་རིན་པོ་ཆེའི་ལོངས་སྤྱོད་པ་གམ་དང༌། ཉེ་བར་མཁོ་བའི་ཡོ་བྱད་སྣ་ཚོགས་ཀྱི་ཡོངས་སུ་ཁེངས་འདུག །པདྨའི་གདན་ཡང་གྲངས་མེད་པར་འདུག །དེ་ནས་ཁོའི་སེམས་ལ་ད་ལན་ང་ཆུ་ལེན་པར་ཡོང་སྐབས་ཆུ་ཁར་གཉིད་སོང་ནས་རྨི་ལམ་རྨི་བ་ཡིན་འདྲ་བསམ་པའི་རྟོག་པ་གཅིག་སྐྱེས་པས། ཀླུའི་རྒྱལ་པོའི་ཟག་བཅས་ཀྱི་མངོན་༼༣༦༤༽ཤེས་ཀྱི་ཚོར་ཏེ། འདི་ནི་སྣང་བ་དག་པའི་མངོན་སུམ་ཡིན། ངེད་ཀྱི་མིང་ལ་ཀླུ་རྒྱལ་དངོས་གྲུབ་གཏེར་འཛིན་ཟེར། ཁྱོད་ཀྱི་མིང་ལ་ཚེ་བརྟེན་དར་བོ་ཟེར་ཚོད་ཡིན། །དེ་ནས་ཚེ་བརྟེན་དར་པོ་སྐྲག་ཏེ་འདར་ཡེང་ཡེང་བྱུང་བས། ཀླུ་རྒྱལ་གྱིས་ཁྱོད་རང་དེ་འདྲ་ཞེད་མི་དགོས། ངས་ཁྱོད་ལ་ལེགས་པར་བཤད་དོ། །ཉོན་གཅིག །སྔོན་ངེད་ཚོ་མི་ཡུལ་དུ་སྦྲུལ་གྱིས་གཟུགས་སུ་སྦྲུལ་ནས་ཚོགས་སྐབས། ལྷ་ཡུལ་ནས། ཁྱུང་རྣམས་བྱ་ནེ་ལེར་སྤྲུལ་ནས། བར་ཆད་འཚེ་བརྩོམ་པ་ཡོང་སྐབས། ཀླུ་གཞན་རྣམས་མགྱོགས་པར་བྲོས་སོ། །དེར་ངེད་རྗེས་ལ་ལུས་པས་ཁྱུང་གི་ཁུར་བར་ཐག་ཆོད་སོང་ཀྱང༌། ཁྱོད་ཀྱི་སྦང་དུ་ཡོད་པས་སྲོག་གི་བར་ཆད་ལས་གྲོལ་སོང༌། དེ་ནས་ཁྱོད་ཀྱི་མ་བུའི་འདུ་ཤེས་བཞིན་དུ་སྔོན་གྱི་སྡོད་གནས་དེར་བསྐྱལ་སྐབས། ངེད་ལ་ཅུང་ཟད་གྲིབ་རྩོག་ཕོག་པས་དེར་ལུས་སེམས་མྱོས་ཏེ་ལུས་སོང༌། དེ་སྐབས་ངེད་ཀླུའི་ཟླ་གྲོགས་རྣམས་ཀྱིས་ཆར་ཕབ་པས། དེས་སྔར་བཞིན་ལུས་ཁམས་དྭངས་པར་གྱུར། དེ་ནས་ཁྱོད་མཐོང་བས་སེམས་རབ་ཏུ་དགའ་ཏེ་གྲོགས་པོའི་འདུ་ཤེས་བྱས། ཅི་འདོད་པའི་དངོས་གྲུབ་སྟེར་བསམས་ནས་མགོ་༼༣༦༥༽ཆོག་ཆོག་ལེན་མང་དུ་བྱས་པ་ཡིན། དེ་རྗེས་ཁྱོད་ལ་དངོས་གྲུབ་སྟེར་དགོས་བསམས་ནས་ཡོངས་པས། ཁྱོད་དངོས་གྲུབ་ལ་ཧ་ཅང་གི་འདོད་པ་ཆེ་གྲགས་པའི་རྣམ་སྨིན་གྱིས། ཁྱོད་ཀྱི་ལུས་དེ་སྤྱང་ཁུ་དང༌། བྱ་རོག་སོགས་མཐོང་ཡོང་འདུག །ཕལ་ཆེར་དངོས་གྲུབ་བྱིན་པ་ཡོང་སྐབས་མཐོང་རྒྱུ་མི་འདུག །ད་ལན་ཁྱོད་ཁྱིམ་དུ་བཛྲ་གུ་རུ་འཛབ་བཟླས་བརྗོད་ཅིང༌། དངོས་གྲུབ་ལ་ཧ་ཅང་ཞན་པ་ཆུང་བ་བཅས། ཁྱོད་རང་ཆུ་ལན་པར་ཡོངས་སྐབས་རང་གཟུགས་གསལ་བར་མཐོང་བས། ངེད་ཀྱི་རྫུ་འཕྲུལ་གྱིས་ཁྱེར་ཏེ་གནས་འདིར་སླེབ་པ་ཡིན་གསུངས་སོ། །དེ་ནས་ཀླུ་རྒྱལ་གྱི་གཡས་ཕྱོགས་ཀླུ་དེས། ཤེལ་གྱིས་སྡེར་མ་གཅིག་གིས་ནང་དཀར་གསུམ་མངར་གསུམ་གྱིས་གང་བ་ཞིག་གཏད་བྱུང༌། དེ་ཁོས་ཟ་ཡིན་གཡས་གཡོན་ཐམས་ཅད་མིག་གིས་བལྟས་པས། ཡང་ཀླུ་རྒྱལ་གྱིས་འདི་སྐད་གསུངས། པདྨའི་གདན་མང་པོ་འདི་རྣམས་ངེད་ཀླུའི་རྒྱལ་ཕྲན་ཚོགས་པའི་གདན་ཡིན། དེ་རྣམས་ནི་འགའ་ཞིག་ལ་མཐོང་བའི་དུག །འགའ་ཞིག་ལ་ཁ་རླངས་དུག་སོགས་ཡོད་པས། ཁྱོད་ཡོངས་སྐབས་རང་རང་གི་གནས་སུ་ཕྱིར་བཏང་བ་ཡིན། གཡས་༼༣༦༦༽ཕྱོགས་སྐྱི་སྐུ་འདི་གཉིས་ནི། དེ་བཞིན་གཤེགས་པ་ཀླུ་དབང་གི་རྒྱལ་པོ་དང༌། འཕགས་པ་ཀླུ་སྒྲུབ་ཀྱི་སྐུ་ཡིན། ངེད་དཀར་ཕྱོགས་སྐྱོང་བའི་ཀླུ་རྣམས་ཀྱི་མཆོད་པའི་རྟེན་ལགས། རིན་པོ་ཆེ་ལས་གྲུབ་པའི་སྒོམ་སྣ་ཚོགས་འདི་རྣམས་ནི་འཇིག་རྟེན་གྱིས་ཁམས་སུ་ཆར་འབེབས་པའི་རྫས་སྣ་ཚོགས་པ་ཡོད། དེའི་འོག་གི་རྒྱལ་པོ་ཆེན་པོ་འདི། སངས་རྒྱས་བསྟན་པའི་སྤྱི་དགྲ་དང་འགྲོ་བ་སེམས་ཅན་ལ་གནོད་ཅིང་འཚེ་བར་བྱེད་པ་རྣམས་ལ། མཛེ་དཀར་ནག་ཁྲ་བོ་སོགས་གཏོང་བའི་སྡོམ་གྱི་རིགས་མང་པོ་ཡོད། གཞན་མ་ཀླུའི་ནོར་ནི། དཔེ་བཞོག་ས་ཡིན་པས་ཚད་འཛིན་རྒྱུ་མེད། གཞན་ཡང་ད་ལྟ་མེད་ཀྱང་ངེད་ཀྱི་སྤྱི་བོའི་རྒྱན་དུ་ཡིད་བཞིན་གྱི་ནོར་བུ་ཡོད་པས་དེར་གསོལ་བ་ཅི་བཏབ་པ་དེ། ད་ལྟ་ཉིད་དུ་ཐོགས་མེད་དུ་འབྱུང་ངོ༌། །དེ་སོགས་ངེད་ཀླུའི་ལོ་རྒྱུས་བཤད་ན་མཐའ་ཡས་ཤིང་མུ་མེད་པ་ཡིན་པས་བཤད་ཚོད་མེད། ཁྱོད་ལ་དངོས་གྲུབ་ཅི་དགོས་ད་ལྟ་སྨྲོས། ད་མི་ཡུལ་དུ་ལོག་པ་ལེགས་གསུངས། དེར་ཁོས་ཀླུ་རྒྱལ་ཆེན་པོ་ལགས། ངེད་ཀྱི་མི་མཚམས་པའི་དངོས་གྲུབ་ནི་ཞུ་མི་ནུས། བདག་༼༣༦༧༽མི་ཡུལ་དུ་ལྟོ་གོས་འདི་རང་དཀོན་འདུག་པས། ཟས་གོས་ཞིག་གིས་དངོས་གྲུབ་ཞུ་བྱས་པས། ཀླུ་རྒྱལ་གྱིས་ཆུ་དར་སྔོན་པོའི་གོས། དབྱར་བསིལ་བ། དགུན་དྲོ་བ། མི་ལོ་སྟོང་ཕྲག་བར་གོན་ཀྱང་ཟད་རྒྱུ་མེད་པ་ཅིག །གསེར་གྱི་སྟིབ་རི་ཆེ་ཆུང་མཐེ་བོང་ཙམ་གཅིག་ལས། ཅི་བསམ་པའི་ཇ་ཆང་གང་འདོད་དུས་རྟག་ཏུ་ཟད་རྒྱུ་མེད་པ། སྟི་བ་རི་དེའི་ཏོག་ལ་རིན་པོ་ཆེ་ཁ་དོག་བཞི་པ་ཞེས། ཞོག་པ་ཁ་དོག་དཀར་པོ། དགོངས་མོ་དམར་པོ། མཚན་ཕྱེད་ཚུན་སྔོན་པོ། མཚན་ཕྱེད་ཕན་སེར་པོའི་ཁ་དོག་སུ་གྱུར་པ་ཞིག་ཀྱང་འདུག །ཡང་ཁྱིམ་མཛེས་ཀྱི་ཆགས་སྡང་བྱུང་ན། གཏོང་རྒྱུའི་ཟངས་ཀྱི་མཛེ་སྡོམ་ཡུངས་འབྲུ་ཙམ་ལ། སྣོད་ལྕགས་གི་གའུ་སྲན་མ་ཙམ་ཡོད་པ་གཅིག་བྱིན་ནས། ཀླུ་རྒྱལ་གྱི་ཞལ་གདམས་འདི་གསུངས་སོ། །ཨོཾ་མ་ཎི་པདྨེ་ཧཱུྃ་ཧྲཱིཿ ཚུར་ལ་གསོན་དང་ཚེ་བརྟེན་དར་པོ་ཁྱོད། །སྔོན་ཚེ་དགེ་སྡིག་ནང་ལས་དགེ་སྟོབས་ཆེ། །ད་དུས་མི་ལུས་རིན་ཆེན་ཐོབ་པ་ལེགས། །སྤྱིར་ནི་འདུས་བྱས་ཐམས་ཅད་མི་རྟག་སྟེ། །ཡང་དགོས་འགྲོ་བའི་ཚེ་སྲོག་ཆུ་བུར་ཡིན། །གྲོགས་དང་ལོངས་སྤྱོད་སྨིག་སྒྱུའི་ཆུ་བཞིན་༼༣༦༨༽མཚུངས། །གཏན་བདེ་བ་དམ་པའི་ལྷ་ཆོས་ལགས། །སྐྱབས་གནས་བློ་གཏད་ཐུབ་པ་དཀོན་མཆོག་གསུམ། །དེ་ལ་མ་ཡེངས་རྩེ་གཅིག་གསོལ་བ་ཐོབ། །སྡིག་སྤོངས་དགེ་བསྒྲུབས་ལས་ལ་ཅི་ནུས་འབུངས། །དེ་ནི་རགས་པ་སྤྱི་ཡི་བཤད་པ་ཡིན། །ཡང་གཅིག་གསོན་དང་ཚེ་བརྟེན་དར་པོ་ཁྱོད། །མི་ཡུལ་འབྱོར་སྐབས་འདྲེ་མོ་མཐུ་མོ་ཆེ། །སྦྲེལ་ཐོད་ཟངས་སྣ་ཞེས་པའི་བར་ཆད་ཡོད། །དེ་ལ་ཅིས་ཀྱང་ངེས་པར་འཛེམ་དགོས་པས། །དཔེར་ན་དཀར་གསལ་བཅོ་ལྔའི་ཟླ་བ་ལ། །སྒྲ་གཅན་གདུག་པའི་དྲི་ཡིས་མ་གོས་དགོས། །མཚན་ལྡན་བླ་མ་འགྲོ་བའི་དོན་བྱོན་པར། །དམ་ཚིག་ཉམས་པའི་དྲི་ཡིས་མ་གོས་དགོས། །རྒྱལ་པོ་མངའ་ཐང་འཕེལ་ཞིང་རྒྱས་པ་ལ། །བློན་པོ་མགོ་གཉིས་དྲི་ཡིས་མ་གོས་དགོས། །དེད་དཔོན་ཆེན་པོ་རྒྱ་མཚོར་བསྒྲོད་པའི་ཚེ། །རླུང་ཕྱོགས་ངན་པའི་དྲི་ཡིས་མ་གོས་དགོས། །སྣ་ཚོགས་བཀྲ་བ་མེ་ཏོག་ཚལ་ཆེན་པོར། །སད་དང་སེར་བའི་དྲི་ཡིས་མ་གོས་དགོས། །ཚེ་བརྟན་དར་པོ་མི་ཡུལ་སླེབ་དུས་སུ། །འདྲེ་མོ་ཟངས་སྣའི་དྲི་ཡིས་མ་གོས་དགོས། །དེ་སྐད་བརྩེ་༼༣༦༩༽བའི་གདམས་པ་དཔེ་དོན་བཅས། །སྙིང་གྲོགས་ཁྱོད་ཀྱི་ཡིད་ལ་ལེགས་པར་བཞོག །ཅེས་གསུངས་སོ། །ད་ཁྱོད་རང་གོས་དེ་གོན། སྟིབ་རི་དེ་ལག་དུ་ཁུར། མཛེ་སྡམ་གའུ་དེ་སྐེད་པར་ཐོགས། མིག་གཉིས་བཙུམ་ལ་སྒོ་ཆུང་འདི་ནས་ཕར་སོང་བ་དང༌། མིག་ཕྱེ་ནས་བལྟས་ན་ཆུ་སོགས་ཀྱི་དཀའ་ཚེགས་གང་ཡང་མེད་པར་ཡུལ་དུ་འབྱོར་རོ་གསུངས། དེ་བཞིན་བྱས་པས་སྐད་ཅིག་མར་ཆུ་འགྲམ་དེར་སླེབ་འདུག་གོ །དེ་སྐབས་འདྲེ་མོ་སྦྲེལ་ཐོད་ཟངས་སྣ་མ་དེས། ཟག་བཅས་ཀྱི་མངོན་ཤེས་ལས། ཚེ་བརྟེན་དར་པོ་ལ་ཀླུ་རྒྱལ་གྱི་དངོས་གྲུབ་གནང་བར་ཤེས་ནས། འདྲེ་མོ་དེ་མ་དགའ་སྟེ་བར་ཆད་བརྩམས་པར་འོངས་ཏེ། བུད་མེད་གཟུགས་མཛེས་ལྟ་ན་སྡུག་པ་ཞིག་ཏུ་སྤྲུལ་ནས། སྔར་ཁོས་ཆུ་བེ་མ་བཞག་པ་དེ་ཆུས་བཀང་སྟེ་རྒྱབ་ཏུ་ཁུར། ཁོ་མཐོང་མ་ཐག་ཕྱག་འབུལ་ཞིག་བྱས་ནས། ཁྱེད་གཞན་དང་མི་འདྲ་བའི་སྙན་པ་ཐོས་པས་ལམ་རིམ་ཁྱད་དུ་བསད་ནས། སྐུ་ཡི་དྲུང་དུ་འོངས་བ་ཡིན་ཟེར། བུད་མེད་ཀྱི་མཚན་ཉིད་བཟང་མོ་ཐམས་ཅད་ཚང་བར་འདུག་བསམས་ནས། ཁོས་བུད་མེད་དེ་༼༣༧༠༽ཁྱིམ་དུ་བཞག་གོ། །བུད་མེད་དེ་རྐང་བྲོ་གླུ་གཞས་མཁས་པས་ཉིན་རེ་བཞིན་སེམས་ཡེངས་སོ། །དེས་ཀླུའི་དངོས་གྲུབ་རྣམས་ཉམས་ཏེ། གསེར་སྟིབ་མཐེ་བོང་ཙམ་དེར་གན་དུ་གྱུར་ནས། ཇ་ཆང་ཡང་འབབས་རྒྱུ་མེད། ཏོག་ནོར་བུ་མདོག་བཞི་པ་དེ། སྲན་སྐམ་འདྲ་བར་གྱུར། གོས་ཆུ་དར་སྔོན་པོ་དེ་ཡང་དྲག་པ་ཕོག །དེ་སྐབས་ཁོས་བསམས་པར་ཀླུ་རྒྱལ་ཆེན་པོ་ནས་རྫུན་མི་གསུང་ཐག་ཆོད་ཡིན་ལ། འདི་ལྟར་གྱུར་པ་ཅི་ཡིན་བསམས། དེ་ནས་བུད་མེད་དེས། ཁྱེད་ཀྱི་སྐེད་པར་འདོགས་རྒྱུའི་ལྕགས་ཀྱི་གའུ་ཆུང་ཆུང་འདི་ཅི་ཡིན་ཟེར། དེར་ཁོས་མི་གཞན་སུ་ལ་ཡང་ཤོར་རུང་བ་ཞིག་མིན་ཏེ། གཏན་གྲོགས་བུ་མོ་ཁྱོད་ལ་བཤད་དོ་བྱས། སྔོན་གྱི་ལོ་རྒྱུས་རྣམས་ཞིབ་ཞིབ་རྒྱས་པར་བཤད་དེ། དེ་ནས་བུད་མེད་དེས་སྔར་བཞིན་དགའ་བའི་ངང་ཚུལ་དུ་བྱས་ནས། ཁོ་གཉིས་ལ་སོང་བའི་སྐབས། ལྕགས་ཀྱི་གའུ་ནས་མཛེ་སྡོམ་བླངས་ཏེ་ཁོའི་སྣ་བུག་ནང་དུ་བརྫང༌། །ལྕགས་ཀྱི་གའུ་སྔར་བཞིན་ཁ་བསྡམས་ནས་བཞག །ད་དུང་སྔར་ལས་དགའ་ཞིང་གུས་པར་བྱས་ཏེ་བསྡད་སྐབས། ཚེ་བརྟན་དར་པོ་མགོ་སྐྲངས། མིག་དམར། །༼༣༧༡༽ལུས་སྦོས། རྐང་པ་འཐེང་པ་བྱུང་བས། སྔར་གྱི་མོ་རྩིས་མཁན་པོ་བོས་ནས། མོ་རྩིས་བྱས་པར། ཚེ་བརྟན་དར་པོ་ཁྱོད་ལ། དངོས་གྲུབ་ཡང་ཐོབ་འདུག །ལྟས་ངན་བར་ཆད་ཡང་བྱུང་ཚར་བ་རེད་ཟེར། ཡང་ཚེ་བརྟེན་དར་པོས་སྨྲས་པ། དངོས་གྲུབ་ཐོབ་པའི་ལོ་རྒྱུས་བཤད། ལྟས་ངན་རེད་བསམས་པ་ཞིག་དེ་སྔ་མ་བྱུང༌། བྱུང་ན་འཇམ་དགོས་ཟེར། ཡང་མོ་རྩིས་མཁན་པོས་ཟེར་བར། དངོས་གྲུབ་ཐོབ་པའི་སྣ་རེ། བར་ཆད་ལྟས་ངན་ཡང་འབྱོར་ཚར་བར་བབས་འདུག་པས། འོན་ཀྱང་ཁྱོད་ཀྱི་ནད་འདི་གྲགས་པར་བྱེད་པ་ལ། ལུང་པ་ཕུའི་སྔགས་འཆང་ཆེན་པོ་རིག་འཛིན་པདྨའི་རྣམ་འཕྲུལ་དབང་དྲག་རྡོ་རྗེ་གདན་དྲངས་ན་ཕན་པ་འོངས་ཟེར། དེ་ནས་སྔགས་འཆང་དབང་དྲག་རྡོ་རྗེ་གདན་དྲངས་ཏེ། ཁྱིམ་དུ་ཕེབས་མ་ཐག །སྐུ་རྐེད་ཀྱི་ཕུར་བ་དེ་བཏོན་ནས། ཧཱུྃ་སྒྲ་དང་ཕཊ་སྒྲ་མང་ཙམ་གསུངས་པས། བུད་མེད་དེ་ལུས་ཐམས་མདོག་དུ་སོང་ནས། སྒོ་ཕྱིར་དོན་སོང་ངོ༌། །དེ་ནས་སྔགས་འཆང་དེ་ཏིང་ངེ་འཛིན་ལ་སྙོམས་པར་ཞུགས་སོ། །དེ་ནས་ཏིང་ངེ་འཛིན་ལས་བཞེངས་ཏེ། ཁྱོད་ལ་ཀླུའི་རྒྱལ་༼༣༧༢༽རྒྱལ་པོ་ཆེན་པོའི་དྲུང་ནས་དངོས་གྲུབ་བཟང་པོ་ཞིག་ཐོབ་འདུག །དེ་ཐོབ་མ་ཐག་འདྲེ་མོ་སྦྲེལ་ཐོད་ཟངས་སྣ་མ་དེས་བར་ཆད་བྱས་པ་ཡིན་འདུག །འདྲེ་མོ་དེ་ནི་ད་ལྟ་ཁྱོད་ཀྱི་བུད་མེད་འདི་ཀ་ཡིན། བདེན་མི་བདེན་རང་གཟུགས་སྟོན་པའི་འཁོར་ལོ་འདི་ཐོགས་ཅིག་གསུངས། དེར་ཁོས་འཁོར་ལོ་ཁུར་ནས་སྒོ་ཕྱིར་སོང་བས། བུ་མོ་དེ་རྭ་བའི་ནང་དུ་བསྡད་འདུག་པས། ཁོས་འཁོར་ལོ་དེ་བཏགས་པས། བུ་མོ་དེའི་རང་གཟུགས་མཐོང་སྟེ། ཡ་ཐོད་སྤྲེའུ་ལ་མ་འགལ་ཕག་པ། སྣ་ཟངས་སྣ། ཁ་ཤོ་བ། མཆེ་བ་གཙིགས་པ། ལག་པ་བྱ་སྡེར། མི་ལྤགས་གོན་པ་ཞིག་ཏུ་གྱུར་སོང་བས། ཁོ་ཞེད་ནས་སྔགས་འཆང་གི་དྲུང་དུ་ཡར་བྲོས་ཡོངས་པས། སྔགས་འཆང་ཞལ་འཛུམ་འཛུམ་མཛད་འདུག །དེ་ནས་ཁོའི་ནད་ཞི་བའི་ཆེད་དུ། ཏིང་ངེ་འཛིན་གྱིས་ནུས་པ་ཁོ་ནས་སྡོམ་ཡར་དྲངས་ནས། ཁོའི་ཁ་ནས་སྐྱུགས་བྱུང་བས། མཛེ་སྡོམ་དམར་པོ་སྟར་ཁའི་འབྲས་བུ་རྩམ་རེད་འདུག །དེར་སྔགས་འཆང་གི་ཁྲུས་གསོལ་བྱས་ནས་སྔར་གྱི་ཆུ་བོའི་འགྲམ་དེར་པོར་ཤིག་གསུངས་པ་བཞིན་བྱས། དེ་ནས་འདྲེ་མོ་བར་ཆད་བྱེད་མཁན་དེ་བསྐྲད་དགོས་ཞུས་པས་༼༣༧༣༽སྔགས་འཆང་གི་དཔལ་རྟ་མཆོག་ཧེ་རུ་ཀའི་ང་རྒྱལ་བཞེངས་ཏེ། འདྲེ་མོའི་གདོང་ལ་ཐུན་བརྒྱབ་པས། རླུང་འཚུབ་ཞིག་དང་མཉམ་དུ་ཡལ་སོང༌། ད་དུང་བར་ཆད་གཞན་འདྲ་ཡོང་ཡོང་ཉན་ཆེ་བས། ལྷ་འདྲེ་སྟོང་གི་སྒྲིབ་ཤིང་འཁོར་ལོ་འདི་ཐོགས་ཞིག་གསུངས་སོ། །དེར་ཁོས་ཀྱང་སྔགས་འཆང་ལ་ཅི་འབྱོར་གྱི་འབུལ་བ་ཕུལ་ནས། སྔགས་འཆང་ཡང་ལོགས་ཕེབས་སོ། །དེ་ནས་ཁོ་རང་ཁྱིམ་དུ་བསམ་བློ་རང་བཏང་ནས་བསྡད་ཙ་ན། འཇིག་རྟེན་བྱ་བ་གང་ལའང་སྙིང་པོ་ཞིག་མི་འདུག །ཀླུ་རྒྱལ་ཆེན་པོའི་དྲུང་ནས་དངོས་གྲུབ་བཟང་པོ་དེ་འདྲ་ཐོབ་ཀྱང༌། འདྲེ་མོས་བར་ཆད་བྱས་ནས་ཐམས་ཅད་མེད་པར་སོང༌། ལྷག་པར་སྔགས་འཆང་ཆེན་པོ་དང་མ་མཇལ་ན་སྲོག་དང་བྲལ་གྲབ་བྱུང༌། །ད་ནི་འཁོར་བ་འདི་ལ་སྐྱོ་བ་རང་སྐྱེས་ཤིང༌། ལྷག་པར་བར་ཆད་འདི་ལ་ཤིན་ཏུ་འཇིག་གོ །དེ་ཡང་འདི་དག་ཆོས་ལ་དཔེར་མཚོན་ན། ཀླུའི་རྒྱལ་པོའི་དངོས་གྲུབ་ནི་མི་ལུས་རྟེན་བཟང་ཐོབ་པ་དང་འདྲ། འདྲེ་མོ་ཟངས་སྣམ་ནི་འཇིག་རྟེན་འདིར་སྣང་གི་ཁང་ཁྱིམ་ནོར་རྫས་ཉེ་འབྲེལ་སོགས་དང་འདྲ། སྔགས་འཆང་ནི་བླ་མ་དགེ་བའི་བཤེས་གཉེན་ཆོས་སྟོན་པའི་སློབ་དཔོན་དང་འདྲ་བས། །༼༣༧༤༽ད་ནི་ཆོས་མ་གཏོགས་གང་གིས་ཀྱང་ཕན་པ་མི་འདུག །དེ་ཕྱིར་ཡིག་དྲུག་དང་བཛྲ་གུ་རུ་གཉིས་གཙོ་བོར་བཏོན་ནས། སྡིག་སྤངས་དགེ་བསྒྲུབ་ཁོ་ནར་འབད་ཅིང༌། འགྲོ་བ་ཡོངས་ལ་སྔོ་བ་དང་སྨོན་ལམ་རྣམ་པར་དག་པས་རྒྱས་གདབ་པས། ཚེ་ཕྱི་མར་དལ་འབྱོར་མི་ལུས་ཐོབ་ནས། ཆོས་སྒོར་ཞུགས་པའི་སྐལ་བ་དང་ལྡན་པར་གྱུར་ཏོ། །ཀླུ་མི་འདྲེ་གསུམ་གྱིས་ལོ་རྒྱུས་རྫོགས་སོ། །འཇིགས་རྟེན་ཁམས་ཀུན་བདེ་སྐྱིད་དཔལ་ལ་སྤྱོད་པར་ཤོག། ༈ །།ཚོགས་ལ་སྤྱན་འདྲེན་བྱིན་བརླབས་བཞུགས་སོ།། ༈ །།ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། །གསང་སྔགས་བསྟན་པའི་རྒྱལ་མཚན་བཙུག །ལྷོ་ནུབ་སྲིན་པོའི་ཁ་གནོན་མཛད། །པདྨ་འབྱུང་གནས་མཆོག་ལ་འདུད། །ཚོགས་ལ་སྤྱན་འདྲེན་མཆོད་པ་འཕུལ། །བྱིན་བརླབས་མཆོག་ཐུན་དངོས་གྲུབ་སྩོལ། །གདེངས་ཅན་མཁའ་ཡི་གྲུབ་པའི་ཕུལ། །ཀུན་ན་རོལ་པའི་དཔལ་འཛིན་པ། །གླུ་སྒྲུབ་སྙིང་པོ་མཆོག་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །མདའ་མཁན་ལུས་ཕྲའི་སྦྲང་རྩི་ཡི། །ཆེར་མྱོས་མི་ཤིགས་གླུ་དབྱངས་ལེན། །ས་ར་༼༣༧༥༽ཧ་པ་མཆོག་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །ཀརྞའི་རི་ལ་མཆོག་ཐོབ་ཅིང༌། །སྒྱུ་འཕྲུལ་ཆེན་པོས་འཇིག་རྟེན་འདུལ། །རྡོ་རྗེ་དྲིལ་བུ་པ་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །གསེར་མིག་ཅན་གྱི་ལྟོ་པ་རུ། །མཁའ་ཁྱབ་ཏིང་འཛིན་རྣམ་སྤྲོས་པ། །རྣལ་འབྱོར་ལུ་ཡི་པ་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །གྲངས་མེད་ཌཱ་ཀིའི་དབང་ཕྱུག་ལ། །འཁོར་ལོས་སྒྱུར་བ་འཇིགས་མེད་རྒྱལ། །ཨིནྡྲ་བྷུ་ཏི་མཆོག་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །རྡོ་རྗེ་སྙིང་པོའི་ལམ་ཟབ་མོ། །མ་སྨས་ཕྱག་རྒྱ་ཆེར་རོལ་བ། །པདྨ་བཛྲ་ཞབས་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །གཡུང་མོའི་བདུད་རྩི་ལེགས་བརྟེན་ཅིང༌། །སྲིད་ལམ་དྲྭ་བ་ཀུན་ཏུ་སྡོམ། །ཌོམ་བྷི་ཧེ་རུ་ཀ་ལ་འདུད། །ཚོགས་ལ་སྤྱན་འདྲེན་༼༣༧༦༽མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །རྣལ་འབྱོར་ནོར་སྐྱོང་མིའི་ཚུལ་གྱིས། །སྤྱོད་པའི་རྒྱལ་པོ་ཡོངས་སུ་གྲུབ། །ཀུ་ཀུ་རི་བ་མཆོག་ལ་འདུད། །ཚོགས་ལ་སྤྱན་འདྲེན་མཆོད་པ་འབུལ། །བྱིན་བརླབས་མཆོག་ཐུན་དངོས་གྲུབ་སྩོལ། །ཅེས་པ་འདི་རྒྱལ་མཚན་ཚབས་མཆོག་གི་སྤྲུལ་པའི་སྐུ་ནས། །གྲུབ་ཆེན་བརྒྱད་ཀྱི་ཞལ་ཐང་ཞིག་དང༌། རྗེ་དཔའ་བོ་དེ་ཉིད་ཀྱིས་གུ་རུ་རིན་པོ་ཆེའི་གསེར་སྐུ་བཅས་ངོ་མཚར་མཆོད་ཡུལ་སྐབས་དེར། ཞབས་དྲུང་སྤྲུལ་པའི་སྐུ་མཆོག་ནས་བཟའ་བ་སྣ་ཚོགས་བཅས་རྟེན་འབྲེལ་བཟང་བས། གྲུབ་ཆེན་དགུ་ཚོགས་ལ་སྤྱན་འདྲེན་བྱིན་རླབས་སྩོལ་ཕྱིར་བཀོད་པའོ།། ༈ །།ཆོས་བྲོ་དངོས་གྲུབ་རབ་འཕེལ་བཞུགས་སོ།། ༈ །།ན་མོ་གུ་རུ། །ཨ་འོ་དང་ཡེའི། །མཆེད་གྲོགས་རྡོ་རྗེའི་སྤུན་གྲོགས། །སྔོན་གྱིས་ལས་འཕྲོ་བཟང་བས། །རི་ཁྲོད་དབེན་པའི་གནས་མཆོག །ཆོས་སྐུ་རྡོ་རྗེ་འཆང་གིས། །ཞིང་ཁམས་མངོན་སུམ་མཇལ་བྱུང༌། །ཨ་འོ་དང་ཡེའི། །ངེད་རང་དྭགས་པོ་བཀའ་བརྒྱུད། །སྙིང་པོའི་ཆོས་ཀྱི་བང་མཛོད། །བསོད་ནམས་བསགས་པའི་འབྲས་བུས། །༼༣༧༧༽སྨིན་ཅིང་གྲོལ་བའི་ལམ་མཆོག །ཐོབ་པའི་བསྐལ་བཟང་འདི་འདྲ། །ཨ་འོ་དང་ཡེའི། །ཆུང་ངུའི་དུས་ནས་ད་བར། །སྡིག་པའི་བྱ་བ་མ་བྱས། །བླ་མ་དཀོན་མཆོག་སྤྱི་བོར། །བསྒོམ་པའི་རས་ཀྱང་དཀར་པོ། །ངེད་ཚོའི་སྣང་བ་སྐྱིད་པ། །ཨ་འོ་དང་ཡེའི། །དཔོན་གཡོག་ངོས་འཛིན་མེད་པའི། །བྱ་བྲལ་ཁྱུ་ཚོགས་དགའ་བའི། །སྙེན་པའི་རྒྱངས་གླུ་ཀྱུར་ཀྱུར། །ཞབས་བྲོ་རྡོག་གྲ་འགྲིག་འགྲིག །རས་གཟན་གཡས་བསྐོར་གཡོན་བསྐོར། །གདུང་ཤུགས་དྲག་པོའི་ཉམས་འབར། །དངོས་གྲུབ་ཆར་ཆེན་འབབས་བྱུང༌། །བཀྲ་ཤིས་ཡོན་ཏན་རབ་རྒྱས། །བསམ་དོན་ཡིད་བཞིན་འགྲུབ་བྱུང༌། །ཅེས་དང་ཡང༌། ཨ་ཧོ། །བླ་མ་དཀོན་མཆོག་ལ་གསོལ་བ་འདེབས་སོ། །ད་དུང་ཆོས་ཀྱི་བྲོ་བོ་ཆེ་ཡི་གླུ། །འདྲ་འདྲའི་དཔེ་རུ་གླུ་ཞིག་ལེན། །ཨ་ཧོ། །ཕ་མ་ཇོ་བཟང་བྱམས་ལྡན་དང་གཅིག །ཟས་ནོར་ལོངས་སྤྱོད་འཛོམ་པ་དང་གཉིས། །རྩེ་རོག་མང་པོ་འདུས་པ་དང་གསུམ། །འདི་གསུམ་འཛོམ་བྱུང་བྱིས་པ་ངའི་སྐྱིད་པ་ཨང༌། །ཨ་ཧོ། །གྲུ་གཟིངས་ལེགས་པ་རྒྱ་མཚོར་འཇུག་པ་དང་གཅིག །༼༣༧༨༽དེ་ལ་འདོད་པའི་རླུང་རབ་གཡོས་པ་དང་གཉིས། །ནོར་བུ་བླངས་ཏེ་ཁྱིམ་དུ་ལོག་པ་དང་གསུམ། །འདི་གསུམ་འཛོམ་པའི་ཚོང་ཕྲུག་ངའི་སྐྱིད་པ་ཨང༌། །ཨ་ཧོ། །ཉལ་གདན་འབོལ་འབོལ་འདི་དང་གཅིག །བཟའ་བཏུང་རོ་མཆོག་ལྡན་པ་དང་གཉིས། །འཁོར་གཡོག་བཞོན་པའི་ལག་བདེ་དང་གསུམ། །འདི་གསུམ་འཛོམ་པའི་མི་རྒན་ངའི་སྐྱིད་པ་ཨང༌། །ཨ་ཧོ། །སྤང་བྲག་འདྲེས་པའི་ཞིང་ཁམས་དང་གཅིག །ཆུ་གཙང་འབབ་པའི་བཏུང་བ་དང་གཉིས། །རྩི་ཐོག་ཀྱི་ལོ་འབྲས་ཟ་བ་དང་གསུམ། །འདི་གསུམ་འཛོམ་བྱུང་རི་དྭགས་ངའི་སྐྱིད་པ་ཨང༌། །ཨ་ཧོ། །ནགས་ཚལ་འཐུག་པོའི་ལོ་འབྲས་རྒྱས་པ་དང་གཅིག །ཞིམ་མངར་འབྲས་བུ་སྣ་ཚོགས་འཛོམ་པ་དང་གཉིས། །འཆོང་རྩལ་རྩེད་འཇོའི་ལང་ཚོ་དར་བ་དང་གསུམ། །འདི་གསུམ་འཛོམ་པའི་སྤྲེའུ་ངེད་ཚོའི་སྐྱིད་པ་ཨང༌། །ཨ་ཧོ། །དགུན་གྱི་དུས་སུ་རྒྱ་གར་དྲོ་བ་དང་གཅིག །དབྱར་གྱི་དུས་སུ་བོད་ཡུལ་བསིལ་བ་དང་གཉིས། །ལམ་དུ་བགྲོད་སྐབས་གཤོག་རྩལ་ལྡན་པ་དང་གསུམ། །འདི་གསུམ་འཛོམ་པའི་ཁུ་བྱུག་ངའི་སྐྱིད་པ་ཨང༌། །ཨ་ཧོ། །དྲི་ལྡན་མེ་ཏོག་བཟང་པོའི་ཚལ་དང་༼༣༧༩༽གཅིག །ཁྲིག་གདུགས་ཉི་མ་སྤྲིན་དང་བྲལ་བ་དང་གཉིས། །སྦྲང་ཙི་ལོངས་སྤྱོད་འཛད་མེད་འདི་དང་གསུམ། །འདི་གསུམ་ལྡན་པའི་སྦྲང་ཆུང་ངེད་ཚོའི་སྐྱིད་པ་ཨང༌། །ཨ་ཧོ། །མི་རྟག་འཆི་བ་སྙིང་ནས་དྲན་པ་དང་གཅིག །འཇིག་རྟེན་འཁོར་བ་སྡུག་བསྔལ་དུ་ཤེས་པ་དང་གཉིས། །མཐོ་རིས་ཐར་པའི་ཕན་ཡོན་གོ་བ་དང་གསུམ། །འདི་གསུམ་དྲན་པས་གོ་འཕང་མཆོག་ཐོབ་པས། །མཆེད་གྲོགས་རྣལ་འབྱོར་ངེད་ཚོའི་སྐྱིད་པ་ཨང༌། །ཨ་ཧོ། །སྐྱེས་མཆོག་མཚན་ལྡན་བླ་མ་མཇལ་བ་དང་གཅིག །དམ་པ་ཆོས་ཀྱི་བདུད་རྩིས་གྲོལ་བ་དང་གཉིས། །ཡོན་བདག་བཟང་པོའི་མཐུན་རྐྱེན་སྦྲན་པ་དང་གསུམ། །འདི་གསུམ་འཛོམ་པ་བྱ་བྲལ་ངེད་ཚོའི་སྐྱིད་པ་ཨང༌། །སྐྱིད་པོ་ལྷུག་ལྷུག་ཤོག །འབོལ་འབོལ་ལྷུག་ལྷུག་ཤོག །བཀྲ་ཤིས་བསྒྲུབ་བརྒྱུད་བསྟན་དར། ཕུན་སུམ་ཚོགས་པར་ཤོག །ཅེས་པ་འདི་བླ་མ་འགྲོ་མགོན་བྱོན་སྐབས། ཁོང་སྔ་རབས་ཀྱི་མི་ལ་སོང་ཤིས་འཕྲོས་གཏམ་མང་པོ་གླེང༌། ཁྱད་པར་དུ། བལ་ཡུལ་ཕྱོགས་ཀྱི་མཆོད་རྟེན་རྣམ་གཉིས་དང་སློབ་དཔོན་ངག་གིས་དབང་ཕྱུག་གིས་སྐུ་སོགས་རྟེན་མཆོག་རྣམས་དང༌། གླང་ཆེན་༼༣༨༠༽དང་མ་ཧེ་དང་བསེ་རུ་དང་ཀྲི་ནས་ར་དང་ཀ་ལ་བིང་ཀ་དང་ལྕེ་སྦྱང་དང་དུར་བྱ་དང༌། ཕྲ་མ་ན་མའི་རྫུ་འཕྲུལ་དང༌། སྟག་རྫུས་དང་ཧ་ལུ་མནྡའི་ཟློས་གར་གྱིས་སྒྱུ་རྩལ་དང༌། གཞན་ཡང་སྒྱུ་མ་མཁན་གྱིས་ལྟས་མོ་ཡ་མཚན་པའི་སྐད་ཆ་མང་དུ་གསུང་བྱུང༌། ད་ལན་ལམ་དུ་ལ་ཕྱི་ཆུ་བར་དང་ཉེ་བའི་ཆར་དེ་ན། སྤང་གཤོང་སྒོང་འབུར་ཡོད་པ་ཞིག་ནས། རྐང་དུང་ཁྱེར་བའི་བཙུན་ཆུང་ཞིག་དང༌། སྨྱུག་སྐྲོག་ཆ་བ་རིལ་འབྱར་མ་ཞིག་ཁྱེར་བའི་བསྒྲུབ་ཕྲུག་ཞིག་ཤིན་ཏུ་མགྱོགས་པར་རྒྱུགས་ཡོད་པ་དང་འཕྲད་པས། ཁྱེད་གཉིས་མགྱོགས་འགྲོས་འདི་བཞིན་ཅིའི་ཕྱིར་འགྲོ་བ་ཡིན་བྱས་པས། ངེད་གཉིས་འདི་ལྟར་འགྲོ་བའི་དོན། དོན་ནས་ཕར་ས་ཁུག་གཅིག་ན་ངེད་གཉིས་ཀྱི་སློབ་དཔོན་དགེ་རྒན་དགེ་སློང་གཅིག་དང་བསྒྲུབ་ཆེན་གཅིག་བཅས་ཁོང་རྣམ་གཉིས་འཁྲུགས་པ་ཤོར་ཏེ། སྨྱུག་སྐྲོག་དང་རྐང་དུང་ཁུར་ནས་རྒྱག་རེས་བྱེད་འདུག་པས། ངེད་གཉིས་ནས་བར་བྱས་ཏེ་རྐང་དུང་དང་སྨྱུག་སྐྲོག་འཕྲོག་ནས་ཡོངས་པ་ཡིན། ངེད་གཉིས་ཀྱང་སོ་སོར་སྐྱིད་སྡུག་མ་གཅིག་པས་རྡོ་ཡོད་ས་ཞིག་ཏུ་འདི་དག་གཅོག་ཏུ་འགྲོ་རྒྱུ་ཡིན་ཟེར་བར། བླ་མ་འགྲོ་མགོན་ཁོང་གིས། ཁྱེད་གཉིས་པོ་དེ་འདྲ་མ་བྱེད་བྱས་ཡང་དྲིས་༼༣༨༡༽པར། དགེ་རྒན་དགེ་སློང་ནི་མངའ་རིས་ཕྱོགས་ནས་ཡིན། བསྒྲུབ་ཆེན་ནི་སྤོ་བོའི་ཕྱོགས་ནས་ཡིན། ཁོང་རྣམ་གཉིས་དང་ངེད་ཉེ་གནས་གཉིས་བཅས་བཞི་པོ་གནས་བསྐོར་དུ་འགྲོ་བ་ཡིན་ཏེ། ཁོང་རྣམ་གཉིས་ཆོས་རྩོད་རང་བྱེད་འདུག་པས། དེ་རིང་དཔའ་ཐལ་ཏེ་འདི་འདྲ་བྱུང་ཟེར་བར། དེར་བླ་མ་འགྲོ་མགོན་གྱིས། གཏམ་གྱི་དཔེ་ལས། ཆོས་བཤད་སྐམ་པོས་འགྲམ་རྒོག་གཅོག་ཟེར་བ་དེ་རེད། ཁོང་རྣམ་གཉིས་སུ་རྒོད་པ་འདུག་བྱས། རུས་ནི་མངའ་རིས་བ་ངར་འདུག །ཤེད་ནི་རྐང་པོ་ཆེ་འདུག་ཟེར། འོ་ན་འཐབ་ཅིང་རྩོད་པ་ལྷ་ཡི་ཡུལ་ན་ཡོད། མི་མཐུན་འདུམ་པ་སྲིན་པོའི་ཡུལ་དུ་འབྱུང༌། ཟེར་བས་ད་ངས་པར་བྱེད་པ་ལ་འགྲོ་ཡོ། ཁྱོད་རང་གཉིས་ངའི་རྗེས་ལ་ཤོག་ཅིག་བྱས་ཁོང་ཕར་བྱོན་ནས། དགེ་བཤེས་དང་བསྒྲུབ་ཆེན་གཉིས་སྐད་ལྷང་ལྷང་རྩོང་གིན་འདུག་པས། དགེ་བཤེས་དེས་ངེད་མཐོང་བ་དང༌། ཁྱོད་ཀྱི་ཟླ་བོ་ཞིག་སླེབ་བྱུང་ཨང་ཟེར་མི་དགའ་བར་བྱེད་འདུག་པས། ཁོང་གི་ལུས་ཀྱི་རྣམ་འགྱུར་ཐམས་ཅད་ལྷོད་དེ་བ་བྱས་ནས་དེ་ལྟར་མ་ཡིན། ཁྱེད་རྣམ་གཉིས་ཅིའི་ཕྱིར་རྩོད་པ་ལགས་བྱས་པས། ངེད་༼༣༨༢༽གཉིས་ཆོས་སུ་བཟང་ཟེར་རྩོད་པས་མ་འདུམ་ཟེར། དེར་ཁོང་གིས་དེ་ལྟར་རྩོད་ནི་མི་ཡོང་བྱས། མཉམ་མེད་ཤཱཀྱའི་དབང་པོའི་བསྟན་པ་ལ་ནི་ངེད་རང་ཐམས་ཅད་རྗེས་སུ་འཇུག་པ་དེ་བཞིན་ཡིན་ལ་ཡིན་བཞིན་དུ། སངས་རྒྱས་ཀྱི་གདུལ་བྱའི་ཁམས་དང་མཚམས་པར་རྗེས་སུ་འཛིན་པའི་ཕྱིར་དྲངས་དོན་ངེས་དོན་གྱིས་ཆོས་སྒོ་ཇི་སྙེད་གསུང་ཞིང༌། དེ་ལྟར་ན་དགེ་སློང་ཁྱེད་ནི་དཱི་པཾ་ཀ་རའི་སྲོལ་འཛིན་པ་དགེ་སློང་འདུལ་བ་འཛིན་པ་གང་ཉིད། ཁྲོས་ཀྱང་སླར་མི་ཁྲོ། བརྡེག་ཀྱང་སླར་མི་བརྡེག །ཅེས་པ་ཏེ། དེ་ལྟར་གནང་པ་མི་རིགས་སོ་བྱས། ཡང་བསྒྲུབ་ཆེན་ལ། ཉིད་མི་ལ་རས་པའི་བརྒྱུད་འཛིན་ཡིན་ལ་ཡིན་བཞིན་དུ། སྣང་བ་བདེན་མེད་སྒྱུ་མ་ལྟར་རྟོགས་དགོས། འདི་ཙམ་གྱི་བདེན་འཛིན་འཁྲུལ་བའི་དབང་གིས་རྩོད་པ་མི་འོས་སོ་བྱས། སྤྱིར་ཁྱོད་རང་རྣམ་གཉིས་ཀྱི་གསན་དགོས་རྒྱུར། གཅིག་ལས་གཅིག་བཟང་པའི་ཆོས་ཡིན་འདུག་པས། ཤྭ་བའི་རྭ་ཅོ་ལྟར་ཕུན་སུམ་ཚོགས་པ་ཡིན་འདུག་ཅིང༌། འཐབ་རྩོད་འདི་འདྲ་གནང་ན་ཤྭ་བའི་རྭ་ཅོ་རང་གི་དཔེ་བཞིན་དགོས་དུས་ཕན་པ་མེད་ཟེར་བ་ལྟར། ཤེས་སྤྲིང་སོགས་གསུང་རབ་རྣམས་ལས་སྔོན་གྱིས་དགེ་བའི་འབྲས་བུའི་ཚོགས་༼༣༨༣༽ཇི་སྙེད་པ་ཁོང་ཁྲོ་ཞེ་སྡང་གཅིག་གིས་འཇོམས་པར་གསུངས་པ་དང༌། ཕར་ཕྱིན་དྲུག་ལས་ཀྱང༌། བཟོད་པའི་ཕ་རོལ་ཕྱིན་པ་འདི་གལ་ཆེ་བས། དེ་ལྟར་ངེད་ཀྱིས་ཐོས་འདེབས་པ་འདི་ལ་ལེགས་པར་གསན་དགོས་སོ་བྱས་པས། དེ་ལྟར་ཅིས་ཀྱང་བདེན་འདུག་ཟེར། ཆུ་ཁོལ་མ་ལ་གྲང་མོ་བླུགས་པ་ལྟར་འཇམ་སྟེམ་སྟེ་སོང༌། ཡང་བསྒྲུབ་ཆེན་གྱིས། སྔར་མི་ལ་རས་པའི་སྐབས་སུ་ཡང༌། སྟོན་པ་དར་བློ་དང་རྩེད་པ་བྱུང་བ་རེད་པས། དེང་སོང་ལོས་ཡོང་ཟེར་བས། དགེ་བཤེས་མངའ་རིས་པར་སོང་གཤིས། སྣ་ཐུང་བའི་སྟབས་ཀྱིས་འདི་སྐད་ཟེར། སྔོར་སྟོན་པ་དར་བློའི་ཨམ་ཕྲག་རས་ཆུང་པས་གཡེངས་པས། བུད་མེད་ཀྱི་ལག་གདུབ་ཅིག་དོན་བའི་ལོ་རྒྱུས་འདུག་པ། དེ་འདྲའི་ཚིག་གནད་གཏོང་བ་ཡིན་འདྲ་བས། ངེད་གཉིས་དྲྭ་ཕད་བླ་མ་ཁྱེད་རང་གིས་ཁ་བྱེ་ཞིག་ཟེར་ཚུལ་འཕེན་བྱུང་བས། བླ་མས་དེ་འདྲ་བྱེད་མི་དགོས་བྱས་ཀྱང་མི་ཉན་འདུག །དེ་ནས་ཁོང་གིས་ཁ་ཕྱེ་དགོས་བྱུང་བར། ཐོག་མར་དགེ་སློང་ལ་སྐེ་རགས་ལྷམ་སྒྲོག་ཕྲེང་བ་ཕོར་ཆག་སོགས་ཧ་ཅང་ནོར་ཉན་པ་ཞིག་མི་འདུག །དེ་ནང་རིལ་རིལ་མཐེ་བོང་ཙམ་ཞིག་འདུག་པ་དགེ་སློང་༼༣༨༤༽གི་ཤིན་ཏུ་མགྱོགས་པར་ཁ་ལ་བཏབ་སོང་བས། བསྒྲུབ་ཆེན་གྱིས་དེ་གང་ཡིན་དྲིས་དྲིས་སོང་བས་དམ་རྫས་རེད་ཁོང་དུ་མིད་ཚར་ཟེར་བསྟན་ཉན་མ་བྱུང་བར། །དེ་ནས་བསྒྲུབ་ཆེན་ལ་སྐུད་པ་ཁ་ཤས་དང་སྣག་ཆ། བྱ་གོ་བོའི་མཆུ་གཅིག་དང་ཉ་སྐམ་གཅིག་དོན་བྱུང་བས། མངའ་རིས་དགེ་བཤེས་གི་འོ་དེ་རུ་ཁ། བསྒྲུབ་པ་འདི་ཚོ་མཐོ་རི་བོའི་རྩེལ་བྱ་བ་ཟིན་པ་དང༌། དམའ་ཆུ་འགྲམ་དུ་ཉ་བཟིན་པ་ལ་འདི་ཚོ་སླེབ་སྟེ་བྱེད་མང་སྣ་ཚོགས་བྱེད་གིན་ཡོད་ཟེར། དེའི་རྟགས་ཐམས་ཅད་ད་རས་མཐོང་བྱུང་ངོ་ཟེར། དེ་ནས་བསྒྲུབ་ཆེན་གྱི་དེ་འདྲ་མིན། བྱའི་མཆུ་འདི་སྐེ་ལ་བཏགས་ན་གག་པའི་ནད་ལས་གྲོལ་བ་དང༌། མཚོ་མ་ཕམ་གི་ཉ་སྐམ་འདིའི་དུ་བ་བདུག་ན་ནོར་ནད་ལ་ཕན་ཟེར་སྲོལ་འདུག་པ། སེམས་ཅན་ལ་ཕན་ཨེ་ཐོག་བསམ་ནས་ཚགས་བྱས་པ་ཡིན་ཟེར་བས། བླ་མས་ཀྱང་དེ་ལྟར་ཡིན་བྱས་རུང༌། དགེ་བཤེས་ཐལ་མོ་གདབ་ཅིང་མགོ་སྤྲུག་སྤྲུག་བྱས་ཏེ་བདེན་མི་ཟེར་འདུག །དེ་ནས་དཔེ་ཆ་སྣ་ཚོགས་འདུག་པ་ཚུར་བཏོན་པས་དགེ་སློང་གིས་ང་ནི་དཔེ་ཉོག་མང་པོ་དེ་འདྲ་རྒྱབ་ཏུ་ཁུར་དགོས་མེད། འདུལ་བ་མངོན་པ་ཕར་ཕྱིན་དབུ་མའི་གཞུང་སོགས་བློ་ལ་བྱང་ཞིང་༼༣༨༥༽ཆུབ་པའི་ཆོས་ཀྱི་གཏེར་མཛོད་ཡིན། ཁོང་བསྒྲུབ་ཆེན་ཡིན་ཟེར། སེམས་ངོ་འདྲ་ཡང་སྐྱོང་རྒྱུ་མེད། ཡོན་ཏན་ཡང་མེད། ཚ་ཁང་ནང་དུ་སྐྱུར་པའི་དཔེ་ཉོབ་ཁུར་པོ་གཅིག་ཁུར་པོ་གཅིག་ཁུར་ནས་རྡུལ་ཚིར་ཚིར་འགྲོ་བ་འདི་བགོད་ཤོར་ཟེར། ཡང་ཐལ་སྡེབས་གཅིག་བྱས་ནས་ཧ་ཧ་ཟེར། དེར་བླ་མས་འདི་སྐད་བྱས། གསུང་རབ་ཡིག་འབྲུ་གཅིག་ཡན་ཆད་པ་ཆོས་དཀོན་མཆོག་དངོས་ཀྱི་འདུ་ཤེས་བྱེད་དགོས་གསུངས་པས། ཁྱོད་ཀྱི་དཔེ་ཉོག་རང་གསུངས་ན་མི་ཡོང་བས། འདི་དག་ལ་ཚིག་སྙན་ཞིང་དོན་བཟང་པོ་ཡོང་བས། ངེད་ཀྱི་ཀློག་སྟེ་ཁྱེད་རང་རྣམས་གཉིས་གསན་པ་ཞུ་བྱས། སྟོན་པ་དབུས་སུ་བཞུད་མི་བཞུད། །སྟོན་པ་དབུས་སུ་བཞུད་པ་ན། །རེས་འགའ་ཟས་ཀྱི་སྣང་བ་འཆར། །ཟས་ཀྱི་སྣང་བ་ཤར་ཙ་ན། །ཟས་སུ་ཟག་མེད་ཏིང་འཛིན་ཟོ། །ཞིམ་མངར་ཀུན་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་གོས་ཀྱི་སྣང་བ་ཤར། །གོས་ཀྱི་སྣང་བ་ཤར་ཙ་ན། །གོས་སུ་གཏུམ་མོའི་བདེ་དྲོད་གྱོན། །འཇམ་ལགས་ཀུན་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །རེས་འགའ་ཡུལ་གྱི་སྣང་བ་༼༣༨༦༽འཆར། །ཡུལ་གྱི་སྣང་བ་ཤར་ཙ་ན། །ཡུལ་དུ་ཆོས་ཉིད་གཏན་ཡུལ་བཟུང༌། །ཕ་ཡུལ་ཀུན་སྒྱུ་མར་ཤེས་པར་མཛོད། །ཅིར་སྣང་ཆོས་སྐུར་ཉམས་སུ་ལོངས། །ཅེས་པ་ནས། བུ་ཁྱོད་ཀྱི་འགྲོ་དོན་འགྲུབ་སྟེ་མཆིས། །ཞེས་པའི་བར་ཀློག་གདངས་སྙན་པར་བརྗོད་པས། དེ་ནས་དགེ་བཤེས་ཀྱང་ཐལ་མོ་སྦྱར་ཏེ། རྗེ་བཙུན་མི་ལ་རས་ཆེན་གྱིས། གསུང་མགུར་དེ་སེམས་ལ་ཤིན་ཏུ་འཕྲོད་པ་བྱུང༌། ཤེས་རབ་ཀྱི་ཕ་རོལ་ཏུ་ཕྱིན་པ་ལས་ཀྱང༌། ཤཱ་རིའི་བུ་དེ་ལྟ་བས་ན་སྟོང་པ་ཉིད་ལ་གཟུགས་མེད། ཚོར་བ་མེད། འདུ་ཤེས་མེད། འདུ་བྱེད་རྣམས་མེད། རྣམ་པར་ཤེས་པ་མེད། མིག་མེད། རྣ་བ་མེད་སོགས་གསུངས་པས། དེའི་དོན་བཞིན་ཆོས་ཐམས་ཅད་སྒྱུ་མ་ལྟ་བུ་སྟོང་པ་ཉིད་ཀྱི་རང་བཞིན་ལ། དེ་ན་དེད་གཉིས་རྩོད་བྱེད་དང་བྲལ་བའི་སྟོང་ཉིད་རྟོགས་པའི་རྣལ་འབྱོར་པར་གྱུར། བསྒྲུབ་ཆེན་ཀྱང་ཅིར་སྣང་ཆོས་སྐུར་འཆར་བའི། བོགས་ཐོན་ཏེ་སྔར་ལས་ཀྱང་ལྷོད་ལྷོད་པ་འབོལ་བ་ཞིག་བྱུང༌། དེ་ནས་དགེ་བཤེས་ཀྱི། ཀ་སེ་ཀ་སེ་ཁྱེད་དྲིན་ཅན་རྩ་བའི་བླ་མར་བྱུང་ཟེར། བསྒྲུབ་ཆེན་དཔའ་ཤེ་དཔའ་ཤེ་བླ་མ་ཁྱེད་ལ་སྐྱབས་སུ་མཆིའོ༼༣༨༧༽ཟེར། ཁོང་གཉིས་རབ་ཏུ་གུས་པའི་ཕྱག་ཀྱང་བཙལ་བྱུང༌། ཁོང་གཉིས་ལད་ནས་བཟུང་སྔོན་ཆད་བགྱིས་པ་ལ་བཤགས་པ་དང༌། ཕྱིན་ཆད་མི་བགྱིད་པའི་སྡོམ་སེམས་ལེགས་པར་བགྱིས་ཏེ། གནས་བསྐོར་སོགས་ལེགས་པོ་བགྱིད་ཤོག་བྱས། ཁོང་དཔོན་གཡོག་བཞི་པོ་བཀྲ་ཤིས་ཕུན་སུམ་ཚོགས་པར་བྱས་ཡོད་གསུངས། དེ་འདྲིའི་འབྲོས་པ་མང་དུ་བྱུང༌། དེ་ནས་ཁོང་གི་རྣ་རྒྱན་དུ་དུང་སྒོར་ཆེན་པོ་གཉིས་བཏགས་འདུག་པས་དེ་གང་འདྲ་ཞིག་ལགས་བྱས་པས། འདི་ཁོང་སྔར་རྩྭ་རིལ་བྱོན་སྐབས་ལམ་དུ་རྙེད་བྱུང་བས། ཡག་པོ་ཡིན་འདི་བསམ་རྣ་བའི་རྒྱན་དུ་བཏགས་པ་ཡིན། ཁོང་རྣ་རྒྱན་ཁྲ་ཆེམ་མེ་བ་དཔོན་གཡོག་རྣམས་རྩྭ་རི་གཅིག་ཆར་དུ་བྱོན་པས། དེར་བསྒྲུབ་ཆེན་རལ་ཅོག་ཅན་མོང་བོ་བསྡད་འདུག་པར་གསུངས་གླེང་མང་དུ་བྱང་བར་བརྟེན། ཁོང་བསྒྲུབ་ཆེན་རྣམས་ལག་སྦྲེལ་ཏེ་ཆོས་བྲོ་འཁྲབ་པར། མགུར་དབྱངས་བླ་མས་གསུང་དགོས་བྱུང་བར། སྡར་བླ་མས་ཆོས་བྲོ་རྣམས་ལེགས་པོ་དགོངས་ཀྱི་ཡོད་ཀྱང་ཕྱིས་དུས་བརྗེད་པར་བརྟེན། རྒྱལ་བ་སྲས་བཅས་མ་བཏོན་པས་ཚིགས་གསུམ་ལས་འདོན་རྒྱུ་མ་རྙེད། ཆོས་དབྱིངས་ཁྱབ་གདལ་བཏོན་༼༣༨༨༽པས་ཚིག་གཉིས་ལས་མ་འགྲོ། ཀུན་གསལ་ཉིན་བྱེད་བཏོན་པས་ཚིག་གཅིག་ལས་མ་འགྲོ། དེ་ནས་གནས་བསྐོར་བའི་མི་ཡང་མང་རབ་ཚོགས་འདུག་པས། ངོ་ཚ་ཞིང་རྡུལ་ཐོན་པ་ཞིག་བྱུང་རུང༌། ལ་སེ་ལ་སེ་གཅིག་བྱས། ལ་སེ་ལ་སེ་གཉིས་བྱས་ཟེར་གིས། ལུས་ཀྱི་རྣམ་འགྱུར་སྣ་ཚོགས་བྱས་ཏེ། ཞབས་བྲོ་རྒྱབ་ནས་ཆད་ཐོད་ཕོར་གང་པོ་དེ་འཐུང་ནས་བསྡད་པས། བསྒྲུབ་ཆེན་རྣམས་འཛུམ་མུལ་ལེ་བར། བླ་མ་སྐུ་གཟུགས་བདེ་བ་གཞན་དང་མི་འདྲ་བ་བྱུང་ཟེར། གཟུགས་པོ་བདེ་པོ་ཡང་ཡོན་ཏན་སྣ་གཅིག་ཡིན་བྱས་པས། ཐམས་ཅད་བཞད་གད་དིར་དིར་བྱས་བྱུང༌། ངེད་རང་གི་ལུག་དེད་མི་བལ་བོའི་བུ་དེ་ཡང༌། དེ་རིང་བླ་མ་དེ་འདྲ་གང་ཡིན་པ་ཟེར་སོ་སྐྱ་ཚིག་ཚིག་ངོ་ཚ་མདོག་ཁ་བོ་ཞིག་བྱས་ནས་བསྡད་འདུག་པས། ཁྱོད་ཀྱིས་གང་ཡང་ཤེས་དོགས་མེད། འཁྲུལ་ཞིག་ཟེར་དེ་འདྲ་གཅིག་ཡོང་བ་ཡིན་བྱས། སྨྱོན་པ་དང་འཁྲུལ་ཞིག་ནོར་དོགས་ཡོད། མ་ནུས་པ་དང་བྱོ་བཟང་ནོར་དོགས་ཡོད། གླེན་པ་དང་བློ་ཤེད་ཅན་ནོར་དོགས་ཡོད་ཟེར་བྱས་པས། བླ་མ་དེ་འདྲ་ཡིན་ན་དྲག་གོ་ཟེར། སྡར་དེ་འདྲ་བྱུང་བས། ད་ཆ་ངེད་ཀོང་སྦས་ཡུལ་པདྨ་བཀོད་༼༣༨༩༽དུ་འགྲོ་བསམ་པ་དེ་ཕྱོགས་སུ། ཆོས་བྲོ་འདྲ་འཁྲབ་དགོས་བྱུང་ན་ཆོས་བྲོའི་མགུར་མ་ཞིག །ངེད་ནས་རྩོམ་དགོས་གསུངས་པར། ཁྱེད་རང་རྒོད་ཚང་བའི་སྣང་བ་ཟངས་ཐལ་མ་བློ་འཛིན་ཞིག་གནང་ན་ཆོག་འདྲ་བྱས་པས། ངེད་ནས་གསར་རྩོམ་ཁྱེར་བདེ་ཞིག་དགོས་ཟེར་བའི་རྟེན་བྷོ་དྷེ་རྩིའི་ཕྲེང་བ་ཆོས་འབྱུང་ཅན་བརྒྱ་རྩ་བརྒྱད། ཚེམས་ཤིང་དུམ་བུ་གཅིག་ཀར་སྡེར་མ་གང་བཅས་ཕུལ་བར་བརྟེན་ཆོས་བྲོ་ལེ་ཚན་གཉིས་སྤེལ་བ་བཀྲ་ཤིས་དགེ་ལེགས་རབ་རྒྱས་ཤོག། ༈ །།ན་མོ་བུདྡྷཱ་ཡ། ན་མོ་སཾ་གྷཱ་ཡ། མེ་སྟག་ཟླ་བ་ལྔ་བའི་ཚེས་ལྔ་ལ། ཞོ་ཁ་བླ་མ་ཆོས་སྐྱོང་གིས་ལུང་བབས་སུ། དབྱེན་ཟླུམ་མཆོད་རྟེན་བརྒྱ་རྩ་བརྒྱད་རི་མོར་བྲིས་དགོས་ལ། གཡུ་འོག་གི་བཙུན་པ་ཀརྨ་རྣམ་དག་འདི་པ་བློ་གསལ་ལ་ཡིད་གཞུངས་རི་མོ་ཡང་དགའ་རབས་ཡོད་པ་བཅས། ཁོ་ལ་གསེར་གྱི་རི་མོར་བྲིར་བཅུག་པའི་སྐབས། ཝཾ་ཤེ་ཞིག་འབུད་འདུག་པ་དེར་ཞིབ་ཏུ་ཉན་ཙ་ན་འདི་སྐད་ཐོས་བྱུང༌། ཀ་ཡེ་གསན་དང་དགོངས་དང༌། །ཁ་ཙམ་མིན་པའི་ཞུ་རྒྱུར། །གང་གི་ཞབས་ཕྱིར་འཁོད་པའི། །ང་ཅག་ཉི་མ་དྲོས་བྱུང༌། །ཟེར་འདུག་པར། །༼༣༩༠༽ངེད་ནས་ཕར་ལེན་འདི་བཞིན་བྱས། །ཀི་རང་རྣ་བ་ཚ་བའི་མི་ཁྱོད། །ཁུངས་མེད་སྐད་ཆའི་ལམ་མ་མང༌། །གེ་སར་སྒྲུང་ལྟར་བཤད་བཤད་མང་རུང༌། །ངོ་མཚར་གང་ཡང་མི་འདུག་ཨེ་གོ་བྱས། །ཌཱ་རུ་གོག་པོ་ཆེན་པོ་གཅིག་འདུག་པ་དེ་བསྒྲོལ་ཙམ་བྱས་སོ། །ཡང་ཁོས། །ཅ་ཁ་གང་འཐག་བྲིས་ཀྱང༌། །ཆ་རྒྱུ་ལབ་རྒྱུ་མང་པོ། །ཇ་རེ་འཐུང་བའི་བར་ཡང༌། །ཉ་མིག་ལྟར་བསྒྲད་བྲིས་ཡོད། །ཟེར་པ་ལ། །ཅི་བྱུང་གང་བྱུང་མ་སྨྲ། །མུ་འདྲའི་གསེར་རིས་མ་བྱེད། །ཇེ་གསལ་ངེ་ཡག་རེ་མ་ནས། །ཉོག་གེ་མ་སྡོད་བྲིས་ཞིག་བྱས། དེ་སོགས་ཁོས་ཝཾ་ཤེ་འབུད་ཅིང་ཀ་སྨང་སུམ་ཅུ་དང༌། ངེད་ནས་ཌཱ་སྒོག་བསྐྲོལ་ཞིང་ཀ་སྨད་སུམ་ཅུ་ལ་དབྱངས་ཡིག་ཞུགས་པའི་ལེན་ཚང་མ་ཡོད་ཀྱང༌། འདིར་ཡི་གེས་འཇིགས་པས་མ་བྲིས་སོ། །དེ་ནས་ཁོ་རང་རྩེད་མོ་ཁོ་ནས་གཡེང་བའི་དུས་འདའ་འདུག །དེ་སྐབས་རྗེ་རིག་འཛིན་ཚེ་དབང་ནོར་བུ་ཞིང་དུ་གཤེགས་པའི་གསང་རྒྱ་བཏོལ། གོ་ཤྲི་དཀོན་མཆོག་འོད་ཟེར་སྐུའི་བསྙུན་བབས་ཤིན་ཏུ་ལྕི་བར་བརྟན་ཕྱག་རིས་དང༌། ཏྲེ་ཝོ་འཆི་མེད་གྲུབ་པ་ཡང་སྐུ་ཁམས་མ་བདེ་བའི་གནས་ཚུལ། སྐུ་ཞབས་༼༣༩༡༽སི་ཏུའི་མགྲོན་གཉེར་དཔལ་བཟང་འདས་པའི་བསྔོ་ཡིག་བཅས་ཐམས་ཅད་དུས་འཛོམ་བྱུང་བར། བློ་སེམས་བདེ་ཞིང་སྐྱོ་ཤས་འཕེལ་བས། ཁོ་ལ་སྨྲས་པ། ད་དུས་སྙིགས་མ་ལྔ་བདོའི་དུས་ཚེ་ཐུང་ཆོས་ལ་ལོངས་མེད་སྐབས་ཡིན་པས། རྩེང་མོའི་སྣང་བ་མ་བྱེད་པར། ཡིག་དྲུག་སོགས་ཁ་ཏོན་དགེ་སྦྱོར་སོགས་ལ་འབད་ན་ལེགས་བྱས་རུང༌། ཡེ་ནས་མི་ཉན་འདུག །ཁོས་འོ་ན་ཤི་མི་ཤི་བརྟག་པ་ཇི་ལྟར་བྱེད་དགོས་ཟེར། ནམ་མཁའི་གཟུགས་བརྙན་ལ་བལྟས་ན་ཤེས་བྱས་པས། ཁོས་ཡང་ཡང་བལྟས་སོང་བས་མཐོང་རྒྱུ་མི་འདུག་ཏེ་བལྟ་མ་ཤེས་པ་ཡིན་འདུག་ཟེར། དེ་ནས་རྨི་ལམ་མང་པོ་ཤོད་འདུག་པ་འཆི་ལྟས་ཀྱི་དབང་དུ་སོང་བའི་རྨི་ལམ་ཁོ་ན་ཡིན་འདུག་བྱས་རུང༌། ན་ཚོད་གཞོན་སྟབས་ཉམས་སྣང་མི་འདུག །དེ་ནས་ཧ་ཅང་མི་འབྱངས་པར་བློ་བུར་དུ་ཚེའི་འདུ་བྱེད་རྫོགས་པར་གྱུར་སོང་ཀྱང༌། ཉེས་སྒྲིབ་ཆེ་བ་མེད་ཅིང་རང་གཞན་ཀུན་ལ་སྣང་བ་དཀར་བའི་སྟབས་མི་ལུས་ལན་གཅིག་ནི་ངེས་པར་ཐོབ་སོང༌། དེ་ཕྱིན་ལས་དང་རྒྱུ་དང་འབྲས་བུས། གནས་ཇི་ལྟར་དུ་འཕྲོ་བ་ཅི་འགྱུར་མ་ཤེས། དེ་ལྟའི་༼༣༩༢༽རིམ་པ་ཡང་མི་རྟག་པའི་སློབ་དཔོན་དུ་ལགས་པས། ཐམས་ཅད་མྱུར་དུ་ཆོས་ལ་འབད་རྩོལ་ཅི་ནས་མཛད་དགོས། འཆི་ཁར་མི་འགྱོད་ཙམ་རེའི་ཆོས་ཞིག་ཅི་ནས་གནང་བ་ཞུ་ཞུ་ལགས། ཤུ་བྷཾ། ༈ །།ཨོཾ་སྭ་སྟི་པྲཛཱ་བྷྱཿ སྔོན་རྗེ་དུས་གསུམ་མཁྱེན་པའི་སྦྱིན་བདག་གྱ་རུ་དུད་གསུམ་ཞེས་པ་ལོ་རྒྱུས་དང་ལྡན་པའི་བརྒྱུད་པ། རྗེ་ན་རིམ་བཞིན་དུ་དད་དམ་ལྡན་པའི་སྐུ་ཡི་རིམ་འགྲོ་པ་ཁོ་ན་བྱུང་བ་ལས། ངེད་ཅག་གི་དུས་སུ་གསོལ་དཔོན་བསྟན་རྒྱས་ཞེས་པ་འདི་སྔ་དུས་ནས་བཟུང་ངེད་ཀྱི་བློ་དང་མཐུན་པའི་བྱ་བ་ཆེ་ཕྲ་ཐམས་ཅད་ལུས་སྲོག་ལྟོས་མེད་དུ་བསྒྲུབ་ཅིང༌། ལྷག་པར་ལས་འབྲས་ལ་བརྩི་ཞིང་རྣམ་དཀར་དགེ་བསྒྲུབ་དང་ངག་འདོན་ཆོས་སྤྱོད་ཁོ་ན་འབད་པའི་རིམ་པ་བསམ་བརྔོད་ལས་འདས་པ་ཡིན་པས། ཁོང་ལ་སྨོན་ལམ་ཞིག་ངེས་པར་སྙིང་ནས་འདེབས་དགོས་ཡོད་པའི་ཕྱིར།། ༈ །།ཇོ་བོ་རིན་པོ་ཆེར་སྙན་དར་ཕུལ་བའི་འདོད་གསོལ་དུ་བྲིས་པ།། ༈ །།ན་མོ་ཤཱཀྱ་མུ་ན་ཡེ། །བོད་ཡུལ་དབུས་གྱུར་རྡོ་རྗེ་གདན་གཉིས་པར། །བཅོམ་ལྡན་ཐུབ་དབང་དངོས་སུ་བཞུགས་པའི་སྐུ། །གང་སྐུ་མཐོང་ཐོས་དྲན་པ་ཙམ་༼༣༩༣༽གྱིས་ཀྱང༌། །ངན་སོང་འཁོར་བའི་སྡུག་བསྔལ་ལས་གྲོལ་ཏེ། །མངོན་མཐོ་ངེས་ལེགས་གོ་འཕང་མཆོག་ཐོབ་པའི། །འབད་མེད་ལྷུན་གྱིས་འགྲུབ་པའི་ཆུ་གཏེར་ཆེས། །རྟག་ཏུ་རྗེས་བཟུང་ཐུགས་རྗེའི་ཀློང་ཡངས་དང༌། །གཉིས་སུ་མེད་པར་རྗེས་སུ་འཛིན་དུ་གསོལ། །ཚེ་འདིར་ཆོས་ལྡན་བསམ་པ་མཐར་ཕྱིན་ནས། །ཕྱི་མ་བར་དོའི་འཁྲུལ་སྣང་མི་འབྱུང་ཞིང༌། །རྣམ་ཀུན་མཆོག་ལྡན་ཕྱག་རྒྱ་ཆེན་པོ་ཡིས། །གོ་འཕང་མྱུར་དུ་ཐོབ་པར་བྱིན་གྱིས་རློབས། །སརྦ་མངྒ་ལཾ།། ༈ །།མཚུར་ཕུའི་དངུལ་གདུང་ཆེན་མོའི་སྟེང་དུ་སྦན་བད་དང་ཐིག་ཁང་སྦྲགས་མ་བཟོས་པའི་རྒྱུ་མཚན་དང་སྨོན་ལམ་བཅས་པ་བཞུགས།། ༈ །།པད་དཀར་འཆང་བ་གངས་ཅན་མགོན། །ངུར་སྨྲིག་རྒྱན་གྱིས་རབ་མཛེས་པ། །བྱམས་བརྩེའི་གཏེར་གྱི་མངའ་བདག་མཆོག །ཆོས་དབྱིངས་རྡོ་རྗེའི་ཞབས་ལ་འདུད། །སྔ་དུས་དངུལ་གདུང་ཆེན་མོའི་མཆོད་ཁང་རྟེན་བཅས། རབ་བྱུང་བཅུ་གཅིག་པའི་ཆུ་བྱ་ལོར་གྲུབ་པས། ཤིང་ཁྱི་ནས་ད་ལྟའི་རབ་བྱུང་གསུམ་པའི་ཤིང་འབྲུག་ཡན་ལ། ལོ་ཚོགས་བརྒྱ་༼༣༩༤༽དང་ལྔ་སོང་འདུག་པས། ལོ་རེ་བཞིན་ཕྱ་མ་གདུང་རྣམ་ཐིགས་པས་གནོད་ཚབས་ཆེ་སྟབས། གསོལ་དཔོན་བསྒྲེས་པོ་ཀརྨ་བསྟན་རྒྱས་ནས། སྦན་བད་ཐིགས་ཁང་སྦྲགས་མ་ཞིག་ཨེ་འགྲུབ་ལྷོས་ཟེར་ཞལ་ཆེམ་ནན་ཏན་དུ་བཞག་པར་ཁོང་རང་གིས་དངོས་ཆས་ཞལ་འདེབས་སུ། གསེར་ཞོ་བཅོ་ལྔ། དངུལ་རྡོ་ཆོད་གསུམ། མར་ཁལ་ལྔ་བཅུ། ནས་ཁལ་བདུན་བརྒྱ། གཞན་ཡང་དངོས་པོ་སྣ་ཚོགས། ངེད་ནས་དངུལ་སྲང་ཉིས་བརྒྱ། གྲྭ་མང་སྤྱི་ནས་དངུལ་སྲང་བརྒྱ་དང་ལྔ་བཅུ་སྐོར། འདི་ཁའི་ལས་ཚན་པ་རྣམས་དང་སྦྱིན་བདག་ཆེ་ཕྲ་ཆུང་སོགས་ནས་ཞལ་འདེབས་ཀྱང་ཅི་འབྱོར་དུ་ཕུལ་ཞིང༌། སླར་ངེད་ནས་གནྡི་ར་ཆེ་བ་འདི་ལ་དངུལ་རྡོ་ཆད་དྲུག་བཅས་སོང་ཐོག །དངོས་གཞིའི་རྩིག་པ་མགོས་འཛུག་ཤིང་འབྲུག་ཟླ་བ་གསུམ་པའི་ཚེས་ཉེར་གཅིག་ནས། དབྱར་ཐོག་གཅིག་གིས་ལས་རྒྱུན་གྱི་ཐོག །མཐར་གེགས་མེད་ལེགས་པར་འགྲུབ་པའི་སྐབས། ཕུན་ཚོགས་འཁྱིལ་བ་ཞེས། སྨོན་ལམ་ཤིས་པ་བརྗོད་པ་ནི།། ༈ །།ན་མོ་དྷརྨྨཱ་ཀ་ར་ཡ། །འདི་ལྟར་བགྱིད་པའི་དགེ་བའི་འབྲས་བུ་ལས། །རྒྱལ་བའི་བརྟེན་དང་ཁྱད་པར་༼༣༩༥༽བསྒྲུབ་བརྒྱུད་ཀྱིས། །བསྟན་པ་རིན་ཆེན་ཡུན་དུ་གནས་པ་དང༌། །དེ་འཛིན་སྐྱེས་ཆེན་དམ་པའི་ཚོགས་རྣམས་ཀུན། །ཞབས་པད་བརྟེན་ཅིང་མཛད་ཕྲིན་དར་ཞིང་རྒྱས། །དེ་ཡིས་མཐུ་ལས་འཇིག་རྟེན་ཁམས་ཀུན་དུ། །བདེ་སྐྱིད་ཡོན་ཏན་ལོང་ཚོ་དར་གྱུར་ཅིག །ཁྱད་པར་དེང་འདིར་འབྲེལ་ཐོགས་ཇི་སྙེད་ཚོགས། །ཚེ་རིང་ནད་མེད་བསམ་དོན་ཡོངས་སུ་འགྲུབ། །མ་འོངས་བླ་མེད་བྱང་ཆུབ་ཆེན་པོའི་ཞིང༌། །ཡོངས་སུ་སྤྱོད་པའི་སྐལ་བར་ལྡན་གྱུར་ཅིག །དེ་ལྟར་ལྷག་བསམ་རྣམ་དག་ཉིན་བྱེད་ཀྱིས། །རབ་ཏུ་དགེ་བའི་ཀུནྡའི་མེ་ཏོག་བཞད། །འཁོར་ཡུག་གཏམས་པའི་ཕུན་ཚོགས་དཔལ་བཟང་པོ། །ནོངས་མེད་སྲིད་མཐའི་བར་དུ་རབ་རྒྱས་ཤོག །ཤུ་བྷཾ།། ༈ །།དཔལ་གནམ་བྲག་དཀར་བླ་མ་དང་འཕྲོས་གཏམ་བྱུང་བའི་ཟིན་བྲིས་ཡོད།། ༈ །།ཤྲཱིཿཤྲཱིཿཤྲཱིཿདཀོན་མཆོག་ཀུན་འདུས་རྩ་བའི་བླ་མར་འདུད། །རྟ་རྫིའི་རི་ཁྲོད་ནམ་མཁའ་གསལ་ཡངས་སུ། །དཔལ་གནམ་བྲག་བླ་མ་དབུ་དཀར་བྱོན། །ཆོས་ཀྱི་འཕྲོས་གཏམ་དག་ནི་མང་དུ་གླེང༌། །ཁོང་གི་བླ་མ་ཏྲེ་ཧོ་ཆོས་དབང་པོ། །ཡོན་ཏན་བརྗོད་ལས་འདས་པ་འདི་སྐད་ལགས། །རྩིབ་མའི་༼༣༩༦༽གོ་བར་དག་ལས་སྐུ་བལྟམས་ཞིང༌། །ངོ་མཚར་མཚན་དང་དཔེ་བྱད་རྒྱན་གྱིས་མཛེས། །གཏེར་ཆེན་རྩོད་མེད་རྣམས་ཀྱི་ལུང་བསྟན་ལས། །འབྲེལ་ཚད་དོན་དང་ལྡན་པའི་ལོ་རྒྱུས་དང༌། །རྩ་གསུམ་དྲིལ་བསྒྲུབ་དཀྱིལ་འཁོར་ཞལ་ཕྱེ་ཚེ། །གྲུབ་ཆེན་ཀརྨ་པཀྵི་ཞལ་གཟིགས་ཅིང༌། །དུང་ཚེས་དག་ལ་བད་འབྱུང་སྐུ་གཟུགས་འཁྲུངས། །མངོན་པར་ཤེས་པ་ཐོགས་མེད་ཡོན་ཏན་མངའ། །མདོ་རྒྱུད་གཞུང་ལུགས་སྨྲ་བའི་སྤོབས་པ་ཐོབ། །ཆོས་སྐྱོང་བསྲུང་མར་གཏོར་མ་བསྔོ་བའི་ཚེ། །ཐང་སྐུ་དག་ལས་དངོས་སུ་མེ་འབར་ཞིང༌། །རབ་གནས་མེ་ཏོག་འཐོར་ཚེ་གཡོ་མེད་བརྟེན། །སྐུ་ལ་གྲིབ་མེད་བྱམས་པའི་ཆུ་རྒྱུན་གྱིས། །སྐྱེ་བོ་འབྲུག་པའི་མཁོན་ཚོགས་མ་ལུས་བསྡུམ། །ཆར་འབེབས་དུས་སུ་འཇིག་རྟེན་གསུམ་མགོན་གྱིས། །གསུང་མགུར་དཔལ་ཆོས་ལན་གཅིག་གསུངས་བས་ཀྱང༌། །ཆར་ཆེར་མྱུར་འབབ་སྐྱེ་བོའི་གདུང་བ་སེལ། །ཚེམས་གཤེགས་མཐའ་དག་རིན་ཆེན་སེ་ལེ་སྦྲཾ། །གྱུར་ནས་ཡི་དམ་ལྷ་ཡི་སྐུ་གྱུར་ཞིང༌། །ཆོས་དབྱིངས་ཞི་བའི་གནས་སུ་ཕེབས་པའི་ཚེ། །མེ་ཏོག་འདབ་མ་ལྔ་པའི་ཆར་གྱིས་འགེངས། །སྦུར་དུད་འཇའ་འོད་བཀྲ་ཤིས་མཚན་མ་བཀྲ། །༼༣༩༧༽རིང་བསྲེལ་ཆར་འབབ་དྲི་ཞིམ་སྟོང་གསུམ་འགེངས། །ཚེ་དཔག་མེད་ཀྱི་རྣམ་འཕྲུལ་ལས་བྱུང་བའི། །རྗེ་བཙུན་བླ་མ་ཏྲེ་ཧོ་སྤྲུལ་པའི་སྐུ། །ངོ་མཚར་དཔག་མེད་མངའ་བའི་ཞལ་སྔ་ནས། །ཟབ་གསང་ཆོས་ཀྱི་བདུད་རྩིའི་རོ་མྱོང་བའི། །སྐལ་ལྡན་ཞིག་ཀྱང་བདག་ཅག་ཡིན་ལགས་རུང༌། །བདག་འཛིན་དྲྭ་བ་འཐུག་པོས་བཅིངས་ནས་ནི། །ཞེ་སྡང་མེ་འབར་གཏི་མུག་མུན་པ་འཐིབས། །འདོད་ཆགས་རྒྱ་མཚོའི་རླབས་ལྟར་འཕྱོ་བ་ཡི། །དཀོར་ཟས་རི་བོའི་ཁུར་ཆེན་གྱིས་ནོན་པས། །སྙིང་རུལ་དྲེད་པོ་ཆེས་མེད་བདག་ཅག་ནི། །ཐ་ན་རྨི་ལམ་བཟང་ཙམ་མི་འདུག་པས། །ཐར་པའི་གོ་འཕང་ཐོབ་པའི་རེ་བ་བྲལ། །གདེངས་མེད་བླ་གཟུགས་རྒན་པོ་བདག་ཅག་ལ། །ད་དུང་ཉིད་ནས་ཆོས་ཞིག་གསུང་བར་ཞུ། །དེ་ཚེ་ཁོང་གི་སྤང་རྟོགས་ཡོན་ཏན་དང༌། །སྡོམ་གསུམ་ལ་གནས་སྐྱེས་ཆེན་རྣམ་ཐར་ཅན། །ཁེངས་དང་གྲགས་པ་མཆིལ་མ་བཞིན་དོར་བའི། །ངོ་མཚར་ཆེ་མོད་ཁོང་ལ་འདི་སྐད་སྨྲས། །ཉི་ཤར་དག་ལ་སྒྲོན་འདེགས་མི་དགོས་ཀྱང༌། །བསྐུལ་བའི་དོན་བཞིན་ཅུང་ཟད་སྤྲོ་བར་བྱ། །སངས་རྒྱས་ཀུན་འདུས་རྩ་བའི་༼༣༩༨༽བླ་མ་ལ། །མོས་གུས་གདུང་བས་རྩེ་གཅིག་གསོལ་བཏབ་པས། །སྣང་བ་འདི་ཀུན་སེམས་ཀྱི་ཆོ་འཕྲུལ་ཏེ། །ཆུ་ཡི་ཟླ་གཟུགས་བཞིན་དུ་ངོ་བོ་སྟོང༌། །སེམས་ནི་སྟོང་ཆེན་ནམ་མཁའི་ཀློང་ལྟ་བུར། །གནས་ལུགས་དོན་གྱི་རང་ངོ་མཐོང་བར་ཤོག །ཉོན་མོངས་སྒྲིབས་ཚོགས་རྨེག་མེད་བྱང་གྱུར་ནས། །ཡེ་ཤེས་ལྔ་ཡི་ངོ་བོར་ལྷུན་གྲུབ་ཅིང༌། །སྣང་སྟོང་དབྱེར་མེད་ཆོས་ཉིད་ཁྱབ་བརྡལ་གྱི། །མཐའ་དང་བྲལ་བའི་ལྟ་བ་རྟོགས་པར་ཤོག །བླ་མ་མཆོག་གི་སྣང་བས་ཡིད་འཕྲོག་སྟེ། །མནོག་ཆུང་འཁོར་བའི་བདེ་འབྱོར་ཞེན་པ་བཟློག །ཡང་དག་སྙིང་པོའི་དོན་ཆེན་བསྒྲུབ་པ་ལ། །ནེམ་ནུར་མེད་པའི་བརྩོན་པས་འཇུག་པར་ཤོག །སངས་རྒྱས་རྣམས་ཀྱི་རྗེས་སུ་རབ་ཞུགས་ནས། །མཁའ་མཉམ་འགྲོ་འདྲེན་དེད་དཔོན་མ་གྱུར་པར། །བསམ་དོན་མཐའ་དག་ཆོས་བཞིན་ཡོངས་འགྲུབ་པའི། །བཀྲ་ཤིས་ཡར་ཟླའི་དཔལ་ལ་སྤྱོད་པར་ཤོག །མངྒ་ལཾ།། ༈ །།ཡང་ཞབས་དྲུང་ཏྲེ་ཧོའི་ཞལ་སློབ་དམ་ཆོས་མཐར་ཕྱིན་ཏེ། །རྨི་ལམ་སྤྲུལ་བསྒྱུར་ལ་ཐོགས་མེད་མངའ་བ་ཡིན། ཁོང་སུམ་ཅུ་རྩ་གསུམ་པའི་ལྷ་རྣམས་བཅོམ་༼༣༩༩༽ལྡན་འདས་ཤཱཀྱའི་དབང་པོའི་གཙུག་ཕུད་ཀྱི་དུས་སྟོན་བྱེད་པའི་སྐབས་དང་མཇལ། དེར་མཆོད་པའི་བྱེ་བྲག་དུ་མ་དང་རོལ་མོའི་རིགས་ཡིད་སྣང་བ་ཡེངས་འགྲོ་བ་བསམ་གྱི་མི་ཁྱབ་པ་འདུག་གསུང༌། རྗེས་སོར་ཁོང་གི་ཕྱག་དཔེའི་ཁྲོད་ནས་བྱང་སྒྲ་མི་སྙན་གྱི་ཚེ་གཟུངས་ཞིག་འདུག་པ་ཁོང་རང་གིས་ཐོས་པ་ཡིན་ཟེར་བའི་མཆན་བུ་ཞིག་འདུག་པས། ཁུངས་ཤིན་དུ་བཙུན་འདུག་སྙམ་ཀུན་ལ་ཕན་པའི་ཕྱིར་འདིར་བྲིས་པ།། ༈ །།ན་མོ་བུདྡྷཱ་ཡ། ན་མོ་དྷརྨཱ་ཡ། ན་མོཿསངྒྷཱ་ཡ། ཨ་ཊེ། བ་ཊེ། ན་ཊེ། ཀུ་ན་ཊེ། ཊཀྐེ། ཋཀྐེ། ཋ་རཀྐེ། ཨུ་རུ་མ་ཏི། རུ་རུ་མ་ཏི། ཏུ་རུ། ཧི་ལི་མི་ལི། སབྦ་ཛྙོ། དུ་པ་དུགྒ། ན་མསྶབྦ་སམྨཱ། ས་མྦུ་ཛྫྙཱ་ཎཾ། སིཛྫྷཱ་ནྟུ་མནྟ་པཱ་དཱཿསྭཱ་ཧཱ། བསྒོམ་བཟླས་དང་ཕན་ཡོན་སྔོན་གྱིས་དཔེ་ཆ་རྣམས་ལ་གསལ་བ་བཞིན་ནོ། །ཨཱ་ཤ་ཡ་སྶཱ་དྷ།། ༈ །།ཁ་འཐོར་ཕྲན་བུ་ཟིན་བྲིས་ཡོད།། ༈ །།ན་མོ་ཨཱརྻ་པ་ལོ། །ཀོང་ཡུལ་ལྗོན་པའི་ཚལ་མཆོག་ནས། །དྲང་སྲོང་ཆོས་གྲུབ་དཔལ་བཟང་གྱིས། །དྲི་བ་ཕྲན་བུ་བྱས་པ་ལེགས། །བླ་མའི་དེ་ཉིད་བཅུ་ཞེས་པ། །བརྟེན་ཞིང་དུལ་བ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་༼༤༠༠༽མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་བརྩེར་ལྡན་ཞིང་བསྟན་བཅོས་མཁས། །ཞེས་དང༌། སློབ་མིའི་སྙིང་རུས་དཔེར་འཇོག་ས། །ནཱ་རོའི་དཀའ་ཆེན་བཅུ་གཉིས་ནི། །དང་པོ་མཁར་གྱི་རྩེ་ནས་མཆོངས། །དམ་ཚིག་ཡིད་བཞིན་ནོར་བུ་གནང༌། །གཉིས་པ་མཁལ་ཁུང་ཐུར་མ་བརྒྱབ། །སྒྱུ་ལུས་གནད་ཀྱི་གདམ་པ་གནང༌། །གསུམ་པ་མེད་དཔུང་ནང་དུ་མཆོངས། །གཏུམ་མོ་སྐེར་གསུམ་གདམས་ངག་གནང༌། །བཞི་པ་མི་གཙང་འདམ་རྫབ་ཟོས། །སྤྱད་པར་བྱ་བའི་དམ་ཚིག་བསྟན། །ལྔ་པ་འབྲས་ཆེན་སྟོན་མོ་བརྐུས། །རྨི་ལམ་འཛིན་པའི་གདམས་ངག་གནང༌། །དྲུག་པ་རྒྱལ་པོའི་བག་མ་འཕྲོག །ཚེ་འདིར་མཆོག་འགྲོའི་གྲོང་འཇུག་གནང༌། །བདུན་པ་བློན་པོའི་ཆུང་མ་བརྐུས། །མ་བསྒོམ་འཕོ་བའི་གདམས་ངག་གནང༌། །བརྒྱད་པ་རང་གི་ཆུང་མ་སླང༌། །རང་རིག་ཡེ་ཤེས་གསལ་བྱེད་གནང༌། །དགུ་པ་རྡོ་རྗེ་ཐོ་བས་བརྡུང༌། །འོག་སྒོ་བདེ་ཆེན་གདམས་པ་གནང༌། །བཅུ་པ་ཆུང་མ་རྗེ་ལ་ཕུལ། །བར་དོ་ངོ་སྤྲོད་གདམས་པ་གནང༌། །བཅུ་གཅིག་པད་འདབ་ཟམ་པ་བྱས། །རང་ལུས་གཏུམ་མོའི་གདམས་པ་གནང༌། །བཅུ་གཉིས་ཐང་ཆེན་མཎྜལ་ཕུལ། །༼༤༠༡༽ཉམས་དང་རྟོགས་པའི་འོད་གསལ་ཤར། །བླ་མས་གང་གསུངས་དེ་ལྟར་བསྒྲུབས། །ཚེ་གཅིག་མཆོག་གི་དངོས་གྲུབ་ཐོབ། །ཞེས་སོ། །ཡང་ཁོང་ལ་དུ་བ་སྨིག་སྒྱུ་སོགས་རྟག་ངེས་གཟུང་མེད་པའི་ལམ་ཙམ་ཡོད་འདུག་དེ་རྣམས་ཡོན་ཏན་ཇི་ལྟར་ཡིན་ཟེར་བར། དུ་བ་ལྟ་བུ་ནི། གཟུགས་ཀྱི་ཕུང་པོ་རྣམ་པར་དག་པའི་ཕྱིར། །ཆོས་དབྱིངས་རྣམ་པར་དག་པའི་ཡེ་ཤེས་སྟེ། །དེ་ཡང་ས་ཁམས་གཏི་མུག་རྣམ་དག་རྣམ་པར་སྣང་མཛད་དོ། །སྨིག་སྒྱུ་ནི། འདུ་ཤེས་ཀྱི་ཕུང་པོ་རྣམ་པར་དག་པའི་ཕྱིར། སོ་སོར་ཀུན་དུ་རྟོག་པའི་ཡེ་ཤེས་སྟེ་ཆུ་ཁམས་འདོད་ཆགས་རྣམ་དག་འོད་དཔག་མེད་དོ། །མཁའ་སྣང་གི་ཚོར་བའི་ཕུང་པོ་རྣམ་པར་དག་པའི་ཕྱིར་མཉམ་པ་ཉིད་ཀྱི་ཡེ་ཤེས་སྟེ་མེ་ཁམས་ང་རྒྱལ་རྣམ་དག་རིན་ཆེན་འབྱུང་ལྡན་ནོ། །སྒྲོན་མེ་ནི། འདུ་བྱེད་ཀྱི་ཕུང་པོ་རྣམ་པར་དག་པའི་ཕྱིར། བྱ་བ་གྲུབ་པའི་ཡེ་ཤེས་སྟེ་རླུང་ཁམས་ཕྲག་དོག་རྣམ་དག་དོན་ཡོད་གྲུབ་པའོ། །སྤྲིན་མེད་པའི་ནམ་མཁའ་མི་རྣམ་པར་ཤེས་པའི་ཕུང་པོ་རྣམ་པར་དག་པའི་ཕྱིར། མེ་ལོང་ལྟ་བུའི་ཡེ་ཤེས་སྟེ་ནམ་མཁའི་ཁམས་ཞེ་སྡང་རྣམ་དག་མི་བསྐྱོད་པའོ། །དེ་ལྟར་ཕྱི་དང་ནང་དང་གཞན་དང་རེ་ཁོ་ནའི་རིམ་པ་ཐམས་ཅད་༼༤༠༢༽དུ་སྦྱར་ཏེ་རྟོགས་པར་བྱའོ། །དགེ་སྦྱོར་ལ་བརྩོན་འགྲུས་བསྐྱེད་ན། །ཉི་མ་ཤར་བའི་སྔོན་དུ་ནམ་ལངས་པ་བཞིན་སྔ་ལྟས་ལེགས་འདུག །རྟེན་ལྷ་གོས་ར་བ་དཀར་དང་དམ་རྫས་བཅས་སྤེལ་བ་དགེ། ༈ །།སི་ཏུ་མཆོག་གི་སྤྲུལ་པའི་སྐུ་ནས་ཟླ་ཚེས་དགེ་བར་གསུངས་ཤོག་དང་རྟེན་གྱ་ནོམ་བཅས་ཕེབས་པའི་སྔ་ཉིན་རྨིས་ལྟས་ངོ་མཚར་ཅན་བྱུང་བས་ཨཱ་ཤ་ཡ་སྶཱ་དྷཱ།། ༈ །།ཞིང་ཁམས་མཆོག་གྱུར་ཐར་གླིང་རི་ཁྲོད་ན། །རིག་འཛིན་པདྨའི་ཐུགས་ལས་སྤྲུལ་པའི་སྐུ། །བསྟན་འགྲོར་ཕན་བདེ་བའི་སྨོན་ལམ་ཡོངས་འགྲུབ་པར། །ཁམས་གསུམ་ཡོངས་གྲོལ་རྟག་པར་རྒྱལ་གྱུར་ཅིག །ཞེས་སོགས་ཚིགས་སུ་བཅད་པ་བཀྲ་ཤིས་ཀྱི་གྲངས་ལྡན་ཡི་གེའི་རིས་སུ་བཀོད་ནས་བསྲིངས་པ་འདི་དག །ལི་སེར་གྱི་བདེ་ལྡན་ཞིང་གིས་མགོན་པོའི་སྐུ། ཨཥྚ་དྷཱ་ཏུ་སྟེ་མཆོག་གི་ལི་མིའི་དཔལ་ཀྱེ་རྡོ་རྗེའི་སྐུ་དང་སྣམ་དམར་སྤུས་ལེགས་པོན་ཆེ་བ་བཅས་དངོས་འབྱོར་གྱི་རྟེན་འབྱུང་རྒྱ་ཆེར་འབྱོར་པའི་སྔ་རོལ་དུ་རབ་དུ་དགེ་བའི་ལྟས་མཚན་བཟང་པོ་བྱུང༌། སྤོང་རོང་རྔེ་དཔོན་བྱོན་པའི་སྐབས་དང་རྗེས་སོར་ཞུ་ཡིག་འབྱོར་བསྟུན་རྟའི་རྒྱལ་པོ་བ་ལ་ཧའི་རྨིས་ལྟས་སོགས་ལེགས་ཅིང༌། དངོས་འབྱོར་གྱི་འབུལ་འཚོ་ན་ཡང་༼༤༠༣༽བསམ་ལས་འདས་པ་ཉིད་དོ། །དཔལ་རིག་པ་འཛིན་པ་ཆེན་པོའི་ཐུགས་སྲས་དམ་པར་གྱུར་པ། བླ་མ་དཔལ་དར་ལགས་གང་གིས་མར་གད་མདངས་འཆར་ས་ཡི་དྭངས་མ་འབྱོར་བར་རྟེན་འབྲེལ་གྱིས་རོལ་པ་རྨད་བྱུང་དུ་གྱུར།། ༈ །།དགེ་བཤེས་ཆོས་འཕེལ་གྱིས་དྲིས་ལན་སྐྱ་རེངས་ཆོས་ཀྱི་བདུད་རྩི་ཡོད།། ༈ །།མཐོང་བ་ཙམ་གྱིས་དད་པའི་སྤུ་ལོང་གཡོ། །ཐོས་པ་ཙམ་གྱིས་སྲིད་ཞིའི་གདུང་བ་སེལ། །དྲན་པ་ཙམ་གྱིས་འཁོར་བའི་འདམ་ལས་བརྒལ། །རེག་པ་ཙམ་གྱིས་མཆོག་གི་དངོས་གྲུབ་ཐོབ། །མར་མེ་མཛད་ཞེས་འདུལ་བའི་སྡེ་སྣོད་ཆེའི། །བསྟན་པ་རིན་ཆེན་གསལ་བྱེད་འགྲོ་མགོན་མཆོག །སངས་རྒྱས་ཀུན་གྱི་ཡོན་ཏན་བསྔགས་པ་བརྗོད། །གད་གིས་ཞབས་པད་མཆོག་དེར་སྙིག་ནས་འདུད། །བདག་ཅག་གཙང་གིས་ཕྱོགས་སུ་བསྒྲོད་པའི་ཚེ། །ལམ་དུ་དགེ་བཤེས་ཆོས་གོས་ནམ་གསུམ་ཅན། །ངང་པའི་འགྲོས་ལྟར་གོམ་སྟབས་ལྷོད་དེ་བ། །མཐོང་མ་ཐག་ཏུ་སྤྲོ་བ་ལྷང་ལྷང་བྱུང༌། །དེ་ཚེ་ཁྱོད་ཉིད་གང་གི་ཕྱོགས་ནས་བྱོན། །ཚ་བ་རོང་གི་དགེ་བཤེས་ཆོས་འཕེལ་ཞེས། །བསླབ་པ་གསུམ་ལ་མིག་འབྲས་༼༤༠༤༽བཞིན་དུ་གཅེས། །ཉིས་བརྒྱ་ལྔ་བཅུ་རྩ་གཉིས་ལ་གནས་པ་ཡི། །ཉེ་བ་འཁོར་ལྟར་བག་ཡོད་ཞིག་བསམ་རུང༌། །དུས་མཐའི་བན་གཟུགས་ཇི་ལྟར་བྱས་ན་ཡང༌། །ཉེས་ལྟུང་ཕྲ་མོས་མ་གོས་ཐབས་མི་འདུག །དེ་དག་བཤགས་པའི་གཉེན་པོ་ཇི་ལྟར་འབད། །ཅེས་སྨྲས་པ་ལ། དེས་ན་ངང་ཚུལ་བཟང་པོ་ཁྱོད་ཉིད་གསོན། །ཐོ་རངས་ལྷའི་བུ་སྐྱ་རེངས་སྐྱ་རེངས་ཞེས། །གདུང་བས་འབོན་པ་ཆེར་རྒྱོབ་དེ་ཡི་སྐབས། །ཁྲུས་དང་གཙང་སྦྲ་ལ་གནས་སྤོས་ཀྱིས་འདུག །བྱུང་ཆུབ་སེམས་དཔའ་ནམ་མཁའི་སྙིང་པོ་ཡི། །མཚན་ནས་བརྗོད་ཅིང་ཕྱོགས་བཅུར་ཕྱག་འཚལ་ན། །དངོས་སམ་ཉམས་སམ་རྨི་ལམ་དག་ཏུ་ནི། །སྐལ་པ་མ་འཚམ་པ་མི་ནས་བྱའི་བར་དུ། །གཟུགས་ཀྱི་ལུང་སྟོན་བྱད་བར་གཟུངས་སྔགས་བཟླས། །སྒྲིབ་ཤས་ཆུང་རྣམས་ནམ་མཁའི་སྙིང་པོ་ཉིད། །དངོས་སུ་མཇལ་ཞིང་གསུང་གི་བདུད་རྩི་མྱོང༌། །ངོ་མཚར་བསླུ་མེད་གདམས་པ་གཅིག་ཆོག་ཡིན། །དེ་སྐད་དགེ་བཤེས་དགྱེས་པ་བསྐྱེད་ཕྱིར་བྲིས། །ཡང་ཡང་འཕྲད་པའི་སྨོན་པ་རྩེ་གཅིག་བྱེད། །སརྦ་མངྒ་ལཾ།། ༈ །།ཀོང་པདྨ་བཀོད་ནས་ཡིན་ཟེར་བ། །༼༤༠༥༽མིང་ལ་སྒྲུབ་ཆེན་སྟོང་འབྱམས་ཡེ་ཤེས་ཟེར་བ། །སྟོང་ཉིད་རྟོགས་པའི་རྣལ་འབྱོར་པ་ཆེན་པོ་ཡིན་ཟེར། །ཀུན་སྤྱོད་མི་དང་མི་མཐུན་ཙམ་ཞིག་འདུག་པ། ཁོང་ལ་སྨྲས་པ། །སྟོང་པ་ཉིད་ལ་གོས་ས་ཆེ་བས། ཁྱོད་ཀྱི་སྟོང་ཉིད་ཧད་པོར་ཤོར་བ་ཡིན་འདྲ་བས། སློབ་དཔོན་ཀླུ་གྲུབ་ཀྱིས། སྟོང་པ་ཉིད་ལ་བལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར། །ཅེས་དང༌། ཡང་དག་ཀུན་རྫོབ་རྣམས་ཀྱི་སྐབས། །མེད་པར་དེ་ནི་ཁང་ཆེན་གྱི། །སྟེང་ལ་འཛེག་པར་བྱེད་པ་ནི། །མཁས་ལ་རུང་བ་མ་ཡིན་ནོ། །ཞེས་གསུངས་པ་དང༌། གཞན་ཡང་སྐྱེ་མཆེད་མུ་བཞི་དང༌། །ཆད་པར་ལྟ་སོགས་གོལ་ས་ཆེ། །དེ་ཕྱིར་ལས་དང་རྒྱུ་འབྲས་ཀྱི། །སྤང་བླངས་ཞིབ་ཏུ་རྩི་ན་ལེགས། །སུམ་ཅུ་རྩ་གསུམ་གཞལ་མེད་ཁང་གཅིག་ན། །སངས་རྒྱས་འཁོར་བ་འཇིག་གིས་བྱིན་བརླབས་པའི། །རིགས་དྲུག་དུག་གསུམ་གཟུགས་བརྙན་འཆར་དེ་ལ། །ལྷ་རྣམས་དེ་མཐོང་ཁྲག་སྐྱུགས་འཆི་ཞེས་བཤད། །སྒྲུབ་ཆེན་ཧང་རལ་དགོངས་ཁྲེལ་མི་འཚལ་ལོ། །འོ་ན་ཆོས་ལོངས་སྤྲུལ་གསུམ་གྱི་ཞིང་ཁམས་རྣམས་ཇི་ལྟར་ཡིན་ཟེར་བར། །༼༤༠༦༽ཆོས་དབྱིངས་རབ་འབྱམས་མཐའ་དབུས་མེད་པ་ཆོས་ཀྱི་སྐུའི་ཞིང་ཁམས་ཡིན། །གཞི་ཡི་སྙིང་པོ་མེ་ཏོག་རྒྱན་པ་ལོངས་སྤྱོད་རྫོགས་པའི་སྐུའི་ཞིང་ཁམས་སོ། །སྟོང་གསུམ་མི་མཇེད་འཇིག་རྟེན་གྱི་ཁམས་ནི་སྤྲུལ་པའི་སྐུའི་ཞིང་ཁམས་ཡིན་ནོ། །ཡང་ཡུལ་དང་ཡུལ་ཅན་ཇི་སྐད་ཡིན་ཟེར། །དེ་ནི་ཡུལ་སྟོང་གཟུགས་ཕྱག་རྒྱ་ཆེན་པོ། ཡུལ་ཅན་རང་རིག་ཕྱག་རྒྱ་ཆེན་པོ་རོ་མཉམ་པའོ། །ཁྱེད་སྣང་བ་གད་ཤར་རྣལ་འབྱོར་པ། །ཁྱི་སྒྲ་ཆེམ་ཆེམ་ཀློང་བཞིན་དུ། །གང་དུ་དགའ་བའི་ཡུལ་དུ་བྱོན། །ངེད་འདིར་ཚོགས་ལ་ཁྱད་པར་ནི་འདུག་གོ །ཅེས་སྨྲས་སོ།། ༈ །།ཤིང་རྟ་ཆེན་པོ་ཀླུ་སྒྲུབ་ཞབས་ལ་འདུད། །སྤྱིར་དུ་ལམ་ལྔའི་འཁོར་ལོ་ནི། །རླུང་ལ་དབང་ཐོབ་རླུང་རྩིས་ཞེས། །དུས་སྦྱོར་བཅུ་གཉིས་ཞིང་བདག་གཟའི། །འབྲས་བུ་ཇི་ལྟར་གསལ་བར་སྟོན། །དེ་ལས་གཞན་བའི་མོ་རྩིས་ནི། །ལྕེ་གཉིས་གར་གྱི་ལྟད་མོ་འདྲ། །འོན་ཀྱང་ལ་ཉེའི་ལྟས་ཕྲན་བུ། །འཕགས་ཡུལ་བྱ་རོག་སྐད་བརྟགས་ནི། །རང་མདུན་གཅོད་བྱའི་འོས་གྱུར་ཞིང༌། །སྣེ་གཉིས་ཕྲན་བུ་གཅོད་བྱས་ཏེ། །དེ་ལྷག་སོར་མོ་དུག་རེ་གཞལ། །༼༤༠༧༽ལྷག་མ་སོར་གཅིག་སྙེན་པའི་གཏམ། །གཉིས་ལ་ཟས་ནོར་གསུམ་ཁ་སྨྲས། །བཞི་པ་མགྲོན་དང་ལྔ་སྡུག་བསྔལ། །དྲུག་པ་དག་ལ་བཤད་པ་བྲལ། །རྒྱ་གར་བྲམ་ཟེ་མཁས་པའི་ལུགས།། ༈ །།ཡང་ཅིག་མ་ཧཱ་ཙི་ནའི་ལུགས། །གོས་སོགས་ཐོགས་པའི་ལྟས་བརྗོད་པ། །བྱི་དུས་ཤ་ཆང་གླང་ཟོང་བརླག །སྟག་ལ་མི་སྙན་ཡོས་ཤ་ཆང༌། །འབྲུག་ལ་ནད་འཁྲུགས་དངོས་པོ་བརླག །སྦྲུལ་ལ་སེམས་འཚུབ་རྟ་ཐག་རིང༌། །མགྲོན་དང་ནོར་རྙེད་ལུག་ལ་ནི། །རྨ་བྱུང་སྐྱོན་མེད་སྤྲེའུ་ལ། །ནོར་རྙེད་བྱ་ལ་དངོས་པ་བརླག །ཁྱི་ལ་ཟོང་རྙེད་ཕག་ཡང་དགེ །རྒྱ་ནག་ཚོང་དཔོན་གླིང་ཡིན་ལུགས། །དེ་སྐད་གཙུག་ལག་འབུམ་ཕྲག་ཁུར་བརྗིད་པ། །ནཻ་པ་ལ་བཞུགས་ས་མནྟ་བྷ་དྲར། །སུ་ཝརྞ་དང་ཆབ་གཅིག་ཕུལ་བ་དགེ། ༈ །།ཆོས་སྐུ་ཡུམ་ཆེན་མོར་ཕྱག་འཚལ་ལོ། །ཕཊ། གཅེས་འཛིན་གྱི་ཕུང་པོ་དོན་ཡོད་ཕྱིར། །རི་རབ་གླིང་བཞི་ལྷའི་བདུད་རྩི། །འདོད་ཡོན་ལྔ་སོགས་གྱུར་ནས་ནི། །རྩ་གསུམ་མཆོད་འོས་རྣམས་ལ་འབུལ། །སྤྲོས་བྲལ་ཡེ་ཤེས་དོན་རྟོགས་ཤོག །ཕཊ། བདག་དུ་འཛིན་པའི་སྒྱུ་ལུས་འདི། །ཁྱེད་༼༤༠༨༽སྣང་སྲིད་ལྷ་འདྲེའི་ཚོགས་རྣམས་ལ། །ཤ་ཁྲག་ཟད་མི་ཤེས་པར་བསྔོ། །འདི་ནས་བཟུངས་སྟེ་བྱང་ཆུབ་བར། །མ་བུ་ཡིན་པར་ངོ་ཤེས་ནས། །མཐུན་རྐྱེན་བསམ་དོན་ཡིད་བཞིན་བསྒྲུབ། །བར་ཆད་གནོད་པ་ཀུན་སྤོང་ཞིག །ཕཊ། ཐོགས་བཅས་ཐོགས་མེད་དགའ་བྲོད་སྙེམས། །འཛིན་མེད་གཉུག་མའི་ངང་དུ་ཕཊ། །ཅེས་འདི་ཉིད་ལྡེ་སྤྲུལ་པའི་སྐུའི་ཞལ་སློབ་བསྒྲུབ་ཆུང་མགོ་ལེབ་ཀྱིས་གཅོད་ཤིན་དུ་བསྡུས་པ་ཞིག་དགོས་ཟེར་བ་ལྟར་སྤེལ། ཤུ་བྷཾ།། ༈ །།རྐང་འཐུང་དབྱར་རྔའི་ལོར། །བསྒྲུབ་ཆེན་ཟོག་པོ་ཞིག་མཐོལ་བཤགས་བྱེད་འདུག་པར། དེར་ལན་བཏགས་པས་དགེ་སློང་དང་བསྒྲུབ་ཆེན་ཚད་ལྡན་དུ་གྱུར་པའི་ལོ་རྒྱུས་ཡོད།། ༈ །།ན་མོ་རཏྣ་ཏྲ་ཡཱ་ཡ། །དཔལ་དབང་བློ་སོགས་ལ་ཚད་བཙུགས་ནས། །ཆོས་ཟད་པ་ཟིལ་གནོན་མ་སྨིན་པའི། །བག་མེད་པའི་ཧང་རལ་མང་དུ་སྤྱད། །སེམས་ཨ་ལོང་དགུ་འབྲེས་འཛུམ་མདངས་ལས། །མི་ཀླད་མེད་མགོ་བོ་གདུགས་ལྟར་བསྐོར། །མིག་ཧྲིག་ཧྲིག་ནམ་མཁར་བལྟས་ནས་ནི། །སྐུ་སྣ་ཚོགས་སྤྲིན་ལྟར་མཐོང་སྙམ་བྱས། །སྲིད་འདི་ལག་མཐིལ་དུ་ལམ་མེ་བ། །རྐོང་རྡོག་པ་འདྲེད་པའི་༼༤༠༩༽ཚུལ་བྱས་ནས། །རྡོ་རྐོང་རྣམས་ལ་མིང་རེ་བཏགས། །ཐབས་བསླུ་དྲིད་ཀྱི་བསླུ་རྡོ་ཁྲ་མོ་ཡིས། །སོང་ཟིན་པ་ལ་སྨྲ་མཁས་ལུང་བསྟན་འདོགས། །དུས་དེ་རིང་གནང་འགྱོད་དྲག་པོས་བཤགས། །མགོ་རལ་ཅོག་ཤིང་གི་ཁྲེས་པོ་ཙམ། །རྒྱན་རྣ་བར་དུང་འཁོར་སྐྱ་ཆེམ་ཆེམ། །སྟོད་ཨ་ཏི་འུག་རོན་མགྲིན་པ་འབྲ། །སྨད་སྣམ་ཐེར་སུལ་ལ་གྲངས་མི་ཆོད། །སྣོད་ཀ་ལི་ཁ་ཡོན་ནང་དུ་ནི། །ཆང་ཨ་རག་གི་སྒྱུར་དྲི་ཆེམས་སེ་ཆེམ། །གླུ་ཉ་མ་མགོ་བསྐོར་ཙེ་རེ་རེ། །ཕ་བླ་མ་དགོངས་ཁྲེལ་མི་མངའ་ཞིག །ད་སྙིང་ནས་མཐོལ་ཞིང་མཐོལ་ལོ་བཤགས། །ཞེས་ཟེར་ཕྱག་ཐོད་པ་ས་ལ་རྒག་རྒག་ཟེར་ཆང་གིས་ཅུང་ཟད་བཟི་བའི་ངང་ནས་མཐོལ་བཤགས་བྱེད་འདུག་པ་དེར་ངེད་ནས་ལན་བཏབ་པ། ཁྱོད་སྒྲུབ་ཆེན་སྨྱོན་པ་ཚུར་གསོན་དང༌། །ཆས་ཨ་ཏི་རལ་ཅོག་ཀ་ལི་རྣམས། །ཚད་ལྡན་པའི་ལག་ལོན་བླ་མེད་སྟེ། །དུས་སྙིགས་མའི་སྒྲུབ་གཟུགས་རལ་ཅོག་ཆེ། །དྲོ་བ་ལ་མི་ཕན་བྲེག་ལ་ཞོག །རྣ་རྒྱན་དུང་འཁོར་ཁྲ་ཆེམ་དེ། །ཡར་འདྲེན་ལ་མི་ཕན་སྐྱུར་ལ་ཐོང༌། །ཨ་ཏི་ཕུག་རོན་མགྲིན་འདྲ་དེ། །གང་དུ་བྱས་ཀྱང་རུང་ཙམ་ཡིན། །སྨད་གཡོགས་ཤམ་༼༤༡༠༽ཐབས་སུལ་གསུམ་ལེགས། །ཀ་ལི་སྐྱ་བོ་ཁ་ཡོན་དེ། །སྦྲང་རྟགས་ཆེ་བས་བོར་ན་སྙམ། །ཉམ་གླུ་ཆུང་ད་ནས་སྤོངས། །མཐོལ་བཤགས་བགྱིད་འདི་མཆོག་དུ་བཟང༌། །སྔོན་དུ་བསླུ་བྲིད་བྱས་པ་དང༌། །མི་ཆོས་རྫུན་མའི་ཉེས་པ་ཀུན། །གནང་འགྱོད་ཆེན་པོས་བཤགས་པ་བགྱིས། །ཕྱིན་ཆད་མི་བགྱིད་སྡོམ་སེམས་བྱ། །ཡི་གེ་བརྒྱ་པ་འབུམ་ཐེར་དང༌། །འགྲོ་ཀུན་ཕ་མར་ངོ་ཤེས་ནས། །འཁོར་གསུམ་ཡོང་དག་སྨོན་ལམ་ཐོབ། །ཁྱད་པར་དལ་འབྱོར་རྟེན་བཟང་ཐོབ་པ་འདི། །ནམ་མཁའི་འཇའ་ཚོན་བཞིན་དུ་མི་རྟག་པས། །དེ་ཕྱིར་དམ་པའི་ཆོས་ལ་རྩེ་གཅིག་འབུངས། །སྣང་གྲགས་རྟོགས་གསུམ་ཡི་དམ་ལྷ་ཡི་ངང༌། །ས་ལམ་སྤང་རྟོགས་ཡོན་ཏན་མཐར་ཕྱིན་ཤོག །ཞེས་སྨྲས་པས་ཁོ་རབ་ཏུ་མགུ་ནས། །སྦ་ཕུད་ཕུལ། མིང་ལ་དགེ་ལེགས་དཔལ་འབྱོར་བཏགས། །རྗེས་སོར་དགེ་སློང་སྡོམ་གཙང་ཚད་ལྡན་གྱི་ངང་ནས་སླར་གསང་སྔགས་ཟབ་མོའི་ཆོས་ཀྱི་དོན་རིམ་གྱིས་བསྒོམ་དུས། རྨི་ལམ་དུ་ཀེང་རུས་ཞིག་གི་ལག་པ་དམ་དུ་བཟུང་ནས་སྐད་ཅིག་མར་དུར་ཁྲོད་རོ་ལངས་འཁྲུགས་པའི་གནས་སུ་ཁྲིད་ནས། དེར་དུམ་བུར་རྒྱུག་དང་རོ་ལངས་དུ་མས། །ཞིང་ལྤགས་༼༤༡༡༽ཀྱི་གཡབ་མོ་རྡེབ་ཅིང་བརྡུང༌། །ད་དུང་རལ་ཅོག་ནས་བཟུང་སྟེ་འདི་བས་འཇིགས་པ་དུར་ཁྲོད་ཚང་ཚིང་འཁྲིག་དུ་ཁྲིད་རྒྱུ་ཡིན་ཟེར། འཇིགས་ཤིང་ཡ་ང་བ་སྐྱི་ཟིང་ཟིང་བྱུང་ཞིང༌། །ཅི་བྱ་གཏོལ་དང་བྲལ་བའི་སྐབས། །ནམ་མཁའི་མཐོང་ནས་སྒྲ་གྲགས་པར། །ཉིན་མཚན་ཀུན་ཏུ་ཁྱོད་རང་གིས་སེམས་ཀྱི་འཁྲུལ་སྣང་ཡིན་ཟེར་ཐོས་རུང་ངོ་མ་འཕྲོད་ཞིང༌། བར་དོ་ཆོད་པ་མི་འདུག་པས། འཕོ་བ་ཚིག་གཅིག་མ་ཞིག་དགོས་ཟེར་བ་ལ་འདི་སྐད་བྱས། སེམས་ཀྱི་ངོ་བོ་ཨ་ཡིག་དམིགས་མེད་དུ་བཏང་བ་ཆོས་སྐུ་འོད་གསལ་གྱི་འཕོ་བའོ། །དེ་རྗེས་རིམ་གྱིས་ཁྲིད་བཏབ་པས། འབྱུང་བ་ལྔའི་རླུང་དབུ་མར་ཐིམ་པས། །དུ་བ་ལ་སོགས་པའི་རྟགས་བཅུ་འཆར། །ཆོས་སྐུ་སྤྲོས་བྲལ་རྗེན་པར་མཐོང༌། །བདེ་སྟོང་དབྱེར་མེད་ཡེ་ཤེས་ཉི་མ་ལྟར་ཤར། །གཟུང་འཛིན་རྣམ་རྟོག་འཁྲུལ་པ་དབྱིངས་སུ་དག །དྲན་རྟོགས་ཐམས་ཅད་ཕྱག་ཆེན་ཆོས་ཉིད་ལྷུན་གྲུབ་གྱི་ངང་དུ་གནས་པའི་བསྒོམ་ཆེན། ཆ་བྱད་ཀྱང་རལ་ཅོག་མ་ཁྱུད་གང་ཙམ་སྣུམ་ཤིག་གེ་བ། ཨ་ཏི་རྒོ་བ་སྨུག་ཆུང་གི་མདོག་ལྟ་བུ། སྤྱན་མིག་ཟིམ་མེ་བའི་བསྒྲུབ་ཆེན་ཞིག་གྱུར་ཏོ།། ༈ །།ཤན་འབྱེད་དངུལ་༼༤༡༢༽དཀར་མེ་ལོང་ཡོད། །མཁན་པོ་མཁས་བཙུན་བཟང་གསུམ་འཛོམ། །སྙིང་རྗེའི་ཕ་རོལ་ཕྱིན་པ་ནི། །དེ་དག་སྐྱེས་བུ་ཆེན་པོ་ཡིན། །ཕྲག་དོག་ཞེ་སྡང་རང་འདོད་ཅན། །ནག་ཆང་དྲི་ཡིས་གོས་པ་དེ། །དེ་དག་སྐྱེས་བུ་ཐ་མལ་ལོ། །སྡེ་དཔོན་བྱ་བ་དྲང་པོར་སྤྱོད། །རྟགས་སྤྱད་ཞིབ་འཇུག་ཐུགས་བསམ་དཀར། །དེ་དག་མི་ཡི་རྗེ་བོ་ཡིན། །བྱ་བྱེད་མང་ལ་འཚུབ་ཆ་ཆེ། །ཟོག་ལ་རྔམ་ཞིང་འཁྲོ་ཞིང་གཏུམ། །དེ་དག་དཔོན་པོ་ཁྲེལ་མེད་ཡིན། །གྲྭ་པ་བཙུན་ཞིང་ལས་འབྲས་རྩི། །རྒྱུད་དུལ་དང་རིང་བསམ་པ་དཀར། །དེ་དག་སེངྒེ་དཀར་མོ་ཡིན། །སྣ་ཐུང་ལས་འབྲས་ཁྱད་དུ་གསོད། །དམ་ཚིག་སྡོམ་ཉམས་བྱེད་མང་ཅན། །དེ་དག་མགྲིན་བཟང་གྲོགས་པོ་ཡིན། །བསྒྲུབ་ཆེན་བྱམས་སྙིང་ཕྱོགས་མེད་འབྱོངས། །ཞེན་ཆགས་གྲལ་ཞིང་སྙིང་རུས་ལྡན། །དེ་དག་སེངྒེ་དཀར་མོ་ཡིན། །བྱེད་རྒྱུ་ཁྱིམ་པ་ལས་ཀྱང་མང༌། །ཨོ་ཟོབ་ཆེར་ལྡན་མིག་ཧྲིག་ཧྲིག །དེ་དག་ཁྱི་རྒན་རྒྱ་པོ་ཡིན། །གཡོག་པོ་ཞན་ཆགས་ཕོ་རུས་ལྡན། །ལག་གཙང་སྐྱིད་སྡུག་ཁྱོགས་པ་དེ། །དེ་དག་སེངྒེ་དཀར་མོ་ཡིན། །བྱ་བ་གང་ལ་རྐྱེན་མི་ཐེག །བྱས་ཡུས་ཆེ་ལ་དགོས་དགོས་མང༌། །༼༤༡༣༽དེ་དག་ཁྱི་རྒན་ནག་པོ་ཡིན། །སེངྒེ་གཡུ་རལ་མཆེ་སྡེར་ལྡན། །སྟོབས་ཤུགས་རྩལ་དང་ལྡན་པ་དེ། །སེངྒེའི་ནང་གི་དཀར་མོ་ཡིན། །རལ་པ་སུང་ཅིང་ལུས་པོ་གུམ། །གོམ་པ་ཁྱོར་ཁྱོར་འགྲོ་བ་དེ། །སེངྒེའི་ནང་ལས་ཁྱི་རྒན་ཡིན། །ཁྱི་རྒན་གཟུགས་ཆེ་དར་སྐད་སྒྲོགས། །འཇུག་མ་འབྲོང་ཆེན་རྔ་མ་འདྲ། །ཁྱི་རྒན་སེངྒེ་དཀར་མོ་ཡིན། །ཉིན་མཚན་མེད་པར་ཉལ་ནས་བསྡད། །འཇུག་མ་འབྲེས་པ་ནར་མོ་འདྲ། །ཁྱི་རྒན་ནང་གི་ནག་པོ་ཡིན། །ཅེས་པ་འདི་མཆོད་རྫས་སུ་རྒྱ་ཚོང་དཔོན་ཅ་ཀོས་ཕུལ་བའི་དཀར་ཡོལ་གྱི་སེང་གེ་སྤུས་ལེགས་ཆ་གཅིག་བྱུང་བ་དང༌། དེ་སྐབས་གུང་རུང་ཨེམ་ཆི་བློ་བཟང་ཡར་འཕེལ་གྱིས་ཉོ་ཚོད་བསྒྲིགས་པའི་རྒྱ་ཁྱི་རྒད་པོ་གཅིག་ཡོད་པ། རྐུན་མ་བསྲུང་བ་ཕར་ཞོག་ཁོ་རང་མགོ་མི་ཐོན་པ་ཞིག་འདུག་པས་དེར། །བོང་བུའི་རྣ་བར་ཆོས་བཤད་ཀྱི་དཔེ་ལྟར་དེར་སྨྲས་པ་ཡིན།། ༈ །།འཕགས་མཆོག་རིགས་གསུམ་མགོན་པོ་ལ་གསོལ་བ་འདེབས་སོ། །ཧོར་རྒན་རྡོ་རྗེ་བསམ་འགྲུབ་ཟེར་བ་མ་ཎི་དུང་གཅིག་ཙམ་ཐོན་པ་ཞིག་སླེབ་བྱུང༌། །བོས་དགེ་བ་བསྒྲུབས་པའི་ཐོ་ཆུང་ཞིག་འདུག་པ་ཟོག་ཅི་ཡོད་དགེ་ཕྱོགས་༼༤༡༤༽སུ་སོང་འདུག་པས་ངོ་མཚར་ཆེ། ངེད་ལ་ཡང་འབུལ་སྣེ་ཆེ་བར་འདུག །དེ་ནས་ཁོ་ལ་སེམས་ལ་ཕན་པའི་ཆོས་ཕྲན་བུ་ཞིག་ཐོས་དགོས་ཟེར་བར། ཇི་ལྟར་ཉོན་ཅིག །སྟོན་པ་མཆོག་གི་བཀའ་ལས། །འདུས་བྱས་ཐམས་ཅད་ནི་མི་རྟག་པའོ། །ཟག་པ་དང་བཅས་པ་ཐམས་ཅད་ནི་སྡུག་བསྔལ་བའོ། །ཆོས་ཐམས་ཅད་ནི་སྟོང་ཞིང་བདག་མེད་པའོ། །མྱ་ངན་ལས་འདས་པ་ནི་སྤྲོས་པ་ཞི་བའོ། །དེ་སྐད་བྱས་པས་ཚིག་གཅིག་ཡང་གོ་མ་བྱུང་ཟེར། འོ་ན་ཉོན་གཅིག །སྣང་གྲགས་ཆོས་ཀུན་གདོད་ནས་སྣང་བ་མེད། །གང་སྣང་སྟོང་གཟུགས་སྒྱུ་མ་ལྟ་བུ་ཡིས། །སྣང་སྟོང་ཟུང་འཇུག་སྤྲོས་བྲལ་བདེ་བ་ཆེ། །གནས་ལུགས་མཆོག་གི་རང་ཞལ་མཐོང་བར་ཤོག །དེ་ལྟར་སྨྲས་པས། གང་ཡང་གོ་མ་བྱུང༌། སྒྱུ་མ་ཟེར་བ་དེ་སེམས་ཅན་གྱི་རྒྱུ་མ་ཨེ་རེད་ཟེར་བར། ཨ་བུ་ཧོར་གྱི་ཆོས་གོ་རྒྱུ་མ་རེད། སྒྱུ་མ་ལྟ་བུ་ཟེར། སྒྱུ་མ་མཁན་པོས་རྟ་དང་གླང་པོ་ཤིང་རྟ་ཁང་བཟང་སོགས་ངོ་མཚར་ཆེན་པོར་སྦྲུལ་ནས་མཐོང་ཀྱང༌། མེད་བཞིན་དུ་སྣང་བ་སྟེ། དེ་བཞིན་སྒྱུ་མའི་དཔེ་བཅུ་གཉིས། སྒྱུ་མ་དང་གཅིག །ཆུ་བུར་དང་གཉིས། །༼༤༡༥༽མིག་ཡོར་དང་གསུམ། མིག་སྒྱུ་དང་བཞི། རྨི་ལམ་དང་ལྔ། སྒྲ་སྙན་དང་དྲུག །དྲི་ཟའི་གྲོང་ཁྱེར་དང་བདུན། མིག་འཕྲུལ་དང་བརྒྱད། དབང་པོའི་གཞུ་དང་དགུ། །གློག་དང་བཅུ། ཆུ་ཟླ་དང་བཅུ་གཅིག །མེ་ལོང་གི་གཟུགས་བརྙེན་དང་བཅུ་གཉིས་སོ། །དེ་ཕྱིར་འཁོར་འདས་ཀྱི་ཆོས་ཐམས་ཅད་སྒྱུ་མ་ལྟ་བུར་ངོ་ཤེས་དགོས་བྱས། དེ་འདྲ་ཁོས་ཤེས་པ་མི་འདུག་པས། ངག་འདོན་ཕྲན་བུ་ཞིག་གནང་བར་ཞུ་ཟེར་བར། ཆོས་ཀྱི་སྒོ་མོ་བརྒྱད་ཁྲི་བཞི་སྟོང་གི་རྩ་བ་ནི། ཆོས་རྣམས་ཐམས་ཅད་རྒྱུ་ལས་བྱུང༌། །དེ་རྒྱུ་དེ་བཞིན་གཤེགས་པས་གསུངས། །དེ་ལ་འགོག་པ་གང་ཡིན་པ། །དགེ་སྦྱོང་ཆེན་པོས་འདི་སྐད་གསུང༌། །ཞེས་སྨྲས་པས་དེ་ཡང་སེམས་ལ་འཇོག་ཐུབ་པ་ཞིག་མི་ཡོང་འདུག་པས། ཇི་སྐད་བྱེད་ཟེར། འོ་ན། ཆོས་རྣམས་ཐམས་ཅད་རྐྱེན་བཞིན་དུ། །འདུན་པའི་རྩེ་ལ་རབ་ཏུ་གནས། །གང་གི་སྨོན་ལམ་༼༤༡༦༽ཅི་བཏབ་པ། །དེ་འདྲའི་འབྲས་བུ་འགྲུབ་པར་འགྱུར། །གསུངས་པས། བདེ་བ་ཅན་སོགས་དག་པའི་ཞིང་ཁམས་སུ་སྐྱེ་བའི་སྨོན་ལམ་བཟང་པོ་ཐོབ་ཅེས་སྨྲས་སོ། །ཡང་མ་ཎི་དུང་ཕྱུར་གྱི་ཁ་གྲངས་བ་རྒྱ་ཚོ་བརྒྱ་ལ་ཁྲི་ཚོ། ཁྲོ་ཚོ་བརྒྱ་ལ་ས་ཡ། ས་ཡ་བརྒྱ་ལ་དུང་ཕྱུར་གཅིག་རེད་དམ་ཟེར། ཨ་ཕོ་ཧོ་ར་དེ་ལ་འཆུག་པ་མི་གདའ་བྱས། ཡང་ཁོ་ལ་སྟག་ལ་ཚེ་སྐྱབས་ཟེར་བ་དགྲ་ཡ་ཡིན་པས་ངེད་གཉིས་ཚེ་ཕྱི་མ་ལ་ཇི་ལྟར་འགྱུར་ཟེར་བར། སྔོན་རྒྱལ་ཆེན་སྡེ་བཞི་ཡང་ནམ་མཁའ་ལྡིང་གཉིས་ཀྱིས་ཀླུ་གཉིས་ལ་གནོད་པ་བསྐྱལ་བའི་སྐབས། སངས་རྒྱས་འོད་སྲུང་ལ་སྐྱབས་སུ་སོང་ནས། དེ་བཞི་ཀས་བསྟན་པ་སྐྱོང་བའི་སྨོན་ལམ་བཏབ་པས། །རྒྱལ་ཆེན་སྡེ་བཞིར་གྲགས་སོ། །དེས་ན་རྟེན་གསུམ་དྲུང་དུ་སྨོན་ལམ་བཟང་པོའི་མཚམས་སྦྱོར་ལ་རགས་་ལས་སོ། །ཞེས་སོགས་འཕྲོས་གཏམ་མང་དུ་བྱུང༌། དགེ་འོ།། ༈ །།སྨོན་ལམ་དང་བཀྲ་ཤིས་བཞུགས།། ༈ །།ན་མོ་གུ་རུ་བྷྱཿ རང་རིག་ཆོས་སྐུར་སྟོན་མཛད་བླ་མ་ཡི། །བྱིན་རླབས་བདུད་རྩིའི་ཆར་རྒྱུན་ཆར་དབབ་པས། །བདག་སོགས་མཁའ་མཉམ་འགྲོ་ཚོགས་ཇི་སྙེད་ལ། །༼༤༡༧༽མཆོག་དང་ཐུན་མོང་དངོས་གྲུབ་མ་ལུས་སྩོལ། །འགྲོ་ཀུན་དལ་འབྱོར་རྙེད་དཀའ་འདི་དག་ལ། །ངེས་ཤེས་ཆེར་མཐོང་དལ་བ་དོན་དང་ལྡན། །མི་རྟག་དྲན་པས་དམ་ཆོས་མྱུར་བསྒྲུབས་ཅིང༌། །ལས་འབྲས་ཡིད་ཆེས་དགེ་བཅུའི་ལས་འབད་ཤོག །འཁོར་བའི་འཇིགས་གྲོལ་གཏན་བདེའི་ས་ཐོབ་ཕྱིར། །དཀོན་མཆོག་གསུམ་ལ་རྟག་པར་སྐྱབས་སུ་མཆི། །སྟོབས་བཞིའི་སྒོ་དང་ཡིག་བརྒྱས་སྡིག་སྒྲིབ་སྦྱངས། །ཚོགས་གཉིས་རབ་རྫོགས་མཎྜལ་ཆེར་འབུངས་ཅིང༌། །བླ་མའི་རྣལ་འབྱོར་བྱིན་རླབས་མྱུར་ཐོབ་ཤོག །ཞི་གནས་རྟོག་པ་བྲལ་བའི་ཏིང་འཛིན་དང༌། །ལྷག་མཐོང་ཡེ་ཤེས་རབ་ཏུ་གསལ་བར་ཤོག །ལུས་སེམས་གེགས་ཚོགས་རང་སར་དག་གྱུར་ནས། །ཁྱད་པར་ཏིང་འཛིན་གེགས་ལ་བྱིང་རྨུག་དང༌། །རྒོད་འཐོར་ལ་སོགས་བར་ཆད་ཀུན་ཞི་ཞིང༌། །ས་ལམ་སྤང་རྟོགས་ཡོན་ཏན་རབ་ཐོབ་ཤོག །རྣལ་འབྱོར་བཞི་གསུམ་བཅུ་གཉིས་ལམ་བསྒྲོད་ནས། །འབྲེལ་ཚད་དོན་ལྡན་རྟེན་འབྲེལ་ཐབས་མཁས་ཀྱི། །སེམས་ཅན་ཐམས་ཅད་རྫོགས་བྱང་ཆེན་པོ་ཡིས། །བླ་མེད་མཆོག་གི་གོ་འཕང་ཡོངས་ཐོབ་ཤོག །༼༤༡༨༽ཅེས་དང༌། ཤཱཀྱའི་རྒྱལ་པོའི་ཇི་ལྟར་གསུངས་པ་ཡིས། །ཆོས་སྒོ་ཇི་སྙེད་སྐལ་ལྡན་འགྲོ་བ་ལ། །སྨིན་ཅིང་གྲོལ་བའི་དངོས་གྲུབ་སྩོལ་མཁས་པ། །དཔལ་ལྡན་བླ་མ་རྣམས་ཀྱི་བཀྲ་ཤིས་ཤོག །གཞན་ཡང་འཇིག་རྟེན་ཁམས་འདིར་བདེ་སྐྱིད་དཔལ། །དབྱར་གྱི་མཚོ་ལྟར་གོང་ནས་གོང་དུ་འཕེལ། །བཀྲ་ཤིས་ལྷུན་གྲུབ་ཡོན་ཏན་དུ་མ་ཡིས། །རྟག་པར་དགེ་ལེགས་ཕུན་སུམ་ཚོགས་པར་ཤོག །མཁའ་མཉམ་འགྲོ་བའི་སྒྲིབས་བྲལ་ཚོགས་རྫོགས་ཅིང༌། །མ་བཅོས་གཉུག་མའི་གནས་ལུགས་དོན་རྟོགས་ནས། །བླ་མེད་སྐུ་བཞིའི་གོ་འཕང་མཆོག་དམ་པར། །ཡོངས་སུ་ཐོབ་པའི་བསྐལ་བཟང་བཀྲ་ཤིས་ཤོག །ཅེས་པ་འདི་མདོ་སྨད་རྣམ་རྒྱལ་གླིང་གི་བླ་མ་བསོད་ནམས་བརྟེན་པ་ལགས་ཀྱི་དགོངས་བཞེད་བཞིན་ཀརྨ་པ་བཅུ་གསུམ་པས། དབྱར་རྔའི་ལོའི་ཆོ་འཕྲུལ་ཟླ་བའི་ཚེས་དགེ་བར་སྤེལ་བ་སརྦ་མངྒ་ལཾ།། ༈ །།སྲིད་ཞི་ཀུན་ལ་དགེ་ལེགས་འབས་རྩོལ་པའི། །སངས་རྒྱས་མཆོག་དང་དམ་ཆོས་དགེ་འདུན་གསུམ། །དེང་འདིར་བཀྲ་ཤིས་མཆོག་གི་དངོས་གྲུབ་ནི། །འབད་མེད་ལྷུན་གྱིས་འགྲུབ་པར་མཛད་དུ་གསོལ། །༼༤༡༩༽རྩ་གསུམ་ལྷ་ཚོགས་བྱིན་སྟོབས་རྨད་བྱུང་གིས། །གཏེར་ཆེན་ཐུགས་རྗེས་འགྲོ་ལ་བདེ་སྐྱིད་དང༌། །དགེ་ལེགས་ཕུན་སུམ་ཚོགས་པའི་དཔལ་བཟང་པོ། །དཔག་བསམ་ཤིང་ལྟར་ཡོངས་སུ་རབ་རྒྱས་ཤོག །དཔལ་ལྡན་བླ་མའི་དམ་ཚིག་ལ་གནས་པའི། །ཚེ་རབས་ལས་འབྲེལ་མཆེད་གྲོགས་རྡོ་རྗེ་སྤུན། །རྟག་ཏུ་ཉེས་པའི་དྲི་བྲལ་མཐུན་རྐྱེན་དཔལ། །ཡར་ཟླ་ལྟར་འཕེལ་བཀྲ་ཤིས་ཡོངས་ཐོབ་ཤོག །ཅེས་པ་འདི་ཀརྨ་པ་བཅུ་གསུམ་པས་ཆུ་སྟོད་ཟླ་བར་བཀྲ་ཤིས་འགྲུབ་སྦྱོར་ཉིན་བྲིས་པ་སརྦ་མངྒ་ལཾ།། ༈ །།ཨོཾ་སྭ་སྟི། །སྲིད་ཞི་ཡོངས་ལ་དགེ་ལེགས་ལེགས་ཚོགས་ཆར། །ཇི་ཙམ་འབེབས་མཁས་མཁས་གྲུབ་ཡོངས་ཀྱི་རྟོགས། །ནཱ་རོ་པཎ་ཆེན་ཆེན་པོའི་གོ་འཕང་བརྙེས། །བཀྲ་ཤིས་དེང་དུས་དུས་ཀུན་རབ་རྒྱས་ཤོག །སྤྱིར་དུ་བླ་མ་མ་ལྟར་ཀུན་གྱིས་སྐྱབས། །གང་གིས་དགོས་དོན་དོན་ཀུན་ཡོངས་འགྲུབ་ཞིང༌། །ཇི་ལྟར་རབ་དགེ་དགེ་བའི་འབྲས་བུ་སྨིན། །མཁའ་མཉམ་འགྲོ་ཀུན་ཀུན་དུ་བཀྲ་ཤིས་ཤོག །དངོས་གྲུབ་མཆོག་གཏེར་གཏེར་ལ་མངའ་བརྙེས་ཞིང༌། །༼༤༢༠༽ཁྱད་པར་མཆོག་གི་དངོས་གྲུབ་གྲུབ་པ་ལ། །རྨད་བྱུང་ཡོན་ཏན་གཏན་དུ་མཛོད་འཛིན་པ། །ཡི་དམ་ལྷ་ཚོགས་ཚོགས་ཀྱི་བཀྲ་ཤིས་ཤོག །རྟག་ཏུ་ཁྲག་འཐུང་འཐུང་ལ་ངོམ་པ་མེད། །སྡང་བའི་དགྲ་བགེགས་བགེགས་ཚོགས་ཚར་གཅོད་ཅིང༌། །ཕྲིན་ལས་ལྷུན་གྲུབ་གྲུབ་པའི་ལས་མཛད་པའི། །དྭགས་རྒྱུད་བསྟན་སྲུང་སྲུང་མའི་བཀྲ་ཤིས་ཤོག །འདིར་ཚོགས་ཡོན་མཆོད་བཞུགས་གདན་བདེ་འབོལ་འབོལ། །ལོངས་སྤྱོད་བཞེས་སྦྲོ་རྟག་པར་འབོལ་ལྷུག་ལྷུག །ཐུགས་བརྩེའི་གླེང་མོ་བཞད་གད་དི་རི་རི། །བཀྲ་ཤིས་བཟང་པོའི་ཡོན་ཏན་རབ་རྒྱས་རྒྱས། །ཚེ་རབས་བླ་མས་རྟག་ཏུ་རྗེས་བཟུང་ནས། །ཚེ་འདིར་ནད་གདོན་བར་ཆད་མ་ལུས་ཞི། །ཚེ་རིང་ནད་མེད་རྟག་ཏུ་བདེ་སྐྱིད་ལྡན། །ཚེ་དཔལ་ཡེ་ཤེས་རྒྱས་པའི་བཀྲ་ཤིས་ཤོག །རྙེད་དཀའི་དལ་འབྱོར་མི་ལུས་རྟག་ཏུ་དགེ །སྒྲིབ་གཉིས་བག་ཆགས་རྩད་ནས་བྱང་བའི་དགེ །ཚོགས་གཉིས་ཡོངས་སུ་རྫོགས་པའི་འབྲས་བུ་དགེ །ཐམས་ཅད་མཁྱེན་པའི་གོ་འཕང་ཐོབ་པས་དགེ །རབ་དཀར་བསིལ་བའི་གདུགས་དཀར་ཡུ་བ་གསེར། །གསེར་༼༤༢༡༽ཉ་འོད་ལྡན་མཆོག་ཏུ་འཛུམ་ཞིང་འཁོར། །འཁོར་ལོ་རྩིབས་སྟོང་མུ་ཁྱུད་མཆོག་པད་འདབ། །འདབ་མ་འབུམ་ལྡན་པདྨ་མཆོག་ཏུ་དཀར། །དཀར་གསལ་ཡིད་འོང་སྙན་པའི་དུང་སྐད་ཆེ། །ཆེ་དགུའི་འདོད་ཡོན་གཏེར་གྱི་བུམ་པས་མཛེས། །མཛེས་པའི་རི་མོ་དཔལ་གྱི་བེའུ་མཆོག །མཆོག་གི་རྒྱལ་མཚན་རབ་ཏུ་སྒྲེང་བར་ཤོག །ཅེས་པ་འདི་ཚུ་མོ་ཡོས་ཀྱི་ལོ་ས་ག་ཟླ་བའི་ཚེས་དགེ་བར། མི་ཕྱེད་པའི་འདུན་པ་ཅན་དགེ་སྦྱོར་དམ་པ་མི་ཕམ་བཤེས་གཉེན་ལགས་གང་གིས། ལྷ་གོས་རབ་དཀར། ད་དུ་ལ་སྲང་ཉི་ཤུ་ལས་གྲུབ་པའི་རྒྱ་གླིང་ཕྲ་ལྡན་ལ་བཀྲ་ཤིས་པའི་རྟགས་བརྒྱད་ཀྱི་རི་མོ་བཀྲ་བ་བཅས། རྟེན་ཅིང་འབྲེལ་འབྱུང་གི་ཆེད་དུ་བྱུང་བར་མཆོག་ཏུ་དགེ་བའི་བཙས་སུ་སྨིན། ཁོང་ལ་དྭགས་ཀྱི་ཕྱོགས་སུ་བྱོན་ནས་མི་ལོ་བཅུ་དྲུག་ཙམ་སོང་འདུག་ཅིང་སྐུ་ནས་བགྲེས་རྒུད་ཀྱི་མཚན་མ་སྤངས་ཤིང་གསུང་ཆོས་གོང་འཕེལ་ནས་ལམ་རིང་དུ་ངལ་བ་མེད་ངོས་ནས་འདིར་བྱོན་པ་ལ་སྤྲོ་བ་འཕེལ་བས་བཀྲ་ཤིས་ཀྱི་ཚིགས་བཅད་ཟུང་ལྡན་འདི་བཞིན་ཀརྨ་པ་བཅུ་གསུམ་པས་སྤེལ་༼༤༢༢༽བ་འཇིག་རྟེན་ཁམས་ཀུན་དུ་བཀྲ་ཤིས་པར་གྱུར་ཅིག། ༈ །།སྭ་སྟི། རྟག་པར་བཀྲ་ཤིས་རབ་འཕེལ་རྟེན་འབྲེལ་དུ། །ཡུངས་དཀར་བགེགས་འཇོམས་མཐུ་སྟོབས་རབ་ཏུ་རྒྱས། །དུར་བས་ཚེ་འཕེལ་འཆི་མེད་སྐུ་འགྲུལ་ཅིང༌། །ལི་ཁྲིས་དབང་འདུས་ཆོས་ཀྱི་རྒྱལ་སྲིད་བརྟན། །གྷིའུ་ཝཾ་ནད་ཞི་ཉོན་མོངས་མ་ལུས་འཇོམས། །ཞོ་ཡིས་ཡོན་ཏན་འཕེལ་ཞིང་བཀྲ་ཤིས་རྒྱས། །མེ་ལོང་སྒྲིབ་བྲལ་ཡེ་ཤེས་དོན་རྟོགས་ཤིང༌། །བིལ་བས་བྱང་ཆུབ་མཆོག་ཐོབ་དོན་ཀུན་འགྲུབ། །དུང་ནི་ཆོས་ཀྱི་ཚིག་དབང་རབ་ཐོབ་ནས། །རབ་ཏུ་དགེ་བའི་སྙན་གྲགས་ཁམས་གསུམ་དུ། །ཁྱབ་ཅིང་འགྲོ་ཀུན་ཐར་པའི་གྲོང་ཁྱེར་མཆོག །ཐོབ་པའི་སྐལ་བཟང་བཀྲ་ཤིས་སྤྱོད་པར་ཤོག །སྒྲུབ་བརྒྱུད་བསྟན་པ་ཡིད་བཞིན་ནོར་བུ་འདི། །ནོངས་པ་མེད་པ་འགྲོ་བའི་དཔལ་ཆེན་པོར། །ཕྱོགས་དུས་ཀུན་དུ་དབྱར་གྱི་མཚོ་བཞིན་དུ། །རབ་ཏུ་འཕེལ་ཞིང་རྒྱས་པའི་བཀྲ་ཤིས་ཤོག །སྔོན་གྱི་སངས་རྒྱས་བྱུང་ཆུབ་སེམས་དཔའ་ཡི། །ཚད་མེད་ཐུགས་བསྐྱེད་སྨོན་ལམ་དེ་བཞིན་དུ། །བདག་ཅག་གིས་ཀྱང་འགྲོ་ཀུན་ཇི་སྙེད་༼༤༢༣༽པ། །རྫོགས་སངས་རྒྱས་ཀྱི་ས་ལ་མྱུར་འགོད་ཤོག། ༈ །།སླར་ཡང་ཚིགས་སུ་བཅད་པའི་བཀྲ་ཤིས་སུ། །འཆི་མེད་རྡོ་རྗེའི་དཔལ་གྱིས་རབ་ཏུ་འཚོ། །འགག་མེད་རྡོ་རྗེའི་བཟླས་པ་ངག་ལ་སྨིན། །ཡེ་ཤེས་རྡོ་རྗེ་གཉུག་མིའི་ཀློང་ཆེན་པོར། །གསང་གསུམ་ཡོན་ཏན་རབ་རྫོགས་བཀྲ་ཤིས་ཤོག །གནས་སྐབས་ཀུན་འདུས་ཆོས་མཐུན་གྲོགས་པོ་རྣམས། །དམ་པའི་ཆོས་ཀྱི་འབྲེལ་མཆིད་ཏམ་བུ་རའི། །གསུང་སྙན་འགྱུར་པའི་དཔལ་ལས་རྨོངས་མུན་སེལ། །ཆོས་སྒོ་བྱེ་བའི་བསྟན་པ་དར་རྒྱས་ཤོག །བསོད་ནམས་ཚོགས་ཆེན་བསགས་པའི་འབྲས་ཚོགས་ལས། །ཐར་པའི་ཐེམ་སྐས་རིམ་གྱིས་འཛེགས་གྱུར་ནས། །གདོད་མའི་གནས་ལུགས་སྐུ་བཞིའི་རྒྱ་ལས་ཆེ། །མྱུར་ཐོབ་བཀྲ་ཤིས་དམ་པ་ཐོབ་གྱུར་ཅིག །ཞེས་བཀྲ་ཤིས་པའི་ཚིག་གིས་མཐའ་བརྒྱན་ཅིང༌། འདི་དག་ཟུར་མང་གར་བསྟན་མཆོག་གི་སྤྲུལ་སྐུ་ཟུང་གིས་དགོངས་བཞེད་བཞིན་ཆོས་ལ་བསྐུལ་བའི་མགུར་དབྱངས་ཁ་ཤེས་ཞིག་ཅི་ནས་བྲི་དགོས་གསུང་ནན་ཏན་ཆེ་སྟབས་དེ་ཞོར་དུ་གསོལ་འདེབས་དང་མངོན་རྟོགས་ཉམས་ལེན་སྨོན་༼༤༢༤༽ལམ་ཐོབ་བུ་དང༌། སྐྱེ་བོ་ཐ་མལ་པ་ཆོས་སྒོར་འཛུད་ཕྱིར་དཔེ་ཆོས་སོགས་སྣ་ཚོགས་ཕྲན་ཚེགས་སུ་བྲིས་པ་འདི་བཞིན་ཕྱོགས་དུས་གནས་སྐབས་གུན་དུ་དགེ་ལེགས་འཕེལ།། །།སརྦ་ཀཱ་ལྱ་ཎོ་མ་ནོར་ཐ་པཱུ་རྞཾ་བྷ་བ་ཏུ།། །། ༄། །ཚོགས་གཉིས་འབྲས་སྨིན་དམ་ཆོས་ལྷུན་གྲུབ་ཉིད། །མཁས་གྲུབ་གཙུག་རྒྱན་ཏཱའི་སི་ཏུའི་ཞབས། །སྐུ་ཐོག་གཉིས་ཀྱི་ཞབས་འདེགས་ཕུལ་བྱུང་བ། །བསྐལ་བཟང་ཕུན་ཚོགས་མཆོག་ཐུན་དངོས་གྲུབ་ནི། །ཇི་ལྟར་ཡོངས་སུ་ཐོབ་པའི་དཔལ་དུ་ཤོག །ཐ་མལ་རྣ་བར་གླིང་བུ་འདི། །མཚོ་རྫིང་མཐའ་ཡས་ཟླ་གཟུགས་བཞིན། །པར་ཡིག་ཇི་སྙེད་སྤེལ་བའི་འཕུལ། །དཔལ་སྤུངས་གདན་སར་བགྱིད་འདུག་པས། །ལྷག་བསམ་དག་པའི་བྱེད་པོའི་ཚོགས། །ཚེ་འདིར་བསམ་དོན་ཡིད་བཞིན་དུ། །འབད་མེད་ལྷུན་གྱིས་གྲུབ་པ་དང༌། །ཕྱི་མར་རྫོགས་སངས་རྒྱས་ཐོབ་ཤོག། །།སརྦ་མངྒ་ལམ།། ༈ །།འདིར་སྨྲས་པ། །དཔལ་ལྡན་བླ་མའི་གསུང་གསང་ནོར་བུའི་མཛོད། །ཕུལ་བྱུང་ཡོན་ཏན་མ་ལུས་འབྱུང་བའི་གནས། །འདི་ཀོ་གང་གི་བཀའ་སྩོལ་ཅོད་༼༤༢༥༽༼༤༢༦༽པན་རྩེར། །བཅིངས་ནས་མི་ཟད་ཆོས་སྦྱིན་སྤེལ་བའི་སླད། ༡ །མདོ་ཁམས་བོད་ཆེན་དགེའི་སྐྱོང་བའི་ཡུལ། །དཔལ་སྤུང་ཐུབ་བསྟན་ཆོས་འཁོར་གླིང་གི་གྲྭར། །རྨད་བྱུང་ལྷག་བསམ་བཟང་པོ་དང་བཅས་པས། །ཉེ་བར་བསྐྲུན་འདིའི་མཐུ་ལས་བསྒྲུབ་བརྒྱུད་ཀྱི། ༢ །བསྟན་པ་རིན་ཆེན་སྒྲོན་མེ་ཡུན་གནས་ཤིང༌། །བསྟན་འཛིན་སྐྱེས་བུ་མཆོག་རྣམས་ཞབས་པད་བརྟན། །དགེ་འདུན་སྡེ་རྒྱས་ཆོས་སྤྱོད་བཅུའི་བྱ་བས། །རྟག་ཏུ་འདའ་ཞིང་ནུབ་མེད་འབར་གྱུར་ཅིག །ཤུབྷཾ། ཛ་ཡནྟུ།། །།༼༤༢༧༽ན་མོ་བུདྷ་བཛྲ་དྷ་ར་ཡེ། ཟག་བྲལ་རང་བཞིན་འདུས་མ་བྱས་པ་དོན་དམ་ཆོས་ཉིད་ལྷུན་གྲུབ་འགྱུར་བ་མེད་པའི་རྩལ་དང་མདངས། །ཟག་བཅས་འགྲོ་བའི་འདུས་བྱས་ཀུན་རྫོབ་ཡིད་ཀྱི་དབང་པོར་གདོད་ནས་ལས་སྨོན་ཇི་བཞིན་གསལ་བ་ནི། །ཁྱབ་བདག་རྒྱལ་བ་རྡོ་རྗེ་འཆང་དབང་གང་འདུལ་རོལ་པར་དུས་མེད་རྒྱུན་གྱི་འཁོར་ལོ་ཤར་བ་ཉིད། །དག་གཙང་མོས་གུས་སེམས་བསྐྱེད་ལས་འཁྲུངས་བརྒྱུད་པའི་བྱིན་རླབས་ཚོགས་གཉིས་ཡེ་ཤེས་གནས་ལུགས་གཞི་ལ་འཁྲུངས། །རབ་འབྱམས་མཐའ་ཡས་ཞིང་ཀུན་ཏུ། །རྫོགས་པའི་སངས་རྒྱས་བགྲང་ཡས་ཀྱང༌། །ཞིང་འདིའི་རྣམ་འདྲེན་བཞི་པ་ནི། །བདག་སོགས་གདུལ་བྱའི་སྐྱབས་ཀྱི་མཆོག །ཉིད་ཀྱི་ཟབ་གསལ་དམ་པའི་ཆོས། །གང་འདུལ་དེར་སྣང་མཐའ་ཡས་པ། །བརྒྱུད་འཛིན་པཎ་གྲུབ་ཚོགས་རྣམས་ཀྱིས། །ཐེག་པ་གསུམ་དུ་བསྡུས་ཏེ་སྤེལ། །ཉན་ཐོས་ཐེག་པའི་ལྟ་སྒོམ་སྤྱོད། །རྣམ་གྲངས་མང་ཡང་སྙིང་པོའི་དོན། །སྡུག་བསྔལ་ཀུན་འབྱུང་འགོག་པ་ལམ། །ཞི་ལྷག་ཟུང་འཇུག་ཉམས་ལེན་ཉིད། །ཐེག་ཆེན་ཟབ་མོ་ལྟ་བ་དང༌། །རྒྱ་ཆེན་སྤྱོད་པ་སྟོང་རྟེན་འབྱུང༌། །སྨོན་འཇུག་སེམས་བསྐྱེད་ཚད་མེད་ཀུན། །ཕ་རོལ་ཕྱིན་པ་དྲུག་ཏུ་འདུས། །རྡོ་རྗེ་ཐེག་པའི་གཞི་ལམ་འབྲས། །རྒྱུད་སྡེ་བཞི་དྲུག་བསྐྱེད་རྫོགས་ཀུན། །སྙིང་པོ་ཕྱག་རྫོགས་མན་ངག་དང༌། །ཡང་སྙིང་ཟུང་འཇུག་རྣལ་འབྱོར་ཆེ། །སྔར་བྱོན་མེས་༼༤༢༨༽པོ་བཀའ་དྲིན་ཅན། །རྒྱ་བལ་པཎ་གྲུབ་ཆེ་རྣམས་དང༌། །བོད་ཀྱི་སྐྱེས་ཆེན་ལོ་ཙཱ་བ། །ཆོས་རྒྱལ་དད་འབངས་བཅས་པ་ཀུན། །སྡེ་སྣོད་གསུམ་དང་རྒྱུད་སྡེ་བཞི། །བཀའ་དང་དེ་འབྲེལ་བསྟན་བཅོས་ཚོགས། །གཞུང་རྒྱུད་ཁྲིད་དང་མན་ངག་བཅས། །སྔ་བར་ཕྱི་མར་བསྒྱུར་ཅིང་ཞུས། །རྒྱལ་བའི་གདུང་འཚོབ་མཚོ་སྐྱེས་རྗེ། །གྲུབ་པའི་དབང་ཕྱུག་དུ་མ་ཡི། །གསར་རྙིང་གཏེར་ཁ་ལས་འཁྲུངས་པའི། །ཟབ་ཆོས་ཉེ་བརྒྱུད་དུས་སུ་སྨིན། །རྙིང་མ་ལམ་འབྲས་བཀའ་གདམས་པ། །མར་པ་བཀའ་བརྒྱུད་ཤངས་པ་དང༌། །ཞི་བྱེད་སྦྱོར་དྲུག་རྡོ་རྗེ་བསྙེན། །ཤིང་རྟ་བརྒྱད་ཀྱི་བརྒྱུད་པ་འཁྲུངས། །སྟོད་ཀྱི་མངའ་རིས་སྐོར་གསུམ་དང༌། །བར་གྱི་དབུས་གཙང་རུ་བཞི་དང༌། །སྨད་ཀྱི་མདོ་ཁམས་སྒང་དྲུག་ཏུ། །བསྟན་པའི་རྩ་བ་ཟབ་ཅིང་བརྟན། །སྟོན་མཆོག་ཐུབ་པའི་དབང་པོ་དང༌། །གུ་རུའི་ལུང་བཞིན་སྒྱུ་འཕྲུལ་གར། །རྒྱལ་མཚན་བྱམས་མགོན་ཆོས་ཀྱི་རྗེ། །མངའ་བདག་མར་པ་ལོ་ཙཱ་བྱོན། །རྒྱ་གར་འཕགས་པའི་ཡུལ་དུ་ཕེབས། །ནཱ་རོ་མཻ་ཏྲི་ལ་སོགས་བསྟེན། །གདམས་ངག་ཟབ་དགུ་མ་ལུས་པ། །བོད་དུ་སྤྱན་དྲངས་སློབ་ཚོགས་བསྐྱངས། །ཡང་སྤྲུལ་འགྲོ་མགོན་རས་ཆེན་དང༌། །རྒྱལ་བའི་དབང་པོ་ཀརྨ་ཀ །དམ་ཚིག་གོང་བུ་གཅིག་ཏུ་བརྒྱུད། །གདན་ས་ཀརྨ་རིན་ཆེན་གླིང༌། །གྲུབ་ཆེན་ཆོས་ཀྱི་རྒྱལ་མཚན་ཉིད། །གོང་མ་གཡུང་ལོས་གཙུག་ཏུ་བཀུར། །སྐུ་ཡི་ཕྲེང་བ་བརྒྱན་པ་ན། །༼༤༢༩༽ཀུན་མཁྱེན་ཆོས་ཀྱི་འབྱུང་གནས་འཁྲུངས། །བོད་ཀྱི་ཆོས་རྒྱལ་ཁྲི་སྲོང་གི། །མགར་བློན་རིག་པ་ཅན་གྱི་རྒྱུད། །སྡེ་དགེ་ཆོས་རྒྱལ་ཆེན་པོ་ཡིས། །དབུ་ཡི་མཆོད་གནས་གཙུག་ན་འཛིན། །མདོ་སྔགས་རྒྱུད་ལུང་མན་ངག་དང༌། །གཞུང་ལུགས་རིག་གནས་མ་ལུས་པའི། །ཆུ་མགོ་ཀུན་ཕན་འཛམ་གླིང་རྒྱན། །དཔལ་ཀུན་སྤུངས་པའི་གདན་ས་བཏབས། །༧གོང་ས་བསྐལ་བཟང་རྒྱ་མཚོ་དབུས། །བསྟན་འཛིན་སྐྱེས་ཆེན་དུ་མ་དང༌། །ཐུགས་ཡིད་བསྟན་པའི་རྒྱན་དུ་གཅིག །མཐའ་དབུས་རྒྱལ་བློན་འབངས་བཅས་བཀུར། །པདྨའི་ལྗགས་ལྡན་ཉིན་བྱེད་དབང༌། །འགྲོ་མགོན་མཁྱེན་ཀོང་མཆོག་གསུམ་གྱིས། །བསྟན་པའི་ཉི་མ་དགུང་ལ་བསྟོད། །ཕྲིན་ལས་ཐ་གྲུ་ཀུན་ཏུ་རྒྱས། །དགོན་ལག་བརྒྱ་དང་བརྒྱད་ཅུ་དང༌། །དགོན་ཕྲན་སྟོང་དང་རྩ་གཉིས་སོགས། །ཆོས་སྡེ་ཆེན་པོ་བཅུ་གསུམ་བཅས། །བོད་དང་བོད་ཆེན་ལྗོངས་ཀུན་ཁྱབ། །དུས་རབས་ཉི་ཤུའི་གཞུང་གི་མཐར། །འདུས་བྱས་ཆོས་ཉིད་མི་རྟག་བཞིན། །གངས་ལྗོངས་རྒྱལ་བསྟན་སྤྱི་བྱེ་བྲག །སྣུམ་ཟད་མར་མེ་བཞིན་དུ་གྱུར། །སྟོན་པའི་ཐུགས་བསྐྱེད་ཚད་མེད་སྟོབས། །བསྟན་པའི་ཕྲིན་ལས་མ་རྫོགས་ཤིང༌། །གདུལ་བྱའི་བསོད་ནམས་མ་ཟད་པས། །ལུང་རྟོགས་བསྟན་པའི་ཉི་མ་ཤར། །སྤྱན་རས་གཟིགས་དབང་ཐམས་ཅད་མཁྱེན། །རྒྱལ་བའི་དབང་པོ་རྡོ་རྗེ་འཆང༌། །རང་བྱུང་རིག་པའི་རྡོ་རྗེ་རྩལ། །༼༤༣༠༽ཁོ་བོའི་རིགས་ཀྱི་བདག་པོར་བཞུགས། །སངས་རྒྱས་དངོས་སྣ་ཆོས་ཀྱི་རྗེས། །སོ་བྱང་སྔགས་ཀྱི་གདམས་པ་དང༌། །ཟུང་འཇུག་མན་ངག་ཡང་ཟབ་ཀུན། །བུམ་པ་གང་བྱོའི་ཚུལ་དུ་བསྩལ། །གསུམ་ལྡན་རྡོ་རྗེ་འཛིན་པ་ཡི། །སྐྱེས་ཆེན་མཁན་སློབ་དུ་མའི་དྲུང༌། །རིག་གཞུང་དབང་ལུང་མན་ངག་ཚོགས། །རང་བློ་ཚིམས་པའི་བཀའ་དྲིན་ཐོབ། །རྒྱ་མཚོ་ཆུ་ཐིགས་དཔེ་ཇི་བཞིན། །འཕགས་ཡུལ་བྱང་ཕྱོགས་དབེན་གནས་སུ། །གདན་ས་དཔལ་སྤུངས་ཤེས་རབ་གླིང༌། །གོང་མའི་མཛད་རྗེས་བསྐྱང་ཕྱིར་བཏབས། །བཤད་སྒྲུབ་ལས་ཀྱི་འཁོར་ལོ་གསུམ། །ངལ་བ་བརྒྱ་ཕྲག་ཁུར་ཁྱེར་ཏེ། །ལྟོས་བཅས་རྗེས་འཇུག་ལྷག་བསམ་ཅན། །གདུང་ཤུགས་ཕྱར་བ་གྲུ་འདེགས་བྱས། །རྒྱལ་བའི་བསྟན་པ་ལུང་རྟོགས་གཉིས། །དེ་འཛིན་བཤད་དང་སྒྲུབ་པའི་སྡེ། །བསྟན་པ་གསུང་རབ་དམ་པའི་ཆོས། །ཡང་སྙིང་དམ་གཙང་བརྒྱུད་པ་ཉིད། །གསུང་རབ་བཀའ་དང་བསྟན་བཅོས་དང༌། །རིག་གནས་རྒྱལ་རབས་ཆོས་འབྱུང་སོགས། །ཉམས་པ་གསོ་ཞིང་སྤེལ་བ་ནི། །བསྟན་འགྲོའི་དོན་ཆེན་ཡིན་པར་མཐོང༌། །དཔལ་སྤུངས་ཆོས་ཀྱི་བང་མཛོད་དུ། །བཞུགས་པའི་མདོ་སྔགས་རིག་གཞུང་ཀུན། །དུས་རབས་གསར་བའི་ལག་རྩལ་གྱིས། །ཕྱི་མོ་ཉིད་དུ་སྤར་བསྐྲུན་བྱས། །འབད་བརྩོན་ལྷག་བསམ་ཞབས་འདེགས་ཀུན། །དཔལ་སྤུངས་གསུང་རབ་སྤར་སྐྲུན་ཁང༌། །སྤྲོ་བཞིན་བསྒྲུབས་པའི་༼༤༣༡༽འགན་འཛིན་དང༌། །ལས་བྱེད་ཡོངས་ཀྱིས་འབད་དེ་བསྒྲུབས། །བཟང་པོའི་བྱ་བ་འདིར་འབྲེལ་ཀུན། །འདི་ཕྱི་ཀུན་ཏུ་དགེ་བ་དང༌། །བསྟན་དང་འགྲོ་ལ་ཕན་པའི་ཕྱིར། །སྐྱབས་གནས་དམ་པས་དགེ་ལེགས་སྩོལ། །གང་ཞིག་སྔོན་ཚེ་འཕགས་མཆོག་ཀུན་ཏུ་བཟང་པོའི་སྨོན་ལམ་བཞིན། །རྒྱལ་དང་དེ་སྲས་མཁས་གྲུབ་དགོངས་བཅུད་གསུང་རབ་སྤེལ་བ་འདིས། །བསྟན་པ་རིན་ཆེན་འདི་ཉིད་དར་རྒྱས་ཡུན་དུ་གནས་པ་དང༌། །འགྲོ་ཀུན་བདེ་བའི་ལམ་བཟང་མཐོང་བའི་མིག་ཏུ་འགྱུར་བར་ཤོག །ཕྱོགས་བཅུའི་རྒྱལ་བ་སྲས་དང་བཅས་པའི་བྱིན་རླབས་བདུད་རྩིའི་ཆར་རྒྱུན་རིགས་དྲུག་འགྲོ་བའི་གཙུག་ན་བབས། །ཚངས་དང་བརྒྱ་བྱིན་ཁྱབ་འཇུག་ལ་སོགས་ལྷ་ཡི་ཚོགས་ཀྱིས་སྨན་སྤྲིན་མེ་ཏོག་མཛེས་པས་ལྗོངས་ཀུན་གཏམས། །སྐྱེ་འགྲོ་ཡོངས་ཀྱི་སེམས་རྒྱུད་གདོད་ནས་དག་པའི་བྱིན་རླབས་ཡེ་ཤེས་བཟང་པོ་ལྷུན་གྲུབ་ནང་ནས་གྲོལ། །འཇིག་རྟེན་ཁམས་ཀུན་ཟག་པ་མེད་པའི་བསྐལ་བཟང་དགའ་སྟོན་རྫོགས་ལྡན་ཞིང་མཆོག་རྟག་ཏུ་མངོན་གྱུར་ཤོག །ཅེས་པ་འདི་ཉིད་འཕགས་ཡུལ་གདན་ས་དཔལ་སྤུངས་ཤེས་རབ་རྣམ་པར་རྒྱལ་བའི་གླིང་གི་གསུང་རབ་སྤར་སྐྲུན་ཁང་ནས་རྒྱལ་བའི་བཀའ་དང་དེ་འབྲེལ་བསྟན་བཅོས། མཁས་གྲུབ་རྣམས་ཀྱི་གསུང་རབ་ཁྲིད་ཡིག །བཀའ་འབུམ། གཏེར་ཆོས། གདངས་དབྱངས། གར་འཆམ། མཆོད་བཞེངས་སོགས་ཆོ་ག་ཕྱག་ལེན། རིག་གནས། ༼༤༣༢༽རྒྱལ་རབས་ཆོས་འབྱུང་སོགས་ཡོད་དོ་ཅོག་མ་ཉམས་གོང་འཕེལ་དང་ཉམས་པ་སོར་ཆུད་ཆེད་སྤར་བསྐྲུན་བགྱིད་རྒྱུའི་ཐོག་མར་གདན་ས་ཆེན་པོ་ཤར་སྡེ་དགེ་དཔལ་སྤུངས་ཐུབ་བསྟན་ཆོས་འཁོར་གླིང་གི་སྤར་ཁང་དང་དམ་ཆོས་བང་མཛོད་དུ་བཞུགས་པའི་དཔེ་ཆ་ཡོངས་རྫོགས་སྤར་སྐྲུན་བྱེད་པའི་སྐབས་སྤར་བྱང་སྨོན་ཚིག་ཏུ་འཕགས་ཡུལ་གདན་ས་དཔལ་སྤུངས་ཤེས་རབ་རྣམ་པར་རྒྱལ་བའི་གླིང་གི་བྱང་ཆུབ་ཆེན་པོའི་གཙུག་ལག་ཁང་དུ་ཀྭན་ཏིང་ཏྭའི་སི་ཏུ་པས་བོད་རབ་བྱུང་༡༧པའི་ཤིང་བྱ་ཟླ་༥ཚེས་༤ཡེ་ལོ་༢༠༠༥ཟླ་༠༧ཚེས་༡༠ཉིན་ཤར་མར་བྲིས་པ་དགེ་ལེགས་འཕེལ། ཤྲཱི་བི་ཛ་ཡནྟུ།། །།